
			שרגא גולץ (1995-1921)

		
	
			פתח דבר

			שרגא גולץ ז"ל, דודי אחי אמי, נולד באפריל בשנת 1921 בכפר בוינצ'וק שבחבל בוקובינה ברומניה. כבן בכור למשפחת גולץ הוא נשלח ללמוד בחדר של חסידות ויז'ניץ, שהכתה שורשים באותו אזור. הקרבה הגאוגרפית היא שהכריעה. גולץ מעולם לא נתפס למנהגי חסידות יתר על המידה ולא היה חסיד באופיו. 

			כשהחלה מלחמת העולם השנייה ברח גולץ הצעיר לרוסיה, והתגייס לצבא הרוסי. הוא ערק מהצבא בדרגת קצונה ממניעים ציוניים מובהקים, ועלה בשנת 1946 לארץ. גולץ הצטרף לאצ"ל, ובכך היה חריג במשפחה הקטנה ששרדה את השואה ושאנשיה היו בדרך כלל אנשי ה"הגנה". כבר אז התגלה כאיש מורכב. עוד מימי השירות הצבאי העריץ את רוסיה, ולמעשה עד למלחמת ששת הימים דיבר על "אימא רוסיה". התמיכה של רוסיה במדינות ערב במלחמה זו הכריעה את הכף, והוא שינה את דעותיו הפוליטיות מהקצה אל הקצה. במקביל סירב בתקיפות להגיש בקשת פיצויים מגרמניה על אף שבני משפחתו הקרובה הגישו וקיבלו.

			בשנת 1951 נישא גולץ לבת דודתו, רוזה (שושנה), ונולדו להם שתי בנות, אריאלה ופנינה. הוא ניסה לשלוח ידו במסחר ואף ראה הצלחה במעשה ידיו, אך שאיפתו הייתה ללמוד וללמד. כבר בסוף שנות החמישים קיבל על עצמו להיות מורה ומחנך בבית ספר לילדים עם קשיי למידה והצליח איתם באופן יוצא מן הכלל. בכל העת היה תאב דעת, גמע ספרים לאין קץ והשכלתו הכללית הייתה יוצאת מגדר הרגיל. כיליד מחוז צ'רנוביץ אף שלט בשפות לא מעטות. בביתו הייתה ספרייה עשירה ובה כרכים בגרמנית וברוסית. בשנת 1965 החל ללמוד במחלקה לתלמוד באוניברסיטת בר אילן הסמוכה למקום מגוריו. כשש שנים לאחר מכן הגיש את עבודת המ.א. בנושא תוספתא סוכה ומקבילותיה בבבלי ובירושלמי. את הדוקטורט כתב בהדרכת פרופ' מאיר שמחה פלדבלום, אך לא הספיק להגישו. על אף הכושר הלמדני והאנליטי המופלא שלו לא זכה גולץ בצוק העיתים להורות במוסדות להשכלה הגבוהה אלא בתיכון בלבד ("בליך" רמת גן), דבר שגרם לו תסכול מתמשך. לאחר שיצא לגמלאות למד מדי יום ביומו במכון הגבוה לתורה באוניברסיטת בר אילן. המחלקה לתלמוד, מתוך רצון כן לקרב למדן מופלא כזה, מינתה אותו כספרן של ספריית המחלקה.

			גולץ ניחן בדתיות מיוחדת ושונה. הוא שמר מצוות, ולעיתים גם בקפדנות, בראש ובראשונה מתוך הקהילתיות של הדת. חברותו בבית הכנסת הייתה חשובה לו ביותר. על אף שהחזיק בגישות התפתחותיות ביחס להלכה, באורחות חייו נדחקה הביקורתיות לשוליים ואת מקומה תפסה הדתיות. המעגלים השונים של המשפחה העריכו אותו ביותר, אך לא כולם ירדו לעומק הרליגיוזיות שאפיינה אותו.

			קרבה מיוחדת הייתה בין דוד שרגא לביני. הלמדן המופלג היה יושב מול הנער במשחק שח כשווה בין שווים. הוא ידע כי אני מכיר בערכו. במקום אחר כתבתי: "[גולץ] סיים את עבודת הגמר (מ.א.) במחלקה לתלמוד בבר אילן, והיה גאוות המשפחה. תמונה שלו עם לבוש הטקס הייתה בבית כל בני המשפחה וענפיה לדורותיהם. הוא היה בעל שכל חריף ולשון עוד יותר נוקבת. כדי שהקורא יקבל רושם קל על המשפחתיות ההדוקה שהייתה בשנות השבעים ועוד קודם, וכעת אבדה לבלי שוב, אספר ששרגא היה בעל כושר ניתוח אדיר של הסוגייה התלמודית. כאשר עמדתי בפני המבחן הסופי של תעודת ההוראה וכבר הייתי נשוי עם ילד, ביקשה אימי ששרגא יבוא כדי ללמוד איתי. רציתי שידגים לי ניתוח סוגיה בהתחשבות ברבדי הטקסט. דוד שרגא לא היסס, והגיע מרמת גן לחיפה (באוטובוסים כמובן. למי היה רכב?). מאחר שהיה קר, ותנורי הנפט היו אדונים לעצמם, לעתים נדלקו ולעתים כבו, ולעתים סתם פלטו אדים רעילים ומצחינים, נכנסנו שנינו למיטה, התכסינו בשמיכות פוך עד למתנינו, הצבנו לפנינו את הגמרות ולמדנו" (מוסיקה, יהדות, ישראליות ואנחנו: מסע של זהות, ירושלים תשפ"א, עמ' 170). שרגא גולץ נפטר ב24 בינואר 1995 (כג בשבט תשנ"ה). 

			בהתייעצות עם המשפחה החלטנו לכנס בקובץ זה את עבודת הדוקטור של שרגא. הדפסנו את כתב היד של הדוקטורט על הספרא. אף על פי שלעיתים ניכרת חוסר בשלות, כתב היד נושא ברכה לעצמו. הוא מציע שלד חשוב של למדנות אנליטית והשוואתית. 

			חתני היקר לי כבן, הרב ברוך וינטרוב, היה שותף מלא לעריכת הספר. עמדה לי הזכות לעבוד עם גאון תורני המשלב לימוד תורני מעמיק עם ידע רחב בתרבות ובהגות, ועל כך אני אסיר תודה. זכה שרגא ז"ל שהרב ברוך יבל"א יישא וייתן בדבריו. פרופ' מנחם כהנא הואיל לקרוא עלים מתוך הספר.

			אני מודה לעורכת הלשון של הספר, ד"ר עדיה הדר. ד"ר הדר קיבלה לידיה כתב יד היולי, והיא טרחה לא רק להעניק לו צורה אלא גם לבחון את נוסחי המקורות בדפוס ובכתב יד. שותפה היא לעריכה.

			ואחרונים חביבים. חובה נעימה לי להודות לאריאלה, לפנינה ולבני זוגן, ד"ר אילן צים ויעקב ורטיקובסקי, על היוזמה והתמיכה בהוצאת כתביו של שרגא גולץ. יעקב השתדל למלא את המשימה להחיות את דברי חותנו. שפתיו של שרגא ודאי דובבות.

			דב שוורץ

			ראש המחלקה לפילוסופיה יהודית, אוניברסיטת בר אילן

			ראש המכון ע"ש ורהפטיג לחקר הציונות הדתית

			עמית מחקר בכיר, מכון שלום הרטמן בירושלים

		
	
			שרגא גולץ על תורת כוהנים ובעיית העריכה

			נדמה שנכתב עד כה חומר אינטנסיבי ורחב היקף בפרשנות ובמחקר בסוגיית הדרשנות התנאית, ועדיין מתגנבת התחושה שהתופעה איננה מובנת לאשורה. הבעיה המרכזית בסוגיה זו הייתה תופעת העריכה, אופייה, גבולותיה ויכולותיה, והיא נחלקה לעריכת הספרות ההלכתית המשפטית ולעריכת ספרות האגדה במדרשי האגדה. שרגא גולץ הקדיש את מלוא מרצו לספרות התנאית המשפטית, והסתקרן בכל חייו בסוגיות העריכה הספרותית ודרכי הדרשנות ההלכתית. הוא מעולם לא ביקש למצוא זיקות בין דרשנות הלכתית לאגדתית, ולמעשה גילה חוסר עניין מחקרי באגדה למעט במקרים שבהם סבר כי היא השפיעה באופן ישיר על התפתחות מדרש ההלכה.1 

			גולץ ביקש להבין במיוחד את דרכי העריכה של הקבצים התנאיים המשפטיים. הכלים שבידיו היו פרשניים וספרותיים. כשהוא התבונן בפסקאות של הספרא או של התוספתא מייד עלו בעיניו הבחנות טקסטואליות. גולץ נמנה עם אותם חוקרים שסוברים, כי אפשר לשחזר את הטקסט התנאי המקורי אך רק מתוך הניתוח הספרותי. גישה כזו רווחת בחקר התרבות. למשל, חלוקת הדיאלוגים של אפלטון לשלוש תקופות נעשתה על בסיס ניתוח ספרותי. אלא שאצל אפלטון היו טקסטים פילוסופיים מובְנים, המכילים דיונים רחבי יריעה המיוסדים על טיעונים עקיבים ומפורטים. לעומת זאת חקר העריכה התלמודית נסמך על דיונים מקוטעים, לעיתים אפוריזמטיים, הניתנים לניתוח ספרותי משני היבטים: (א) הטקסטים המדרשיים כשלעצמם במקורותיהם השונים ומערכת היחסים ביניהם; (ב) היסמכותם על הטקסט המקראי, דהיינו היותם בגדר פרשנות.

			חוקרים העוסקים במטא־הלכה (פילוסופיה ומתודולוגיה של ההלכה) קבעו, כי שתי גישות נוגדות קיימות בשאלת הזיקה של ההלכה למדרש ההלכה. גישה אחת טוענת שההלכה קדמה למדרש, וכי המדרש מקנה תשתיות ואסמכתאות לנוהגים מעשיים שהיו קיימים כבר. גישה שנייה טוענת כי המדרש הוא מקור ההלכה, וכי ההנהגה המעשית נובעת מדרישת הכתובים. דומה כי שתי גישות אלו תואמות את שני המודלים היסודיים של מושג האמת ההלכתית: המודל האחד רואה את הפעילות ההלכתית כגילוי הספון בטקסט ההתגלותי. המודל השני רואה בקביעה ההלכתית פרי יצירה אנושית הנובעת מהיגיון אנושי, והשואבת את סמכותה הכללית ואת ההכרה הלגיטימית בה מתוקף ההתגלות (על כן גישה זו נכללת אף היא בגדר "תורה מן השמים"); אומנם, גם בגישה היצירתית לא נפקדת חשיפת האמת שבהתגלות, אך בולט בה המומנט היצירתי.2 המודל הראשון תואם בדרך כלל לגישה שההלכה קדמה למדרש, וההתגלות היא מקור ההנהגה ההלכתית המעשית. המדרש הוא אפוא כעין תימוכין ואסמכתא למקורות ההתגלות. המודל השני הולם בדרך כלל את הגישה שהמדרש קדם להלכה, ולפיכך הדרשנות ההלכתית — המיוסדת על לוגיקה אנושית — היא מקור ההלכה.3 גולץ התמקד בעיקר בזיקה שבין הלכה למדרש הכתוב, פחות מבחינת המקור ויותר מהממד של העריכה.4

			העריכה

			לחקר העריכה בספרות התלמודית היה מאז כינונה של חוכמת ישראל מקום מרכזי. חשיפת רבדי הסוגיה, לא זו בלבד שאתגרה חוקרים אלא היא עמדה במרכז פולמוס חינוכי. גולץ לימד את מקצועות התורה שבעל פה במשך שנים רבות, וערך החינוך היה קרוב אליו. האתגר שלו היה גדול יותר מאחר שלימד תלמוד בבית ספר חילוני. בתי הספר חילונים באותו הזמן, כמו הראלי בחיפה ובליך ברמת גן, כללו את התלמוד במערכת הלימוד שלהם. שנים אחדות לאחר פטירתו של גולץ עמדו מורים ומחנכים על המשבר בלימוד התלמוד במוסדות החינוך העל יסודיים במיוחד. תלמידים לא מצאו עניין בלימוד המשפטי שנכתב לפני מאות רבות של שנים. והנה היו שסברו שהוראת רבדי הסוגיה ושכבות העריכה תעורר עניין בקרב תלמידים, שכן הם יעקבו אחר ההתרקמות המשפטית הרבנית עקב בצד אגודל. עליהם חלקו בחריפות בעיקר רבנים מסוימים שסברו, שגישה זו קרובה קרבה מסוכנת לחקר האקדמי של התלמוד. יש צד מרתק, לא רק אינטלקטואלי אלא גם ספרותי ואסתטי בעבודתו של העורך. הוא לא רק מנפה חומר ומזכך את השמועה או הטקסט שלפניו אלא גם מסדר את השמועות באופן כזה שישפיע על סדרי החיים בתקופה הרומאית והביזנטית במיוחד. 

			בקיאותו של גולץ הייתה בספרות התנאית והאמוראית כמעט בכללה, אולם את מפעל חייו הקדיש לספרות התנאית. את כוחו האנליטי ניתב לשילוב של גלגולי ההלכה הקדומה ושל קובצי התנאים. הוא שאל את עצמו שוב ושוב, כיצד מאירים התוספתא ומדרשי ההלכה את דרכי החשיבה של התנאים, ויתרה מכך: מה מתוך חיבורים אלו הוא אכן תנאי ולא מאוחר יותר?5 המשימה שהעמיד גולץ לפניו הייתה לחשוף את סגנונות העריכה של הספרא בפרט ושל הספרות התנאית בכלל. מאז שכתב גולץ את עבודתו ולא הספיק להגישה, נכתבו עבודות חשובות בנושא עריכת מדרשי ההלכה בכלל והספרא בפרט.6 בשנותיו האחרונות כתב גולץ את הרשימות ולא הספיק להשוותן למחקרים שכבר היו קיימים על אף שהזכיר את חלקם בחטף. זאת ועוד: מעניין לראות כיצד אותו כישרון אנליטי ששימש אותו לאבחנות דקות לגבי המדרשים השונים ואופיים, נוצל על ידיו גם להבחין בין החוקרים שקדמו לו. כך למשל את נחום אפשטיין ועזרא ציון מלמד הוא אפיין כ"חכמי הסופרים", המתמחים ברשימות, בעוד חנוך אלבק מתאפיין על ידיו כחכם ה"מנסה לחדור לעומק הסוגיא ולקבוע כללים". גולץ ניסה כמיטב יכולתו להחזיק מזה וגם מזה לא להניח את ידו: מחד גיסא, הוא ניסה להקיף תופעות שונות בכל מרחב ספרות חז"ל, ולשם כך גם לא נרתע מלהשתמש באמצעי שרק התחיל להתפתח בזמנו, פרויקט השו"ת. מאידך גיסא, הוא עיין עיון נמרץ בכל דרשה ובמקורות המקבילים לה בספרות המדרשים והתלמודים, וכך הצליח להסיק מסקנות ואף לחדש חידושים הן לגבי דרשות פרטיות הן לגבי מגמתם של פרשיות ופרקים שלמים.

			גולץ פחות התעניין בשאלת הקדימות של מדרש ההלכה ביחס למשנה ולתוספתא. לעיתים טען שלפני עורך המשנה ומסדרה עמד המדרש ולעיתים טען להפך. הכול לפי העניין. אומנם, אפשר לומר כי נטייתו לאחֵר רבים ממדרשי ההלכה המובאים בספרא עד לאחר עריכת התלמוד הבבלי היא רחבה יותר מהמקובל היום במחקר.

			התזה המרכזית של גולץ הייתה, שהמגמה המרכזית של עורכי הספרא המאוחרים הייתה לדרוש את המקראות של ספר ויקרא כסדר. אם לא מצא העורך בחומר שלפניו פירוש של כתוב זה או אחר ואפילו של מילה מסוימת, הוא השתמש בחומר מאוחר כדי למלא את החסר. פעמים שהשתמש בחומרים מוקדמים אותם ליקט בלא התחשבות בהבדלי המינוח שביניהם, דרכי החשיבה ואפילו המסקנה ההלכתית שלהם. דרך הסבר כזו פחות מקובלת כיום במחקר הספרא, וגולץ הגיע אליה מתוך ניתוח העריכה האפשרית של המדרש. על אף שעיקר מגמתו הייתה ספרותית ולא היסטורית או סוציולוגית גולץ לא התעלם לחלוטין מההיבטים הפוליטיים והחברתיים של העריכה. למשל בניתוח החומר המדרשי על הסדרת המסחר הצודק, איזון המידות והמשקולות, טען כי עורך המדרש ביקש ל"רכך" את המעבר מהדומיננטיות הכוהנית לסמכות החכמים, ועל כן עיגן את האזהרה למסחר הוגן במדרש המקראות.

			פנומנולוגיה של עורך

			ואכן מקום מרכזי ומכריע בכתיבתו של גולץ נודע ל"איש הצללים", דהיינו העורך. הכתיבה של גולץ היא למדנית, מרובת פרטים והשוואות ומערימה תזות על גבי תזות. לעיתים היא נדמית כרשימות לפרק או להרצאה. למעשה בניתוחים של גולץ יש הנחות יסוד לפנומנולוגיה של העורך. מחקרים רבים בספרות התלמודית מתמקדים בעריכה, חלקם וירטואוזיים. גולץ הגיע לרמה וירטואוזית כזו. אולם מחקרים אלה הסתמכו במובלע על דמותו ועל תפקידיו של איש הצללים. מעולם לא נערך דיון פנומנולוגי בדמות ערטילאית זו. בעבודתו של גולץ יש חומר בשפע להבנת מהותנית של העורך.

			צאו וראו: בזכותו של העורך או העורכים המדרש מופיע כקובץ, ומאפשר לדרשנים להשתמש בו ולחוקרים לשחזר את החומרים המקוריים שעמדו לפני העורך. מדובר ביוצר שהוא כמעט כול־יכול. גולץ נתן דעתו בהרחבה על הטכניקות השונות של העריכה, המבטאות את היד החופשית שהייתה בעריכה. הנחת היסוד היא, שלפני העורך עמד חומר מבתי מדרש שונים, והוא החליט כיצד יסדר את החומר. גולץ היה סמוך ובטוח, שהעורך מסוגל ליטול שתי שמועות מבתי מדרש שונים לחלוטין, ובלבד שהן מתייחסות לאותה סוגיה, ולהציב אותן בזו אחר זו. לעיתים לא נרתע מלהצמיד אליהן משפט או שניים מבית מדרש שלישי. 

			האנליזה של גולץ, שלמעשה היא מתאמצת לשחזר את עבודתו של העורך, מפרקת טקסטים תנאיים מוגמרים לרבדים על גבי רבדים. כמדומה שהוא לא נתן מעולם את דעתו לשאלת הגבול: עד כמה יכולים אנו להפליג ביכולתו ובתפקידו של העורך להשתמש במקורות רבים תוך גזירות והדבקות כדי ליצור שמיכת טלאים או מבנה מגובש? האומנם עמדו לפניו מקורות רבים מספור? מעבודתו של גולץ עולה, שייתכן כי לקטעים שונים בספרא היו עורכים שונים, וממילא יתכנו תשובות שונות לשאלות אלו. כך למשל, על אף שפעמים הרשה לעצמו העורך לא רק לסדר את החומר שהיה לפניו אלא גם ל"עבות" אותו ואף להכניס לפיהם של המתדיינים טענות שעלו מאות שנים לאחר דיונם המקורי, הרי שיש "שהעורך השני התייחס בכבוד לעריכה שהייתה מונחת לפניו והשאיר אותה כמות שהיא מבלי לנסות להשתלב בה" (עמ' 126). הוא הוסיף וטען, כי לעיתים נעשתה העריכה בחופזה ותוך חשיפת קצוות פרומים ולעיתים הייתה העריכה מתונה ושקולה. לעיתים סידר העורך את המדרשים הקדומים בראש הפרשה ובסופה ובאמצע שיקע מדרשים מאוחרים, כשהוא יוצר מבנה קוהרנטי ואסתטי. לעיתים העורך לא היה יכול או אולי לא היה מעוניין, לשמור על אחידות ועל רצף פרשני והוא הציג הלכות ללא סדר פנימי תמטי.

			גולץ הפליג בכוחו של העורך האנונימי. בכוחו של העורך להציג את השמועות השונות כדו־שיח, כלומר ליצור אשליה של מחלוקת פנים אל פנים בשעה שמה שהיה לפניו היה לכל היותר שתי עדויות. העורך יכול ליטול שמועה שבה הדין נמסר כמות שהוא ושמועה שבה הדין מופק ממדרש הכתובים, ולצרף אותן זו לזו כביכול מדובר ברצף. לעיתים עורך עומד לפני דעה שההלכה נפסקה כמותה, והוא מעניק לה הילת קדומים בכך שהוא מסמיך אותה לכתוב. הקורא סבור שמדובר בהלכה קדומה המופקת מהמקרא. ובפועל הראה גולץ, כי התנא שבמשנה לא הכיר את מדרש ההלכה. מכאן קבע, שהמדרש אסמכתא בעלמא הוא.

			הדמיון הספרותי היוצר של גולץ הרחיב את גבולות העריכה ואת סמכויות העורכים. הוא אומנם לא חיווה דעתו בדבר שאלת קיומו של "ספרא זוטא", כלומר מסורת ספרא של הבבלי. אולם הוא סבר שיש מפגש בין עורכים שונים ולעיתים גם עריכה על גב עריכה או עורך ראשון ועורך אחרון. למשל, עורך הספרא יכול היה להשמיט פסקאות שסבר ששורשן בבבלי מסיבות שונות. בדיון המקיף על שבועת העדות הרחיק גולץ וטען, כי היה מפגש אפשרי בין עורכי הספרא לעורכי המשנה, ואף שיער שקובעי הנוסח שבספרא הם גם העורכים שקבעו את הנוסח במשנה מאות שנים לאחר חתימתה. 

			גולץ הבחין בחריפות בין גוף ההלכה לבין מה שכינה "עיבוייה". הנחת היסוד המקובלת הייתה, שכול הקצר — קודם. כלומר, הנוסח הקצר של ההלכה מעיד על היותו שמועה אותנטית ככל האפשר. הנחה זו מעוגנת באינטואיציה ההיסטורית. התלמוד כבר העיד על בעיית המסירה, והקראים העמיקו את הטענות נגדה. ונזכיר שיש גישות במחקר הקראות המקדימות את שורשיה עד לתקופה הקדומה, דהיינו שלהי בית שני. מאחר שכך הוליכה האינטואיציה הפרשנית להניח הנחות אחדות על מבנה הטקסט הערוך: למשל, הנוסח הקצר הוא החומר שאותו שיננו על מנת שלא תישכח הלכה מישראל. גוף ההלכה נקבע לפי הנושא והזרימה של ההלכות ועל פי צמידותן התמטית. ה"עיבוי" סוטה מהנושא המרכזי, ויוצק הרחבות משנה. היו "עיבויים" בני משפט אחד והיו שהכילו מהלך רחב יותר. כמובן, אף בכתבי חוקרים אחרים הוצגו העורכים כמי שעמדו בפני ויכוח בין החכמים לצדוקים, והוסיפו מתוך מקורות אחרים את המשא ומתן שבא לאחר הצגת העמדות.7 אבל גולץ הציג את העיבוי כמפתח פרשני. עוד הוסיף גולץ שימוש אינטנסיבי בבחינת המקורות המקבילים למדרש שבתלמודים, ועל ידי כך עלה בידו לזהות הרחבות והוספות שנוספו לגרעין המדרשי המרכזי. ההרחבות הללו, העיבויים, מפקיעות את הטקסט מקובץ מרוכז של הלכות ל"מדרש", דהיינו לקובץ ספרותי פרשני בעל זיקה למקרא. דוגמה נוספת לאינטואיציה פרשנית היא מניפולציה מסוימת של העורך על השמות. למשל טען גולץ, שכאשר מופיע שם בעל השמועה עליה הרי שהיא קדומה לשמועה שנמסרה ללא שם אומרה. אפשר להתמודד עם אינטואיציה כזו, ולטעון שדווקא הסתמא קודמת. אולם ההנחה היא שהיעדר שם העורך מבטא רובד עריכתי.8

			הדיון ביסוד השמועה או ההלכה ובעיבויים שלה מוליך למגמה של טיהור ההלכה הקדומה מחד גיסא ולהבנת דרכי העריכה מאידך גיסא. כדאי להביא שורה של הנחות היסוד שהניח גולץ בעבודתו כלשונן:

			נבדוק את ההיגיון הפנימי של הטעמים, וכן את יחס המקורות הנמצאים בידינו אל הטעמים המובאים במשנתנו:

			אם נמצא חוסר התאמה בהיגיון הפנימי של המקור; 

			או נמצא מקור המביא הלכה ממשנתנו ונותן לה טעם אחר;

			או שהמקור האחר יביא אוקימתא שאינה עולה בקנה אחד עם טעמה;

			או שהמקור האחר שואל מהו הטעם של ההלכה ובתשובה הוא נותן את הטעם המובא במשנתנו; 

			נראה בכל אחת מן התופעות המוזכרות, ועל אחת כמה וכמה בצירופן של כמה מן התופעות, מכשיר המחזק את השמא; שמא חוברו הטעמים אל ההלכות אחרי שנקבעו במשנה, ואין הטעמים חלק בלתי נפרד מן ההלכה.9

			אנו עומדים פעם נוספת בפני האינטואיציה של חקר שכבות העריכה, שגולץ היה מהמבריקים שאחזו בו. שורת התזות מעידה על התחושה היסודית, שההלכה הקדומה לא עסקה בטעמי מצוות, ולא מפני הבעייתיות התאולוגית של הדיון בהנמקת ההלכה אלא מפני שהסגנון של ההלכות העתיקות והסביבה של מסירתן לא הולמים את ההתמקדות בטעמים. ובכל מקרה הודה גולץ ביושר אינטלקטואלי שהעיסוק בטעמים — ולמעשה בעריכה בכלל — הוא בדרך שמא, ולא יצא מכלל השערה מבוססת. 

			גולץ המשיך והסיק, שעורך הספרא נטה להביא טעמי הלכה, והוא הדגים באריכות בסוגיה של שבועת העדות. ועוד טען, כי טעמים אלה הם חלק אינטגרלי מהשטף הספרותי. כל כך מאחר שהעריכה נועדה להציג מוצר פרשני עקיב ככל האפשר לכתובים.

			חקר העריכה

			עד כה הצגנו ניתוח פנומנולוגי של דמות עורך החומר המשפטי הדרשני, שפועלו ריתק את גולץ במשך שנים כה רבות. כבר ציינו, כי חקר העריכה הוא אנליטי. החוקר מפרק את הטקסט התנאי לרכיביו, ועל פי הנחות יסוד אינטואיטיביות הוא מתאמץ לשחזר את דרך חיבור הרכיבים בידי העורך. 

			כל עוד שאנליזה כזו נעשית תוך שמירה על דרכי ההיגיון ועל פירוש משפטי נכון הרי שהיא איננה ניתנת להפרכה. משל למה הדבר דומה? כאשר הרמב"ם ציין במבואותיו למורה הנבוכים שהוא כותב את ספרו על בסיס סתירות מתוכננות במגמה להצניע תפיסות מסוימות מאדם שאיננו בקי, הרי שפתח פתח לפרשנויות אינסופיות, ואי אפשר לבטל את זו מפני זו. לא הייתה ברירה למחקר אלא להצביע על אפשרויות, ולנסות לעגן אותן ככל האפשר בחיבורי הרמב"ם. מחקרים כאלה אינם ניתנים להפרכה ועל כן אינם עומדים בפני הקריטריון של תאוריה מדעית על פי קרל פופר. בדומה לכך אפשר להתייחס לחקר העריכה של הספרות התנאית, שבו החוקר מציע תאוריה שתסביר את הסדר, את שינויי הנוסח, את ההבחנות בדעות המשפטיות ואת הפרשנות המשפטית לכתובים. כל זאת כדי ליצור רקונסטרוקציה של עבודת העורך.

			האופן שבו הציג גולץ את העוצמה שבידי העורך מציג את השאלה, האם למעשה לא יצר גולץ דקונסטרוקציה של הטקסט. אם אכן העורך עשה בטקסט כרצונו, קיצץ בו, השלים אותו ממקורות אחרים, עיבה אותו, צירף טקסטים שונים וסידר אותם לפי העולה על רוחו לכאורה באינסוף צירופים אפשריים, התוצאה ההרמנויטית היא דקונסטרוקציה של טקסט משפטי בעיקרו.10 

			נפנה כעת לבחינה מפורטת של עבודת הדוקטור שהכין גולץ, וננסה לעמוד על היבטים אחדים מתכניה ומחידושיה.

			שער ראשון: צידוק המידות11 

			עיקר עניינו של גולץ בדרשת הספרא "יהיה לך — מנה לך אגרדימים (=ממונים, מפקחים), מכאן אמרו הסיטון מקנח מדותיו אחת לשלושים יום". השאלה שאותה הוא מעמיד במוקד הדיון היא, מהו היחס שבין הקביעה בספרא לגבי חיוב קינוח המידות לבין המשנה במסכת בבא בתרא המלמדת את אותו חיוב ממש, ובאותן המילים. האם המדרש מצטט מתוך משנת רבי, או שמא שניהם כאחד מצטטים מתוך מקור קדום?

			לאחרונה ערך מנחם כהנא דיון רחב לגבי תופעת "מכאן אמרו".12 לענייננו חשובות שתי מסקנות שלו: 

			(א)	בדרך כלל המדרש מצטט את משנתנו (ולא חיבור אחר קדום יותר). 

			(ב)	התוספות "מכאן אמרו" נוספו במהלך העריכה העיקרית של המדרש (ולא כעריכה משנית מאוחרת יותר). 

			עם זאת, הוא מציין את המדרש שלפנינו כאחד מ"מקרים ספורים, כ־2 אחוזים", בהם "השילוב של 'מכאן אמרו' בעייתי, ופרשני המדרש וחוקריו התקשו לבארו באופן הולם".13 הבעייתיות במדרש שלפנינו נוגעת בעיקר לקושי שבהבנה כיצד החיוב למנות אגרדימים משמש כמקור עד "שמכאן אמרו הסיטון מקנח מידותיו אחת לשלשים יום". 

			בעייתיות זו נידונה על ידי שלמה נאה.14 הוא ביאר שפירושו הנכון של הביטוי "מקנח את מידותיו" ו"ממחה משקלותיו" נוגע לא לניקיון של המשקלות והמידות אלא לאיזונן ולתקינותן. נאה סיכם: "לפי פירוש זה נהיר גם קישורה של המשנה אל הדרשה בספרא [...] שהרי לפי פירושנו עוסקת המשנה בצידוק ובהתאמה של מידות ומשקלות, וזהו בדיוק התחום הנתון לפיקוחו של האגוראנומוס".15

			גולץ מצא פתרון אחר לקשר שבין הלכת הקינוח ובין חובת מינוי האגרדימים. ניקוי המשקולות והמאזניים הוא לדעתו תוצאה ישירה של החיוב למנות אגרדימים "כדי שהנושאים והנותנים יוכלו להכין את המידות לזמן הקבוע, ולעשותן ראויות לבדיקת האגרדימים [...] והם יבדקו אם התגרים עומדים בתנאים שתיקנו להם חכמים". 

			לפירושו של גולץ כמה יתרונות על השערתו החריפה של נאה: ראשית, הוא הבין את הוראת המשנה לבעל המידות והמאזניים כהוראת ניקוי, וכפירושה המקובל במקומות אחרים. שנית, על פי דבריו של נאה חיוב איזון המאזניים אינו נובע באמת מחובת מינוי האגרדימים, אלא שמדובר במכלול אחד. אומנם מצאנו את המונח "מכאן אמרו" בהוראה כזו, אך היא נדירה יותר.16

			אלא שגם השערתו של גולץ אינה חפה מספקות. הספק הכבד ביותר נוגע לעצם העניין — האם אכן ניקוי המידות נדרש על מנת שהאגרדימים יוכלו לבדוק אותן? האם לא מוטב שהאגרדימים יבדקו אותן באותו האופן שבו מידות אלו משמשות בזמן הקניה? גם עצם קביעת הזמנים לניקוי המידות אינו ברור כל צורכו — האם לדעת גולץ האגרדימים מבקרים את הסיטון אחת לשלושים יום ואת החנווני אחת לשבוע? וגם אם כן, האם מדובר בכלל בל יעבור שיש לפרשו במדרש ההלכה? ועוד, שעל פי דעתו של רשב"ג החנווני נדרש ל"קנח מאזנים על כל משקל משקל" — האם הכוונה שהארגדימים מבקר את החנווני מדי יום?

			השוני בין פירושו של נאה לבין פירושו של גולץ מוביל למחלוקת ביניהם לגבי היחס בין המדרש לבין המשנה. מבחינתו של גולץ, דין הניקוי של המידות הוא פועל יוצא ישיר של מינוי האגרדימים. ממילא המדרש, המחבר בין שני הדינים, שואב ממקור קדום יותר מאשר המשנה, המנתקת ביניהם, ומביאה את האחד ולא את השני, בחינת "תליא תניא בדלא תניא" (ראו כתובות ב ע"א). נאה, לעומת זאת, ראה את דין איזון המידות כקשור לבדיקת האגרדימים, אך גם כעומד בפני עצמו, ולכן הוא לא התקשה לראות את המשנה כמקורו של המדרש, אשר בעצם מוסיף עליה. כאשר הוא נדרש לשאלה מדוע המשנה לא ציינה את דין האגרדימים, הוא הציע ש"אפשר שלא היה למשנה עניין לעסוק באגוראנומוס ובתפקידיו, משום שבארץ ישראל היה האגוראנומוס פקיד ממונה מטעם המלכות. ואפשר, שהמשנה בוחרת להדגיש את החובה לשאת ולתת באמונה גם ללא פיקוח".17

			ראוי לציין כי הבנה זו של נאה לגבי היחס שבין המדרש למשנה, עולה בקנה אחד עם מסקנותיו של כהנא שהובאו לעיל. מאידך גיסא, מסקנתו של גולץ, שהמדרש התייחס לדין קינוח המידות באופן שונה מאשר יחסה של המשנה, מקבלת חיזוק מהאופן שבו סידר הרמב"ם את הלכותיו. גולץ אכן שם לב לכך והדגיש: "נוכל גם אנו להיתלות באילן גבוה". מעניין שכבר ר' איסר זלמן מלצר עמד על כך ש"סובר הרמב"ם דלא קיי"ל כברייתא אלא כהספרא דאלים בדרשא דקראי".18

			יש אולי מקום להציע כיוון שלישי בהבנת מדרש ההלכה שלפנינו. ר' ישראל מאיר הכהן מראדין, בפירושו על הספרא19 ביאר: "מכאן אמרו. ממה שאמרו צדק את המאזניים וכו'". כלומר, אין לקרוא את "מכאן אמרו הסיטון וכו'" כנובע מהדין שלפניו, "מנה לך אגרדימים", אלא כנובע מהדין שקדם לו, "אבני צדק. צדק את המשקלות יפה, איפת צדק, צדק את האיפות יפה, והין צדק צדק את ההין יפה", שהדרך לצדק את המידות והמשקלות הוא על ידי קינוחן.20 יתכן שעורך המדרש לא רצה להפסיק בציטוט "מכאן אמרו" את חטיבת הדרשות שהייתה נתונה בפניו, ועל כן שתל את הציטוט בסוף החטיבה.21

			שער שני: שבועת העדות22 

			גולץ ניתח את מדרש הספרא העוסק בענייני שבועת העדות, ובמיוחד את אותו חלק ממנו הנמצא בפרק יא של פרשה ח. הוא הראה כי העורך יצר חטיבה זו משלושה מרכיבים:

			1.	מדרש קדום המבאר את אופן החיוב בקורבן שבועת העדות. 

			2.	מדרשים מתקופת יבנה, מפי רבי עקיבא ורבי אליעזר, הממסגרים. 

			3.	ארבעה מדרשים סתמיים. מרכיב שלישי זה "עוצב על ידי אמוראים אחרונים, ואולי אפילו מאוחר יותר".

			כדאי לציין, כי החלוקה המשולשת שזיהה גולץ במדרש שבועת העדות, בין מדרש מפרש קדום, מדרש למדני נקוב שם ומדרש הלכתי מאוחר מקובלת היום כחלוקה העומדת בתשתית רבות מפרשות הספרא.23 

			נעיין כעת בכל אחד מן המרכיבים: 

			גולץ הוכיח כי החלק הראשון של מדרש הספרא קדום למשנה מכך, שבעוד שהמדרש מסביר מהי בכלל "שבועת העדות" עליה ניתן להתחייב, הרי שהמשנה מניחה הסבר זה כפשוט וניגשת מייד לעסוק בפרטי דיניו של החיוב.24 יש לחזק טיעון זה בהפניה לאבחנתו של פינקלשטיין, כי הביאור המתחרה עימו מתמודד מדרש ההלכה — שהפסוקים עוסקים לא בעד שהכחיש עדותו בשבועה אלא בעד שראה שבועת שקר והוא נמנע מלמסור את המידע לרשות המוסמכת — הוא פירושם של אנשי הכתות, ואם הדברים נכונים, מסתבר ששורשו של מדרש זה בתקופה בה פירושם של אנשי הכתות נחשב כאפשרות עימה יש להתפלמס.25 

			את המרכיב השני, כאמור, תארך גולץ לתקופת יבנה, והוא כולל שני מדרשים אשר הוצבו על ידי העורך המאוחר כמסגרת. המדרש הראשון הוא מדרשו של רבי עקיבא — "רבי עקיבא אומר אין לי אלא מפי עצמו מזיד. מנין מפי עצמו שוגג, מפי אחרים מזיד, מפי אחרים שוגג? תלמוד לומר: והוא עד [...] לרבות את כולן". כיוון שמדרש זה מובא במשנה בסתם,26 ללא ציון שמו של רבי עקיבא, מסיק גולץ כי משנת רבי עקיבא היא שעומדת ביסוד משניות שבועת העדות שבמשנה. כיוון שכך "לא מן הנמנע", הסיק, שמחלוקת רבי מאיר וחכמים לגבי חיוב שבועת העדות מחוץ לבית דין למי שנשבע בעצמו היא למעשה מחלוקת בפירוש משנתו הקדומה של רבי עקיבא. דא עקא, שמשנה קדומה זו כבר אינה לפנינו, ועל כן גולץ ניסה לשחזר אותה מתוך הספרא, המצטט תחת הכותרת "מכאן אמרו" מקור תנאי שאיננו לפנינו: "השביען בחוץ וכפרו ובאו לבית דין והודו פטורים בחוץ והודו ובאו לבית דין וכפרו חייבין".27 גולץ המשיך והציע כי "לא מן הנמנע שלמעשה מתמקדת המחלוקת שבין רבי מאיר לבין חכמים בפירושו של המאמר ההוא [...] כי מקובל היה על שני הצדדים, כי ההלכה הזאת נאמרה על שבועה 'מפי אחרים' בלבד, ואין היא תקפה בשבועה 'מפי עצמו'" (עמ' 100). פירוש מונחים אלו — "מפי עצמו" ו"מפי אחרים", אותם כבר פגשנו לעיל במדרשו של רבי עקיבא — שנוי אם כן במחלוקת בין רבי מאיר לחכמים. לדעת רבי מאיר מתפרשים מונחים אלו כפשוטם, ועל כן ההגבלה של חיוב קורבן השבועה בבית דין חל דווקא על המושבע מפי אחרים, בעוד הנשבע מפי עצמו מתחייב קורבן גם מחוץ לבית דין; ואילו לדעת חכמים מונחים אלו מתפרשים כשמות קוד ל"שבועת הפקדון" ו"שבועת העדות". על כן חכמים הבינו שההגבלה של חיוב שבועת העדות לבית דין בלבד הוא מוחלט, ואף הנשבע בעצמו מחוץ לבית דין יהיה פטור משבועה זו.

			השערה נועזת וחריפה זו ייתכן ויש בה קסם; אך אפשר גם שלקורא השמרן יותר היא תיראה כספקולציה שקשה מאוד לתמוך אותה בראיות מוצקות. סוף סוף, הן ה"משנה הקדומה" אינה לפנינו הן פירושם של חכמים למונחים שבאותה משנה קדומה משוערת שונה מפירושם של מונחים אלו בכל מקור אחר הידוע לנו מהספרות התנאית והאמוראית.28 אפשר אולי לשמור על אבחנתו המחודדת של גולץ, כי משנתו של רבי עקיבא היא הנמצאת ברובד היסודי של משניות שבועת העדות, וכי מחלוקת רבי מאיר וחכמים היא אכן מחלוקת בפירוש משנה קדומה זו; אלא שבמקום להפליג ולהציע פירושים מושגיים שאינם מוכרים לנו, שמא עדיפה הצעתו של עזרא ציון מלמד, "שמחלקת ר"מ וחכמים תלויה בפיסוק המשנה שלפניהם ששנתה: 'מפי עצמו ומפי אחרים כיון שכפרו בו בב"ד חייבין'. ר"מ שם הפסק אחרי 'מפי עצמו', ואת 'ומפי אחרים' המשיך למטן [...] אבל חכמים שנו את המשנה כלשונה ממש".29

			המדרש השני, החותם את המסגרת של פרק יא בספרא, הוא מדרשו של רבי אליעזר, והוא מקיש שבועת העדות לשבועת הפיקדון וכך לומד כי שבועת העדות מתחייבת דווקא במקרים ממוניים. גולץ הראה כי מן התלמודים עולה שמדרשו המקורי של רבי שמעון כלל רק את לימוד הגזירה שווה של "אואין" מפיקדון לעדות; ואילו הקושיות והתירוצים לגבי לימוד "אואין" מרוצח וסוטה הינן "עיבויים" מאוחרים יותר. אבחנה זו של ריבוד בתוך מדרש הספרא עולה בקנה אחד עם מסקנות המחקר, כי "הספרא כפי שהגיע לידינו, מראה על התפתחות במשך זמנים שונים. כשרוב המדרשים הם מדרשי הלכה עתיקים ביותר, מצויים בו אף מדרשים שנוצרו על סמך הנוסח שהגיע לבבלי ולירושלמי".30

			ארבעת המדרשים המשובצים בין מדרשו של רבי עקיבא למדרשו של רבי אליעזר נראו לגולץ כמאוחרים; לדעתו הם נקבעו במדרש לאחר שכבר נשנו במשנה31 ואף נתפרשו על ידי הסוגיה הבבלית. מדרשים אלו "עוצבו בסוף תקופת עריכת התלמוד". לא ברור כי הראיות לאיחור רב כל כך של מדרשים אלו אכן מכריעות,32 אך מכל מקום מסתברת מאוד טענתו של גולץ כי עורכי מדרש הספרא שמו לעצמם למטרה לקשר בין ההלכה השנויה במשנה לבין הפסוקים הכתובים בתורה, בין אם הם שעשו זאת לאור סוגיות התלמוד הבבלי ובין אם סוגיות התלמוד הבבלי הן שהתבססו על דברי הספרא. קישור זה בין התורה שבכתב לבין התורה שבעל פה הוא מן המניעים המרכזיים להיווצרותו של חיבור מדרשי ההלכה בכלל, וחיבור הספרא בפרט.33

			סוף דבר, ניתוחו של מדרש הספרא בנושא שבועת העדות מוכיח יפה את מסקנת גולץ: "אם כן נמצאים בספרא בנושא זה שני סוגי מדרשים: מדרשים קדומים שבחלקם הם יסוד למשנת חכמים במשנות הראשונות, ומדרשים מאוחרים [...] ואין מוקדם ומאוחר בתורה אף לא בתורה שבעל פה".

			שער שלישי: "אותו ואת בנו"34 

			בשער זה הציע גולץ ניתוח רחב ומעמיק למדרש הספרא על פסוקי "אותו ואת בנו", תוך השוואה ודיון במשניות הפרק החמישי של חולין, העוסקות באותו העניין. מן הניתוח עולה, כי הספרא, כפי שהוא מונח לפנינו, כולל שתי שכבות שונות למדי: השכבה ראשונה הגיעה לעיצובה הסופי כבר בבית מדרשו של רבי יהודה ברבי עילאי, במחציתה השנייה של המאה השנייה לספה"נ. שכבה זו אינה מתבססת על משנת רבי, שכלל עוד לא נכתבה אז, וכמובן שאינה מצטטת ממנה. במקום זאת, היא מתבססת על משנה קדומה שעמדה בבסיס שני החיבורים. לעומת זאת השכבה השנייה מאוחרת יותר ויש לתארכה, לדעת גולץ, לתקופה שלאחר חתימת התלמוד. שכבה זו כוללת העברה "בלתי מבוקרת" של חומר מתוך המשנה אל הספרא — וגם להפך. 

			הטענה כי יש לזהות בספרא חלוקה לשתי שכבות עריכה מוכרת — גם אם לא תמיד מוסכמת — במחקר,35 והיא נתמכת היטב בראיות שהביא גולץ מהמדרשים שבנידון. ברם, לא ברור האם גם התיארוך הקיצוני באופן יחסי שהוא מציע משכנע במידה שווה. 

			על מנת לבסס את טענתו הראה גולץ, כי לכל אורך הפרק המחלוקות המובאות במשנה מתבססות על ההלכות המוסכמות המובאות בספרא — הווי אומר, הספרא מהווה תשתית לדיון שבמשנה.

			כך למשל, במשנה השלישית בפרק החמישי שבחולין מובאת מחלוקת רבי שמעון וחכמים לגבי חיוב "אותו ואת בנו" במקרה שבו אחת הבהמות התגלתה כטרפה בעת שחיטתה. מחלוקת זו נובעת ממדרש ההלכה המובא בספרא: "לא תשחטו — פרט לשוחט ונתנבלה בידו לנוחר ולמעקר; להביא את השוחט לאכילת גוים ולאכילת כלבים".36 כאשר המחלוקת היא האם בהמה טרפה נחשבת כמי שכלל לא נשחטה, בדומה לנבלה, ועל כן לא חל עליה איסור "אותו ואת בנו"; או שמא הייתה כאן שחיטה אלא שאין בשחיטה זו היתר אכילה, וממילא יחול איסור "אותו ואת בנו". המחלוקת הבאה במשנה היא של סומכוס בשם רבי מאיר וחכמים, האם השוחט פרה ובת בתה ולאחר מכן שחט את הבת לוקה שמונים או ארבעים. גם כאן זיהה גולץ את הבסיס למחלוקת בספרא: "אותו ואת בנו ולא אותה ואת אם אמה",37 והמשנה מפתחת הלכה זו. 

			אומנם גולץ עצמו הודה כי עמדה זו, המראה כיצד המשנה מהווה גידול אורגני מתוך מדרשי הספרא, ניצבת מול קושי גדול — אותן מחלוקות התנאים המצויות במשנה מובאות, כמעט מילה במילה, בספרא! כיצד ניתן אם כן לומר שהספרא קדם למשנה? תשובתו של גולץ מרחיקת לכת — כיוון שהלכות אלו והמחלוקות שבהן נראות כמשנה ולא כמדרש,38 יש להסיק שהן הועברו מהמשנה אל הספרא לאחר חתימתו של האחרון. אלא שדומה שיש כאן, במידה ידועה, הנחת המבוקש. הווי אומר, כיוון שקבענו כיצד צריך להיראות "המדרש האידאלי", ממילא כל מה שאינו נכנס למיטת סדום זו מורחק ביד חזקה ומוסבר כגוף זר שחדר לאחר חתימת המדרש. גם כאשר ניצב גולץ מול ציטוט ארוך מן המשנה, המובא תחת הכותרת "מכאן אמרו", הוא מעדיף להסביר אותו כמתאר התפתחות היסטורית — מכאן ואילך אמרו — אשר לאחר מכן חדר מן הספרא לתוך המשנה ולא, כפשוטו, כציטוט ישיר של המשנה בספרא.39 

			ובאמת, אם נקבל את ההנחה הרווחת היום, שמדרש הספרא נערך לאחר חתימת המשנה ומתוך התייחסות אליה, לא נזדקק לפירושים דחוקים. בהחלט ייתכן כי ניתן להבחין בתוך הספרא בין שכבה של פירוש "סתמי" ואולי גם קדום ביותר — מסורות עתיקות שליוו את התורה שבכתב ופירשוה, ושכבה נוספת, שהצמידה פירושים אלו למשנה וגם "חידשה" פירושים נוספים שנועדו להראות את מקורה של המשנה בתורה שבכתב. עיקר עיסוקה של שכבה זו לא היה בפירוש התורה כשלעצמו אלא בחיבורה של ההלכה אל הפסוקים. הציטוטים הארוכים מן המשנה, בין אם הם באים תחת הכותרת "מכאן אמרו" ובין אם לא, אכן מהווים במובן מסוים "גוף זר" לאותה שכבה קדומה של פירושים,40 אך מאידך הם נערכו בעריכה הראשונית כבר בתקופה התנאית או מייד לאחריה ולא לאחר חתימת הספרא.41 כמדומה שאין לנו אלא לחזור לדברי אפשטיין, שעל פרשה זו עצמה בספרא כתב: "מכאן ראיה חותכת שהמדרש לקח מן המשנה ולא להיפך".42

			סוף דבר — עצם ההפרדה אותה הציע גולץ בין שתי שכבות פירושים היא אכן הגיונית, נאה ומתקבלת. אך יכול להיות שראוי לעדן בהרבה הן את ה"סכינא חריפא" שבה הוא משתמש על מנת להפריד בין הרבדים השונים ברמה הטקסטואלית, הן את הפער בזמנים שהוא מניח ברמה ההיסטורית.

			שער רביעי: פתיחה לקורבן נדבה43 

			בשער זה פנה גולץ לקריאה קרובה ומדויקת של כעשרים קטעי מדרש העוסקים כולם בפירוש הפסוק: "דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם אָדָם כִּי יַקְרִיב מִכֶּם קָרְבָּן לַה' מִן הַבְּהֵמָה מִן הַבָּקָר וּמִן הַצֹּאן תַּקְרִיבוּ אֶת קָרְבַּנְכֶם" (ויקרא א, ב).

			המסקנות של קריאה זו נמסרות לנו בשלשה מישורים — תהליך ההתהוות והעריכה של קטעי המדרש הפרטיים; מאפיינים כלליים של הפרשיות שנבדקו; והיחס שבין פרשה ב לבין פרק ג ומשמעותו לגבי חלוקתו המקורית של הספרא. נרחיב בכל אחד ממישורים אלו:

			1. תהליך ההתהוות והעריכה של קטעי המדרש הפרטיים: 

			גולץ השתמש במגוון אמצעים פילולוגיים: ספרותיים, לשוניים ועוד, על מנת לנסות ולהפריד בין גרעינו המקורי של כל אחד מקטעי המדרש ובין ה"עיבוי" שנוסף לו בשלב מאוחר יותר. העבודה זהירה, מדויקת, ומשכנעת למדי בחלוקה בין הרבדים השונים. 

			גולץ אף הוכיח יפה כי לפעמים העורך קבע מדרש סתמאי מאוחר כהקדמה למדרש נקוב שם קדום יותר, כך שדומה כי התנאים נקובי השם מגיבים למדרש הסתום המאוחר. תופעה זו מוכרת היטב גם ממחקר התלמוד, ומסתבר שלפנינו מאפיין של העריכה החז"לית. יש להעיר כי בשנים שעברו מאז כתב גולץ את מחקרו, נתגלו מקורות חדשים השופכים אור על חלק מן הקטעים אותם הוא ניתח ומאפשרים הבנה מדויקת עוד יותר.44

			אמצעי מעניין מאוד שבו נקט גולץ הוא בחינה של היחס בתלמוד הבבלי לקטעים מן הספרא, אף כשאינם מיוחסים אליו במפורש. גולץ הראה כי מונחים מסוימים בתלמוד הבבלי — כגון "איפוך אנא" — משמשים דווקא למדרשים מאוחרים. ואם כן מיחסו של התלמוד הבבלי למדרש ניתן להוכיח את איחורו, או לכל הפחות את עיבודו המאוחר, ועיבוד מאוחר זה הוא שמצא את דרכו גם לתוך הספרא. דומה שעל אף עבודה ראשונית שנעשתה בתחומים אלו, עדיין יש מקום למחקר מקיף שיבחן לאורך היקפו של כל הספרא — את יחס התלמודים לדרשות המופיעות בו, ועד כמה יחס זה השפיע על מדרשי הספרא כפי שהם מונחים לפנינו.

			2. מאפיינים כלליים של הפרשיות שנבדקו: 

			גולץ הראה כי קטעי המדרש המובאים בפרשיות אלו נלקטו כפי הנראה מבתי מדרש שונים ועל כן יש ביניהם הבדלי סגנון, לשון, דרך, ולעיתים הם אף סותרים זה את זה מבחינת דינם. חלק מהמדרשים נראים כ"מיותרים", כלומר, דורשים דינים שאין בהם כל חידוש. לאור זאת הסיק גולץ: "אין מנוס מההנחה, כי הספרא שבידינו דומה יותר ללקט של מדרשים שהמאחד [אותם] הוא הצורך לדרוש על פי הסדר כל מילה שבפסוק, ואין הוא חיבור מלוכד שיש בו סדר ועריכה מאוזנים".

			ייתכן שיש מקום מחד גיסא לשכלל מסקנה זו, על ידי השוואתה עם ממצאים של חוקרים אחרים, ומאידך גיסא, להגביל אותה דווקא לחלקים מסוימים של הספרא. יש מהחוקרים שהעירו על כך שבדיבורי נדבה וחובה אנו מוצאים הרבה יותר מדרשים סתמיים הלומדים "מן הדין" מאשר בחלקים האחרים של הספרא מחד גיסא; ומאידך גיסא, שבדיבורים אלו אנו מוצאים הרבה פחות ציטוטים מן המשנה בלשון "מכאן אמרו".45 מה משמעותם של הבדלים אלו בדרכי העריכה בין דיבורא דנדבה לבין, לדוגמא, עניין "אותו ואת בנו" שבתוך פרשת אמור, שם מצאנו מדרש ערוך היטב ומגובש לכל אורכו, עם ציטוטים ארוכים מתוך המשנה? גולץ לא העלה את השאלה וממילא לא ענה עליה. יש מהחוקרים שנטו לראות את עריכתו של דיבורא דנדבה כמשקפת עריכה מוקדמת יותר,46 ויש שנראה מהם שהם רואים עריכה כזאת כמשקפת איחור דווקא.47 יש אולי מקום לחשוב לא רק במונחים של זמן אלא גם במונחים של מטרה: אפשר כי מטרת עורכי דיבורא דנדבה (וכנראה גם דחובה) לא הייתה תמיכה בדינים מסוימים ומציאת הביסוס להם בפסוקים, כי אם פירוש מקיף ככל האפשר של הפסוקים. 

			3. היחס שבין פרשה ופרק: 

			בסיום שער זה הראה גולץ, כי פרק ג מהווה תוספת, אולי מאוחרת, לפרשה ב. לדעתו, מסדרי הספרא רצו שלכל מילה תהיה דרשה, וכיוון שבפרשה ב לא הייתה דרשה לשתי המילים האחרונות שבפסוק הם מצאו לנחוץ למלא את החסר וריכזו אותו בפרק נפרד. לאור זאת, דחה גולץ את דברי אפשטיין,48 שסבר שהפרקים הם יחידות בתוך הפרשות, וממילא שאין להבדיל בין "פרשה ב" לבין "פרק ג", שכן פרק ג הוא חלק מפרשה ב. 

			לפני מספר שנים פרסם שלמה נאה מחקר מקיף בנוגע לחלוקה המקורית של הספרא, ואושש את טענתו הנ"ל של אפשטיין.49 באמת, על פי החלוקה שהציע נאה, מה שמסומן במהדורות שלפנינו כ"פרשה ב" צריך באמת להיקרא: "פרשה ב, פרק א", ואילו מה שמסומן לפנינו כ"פרק ג" צריך להיקרא: "פרשה ב, פרק ב".50 צדק אם כן גולץ באומרו ש"פרק ג עומד בפני עצמו, אך אין בכך סתירה לדבריו של אפשטיין ש"החלוקה הנוכחית לפרשיות ולפרקים כמערכות נפרדות שגויה מיסודה".

			שער רביעי: ספרא על ויקרא ב — א ו־ב, פתיחה למנחת נדבה51

			בחלק זה ניתח גולץ שלושה קטעים נוספים בספרא דבורא דנדבה, כאשר עיקר מגמתו הייתה לבחון את תקופת היווצרותם. כמו בשאר העבודה, נטייתו הבולטת הייתה לראות את הדרשות השונות כמאוחרות באופן יחסי, כאשר הוא מתארך רבות מהן לסוף תקופת האמוראים ואף לאחריה. כך לדעתו יש להניח גם לגבי החומר שלפנינו — למעט פרק י הנראה לו כמוקדם. הראיות שהוא הביא לאיחורן של הדרשות אינן תמיד מכריעות, וניתן להתווכח עימן. נבחן לדוגמא את ראיותיו לגבי המדרש הראשון בפרשה ח, המרבה כהן משיח למנחת נדבה: 

			1. 	גולץ ראה בריבויו של המדרש את הכהן המשיח למנחת נדבה כ"מיותר", כיוון שמדרש הספרי מרבה כהן משיח לעניין קורבנות בהמה,52 ו"ואין סיבה שמנחת נדבה תהיה שונה מקרבנות נדבה אחרים". מדרש מיותר, לדעת גולץ, הוא מסימניו של המדרש המאוחר, שלא בא אלא לתת פירוש לכל מילה בתורה, ואף אם היא אינה נצרכת מבחינה הלכתית. 

			שתי הנחותיו של גולץ ראויות לבחינה. ראשית, האם העובדה שהספרי מרבה כוהן משיח לקורבנות נדבה באמת מייתרת את ריבויו של כוהן זה למנחת נדבה? ואולי להפך, מדרש הספרי הוא המיותר? ויתירה מכך — שמא שני המדרשים נצרכים, שהרי לגבי מנחת כוהן נאמר בתורה: "כליל תהיה לא תאכל",53 וכיוון שמצאנו שמנחת כוהן הדיוט שונה ממנחת ישראל, מה שאין כן בקורבנות בהמה, הרי שמנחות אינן בכלל קורבנות וריבויו של הספרי אינו חל לגבי נידונו של הספרא. 

			2. 	גולץ ראה במדרש המרבה כוהן משיח מן המילה "נפש" תגובה למדרשו של ר' יצחק במסכת מנחות: "אמר רבי יצחק: מפני מה נשתנית מנחה שנאמר בה נפש? אמר הקב"ה: מי דרכו להביא מנחה — עני, מעלה אני עליו כאילו הקריב נפשו לפני".54 רבי יצחק ראה במילה "נפש" כמתייחסת לנפשו של העני, ומדרש הספרא רצה לסלק טעות אפשרית, שרק עני יכול להביא מנחת נדבה ולא כוהן משיח. אומנם, נראה שנשמטו מגולץ דברי הספרא להלן בדבורא דחובה: "נפש לרבות כהן משיח למעילה",55 אף ששם אין כל מקום לחשוב שמילת "נפש" מורה לנפשו של העני דווקא. מסתבר שבשני המקומות נדרשת המילה נפש לומר "כל אדם", לרבות כוהן משיח.

			3. 	ראייתו השלישית של גולץ לאיחורו של המדרש היא העובדה שההנחה האפשרית שמציע המדרש לכך שכוהן משיח אינו מביא מנחת נדבה נעוצה בכך שכהן משיח אינו מביא מנחה על טומאת מקדש וקדשיו; כיוון שמנחה זו שמורה רק ל"דלי דלים", כלומר לעניים ביותר, וכוהן משיח אמור להיות עשיר. גולץ הניח כי אליבא דהמדרש צריך לומר שאומנם הכוהן המשיח מביא חטאת בהמה על טומאת מקדש וקדשיו, שאם לא כן הייתה צריכה להיות גם הוא אמינא שהכוהן המשיח לא יוכל להביא נדבת בהמות. מאחר והשאלה האם כוהן משיח מביא חטאת בהמה על טומאת מקדש וקדשיו שנויה במחלוקת האמוראים56 ואף במחלוקת בין הרמב"ם והראב"ד,57 הוא הציע כי מדרשנו בא להכריע במחלוקת זו בין האמוראים, ומדובר ב"תוספת מאוחרת מאד, והיא שייכת לבתי מדרש מהם ינקו הראב"ד והרמב"ם". אף כאן, שתי הנחותיו של גולץ זוקקות עיון. הרי הוא עצמו הביא, לעיל בראיה הראשונה, את מדרש הספרי המרבה כוהן משיח לנדבת קורבנות בהמה, ואם כן, ייתכן שמדרש הספרא מודה בכך שכוהן משיח מופקע לגמרי מטומאת מקדש וקדשיו, וממילא נזקק לריבוי הן לעניין נדבות קורבנות והן לעניין נדבת מנחות. מעבר לכך, גם אם נניח שהמדרש אכן משקף דעה מסוימת במחלוקת האמוראים, האם בהכרח הכוונה שהמדרש מאוחר להם? בוודאי שלא.

			לא כאן המקום להיכנס בצורה מפורטת לדיון בכל מדרש ומדרש. כמה פעמים התבסס גולץ על טענתו של אלבק, כי העובדה שהאמוראים לא מתייחסים למדרש הלכה במקום שבו הוא מתקשר לדיוניהם, מוכיחה על איחורו של המדרש. רוב החוקרים היום דוחים טענה זו, מסיבות שונות.58 יש להדגיש, שאף שמסקנותיו של גולץ אינן תמיד מוכרחות, מכל מקום הדיון אותו הוא מפתח הוא מפרה וממריץ, ואיסופו את המקבילות וניתוחן תורם רבות להבנת מדרש הספרא והקשרו. נדמה שגם דיונים עדכניים במדרשים אלה יכולים להתעשר מדבריו של גולץ.59

			ממדרש למחשבה

			לבסוף יש לברר, מדוע נמשך גולץ לעסוק במדרשי ההלכה? מלבד הסיבות האימננטיות לאישיות יש להזכיר, שגולץ חי בקהילה הדתית הלאומית מאז שהתיישב בארץ והקים בה משפחה. האנשים שניהל עימם שיח היו מעולם התורה והמחקר הדתי הלאומי כדוגמת הרב אהרון כ"ץ שכיהן יחד עם הרב משה רזיאל כראש המכון הגבוה לתורה באוניברסיטת בר אילן ופרופ' אבינועם כהן מן המחלקה לתלמוד באוניברסיטה זו. עם פרופ' יצחק דב גילת למד כשנפגשו שניהם בשנת שבתון באיטליה. על כן אי אפשר שלא להזכיר לבסוף דמות בעלת השפעה בציבור הדתי הלאומי, שהעלתה את מדרש ההלכה לרמה מטאפיסית, והוא הרב דוד כהן המכונה "הנזיר".60 אפשר שהייתה כאן זיקה מובלעת כלשהי.

			הרב הנזיר הציג תאוריה מקיפה של התפתחות היצירה העיונית של היהדות לדורותיה. לפי משנת הנזיר, ההיגיון, לאמור התחום העוסק בדרכים הצורניות החשיבה, הוא המאפיין את היצירה היהודית מראשיתה. התכנים נלקחים מתרבות הסביבה ומתכתבים איתה. אך ההיגיון הוא פנימי ליהדות. תחום צורני זה הינו המקשר בין ההופעות השונות של היצירה היהודית מראשית צמיחתה ועד לימינו. לפיכך, בניגוד לתפיסות הרוֹוחות בהסבר ייחודו של עם ישראל וסגוליותה של יצירתו הרוחנית; ובניגוד להסברים הרוֹוחים להיותה של הנבואה תופעה דומיננטית דווקא בקרב עם ישראל, נעץ הנזיר את מלוא היתרון בהיגיון העברי המיוחד. בהיגיון ולא (בהכרח) בתוכן.

			ומה המאפיין את ההיגיון העברי המיוחד? לפי הנזיר היצירה היהודית מתאפיינת בחשיבה אנלוגית. האנלוגיה מבריחה את התקופות השונות בהגות היהודית. ההיגיון האנלוגי התגבש בתקופת הנבואה, בתקופת הסופרים ובעידן התנאים. הנזיר צידד מבחינה מסוימת בגישה, שהמידות שהתורה נדרשת בהן הן ניסוח מאוחר למסורת של חשיבה מדרשית שורשית המקובלת בעם ישראל מקדמת דנא.61 מבחינתו מדרשי ההלכה הם המקורות הראשוניים המבטאים את ההיגיון ה"יהודי".

			כיצד מתבטאת מתודה אופיינית זו בתקופת הנבואה? סגנונם של הנביאים מורה על האנלוגיה וההֶמשליוּת, ותכונות אלה מסייעות בביטוי תוכן נבואה בצורה סימבולית: המרכבה, השרפים והאופנים, המלך ופמלייתו; כל אלו ואחרים מרכיבים את החזיונות הנבואיים. לפיכך שומע הנבואה נעשה לשותף פעיל בחשיפת תוכנה ומשמעויותיה, בכך שהוא מסיק את הנמשל מתוך דימויי המשל. הנביאים חורגים מן ההיגיון ההיקשי הקלסי, ומציעים את תיאורי חזיונותיהם על פי בסיס אנלוגי.

			מכאן עוברת דרך ההיגיון הייחודית גלגול נוסף אל תקופת הסופרים. הסופרים, שבמקצועם היו מעתיקי ספרי התורה, היו ראשוני מפרשי התורה ודורשיה כבר בזמן שעמד בית המקדש על תלו. בתקופה זו, ההיגיון לובש ביטוי הרמנויטי מובהק, בעצם דרישת הכתובים. הסופרים סיגלו את מורשת ההיגיון הייחודי, שהתבטא בנבואה ובמשפט של הכוהנים, לצורך מדרש הכתובים ולפרשנותם. מבחינות מסוימות ההלכה קודמת למדרש,62 ומכאן שחידושם של הסופרים נעוץ בראש ובראשונה בשימור וטיפוח המתודה הדרשנית, המאפיינת את הניסוחים הקדומים של הדרשנות ההלכתית, ולא בעיצוב התוכן ההלכתי כשלעצמו. לפיכך, כשם ששימרו הסופרים את הטקסט המקראי ושקדו על מסירתו הנאותה, כך עמלו לשמר את דרך החשיבה האנלוגית שניסחוה הנביאים במשלים, בחידות ובשירה המקראית.

			החולייה השלישית בשרשרת גִלגוליו של ההיגיון העברי היהודי היא תקופת התנאים. בתקופה זו מיוּשׂם ההיגיון העברי לראשונה בשיטתיות במדרשי ההלכה התנאיים, ויותר מכך: לראשונה מתנסחים כללי ההיסק הצורניים בדמות המידות השונות שהתורה נדרשת בהן. בשלב זה המתודה האנלוגית והאינדוקטיבית זוכות לחשיפה ולתיעוד מפורט. נמצאנו למדים, שהמידות הן הן הכללים השיטתיים של דרשנות הסופרים וסגנון הנביאים. בתקופה זו ההיגיון האנלוגי זוכה לניסוח עקיב לפי דרישת הפסוקים במדרשי ההלכה ובמסורות המשוקעות בתלמודים.

			נשוב ונקבע: שלוש התקופות מציינות שלושה שלבים בתהליך ההתגבשות של ההיגיון האנלוגי הייחודי מן הפרטנות אל השיטתיות המנוסחת. בתקופת הנבואה מופיע ההיגיון באופן היולי, במסגרת חזיונות חידתיים זעיר שם זעיר שם. בתקופת הסופרים מתגבש ההיגיון ההיולי לכדי צורה מובחנת של דרשת הכתוב. ולבסוף, בתקופת התנאים התגבשות זו נושאת אופי שיטתי מובהק. לא עוד מסורת מדרשית פרטנית אלא ניסוח מעוצב ועקיב של דרשנות הלכתית לפי הכתובים. 

			גִלגוליו הנוספים של ההיגיון ממשיכים לתקופות נוספות של יצירה: התלמודים מיישׂמים שוב ושוב את כללי הדרשנות ההלכתית המרוכזים במדרשי ההלכה; הפילוסופיה היהודית הביניימית משתמשת באלגוריה המבחינה בין היסוד הגלוי של הטקסט ובין משמעותו העמוקה; ולבסוף, הקבלה והמסורות האזוטריות השונות פיתחו שפה סִימבולית ואנלוגית במישור התאוסופי לצורך תפיסה נאותה של מהות האלוהות. 

			גישתו של הנזיר הייתה אזוטרית למדי, אף על פי שכבר בשנת תש"ל יצא הכרך הראשון והיחיד של "קול הנבואה". שנה לאחר מכן הגיש גולץ את עבודת הגמר שלו. אנו משערים שהתנופה לחקור את הספרא השתרשה אצלו במשך שנים רבות, ואפשר שגרעינה נבט ברקע הגותו של הנזיר. גולץ לא היה איש מחשבה, אולם סקרן הוא היה, ומעולם לא החמיץ הרצאה כלשהי, ולו תהיה בסוגיות רעיוניות שאינן תלמודיות.

			*

			עריכתו של ספר, כאשר מחברו אינו עוד עמנו, יש בה קשיים מרובים. קל וחומר, כאשר החומר הנערך לא סודר בצורה שלמה על ידי כותבו, ופעמים נושא הוא אופי של רשימות והערות אישיות. מטבע הדברים, לו היה גולץ זוכה ללוות את הוצאת ספרו לאור, הוא היה מעדכן רבות מהקביעות המופיעות בו, אולי חוזר בו מחלק ממסקנותיו, מחסיר ומוסיף, משייף ומלבן. 

			משלא זכה הוא ואנחנו, נאלצנו לבצע את עבודת העריכה כמיטב יכולתנו, כאשר לנגד עינינו עומדות שתי מטרות, שלא אחת התקרבו לידי סתירה: מחד גיסא, הנגשה והנהרה של החומר שגולץ הותיר אחריו, וגיבושו לכדי מסכת רציפה וברורה ככל האפשר; ומאידך גיסא, התערבות מינימלית אשר מותירה לקורא את האפשרות לטעום את הדברים כפי שיצאו מתחת ידו של מחברם, על חוט של חסד המיוחד המשוך עליהם. במקום בו לא הצלחנו לרדת לסוף דעתו, קיימנו את צוואתו של רבא לתלמידיו: "כי אתי פסקא דדינא דידי לקמייכו וחזיתו ביה פירכא [...] לאחר מיתה לא מיקרע תקרעוהו [...] דאי הואי התם דלמא הוה אמינא לכו טעמא",63 והותרנו את הדברים כפי שהם.

			סוף דבר, ראויים למי שאמרם הדברים שכתב שרגא גולץ: "באתי לפתוח פתח לתלמידים שיבואו אחרי שהשארתי להם מקום למכביר להתגדר בו, וגם לחלוק על מסקנותיי, והלוואי ואזכה כי דברים שדנתי בהם יהיו נושא לדיון בבית המדרש ואבוא בזה על שכרי". דבריו והנחותיו מאתגרים, מתסיסים, והם בוודאי נושא לדיון ער. מחקריו של שרגא גולץ פותחים אופקים לבחינה מחודשת של ספרות התנאים, ולא עמדנו אלא על מקצת מהם.

			א. הלכה פסוקה המבוססת על מדרש הלכה 

			בדברים ו, ו-ז אנו קוראים "והיו הדברים האלה אשר אנכי מצוך היום על לבבך ושננתם לבניך ודברת בם בשבתך בביתך ובלכתך בדרך ובשכבך ובקומך". ובמסכת ברכות פ"א מ"א, דהיינו במשנה הראשונה שבששת הסדרים, מובאת הלכה פסוקה: "מאימתי קורין את שמע בערבית? משעה שהכהנים נכנסים לאכול בתרומתן [...]". ושואלים בבבלי על המשנה הזאת "תנא היכא קאי דקתני מאימתי", ומשיבים "תנא אקרא קאי דכתיב בשכבך ובקומך".67 

			במשנתנו נותנים למילים "בשכבך ובקומך" פירוש של מדרש הלכה "בשעה שבני אדם שוכבים ובשעה שבני אדם קמים".68 פירוש זה מקובל גם על בית שמאי שאומרים (שם) "בערב כל אדם יטו ויקראו ובבקר יעמדו [...]", ואולם בית שמאי מוסיפים למילים אלו פירוש פלסטי: בשכיבה ממש, בקימה ממש; ובית הלל עומדים על קביעת זמן בלבד, אבל שני הבתים כאחד מעמידים את הפסוק על משמעות מעשית והיא:

			1.	מן התורה קוראים קריאת שמע פעמיים ביום בלבד.

			2.	הקריאה בערב היא בשעה שבני אדם שוכבים, והקריאה בבוקר בשעה שבני אדם קמים.

			משמע, אף שלכאורה לפנינו הלכה פסוקה "מאימתי קוראין את שמע בערבין, משעה שהכהנים נכנסין לאכול בתרומתן", נשענת הלכה זו על פירוש מאוד מסוים של הפסוק. פירוש מדרשי מקובל בשני הבתים, בית המדרש של שמאי ובית המדרש של הלל כאחד. ומכאן שמקדמת דנא קיימים יחסי גומלין בין משנה, שהיא הלכה פסוקה, לבין מדרש הלכה, שהוא פירוש מסוים על הפסוק.

			ב. הלכה פסוקה שהיא מדרש הלכה ממש 

			הכתוב אומר "אל תקח מאתו נשך ותרבית ויראת מאלהיך וחי אחיך עמך" (ויקרא כה, לו). המשנה69 פותחת את קובץ דיני ריבית בהלכה "איזהו נשך ואיזהו תרבית, איזהו נשך? המלווה סלע70 בחמשה דינרין, סאתיים חטין בשלוש, מפני שהוא נושך. ואיזהו תרבית? המרבה בפירות. כיצד? לקח הימנו חטין בדינר זהב הכור71 וכן השער. עמדו חטין בשלושים דינרין72 אמר לו [הקונה למוכר]: תן לי חיטי שאני רוצה למכרן וליקח בהם יין, אמר לו [המוכר לקונה]: הרי חיטך עשויות עלי בשלושים, והרי לך אצלי יין ויין אין לו".

			מדרש הלכה זה נמצא מילה במילה בספרא.73 הוא מובא כמדרש על הפסוק המצוטט. וכאן ראוי לנתח את המדרש. מדרש ההלכה שהבאנו מתחלק לשניים: 1. גוף המדרש; 2. פירוש המדרש. נציג כעת את שני החלקים:

			1. 	גוף המדרש, "איזהו נשך המלווה סלע בחמישה דינרין, סאתיים חטין בשלוש, ואיזהו תרבית המרבה בפירות".

				חלק זה של המדרש בא ללמדנו, כי שני מטבעות הלשון נשך ותרבית, שייכים גם בכסף וגם באוכל. אנו נזקקים ללימוד הזה מפני שבהמשך כתוב "את כספך לא תתן בנשך ובמרבית לא תתן אכלך" (ויקרא כה, לז). ויש מקום לומר, כי לשון "נשך" שייך רק בכסף ולשון "תרבית" שייך רק באוכל.

			2. 	פירוש המדרש: "מפני שהוא נושך [...] כיצד לקח חטין בדינר זהב הכור [...]". החלק הזה הוא פירוש ונתינת טעם לעצת המדרש. לפלג הארוך "איזהו נשך" ניתן פירוש קצר הפותח "מפני שהוא נושך", לפלג הקצר ניתן פירוש ארוך הפותח "כיצד". 

			שני החלקים, גוף המדרש ופירושו, מובאים גם במשנתנו וגם בספרא. בשתי הדוגמאות שהבאנו הדעה נוטה יותר לומר, שמשנתנו היא הנשענת על מדרשי ההלכה. בקריאת שמע היא נשענת על מדרש הלכה שנשתמר במשנתנו בלבד; בנשך ותרבית היא נסמכת על מדרש ההלכה המובא גם בספרא.

			בכל זאת, רחוקים אנו מלהניח שמשנתנו שאלה את ההלכה "איזהו נשך ואיזהו תרבית" מן הספרא. נאמנים עלינו דברי חנוך אלבק "שהיו פירושים עתיקים שנמסרו מזמן קדום ושנתקבלו ונסדרו בכל החיבורים הקדומים, ומהם הגיעו הפירושים השווים למדרש שלנו".74 מסקנה זו נובעת מן העובדה שאנו מוצאים פירושים זהים בכמה חיבורים, והיא תואמת גם כהסבר למקבילה "איזהו נשך ואיזהו תרבית [...]", שבמשנתנו ובספרא. למרות זאת מדובר בפירוש הלכתי לפסוק ולא בהלכה פסוקה.

			ההסבר של אלבק הוא נכון לא רק לגבי החלק הראשון של המדרש, שהוא קדום יותר, אלא גם לגבי חלקו השני המפרש את חלקו הראשון. שני החלקים נמסרו מזמן קדום, נתקבלו ונסדרו בחיבור קדום, ומשם הם הגיעו גם לספרא וגם למשנתנו. השאלה היא, האם אפשר להשתמש בהסברו של אלבק גם לגבי המקבילה "מכאן75 אמרו הסיטון מקנח את מידותיו", שבספרא. האם עלינו להניח כי הלכה זו נסדרה בחיבורים קדומים ומשם הגיעה לשני המקורות או שבמקרה זה רגליים לדבר, שהספרא לקח אותה ממשנתנו? להלן כמה ראיות לסברה האחרונה:

			(א)	לפנינו הלכה פסוקה, ואנו מניחים שהספרא ממעט להביא הלכה שכזאת בחיבורו ולשלבה כחלק בלתי נפרד ממנו. 

			(ב)	הספרא עצמו משתמש בציון "מכאן אמרו". אפשר אומנם להבין את המטבע במשמעות "מכאן נובע", אבל סביר יותר להניח שבעל המדרש מתכוון לומר, כי הפירוש "מנה לך אגרדומים" למילים "יהיה לך" שבפסוק, הוא הבסיס להלכה, שאותה אנו מוצאים במקום אחר, ושהוא כבר ידוע לבעל המדרש ואף מקובל עליו. 

			(ג)	הלכה זאת שאינה חלק אורגני של המדרש נמצאת מילה במילה במשנתנו בבא בתרא, פ"ה מ"י.

			למרות שלושת הנימוקים שהבאנו, עדיין אין ראיה שהספרא לקח את ההלכה הזו ממשנתנו, כשם שאין ראיה שמשנתנו לקחה מן הספרא את המדרש "איזהו נשך". ונשאלת השאלה, שמא היו קיימים מדרשים והלכות שנמסרו מזמן קדום, נתקבלו ונסדרו בחיבור קדום, ומשם הועברו גם למשנתנו וגם לספרא.

			על מנת להשיב על שאלה זו נפנה למקורות משנה, תוספתא וספרא, תלמודים ירושלמי ובבלי. אולי נמצא מדד כלשהו שיסייע לנו לעמוד על קדמותם של המקורות בנושא שבו אנו דנים, על המוקדם והמאוחר שביניהם. כמו כן נבדוק, האם ההלכה "הסיטון מקנח את מדותיו" שבמשנתנו היא חלק בלתי נפרד של ההלכות שבסביבתן היא נמצאת או שהיא הועברה מחיבור קדום יותר, ומשם הועברה גם לספרא. 

			נפנה תחילה לבדוק את הספרא.

			ספרא קדושים פ"ח וניתוחו76 

			וכך לשון הספרא:

			ה"ה — "'לא תעשו עול במשפט' (קדושים יט, לה). אם לדין, כבר הדין אמור (שם שם טו); אם כן למה נאמר 'לא תעשו עול במשפט במדה ובמשורה',77 מלמד שהמודד נקרא דיין, שאם שיקר במידה קרוי עוול, שנאוי78 ומשוקץ, חרם ותועבה. וגורם לחמשה דברים מטמא את הארץ, ומחלל את השם, ומסלק השכינה, ומפיל ישראל בחרב ומגלה אותם79 מארצם". 

			ה"ו — "'במדה' זו מידת הארץ, 'במשקל' זו טריטני,80 'ובמשורה' זו זיר81 הגדול, ויש אומרים זו קוטית קטנה, ויש אומרים זה המחוק". 

			ה"ז — "'מאזני צדק' (שם שם לו) צדק את המאזנים יפה. 'אבני צדק' צדק את המשקלות יפה, 'איפת צדק' צדק את האיפות82 יפה, 'והין צדק' צדק את ההין83 יפה". רבי יוסי ברבי יהודה אומר והלא ההין בכלל איפה היה שנאמר 'ואיפת צדק'. אם כן למה נאמר 'והין צדק יהיה לך', לאו צדק והין צדק".

			ה"ח — "'יהיה לך' מנה לך אגרדימים84 על כך. מיכן אמרו הסיטון מקנח מידותיו אחת לשלושים יום. בעל הבית אחת לשנים עשר חודש. רבן שמעון בן גמליאל אומר חילוף הדברים. החנוני מקנח מדותיו פעמיים בשנה וממחה משקולותיו פעם אחת בשבת ויקנח מאזנים על כל משקל ומשקל".

			ה"ט — "אמר רבן שמעון בן גמליאל במה הדברים אמורים בלח אבל ביבש אינו צריך וחייב להכריע לו טפח. היה שוקל לו עין בעין נותן לו גירומים.85 אחד מעשרה נותן בו בלח ואחד מעשרים ביבש".

			ה"י — "'אני ה' אלהיכם אשר הוצאתי אתכם מארץ מצרים' (שם שם לו), על תנאי כך הוצאתי אתכם על תנאי שתקבלו עליכם מצות מידות, שכל המודה במצות מדות מודה ביציאת מצרים, וכל הכופר במצות מדות כופר ביציאת מצרים". 

			הי"א — "'ושמרתם את חוקותי ואת כל משפטי ועשיתם אותם' (שם שם לז) ליתן שמירה ועשייה לחוקים ושמירה ועשייה למשפטים. אני ה' (שם שם) אני נאמן לשלם שכר".

			ניתוח ההלכות שבספרא הדנות בצידוק מידות86

			הרושם הוא, שהספרא מתמודד תחילה בדרכו שלו בפירוש הפשוט של הכתוב, ולאחר מכן הוא דורש רק את אותן המילים במקרא הנראות לו כייתור. אופן המדרש הוא מתון, על דרך "דברה תורה כלשון בני אדם".87 בתורה כתוב "לא תעשו עול במשפט במדה, במשקל ובמשורה מאזני צדק, אבני צדק איפת צדק והין צדק יהיה לכם" (ויקרא יט, לה-לו). הפסוק "לא תעשו עול במשפט" נמצא כבר במקרא לפני כן "לא תעשו עול במשפט, לא תשא פני דל ולא תהדר פני גדול בצדק תשפוט עמיתך" (שם שם טו). הכתוב חוזר אפוא על עצמו שלא לצורך, ומפרש הספרא שלא הרי "לא תעשו עול במשפט" הראשון, כהרי זה שבא אחריו. הראשון מכוון לדיינים, האחרון למידות ומשקולות. וכך הוא גם הניקוד באונקלוס. בראשון, הקריאה היא "בדין" בפתח, כנושא בפני עצמו. באחרון, הקריאה היא "בדין במשחתא"; בשווא ובנסמך.

			בייחוד בולט ההבדל בתרגום המיוחס ליונתן בן עוזיאל. בראשון הוא מפרש "לא תעבדון שקר אפי רבא" ובאחרון הוא מפרש "לא תעבדון שקרא בסידרא דינא במשחתא". זהו גם הפירוש בספרא "'לא תעשו עול במשפט'. אם לדינא הדין כבר אמור, אם כן למה נאמר לא תעשו עול במשפט במדה ובמשורה, מלמד שהמודד נקרא דיין".88 המשך המאמר "שאם שיקר במידה קרוי עול, שנאוי ומשוקץ, חרם ותועבה, וגורם לחמישה דברים", מובא גם על הפסוק המקביל לפני כן.89

			אבל נראה כי עיקר המדרש הוא כאן, והועבר מכאן גם לפסוק הקודם. המדרש כאן בא להדגיש כי המרמה במידות מעלה עליו הכתוב כאילו שהיה מרמה בדין. ושוב חוזרים בספרא ומתמודדים בפירוש הפשוט של הכתוב, כלומר של פירוש שלוש מילים במידה, במשקל ובמשורה. אונקלוס מתרגמן "במשחתא (פירוש בחבל) במתקלא ובמכילתא". המיוחס ליונתן מרחיב ומתרגם: "במישחתא דקיטא וסיתווא, במתקלא, ובמכילתא בגדישותא ובמחיקא".90 בספרא מפרשים: "במידה זו מידת הארץ (דהיינו חבל), במשקל זו טרטני.91 במשורה זו זיר הגדול".92 לפנינו תרגום פשוט של המילים במקרא. אונקלוס והמיוחס ליונתן משמשים כתרגום לדוברי ארמית. הספרא בתרגומו פונה לדוברי עברית, כשהמילים הטכניות מושפעות מהשפה המדוברת בחיל הכיבוש הרומי.

			בהמשך הפירוש נשאר הספרא נאמן לדרכו. כשם שהוא רואה ייתור בפסוק החוזר "לא תעשו עוול במשפט" ומפרשו במשפט המדידה, כך הוא רואה ייתור בפסוק החוזר "מאזני צדק אבני צדק, איפת צדק והין צדק", שהרי לפי פירושו זוהי חזרה על המילים "במדה, במשקל ובמשורה". על כן, הוא מפרש את המושג "צדק" לא כאם לקריאה אלא כאם למסורה, ומקבל פסוק המחייב לצדק את סוגי המידות שנמצאו בידיהם, דהיינו, לשמור על איזונם התקין. ושוב ברגע שפירש את המילה "צדק" לא כשם תואר אלא לחובה לפעול, הרי המילים "יהיה לך" שבפסוק נראות כייתור, ועל כן הוא נותנן לעניין אחר. דהיינו, "יהיה לך" אינו נסוב על המידות למיניהן אלא על האדם, כשם ש"לא תעשו עוול" בפסוק טו מדבר על הדיין, כך מכוון "יהיה לך" בפסוק לו למינוי אנגרמין, "מנה לך אנגרמין על כך",93 שהצדק לא רק ייעשה אלא גם ייראה. רוצה לומר המנהג לפקח על מידות אינו מנהג שרירותי שחכמים תיקנו על מנת לגזול מזמנם ומהונם של הנושאים והנותנים אלא חובה שהתורה מטילה עליהם. "ומכאן אמרו הסיטון מקנח מידותיו אחת לשלושים יום", זאת כדי שהנושאים והנותנים יוכלו להכין את המידות לזמן הקבוע, ולעשותן ראויות לבדיקת האגרדומים. זכר למתח שבין החכמים לתגרים אנו מוצאים במשנתנו (בבא מציעא, פ"ד, מ"ג) "הורה רבי טרפון בלוד [...] ושמחו תגרי לוד. אמר להם: כל היום מותר להחזיר. אמרו לו: יניח לנו רבי טרפון במקומנו [...]".94 

			ביתר הדגשה מובאת עדות למתח בתוספתא מנחות ובשינויי נוסח בבבלי פסחים נז ע"א: "על אלו, ועל כיוצא בהן, ועל דומה להן ועל עושין כמעשיהן היה אבא שאול בן בטנית אומר 'אוי לי מבית ביטוס, אוי לי מאלתן: אוי לי מבית קדרוס, אוי לי מקולמוסן; אוי לי מבית אלחנן, אוי לי מלחישתן, אוי לי מבית אלישא אוי לי מאגרופן; אוי לי מבית ישמעאל בן פיאכי שהם כהנים גדולים ובני גיזברין, וחתניהן אמרכלין, ועבדיהם באין וחובטין עלינו במקלות'".

			היה צורך אפוא ששלטון חכמים לא ייתפס בעיני עם הארץ כתחליף לעריצות שלטון הכוהנים; ונזקקו למצוא סמך במדרש המקרא על מנת להזהיר את העם בחומרת מצוות המדידה ולהצדיק בכך את תקנת מינוי הגרדמים.

			נראה כי בספרא נמסרה ההלכה: "מכאן אמרו הסיטון מקנח מידותיו אחת לשלושים יום, בעל הבית אחת לשנים עשר חודש, החנוני מקנח מידותיו פעמיים בשבת וממחה משקלותיו פעם אחת בשבת". הלכה זו היא פועל יוצא ישיר של המדרש "יהיה לך — מנה לך אגרדומים על כן" והם יבדקו אם התגרים עומדים בתנאים שתיקנו להם חכמים.

			מחלוקת רבן שמעון בן גמליאל בקביעת הנוסח הנכון בקינוח המידות של הסיטון ושל בעל הבית, וכן פירושו: "במה דברים אמורים, בלח אבל ביבש אינו צריך" (שם ה"ט), ספק הוא אם הם מדברי הספרא, ואם הספרא מעוניין להדגיש כאן מהי ההלכה מנקודת מבטו של רבן שמעון בן גמליאל.

			ההלכה "וחייב להכריע לו טפח, היה שוקל לו עין בעין נותן לו גירומים, אחד מעשרה נותן בו בלח ואחד מעשרים ביבש" אינה פועל יוצא מן המדרש "יהיה לך [...]". ונראה כי קטעים אלה אינם מגוף הספרא ונוספו על ידי מעתיקי ומפרשי הספרא, מאחר שמצאו כי הלכות אלו נמסרו לפי הסדר הזה במשנתנו, והשוו את מסורת הספרא לזו שבמשנתנו.95

			סיום המדרש הוא גם על דרך הפשט. במקרא כתוב "אני ה' אלהיכם אשר הוצאתי אתכם מארץ מצרים" (ויקרא יט, לו), ומפרש הספרא מהו הקשר של יציאת מצרים למצוות מידות: "על תנאי כך הוצאתי אתכם מארץ מצרים, על תנאי שתקבלו עליכם מצות מידות. שכל המודה במצות מידות מודה ביציאת מצרים, וכל הכופר במצות מידות כופר ביציאת מצרים".96 במקרא כתוב "ושמרתם את כל חקתי ואת כל משפטי ועשיתם אתם" (שם שם לז), ומדגישים בספרא "ליתן שמירה ועשיה לחוקים ושמירה ועשייה למשפטים",97 כלומר, המילים "ושמרתם, ועשיתם", שייכות גם לחוקים וגם למשפטים. המקרא מסיים בהדגשה "אני ה'" (שם שם),98 והספרא מוסיף "נאמן לשלם שכר".99

			לסיכום, לפנינו חטיבה מלוכדת המפרשת את הפסוק לפי הסדר ודורשת את הייתורים שבו. חטיבה זו משתמשת במדרשים קדומים וצמודה לסדר הפסוקים שבמקרא. לכן, אין להניח שיחידה קומפקטית וקדומה זו לקחה את ההלכה "הסיטון מקנח מידותיו את לשלושים יום וכו'" דווקא ממשנתנו, שהרי המשנה בעצמה, כפי שנראה בהמשך, היא לקט סלקטיבי מחומר מרובה, חומר שהתוספתא לקחה ממנו חלק מקיף יותר. עורך משנתנו לקח משם חלק מצומצם יותר; אותו החלק שלרבן שמעון בן גמליאל נוסח אחר שלו או שהוא מפרשו.

			המשניות בבבא בתרא פ"ד ופ"ה (א-ו) — אוסף ממקורות שונים,  עריכה קפדנית100

			הסדר בקובץ המשניות הנידון וחלוקתו

			הקובץ שמשנת "הסיטון וכו'" הוא חלק ממנו, מכיל שני פרקים מבבא בתרא פ"ד מ"א ועד פ"ה מי"א, דהיינו עד סוף הפרק. עניינו הוא, "המוכר דבר שיש לו תשמישין לא מכר את התשמישין אלא אם כן פירש".101

			הקובץ מתחלק לשני חלקים. בחלק הראשון שני פלגים, הפלג הראשון הוא המקיף יותר ודן בנכסי דלא ניידי; הפלג המצומצם דן בנכסי דניידי. בחלקו השני מובאות ארבע הלכות (שש משניות), כשבכל הלכה הדיון הוא מסביב לנושא אחר. משנת "הסיטון וכו", היא ההלכה האחרונה מארבע ההלכות, שבחלקו השני. 

			הפלג הגדול בחלק הראשון

			כאמור, חלק זה דן בנכסי דלא ניידי. הסדר הוא כדלקמן: 1. בית; 2. חצר; 3. בית הבד; 4. בית המרחץ; 5. עיר שלמה; 6. שדה; 7. האחים שחלקו ביניהם ירושה; 8. חזקה בנכסי הגר; 9. הקדשת שדה; 10. מכירת ספינה.

			בית הבד ובית המרחץ הם חלק מן החצר ולמרות זאת הם נחשבים כיחידה עצמאית. התנא השונה עושה שימוש במשפט החוזר "בין כך ובין כך לא מכר", ומוסיף לאחר הדיון בחצר את שתי היחידות, שהן חלק מן החצר ובכל זאת יש לקנותן בנפרד. בירושה, בחזקה ובהקדש, התשמישין נקנים יחד עם הנכס העיקרי, על כן מביא אותם התנא במקובץ: לאחר ההלכה שלפני האחרונה — מכירת שדה, ולפני ההלכה האחרונה — מכירת ספינה. ספינה נעה ממקום למקום, ובכל אופן, התנא מציין אותה בין הנכסים שאינם ניידים. סימן היכר הוא התבנית; התנא משתמש בנכסי דניידי בתבנית אחרת מאשר בנכסי דלא ניידי. בספינה הוא משתמש בתבנית של נכסי דלא ניידי. כנראה שהוא העמידה בין הנכסים שאינם ניידים מחמת חשיבותה, והעמידה בסוף הרשימה כדי שהיא תשמש מעבר מן הדיון בנכסי דלא ניידי לדיון בנכסים שהם ניידים. בסך הכול מובאות ביחידה זו עשר הלכות.

			הפלג הקטן שבחלק הראשון

			כפי שציינתי הפלג הקטן דן בנכסי דניידי. הדיון הוא בזוגות; זוגות שלכאורה שייכים זה לזה, אבל המוכר חלק אחד לא מכר את החלק השני. הסדר הוא כדלקמן: 1. קרון־פרדות; 2. צמד־בקר; 3. חמור־כלים; 4. חמור־סייח; 5. פרה־בנה; 6. אשפה־זבלה; 7. בור־מימיו; 8. כוורת־דבורים; 9. שובך־יונים; 10. בהמה גסה וחלקיה־בהמה דקה וחלקיה. בשתי ההלכות שלפני האחרונות מביא התנא בדרך אגב שתי הלכות נוספות: א. איך יש לנהוג בעניין יונים מן השובך בכדי שלא לחסל את הקן; ב. איך יש לנהוג כשקונים נחילי דבורים כדי שלא להכחידם מן הכוורת. בעיקר ההלכה מובאות גם בקבוצה הזאת עשר יחידות זוגיות.

			משפטים חוזרים

			התנא חוזר שבע פעמים על המשפט "בזמן שאמר לו הוא (היא) וכל מה שבתוכו(ה) הרי כולן מכורין", ושלוש פעמים על המשפט "בין כך ובין כך לא מכר". כשמצרפים את שני המשפטים יחד, בסך הכול ישנה חזרה על המשפטים עשר פעמים.

			מחלוקת תנאים

			הדעות החולקות המובאות בקובץ זה הן: 1. דעתו החולקת של רבי יהודה בעניין גג; 2. מחלוקת רבי עקיבא, בעניין דרך, שבשעה שהמוכר מכר את היחידה המרכזית דרכה עוברים ליתר היחידות. דעת רבי עקיבא היא שהמוכר בעין יפה מוכר; 3. דעתו החולקת של רבי אליעזר במכירת חצר; 4. דעתו החולקת של רבי אליעזר בדין קורה של בית הבד; 5. דעתו של רשב"ג ביחס לסנטר העיר; 6. דעת רבי עקיבא שהמוכר בעין יפה — מוכר, בשעה שהמוכר השאיר לעצמו את היחידה המרכזית ומכר יחידה שהמעבר אליה הוא דרך היחידה המרכזית; 7. דעת רבי שמעון בעניין הקדש; 8. דעת רבי יהודה שהדמים מודיעים מה שהמוכר כן מכר ומה שלא מכר; 9. דעת נחום המדי שהמוכר חמור מכר כליו, בניגוד לדעת תנא קמא שהמוכר חמור לא מכר את כליו. בסך הכול עשר הסתייגויות של יחידים על הלכות שונות ומובאות בקובץ.102

			סדר בהבאת הדעות החולקות

			בהבאת הדעות החולקות של היחידים קיים גם כן סדר מסוים. התנא השונה פותח בהבאת דעה חולקת של רבי יהודה — תקופת אושא, חוזר לרבי עקיבא — תקופת יבנה המאוחרת, ומשם לתקופה קדומה יותר, לדעתו של רבי אליעזר — תקופת יבנה הקדומה. כאילו שפתח מעגל בהליכה לאחור. מן הנקודה הרחוקה לכאורה הוא חוזר לסגור את המעגל. שוב — רבי אליעזר הפעם בראשונה. שני לו רבי עקיבא לסגור את המעגל בהבאת דברי רבי שמעון בעניין אחד ודברי רבי יהודה בעניין אחר, כנראה שהוא מתכוון לעבות את הסוגר. ברווח שבינתיים, בין דעתו החולקת של רבי עקיבא בעניין אחד לבין דעתו החולקת של רבי אליעזר בעניין אחר, מובאת אומנם דעתו של רבן שמעון בן גמליאל בעניין שלישי — תקופת אושא. ונראה שמכאן ראיה שדברי רשב"ג הם הערה פרשנית ולא דעה חולקת.

			לסיכום, מצאנו כמה וכמה סימנים של יחידה ערוכה על פי כללים מוגדרים, כגון:

			1.	נושא משותף לחומר שבקובץ.

			2.	תבנית משותפת לנכסי דלא ניידי ותבנית אחרת, משותפת, לנכסי דניידי.

			3.	סדר מסוים בהבאת הפריטים והיגיון מסוים בהבאת הדעות החולקות.

			4.	משפטים חוזרים על מנת לשלב עניין בעניין, וללכד את החומר ליחידה שלמה וקומפקטית.

			5.	מספר עשר השולט בעריכה, ועדיין לא הושלמה הרשימה.

			בבניין שבנינו נמצאות נקודות תורפה ואפשר לסתור בו נקודה זו או אחרת, ואפילו לפרקן אחד לאחד.

			1.	אפשר לטעון כי מהותית שייכת ספינה לנכסי דניידי ולמרות זאת השתמש התנא בתבנית המיוחדת לנכסי דלא ניידי, ולראות בכך ראיה שהשימוש בתבנית הוא עניין של תוכן ולא עניין של צורה.

			2.	אפשר לטעון נגד השיקולים שנביא,103 כי ההלכה "במה דברים אמורים במוכר אבל בנותן מתנה נתן את כולם" (סוף פ"ד), היא פירוש למשנתנו ולא חלק ממנה.

			3.	כמו כן אפשר לטעון נגד השיקולים שנביא בהמשך, כי המחלוקת בין רבי מאיר לבין החכמים בקניין אילנות אינה חלק מן הנושא במשנתנו כאן, וכי עיקר עניינה הוא במסכת ביכורים.

			4.	ממילא אפשר להראות, כי ההנחה שמספר עשר הוא השולט בעריכה במשנתנו כאן אינה מדויקת.

			למרות החולשות שהזכרנו לא תהיה בכוחה של הביקורת לבטל את העובדה, כי בפנינו קובץ שהושקעה מחשבה רבה בעריכתו, וכי בקובץ זה נמסרה לנו לא רק יחידה הלכתית מסודרת אלא גם יחידה ספרותית קומפקטית ואחידה.

			הקובץ מורכב מכמה מקורות קדומים

			על אף כל הסימנים המצביעים על עיבוד ספרותי אחיד של הקובץ, עומדים אנו תחת רושם חזק שהוא נלקט מכמה מקורות שקדמו לו. רושם זה מבצבץ מן הטקסט לכל ארכו. נסתפק בראיות מן ההלכה הראשונה בלבד. כאמור, דנה ההלכה הראשונה במכירת בית. בסדרי המשניות שבידינו מחולקת הלכה זו לשלוש משניות — בבא בתרא פ"ד מ"א, מ"ב ומ"ג.

			במשנה הראשונה מצורפים אל הלאווין הסברי ביניים לגבי כל אחד משלושת החוקים כמודגם:

			"לא מכר היציע" — החוק; "ואף על פי שהיא פתוחה לתוכו" — ההסבר.

			"ולא את החדר" — החוק; "שלפנים ממנו" — ההסבר.

			"ולא את הגג" — החוק; "בזמן שיש לו מעקה גבוה עשרה טפחים" — ההסבר.

			הדעה החולקת של רבי יהודה, "אם יש לו צורת פתח [...] אינו מכור", מראה שלפנינו הלכה שנקבעה בתקופת אושא, שכן באחת משלוש ההלכות, במעקה, היא הייתה עדיין שנויה במחלוקת בין תלמידי רבי עקיבא.

			במשנה השנייה, משנה ב, מלווה הסבר אחד את שני הלאווין כמודגם:

			א. "לא את הבור; ב. "ולא את הדות" — שני חוקים.

			"אף על פי שכתב לו עומקא" — הסבר השייך לבור, "ורומא" — הסבר השייך לדות. כלומר צרוף הסבר לשני לאווין. הדעה החולקת של רבי עקיבא מראה שההלכה השנייה נקבעה בתקופת יבנה המאוחרת, ובזה הלשון היא הייתה כבר שנויה בפי כל תלמידי רבי עקיבא.

			המשנה השלישית, משנה ג, פותחת מחדש במילים: "המוכר את הבית"104 ומביאה הלכות שאינן שנויות במחלוקת. הסגנון שבה הוא זוגי בדילוגים, כמודגם:

			1. 	מכר את הדלת אבל לא את המפתח.

			2. 	מכר את המכתשת הקבועה אבל לא את המטלטלת.

			3. 	מכר את האצטרובל אבל לא את הקלת.

			הסגנון במשנה זו הוא קרוב יותר לסימני ההיכר לתבנית שבעל הקובץ משתמש בנכסי דניידי, המאמר: "בזמן שאמר לו הוא וכל מה שבתוכו הרי כולן מכורין", הוא כאמור משפט חוזר הסוגר את ההלכות במכירת בית ומכוון אותנו לקראת ההלכות בנידון במכירת חצר.

			נמצאנו למדים:

			1.	בהלכה אחת בלבד מן הקובץ שנסדר משוקע חומר משלושה מקורות שונים.

			2.	משנה א לקוחה מקובץ משניות שנקבע באושא.

			3.	משנה ב לקוחה מקובץ משניות שנקבע בסוף תקופת יבנה.

			4.	סגנונה המיוחד של משנה ג והעובדה שהיא אינה שנויה במחלוקת, מעידים עליה שהיא לקוחה ממקור שלישי כלשהו ומסרו אותה יחד עם הפתיחה "המוכר את הבית".

			לסיכום, בפנינו קובץ שאומנם נלקח מכמה מקורות, אבל נסדר על ידי גוף אחיד. עבודת העריכה נעשתה במתינות, והושקעו בה הרבה מחשבה ועמל עד אשר לוכד הקובץ ליחידה ספרותית קומפקטית ואחידה.

			שתי הלכות המעוררות רושם של העברה מאוחרת

			בבדיקת הסדר שבקובץ התעלמנו, כביכול, מקיומן של שתי הלכות נוספות: 

			
					"במה דברים אמורים במוכר אבל במתנה נותן את כולם" (בבא בתרא פ"ד סוף מ"ט)

					"הקונה שני אילנות בתוך שדה חברו הרי זה לא קנה קרקע" (שם פ"ה מ"ד).

			

			ההנחה היא, כי שתי הלכות אלה אינן משתלבות בגוף הקובץ ונמסרו שם דרך אגב בלבד. השיקולים להנחה זו הם כדלקמן:

			א. השיקולים לגבי ההלכה "במה דברים אמורים וכו'"

			ההלכה נמצאת בראש ארבע הלכות מן הסוג הזה. על כן, היינו מצפים שהיא תימסר בלשון משותף ליתר שלוש ההלכות ולא בלשון "במה דברים אמורים", כמודגם:

			
					הנותן במתנה נתן את השדה, נתן את כולם.

					האחים שחלקו זכו בשדה, זכו בכולם.

					המחזיק בנכסי הגר החזיק בשדה, החזיק בכולם.

					המקדיש את השדה, הקדיש את כולם.

			

			ההנחה שהלכה זו נמסרה דרך אגב מתחזקת עוד יותר נוכח העובדה, שזהו המקום היחיד בקובץ זה שאנו פוגשים במשנתנו את הלשון "במה דברים אמורים"; לשון שהיא דרך כלל לשון של סייג. לאמור, ההלכה שנמסרה כוחה יפה במכר בלבד ולא במתנה, וכאן היא מתאימה להיות תוספתא ולא משנה.

			ב. השיקולים לגבי ההלכה: "הקונה שני אילנות וכו'" 

			דין מכירת אילנות מצטלב בדין הבאת ביכורים. במסכת ביכורים פ"א מ"ו שנינו: "הקונה שתי אילנות בתוך של חברו מביא ואינו קורא. רבי מאיר אומר: מביא וקורא". ושם מי"א: "הקונה שלושה אילנות בתוך של חבירו מביא וקורא. רבי מאיר אומר: אפילו שניים".

			בבבלי בבא בתרא פא ע"א, מביאים את משנת ביכורים בציון "תנן התם", ומעירים שאחת המשניות משנה יתרה היא. הרשב"ם על אתר מפרש "הך דביכורים", וכדבריו משמע מלשון הסוגיה שבידינו. ועיין בתוספות שם ד"ה "ממאי", המתקשים לקבל את מסקנת הגמרא כלשונה. כמו כן מתקשה הרשב"א שם. ונראה, כי במקור ראו במשנת ביכורים עיקר, והמשנה בבא בתרא נראתה להם כמשנה יתרה. ובזה יתורצו קושיות התוספות שם.

			למעשה מביאה המשנה בבבא בתרא את מחלוקת רבי מאיר וחכמים בביכורים, ומוסיפה הלכה בדיני מכר לדעת חכמים והיא: "הקונה שני אילנות בתוך שדה חבירו [...] הגדילו, לא ישפה. והעולה מן הגזע, שלו. ומן השרשים, של בעל הקרקע. ואם מתו, אין לו קרקע". וכן, כשקנה שלושה אילנות בתוך של חברו, "הגדילו, ישפה. והעולה מן הגזע ומן השורשין, שלו. ואם מתו יש לו קרקע".105 כלומר, גם לחלק זה שבמשנה ריח של פירוש, דהיינו צליל של תוספתא.

			חיזוק להנחה שגם הלכה זאת אינה מגוף הקובץ אפשר למצוא בכך, שמבחינת העניין שונה דין "מוכר אילנות" מדין המכירות האחרות המובאות בקובץ. במכירות האחרות קובע מנהג המקום. וכך מסכם זאת הרמב"ם בהלכות מכירה פרק כז הי"א: "אל ילוז מעיניך העיקר הגדול בדברים אלו שהוא מנהג המדינה [...] ובמקום שאין מנהג [...] הולכין אחר אלו הכללות שבארו חכמים".106

			מה שאין כן באילנות. דין מכר באילנות צמוד לעניין הבאת הביכורים והקריאה, שני עניינים שאינם תלויים במנהג אלא בפירוש הציווי של הבאת ביכורים בתורה. כך הבין זאת גם הרמב"ם. לדין מכירת אילנות הקדיש הרמב"ם כמעט פרק שלם,107 ארבע עשרה הלכות, ולא תלה אותו במנהג המקום; והקדים את עניין מכירת האילנות לנושא הדן ב"מוכר דבר שיש לו תשמישין".108 ומכאן, שגם הרמב"ם ראה בהלכה זו הלכה נפרדת שאינה קשורה לקובץ הכללי. בין אם שתי ההלכות שוברות את הזיקה ההדוקה של קובץ זה למספר עשר, ובין שהן תוספת למשנתנו ואינן מגוף הקובץ, אין הן מבטלות את מלאכת המחשבת שהושקעה בסידורו החיצוני ובליכודו לגוש ספרותי קומפקטי ואחיד. מה שאין כן לגבי שש המשניות (ארבע ההלכות) האחרונות. ארבע ההלכות האחרונות, שמשנת "הסיטון" היא חלק מהן, נראות כנספחים לגוף הקובץ ולא כחלק בלתי נפרד ממנו.

			תוספתא מקבילה לקובץ שבמשנתנו

			לקובץ הזה של משנתנו מצאנו קובץ מקביל בתוספתא (תוספתא בבא בתרא פ"ג ופ"ד). לפני שניגשנו לבדוק את הסדר בקובץ זה שבמשנתנו, נשאלה השאלה: שמא קיימים מדרשים והלכות קדומים שנסדרו בחיבור קדום ומשם הועברו כלשונם גם למשנתנו וגם לספרא? כיוון שאנו דנים ביחסי גומלין, ומכיוון שהסדר והחומר שבתוספתא בקובץ זה כמעט שווים לסדר ולחומר שבמשנתנו, ניגש עתה לבדוק את המקבילה שבתוספתא, ונבדוק אם היא מתייחסת לחומר שבמשנתנו או ששני המקורות, המשנה והתוספתא גם יחד, שואבים ממקור שקדם לשתיהן. בעזרת הבדיקה הזו נוכל להבהיר כמה תמות, לקבוע עמדה ביחס לארבע ההלכות109 שנספחו לסוף הקובץ, אשר בהן נדון אחר כך, ואולי אף למצוא תשובה, ולו חלקית, לשאלה שנשאלה.

			היקף החומר שבתוספתא

			התוספתא מכסה את כל היחידות ההלכתיות שבמשנתנו, פרט לנותן מתנה ולמחזיק בנכסי הגר, ואף מוסיפה מגוון יחידות הלכתיות אחרות. כך למשל מובאים בתוספתא:

			דיני מכר בשפחה ובפרה (תוספתא, בבא בתרא פ"ד ה"ג וה"ד).

			דיני מקח טעות בשפחה ובפרה בעלות מום (שם, ה"ה וה"ו).

			דיני מקח טעות בעבד גנב, בעבד קוביוסטוס ובספר של צבאים (שם, ה"ז).

			דינים אחרים שאינם במשנתנו. 

			דיני מקח טעות יוצרים זיקה ל"ארבע מידות במוכרין" (שם, פ"ה מ"ו), זיקה החסרה במשנתנו. וכן יש בתוספתא גם הלכות שנמסרו כדרך אגב ואין להן זכר במשנתנו. למשל, הלכות שעניינן דיני כלאיים והובאו כאן אגב ההלכה "נקצץ הכרם או שיבש" (שם, הלכות יג, יד, טו). 

			החלוקה לפרקים ואופיים

			קובץ זה שבתוספתא מחולק לשני פרקים: תוספתא בבא בתרא פ"ג ופ"ד. שני הפרקים אינם עשויים מקשה אחת. קיים הבדל בין הרכבו של פרק אחד לבין הרכבו של הפרק השני. כל פרק והגוונים שלו. נצטרך אפוא לבדוק כל פרק בנפרד.

			פרקים ג ו־ד בתוספתא בבא בתרא ויחסם למשנתנו

			הפרק הראשון בקובץ זה שבתוספתא (בבא בתרא פ"ג) הוא ברובו משנה קדומה למשנתנו. עניינו נכסי דלא ניידי. הוא משתמש באותם הדגמים שבהם משתמשת משנתנו וכמעט לפי אותו הסדר: בית, חצר, בית הבד, בית המרחץ, שדה, עיר.110 אומנם, במשנת התוספתא אין הקפדה לא על מקצב ולא על מניין, אבל למרות שהמשקל, המקצב ושמות הפריטים בפרק זה שבתוספתא שונים מאלו שבמשנתנו אין בו סממנים כלשהם המצביעים שהוא פירוש למשנתנו; והלכות שבו תחומות בתבנית שבמשנתנו וכן באותם מטבעות לשון.

			התבנית האופיינית לפלג זה שבתוספתא היא: "המוכר את [...] מכר [...] אבל לא מכר [...] ואם אמר לו: הוא ומה שבתוכו אני מוכר לך, הרי כולן מכורין. ואף על פי שאמר לו [...] לא מכר לו [...]". לא בכל הלכה התבנית היא מלאה, אבל אלו הן מטבעות הלשון בתוכם יצוקות ההלכות. הנושא והעניין, הסדר והתבנית, המשותפים למשנתנו ולתוספתא בפרק זה, מראים ששתיהן שאבו ממקור שקדם להן, ושהייתה קיימת עריכה קדומה ששימשה דגם לשני המקורות כאחד. לדוגמא נעמיד זו מול זו אחת מן ההלכות המקבילות.

			אומנם התוספתא מציינת יותר פריטים מאלה אשר במשנתנו, ויש בה סייג נוסף בהסכם "ואף על פי שאמר לו וכו'"; ובכל זאת, אין היא מפרשת את משנתנו, ויש לראותה כמשנה מקבילה ועצמאית לכל דבר.

			קדמותם של המקורות במכירת בית וחצר

			במכירת בית ובמכירת חצר מזכירה התוספתא את משנת תנא קמא (רבי יהושע?) ובמקום אחד היא מציינת את דעתו החולקת של רבי אליעזר. משנתנו מציינת בנידון מחלוקות יותר מאוחרות:

			מ"א — מביאה את דעתו של רבי יהודה במכירת גג.

			מ"ב — מביאה את דעתו החולקת של רבי עקיבא בעניין דרך.

			מ"ג — מכריע תנא דמתניתין בסתמא כרבי אליעזר, בניגוד לדעתו של תנא קמא בתוספתא בעניין מכירת מכתשת קבועה.

			מ"ד — במכירת חצר מכריע תנא דמתניתין כתנא דתוספתא, ומביא באמצעותה את דעתו של רבי אליעזר.

			הכיוון הכללי במכלול ההלכות הדנות במכירת בית, חצר ועיר הוא במידה שהיחידה הנמכרת היא יותר גדולה ובמידה שמספר הפריטים הנמכרים עימה מרובה יותר; רשב"ם בבא בתרא סה רע"ב סוף ד"ה הרי כולן מכורין: "כללא דמילתא, כל מכר הגדול מחברו ריבה למכור יותר, הגדול לפי גדלו והקטן לפי קטנו".

			בתוספתא בבא בתרא פ"ג ה"א, מובאת דעתו של רבי אליעזר, והיא, כי במכירת בית "כל המחובר בקרקע הרי זה מכור". זאת, בניגוד לדעתו של תנא קמא, כי רק כל החקוק בקרקע מכור אבל לא המחובר. ומעיד ליברמן בביאורו הארוך, עמ' 359: "ומשנתנו הנ"ל (משנה ג) ששנתה מכר את המכתשה הקבועה (דהיינו, המחוברת לקרקע) רבי אליעזר היא, וחולקת על תנא קמא" (כאן הפירוש הוא על תנא קמא שבתוספתא). כלומר, במכירת בית וחצר התוספתא היא עקיבה. היא מזכירה את משנת תנא קמא ובמקום אחד היא מציינת על ידה את משנת רבי אליעזר כדעה חולקת. אבל תנא דמתניתין מביא במכירת בית לקט של הלכות מתקופת אושא, מתקופת יבנה המאוחרת, ומכריע בסתמא כמשנת רבי אליעזר ובמכירת חצר מכריע תנא דמתניתין במשנה כתנא קמא שבתוספתא, ומביא על ידה את דעתו של רבי אליעזר (בבא בתרא פ"ז מ"ז), דהיינו תקופת יבנה הקדומה.

			מכל האמור לעיל משמע, כי המסורת אשר התוספתא מביאה במכירת בית וחצר לקוחה ממקורות שקדמו מן המקורות, שמהם לקח תנא דמתניתין.

			נסכם ונאמר, שהמקורות עליהם בנויות ההלכות שבתוספתא, במכירת בית וחצר, הם מקורות שקדמו לאלה שבמשנתנו בנידון זה.

			הלכות בפרק זה שבתוספתא, שהן יוצאות מן הכלל

			התבנית הקבועה שבתוספתא פ"ג מבליטה ביתר שאת את הפרגמנטים שאינם מגופו של הפרק, שגם לא שופצו ולא שובצו על ידי מתקני הגרסאות.

			להלן נביא רשימה של הלכות שאינן משתלבות כאן בתוספתא, ואינן מהוות חלק בלתי נפרד ממנה.

			1.	ההלכה "אם כן למה כתב לה עומקא ורומא, שאם רצה להגביה מגביה להשפיל משפיל",112 אפשר שהיא מתייחסת להלכה שבמשנתנו "אף על פי שכתב לה עומקא ורומא" (פ"ד מ"ב) ומפרשת אותה.

			2.	ההלכה על פי כ"י ערפורט "המוכר את החצר לא מכר אלא את אוירה של חצר"113 משקפת את משנת רבי אליעזר, על אף שמסדר התוספתא מוסר כאן את משנת תנא קמא הסבור "כל שאינו מכור בבית מכור בחצר [...] המוכר את החצר מכר בתים הפנימיים והחיצוניים".114 הלכה זו הועברה לתוספתא בהשפעת משנתנו השונה: "רבי אליעזר אומר: המוכר את החצר לא מכר אלא את אוירה של חצר" (בבא בתרא פ"ד מ"ד).115

			3.	ההלכה "אם היו עשויים לתשמיש חצר הרי כולן מכורין",116 דומה שהיא לקוחה ממשנה בקובץ משניות אחר. ומוסיפה התוספתא:117 "איצטולין (ליברמן: אצטבלן) העשוי לתשמיש חצר מכור, לרבים אין מכור. חנויות הפתוחות לפנים מכורות עמה. לחוץ אין מכורות עמה, לפנים ולחוץ הרי אילו מכורות עימה". השיקולים לכך שמשנה זו יחד עם התוספתא לקוחות מקובץ אחר הם כדלקמן:

			
					התוספתא פותחת במילים "המוכר את החצר", פורטת מה הם הפריטים הנמכרים יחד עימה ומה הם הפריטים שאינם נמכרים יחד עימה. לאחר מכן מובאת ההלכה "ואם הם עשויים לתשמיש חצר הרי כולן מכורין". ולבסוף מובאת התוספתא בעניין אצטבלן וחנויות, שני פריטים שלא הוזכרו קודם לכן. 

					אילו ההלכה הזאת הייתה חלק מן התוספתא אשר בהלכה הקודמת, הייתה צריכה להשמיע איזה מן הפריטים שהוזכרו לפני כן, שאינם נמכרים עימה, נמכרים אף הם, אם הם עשויים לתשמישי החצר. למעשה מביאה התוספתא פריטים חדשים שעדיין לא דובר עליהם, ומכאן שבפנינו תוספתא שאינה קשורה לחברתה.

					בירושלמי נמסרה תוספתא זו בשם בית לוי. ושם כתוב: "אמר רבי יוחנן אנא אייתיתיה מדבית לוי: היו שם חצרות (צ"ל חנויות והעתיקו חצרות באשגרא דלישנא) פתוחות לפנים מכורות. פתוחות לחוץ אינן מכורות, לפנים ולחוץ אלו ואלו מכורות".118 ומשמע כי יתר ההלכות הן מבית אחר.119 הלכה ברוח זו נמסרה בתוספתא בהמשך120 בשמו של אבא שאול בן דורו של רבי עקיבא. ושם, "אבא שאול אומר כל העשוי לתשמיש הכרם הרי זה מכור". אבא שאול חולק שם על תנא קמא, ואפשר שגם משנה זו שבתוספתא היא משנת אבא שאול.

			

			4.	התוספתא הדנה במכירת עיר121 נראית כבעלת זיקה למשנתנו.122 במשנתנו, מוסרים בשם רבן שמעון בן גמליאל: "המוכר את העיר מכר את הסנטר". ומוסיפה התוספתא בשם ר' יהודה שאומנם הסנטר מכור, אבל האונקולמוס אינו מכור. במשנתנו נמסר: "ובזמן שאמר לו היא וכל מה בתוכה [...] הרי כולן מכורין", ומוסיפים בתוספתא: "ואף על פי שאמר לו הוא וכל מה שבתוכה לא מכר לא את שיריה ולא את בנותיה [...]".123

			5.	התוספתא הפותחת במילים "המוכר את השדה"124 שונה מיתר ההלכות שבפרק בסדרה הזאת. השיקולים הם כדלקמן:

			
					בהלכה זו וכן בתוספתא בפרק זה הלכה ו, עיקר הדיון הוא במכירת כרם. ולמה לו לתנא דתוספתא לפתוח פעמיים בפתיחה מקבילה: "המוכר את השדה [...] המוכר את הכרם וכו'".

					כל ההלכות בסדרה זו פותחות בדברים שכן מכר. כך זה במכירת: בית, חצר, בית הבד, בית המרחץ וכרם. ואילו ההלכה הזו, הלכה ד, פותחת בדברים שלא מכר. ולכאורה נראה כי דנה רק בהם.

			

				הלכה זו הייתה בנויה טוב יותר אם היינו מקדימים את המאוחר כמודגם:

			הרושם הוא, כי בפנינו משנה השונה "המוכר את השדה מכר לו כל האילנות", ומוסיפה התוספתא בהלכה ד: "חוץ מחרוב המורכב וסדן השקמה". 

			
					גם בהלכה ו מביאה התוספתא את המשנה הזאת: "המוכר את הכרם [...] מכר לו כל האילנות", ושם היא מוסיפה שאפילו אם התנה "חוץ מחצי חרוב מורכב שבמקום פלוני ומחצי סדן שיקמה שבמקום פלוני",125 אין להבין מלשון השטר, כי יתר החרובים ויתר הסדנים כן נמכרו, כי יש להבין מן הלשון ההוא כי אפילו את העצים ההם לא מכר, ובוודאי שלא מכר את שאר החרובים ושאר הסדנים. 

					נשאלת השאלה, למה מפזר התנא את ההלכה הזאת בשני מקומות וגורם לקושי בהבנתה? שהרי יכול לכרוך אותם ביחד ולומר: כשאין כל תנאי ודאי שלא מכר את העצים ההם; אלא אפילו אם יש תנאי כלשהו, שיכול להתפרש שדווקא מה שפורט בתנאי לא מכר, אנו אומרים כי התנאי הוא משום שופרא דשטרא, ולכן גם החרובים וגם הסדנים שאינם מוזכרים בתנאי, גם הם אינם מכורים. שאלה זו מחזקת את ההנחה, כי שתי ההלכות נמסרו ע"י שני תנאים, שהלכה אחת משלימה את חברתה.

			

			6.	ההלכה "האחים שחלקו במקום אחר [...] רבי יוסי אומר עד שיטילו גורלות",126 אינה מעניינו של הקובץ שבפנינו. הבבלי מצטט חלק ממנה בהקשר להלכה "בית כור עפר אני מוכר לך",127 והרמב"ם מביאה בהלכות שכנים פ"ב הי"א. וקשה להסביר איך הלכה זו התגלגלה לכאן.

			7.	ההלכה "רבי יהודה אומר, כל שקנה הדיוט קנה הקדש. כל שלא קנה הדיוט לא קנה הקדש. רבי שמעון אומר, אף המקדיש את השדה לא הקדיש אלא חרוב מורכב וסדן שקמה מפני שהן יונקין משדה הקדש",128 היא בעלת זיקה למשנתנו.129

			
					במשנתנו נאמר, "המקדיש את השדה הקדיש את כולם", ומביאים בתוספתא את דעתו החולקת של רבי יהודה "כל שלא קנה הדיוט לא קנה הקדש". בבבלי130 מייחסים דעה זו לרבי שמעון: "רבי שמעון (במשנתנו) לדבריהם דרבנן קאמר להו. לדידי כי היכי דמוכר בעין רעה מוכר, מקדיש נמי בעין רעה מקדיש ושיורי משייר. לדידכו אודו לי מיהא דלא הקדיש אלא חרוב מורכב וסדן השקמה וכו'". כלומר, במשנתנו מביאים את דעתו החולקת של רבי שמעון "אף המקדיש את השדה לא הקדיש (את אותם הדברים שבממכר אינם חלק מהמכר) אלא חרוב מורכב וסדן שלמה", ומפרשת התוספתא: "מפני שהן יונקין משדה הקדש".

			

			לסיכום, יש בו בפרק זה שבתוספתא כמה וכמה נספחים, שבחלקם הם מביאים פסקה ממשנתנו או פסקה ממשנה אחרת ומפרשים אותן. בחלקן הן הלכות שנמסרו לפני עיבודן הסופי; אבל כל אלה יוצאים מן הכלל. הגרעין בפרק זה שבתוספתא הוא משנה מגובשת, השונה ממשנתנו ואף חולקת עליה. הסדר והתבנית, הנושא והעניין המשותפים למשנתנו ולתוספתא בפרק זה, מראים ששתיהן שאבו ממקור אחד משותף אשר קדם לשתיהן, ושהייתה קיימת עריכה קדומה ששימשה דגם לשני המקורות כאחד.

			הפרק השני בקובץ זה שבתוספתא — פרק ד131

			פרק זה שבתוספתא הוא כנראה לקט מכמה מקורות, אבל לא ממשנתנו. הוא מורכב ממספר קבוצות; הקבוצות המקיפות יותר הן ספינה, שפחה ואילנות. נוסף לקבוצות אלה נמצאת שורה של הלכות קצרות הבנויות לפי מתכונת זוגית: מכר X מכר Y, מכר Y לא מכר X. חלקן של הלכות אלה מובאות אחרי דין ספינה, וחלקן מובאות אחרי דין שפחה, עובדה זו מצביעה על לקט ממקורות שונים. בסוף הפרק מובא אוסף של הלכות שונות זו מזו, ואינן מעניינו של הקובץ שבפנינו. רק מיעוט זעיר בפרק הזה אפשר והוא תוספתא למשנתנו.

			ההבדל בין שני הפרקים, פ"ג ו־פ"ד

			בפרק הראשון דנה התוספתא בנכסי דלא ניידי מובהקים, כגון, בית, חצר וכדומה. וכן, התוספתא דנה בנכסים שאינם נכסי דלא ניידי מובהקים, כגון ספינה, שפחה.132

			גם בפרק השני הנושא העיקרי הוא: תשמישין הנמכרים אגב הדבר הנמכר ותשמישין שיש לקנותם בנפרד. אלא שבתוך הנושא העיקרי מובאות גם הלכות שעצם מקחם הוא מקח טעות. למשל, דיני מקח טעות בשפחה בעלת מום, בעבד ליסטים או שהיה מוכתב למלכות.133

			בפרק הקודם קיימת מסגרת ספרותית מסוימת, קיימת תבנית שבה יצוקות רובן של ההלכות, אף שמרובים בו היוצאים מן הכלל.134 בפרק הזה קשה ביותר לאתר מסגרת מוגדרת. דומה שיש כאן אוסף של הלכות שיש להן אומנם נושא משותף, אלא שבזה נסתיים הדמיון שביניהם. נדגים זאת בכמה דוגמאות, הלכות שצורתן צורת משנה אלא שהמשנה הזו נמסרת בכמה סגנונות. למשל תוספתא בבא בתרא פ"ד ה"ג. להלן ההלכה: 

			בבא א "המוכר שפחה לחבירו, מכר כלים שעליה אפילו הן מאה. אבל לא מכר לו את השיריים ולא את הנזמים ולא את הטבעות ולא את הקטלאות שבצווארה. ואם אמר לו: שפחה וכל מה שעליה אני מוכר לך, אף על פי שיש עליה כלים שהן מאה מנה, הרי כולן מכורין".

			בבא ב "שפחה מעוברת אני מוכר לך, פרה מעוברת אני מוכר לך, מכר את הוולד. שפחה מיניקה אני מוכר לך,135 לא מכר את הוולד".

			בבא ג "המוכר שפחה לחבירו על מנת שיש בה מומין. אמר לו: שפחה זו חולה היא, שוטה היא, נכפית היא, שעייא136 היא והיה בה מום אחר וסנפו עם המומין — הרי זה מקח טעות".

			כאמור, ישנו סגנון שונה בכל בבא:

			בבא א — בנויה לפי המתכונת של ההלכות הדנות בנכסי דלא ניידי: המוכר [...] מכר [...] אבל לא מכר [...] ואם אמר לן [...] הרי כולן מכורין.

			בבא ב — בנויה לפי מתכונת של ההלכות הדנות בנכסי דניידי: מעוברת מכר את הוולד, מיניקה לא מכר את הוולד, ומצרפת בעניין זה דין פרה לדין שפחה.

			בבא ג — שונה במתכונתה משתי הבבות הקודמות ואף הנושא הוא שונה, שכן מדובר בה במקח טעות.

			סיכום

			
					הלכה אחת שצורתה צורת משנה מחולקת לשלוש בבות, וכל אחת מן הבבות שונה לחלוטין בצורתה הסגנונית מחברתה. הצד המאחד היחיד שביניהן הוא בכך ששלושתן דנות בשפחה.

					ההלכות האחרות הן לפי מתכונת של תוספתא, שבה משוקעת גם המשנה אותה היא מפרשת. להלכות האלו מקבילות במשנתנו, ואף בה משוקעות משנה ראשונה ומשנה אחרונה גם יחד.

			

			אלא שהנוסח במשנת התוספתא, וכן הפירוש שהתוספתא נותנת לאותה המשנה, שונים מן הנוסח שבמשנה הראשונה ומן הפירוש שמשנתנו נותנת לה במשנה האחרונה. השוני הוא בשיטה ובסגנון, ועל כן זה בהכרח שוני לדינא. למשל, דין קניית אילנות. בניתוח משנתנו בחיבורנו זה137 שיערנו, כי משנת "הקונה שני אילנות [...] לא קנה קרקע [...] קנה שלושה אילנות קנה קרקע",138 מקומה במסכת ביכורים.139 כאן נוסיף כי סודרה פה, כנראה מחמת התוספת שבה "הגדילו לא ישפה וכו'" הלכה השייכת לקניין ולא להבאת ביכורים.

			כיוון שגם בתוספתא המקבילה למשנתנו מובאת הלכה זאת בגרסה אחרת, נביא תחילה את שתי המקבילות בעמידתן זו מול זו, ננתח ונפרש אותן. לבסוף נעמוד על הגרסאות השונות, ונראה כי ההלכה שבמשנתנו לקוחה מבית אחד, ואילו ההלכה שבתוספתא לקוחה מבית אחר, וכי שתיהן עברו יותר מעריכה אחת. 

			140

			קשיים בעריכה

			עורך משנתנו הביא כאן שתי הלכות:

			1.	מחלוקת רבי מאיר וחכמים בקניין קרקע כשקנה אילנות. לדעת רבי מאיר — קנה שני אילנות קנה קרקע. לדעת חכמים — לא קנה את הקרקע עד שיקנה שלושה אילנות.

			2.	זכויות הקונה והמוכר כשהאילנות נקנו בלא קרקע וזכויותיהם כשהם נקנו יחד עם קרקע. 

			ההלכה השנייה מקובלת על רבי מאיר וחכמים כאחד. המחלוקת ביניהם היא, בכמה אילנות שנמכרו בסתם הופך הקונה להיות גם בעל הקרקע. תמוה, אם כן, שדעתם של חכמים מפוצלת לשניים: דעתם שבשני אילנות לא קנה קרקע מובאת בראש ההלכה בבבא הראשונה; דעתם שבשלושה אילנות קנה קרקע מובאת במרכזה של הבבא השנייה. עוד יותר תמוה, מדוע האריך עורך משנתנו בדברי חכמים והציג אצלם את שני צידי המטבע:

			א.	"הקונה שני אילנות [...] לא קנה קרקע [...] הגדילו לא ישפה והעולה מן הגזע שלו ומן השורשים של בעל הקרקע ואם מתו אין לו קרקע".

			ב.	"קנה שלושה קנה קרקע. הגדילו ישפה והעולה מן הגזע ומן השורשין שלו ואם מתו יש לו קרקע".

			בהצגת דברי רבי מאיר מסתפק העורך בהערה קצרה ואף זאת בהלכה הראשונה בלבד: "רבי מאיר אומר: קנה קרקע".141 

			כמו כן, תמוהה היא העריכה שבתוספתא. היינו מצפים שבעל התוספתא יפריד בין נקודת המחלוקת לבין נקודת ההסכמה, ולדוגמא ימסור בזה הלשון או בלשון אחר מעין זה:

			א.	הקונה אילן אחד בתוך של חברו — הרי זה לא קנה קרקע. קנה שניים, קנה קרקע דברי רבי מאיר. וחכמים אומרים: לא קנה קרקע עד שיקנה שלושה.

			ב.	ושווים שאם קנה קרקע, קנה אילן שביניהם. נקצץ האילן או שיבש הקרקע של בעל האילן וכל שמחליפין חוץ ממלוא האורה וסלו, ובעל השדה רשאי לגדע.

			ג.	ושווים שאם לא קנה קרקע, לא קנה אילן שביניהם. נקצץ האילן או שיבש, הקרקע של בעל השדה וכל שמתחתיו וחוצה לו כמלוא האורה וסלו, זה וזה אינו רשאי לזרעה.

			בטקסט שבתוספתא כפי שהוא בפנינו ישנן אי בהירויות, וכל המאמר "קנה שלושה קנה קרקע" נראה מיותר.

			פירוש משוער

			כדי ליישב את הקשיים בעריכה מבחינה ספרותית אשתמש בדגם משוער, דגם המשקף את דרכי הלימוד בתקופת התהוות המשנה. נניח שלרבי מאיר ולחכמים כאחד הייתה מסורת בזו הלשון: "הקונה אילנות בשדה חברו קנה את הקרקע שבין האילנות". קיום מסורת שכזאת יסביר את הימצאותה של ההלכה הזו בקובץ הזה. לאמור במקרה שכזה, נחשבת הקרקע ידות לאילנות.

			במספר האילנות שיש לקנות כדי לזכות בקרקע שביניהם, נחלקו רבי מאיר וחכמים בדעותיהם: לדעת חכמים מיעוט רבים הם שלושה, ומכאן שהקונה לא קנה קרקע עד שיקנה שלושה. לדעת רבי מאיר, מיעוט אילנות הם שניים. מכאן שהקונה שני אילנות קנה קרקע. במשנתנו ובתוספתא כאחד נשנתה כבר המחלוקת שביניהם, מחלוקת על פירוש משנה שקדמה להם, כמשנה ראשונה, נשנתה ונוספה לה משנה אחרונה. במשנה האחרונה בפירוש, הסתעפו שני המקורות. במשנתנו נוצר נוסח אחד ובתוספתא נוסח אחר. ושוב, נניח שכל ענף התחלק לשני בתים: בית מדרשו של רבי מאיר ובית מדרשם של חכמים. בדרך זו קיבלנו ארבעה בתים: בית רבי מאיר ובית חכמים בענף משנתנו ושני בתים מקבילים להם בענף התוספתא. כשכל בית בשני הענפים נשאר נאמן לשיטת רבו, שעל שמו נקרא הבית.

			אופן הלימוד המשוער בשני הבתים בכל אחד משני הענפים

			הנוסח בענף משנתנו בבית מדרשו של רבי מאיר:

			משנה ראשונה, "הקונה שני אילנות בתוך שדה חברו — הרי זה קנה קרקע".

			משנה אחרונה, "הגדילו ישפה והעולה מן הגזע ומן השורשים שלו ואם מתו אין לו קרקע".

			הנוסח בענף משנתנו בבית מדרשם של חכמים:

			משנה ראשונה, "הקונה שני אילנות בתוך שדה חברו לא קנה קרקע".

			משנה אחרונה, "הגדילו לא ישפה והעולה מן הגזע שלו ומן השורשים של בעל הקרקע ואם מתו אין לו קרקע".

			הנוסח בענף התוספתא בבית מדרשו של רבי מאיר:

			משנה ראשונה, "הקונה אילן אחד בתוך של חברו — הרי זה לא קנה קרקע. קנה שניים קנה קרקע".

			תוספתא על הרישא, "כל שתחתיו וחוצה לו כמלוא האורה וסלו, זה וזה אינו רשאי לזרעה".

			תוספתא על הסיפא, "קנה אילן שביניהם וכל שמחליפים (פירוש: הענפים), חוץ ממלוא אורו וסלו, בעל השדה רשאי לגדע, נקצץ האילן או שיבש, הקרקע של בעל האילן".142

			הנוסח בענף התוספתא בבית מדרשם של חכמים

			לגבי הנוסח שבתוספתא בבית מדרשם של חכמים נמנענו מלקבוע מסמרות, אפילו לא במדגם משוער. בתוספתא מיחסים לחכמים שני הלכות בלבד:

			
					"קניין האילן שביניהם". בתוספתא בדברי חכמים נאמר "לא קנה את הקרקע ולא את האילן". עלינו ללמוד מדברי רבי מאיר "קנה אילן שביניהם", כי גם חכמים דנים באילן שביניהם. הלכה זו מובאת בתוספתא בלבד. 

					"נקצץ האילן או שיבשה קרקע של בעל האילן", הלכה המובאת גם במשנתנו בנוסח "ואם מתו יש לו קרקע", אלא שכל המאמר הזה דומה להיות כפילו של המאמר שלפניו.143

			

			יתר ההלכות מיוחסות לרבי מאיר בקניין שני אילנות, ולא ברור אם הלכות אלו נקבעו בבית מדרשם של חכמים בקניין שלושה אילנות או שבכלל לא התייחסו אליהן בבית מדרשם. הם רק קבעו כי אליבא דהלכתא תופסים דברי רבי מאיר בקניין שלושה אילנות ולא בקניין שניים. 

			שני המקורות משלימים זה את זה

			בדין קניין אילנות משלימות משנתנו והתוספתא זו את זו, למרות הנוסח השונה שביניהן. להלן פירוש ההלכות וההשלמות:

			
					הפתיחה בשם חכמים "הקונה שני אילנות בשדה חברו — הרי זה לא קנה קרקע", מובאת במשנתנו.

					הפתיחה בשמו של רבי מאיר "הקונה אילן אחד בתוך של חברו — הרי זה לא קנה קרקע", מובאת בתוספתא. והמשנה לא זזה ממקומה.144

					הלכה אחת בקניין שלושה אילנות, דהיינו משנת חכמים, מובאת במשנתנו בנוסח מקוצר. בתוספתא היא מובאת בשם רבי מאיר בקניין שני אילנות, ובשם חכמים בקניין שלושה אילנות ובלשון ארוכה יותר.145 במשנתנו ההלכה היא "קנה שלושה קנה קרקע, ואם מתו יש לו (לקונה) קרקע".

					בתוספתא ההלכה היא: "קנה שניים קנה קרקע, קנה אילן שביניהם, כל שמחליפין [...] נקצץ האילן או שיבשה הקרקע של בעל האילן, דברי רבי מאיר". ועל ידו מובאת גם דעת חכמים השווה בנידון בקניין שלושה אילנות. 

					הרושם הוא, כי העורך האחרון של התוספתא החליט לצרף לדברי רבי מאיר גם את דברי חכמים, על כן הוסיף אחרי התוספתא המקורית, ששנתה את דברי רבי מאיר בלבד, פסקה ממשנתנו, והוסיף לה את הפירוש מבית מדרשו של רבי מאיר, פירוש שניתן על קניין שני אילנות.

					בהשפעת התוספתא נוסף הפירוש גם במשנתנו אחרי הבאת דברי חכמים בקניין שלושה אילנות "הגדילו ישפה וכו'", פירוש שניתן לפי הסגנון בבבא שלפניה. ואפשר שגם משנתנו בעריכתה הראשונה הביאה את דברי חכמים בקניין שני אילנות בלבד, וההלכה "קנה שלושה קנה קרקע" ופירושה שניהם, היא תוספת מאוחרת.146

					מ"ו, שם, מוסרת את דברי חכמים ואת דעתו החולקת של רבי מאיר בשני אילנות בלבד, ורק במשנה יא מביא התנא דמתניתין את דברי חכמים בקניין שלושה אילנות. וחוזר ומביא גם שם את דעתו החולקת של רבי מאיר בנידון.

					הלכה נוספת מובאת במשנתנו בנוסח אחד בקניין שלושה אילנות, ואותה ההלכה מובאת בתוספתא בנוסח אחר בקניין שני אילנות. דהיינו, גם בהלכה הזאת מוסרת משנתנו את משנת חכמים, והתוספתא מוסרת את משנת רבי מאיר. אלא שבהלכה זו שונה הנוסח במשנתנו, נוסח המוסר את משנת חכמים, מן הנוסח שבתוספתא, נוסח המוסר את משנת רבי מאיר. הלשון במשנתנו "הגדילו ישפה [...]" והלשון בתוספתא "כל שמחליפין רשאי לגדע [...]". על פי הלכה זו רשאי המוכר לקצץ את ענפי האילן שיצאו מחוץ לשטח שבו זכה הקונה; וכפי הנראה מן הנוסחאות השונות בשני הענפים, נשנתה הלכה זו בנוסח אחר בבית מדרשו של רבי מאיר ובנוסח אחר בבית מדרשם של חכמים. 

					במשנתנו מובאת הלכה בקניין שני אילנות. קניין שאינו מזכה את הקונה בקרקע וליתא בתוספתא. ההלכה היא "העולה מן הגזע שלו ומן השורשים של בעל הקרקע".

					בתוספתא מובאת הלכה בשם רבי מאיר בקניין שני אילנות. קניין שלדעתו מזכה את הקונה גם בקרקע. הלכה זו קובעת את גודלו של השטח שבו זכה והוא "תחתיו וחוצה לו כמלוא אורה וסלו". כמו כן מובאת הלכה בשמו לגבי מצבו המשפטי של אותו השטח. כשהקונה קנה רק את האילן ולא זכה בשטח והיא "זה וזה אינו רשאי לזרעה". שתי הלכות אילו אינן במשנתנו. 

			

			הלכה בתוספתא הנראית כייתור

			נוכח ריכוז ההלכות וסידורן בהבאת דברי רבי מאיר בתוספתא בולטים מסירתם המקוטעת של דברי חכמים בתוספתא שם, וחכמים אומרים: "לא קנה לא את האילן ולא את הקרקע עד שיקנה שלושה"; (וחכמים אומרים): "קנה שלושה קנה קרקע, נקצץ האילן או שיבשה הקרקע של בעל האילן".

			הדין שבקניין שלושה אילנות קנה קרקע מובא פעמיים. לעומת זאת חכמים אינם מתייחסים לשלוש הלכות אחרות המובאות בתוספתא בדברי רבי מאיר. הם אינם מתייחסים לא לגודלו של השטח שבו זכה הקונה כשקניין אילנות מלווה בקניין הקרקע, לא לענפים היוצאים מתוך השטח הנ"ל כשזכה בקרקע, ולא לדין הקרקע כל זמן שהאילנות נותנים פירות כשהקונה לא זכה בקרקע. אם נצרף את שתי ההלכות בדברי חכמים שבתוספתא ונשווה אותן לדברי רבי מאיר שם, נקבל את המקבילה הבאה:

			
				
					[image: ]
				

			

			לפי הנוסח שבטבלה, המילים "קנה שלושה קנה קרקע" הן פסקה ממשנתנו, והתוספתא מוסיפה "קנה אילן שביניהן נקצץ האילן או שיבש הקרקע של בעל האילן". תוספת זו היא העתק מדויק של דברי רבי מאיר בקניין שני אילנות. אבל לפי הנוסח האחר שבתוספתא "וחכמים אומרים לא קנה לא את האילן ולא את הקרקע עד שיקנה שלושה" כל המאמר שבתוספתא הוא פרשני. לאמור, כל מה שאמרנו בשם רבי מאיר בקניין שני אילנות כוחו יפה, לדעת חכמים, בקניין שלושה אילנות, לא יותר וגם לא פחות. 

			לפי הנוסח האחר אין אפוא צורך בהמשך המאמר שבתוספתא "נקצץ האילן או שיבשה וכו". במילים אחרות, לפי הנוסח האחר שבתוספתא משתמע שכל ההלכה שנמסרה במשנתנו בקניין שלושה אילנות לא הייתה ידועה לעורך התוספתא. שהרי כל התוספתא כבר משוקעת במשנתנו ולמה לו לתנא דתוספתא להביאה בשנייה?

			אבל מהנוסח שבתוספתא המובא בטבלה משמע, כי ההלכה גופא "קנה שלושה קנה קרקע" כבר הייתה בפניו, אלא שעיבוייה "הגדילו ישפה והעולה מן הגזע ומן השורשים שלו, ואם מתו יש לו קרקע", עוד לא הייתה בפניו, והוא מצא לנחוץ לעבותה בתוספת שבדברי רבי מאיר בקניין שני אילנות. כלומר, גם לפי הנוסח שבטבלה הייתה לפני עורך התוספתא רק ההלכה "קנה שלושה קנה קרקע" בלי המשך, ומכאן מתבקשות המסקנות דלהלן:

			
					בתוספתא שבפנינו שתי נוסחאות, ומי שאמר זה לא אמר זה.

					שתי הנוסחאות נקבעו בהפרש של זמן. הנוסח שבטבלה ניתוסף לכל הפחות דור אחד אחרי שנקבע הנוסח הקודם.

					גם לפני בעל הנוסח השני עוד לא היה הנוסח הסופי אשר במשנתנו, והוא ניתוסף אחרי שנקבע סופית הנוסח שבתוספתא.

			

			ההשוואה בין ההלכה שבמשנתנו ובין המקבילה שבתוספתא

			נקודת המוצא לשתי המקבילות היא כנראה, המשנה המשוחזרת "הקונה אילנות בתוך של חברו קנה קרקע". הרושם הוא כי משנה משוחזרת זו נקבעה קביעה ספרותית לא יאוחר מתקופת יבנה הקדומה. אילו הייתה זו משנת רבי עקיבא רבם, היו תלמידיו רבי מאיר וחכמים שונים אותה בשמו. חכמים פירשו את המשנה הזאת "הקונה שלושה אילנות", ואילו רבי מאיר פירשה "הקונה שני אילנות". בלשון החדשה הזו היא נשנתה כמשנת יסוד בכל אחד משני בתי המדרש, מר כאתריה ומר כאתריה ופליגי. נניח שדרך לימוד חדשה זו היא אחרי אושא. מכאן והלאה נפרדו דרכיהן של שתי המקבילות.

			דומה כי ענף משנתנו התרכז מסביב לנקודה הנמצאת במחלוקת בין רבי מאיר לבין חכמים, דהיינו מהן זכויות וחובות הקונה והמוכר בקניין שני אילנות, וקיבל כמשנת יסוד את משנת חכמים. בצרפו את דברי רבי מאיר לדברי חכמים הוא הודיע כביכול שהוא מזכיר את דברי היחיד בין המרובין. שאם יאמר זה "אילן אחד שמעתי", יאמרו לו "כדברי רבי מאיר שמעת".147

			לעומת זאת, ענף התוספתא התרכז מסביב לעצם הדין, והוא מהן זכויות וחובות הקונה והמוכר כשלקניין האילן אינו מתלווה קניין קרקע, ומהן זכויותיהם וחובותיהם כשלקניין האילן מתלווה קניין קרקע. ענף זה קיבל כמשנת יסוד את משנת רבי מאיר. שני הענפים, ענף משנתנו וענף התוספתא, מסרו את ההלכה במטבע שנטבעה בבית מדרשם והשתדלו לא לשנותה.

			אם נסתכל על שני המקורות מנקודת מבט זאת, דהיינו כי במקור מסרה משנתנו את משנת חכמים בשני אילנות בלבד והתוספתא מסרה את משנת רבי מאיר בלבד, נגיע גם כן למסקנה, כי דברי חכמים בקניין שלושה אילנות במשנתנו ובתוספתא כאחד, הם תוספת שנמסרה בעריכה מאוחרת יותר. כלומר, כי גם משנתנו וגם התוספתא עברו יותר מעריכה אחת לפני שנתקדשו, ונתקבל שאין לגרוע מהן או להוסיף עליהן.

			לסיכום, להלכה זו נקודת מוצא משותפת בשני הענפים, והיא המשנה המשוחזרת. בעריכתם הראשונה נפרדו דרכיהם לחלוטין. ההפרדה הייתה פועל יוצא:

			
					מאופי בתי המדרש השונים — עורך משנתנו מסר כמשנת יסוד את משנת חכמים. עורך התוספתא מסר כמשנת יסוד את משנת רבי מאיר. 

					משיטת הלימוד שכל אחד מהם בחר. משנתנו הבליטה את נקודת המחלוקת בין חכמים לבין רבי מאיר בקניין שני אילנות. התוספתא הבליטה את זכויות וחובות הקונה והמוכר בקניין אילן אחד, ואת זכויותיהם וחובותיהם בקניין שני אילנות, לשיטת רבי מאיר. 

					מהלשון והסגנון שכל אחד מהם הציג את הדברים. משנתנו "הגדילו ישפה [...]" והתוספת: "כל שמחליפין [...] רשאי לגדע וכו'".

			

			לאחר מכן נתקרבו שוב שני הענפים והתחילו להשפיע אהדדי. ולמרות שבעריכות היותר מאוחרות, בהצגת דברי חכמים בקניין שלושה אילנות אמרו שניהם דבר אחד, התאים כל אחר מהם את דבריו ללשון הענף שבו עסק. כלומר, העורך האחרון לא שינה במאומה מן הקביעה הספרותית שקדמה לו וניסה לתת לתוספת את גוון נוסח המשנה הראשונה, ובזה אפשר למעין בחומר בדורות שלנו להבחין בתפרים, דהיינו, ברבדים שנוספו.

			עוד נתעכב בפרק זה על התוספתא, שבחלקה היא עושה רושם של תוספתא למשנתנו ובחלקה ספק אם לפנינו מקבילה בשינויי נוסח או תוספתא המפרשת את משנתנו, ובחלקה היא נראית כמקור שהוא מקביל למקור שבמשנתנו. ובשעה שמשנתנו לקחה חלק אחד מאותו המקור, לקחה התוספתא חלק אחר ממנו.

			כדי להבהיר את הנחתנו נעמיד זו מול זו את שתי המקבילות: 

			
				
					[image: ]
				

			

			1. 	את הבבא הראשונה שבמשנתנו אפשר להבין בשני אופנים:

			
					משנתנו מוסרת נוסח מצומצם. בתוספתא הנוסח נותר רחב, ואולם, למעשה אומרות שתיהן דבר ובפנינו נוסח מקביל.

					ממשנתנו יכולנו להסיק, שרק אם מכר את הכוורת התכוון גם לדבורים שבתוכה, אבל אם מכר את הדבורים שבתוכה עדיין לא מכר את הכוורת, וכן בשובך יונים. באה התוספתא ומפרשת, כי כוורת ודבורים יחידה אחת הן, וכן שובך ויונים; ועל כן המוכר את הדבר האחד מוכר גם את הדבר השני, ובפנינו תוספתא המפרשת את משנתנו. במילים אחרות, אנו נמצאים בספק אם בבא א בתוספתא הוא מקור מקביל למשנתנו בבא א או מקור המפרשה.

			

			2. 	הבבא השנייה במשנתנו מרחיבה את הדיון במקח כוורת דבורים ושובך יונים בהלכה נוספת, וליכא בתוספתא.

			3. 	המקבילה בתוספתא לבבא השלישית והרביעית היא תוספתא להן. 

			
					במשנתנו נאמר: "חלות דבש מניח שתי חלות", ומוסיפים בתוספתא "חלות דבש אינו רשאי לסרס את כולן כאחד". במשנתנו נאמר "זיתים לקוץ מניח שתי גרופיות" ומוסיפים בתוספתא "זיתים לקוץ אינו רשאי לשרש את כולן כאחד". 

			

			4. 	לחלק האחרון שבתוספתא יש צליל של משנה. וכשם שמשנתנו מוסרת הלכה נוספת בכוורת דבורים ובשובך יונים, הלכה שנשנתה אגב גררא וליתא בתוספתא, כך מוסרת התוספתא הלכה נוספת במוכר ארזים ודקלים, זמורות וקנים, הלכה שנשנתה אף היא אגב גררא וליתא במשנתנו. ועיינו בטבלה. 

			
					נוכל אפוא לסכם ולומר: 

			

			
					`הבבא הראשונה שבתוספתא היא ספק פירוש למשנתנו ספק מקור מקביל.

					הבבא השנייה שבמשנתנו ליתא בתוספתא.

					התוספתא מתייחסת לבבות השלישית והרביעית במשנתנו, מרחיבה ומפרשת אותן.

					הבבא האחרונה שבתוספתא יש לה צליל של משנה, וליתא במשנתנו.

			

			בין במשנתנו ובין בתוספתא, השייכוּת לנושא העיקרי היא בבבא הראשונה בלבד. יתר ההלכות נשנו אגב גררא, ועל כן ראויה לתשומת לב מיוחדת העובדה, שבשני המקורות נשמר סדר אחיד בהבאת ההלכות. מובאות בו בפרק הזה שבתוספתא לכל הפחות שלוש הלכות148 בהקדש ובכלאים, ושייכותן לנושא העיקרי היא עקיפה ביותר. הלכות אלו גם אינן במשנתנו.

			נסכם ונאמר: בדיקת הפרק השני שבתוספתא, הצביעה על כך שיש בפרק הזה מגוון של סגנונות. משוקעות בו הלכות שנלקטו מקבצים שונים וצורתן צורת משנה. יש בו גם תוספות פירוש, שבהן משוקעת משנה המקבילה למשנתנו וחולקת עליה. יש בו תוספות הדנות באותה הלכה עליה דנה משנתנו, אבל בהצעת הדברים נפרדות דרכיהן, אף שבפרטי ההלכה הן משלימות זו את זו. נמצאות בפרק זה גם הלכות שאינן קשורות לנושא או למשנתנו והובאו אגב גררא. דומה כי למרות דבקותו בנושא, אופייני לפרק זה דווקא חוסר הסדר שבו. על כל פנים רק מיעוט קטן שבו אפשר והוא תוספתא למשנתנו ומפרש אותה.

			השלכת הבדיקה לגבי השאלה הראשונית

			בתחילת נושא "צידוק המידות" שאלנו: האם היו קיימים מדרשים והלכות שנמסרו מזמן קדום, נתקבלנו ונסדרו בחיבור קדום ומשם הועברו כלשונם גם למשנתנו וגם לספרא?

			משנת "הסיטון מקנח מדותיו אחת לשלושים יום וכו'" דהיינו, הלכה המובאת בספרא בציון "מכאן אמרו", אינה חלק מן הנושא העיקרי, שהוא כזכור יחידות שהן חלק מן הדבר הנמכר והן נמכרות יחד עימו אף שלא פורטו בחוזה המכר, ויחידות שהן חלק עצמאי ויש לפרטן בנפרד. משנת הסיטון סופחה לנושא העיקרי יחד עם כמה הלכות אחרות. ואולם, כבר בבדיקת שני הפרקים הראשונים שבתוספתא, פרקים המקבילים לנושא העיקרי, יחד עם כמה הלכות אחרות שמצאנו במשנתנו וכן בתוספתא, נמצא שהם אינם מופיעים כאן כ'כלי ראשון'. 

			לא מורגש — אפילו לא באותו החלק, שהוא הנושא העקרי — כי משנתנו היא כביכול גורם מרכזי המלקט סביבו את יתר המקורות. על כן, מי שטוען כי הספרא כאן לקח את ההלכה המובאת בציון "מכאן אמרו" ממשנתנו, מחויב להוכיח את הטענה הזאת; ואין זה מספיק שאותה מובאה נמצאת מילה במילה במשנתנו.

			ארבע ההלכות האחרונות שבקובץ הזה שבמשנתנו

			החלק הקודם בדיוננו הוקדש לבדיקת הקובץ בנושא העיקרי והוא, "המוכר דבר שיש לו תשמישין וכו'" נושא המחולק במשנתנו ובתוספתא לשניים — א. נכסי דלא ניידי; ב. נכסי דניידי. כעת נעבור לדון בארבע ההלכות האחרונות.149 הלכות אלו אינן משתלבות אורגנית בגוף הקובץ ויש לראות בהן סעיף של שונות, שסופחו לפרק זה כתוצאה משיקולים כלשהם. בסעיף זה כלולות ארבע יחידות הלכתיות:

			
					דיני אונאה ומקח טעות. יחידה הפותחת במילים "ארבע מדות במוכרין"150 — מ"ו.

					חלק מדיני קניין מטלטלין והאפשרות של החזרה, של ביטול העסקה — מ"ז ומ"ח.

					אין דין שליח לקטן, אפילו כשברור שהוא ממלא אחרי הוראת השולח — מ"ט.

					צידוק המידות. דין זה, שהוא במוקד דיוננו, מתחלק במשנתנו לשלושה סעיפים: 1. קינוח מידות; 2. החובה להוסיף על המידה; 3. החובה לנהוג כמנהג המקום — מ"י ומי"א.

			

			עיקר דיוננו מתמקד במתן מענה לשאלה: האם ההלכה "מכאן אמרו הסיטון מקנח מידותיו אחת לשלושים יום" שבספרא,151 היא מובאה ממשנתנו152 או אפשר כי משנתנו והספרא כאחד לקחו את ההלכה הזאת מחיבור קדום יותר? כיוון שבמשנתנו נמצאת הלכה זו בסעיף שונות שבקובץ הזה. נעתיק תחילה את שש המשניות שבסעיף זה ונדון בכל יחידה הלכתית בנפרד.

			שש משניות במסכת בבא בתרא סוף פ"ה

			מ"ו

			ארבע מדות במוכרין 

			מכר לו חטים יפות ונמצאו רעות, הלוקח יכול לחזור בו. 

			רעות ונמצאו יפות, מוכר יכול לחזור בו 

			רעות ונמצאו רעות, יפות ונמצאו יפות, אין אחד מהם יכול לחזור בו. שחמתית ונמצאת לבנה, לבנה ונמצאת שחמתית, יין ונמצא חומץ חומץ ונמצא יין.153 

			(מכר לו) עצים של זית ונמצאו של שקמה של שקמה ונמצאו של זית, שניהם יכולין לחזור בהן.

			מ"ז

			המוכר פירות לחברו משך ולא מדד — קנה, מדד ולא משך — לא קנה. אם היה פקח שוכר את מקומן 

			הלוקח פשתן מחברו, הרי זה לא קנה עד שיטלטלנו ממקום למקום 

			אם היה במחובר לקרקע ותלש כל שהוא — קנה.

			מ"ח

			המוכר יין ושמן לחבירו והוקרו או שהוזלו 

			אם עד שלא נתמלאת המדה — למוכר, משנתמלאת המדה — ללוקח 

			ואם היה סרסור ביניהן נשברה החבית נשברה לסרסור 

			וחייב להטיף לו שלש טפין, הרכינה ומיצה, הרי הוא של מוכר 

			והחנוני אינו חייב להטיף שלש טפין, רבי יהודה אומר: ערב שבת עם חשכה — פטור.

			מ"ט

			השולח את בנו אצל חנוני ופונדיון בידו ומדד לו באיסר שמן ונתן לו את האיסר 

			שבר את הצלוחית ואבד את האיסר — חנוני חייב. רבי יהודה פוטר שעל מנת כן שלחו 

			ומודים חכמים לרבי יהודה בזמן שהצלוחית ביד התינוק ומדד חנוני לתוכה — חנוני פטור.

			מ"י

			הסיטון מקנח מדותיו אחד לשלשים יום ובעל הבית אחת לשנים עשר חדש 

			רבן שמעון בן גמליאל אומר: חלוף הדברים 

			חנוני מקנח מדותיו פעמים בשבת וממחה משקלותיו פעם אחת בשבת. ומקנח מאזנים על כל משקל ומשקל.

			מי"א

			אמר רבן שמעון בן גמליאל: במה דברים אמורים בלח אבל ביבש אינו צריך. 

			וחייב להכריע לו טפח. היה שוקל לו עין בעין — נותן לו גרומיו; 

			אחד לעשרה בלח ואחד לעשרים ביבש. 

			מקום שנהגו למוד בדקה לא ימוד בגסה, בגסה לא ימוד בדקה 

			למחוק לא יגדש, לגדוש לא ימחוק.

			העיבוד הספרותי של בבא בתרא פ"ה מ"ו 

			ראוי לציין, כי ביחידה הלכתית הראשונה מבין ארבע היחידות ההלכתיות בולט העיבוד הספרותי. לשם איור נביא את המשנה תוך ניסיון להגדיר את חלקי המשפט שבה.

			[פתיחה]

			כותרת: -----------> "ארבע מדות במוכרין"

			משפט פותח---> "מכר לו חיטין"

			דוגמא כיאסטית אחת ושני פסקי דין בצידה:

			הצד האחד של המטבע: "יפות ונמצאו רעות" -> פסק הדין "הלוקח יכול לחזור בו"

			הצד השני של המטבע: "רעות ונמצאו יפות" -> פסק הדין "מוכר יכול לחזור בו"

			שתי דוגמאות מקבילות ופסק דין אחד בצידן:

			דוגמא א: "רעות ונמצאו רעות: -> פסק הדין: "אין אחד מהם יכול לחזור בו"

			דוגמא ב: "יפות ונמצאו יפות"

			שלוש דוגמאות כיאסטיות ופסק דין אחד בצידן:

			דוגמא א: "שחמתית ונמצאת לבנה, לבנה ונמצאת שחמתית"

			דוגמא ב: "יין ונמצא חומץ, חומץ ונמצא יין" פסק הדין: "שניהם יכולים לחזור בהן"

			דוגמא ג: "של זית ונמצאת של שקמה, של שקמה ונמצא של זית"

			משפט סוגר: (מכר לו) עצים.

			כמה מילות הסבר למשנה זו:

			משנתנו פותחת במשפט בן שש הברות: אר־בע מ־דות במוכ־רין.

			מספר הדוגמאות הכיאסטיות דוגמת: י־פות ונמ־צאו ר־עות — הוא שמונה.

			מספר הדוגמאות המקבילות דוגמת: י־פות ונמ־צאו י־פות — הוא שתיים.

			בסך הכול עשר דוגמאות, וכפי שראינו מספר ההברות בכל דוגמא הוא שש. במלים אחרות, המשנה בנויה על מקצב של שלוש — שלוש הברות.

			המאמרים: "מ־כר לו ח־טים" בפתיחה, "(מ־כר לו) ע־צים" בסיום, מאריכים את המשפט ההתחלתי ואת המשפט הסופי בעשר הברות נוספות. בהתחלה חמש הברות גלויות ובסוף שלוש הברות סמויות ושתיים גלויות. יוצאת מן הכלל היא מילת היחס "של" המובאת ארבע פעמים במשפט הסוגר "(מכר לו) עצים של זית ונמצאו של שקמה, של שקמה ונמצאו של זית". מקצב מסוג אחר במעט, פועם בפסקי הדין: "לוקח יכול לחזור בו, מוכר יכול לחזור בו, אין אחד מהם יכול לחזור בו, שניהם יכולין לחזור בהן".

			קשר רופף בין הפתיחה לבין גוף ההלכה

			כפי שראינו פעל כאן עורך ההלכה על פי כללים מסוימים ומוגדרים מראש. על רקע הקומפוזיציה הזו בולט הקשר הרופף בין הפתיחה לבין עצם ההלכה. ראשית, מפני שבהלכה גופה מדובר אך על החזרה אחרי שהקניין התבצע, והתברר שאצל אחד הצדדים היה זה מקח טעות. כלומר, הלכה זו שייכת למישור אונאה ולא למידות במוכרין, ולא חשוב איך שנפרש את המושג "מדות" במשנתנו. שנית, מפני שבכל אחת מן הדוגמאות המובאות שבמשנתנו התבצעה פעולת הקניין כהלכה. הצד המקפח אינו יכול לבטל את המקח — רק הצד שהוטל עליו, הצד המקופח, יכול לחזור בו. ב"רעות ונמצאו רעות [...]" לא הוטל עליו, על כן, אף לא אחד יכול לחזור בו. ב"שחמתית ונמצאה לבנה [...]" כל אחד משני הצדדים יכול לטעון טענת קיפוח, על כן, כל אחד מהם יכול לחזור בו. לאור זאת, אין הלכה זו שייכת למידות במכירה כדוגמת המשניות האחרות אלא למידות שלאחר המכירה.

			אפשר להבין משנה זו טוב יותר כמדגימה את ההלכה "מי שהוטל עליו ידו על העליונה [...] רצה, אומר תן לי מעותי (דהיינו ביטול המקח) או תן לי מה שאוניתני" (ב"מ פ"ד מ"ד). ההלכה דנה באונאה ולא בדרכי קניין. למשנה זו מתאימות ארבע הדוגמאות:

			בדוגמא הראשונה: קופח הלוקח, על כן הלוקח יכול לחזור בו.

			בדוגמא השנייה: קופח המוכר, על כן המוכר יכול לחזור בו.

			בדוגמא השלישית: אף אחד מהם לא יכול לטעון טענת קיפוח על כן אף אחד מהם אינו יכול לחזור בו.

			בדוגמא הרביעית: הלוקח לא קיבל מה שביקש, והמוכר לא מכר לו את הדבר המבוקש; כל אחד מהם יכול לטעון טענת "הוטל עלי", על כן כל אחד מהם יכול לחזור בו. 

			ואפשר, כי המשנה הועברה לכאן מפני שרבא בבבלי בבא מציעא נ ע"ב, פסק כרבי נתן: "הלכתא פחות משתות נקנה מקח, יותר על שתות ביטול מקח, שתות קנה ומחזיר אונאה", בניגוד לסתם משנה שהבאנו. ולא רצו שגם על ההמשך יוכרז שהוא בניגוד להלכה, העבירו על כן את המשנה לבבא בתרא, צירפו אותה לשלוש ההלכות האחרות, שהן בחינת שונות, וסיפחו אותן לנושא העיקרי שאף הוא דן בדיני מכירה מסוג אחר, והעמידו בראשו את הפסקה "ארבע מידות במוכרין". לכאורה רצו לומר, אין משנה זו דומה לאונאה רגילה אלא למקח טעות, שהרי קנה דבר אחד וקיבל דבר אחר. ובזה מודה גם רבי נתן, שרבא פוסק כמותו.

			עריכתה של משנה ו

			זמן העריכה של משנה ו ומקום עריכתה מעוררים ספקות. השיקולים הם כדלהלן:

			
					בכותרת "ארבע מדות במוכרין", כבר הערנו שיש להסתפק אם מ"ו הייתה בפני עורכי התוספתא והירושלמי, שכן שניהם מעמידים את הפסקה "ארבע מידות במוכרין" בראש הדיון, ומפרשים את משנה ח שבפרק מבלי להתייחס כלל למ"ו.

					כמו כן שיערנו, כי מ"ו באה לפרש את ההלכה בבבא מציעא פ"ד מ"ד. כלומר, היא מתייחסת למשנת רבי ומוסיפה לה ארבע דוגמאות. אם ההשערה הזו היא נכונה, פותח הקובץ "ארבע מדות במוכרין" בפירוש של משנת רבי, בו בזמן שיתר שלוש ההלכות שבקובץ הן קדומות הרבה יותר, שכן במשנה ח שבקובץ הזה, מפרש רבי יהודה (בן אילעי) את דברי רבותיו;154 במשנה ט שבקובץ הזה חולק רבי יהודה (בן אילעי) על משנת חבריו; במשנה י שבו מביאים בשם רבן שמעון בן גמליאל הערה על נוסח משנת תנא קמא "רבן שמעון בן גמליאל אומר חילוף הדברים", ולא כגרסת תנא קמא; ובמשנה י"א שבו מפרש רשב"ג את דברי רבותיו "אמר רשב"ג במה דברים אמורים [...]"

					דומה כי בפני עורך הסוגיה שבבבלי (בבא בתרא פד סוף ע"ב) הייתה רק סיפא של משנה ו "שחמתית ונמצאה לבנה [...]" ונמצא חומץ [...] שניהם יכולים לחזור בהם". זאת מחמת השיקולים הבאים: על ההלכה "יין ונמצא חומץ [...]" שואלים בבבלי (שם שם) "לימא מתניתין רבי היא ולא רבנן ותניא יין וחומץ מין אחד הוא, רבי אומר שני מינין"? ומשיבים: "אפילו תימא רבנן [...]". לפי ההוה אמינא שבבבלי לא היה אפוא מקום להלכה "יין ונמצא חומץ, חומץ ונמצא יין שניהם יכולים לחזור בהם" אם היו סבורים, כי חומץ ויין מין אחד הם.

					על פי המשקל הזה היה מקום לשאול על "מכר לו חיטים יפות ונמצאו רעות [...]", שהם ודאי ממין אחד: לימא מתניתין רבי היא ולא רבי נתן, דתניא (בבא מציעא נ ע"ב) אונאה פחות משתות נקנה מקח, יתר על שתות בטל מקח, שתות קנה ומחזיר אונאה, דברי רבי נתן. רבי יהודה הנשיא אומר: יד מוכר על העליונה.155 רוצה אומר תן לי מקחי או תן לי מה שאוניתני.

					הבבלי אינו שואל שאלה כזו. מכאן מתעורר ההרהור, שמא ראשה של המשנה הזאת עוד לא היה בפני עורך הסוגיה הזו, ועל כן לא היה לו מה לשאול.

					הרושם הוא שאף רב חסדא לא ידע על קיומה של בבא א במשנה ו. בבבלי בבא בתרא פד ע"א מובאת בשמו של רב חסדא הלכה, שהיא קרובה מאוד להלכה בבבא א של משנה ו. בגמרא שם שואלים: "מאי קא משמע לן מתניתא היא?" ומשיבים תרוץ דחוק,156 אבל אם נניח כי משנה זאת עדיין לא נקבעה ועוד לא הייתה בפני רב חסדא, אין מקום — לא לשאלה ולא לתירוץ.

					אומנם, בצמוד לדברי רב חסדא מובא המאמר "ותנא תונא יפות ונמצאו רעות לוקח יכול לחזור בו ולא מוכר [...] ותנא תונא רעות ונמצאו יפות מוכר יכול לחזור בו ולא לוקח" אלא שהיא הנותנת. דומה כי הביטוי "ותנא תונא" מעיד על קביעה ספרותית מן המאוחרים ביותר.157

			

			סיכום

			
					משנה ו שונה מיתר ההלכות שבקובץ הזה, הן באופן עריכתה הן בקפדנות סידורה.

					ההשערה היא כי משנה זו לא הייתה ידועה, לא לעורכי התוספתא ולא לעורכי הירושלמי.

					קיבלנו חיזוק מהסוגיה שבבבלי להשערה, כי ראשה של משנה ב לא היה ידוע, לא לרב חסדא,158 לא לרבא,159 ואף לא למקשה בבבלי ששאל על "יין ונמצא חומץ [...] לימא מתניתין רבי היא ולא רבנן [...]".160

					אפשר כי משנה ו היא משנה בבלית ונערכה בשני שלבים: בשלב הראשון קבעו את הסיפא "שחמתית ונמצא לבנה [...] שניהם יכולים לחזור בהם". בשלב השני קבעו את הרישא "יפות ונמצאו רעות, לוקח (בלבד) יכול לחזור בו, רעות ונמצאו יפות, מוכר (בלבד) יכול לחזור בו".

					מי ששאל "לימא מתניתין רבי היא ולא רבנן" עוד לא ידע את ראשה של משנה ו ובוודאי לא את הקביעה "ותנא תונא", קביעה שנקבעה בתקופה מאוחרת על ידי עורכי הבבלי.

			

			העדר סדר בשלוש היחידות האחרונות שבקובץ

			לכאורה, ארבע היחידות ההלכתיות (משניות ו — יא) אינן קשורות, לא לנושא העיקרי שבקובץ ולא אחת לשנייה; לא בקשר ספרותי כלשהו ולא בתוכן. הדבר היחיד שמקשר ביניהן הוא המספר. מובאות כאן ארבע יחידות הלכתיות כמספר "ארבע היחידות שבמוכרין" שבתורה.161 היחידה הראשונה מבין ארבע היחידות, משנה ו, צוינה כבר כיוצאת דופן בשונה משלוש היחידות האחרות, אבל גם היחידות האחרות אינן קשורות זו בזו. ביחידה השנייה נמצא אומנם משפט שמבחינה אסוציאטיבית קושר אותנו במידת מה לשתי היחידות האחרונות. הכוונה היא למאמר "וחייב להטיף לו שלוש טפין [...] והחנוני אינו חיב להטיף לו שלוש טפין".162 ראשו של מאמר זה מחייב במיצוי המידות, המקרב אותנו לצידוק המידות, שהוא הנושא המרכזי ביחידה הרביעית. סופו של המאמר מזכיר את החנוני, שהוא הדמות המרכזית ביחידה השלישית. אלא שספק הוא אם אפשר לראות במשפט המצוטט, המשכל את הסדר, קשר אסוציאטיבי כלשהו.

			למעשה, נעדרות שלוש היחידות האחרונות (מ"ז — מי"ב) עיבוד ספרותי גלוי לעין וגם מבחינת התוכן מרובה בהן החתום על הגלוי, ואנו זקוקים לתוספתא ולתלמודים שיפרשו את תוכנן, ישלימו ביניהן ויסבירו את ההיגיון הפנימי שבתוך היחידות עצמן. נדגים זאת ביחידה ההלכתית השנייה בבא בתרא פ"ה משנה ז ומשנה ח.

			בראש מ"ז נאמר: "המוכר פירות לחברו [...] מדד ולא משך לא קנה". בבבא הראשונה של מ"ח נאמר, כי מלוי המידה היא המעבירה את הבעלות מיד המוכר ליד הקונה, זאת אומרת, כי המדידה היא הקונה. 

			על מנת להשלים בין שתי המשניות עלינו לציין כי מדובר בשני מצבים שונים. במ"ז מודד המוכר בכליו של המוכר, על כן כל הזמן שהלוקח לא משך, לא קנה. במ"ח מודד המוכר בכליו של אדם שלישי, שהשאיל את כליו לשניהם. הלכך, "עד שלא נתמלאת המדה אנן סהדי, כי הכלי מושאל למוכר. משנתמלאה המדה מושאל הכלי ללקוח וכליו של אדם קונים לו בכל מקום".163 בסוף ההלכה "המוכר פירות לחברו [...]" נאמר: "אם היה פיקח שוכר את מקומן", ולא ברור מי הוא המשכיר, שבידי קונה הפירות האפשרות לשכור ממנו את המקום.

			במשנה ז

			בבא ב — מפריד התנא בין פירות לבין פשתן. בפירות הוא מחייב משיכה, בפשתן — טלטול ממקום למקום, וקשה להבין מהו ההבדל בין שתי הפעולות. בהמשך נאמר שם: "ואם היה במחובר לקרקע ותלש כל שהוא קנה" וודאי, המדובר הוא שהקונה תלש בשליחות המוכר. אבל לא ברור, האם תלש בשליחותו כדי להוכיח בעלות זמנית על הקרקע ואגב הקרקע קנה הפירות, או שתלש על מנת להוכיח בעלות על הפירות בלבד ובתלישה מועטה קנה את כל הפירות. ואולי קנה רק מה שתלש.

			במשנה ח

			בבא א — נאמר, "המוכר יין ושמן לחברו והוקרו או שהוזלו, אם עד שלא נתמלאה המדה — למוכר. משנתמלאה המדה — ללוקח. ואם היה סרסור ביניהם נשברה המדה נשברה לסרסור". התנא פתח את הדיון במידה וסיים בסרסור, פתח בהוקרו או שהוזלו וסיים בנשבר, פתח בקניין וסיים באחריות.

			בבא ב — נאמר, "וחייב להטיף לו שלש טפין. הרכינה ומיצה הרי הוא למוכר, והחנוני אינו חייב להטיף שלש טפין וכו'". יש כאן מעבר חד למיצוי המידות. היינו מצפים שהתנא יקדים להלכה הזאת את ההלכה של צידוק מידות, כפי שקורה ביום יום. תחילה מודדים במידה נכונה ואחר כך מרכינים אותה, שהרי גם בשארית שאינה שווה פרוטה יש משום עושק כבשת הרש. על כל פנים לא מובן כיצד השתרבב לכאן חלק זה של ההלכה.

			לאור שאלות אלו ואחרות, אנו עומדים בפני קשיים בכל אחת מארבע היחידות ההלכתיות בכל מה שנוגע להקשר שביניהן. ובשלוש היחידות ההלכתיות האחרונות גם במה שנוגע לעיבודן הספרותי.

			סיכום

			ברור הוא שהיחידה ההלכתית "הסיטון מקנח מדותיו וכו'"164 אינה משתלבת שילוב אורגני, אפילו לא בקובץ הקטן של "ארבע מדות במוכרין". כבר מבדיקת המשנה בלבד אנו עומדים תחת הרושם כי קובץ קטן זה הוא לקט מחיבור יותר קדום ואינו כלי ראשון. נראה כי נותר לו לתנא חלל ריק והחליט למלאו בארבע יחידות בודדות שלקטם מפה ומשם, כנראה מפני שהן דנות בנורמות התנהגות שבין קונה לבין מוכר וגם בהן קובע מנהג המדינה; ושמא בגין סיבה אחרת כלשהי. לאור זאת, על מנת להחליט כי "מכאן אמרו הסיטון מקנח מדותיו אחת לשלושים יום" שבספרא165 כוונתו לומר "אמרו במשנתנו" דרושות הוכחות אחרות. העובדה שמאמר זה נמצא גם במשנתנו אינה מהווה הוכחה, שכן כאמור אין הוא חלק אורגני ומקורי ממשנתנו.

			הפרק השלישי בקובץ זה שבתוספתא (תוספתא בבא בתרא פ"ה)

			בדומה לארבע היחידות ההלכתיות שבמשנתנו (בבא בתרא פ"ה מ"ו-מי"א) פותח גם פרק זה שבתוספתא בפסקה "ארבע מדות במוכרין". פרק זה מחולק צורנית (פורמלית) לשלוש עשרה הלכות. בתוכן הוא מתחלק לשלושה חלקים:

			
					הלכה א והלכה ב. לשתי ההלכות הראשונות האלה זיקה לבבא בתרא פ"ה מ"ח ומ"ט ולקידושין פ"א מ"ד או מ"ה. דהיינו, לשתי המשניות האמצעיות של הקבוצה "ארבע מדות במוכרין" ולמשנה אחת במסכת קידושין, משנה הדנה בדיני קניין.

					הלכה ג שבפרק זה היא תוספתא למשנה הדנה במנהגי המקום, שאינה במשנתנו, לשונה המשוחזר הוא:

			

			
					מקום שנהגו להשפיע משפיע לו כל צרכו.

					מקום שנהגו להכריע מכריע לו כל צרכו.

					מקום שנהגו שלא להשפיע ושלא להכריע נותן לו גירומין.

			

			ג.	מהלכה ד ואילך מובאים בפרק זה שבתוספתא נספחים והם: הלכות בקינוח מידות ובאופן המדידה, פירוט מידות הלח, הנפח והמשקולות, שמותיהם וגודלם.166 חלק זה שבתוספתא מסיים במחלוקת רבי יהודה וחכמים אם מותר להשתכר פעמיים בביצים ובפירות.

			החלוקה בתוספתא שונה מן החלוקה שבמשנתנו. משנתנו מוסרת את ארבע היחידות ההלכתיות האחרונות כנספח לנושא העיקרי שבפרקים ד, ה. התוספתא מקדישה לנושא זה פרק נפרד וכך מתקבל שהקובץ שבתוספתא מחולק אף הוא מהותית לשלושה פרקים:

			
					בדיוננו בפרק הראשון בקובץ הזה שבתוספתא (בבא בתרא פ"ג) עמדנו על כך שהוא ביסודו משנה, משנה שקדמה למשנתנו, וצורפו אליו כמה וכמה הלכות נוספות. ואף שחלק מן ההלכות משקפות את משנת רבי אליעזר בן הורקנוס וחבריו, ניכר כי בתמצית הדברים שאבו משנתנו (בבא בתרא פ"ד) והתוספתא (בבא בתרא פ"ג) ממקור אב משותף לשתיהן.

					הפרק השני שבו (שם שם פ"ז) מורכב משלוש קבוצות עיקריות והן: ספינה ובנותיה; שפחה ובנותיה ואילנות; בתוספת נספחים שנמסרו דרך אגב. נקודות המפגש בין משנתנו לבין הפרק הזה שבתוספתא הן מעטות.

					בפרק השלישי מרוכזות תשע מתוך שלוש עשרה ההלכות שבו, מסביב לנספחים. בנספחים האלה ובנקודות המפגש שביניהם ובין משנתנו, מחד גיסא, וביניהם לבין הספרא והספרי, מאידך גיסא, נדון בהמשך, לאחר שנבדוק את היחידה ההלכתית האחרונה במקבץ "ארבע מדות במוכרין" שבמשנתנו, יחידה הדנה בצידוק המידות.

			

			העדר קשר בין הפתיחה "ארבע מדות במוכרין" לבין ההלכות שלאחריה

			הפסקה "ארבע מדות במוכרין" הועמדה על ידי עורך משנתנו בראש המקבץ של שש המשניות האחרונות, בבבא בתרא פ"ה מ"ו-מי"א. בבדיקת המשנה הצמודה לכותרת הזאת, משנה ו, העלינו את האפשרות שהיא מאיירת את ההלכה בבבא מציעא פ"ד מ"ד. ומפני שלא רצו שגם על הסתמא הזאת יוכרז שהיא בניגוד להלכה, העבירו אותה מן הנושא הדן בדיני אונאה לנושא הדן במקח טעות וצירפו אותה לשלוש היחידות ההלכתיות האחרות בבבא בתרא פ"ה, יחידות שהן בבחינת שונות.167 כמו כן, שיערנו כי אפשר שהקשר בין הפתיחה לבין ההלכות שלאחריה הוא קשר שבמניין בלבד. ארבע מדות במוכרין לעומת ארבע יחידות הלכתיות שבמשנתנו, וכי יתכן שהמקור לפתיחה זו הוא בחיבור קדום שהתייחס למשקל ארבע שבפסוק.168

			בעיון בתוספתא דומה שאין בכלל קשר כלשהו בין הפתיחה לבין ההלכות שלאחריה. את ההלכות א, ב בתוספתא בבא בתרא פ"ה אין להבין אלא אם כן מפצלים אותה לבבות עצמאיות, שכל אחת מהן מפרשת הלכה מסוימת במשנתנו או מביאה אותה בנוסח אחר. ממילא נעלם הקשר בין בבא אחת לחברתה וכמובן בין הבבות לפתיחה. שתי ההלכות הראשונות בתוספתא בבא בתרא פ"ה הן פרובלמטיות ומחמת הפרובלמטיות שבהן נעתיקן תחילה, נחלקן לבבות, נדון בכל בבא בנפרד ולבסוף נבסס את הפירוש על המקורות העומדים לרשותנו.

			תוספא בבא בתרא פ"ה ה"א וה"ב, חלוקה לבבות והערות פרשניות מתומצתות אחרי כל בבא

			בבא א: "ארבע מדות במוכרין" — הבבא הזאת היא פסקה מחיבור אחר. זוהי גם הפתיחה במשנתנו בבא בתרא פ"ה מ"ו.

			בבא ב: "במה דברים אמורים במדה שאינה של שניהם, אבל אם היתה מדה של אחד מהם ראשון ראשון קנה". 

			בבא זו היא פירוש על משנתנו בבא בתרא פ"ה מ"ח, שם נאמר "המוכר יין ושמן לחברו [...] אם עד שלא נתמלאת המדה — למוכר, משנתמלאת המדה — ללוקח". מפרשת התוספתא כי מדובר במידה השייכת לאדם אחר. יש לשים לב כי בירושלמי בבא בתרא פ"ה ה"ד מובא פירוש זה על מ"ח בשם אמוראים ראשונים.169 ליברמן בביאורו הארוך בבא בתרא פ"ה, עמ' 381 מפרש: "ולפי הגירסא שלפנינו הרישא (בבא א) היא פיסקא ממשנתנו פ"ה מ"ו והכוונה לסיפא למ"ח [...] וארבע המדות מפורשות במ"ו". בבדיקת משנה ו הטלנו ספק אם היא מפרשת את ארבע המידות.170 ממילא יש להטיל ספק בדברי ליברמן, כי "הרישא היא פיסקא ממשנתנו" וכי "ארבע המדות מפורשות במ"ו". אבל נוכל להסתייע בליברמן, שאף הוא ראה בבבא ב פירוש למשנה ח ואף הוא סבר כי בבא ב אינה מתייחסת לארבע המידות.

			בבא ג: "במה דברים אמורים ברשות הרבים או בחצר שאינה של שניהם, ברשות הלוקח כיון שקיבל עליו (מוכר) הרי זה קנה (לוקח). ברשות המוכר עד שיגביה או עד שיוציא מרשות הבעלים, ברשות זה המופקדין אצלו עד שיקבל עליו או עד שישכיר לו את מקומו".

			לבבא ג אין כל קשר עם הבבא שלפניה. בבא ב מפרשת כאמור את המשנה בבבא בתרא פ"ה מ"ח. בבא ג היא פירוש לקידושין פ"א מ"ד ומ"ה. שם נאמר, כי מטלטלין אינם נקנין אלא במשיכה, ומפרש התוספתא כי במשנתנו מדובר ברשות הרבים, וברשויות אחרות דרכי הקניין הם כמפורט בתוספתא.

			בבבלי בבא בתרא פ"ד ע"א מובאות שלוש בבות של התוספתא, בציון "תא שמע", על מנת להקשות מבבא ג על רב ושמואל שאומרים שניהם (שם שם): "כליו של אדם קונים לו בכל מקם חוץ מרשות הרבים". אלא שהבבלי מאריך את הפסקה "ארבע מעלות במוכרין" שבתוספתא בפסקה נוספת ממשנתנו בבא בתרא פ"ז מ"ח: "עד שלא נתמלאה מדה למוכר, משנתמלאה מדה ללוקח".171 בבא ג שבתוספתא שבידינו מקבילה מילה במילה לנוסח הברייתא שבבבלי שם.

			בבא ד: "אימתי אמרו מטלטלין נקנין במשיכה ברשות הרבים או בחצר שאינה של שניהם, ברשות הלוקח כיון שקיבל עליו (מוכר) הרי זה קנה (לוקח), ברשות המוכר עד שיגביה או עד שיוציא מרשות הבעלים, ברשות זה המופקדין אצלו עד שיקבל עליו או עד שישכיר לו את מקומו".

			בבא ד היא כפילתה של בבא ג. ההבדל היחיד בין שתי הבבות הוא בפתיחה. בבא ג פותחת במילים: "במה דברים אמורים", מבלי לגלות איזה דברים היא באה לפרש. בבא ד פותחת במילים מוגדרות: "אימתי אמרו מטלטלין נקנין במשיכה". פרט לפתיחה השונה שוות שתי הבבות מילה במילה.

			בבא ד מובאת בשינויי נוסח זעירים ביותר בירושלמי קידושין פ"א ה"ד דף ס טור ב. בבא זאת היא אפוא נוסח התוספתא המקביל לירושלמי. מן הברייתא אשר בירושלמי ומן הפתיחה שבתוספתא "אימתי אמרו מטלטלין נקנין במשיכה" אנו למדים כי שתי בבות שוות אלו, בבא ג ובבא ד, מפרשות את המשנה בקידושין פ"א ה"ד וה"ה. שתי הנוסחאות של אותו פירוש נוסח הבבלי ונוסח הירושלמי סודרו בתוספתא כאן בזה אחר זה אחרי בבא ב, אף שההלכה שאותה הן מפרשות מובאת במשנתנו במקום אחר לגמרי.172

			בבא ה: "עד שלא נתמלאה מדה נשברה למוכר (2),173 משנתמלאה המדה נשברה המדה נשברה ללוקח (1). רבי יהודה אומר אם היה סרסור ביניהם נשברה המדה נשברה לסרסור".

			בבא ה היא נוסח אחר של משנתנו בבא בתרא פ"ה מ"ח. שם נאמר: "המוכר יין ושמן לחברו והוקרו או שהוזלו אם עד שלא נתמלאה מדה — למוכר; משנתמלאה מדה — ללוקח. ואם היה סרסור ביניהם נשברה וחבית נשברה לסרסור".

			במשנתנו אין תיאום בין רישא לסיפא. רישא מדברת ביוקרא וזולא, סיפא בחיוב נזיקין. ולפי הלשון במשנתנו, סיפא הוא המשך דברי תנא קמא. מן התוספתא אנו למדים, כי הסיפא במשנתנו מרבי יהודה היא ולא המשך דברי תנא קמא; וממשנתנו אנו למדים, כי רבי יהודה מפרש את דברי רבותיו ואין כאן מחלוקת. כמו כן אנו למדים מדברי רבי יהודה שבתוספתא, שתנא קמא בעצמו מסר את ההלכה בלשון חיוב נזיקין, וכי רישא שבתוספתא אינה פירוש למשנתנו אלא נוסח שונה בדברי תנא קמא מן הנוסח אשר במשנתנו. ואפשר כי במשנה הראשונה נמסרו דברי תנא קמא בלבד. בלשון המסירה נשתמרו שתי נוסחאות, האחת במשנתנו: "[...] והוקרו או שהוזלו" וכו'; השנייה בתוספתא: "[...] נשברה המדה וכו'". בתוספתא הוסיפו את דברי רבי יהודה בעניין סרסור, ועורך משנתנו לקח את דברי רבי יהודה מן התוספתא ומסר אותם כלשונם מבלי למסור את שם האומר. הוא גם המדגיש כי בנידון אין הבדל בין יוקרא וזולא לבין חיוב נזיקין. בשני המקרים מדובר כשאין סרסור ביניהם, אבל אם יש סרסור ביניהם תקפים דברי רבי יהודה שבתוספתא. וכדי שהסיפא לא תיראה כחולקת על הרישא השמיט את שם המוסר, ומסר את שתי ההלכות כאחד. כלומר, דווקא למשנתנו צליל של פרשנות. וכך נמסרה במשנתנו הלכה בעלת שתי שכבות, רישא בעניין יוקרא וזולא, היא משנה ראשונה מרבותיו של רבי יהודה לפי נוסח משנתנו; סיפא בעניין חיוב נזיקין היא מדברי רבי יהודה אשר בתוספתא ודבריו נמסרו גם במשנתנו כלשונם בתוספתא ובהשמטת שם האומר.

			אם ההנחה הזו קרובה להיות נכונה הרי שמצאנו, שלא רק את התוספתא אפשר להבין לאור הנאמר במשנתנו אלא שגם התוספתא משפיעה פה ושם על העריכה האחרונה של משנתנו.

			בבבא ז מודים חכמים לרבי יהודה בזמן שהצלוחית ביד התינוק וחנווני מערה לתוכה שמן ונפלה ונשברה, חייב על השמן (פירוש: הרי הוא חייב על השמן, ובזה חולקים חכמים על רבי יהודה) ופטור על הצלוחית (פירוש: על הצלוחית הם מודים שהוא פטור). בבא זו היא פירוש למשנתנו בבא בתרא פ"ה מ"ט. שם נאמר "ומודים חכמים לרבי יהודה בזמן שהצלוחית ביד תינוק ומדד החנוני לתוכה, החנוני פטור". ומשנתנו אינה אומרת ממה החנווני פטור, מתשלום נזקי הצלוחית בלבד או גם מתשלום נזקי השמן שנשפך.

			התוספתא מבהירה, כי בנזקי השמן חכמים כבר אמרו שהחנווני חייב, והם מודים לרבי יהודה שאם הצלוחית ביד התינוק החנווני פטור מנזקי הצלוחית אף שעירה שמן לתוכה.

			במשנתנו מובא תחילה עניין המחלוקת ואחר כך נקודת ההודיה של חכמים. בתוספתא העתיקו דברי חכמים ממקומם, והודיית חכמים הושמה לפני שהושמע הפטור של רבי יהודה ונימוקו. ואפשר שהדבר נעשה במכוון על מנת להפריד בין דברי רבי יהודה בעניין סרסור, שהם דברי פרשנות, לבין דבריו בעניין השולח את בנו, שהם דעה עצמית.

			בבא ו: "רבי יהודה פוטר, שעל מנת כן שילח את בנו אצל חנוני, שיאבד את האיסר וישבר את הצלוחית".

			במשנתנו בבא בתרא פ"ה מ"ט נאמר "רבי יהודה פוטר שעל מנת כן שלחו". לכאורה, אומרות משנתנו והתוספתא דבר אחד. ואף שכמותית גדול המאמר שבתוספתא ממקבילתו במשנתנו הרי שבתוכן לא הוסיפה התוספתא דבר על הנאמר כבר במשנתנו. אם נניח שבבא זאת שבתוספתא, בדומה לקודמתה, מפרשת את משנתנו ואין כאן שתי נוסחאות מקבילות, נמצא הצדקה לתוספתא כאן. ועוד, אם המשנה הראשונה מסרה את ההלכה "ורבי יהודה פוטר" בלבד, והתוספתא הוסיפה את נימוקו "שעל מנת כן שילח את בנו אצל החנוני שיאבד את האיסר וישבר את הצלוחית"; והעורך האחרון של משנתנו לקח את הנימוק מן התוספתא ומסרה בלשון קצרה; אם הנחה הזאת קרובה להיות נכונה הרי שאנו עדים גם כאן להשפעה בכיוון הפוך: השפעת התוספתא על עריכתה האחרונה של משנתנו.

			ביסוס הפירוש על המקורות

			בבא א ובבא ב

			תוספתא בבא בתרא נתפרשה ע"י הגר"ש ליברמן ז"ל. בביאורו הקצר עמ' 144 הוא מפרש: "במוכרין פיסקא ממשנתנו פ"ה מ"ו. (בד"א) במדה וכו' הכוונה למ"ח שם: עד שלא נתמלא(ת) מדה וכו', וארבע המדות מפורשות במ"ו". כלומר, לדעתו, התוספתא מפרשת את מ"ח שם ואינה מתכוונת לפרט את ארבע המידות, אותן היא כבר פירטה במשנה ו. 

			בביאורו הארוך עמ' 381 הוא חוזר על דבריו ביתר אריכות. וזה לשונו שם:

			ולפי הגירסא שלפנינו הרישא היא פיסקא ממשנתנו פ"ה מ"ו, והכוונה לסיפא למ"ח: עד שלא נתמלא(ת) המדה למוכר וכו' וארבע המדות מפורשות במשנה ו. אבל בבבלי פה ע"א: ת"ש ארבע מדות במוכרין עד שלא נתמלאה מדה למוכר משנתמלאת מדה ללוקח במה דברים אמורים במדה שאינה של שניהם וכו' ומעיד הרשב"ם שם שכן הוא בתוספתא. ולפי זה ברור שלהלן מפרשת התוספתא את ארבע המדות.

			ולא ירדתי לסוף דעתו. אומנם נכון כי המפרשים שליברמן מביאם שם סבורים כי התוספתא מפרטת את ארבע המידות, וכל אחד מהם מוצא שיטה אחרת בהסבר ארבע המידות שבתוספתא. זאת כנראה מפני שמ"ו דנה בארבע מידות של חזרה אחרי קיום הקניין, והם רוצים למצוא הגדרה לארבע המידות הקובעים את עצם הקניין, משום שהם רואים בברייתא יחידה אחת ומנסים למצוא בה ארבע מידות כאמור, כל אחד על פי שיטתו וע"ש.

			נוסף לכך, את התוספתא חילקנו לשבע בבות נפרדות. הירושלמי מביא רק את בבא א, בבא ב ובבא ד שבתוספתא, ומחלקן לשתי יחידות נפרדות. את תוכן בבא ב הוא מוסר בשם אמוראים ראשונים כפירוש למ"ח, ומעמיד בראשה את בבא א כמוטו לגוף הסוגיה. מאמר זה נמצא במסכת בבא בתרא פ"ה ה"ד טו ע"ב. את בבא ד הוא מוסר בקידושין פ"א ה"ד ס ע"ב ושם נאמר, בציון: "תני רבי חייא ופליג". 

			בדומה לירושלמי מעמיד אף הבבלי את המילים "ארבע מדות במוכרין" כמוטו בראש הברייתא, ואף הוא מביא רק את חלקה. בשתי הנקודות האלה מסתיים הצד השווה שביניהם. אחרי המוטו מובאת בבבלי פסקה ומקבילה לראשה של בבא ה שבתוספתא בנוסח מ"ח לאחר מכן את שתי הבבות בבא ב ובבא ג כלשונן בתוספתא.

			כלומר, במקום להביא את בבא ג בשם אומרם כמצוין בירושלמי, מציינים אותה בברייתא בציון "במה דברים אמורים". ובמקום להביא את בבא ג בשם רבי חייא ובלשון הפתיחה שבירושלמי, מציינים אף אותה בסתם ובציון "במה דברים אמורים".

			המפרשים שליברמן מציין ראו בטקסטים המצורפים שבבבלי יחידה אורגנית אחת. ראייה זאת אפשרה להם לפרש את התוספתא כמפרטת ארבע מידות בדרכי הקניין. אבל בירושלמי להלן ועצם לשון הברייתא שבבבלי רק מחזקים את הנחת ליברמן בפירושו את התוספתא כפשוטה.

			לשון הירושלמי בבבא בתרא פ"ה ה"ח דף טו טור א היא: "ארבע מדות במוכרים וכו' והיכי אם בשהיתה מדה למוכר — חזקה למוכר. אם שהיתה ללוקח — חזקה ללוקח ר' יהודה בשם שמואל ר' לא בשם ר' יהודה ברבי: כיני מתניתא בשהיתה המדה לאדם אחר".

			מאמר זה מקביל בתוכנו לנאמר בתוספתא בבא ב בציון "במה דברים אמורים", ולמקבילתה שבבבלי באותו הציון.

			הברייתא בירושלמי קידושין פ"א ה"ד דף ס טור ב: "תני רבי חייא ופליג. אימתי אמרו המטלטלין נקנין במשיכה, ברשות הרבים ובחצר שאינה של שניהם וכו'", מקבילה לבבא ד שבתוספתא בשינויי נוסח זעירים ביותר.

			שינויי הנוסח שבבבלי מתבטאים בכך, שבברייתא שמובאת מציינים אחרי הפתיחה "ארבע מדות במוכרין", שהיא פסקה ממשנה ו, את ההלכה "עד שלא נתמלאה מדה למוכר [...]", שהיא פסקה ממשנה ח. נראה כי מסדר הברייתא רצה לומר — אף שהברייתא פתחה בפסקה ממשנה ו הרי שלמעשה היא באה לפרש את משנה ח.

			"במה דברים אמורים [...]" בסיפא של הברייתא שבבבלי מקביל לבבא ג שבתוספתא, וראינו שפרט לפתיחה בבא ג היא חזרה מדויקת על בבא ד שבה, והיא הברייתא שבירושלמי קידושין. על פי עדותו של הירושלמי צריכים אפוא להפריד בין שתי הבבות בבבלי ובתוספתא הפותחות בציון "במה דברים אמורים".

			לפי כל האמור המסקנה ברורה. אם נניח שלפי לשון התוספתא בכתבי היד הסיק ליברמן שהכוונה למשנה ח, דהיינו שבעל התוספתא אינו מתייחס ל־ד מידות שבקניין, הרי לפי לשון המקבילה שבבבלי בבא בתרא פה ע"א — לשון המצרפת לפסקה "ארבע מדות במוכרין" פסקה נוספת ממשנה ח — וודאי הוא שבעל הברייתא מגלה דעתו כי הוא בא לפרש את משנה ח ולא לקבוע מסמרות בארבע מדות שבקניין.

			בבא ג ובבא ד

			בניתוח הבבות א, ב ראינו כי מפרשי התלמוד ראו בבבות א-ג יחידה אורגנית אחת, ראייה שאפשרה להם לפרש את הברייתא בבבלי בבא בתרא פה ע"א כמפרטת ארבע מידות בדרכי קניין. בתוספתא ובמקבילה שבבבלי מובאת בבא ג בציון "במה דברים אמורים", שהוא חזרה על הציון "במה דברין אמורים" ומובא בבבא ב, הציון החוזר כשלעצמו מעיד על צירופן של שתי תוספתות ולא על יחידה אורגנית אחת.

			נוסף לכך, בבא ד שבתוספתא פותחת במילים "אימתי אמרו מטלטלין נקנין במשיכה", פרט לפתיחה השונה שוות שתי הבבות, בבא ג ובבא ד מילה במילה.

			רבי דוד פרדו בפירושו חסדי דוד מעיר "לעיל (בבבא ג) איירי במידי דבעי מדידה, כגון יין ושמן ותבואה ולכן הזכיר בהם ד' מדות (כלומר, הוא רואה בבבות ב-ג יחידה אחת ומפרש "ארבע מדות" מידות ממש כפירוש התוספות, בבא בתרא פה ע"א סוף ד"ה מידות) והכא (בבא ד) איירי במטלטלין דליכא בהן מדידה וקאמר בהו נמי ד חילוקי דינים מעין אותם דלעיל". ולא נהירא, מפני שעל כגון דא שואלים בתוספות שם "אם כן ליערבינהו וליתנינהו וכו'", ומכוח קושיא זו הם עזבו את פירוש רשב"ם, את הפירוש המיוחס לרבנו גרשום מאור הגולה ופירושים אחרים ופירשו מידות ממש. בעל חסדי דוד מקבל את פירושם על מנת להימנע מכפילות, אבל לפי פירושו הועתקה הכפילות למקום אחר והיא ממשיכה להטריד, שהרי במקום לחזור על אותה ההלכה פעמיים יכול היה לשנות: וכן הוא במטלטלין שאינם נמדדים במידה.

			למעשה מביא הבבלי את בבא ג בציון "במה דברים אמורים" בצירוף לבבא ב המובאת באותו ציון מבלי להביא את בבא ד. לעומת זאת, מביא כאמור הירושלמי את בבא ב בשם אמוראים ראשונים כפירוש לבבא בתרא פ"ה מ"ח; מסמיך את בבא ד לקידושין פ"א ה"ד ומוסר אותה בציון "תני רבי חייא ופליג" מבלי להביא את בבא ג. דהיינו, הירושלמי מביא את בבא ד בלבד, הבבלי את בבא ג בלבד, וחוץ מהפתיחה השונה שוות שתי הברייתות מילה במילה. נמצאנו למדים, כי בפנינו ברייתא אחת ששנה אותה רבי חייא, והיא נמסרה בשני התלמודים בשני נוסחים שונים בפתיחה בלבד. בתוספתא בכתבי היד שבידינו מביאים בבבא ג את נוסח הפתיחה שבבבלי ובבבא ד את נוסח הפתיחה שבירושלמי מבלי לציין את האומר, ובבא האחת היא כפילתה של האחרת. 

			כאמור, בתוספתא צורפו שני הנוסחים, אחד אחרי השני, למרות ששני התלמודים חלוקים בפירוש הברייתא. הבבלי (בבא בתרא פה ע"א וע"ב) מפרש "רשות הרבים" שבבא ג במשמעות סמטה, "חצר שאינה של שניהם" הוא מפרש במשמעות "חצר משותפת לשניהם". הירושלמי מפרש את אותם שני הביטויים בבא ד כלשונם "רשות הרבים" — ממש, "חצר שאינה של שניהם" — חצר השייכת לאדם אחר.

			בבבלי (בבא בתרא פד סוף ע"ב — פה ריש ע"א) איתא:

			רב ושמואל דאמרי תרוייהו כליו של אדם קונים לו בכל מקום חוץ מרשות הרבים. רבי יוחנן וריש לקיש דאמרי תרוייהו (כליו של אדם קונים לו בכל מקום) אפילו ברשות הרבים. אמר רב פפא לא פליגי, כאן ברשות הרבים (אומרים רב ושמואל כליו של אדם אינם קונים לו) כאן בסימטא (אומרים רבי יוחנן וריש לקיש כליו של אדם קונים לו) ואמאי קרו לה רשות הרבים שאינה רשות היחיד.

			בבבלי שם (פה ע"א) מביאים שלוש בבות מן התוספתא בציון "תא שמע" וממשיכים "קתני מיהת ברשות הרבים ובחצר שאינה של שניהם". כלומר, שדווקא שם כן קונים לו כליו של אדם ומכאן שדברי רב ושמואל אינם בהתאם לנאמר בברייתא. ומשיבים "(מאי רשות הרבים) סימטא [...] ומאי חצר שאינה של שניהם, דלא דהאי כולה ודלא דהאי כולה אלא דתרוייהו". על מנת להשלים בין דברי רב ושמואל לבין הנאמר בברייתא נזקק אפוא הבבלי לפרש "רשות הרבים" שבבבא ג כסמטה, ו"חצר שאינה של שניהם" במשמעות חצר משותפת לשניהם.

			בירושלמי (קידושין פ"א ה"ד ס טור ב) איתא: "ר' שמואל, ר' זעירא, ר' חייה בר אשי בשם רב: אין משיכה קונה בחצר שאינה של שניהן. תני ר' חייה ופליג אימתי אמרו המטלטלין נקנין במשיכה ברשות הרבים ובחצר שאינה של שניהם". ומביאים את כל בבא ד בשינויי נוסח זעירים. על פי הירושלמי, חלוקה אפוא הברייתא ששנאה ר' חייה וסבורה שמשיכה קונה ברשות הרבים ובחצר שאינה של שניהם. ליברמן בביאורו הארוך, עמ' 382 כתב: "ברם בירושלמי אמרו בפירוש שהסיפא שלנו (בבא ד) חולקת על מ"ד" (טעות דפוס, צ"ל: על מ"ר = מאמר רב). ואינו מצביע על השוויון שבין שתי הבריתות, זו שבירושלמי וזו שבבבלי, ועל כך ששתיהן הועברו אל תוך תוספתא אחת, למרות ששני התלמודים חולקים בפירושה.

			לענייננו, ברגע שאנו מפצלים את התוספתא ורואים בה פירוש להלכות שונות המובאות במשנתנו במקומות רחוקים זה מזה, אנו מגיעים למסקנה כי המילים "ארבע מדות במוכרין" שבתחילת הפרק מצביעות על כך שעורך התוספתא מתייחס לחומר שבחיבור קדום שפתח במילים אלו, והן אינן פסקה ממשנתנו; כשם שמשנתנו באה להצביע על כך שהיא מתייחסת לחיבור הקדום הפותח במילים "ארבע מדות במוכרין", והיא אינה באה לפרשן.

			עד כאן בשתי ההלכות הראשונות בפרק זה שבתוספתא. אחת עשרה ההלכות האחרות מורכבות מחומר שקדם לחומר שבמשנתנו ועל כך נדון בהמשך.

			צידוק המידות במשנתנו

			נותרו שתי משניות, המשניות האחרונות בבבא בתרא פ"ה, שהן מוקד הדיון שלנו ושעדיין לא דנו בהן. בשתי המשניות האלו ארבע הלכות. נעתיק את המשניות תוך חלוקתן לבבות בהתאם למספר ההלכות.

			בבא בתרא פ"ה מ"י ומי"א

			
					"הסיטון מקנח מדותיו אחת לשלושים יום, ובעל הבית אחת לשנים עשר חודש. רבן שמעון בן גמליאל אומר: חילוף הדברים".

					"חנווני מקנח מדותיו פעמים בשבת וממחה משקלותיו פעם אחת בשבת [...] אמר רבן שמעון בן גמליאל: במה דברים אמורים בלח אבל ביבש אינו צריך".

					"וחיב להכריע לו טפה. היה שוקל לו עין בעין נותן לו גירומיו".

					"מקום שנהגו למוד בדקה לא ימוד בגסה, בגסה לא ימוד בדקה.174 למחוק לא יגדוש, לגדוש לא ימחוק".

			

			המשנה הזאת בנויה על יסודות משנה קדומה יותר. המשנה פותחת במשנת "הסיטון וכו'" שהיא כנראה משנה קדומה, שהרי רשב"ג מתייחס אליה בשתי הבבות הראשונות. את בבא ב הוא מפרש "אמר רשב"ג במה דברים אמורים בלח אבל ביבש אינו צריך".175

			בבא ג ובבא ד מדגישות את הצורך לנהוג על פי מנהגי המקום. כדי לקיים את סופה של בבא ד: "מקום שנהגו למחוק לא יגדוש, לגדוש לא ימחק". ראוי לומר כי המאמר "וחייב להכריע לו טפה" בבבא ג, כוחו יפה רק במקום שנהגו לגדוש. זוהי גם מסקנת הבבלי בבא בתרא פח ע"ב: "[...] אלא רישא במקום שנהגו", וע"ש. כך גם מפורש בתוספתא בבא בתרא פ"ה ה"ג: "מקום שנהגו [...] להכריע מכריע לו כל צרכו. רבי נתן אומר: טפח מלא החוט המאזנים". 

			מן התוספתא אנו למדים כי משנתנו היא של רבי נתן. רבי נתן בתוספתא מבאר משנה שקדמה לו, לאמור, כמה זה כל צורכו — טפח מלא חוט המאזניים. משנתנו קיצרה והביאה את ביאורו של רבי נתן כהלכה בסתם.

			ההמשך של משנה ג "היה שוקל לו עין בעין נותן לו גרומיו", עושה אף הוא רושם של תקציר ממשנה המובאת בתוספתא בבא בתרא פ"ה ה"ג "מקום שנהגו שלא להשפיע ושלא להכריע נותן לו גירומין וכו'".

			בבבא הרביעית מרחיבה משנתנו את הסמכות של מנהג המקום גם על דרכי המדידה. בזמן שהתוספתא (שם ה"ט) עדיין מעגנת אותם בכללי ההלכה, כלומר, כל ארבע ההלכות יסודן במשנה שנקבעה לפני אושא, הרי באושא מתייחסים אליה רבי נתן בתוספתא ורבן שמעון בן גמליאל במשנתנו ומפרשים אותה.

			נמצאנו למדים, כי קובץ זה במשנתנו הדן בצידוק המידות הוא שריד קצרצר מקובץ יותר גדול שהיה בידיהם ועורך משנתנו מסר לדורות בסך הכול כמה ציוני דרך בצידוק המידות והם:

			
					יש לדאוג לכך שהמידה תישאר מכוונת גם בשעת השימוש, וזאת על ידי קינוחה המתמיד — בבות א-ב.

					אין אדם מסוגל למדוד בדייקנות את כמות הסחורה שעליה הוסכם כבר בין המוכר לבין הקונה, על כן חייב המוכר לתת לו קצת יותר — בבא ג.

					יש לנהוג על פי קנה מידה אחיד בהתאם למנהגי המדינה — בבא ד.

			

			השאלה הטבעית המתעוררת היא: מדוע קיצר העורך והסתפק בקובץ זה בכמה ציוני דרך בלבד? התשובה המשוערת היא, מפני שבינתיים, בין עריכת הקובץ הקודם לבין העריכה שבידינו, קרה משהו. משהו ששינה סדרי בראשית. כשניסו להשליט סדר ברחוב היהודי אחרי שהאוכלוסייה, מידותיה, משקלותיה והמטבעות שבשימושה טולטלו טלטלה עזה יכלו בסך הכול לקבוע כמה ציוני דרך למנהגים שעתידים להיווצר. כאמור, זוהי תשובה משוערת, היא נתנה כדי לסבר את האוזן. העובדה היא, שעורך משנתנו בקובץ זה מסתפק בכמה ציוני דרך ומשאיר את כל שאר העניינים בתחום סמכותם של מנהגי המקום, שיתהוו אצל בני המקום. במילים אחרות, קובץ קצרצר זה הוא לקט סלקטיבי ממכלול החומר שהיה בפני עורך משנתנו, ובשום פנים ואופן אין זה המקור האוטנטי שממנו שואבות המקבילות האחרות.

			מידות, משקלות ומטבעות בתוספתא

			לעיל עמדנו על כך שבמשנתנו הקובץ הדן בצידוק מידות הוא קובץ קצרצר התופס בסך הכול שתי משניות ובהן ציוני דרך מעטים. בשאר הנושאים סומכת משנתנו על מנהגי המקום. 

			בתוספתא תופס קובץ זה את החלק הארי שבפרק; אחת עשרה מתוך שלוש עשרה הלכות שבו וכשלושה רבעים מכמות החומר שבפרק, דנים במידות במשקלות ובמטבעות. התוספתא פותחת את הדיון בנושא המוזכר במובאה ממשנה קדומה שאינה במשנתנו. לשונה המשוחזר הוא בערך כדלקמן:

			בבא א מקום שנהגו להשפיע — משפיע לו כל צורכו.

			בבא ב מקום שנהגו להכריע — מכריע לו כל צורכו.

			בבא ג מקום שנהגו שלא להשפיע ושלא להכריע — נותן לו גירומין.

			על הבבא הראשונה הוסיפה התוספתא "עד שלא נתמלאו אחורי מדה ושולי מדה".

			על הבבא השנייה עיקר התוספתא הוא "רבי נתן אומר טפח מלא החוט מאזנים".

			על הבבא השלישית התוספתא היא "אחד מעשרה בלח ואחד מעשרים ביבש".176

			בהמשך ועד סוף הפרק מובאים משנה, מדרש ותוספתא כשהם דבוקים ומעורבים זה בזה. חלק מן החומר מובא בבבלי בציון "תנו רבנן" ועיין שם.177 יש בקובץ זה שבתוספתא הלכות בעניין חומרי גלם שמהם אסור להכין מידות, והמלצה על חומרים אחרים שמהם רצוי להכין מידות. וכן, פירוט על דרך השקילה של כמויות שהן מועטות מן היחידה הגדולה ומרובות מן היחידה המשנית.178 יש בו רשימה של מידות היבש וחלוקתן ליחידות קטנות יותר; רשימה דומה במידת הלח ועוד רשימה של סוגי המטבעות השונים.179 בעל התוספתא נוטל לכאורה קורטוב מכל דבר ומוסרם למשמרת לדורות הבאים, מבלי לקבוע בהם סדר קבוע ומוגדר. למרות העריכה החפוזה פונה עדיין התוספתא אל ציבור בעל נהלים אחידים. כך למשל מתקבלת תמונה שהסוחרים מעבירים יין, שמן ודבש, סיקרא פלפל וכד', כשהם נמצאים בדרגת ריכוז גבוהה. וכדי להשתמש בהם יש צורך למזגם, והמחוקק בתוספתא אוסר שמלאכת המהילה תעשה על ידי החנווני. ימסוך כל לוקח את הסחורה לעצמו לפי טעמו.

			זמן עריכת הקובץ הזה שבתוספתא

			בתוספתא "רבי שמעון אומר, משום רבי עקיבא הרי הוא אומר 'מאזני צדק, אבני צדק, איפת צדק, והין צדק יהיה לכם' (ויקרא יט, לו)."180 רבי עקיבא התייחס למדרש קיים והרחיב אותו. לאמור, מניין לבעל המדרש שכל העושה עוול במדידה נקרא בחמישה שמות ואזהרה זאת לא נאמרה לדיינים בלבד, "שהרי הוא אומר וכו'". חמש האזהרות מלמדות על חמישה שמות, מדרש אופייני לרבי עקיבא. כאמור, פירוש זה בשם רבי עקיבא מובא על ידי רבי שמעון תלמידו.181

			בהמשך, מביא בעל התוספתא פירוש בשמו של רבן שמעון בן גמליאל "רבן שמעון בן גמליאל אומר פרוטה שאמרו אחת מששה פרוטות. לאיסר, שלושה הדרסין למעה וכו'".182

			בסופו של הקובץ מובאת מחלוקת בין רבי יהודה לבין חכמים "אין משתכרין לא בביצים ולא בפירות פעמיים דברי רבי יהודה וחכמים מתירין".183 ובראש הקובץ מובא פירוש בשם רבי נתן: "טפח מלא החוט מאזנים".184 אומנם, שם מובא גם פירוש בשמו של רבי "ובטורטני טפח שהן טפחיים בלח דברי רבי".185 אלא שספק גדול הוא אם הכוונה שם הוא לרבי יהודה הנשיא ולא לדברי רבי מאיר בן דורו של רבי נתן,186 ואולי כל המאמר הוא עיבוי מאוחר יותר.

			בהסתמך על המובאות שציינו לעיל, ועל העובדה שהתוספתא פונה לציבור שעדיין לא שינה מהרגליו הקודמים; והמשנה מסתפקת בכמה ציוני דרך בלבד, נראה שהחומר המובא בתוספתא בפרק הדן בצידוק המידות נקבע לכל המאוחר בימי תלמידיו של רבי עקיבא. חומר זה מסתמך על מדרשים שהיו להם מהלכים בבית המדרש ככל הנראה כבר בזמנו של רבי אליעזר בן הורקנוס.187 במילים אחרות, בחלק זה שבתוספתא הלכות מקבילות לאלו אשר במשנתנו. שני המקורות מסתמכים על קבצים שקדמו להם, מתייחסים אל ההלכות שבקבצים ומפרשים אותן. למרות זאת, קדמה בהרבה עריכתה של התוספתא בנידון לעריכה של המקבילה אשר במשנתנו. 

			נקודות המפגש בין המקורות בדין קינוח

			
					דין קינוח מידות של הסיטון ושל בעל הבית המובא במשנתנו (בבא בתרא פ"ה מ"י) בשתי נוסחאות, נוסחת תנא קמא ונוסחת רבן שמעון בן גמליאל, ליתא בתוספתא. אבל דין קינוח מידות של החנווני המובא במשנתנו (שם שם) מובא גם בתוספתא188 ובהקשר רחב יותר. בין השאר מובאת שם189 הלכה וזוהי לשונה: "המוכר בפיקטני כל השיפועין הרי הן של מוכר, והמוכר בקטלזון בשוק משקין שבאחורי מניקת הרי הן של לוקח". אחרי ההלכה הזו באה שורה שלמה של הלכות הדנות בהנהגות בהן מחוייב החנווני כלפי הלקוחות.190 בסופן של הלכות אלו מביאה התוספתא את ההלכה: "חנוני מקנח מידותיו של שמן פעם אחת בשבת ושל יין משתיעשה שיליא, ולא יהא נותן מידותיו ומשקלותיו במלח מפני שהן חסירין, שנאמר (דברים כה, טז) כי תועבת ה' אלהיך כל עושה אלה כל עושה עול".

					בתוספתא נאמר "חנוני מקנח מידותיו [...] פעם אחת בשבת". ובמשנתנו נאמר "חנוני מקנח מידותיו פעמיים בשבת". ונראה כי שני המקורות אינם חלוקים ביניהם. סביר להניח כי מדובר בנוזלים שונים. התוספתא דנה במידות שמודדים בהן יין ושמן. מידה של יין יש לקנח "משתעשה בה שיליא"191 מידה של שמן יש לקנח פעם אחת בשבוע. לעומת זאת, משנתנו דנה במידה שמודדים בה נוזלים יותר דביקים כגון דבש וכד', מידה שכזאת יש לקנח פעמיים בשבוע. בין כך ובין כך מצאנו נקודת מפגש בין משנתנו לבין התוספתא בדין קינוח מידות של החנווני.

					דין קינוח מידות של הסיטון ושל בעל הבית. הדין איננו בתוספתא אך מובא בספרי ובספרא בציון "מכאן אמרו" ומובא כלשונו במשנתנו. בספרי192 דנות הפסקאות רצד ורצה במדרש בארבעה פסוקים,193 שעניינם הוא הציווי לקיים מידות אחידות. בין השאר נאמר שם "לא יהיה לך בכיסך אבן גדולה וקטנה, לא יהיה לך בביתך איפה [...] גדולה וקטנה, אבן שלמה וצדק יהיה לך וכו'".

					בספרי שם, מובאים מדרשים בשמם של רבי עקיבא, רבי אליעזר ואלעזר בן חנניה בן חזקיה בן גרון, הדורשים את הפסוקים האלה. כלומר, מדובר במדרשים שהיו להם מהלכים כבר בתקופת הבית. בין המדרש המובא בשם רבי אליעזר ובין המדרש המובא בשם אלעזר בן חנניה, מובא המדרש "יהיה לך מנה לך אגרנמוס על כך. מיכן אמרו הסיטון מקנח מידותיו אחת לשלושים יום ובעל הבית אחת לשנים עשר חודש".194 וכיוון שבספרי נמצאת הלכה זו בין המדרשים מתקופת הבית אפשר להניח, שגם מדרש "יהיה לך" וההלכה "מכאן אמרו [...]", היו להם מהלכים במשא ומתן בתקופת הבית, והספרי אינו לוקח הלכה זו ממשנתנו.195

					בדרכי הספרא כאן לפרש את המקרא כבר דנו בתחילת העבודה196 וראינו כי הספרא מפרש כאן את המקרא בדרך המדרש אבל בצורה עקיבה. כעת נותר לנו להוסיף כי עורך הספרא נשען בפירושו על מדרשים קדומים, שהמאוחרים שביניהם הם — מדרשו של רבי עקיבא, אשר נדון בו בהמשך. וכן תרגום אונקלוס והתרגום המיוחס ליונתן בן עוזיאל, שאף הוא אינו נשען על ההלכה שבמשנתנו.197

					לעומת זאת ישנו לכל הפחות מדרש אחד שהוא כחוט המשולש בספרא, בספרי ובתוספתא ואינו משתקף בהלכה שבמשנתנו. בספרא מובא מדרש בזה הלשון: "לא תעשו עול במשפט שאם שקר במדה קרוי עול שנאוי ומשוקץ חרם ותועבה". ספרי דברים198 נועל את קובץ המדרשים על ארבעת הפסוקים באותו המדרש: "כל עושה עול קרוי חמשה שמות: חרם, תועבה, משוקץ שנאוי עול". ודומה כי המקור למדרש בספרא ובספרי הוא בתוספתא במדרשו של רבי שמעון בשם רבי עקיבא.199 בתוספתא שם מסתמכים על הפסוק "כי תועבת ה' אלהיך כל עושה אלה, כל עשה עול"200 מבלי לפרט את חמשת השמות שהעושה עוול קרוי בהם. 

					אבל במדרש בתוספתא שם: "רבי שמעון אומר משום רבי עקיבא הרי הוא אומר מאזני צדק אבני צדק איפת צדק והין צדק יהיה לך", מצביעות חמש האזהרות על חמשת השמות. במדרש רבי שמעון שבתוספתא קושרים כנראה בין המילים "כל עשה אלה כל עשה עול", פסוק המצביע על הרבה תועבות ובין חמש האזהרות ובין ויקרא יט, לו, שהבאנו לעיל. בין כך ובין כך מצאנו כי שלושת המקורות: התוספתא, הספרא והספרי משתמשים באותם הפסוקים שבמקרא, פסוקים המדגישים את העוול שבעקימת המידות מנקודת מוצא משותפת על מנת לתבוע זהירות מופלגת בדיני מידות.

			

			בארבע נקודות המפגש שהבאנו אנו רואים כי ההלכות שבתוספתא נפגשות בהלכות שהובאו במשנתנו, בדין קינוח המידות של החנווני. כמו כן, ראינו כי מדרש התוספתא להלכות אלו הוא כנראה המקור למדרש שבספרא ושבספרי, שהובא במגמה לדרוש הקפדה יתרה בדיני מידות. ואם נניח כי הספרא והספרי ציטטו את המאמר: "מכאן אמרו הסיטון מקנח מידותיו אחת לשלושים יום וכו'" ממשנתנו, צריכים אנו לומר כי המדרשים שבספרא ושבספרי בקובץ הזה הם מאוחרים למשנתנו. נוסף לכך, נצטרך לומר שגם התוספתא היא תוספת לאותה משנה ומאוחרת לה. ואילו הראיות מתוך החומר שהבאנו הן, כי קביעתם של קטעי המדרש הנ"ל קדמה בהרבה לקביעת החומר שבמשנתנו. וכן שרוב ההלכות בקובץ הזה שבתוספתא, קביעתן קדמו אף הן לאלו שבמשנתנו.

			סיכום

			הרושם הוא כי היה קובץ שדן בהרחבה בדיני מידות, משקלות ומטבעות ובחובות של המוכר כלפי הקונה ומשם שאלו כל ארבעת המקורות: משנתנו, התוספתא, הספרא והספרי. משנתנו הוציאה משם את דין הסיטון מפני שלרשב"ג הייתה גרסה אחרת בנידון, והוסיפה להלכה הזאת כמה ציוני דרך בדיני מוכרין. הספרא והספרי הדגישו את דין הסיטון על מנת לקיים את המדרש על מינוי מפקחים שיפקחו על המידות, על המשקלות ועל המטבעות. התוספתא שמה דגש על חובות החנווני כלפי הלוקח ועל כן, התרכזה מסביב לחלק השני של ההלכה "החנוני מקנח מידותיו [...]" ולא התייחסה כלל לחלק הראשון של ההלכה "הסיטון מקנח מידותיו וכו'".

			סדר ההלכות ברמב"ם מחזק את הנחת היסוד שבמחקר

			הסקנו על פי דרכנו, כי המשניות הדנות "בארבעה מדות במוכרין" ובתוכן המשנה "הסיטון מקנח מידותיו וכו'" אינן משתלבות בקובץ שבו סודרו ואינן חלק בלתי נפרד של כלל ההלכות המובאות בקובץ זה. קבוצת משניות זו, בהיותה נספח לכלל ההלכות שבקובץ גם לא יכולה להיחשב כמקור המאגד סביבו את המקורות האחרים, המביאים הלכה זו. בפרט שלמקורות האחרים המביאים הלכה זו סימנים מובהקים לכך, שעריכתם קדמו לעריכת משנתנו זו, וקשה להניח כי בציון "מכאן אמרו" הם מצביעים על המקור שבמשנתנו.

			עתה נפנה ל"יד החזקה" ונבדוק מהי דעתו של הרמב"ם בנידון. כלומר, אם הוא סבור כי משנתנו זו משתלבת בכלל ההלכות שבקובץ אפשר יהיה להסיק, על פי סברתו זו, כי משנתנו היא המקור למבואות ונטיל ספק בנכונות המסקנות שהסקנו. אבל, אם הוא סבור כי קבוצת המשניות "ארבע מדות במוכרין" אינה מהווה חלק בלתי נפרד מן הקובץ הכללי, וכי במשנתנו מובאים רק חלק מן הדינים השייכים למידות שבמוכרין, נוכל גם אנו להיתלות באילן גבוה ולמצוא בדעת הרמב"ם סיוע למסקנות שהסקנו. הדרך שבה משלב הרמב"ם בחיבורו זה קטעים מן הפסוק ומן האגדה, מן המשנה ומן התוספתא, מן המדרש ומן התלמודים, וכן מן הפוסקים שקדמו לו ושמהם קנה את תורתו הוא נושא בפני עצמו. לענייננו, הרמב"ם הקדיש להלכות שבקובץ שלושה פרקים בהלכות מכירה — פרקים כה, כו וכז. תחילה הוא הגדיר את הנושא:201 "המוכר דבר שיש לו תשמישין לא מכר את התשמישין אלא אם כן פירש", ועבר למניין ההלכות בשאלה "כיצד". במניין ההלכות הוא ממש נצמד למשנתנו. בדומה למשנתנו הוא פתח פעמיים במכירת בית,202 שילב את עניין הדרך203 ופסק כרבי עקיבא. לבסוף הוא פתח בפעם השלישית במילים "המוכר את הבית" והמשיך בפרטי ההלכה על פי סגנון התוספתא.204 בהמשך חזר הרמב"ם לסדר שבמשנתנו: חצר,205 בית הבד206 ובית המרחץ.207 פרק כו פותח במילים "המוכר את העיר"208 ועובר לשדה.209 בדומה למשנתנו הוא שילב את עניין הדרך,210 המשיך בנותן במתנה,211 האחים שחלקו212 והמקדיש את השדה,213 וסיים את הפרק בהלכה משלו והיא, כי ההלכות שהרמב"ם הביאן הן כעין הכוונה, במקום שעוד לא שורר כל מנהג. אבל, במקום שנוצרו כבר דפוסים, מוגדרים מנהג המדינה ולשון בני האדם שם.214

			הרמב"ם פתח את פרק כז בדין ספינה215 ועבר לדון בפלג הקטן בנכסי דניידי בזוגות. גם כאן נשאר נאמן לסדר שבמשנתנו: קרון־פרדות, צמד־בקר216 והמשיך למנות את כל אותם הפריטים שבמשנתנו ושבתוספתא, ולא כאן המקום להאריך.

			עד כאן נשאר הרמב"ם אדוק לתוואי שהתוותה משנתנו, פרט ליוצא מן הכלל אחד והוא דין קניין אילנות שהרמב"ם הוציאו מן הקובץ והקדימו להלכות מכירה פרק כד. לדין קניין אילנות ייחדנו דיון מיוחד217 ושיערנו כי אפשר שהמחלוקת בין רבי מאיר לבין חכמים בקניין אילנות הועברה הנה ממסכת ביכורים פ"א מ"ו ומי"א.

			מכאן ואילך, בסידור ההלכות המרוכזות, בשש המשניות שבקבוצה "ארבע מידות במוכרין", נקט הרמב"ם בדרך משלו, כמפורט להלן:

			
					דין קנין במשיכה — "המוכר פירות לחברו משך ולא מדד קנה",218 העביר הרמב"ם ושם אותו בין דיני קניין בכליו של האדם.219

					את הדין "אם היה פיקח שוכר את מקומו", שבמשנתנו, שהוא המשך להלכה הקודמת,220 הפריד הרמב"ם ממשנתנו והעבירו לדין קניין מטלטלין אגב קרקע.221

					דין "המוכר יין לחברו והוקרו או שהוזילו",222 הביא הרמב"ם במקום אחר223 ובנה את ההלכה על פי הפירוש שנתנו התלמודים למשנתנו.

					דין "השולח את בנו אצל חנוני ופונדיון בידו וכו'",224 שילב הרמב"ם בהלכות שלוחין ושותפין225 בין אלה שאינם נעשים שליחים.

			

			משניות י-י"א226 שהפתיחה שלהן היא "הסיטון מקנח מדותיו אחת לשלושים יום", מובאות ב"יד החזקה" בנושא מדות ומשקלות. הרמב"ם הקדיש לנושא זה שני פרקים: הלכות גנבה פרק ז ופרק ח. האחרון פותח בהלכה: "מצות עשה לצדק המאזניים והמשקלות" ובהלכה יח שם הוא מביא גם את ההלכה: "הסיטון מקנח מדותיו אחת לשלושים יום", כלשון תנא קמא במשנתנו, ואינו מביא את דברי רבן שמעון בן גמליאל בנידון.

			בבדיקת ההלכות ב"יד החזקה" לרמב"ם, הלכות המקבילות לקובץ הזה שבמשנתנו, מצאנו כי בנושא העיקרי נאמן הרמב"ם לסדר שבמשנתנו ולסגנונה. ואילו את ארבע ההלכות שבקבוצה "ארבע מדות במוכרין" הוא פיזר בחמישה מקומות שונים; ביניהן גם את ההלכה "הסיטון מקנח מדותיו אחת לשלושים יום". מכאן משמע, שהרמב"ם לא ראה במשנתנו זו, שהספרא227 והספרי228 מביאים אותה בציון "מכאן אמרו",229 חלק בלתי נפרד מן הקובץ השלם. ואם היא אינה חלק מן הקובץ אלא לקט ממקום אחר, אין לנו כל סיבה לומר שהספרא והספרי לקחו את המאמר "הסיטון מקנח מדותיו אחת לשלושים יום" ממשנתנו. סביר יותר כי משנתנו, הספרי וגם הספרא, לקחו את ההלכה הזו ממקור כלשהו שקדם להם.

			סוף דבר

			מבדיקת המקורות, משנתנו ותוספתא, ספרא וספרי, ולאור הפרשנות בשני התלמודים בנושא צידוק המידות בכלל ובעניין קינוח מידות בפרט, נתקבלה תמונה עשירה בגווניה ביחסם של המקורות המוזכרים בינם לבין עצמם, בהשפעה ההדדית שביניהם באופן עריכת החומר, סידורו וההעברות ממקום אחד למשנהו. בכל אחד מאותם הדברים אנו דנים בפרוטרוט במבוא.

			בנוגע לבעיה הפורמלית מתבקשת המסקנה, כי כל המקורות המוזכרים לקחו בנושא זה חומר מחיבור קדום שהיה בפניהם. כל אחד מהם לקח בהתאם לעניין הבסיסי שבו עסק חלק אחר מאותו החיבור, מי פחות ומי יותר, וקרוב לוודאי שמשנתנו אינה מהווה את המקור הראשוני. מבחינת אב המקרין על המקורות האחרים, שהם התולדות, סביר יותר שכולם, כולל משנתנו, ינקו בנושא זה ממקור אב שקדם להם. 

			

			
				
						64	"יהיה לך. מנה לך אגרדימים מכן. מיכן אמרו" (ספרא דבי רב, הוצאת ספרא, ירושלים תשי"ט, קדושים פרק ח). וראו ספרא דבי רב, מהדורת א"ה וייס, קדושים ח, וינה תרכ"ב, עמ' צא. 


						65	משנה = הלכה פסוקה.


						66	מדרש הלכה = פירוש מסוים של הפסוק. פירוש הגורר אחריו מסקנה הלכתית.


						67	בבלי ברכות ב ע"א.


						68	משנת ברכות פ"א, מ"ג.


						69	בבא מציעא, פ"ה, מ"א.


						70	סלע = ארבעה דינרין.


						71	דינר זהב = עשרים וחמישה דינרי כסף.


						72	מחירם עלה מעשרים וחמישה דינרי כסף, לשלושים דינרי כסף.


						73	ספרא בהר פ"ה ה"ב.


						74	ח' אלבק מבוא לתלמודים2, ירושלים תשכ"ט, סוף עמ' 87. ראו גם א' ווייס בספרו, לחקר התלמוד, ניו יורק תשט"ו, עמ' 13. ואלו דבריו: "לדרשה כשלעצמה היו במידה ידועה שתי מטרות. אחת מהן הייתה לבסס במקורות דברים ידועים ומקובלים זה מכבר. והשנייה להוציא וללמוד מהם או רק לאשר באמצעותם דברים, שזה מחדש באו".


						75	כתב יד ותיקן 66, (להלן ו') "מיכן".


						76	על פי ספרא דבי רב, הוצאת ספרא ירושלים תשי"ט, קדושים פ"ח. וראו ספרא דבי רב, מהדורת א"ה וייס, קדושים ח, וינה תרכ"ב, עמ' צא-צב.


						77	ו' — המילה "מסורה" חסרה. 


						78	ו' — סנוי.


						79	ו' — אותן. 


						80	משקולת בשם טורטני מובא בתוספתא, בבא בתרא פ"ה ה"ג, ואינו מוזכר כאן במשנתנו.


						81	ו' — זה (ה)זיר. 


						82	ו' — איפ(ה)[ות].


						83	ו' — ההינים.


						84	ו' — אנגרמין.


						85	ו' — גירומין


						86	קדושים פ"ח הלכות ה-יא.


						87	ראו בבלי ברכות לא ע"ב.


						88	ספרא קדושים פ"ח ה"א. במדרש רבה מגילת רות, פרשה א ה"ב מובא מדרש זה בציון: "ותני ר' חייא".


						89	ראו תוספתא בבא בתרא פ"ה ה"ז, צוקרמנדל, עמ' 405 שו' 5, 6 ושם: "רבי שמעון אומר משום רבי עקיבא, הרי הוא אומר מאזני צדק, אבני צדק, איפת צדק והין צדק יהיה לך". רבי עקיבא מביא חמש אזהרות כנגד חמשת הכינויים של עוול אשר במדרש. ומכאן אנו למדים: 1. כי המדרש קדם לר"ע; 2. כי עיקר המדרש נאמר על המודד הזקוק לאזהרה, עיוות הדין של הדיין חמור ממילא. הדיינים בדלים ממנו ואינו זקוק לאזהרה.


						90	תרגום אונקלוס והמיוחס ליונתן קדושים יט, לה. השוו את תרגום יונתן לספרי, הוצאת פיקלשטיין, פסקה רצד י"ד, ושם: "גדולה שהיא מכחשת את הקטנה".


						91	משקלות בשם זה מובאים גם בתוספתא בבא בתרא פ"ה ה"ג ושם הנוסח הוא "טורטיני", וכן בבבלי בבא בתרא פט ע"א. בבבלי מפרשים הראשונים שאלו הן משקולות שמודדים בהן מתכות יקרות. וצריך עיון, שכן בספרא זהו תרגום למילה "משקל" שבמקרא, ומקביל ל"מתקלא" שבאונקלוס וביונתן. וראו ליברמן (שם, שם), בביאורו הקצר והארוך, והכריע: "הוא שם כללי לפלס ולמאזניים" (המהדורה המדעית של הגר"ש ליברמן [כ"י וינה]). 


						92	ספרא קדושים פ"ח ה"ו.


						93	שם שם ה"ח. 


						94	משנה זו פותחת את סוגיית "תגרי לוד", ודנה בהלכות אונאה.


						95	בספרי, פינקלשטיין, ברלין ת"ש, עמ' 313, פסקה רצד מובא המדרש הזה וזה לשונו: "יהיה לך, מנה לך אגרנמוס על כך. מיכן אמרו הסיטון מקנח מידותיו אחת לשלושים יום ובעל הבית אחת לשנים עשר חדש וכו' מתני". הרושם הוא כי המילים "וכו' מתני", נרשמו כהערה מן הצד והועברו אחר כך על ידי אחד המעתיקים אל תוך הטקסט. ואפשר שמעתיקי הספרא, כתב יד ערפורט וכתב יד וינה, החליטו להעביר את המשנה כולה אל תוך הטקסט.


						96	ספרא שם ה"י.


						97	ספרא שם הי"א.


						98	שם שם. 


						99	ספרא שם שם. 


						100	בדקתי את המשניות לפי כ"י קויפמן מהדורת פקסימילה, ירושלים תשכ"ח. כ"י פרמה מהדורת פקסימילה, ירושלים תשל"א, כ"י קמבריג' צילום בדפוס ירושלים תשכ"ז, הוצאה מדעית של ח' אלבק, ירושלים — תל אביב, תשי"ג. את התוספתא בדקתי על פי המהדורה המדעית של צוקרמנדל (כ"י ערפורט) וע"פ המהדורה המדעית של הגר"ש ליברמן (כ"י וינה) בביאורו הקצר. כיוון שהנושא בחיבור זה הוא הספרא, ולא מצאתי בשינויי הנוסח שבמשנה נקודות רלוונטיות לגבי הניתוח שבמשנתו, וכיוון שספר המשניות הוא בהישג ידו של כל אחד, לא העתקתי את המשניות והנחתי שהמעיין בניתוח זה יעקב אחרי הנאמר כשהמסכת פתוחה לפניו.


						101	ההגדרה לקוחה מרמב"ם הלכות מכירה פכ"ד ה"א.


						102	דומה שמחלוקת רבי מאיר וחכמים בבא בתרא פ"ה ה"ד, עיקר עניינה במסכת ביכורים פ"א מ"ו ומי"א. בהמשך נביא את השיקולים להנחה זו, ועל כן הוצאנו את המחלוקת הזאת מן המניין.


						103	ראו להלן, בנושא — שתי הלכות המעוררות רושם של העברה מאוחרת.


						104	ידוע כבר ממשנה א שמדובר במכירת בית. אלא שעורך משנתנו לא שינה מן המטבע שטבעו רבותיו, ומסרה בלשון שנקבעה בבית המדרש.


						105	בבא בתרא פ"ה מ"ד.


						106	הרמב"ם הדגיש את הנקודה הזו פעמיים. בפעם הראשונה, הוא הדגישה בהלכות מכירה פרק כו ה"ז וה"ח ושם הנוסח שונה במקצת.


						107	רמב"ם הלכות מכירה פרק כז הלכות א-יד.


						108	הלכות מכירה פרק כה, הלכה א.


						109	בבא בתרא, פ"ה, מ"ו-מי"א, סוף הפרק.


						110	הטעם שמשנת התוספתא מקדימה שדה לעיר, נמצא בתוספתא גופה "כל שאינו מכור בשדה מכור בעיר" (שם ה"ה). הטעם המשוער שמשנתנו מקדימה עיר לשדה הוא מפני שהעיר נמצאת על הגבעה והשדה משתרעת למרגלותיה. 


						111	ו"מסתבר שהכוונה ליצירין, ענפים, לעקל בית הבד" (תוספתא כפשוטה, על פי הרשב"ם ב"ב סז ע"ב ד"ה מכר את הנסרים).


						112	תוספתא בבא בתרא פ"ג ה"א, צוקרמנדל, מעמ' 401.


						113	שם, שם.


						114	שם, שם.


						115	הנוסח בכ"י וינה הוא: "כל שאינו מכור בבית מכור בחצר. המוכר את הבית לא מכר את החצר אלא אוירה של חצר. המוכר את החצר מכר בתים פנימיים". ליברמן בביאורו הקצר מקבל את גרסת כ"י ווינה. בביאורו הארוך עמ' 360 הוא מביא את גרסת כ"י ערפורט ומעיר: "[...] ולגירסא זו הוא פיסקא ממשנתנו פ"ד מ"ד וכרבי אליעזר שם". קשה להניח כי לדעתו מובא בתוספתא פסקה ממשנתנו בסוף ההלכה מבלי לפרשה, והתוספתא מקצרת אפילו יותר ממשנתנו. וייתכן כי כוונתו לומר, כי בהשפעת משנתנו השתרבבה כאן פסקה המוסרת את משנת רבי אליעזר, למרות שמקומה אינה כאן, שהרי שהתוספתא מוסרת כאן את משנת תנא קמא, החולקת על רבי אליעזר. והנכון הוא כפי שנמסר בכ"י ווינה. ואולי גרסת כ"י ערפורט היא הנכונה והושמטו בה המילים: "ר"א אומר", ראו גרסת הבבלי סז ע"א ושם רבי אליעזר אומר: "המוכר את החצר לא מכר אלא מילוסא של חצר". בפירוש התוספתא ראו ליברמן שם, עמ' 361-360.


						116	תוספתא בבא בתרא פ"ג ה"ב, צוקרמנדל, עמ' 401. 


						117	שם, שם. 


						118	ירושלמי בבא בתרא פ"ד ה"ד יד ג. 


						119	ראו גם בבלי בבא בתרא סז ע"א. ושם: "והא תני רבי חייא אינן נמכרות עמה". ראו גם ליברמן בביאור הארוך, עמ' 362. ושם: "[...] נמצאנו למדים שהתוספתא שלנו כאן היא כדבית לוי, ולא כתני ר' חייא".


						120	תוספתא ב"ה פ"ג ה"ו, צוקרמנדל, עמ' 402.


						121	שם שם ה"ה.


						122	בבא בתרא פ"ד מ"ז.


						123	וראו ירושלמי בבא בתרא פ"ז ה"ז יד ג. הירושלמי מביא את הברייתא הזאת בציון: "תני ומצטט אותה חד עם הפסקא שבמשנתנו". ושם: "תני [...] בזמן שאמר לו הוא וכל מה שבתוכה, אף על פי שאמר לו וכל מה שבתוכה בין כך ובין כך לא מכר לו וכו'".


						124	תוספתא שם פ"ג ה"ד.


						125	זוהי גם מסורת רב אחא בר הונא ורב ששת בבלי בבא בתרא ע ע"א ושם: "בעא מיניה רב אחא בר הונא מרב ששת: חוץ מחרוב פלוני ומסדן פלוני מהו [...] אמר ליה לא קנה. איתיביה: חוץ מחרוב פלוני, חוץ מסדן פלוני [...] איכא דאמרי בעא מיניה רב אחא בר רב הונא מרב ששת: חוץ מחצי חרוב פלוני, חוץ מחצי סדן פלוני מהו [...] (בעניין החצי השני) אמר ליה: לא קנה. איתיביה: חוץ מחצי חרוב פלוני חוץ מחצי חסן פלוני שאר חרובין לא קנה וכו'". ומשמע מסוגיית הבבלי, כי נשאלו שתי שאלות שונות והובאו שתי ברייתות שונות, ועל שתי השאלות השיב רב ששת — לא קנה. 


						126	תוספתא ב"ב פ"ג ה"ז, צוקרמנדל, עמ' 402.


						127	ב"ב קג ע"ב.


						128	תוספתא שם שם — סוף הפרק.


						129	בבא בתרא פ"ז סוף משנה ט.


						130	בבא בתרא עב ע"ב.


						131	תוספתא מהדורת צוקרמנדל, עמ' 404-402. לא ציינתי את מראה המקום של כל קבוצה וקבוצה מחמת חוסר הסדר בחלוקתן להלכות. אבל בהבאתן הייתי נאמן פחות או יותר לסדר שהן מובאות בפרק זה.


						132	ראו בבלי בבא בתרא סח ע"א ושם: "שאני מטלטלא דנייד ממטלטלא דלא נייד [...] עבדא כמקרקע שאני בין מקרקע דנייד למקרקע דלא נייד". משמע, שקיים הבדל משפטי בין שני סוגי הנכסים. סדר הבאת ההלכות בפרק ג שבתוספתא ראו בראש הפרק הקודם.


						133	תוספתא בבא בתרא פ"ד ה"ו וה"ז.


						134	היוצאים מן הכלל צוינו בחיבורנו זה לעיל. 


						135	על פי ליברמן "שפחה מניקה אני מוכר לך, פרה מיניקה מוכר לך וכו'". 


						136	על פי ליברמן "שעמומית".


						137	לעיל, וראו שם גם את השיקולים להשערה זאת.


						138	בבא בתרא פ"ה מ"ד.


						139	ביכורים פ"א מ"ו ומי"א.


						140	שורה אחרונה שבתוספתא היא אליבא דכולא עלמא. אליבא דרבי מאיר, אפילו אם קנה שני אילנות, אליבא דחכמים רק אם קנה שלושה אילנות. זוהי גם ההלכה שבמשנתנו.


						141	וראו למשל ספרא קדושים פרשה ב, פ"ד ה"ד ושם: "בצדק תשפוט עמיתך. שלא יהיה אחד מדבר כל צרכו ואחד אתה אומר לו קצר בדבריך". ואם בעמיתך הקפיד הכתוב לא כל שכן בתלמידי חכמים שאת מימיהם אנו שותים. ועיינו הוריות יג ע"ב.


						142	קשה להניח שרבי מאיר השמיע את דעתו בביכורים בלבד, ועל כן לא מקציבה לו משנתנו בדיני קניין מקום נרחב יותר, מפני שבתוספתא מוסרים את דעתו של רבי מאיר בדיני קניין בהרחבה יתרה: "קנה אילן אחד לא קנה קרקע. קנה שני אילנות קנה קרקע". ומביאים תוספתא על זכויות הקונה והמוכר שקנה את האילן בלי הקרקע וזכויותיהם בקניין אילנות, שאז קנה אותם יחד עם הקרקע. בנוסף, בתוספתא מובאים דברי חכמים בקניין כמגיבים על דברי רבי מאיר.


						143	בכל ההלכה שבתוספתא חכמים מגיבים על דברי רבי מאיר ואומרים "לא קנה לא את הקרקע ולא את האילן עד שקנה שלושה". כלומר, דברי רבי מאיר תקפים ב"קנה שלושה אילנות". בקניין קרקע אומרים כבר בשם רבי מאיר "נקצץ האילן או שיבשה הקרקע של בעל האילן". ולמה לו לתנא דתוספתא לחזור על ההלכה הזאת בהבאתו את דברי חכמים?


						144	יש לשים לב, כי הנוסח בתוספתא בפתיחה לא כנוסח במשנתנו ביכורים פ"א מ"ו ומי"א. בשתי המשניות ההן הנוסח הוא "הקונה בשל חברו" כפי שזה נמסר בתוספתא כאן. ואילו במשנתנו כאן הנוסח הוא "הקונה [...] בשדה חברו".


						145	ראוי לעיין במחקרנו זה לעיל שם הועמדה התוספתא מול משנתנו ואפשר לעקוב אחרי ההלכות המובאות באחת משתיהן בלבד, ואחרי ההלכות בהן מקור אחד משלים את הנאמר בשני.


						146	וראו את משנתנו בביכורים פ"א מ"ו ומי"א.


						147	ראו משנת עדויות א, ו.


						148	תוספתא בבא בתרא פ"ד הי"ד והט"ו, צוקרמנדל, עמ' 404, שורה 4 — סוף הפרק.


						149	בבא בתרא פ"ה משנה ו — משנה יא (סוף הפרק).


						150	במקרא נאמר "לא תעשו עול במשפט במדה המשקל ובמסורה מאזני צדק אבני צדק איפת צדק והין צדק יהיה לכם" (ויקרא יט, לה-לו). הצו הזה, הדן במקח וממכר, בנוי על משקל ארבע. את המושג "מידה" אפשר לפרש באופנים שונים. על כן, אפשר לשער שהיה קיים מדרש קדום כלשהו אשר התייחס למשקל ארבע שבמקרא, ופתח במילים "ארבע מדות במוכרין". משנתנו (בבא בתרא פ"ה מ"ו) מעמידה את הפתיחה הזו ככותרת בראש ארבע היחידות ההלכתיות בסעיף שונות. הקשר בין הכותרת לבין ההלכות הוא אפוא אסוציאטיבי בלבד ולא ענייני. ואפשר שכך הבינו זאת עורכי התוספתא (בבא בתרא פ"ז ה"א וה"ב), הירושלמי (בבא בתרא פ"ה ה"ד טו א) והבבלי (בבא בתרא פ"ה ע"א). כולם פותחים בפסקה "ארבע מידות במוכרין" ומפרשים מ"ח שבפרקנו ואינם מתייחסים למ"ו. לגבי מ"ו נקדיש דיון נפרד בהמשך.


						151	ספרא קדושים פ"ח ה"ח.


						152	בבא בתרא פ"ה מ"י.


						153	שניתי את הסדר והקדמתי את המאמר "יין ונמצא חומץ, חומץ ונמצא יין" על דעת עצמי, מפני שנראה לי שכל המשפט המאריך הוא המשפט הסוגר. וסבורני כי במשך הזמן נלמד ליחס משקל לעריכה הספרותית בקביעת המוקדם והמאוחר, הנוסח והזמן גם יחד.


						154	ראו תוספתא בבא בתרא פ"ד ה"א וה"ב בבא ה, ליברמן, עמ' 144.


						155	פירוש: אם נתאנה המוכר. אבל אם נתאנה הלוקח, ידו על העליונה (רש"י ור"ח על האתר). וכן שם במשנה פ"ד מ"ד. עוד על בבא זו ראו שלום אלבק, "עקרונות הטעות בדיני ממונות של המשפט התלמודי", משפטים ה (תשל"ג-תשל"ד), עמ' 90-61. 


						156	התירוץ הוא "אי ממתניתין הוה אמינא דלמא דרב חסדא תרוייהו מצו הדרי בהו, ומתניתין הא אתא לאשמועינן דלוקח יכול לחזור בו, דסלקא דעתך אמינא משום דכתיב: רע, רע, יאמר הקונה (משלי כ, יד)" ועיין שם ברשב"ם בתוספות ובמיוחס לרבנו גרשום, כולם מתקשים להסביר את תירוץ הגמרא. ועיין בחידושי הר"ן מהדורת א' סופר ירושלים תשכ"ג, עמ' 305-303.


						157	הביטוי "ותנא תונא" מובא בבבלי בסך הכול כחמש עשרה פעמים (זאת לפי תשובת המחשב שבמכון הגבוה לתורה — בר אילן). בדקתי את כולם ופרט למקום בעייתי אחד בכתובות עו ע"א ו־ע"ב, אפשר בהחלט להניח כי ביטוי זה אינו מדברי האמורא המביא סיוע לדברי עצמו אלא הערתו של אחד הגאונים שמצא, כי המאמר של האמורא וההלכה שנשנתה במשנה מסוימת או בברייתא קרובים להיות דבר אחד. כלומר, אפשר כי הערות אלו משתייכות לתקופת הגאונים. וראו אפשטיין, מבוא לנוסח המשנה, עמ' 887 לגבי המטבע "תונא". ושם בעמ' 888 הוא מעיר "כי תונא במקום תנא" נמצא לרוב בספרות הגאונים, וכדרכו מביא מראה מקומות כראיה לדבריו. 


						158	רב חסדא דור שני ושלישי לאמוראי בבל.


						159	רבא חתנו תלמידו של רב חסדא, דור רביעי לאמוראי בבל.


						160	בבא בתרא פד ע"א.


						161	ראו דיוננו זה לעיל. 


						162	בבא בתרא פ"ה סוף מ"ח.


						163	הפירוש על פי התוספתא בבא בתרא פ"ד ה"א. תוספתא זו מובאת בשינויי נוסח בבבלי בבא בתרא פה ע"א. כמו כן ירושלמי בבא בתרא פ"ד ה"ד ט"ו ע"א, בשם אמוראים ראשונים. וראו בבלי בבא בתרא פד סוף ע"ב, פה רע"א, דבי רב ושמואל, רבי יוחנן וריש לקיש, וכן פירוש הרשב"ם שם פה ע"א ד"ה: "עד שלא נתמלאה מדה למוכר", וכן ד"ה שלאחריו.


						164	בבא בתרא פ"ה מ"י ומי"א.


						165	קדושים פ"ח ה"ח.


						166	חלק מן ההלכות שבנספחים מובא בבבלי בבא בתרא פט ע"א בציון "תנו רבנן", ועיינו שם.


						167	ראו לעיל, ראש פרק: קשר רופף בין הפתיחה לבין גוף ההלכה.


						168	ראו כנ"ל, ראש פרק: ארבע ההלכות האחרונות בקובץ הזה במשנתנו וכן הערה, שם.


						169	הירושלמי במלואו מובא להלן בראש פרק: ביסוס הפירוש על המקורות שבידינו וראו שם.


						170	ראו לעיל, ראש פרק: קשר רופף בין הפתיחה לבין גוף ההלכה.


						171	ראו להלן, ראש פרק: ביסוס הפירוש על המקורות שבידינו.


						172	כאמור מפרשת בבא ב את משנתנו בבבא בתרא פ"ה מ"ח. בבות ג, ד מביאות פירוש מקביל ומפרשות את משנתנו בקידושין פ"א מ"ד ומ"ה.


						173	ממבנה המשפט משמע כי שורה ב קדמה לשורה א וצ"ע.


						174	דיון יותר מפורט בדרכי המדידה מובא בתוספתא בבא בתרא פ"ה ה"ט. שם אינם תולים אותם במנהג המדינה.


						175	ויתכן כי שתי הבבות הראשונות מובאות במשנתנו משום כבודו של רשב"ג ובאות להבליט את גרסתו בבבא א ואת פירושו בבבא ב.


						176	ראו תוספתא בבא בתרא פ"ה ה"ג. כמו כן, ראו בבא בתרא פח ע"ב שאלת הגמרא בעניין הגרסה הנכונה.


						177	בבא בתרא פט ע"א, וע"ב. הציון: ת"ר חוזר שם על עצמו כמה פעמים.


						178	תוספתא שם ה"ט.


						179	תוספתא שם ה"י, הי"א והי"ב.


						180	בבא בתרא פ"ה ה"ז.


						181	שם שם.


						182	שם הי"ב.


						183	שם הי"ג.


						184	שם ה"ג.


						185	שם שם. 


						186	ראו יעקב נחום אפשטיין, מבוא לנוסח המשנה, ירושלים תש"ח, עמ' 1203, ראש פרק שינויים בשמות. תנאים, סעיף טו, רבי — רבי מאיר.


						187	בספרי (הוצאת פינקלשטיין, עמ' 312, פסקה רצד) דורשים "לא יהיה בביתך איפה ואיפה יכול לא יעשה תרקב וחצי תרקב [...] תלמוד לומר גדולה וקטנה (הראשונה לקנות בה האחרונה למכור בה). רבי אליעזר אומר: מניין שלא יעשה אדם מדה בת ארבעה קבים להיות מודד בה בתוך ביתו, תלמוד לומר לא יהיה לך (פירוש בביתך)". בתוספתא בבא בתרא פ"ה ה"י נאמר "לא יעשה אדם מדה חסרה או יתרה בתוך ביתו מפני שמרמה בה אחרים. בכל מקום הן עושין תרקב וחצי תרקב". התוספתא היא פרפרזה של מדרש רבי אליעזר, אלא שהיא מובאת בסתם ואינה נסמכת על מדרש הכתוב. ומפני שבספרי אנו נתקלים בשינויי נוסחאות באשר לשם המוסר, נמנענו מלהוציא מסקנות וודאיות.


						188	תוספתא בבא בתרא פ"ה ה"ז.


						189	שם שם ה"ד.


						190	שם שם ה"ה ה"ז.


						191	פירוש: כששכבת שמרים שקעה בתחתית המידה.


						192	ספרי, הוצאת א.א. פינקלשטיין, עמ' 314-312, פסקאות רצ"ד ורצ"ה.


						193	דברים כה, יג ו־טז.


						194	כנראה שהדבר תלוי במחזור היבול. לאמור, אחרי שבעל הבית סיים למכור את הישן, חרש וגזם, ניכש ובצר ומתחיל למכור מן היבול החדש, עליו לאפס תחילה את מידותיו ואת משקלותיו. 


						195	אומנם בספרי שם, מסיימים את המדרש הזה במילים "וכו' מתני'". לכאורה רוצים לומר כי ההלכה נמצאת במשנתנו, אלא שדומה כי מילות סיום אלה הן הערה של לומד שהועברה אל תוך הטקסט. אבל למעשה אין להמשך אשר במשנתנו כל שייכות למדרש "יהיה לך מנה לך אנגרונמוס על כך". תפקיד האגרנמוס הוא לבדוק אם המידות והמשקלות הם מאופסים. שאר ההלכות אשר בהמשך, תלויות במנהג המדינה וביכולתו של הלוקח לדרוש את המגיע לו. הופעתם של האגרנמוס לא תעלה ולא תוריד.


						196	ראו בחיבור זה, ראש פרק ספרא קדושים פרק ח.


						197	ראויים לתשומת לב שני מדרשים המובאים בשם רבי יוסי ברבי יהודה, בן דורו של רבי יהודה הנשיא. מדרש אחד מובא בספרא קדושים (פ"ח ה"ז): "[...] למה נאמר והין צדק יהיה לך לאו צדק והין צדק". מדרש אחר מובא בשמו בספרי (שם) "אם קיימת הרי הוא בלא יהיה לך". אפשר לראות בשני המדרשים הערת אגב של תלמיד לאחר שמדרשי היסוד כבר נקבעו, שכן הערותיו אינם שוברים את המסגרת הכללית.


						198	ספרי, הוצאת פינקלשטיין, עמ' 314.


						199	תוספתא בבא בתרא פ"ה הי"ז.


						200	תוספתא בבא בתרא פ"ה ה"ב, צוקרמנדל, עמ' 405.


						201	רמב"ם הלכות מכירה פרק כה ה"א.


						202	שם שם ה"א וה"ב.


						203	שם שם ה"ג וה"ד.


						204	שם שם ה"ה. הרמב"ם צירף כאן את ההלכות שבתוספתא ובמכירת בית להלכות שבמשנתנו באמצעות הפתיחה "המוכר את הבית", ונראה שהייתה לפניו בתוספתא ובתלמודים גרסה אחרת מאשר בספרים שלפנינו שכן פסקיו שונים.


						205	שם שם ה"ו.


						206	שם שם ה"ז וה"ח.


						207	שם שם ה"ט ובזה מסתיים פרק כה.


						208	שם פרק כו ה"א.


						209	שם שם ה"ב, כסדר שבמשנתנו בניגוד לסדר שבתוספתא.


						210	שם שם ה"ד.


						211	ארבע הלכות אלה: א. הנותן במתנה; ב. האחים שחלקו; ג. היורש בנכסי הגר; ד. המקדיש שדה, הם לדעת הרמב"ם חטיבה אחת. במשנתנו נמסרה רק הלכה א בלשון "במה דברים אמורים", מלשון המשנה משמע שרבי שמעון חולק על הלכה ד בלבד. כן משמע גם מלשון התוספתא סוף פרק ג, אלא ששם רבי יהודה הוא החולק. הבבלי בבא בתרא עב ע"א מעיד כי רבי שמעון חולק על כל ארבע ההלכות וע"ש. הרמב"ם, בדומה למשנתנו, מסר אף הוא את ההלכה בלשון "במה דברים אמורים", אלא שהוא הוסיף בראש הלכה ב את תואר הפועל "וכן". ובראש שתי ההלכות האחרות את ו' החיבור. במילות הקשר האלה הוא פרש את סדר הפתיחה על ארבע ההלכות גם יחד, ועשה אותן חטיבה פרשנית אחת.


						212	שם שם ה"ו.


						213	שם שם.


						214	שם שם ה"ז וה"ח.


						215	רמב"ם שם פרק כז ה"א. התבנית שעורך משנתנו השתמש בה בדיונו בספינה היא התבנית בה הוא השתמש בנכסי דלא ניידי. על כן ראינו בספינה, מבחינת חשיבותה, את הפריט העשירי שבנכסים האלו. הרמב"ם שיעבד את התבנית לעניין, והעמידה בראש הפרק הדן בנכסי דלא ניידי. כך היא גם החלוקה במשניות שבידינו.


						216	שם שם ה"ב.


						217	ראו לעיל ראש פרק: שתי הלכות המעוררות רושם של העברה מאוחרת, וכן עמודים לעיל בהם השווינו בין דין קניין אילנות במשנתנו ובין מקבילתו בתוספתא. ראינו שגם במשנתנו וגם בתוספתא סודר דין זה בין הלכות הדנות בקניין נכסי דניידי, ודומה שאין מקומו שם. סמך להשערה הזאת אנו מוצאים בכך, שגם הרמב"ם הוציא את דין קניין אילנות מן הקובץ הזה והקדימו להלכות מכירה פרק כד.


						218	בבא בתרא פ"ה מ"ז.


						219	רמב"ם הלכות מכירה פ"ד ה"ה.


						220	בבא בתרא פ"ה מ"ז.


						221	רמב"ם הלכת מכירה פ"ג ה"ז.


						222	בבא בתרא פ"ה מ"ח.


						223	רמב"ם הלכות מכירה פ"ז ה"ח.


						224	בבא בתרא פ"ה מ"ט.


						225	רמב"ם הלכות שלוחין פ"ב ה"ב. בהלכה א שם, הוא ציין את ההלכה "אין עכו"ם נעשה שליח [...]" ובהלכה ב הוא סיכם: "מי שאינן בני דעת והן חרש שוטה וקטן אינן נעשין שלוחין לפיכך השולח בנו קטן אצל חנוני ופונדיון בידו [...]" — כלשון משנתנו.


						226	בבא בתרא פ"ה.


						227	ספרא דבי רב, הוצאת ספרא, ירושלים תשי"ט, קדושים פ"ח ה"ח.


						228	ספרי דברים, הוצאת א"א פינקלשטיין, פסקה רצז.


						229	ספרא דבי רב, ירושלים תשי"ט, קדושים פ"ח ה"ח.


				

			
		
	
			שער שני

			שבועת העדות

			ספרא דיבורא דחובה פרשה ח ופרק יא

		
	
			כיוון המחקר בנושא שבועת העדות

			לנושא שבועת העדות אקדיש להלן שני חלקים. מהלך המחשבה הכללי המתקבל כתוצאה מן המחקר הזה הוא כדלקמן: 

			
					תנא דמתניתין התכוון להביא את דיני שבועת העדות שהיו כבר סדורים לפני חכמי יבנה. במסכת שבועות פרק ד מובאות בעיקר אותן הלכות שסודרו אחרי דור אושא. כדי ליצור רצף דורות במסירת ההלכה בבחינת "משה קיבל תורה מסיני ומסרה וכו'"230 מסגר תנא דמתניתין את ההלכות החדשות שבפרק במסגרת של שתי הלכות קדומות, בהן נחלקו תלמידי רבי עקיבא במשנת רבם. משניות א, ב, ג שבפרק מהוות את החלק הקדמי שבמסגרת, משנה יג שבפרק מהווה החלק האחורי שבמסגרת. בספרא (דיבורא דחובה פרשה ח ה"ג) מובא מדרש הלכה בשמו של רבי עקיבא. מדרש הלכה זה שנמסר בשם רבי עקיבא נמסר במשנתנו (שבועות פ"ד מ"ב) בסתם. במדרש ההלכה ההוא משתמש רבי עקיבא במונחים "מפי עצמו מפי אחרים". המחלוקת בין רבי מאיר לבין חכמים בשבועות פ"ד מ"א נראית כמחלוקת במשמעות שני המונחים המובאים בשמו של רבי עקיבא בספרא. רבי מאיר פירשם בלשונם. חכמים פירשו אותם כמונחים, שהאחד מהם מסמל את שבועת הפיקדון והאחר מסמל את שבועת העדות. שני הפירושים משוקעים בניסוח משנת תנאים. בברייתא, בשבועות כט ע"א, מובאים שני המונחים במשמעות שחכמים הבינו אותם — רבי מאיר לדבריהם דרבנן קאמר להו. במשנתנו, שבועות פ"ד, מובאים שני המונחים במשמעות שרבי מאיר נתן להם. בפירוש עקרון המחלוקת שבין רבי מאיר לבין חכמים חלה התפתחות נוספת. קובעי הנוסח במשנתנו, הן בירושלמי הן בבבלי, סבורים היו כי עקרון המחלוקת שביניהם נובע משיטות נפרדות בקביעת הכללים שמידת הגזרה שווה נדרשת בהן. פירוש זה מובא במפורש בירושלמי231 ובבבלי.232 

					קובעי הנוסח בברייתא סבורים היו, שהמחלוקת שביניהם היא מחלוקת במשמעות שני המונחים שבמשנת רבי עקיבא רבם. פירוש זה לא מובא במפורש בתלמודים אבל הוא משתמע מן הדו־שיח שבין רבי יודן קפודקאי לבין רבי יוסי בירושלמי,233 מנוסח הברייתא שמביא רב פפא בשם רבא בשבועות כט ע"א ומהתנגדותו של רב פפא לפירוש רבנן (שם לא ע"א). בפירוש המשנה, בהשוואתה לנאמר בברייתא ובהסבר עקרון המחלוקת שבין רבי מאיר לבין חכמים בתלמודים על ידי כל אחת משתי האסכולות, אנו דנים בחלק הראשון והשלישי. 

					הספרא שבידינו בנושא שבועת העדות משוקע כולו במשנה, בירושלמי ובבבלי. חלק ממנו נמצא גם בתוספתא. אבל בכמה וכמה מקומות אנו נתקלים בשינויי נוסח משמעותיים. שינויים אשר לפעמים מאפשרים לנו לעקוב אחרי התהוותו של החומר הספרותי, עד שקיבל את צורתו הנוכחית. בשאלת המוקדם והמאוחר, דומה כי שלוש ההלכות הראשונות שבספרא בנושא זה הן הלכות קדומות, ומסדר המשנה בפתיחת הנושא נסמך עליהן. בהלכות אחרות שבספרא בנושא הזה משמשים המוקדם והמאוחר בערבוביה ונזקקים לעין בוחנת על מנת להפריד ביניהם. וקרוב והדבר, כי בספרא שבידינו בפרק י"ב, ה"ה וה"ו, נשתמרו זו על ידי זו שתי הלכות בעלות סגנון שונה, שכל אחת מהן נושאת את טביעת האצבעות של אחד הפירושים שבתלמודים להסבר מהות המחלוקת שבין רבי מאיר לבין חכמים. פירושים אלו נשתמרו כשהם קשורים למאמר קדום המובא בציון: "מכאן אמרו", ולא מן הנמנע שלמעשה מתמקדת המחלוקת שבין רבי מאיר לבין חכמים בפירושו של המאמר ההוא. לשון המאמר הוא: "השביען בחוץ וכפרו ובאו לבית דין והודו — פטורים. בחוץ והודו ובאו לבית דין וכפרו — חייבים".234 ייתכן אפוא מאוד, כי מקובל היה על שני הצדדים שההלכה הזו נאמרה על שבועה "מפי אחרים" בלבד, ואין היא תקפה בשבועה "מפי עצמו". רבי מאיר תלה את החיוב בלשון השבועה, ולדעתו דין זה תקף בשבועת עדות ובשבועת פקדון כאחד. חכמים תלו אותו בסוג השבועה — בשבועת עדות בלבד — ולדעתם דין זה תקף בכל לשון שהוא, אך אין הוא שייך כלל וכלל לשבועת פיקדון. 

					בעריכת הספרא, בשאלת המוקדם והמאוחר, ביחס ההדדי שבין הספרא לכל אחד מן המקורות השונים וכן ביחס ההדדי שבין המקורות לבין עצמם אנו דנים בחלק הראשון. 

					בספרא בנושא שבועת העדות מובאות שבע הלכות פסוקות. חמש מהן מובאות בלשון המדרש, שתיים מהן מובאות בלשון המשנה ואותן השתיים הן העתק מדויק ממשנתנו. חמש ההלכות המובאות בספרא בלשון המדרש בנויות באופן שכזה, שהטעם שלהן הוא חלק בלתי נפרד מן ההלכה וחוט השדרה שלה. בנטילת הטעם יתפורר כל המבנה הספרותי של ההלכה. הלכות אלו מובאות גם במשנתנו כשטעמן עימן. יתר ההלכות בפרק שבועת העדות שבמשנתנו, מובאות בלא מתן טעם. אלא שבמשנה נספח הטעם להלכה, ובנטילת הטעם ממנה לא ייפגם המבנה הספרותי של ההלכה במשנתנו במאומה. כיוון שבמשנתנו כולן מובאות בסתם, רשאים אנו להניח כי בבית המדרש שבו נקבע הנוסח הסופי של הלכות אלו לא קמו להן עוררין. וכאן אנו נתקלים בתופעה מעניינת: הטעמים שבמשנתנו הם הם הטעמים שבספרא. וזאת למרות שבשם אמוראים ראשונים בתוספתא ובתלמודים מובאים להלכות אלו טעמים אחרים. הדבר מראה על ההשפעה הרבה שהייתה לקובעי הנוסח שבספרא על קובעי הנוסח הסופי שבמשנתנו. ושמא אותם חכמים שקבעו את הנוסח שבספרא בנושא שבועת העדות הם אלו שקבעו את הנוסח שבמשנתנו בנידון; בכך אנו דנים בפרוטרוט בהמשך. לבסוף, מדברי רבי יוסי הגלילי שבספרא משתמע קצת, כי התוספתא שבידינו היא מעיקרה תוספת למשנת רבי יוסי הגלילי ולא למשנה שבידינו, ואין אנו מרחיבים על כך את הדיבור. 

			

			במחקר זה, בנושא שבועת העדות, אני דן בעניינים שפירטתי למעלה ונוגע גם בנקודות אחרות, כגון פירוש סוגיות קשות בש"ס. אין אני מתיימר להקיף את הנושא על כל פרטיו. באתי לפתוח פתח לתלמידים שיבואו אחרי שהשארתי להם מקום למכביר להתגדר בו, וגם לחלוק על מסקנותיי. והלוואי ואזכה כי דברים שדנתי בהם יהיו נושא לדיון בבית המדרש ואבוא בזה על שכרי. 

			נקודות הדורשות ליבון

			במשנתנו מרוכזים דיני שבועת עדות במסכת שבועות פרק ד. בשלוש משניות הראשונות שבפרק ישנן כמה נקודות הדורשות ליבון ונפרטן מטה:

			
					תנא דמתניתין מקבל כנתון, כי הפסוק בויקרא ה, א מחייב בקורבן רק את אותם העדים היודעים עדות ומשתמטים מלומר, בטענה שאינם יודעים; ואף זאת בתנאי שנתבעו אישית על ידי התובע, והוא אף השביעם שיבואו ויעידו. ועל אף כל אלה הם המשיכו בכפירתם ובטענתם: "איננו יודעים עדות". השאלה היא: מה הוא המקור לדין זה? בפרט שבמשנה סנהדרין ד, ה למדו מן הפסוק המוזכר כי העדים חייבים להגיד מעצמם ואף אם לא נתבעו על ידי התובע.

					הפתיחה במשנתנו. משנתנו פותחת במתכונת קבועה: "שבועת העדות נוהגת וכו'". במתכונת הזאת משתמש התנא גם בשבועת ביטוי שפתיים,235 בשבועת שווא236 ובשבועת הפיקדון.237 אבל בו בזמן שבשבועת ביטוי ובשבועת שווא משתמש העורך במתכונת זאת כבמאמר הנועל את קובץ ההלכות בדינים הללו, הרי בשבועת העדות ובשבועת הפקדון הוא משתמש במתכונת הזאת כבמאמר פותח. מה היא הסיבה לשוני שבמבנה? 

					לפרטים שבמתכונת צריך תנא דמתניתין בשבועת העדות בלבד.238 אם הפתיחה נתחברה במיוחד ומלכתחילה בשביל שבועת העדות, מתעוררת ביתר שאת השאלה: הוה ליה לאשמועינן דין עדים ברישא, שהוא בתביעה, בשבועה ובכפירה? שאלה ברוח זו שואלים בעלי התוספות בריש עירובין בשם ר' יעקב מאורלינש: "הוה ליה לאשמועינן הכשר מבוי ברישא שהוא בלחי וקורה", וע"ש.239

					ראשה של מ"א עונה על השאלה: "במי נוהגת שבועת העדות"? בתשובה לשאלה זו נמסרת בסתם: "שבועת העדות נוהגת באנשים וכו'". סופה של המשנה עונה על השאלה: אימתי חל הציווי "אם לא יגיד ונשא עוונו" על אותם העדים ששבועת העדות נוהגת בהם. בתשובה לשאלה השנייה חולקים רבי מאיר וחכמים. שני הצדדים הם תמימי דעים, שכל זמן שהעדים בכוח לא נתבעו אישית על ידי התובע ולא הושבעו על ידו, לא חל עליהם החיוב להביא קורבן. במעבר בין הפירוט במי שהשבועה נוהגת אל המחלוקת אימתי היא נוהגת, מדלג התנא על חוליה מרכזית והיא: מה הם התנאים שצריכים להתקיים כדי שהשבועה תחייבם בקורבן? חסרונה של החוליה הזאת במשנתנו מורגש מאד. 

					חסרונה של חוליה מקשרת מורגש גם בתחביר שבמשנה. מן האספקט התחבירי נראית סיפא של מ"א ככפויה על הרישא, כאילו שהמסדר עדיין דן בעניין שפתח בו, ורק בסיום מתגלה למעיין, כי הנושא שהם מחולקים בו הוא נושא חדש לגמרי ואינו שייך לעניין שבו דנו ברישא. 

					במ"א חלוקים רבי מאיר וחכמים בשבועה "מפי עצמו". אליבא דרבי מאיר, יחויבו העדים בקורבן בשבועה "מפי עצמו" גם כשכפרו מחוץ לבית הדין. אליבא דחכמים, יחויבו אותם העדים רק אם כפרו בבית הדין. מן הלשון "שבועת העדות כיצד" במ"ג משמע, שתנא דמתניתין הוא המדגים את הצד שהוא במחלוקת בין רבי מאיר לבין חכמים ואת הצד המקובל על שניהם. לשבועה "מפי עצמו" הוא מביא את הדגם "שבועה שאין אנו יודעים לך עדות". בנקודה הזו חלוקים שני הצדדים. לשבועה "מפי אחרים" הוא מציין את הדגם "משביע אני עליהם". ובנקודה הזו הם תמימי דעים. אמירת "אמן" על ידי העדים היא רק סימן, שהעדים קלטו את ההשבעה. כך משמע מרהיטות הלשון במשנה ג. אבל בברייתא שבועות כט ע"א, רבי מאיר בעצמו הוא בעל המאמר "שבועת העדות כיצד" ולא התנא המסדר. ובשתי הדוגמאות הוא מאייר את הפן של "שבועה מפי עצמו". כלומר, את הנקודה שהיא במחלוקת. האם חולקת הברייתא על משנתנו? למרות ההבדל המהותי בין שני המקורות דומה כי שניהם נחצבו ממקור אחד. ברישא, בהצעת המקרא, זהות שתי הלשונות מילה במילה. בסיפא, בפסק הדין מסתפק אומנם תנא דמתניתין בלשון קצרה — "הרי אלו חייבין". ותנא דברייתא מאריך קצת יותר ואומר: "כיוון שכפרו בהן חייבין". אבל ודאי הוא שמשנתנו חסרה. שהרי לית מאן דפליג שהחיוב בקורבן עולה ויורד חל על הכפירה ולא על השבועה. המאמר המוסגר שבברייתא: "בין מפי עצמו, בין מפי אחרים, בין בפני בית דין, בין שלא בפני בית דין" — המאמר מבהיר, שהוא כביכול ניגוד גמור לדברי רבי מאיר במשנה א. חלקיו אף הם משוקעים רובם ככולם במשנתנו.240 איך נסביר את הדמיון שבניהם למרות הניגוד, ואיך לא נזדמן אף לא אחד מחכמי התלמוד לעמוד על הסתירה בין שני המקורות?

					בהנחה כי שני המקורות אינם חולקים זה על זה, הכרח הוא לומר כי משמעות המילים "מפי עצמו מפי אחרים" בברייתא שונה ממשמעותן במשנה. שהרי במשנתנו מודה רבי מאיר לחכמים כי בשבועה מפי אחרים "אין חייבין עד שיכפרו בהן בבית דין", ובברייתא סבור רבי מאיר "בין שלא בפני בית דין [...] בין מפי אחרים. כיון שכפרו בהן חייבין". מהן המשמעויות ומניין נובע ההבדל שביניהן?

					העריכה בשלוש המשניות הראשונות בכללותן דורשת עיון, שהרי הן נמסרו בסתם. ומתקבל הרושם כי כל ההלכות בשלוש המשניות מקובלות על רבי מאיר ועל חכמים כאחד, פרט לדין "מפי עצמו" שבו הם חלוקים. למעשה מתברר מן הברייתא שהזכרנו, שהם תמימי דעים בעניין אחד בלבד, בקביעה במי ששבועת העדות נוהגת. מחלוקת זו מקרינה הן על משנה ב הן על משנה ג, שהרי גם בשתי המשניות המוזכרות, אם העדים נשבעו מפי עצמם יחייב אותם רבי מאיר בקורבן עולה ויורד גם כשכפרו חוץ לבית הדין; וחכמים יחייבו אותם רק אם כפרו בבית הדין. 

			

			את הפרק הראשון בנושא שבועת העדות נקדיש לביאור שלוש המשניות הראשונות. נבאר אותן לאור הנקודות הדורשות ליבון, שפירטנו למעלה. לשם כך ניעזר בספרא, בתלמוד הירושלמי והבבלי וכן בפרשנות הקלסית העומדת לרשותנו. 

			

			
				
						230	משנת אבות א, א.


						231	שבועות פ"ד ה"ג לה ע"ג, ד"ה נפש נפש.


						232	שם לא ע"א, ד"ה במאי קא מפלגי.


						233	שם פ"ד ה"ג, דף לה רע"ג.


						234	ספרא דבורא דחובה פרשה ח, פרק י"ב ה"ו.


						235	שם פ"ג מ"י.


						236	שם שם מ"א.


						237	שם פ"ה מ"א.


						238	ועיינו רש"י שבועות כט ב, וכן שם לו ב, ד"ה: באנשים ובנשים.


						239	בבלי ערובין ב ע"א תוד"ה מבוי.


						240	ועיינו בטבלה: ההשוואה בין שני המקורות — א.ו (להלן עמ' 110). וכן בתוצאות ההשוואה — א.ז (להלן עמ' 111).


				

			
		
	
			פרק א

			דיון בשלוש המשניות הראשונות בפרק

			א. המקור שבמקרא — ויקרא ה, א-י

			המקור שבמקרא הוא הפסוק: "ונפש כי תחטא ושמעה קול אלה והוא עד או ראה, או ידע, אם לא יגיד ונשא עונו" (ויקרא ה, א).

			בהמשך מובאים במקרא שני חטאים נוספים:

			
					חטא המכונה בפי חז"ל: טומאת מקדש וקדשיו (שם שם, ג).

					חטא המכונה בפיהם: שבועת ביטוי שפתיים (שם שם, ד).

			

			בשלושת החטאים האלה יכול החוטא לכפר על חטאיו באמצעות וידוי על החטא והבאת קורבן כפרה. לקורבן הזה שלוש דרגות:

			
					העשיר יביא כבשה או שעירת עיזים.

					אם לא תגיע ידו די שה [...] והביא שתי תורים או שני בני יונה.

					ואם לא תשיג ידו והביא עשרים האיפה סלת לכפר עליו הכהן ונסלח לו (סיכום הפסוקים שם שם, ה-י).

			

			בשבועות פ"ד מ"ב, קורבן זה מכונה בפיהם "קרבן עולה ויורד".

			ב. הפתיחה במשנתנו

			במשנתנו מרוכזים דיני שבועות העדות במסכת שבועות פ"ד. בפתיחתה נסמכת משנתנו על הפסוק שבמקור (ויקרא ה, א). לשון המשנה הפותחת היא: "שבועת העדות נוהגת באנשים ולא בנשים, ברחוקים ולא בקרובים, בכשרים ולא בפסולים. ואינה נוהגת אלא בראויים להעיד".241 הרושם הוא שתנא דמתניתין לא התכוון בפתיחתנו לפרט את הלכות שבועת העדות כסדרן, דבר דבור על אופניו.

			הראיות הן כדלקמן: יסוד לפתיחה במשנתנו היא ההנחה, כי עדים הנמנעים מלהעיד אינם חייבים בקורבן אלא אם כן נתבעו והושבעו תחילה לבוא ולהעיד. יסוד זה חסר במשנתנו. תנא דמתניתין קובע רק במי ההשבעה הזאת נוהגת. ההנחה הזו מסתמכת על האמור בפסוק. היא מקבלת כדבר מוסכם, כי המילים "ושמעה קול אלה" שבפסוק מכוונות אל העד. לאמור, העד יישא עוונו רק אם הוא ישמע "קול אלה" מאת התובע המשמיע אותו לבוא ולהעיד; אלא שפירוש זה אינו פירוש הכרחי ובוודאי שאינו פירוש בלעדי לפסוק.

			ההפך הוא הנכון. בסנהדרין סוף פרק ד מ"ה, מביאה משנתנו מאמר מסיים המפרש אחרת את הפסוק. וזה לשון המאמר שם: "ושמא תאמרו מה לנו ולצרה הזאת?! והלא כבר נאמר: 'והוא עד או ראה או ידע אם לא יגיד ונשא עונו'".

			כלומר, משנתנו בסנהדרין משייכת את המילים "ושמע קול אלה" שבפסוק לקטטה שבין שני הניצים. העד חוטא בזה שהוא יודע עדות ואינו מגיד. לפי פירוש המשנה בסנהדרין, לא דובר בפסוק אלא על תביעה מפורשת וישירה ולא על השבעה. כמו כן, דן הפסוק לפי הפירוש הנ"ל גם בסכסוכים שאינם דיני ממונות דווקא, וע"ש.

			עלינו אפוא להניח כי משנתנו מבססת את הפתיחה "שבועת העדות נוהגת [...]" על פירוש אחר של הפסוק. פירוש שטרם הובא לידיעת הלומד. אם נמצא את הפירוש — שעליו מבוססת משנתנו — במקום אחר, נצטרך להתייחס אליו כאל מקור ראשון, מקור ששימש יסוד להלכה שבמשנתנו. ואומנם מתגלה למעיין, כי הפירוש האחר נמצא בספרא.

			ג. מדרש ההלכה שבספרא

			הספרא (דיבורא דחובה פרשה ח ה"א) פותח את הפרשה בפירוש הפסוק (ויקרא ה, א) וזה לשונו:

			אילו אמר 'ושמעה' (בלא המילים 'קול אלה')

			יכול האומר לחברו נלך נעבוד עכו"ם יהא (השומע) חייב?

			הין אם האומר אינו חייב, השומע חייב?

			זה יוכיח שהאומר אינו חייב והשומע חייב.

			אף אתה אל תתמה על האומר לחבירו נלך נעבוד עבודה זרה

			שאף על פי שהוא אינו חייב השומע חייב, 

			תלמוד לומר 'ושמעה קול אלה', ואין 'אלה' אלא 'שבועה'!

			וכן הוא אומר (במדבר ה' כ"א)

			'והשביע הכהן את האשה בשבועת האלה'

			אין לי אלא שבועה שיש עמה אלה

			מנין לעשות שבועה שאין עמה אלה כשבועה שיש עמה אלה

			תלמוד לומר 'ושמעה קול אלה'

			לעשות שבועה שאין עמה אלה כשבועה שיש עמה אלה.242

			הספרא מפרש איפוא את הפסוק הלכה למעשה, כי העד השומע, דהיינו הנתבע להעיד אינו חייב בקורבן עד שיתבע וישביעוהו לבוא להעיד.

			ד. קדמותו של המדרש

			בדיוננו במשנת שבועת העדות תוך השוואה למשנה שבסנהדרין הנחנו, שאם נמצא את הפירוש שעליו מתבססת משנתנו, נצטרך להתייחס אליו כאל מקור ראשון. עתה ננסה להראות באמצעות שלושה סעיפים כי עיון בגופו של המדרש שבספרא מראה על כך שבפנינו מדרש שאכן קדם להלכה שבמשנתנו. 

			סעיף א. בפרקים ד, ה שבספר ויקרא מובאת שורה של צווים הפותחים בלשון: "נפש כי תחטא בשגגה מכל מצוות ה' אשר לא תעשנה" (ויקרא ד, ב) או בלשון דומה. כלומר, במקרא כלולים כל החטאים בחבילה אחת.

			הספרא בדיבורא דחובא מרבה להקיש את החטאים לחטא עבודה זרה. בכל אותם המדרשים מסתכל עדיין הספרא על החטאים כעל חבילה אחת. אלא, שעל מנת לברר כל הלכה לאשורה הוא עומד על המפריד ביניהם. הוא הדין במדרש שאנו דנים בו. גם כאן פותח המדרש במילים "יכול האומר לחברו נלך נעבוד עכו"ם יהא חייב"? משמע כל עיקרו של מדרש זה הוא למצוא את הצד השווה ואת הצד השונה שבין דין שבועת העדות לבין דין מדיח. במשנתנו מנותקים דיני שבועת העדות לחלוטין מדיני עבודה זרה, ומכאן שיש לחפש את ההקשר של הדין הזה שבספרא למדרשים הדומים לו. כלומר, גופו של המדרש מוכיח שהוא מדרש המהווה יסוד להלכה שבמשנתנו ולא פירוש לה.

			דויד צבי הופמן243 מפרש את פשוטו של הכתוב על פי המדרש שבספרא. מדרש ההלכה מביא ראייה מפרשת סוטה "והשביע הכהן את האשה בשבועת האלה" (במדבר ה, כא) ובזה מוכיח המדרש, כי במקום שכתוב "אלה" הכוונה היא לשבועה. הופמן מביא שתי ראיות נוספות:

			
					"ויאמר לאמו: אלף ומאה הכסף אשר לוקח לך ואת אלית וגם אמרת באזני וכו'" (שופטים יז, ב). כלומר, אימו פנתה אליו אישית בעניין הכסף ואף השביעה אותו. 

					"אלה ישמע ולא יגיד" (משלי כט, כד) פסוק הבנוי על משקל הפסוק "ושמעה קול אלה [...] אם לא יגיד" (יקרא ה, א) הפסוק שאנו דנים בו.

			

			בשני הפסוקים רואה הופמן ראייה מפורשת, כי המנהג היה שהתובע פנה אישית אל מי שחשד בו, שהוא הכיר את המקרה והשביע אותו שיבוא ויספר את האמת. מכאן שתנא דמתניתין הקובע כי החיוב במתן עדות בדיני ממונות קיים רק לאחר השבעה מסתמך על מדרש ההלכה המובא בספרא.

			נסכם: הפתיחה מעוררת את הרושם כי התנא של משנתנו נסמך על קובץ מגובש של הלכות שהיה מונח לפניו, קובץ הדן במונחי יסוד בשבועת העדות. והוא מוסיף לקובץ הקיים מסכת של הלכות חדשות שנוספו בזמן יותר מאוחר, והמדרש שבספרא מאמת את הרושם הזה.

			סעיף ב. נתבונן בלשון הפתיחה: "שבועת העדות נוהגת [...]". זוהי מתכונת קבועה, שעורך משנתנו השתמש בה גם בהקשרים אחרים.244 בשבועת ביטוי ובשבועת שווא השתמש העורך במתכונת הזאת כמאמר הנועל את קובץ ההלכות בדינים ההם. ואילו בשבועת העדות ובשבועת הפיקדון הוא השתמש בה כמאמר פותח.

			צורה משונה זו באה לכאורה לרמוז, כי הדינים בקבצים הראשונים מוצו עד תום בדור יבנה.245 ואילו בדינים בשני הקבצים האחרים השאירו חכמי דור יבנה מקום לתלמידים בדור אושא להתגדר בהם.246 ומשנתנו, שהיא משנת התלמידים, ממשיכה בדיוניה מאותו מקום שהדיון נפסק. כלומר, התלמידים ממשיכים לדון באותן ההלכות שלא לובנו די הצורך במשנת רבותיהם.247

			סעיף ג. ההשערה כי בשבועת העדות המשיכו התלמידים לדון באותן ההלכות שלא לובנו די הצורך במשנת רבותיהם מתחזקת תוך עיון במשנתנו גופא. בסעיף הקודם כבר הבחנו כי העורך השתמש בפתיחה הזאת גם בשלושה מקומות אחרים. עתה נוסיף כי לפרטים שבמתכונת הוא נצרך בשבועת העדות בלבד, מפני שרק בה אין נוהגת השבועה בכולם. 

			לא זו אף זו — במקומות האחרים נשנו הפרטים: אנשים, נשים, רחוקים, קרובים, כשרים ופסולים אגב הפתיחה בשבועת העדות.248 אם הפתיחה נתחברה בייחוד ומלכתחילה בשביל שבועת העדות מתעוררת ביתר שאת השאלה: הוה ליה לאשמועינן דין עדים ברישא שהוא בתביעה בשבועה ובכפירה.249 לאמור עדים שיודעים עדות ונמנעים מלהעיד לא יחויבו בקורבן אלא אם נתבעו והושבעו על ידי תובע לבוא ולהעיד, והם, למרות שידעו עדות, המשיכו לטעון שאינם יודעים.250 אבל אם נניח שמשנתנו היא המשך לקובץ מגובש שהיה מונח לפני התלמידים, והתנא מסר רק הלכה אחת במשנת רבם, הלכה שבפירושה נחלקו רבי מאיר וחכמים בחינת אלו מההלכות שנחלקו בהן תלמידי רבי עקיבא,251 יהיה בכך גם פתרון לשאלה מדוע לא פתח התנא מתחילת הנושא; מדוע לא קבע בראש העניין, כי דין שבועת העדות נוהג בתביעת ממון בלבד, ונוהג רק כאשר התובע פנה אליהם אישית והשביעם שיבואו להעיד, והם כפרו ואמרו שאינם יודעים עדות.

			ה. מבנה שלוש המשניות 

			גישה זו בלימוד משנה א, דהיינו, שהתנא אינו מוסר את אותן ההלכות שנמנו וגמרו עליהן ביבנה; הוא מוסר רק הלכה אחת, אותה הלכה שרבי מאיר וחכמים חלוקים ביניהם בפירושה, גם תסייע לנו בהבנת מ"ב ומ"ג שלאחריה.

			משנה ב — "וחייבין על זדון השבועה ועל שגגתה עם זדון העדות ואינן חייבים על שגגתה".252 ומה הן חייבין על זדון השבועה? קורבן עולה ויורד". 

			משנה ג — "שבועת העדות כיצד? אמר לשנים בואו והעידוני". שבועה שאין אנו יודעין לך עדות או שאמרו לו אין אנו יודעים לך עדות. משביע אני עליכם ואמרו אמן הרי אלו חייבין".

			נתבונן במבנה הספרותי של שלוש המשניות הראשונות. דומה הדבר, כי ההלכות שבמשניות האלו מקובלות על רבי מאיר ועל חכמים כאחד, פרט לעניין אחד שבו שני הצדדים חלוקים ביניהם. העורך פותח בהלכה העונה על השאלה: מי הם אלה ששבועת העדות נוהגת בהם? עובר לדון בשאלה: אימתי חל על העדים החיוב שבמשנה? הלכה שהם חולקים בה. וממשיך בהלכות נוספות שהוא מוסרם בסתם. לכאורה, התנא בא להדגיש כי ברוב העניינים קיימת תמימות דעים ביניהם. 

			למעשה, המחלוקת שבין רבי מאיר לבין חכמים במ"א מקרינה גם על מ"ב, שהרי זדון השבועה הוא רק מכשיר לחייבם במתן עדות. הקורבן על אי מתן עדות יחול רק אם יכפרו, ובחלות הכפירה ההבדל בין שני הצדדים הוא משמעותי ביותר. במילים אחרות, העורך מסר רק חלק מן ההלכה, ובזה הוא עורר את הרושם שההלכה מקובלת על שני הצדדים. אבל לאמיתו של דבר באה המחלוקת לידי ביטוי גם בהמשכה של ההלכה; שהרי רבי מאיר חייב את העדים במקרים המפורטים במשנה בקורבן עולה ויורד גם כשכפרו חוץ לבית הדין, ואילו חכמים חייבו אותם רק אם כפרו בבית הדין.

			אומנם במ"ב אפשר להבליג על חסרון ההמשך ולומר, כי משנתנו באה אך ורק להשמיענו את החידוש שבהלכה והוא: על אף שבדרך כלל מתחייבים בקורבן רק על עברה שבשגגה, כאן העדים מתחייבים בקורבן גם על עברה שבזדון253 ובנקודה הזו יש תמימות דעים בין חכמים ורבי מאיר. המשנה אינה באה להשמיענו את הסתעפות הדין לפרטיו. עיקר הקושי הוא במ"ג.

			מ"ג — לכאורה היה אפשר להניח כי מחמת שרבי מאיר וחכמים חלוקים ביניהם בעניין כפירה בלבד, וקיימת תמימות דעים ביניהם בעניין שבועה, מצא תנא דמתניתין לנכון להבהיר את המשותף לשניהם.254 במילים אחרות, אפשר היה להניח כי משנת "שבועת העדות כיצד [...]", היא קביעה ספרותית יותר מאוחרת וקבעו אותה במשנתנו על מנת לתחום את הגבול המשותף שממנו נפרדו דרכיהם של בעלי המחלוקת. לשון ההדגמה במ"ג מסייעת אף היא להנחה הזאת, לאמור: במ"א משתמשים רבי מאיר וחכמים במחלוקתם בשני מונחים: 1. מפי עצמו; 2. מפי אחרים. סביר אפוא להניח כי משנתנו בהדגמתה: "שבועת העדות כיצד?" מביאה למונח "מפי עצמו" את הדגם: "שבועה שאין אנו יודעים לך עדות", ולמונח "מפי אחרים" היא מביאה את הדגם "אין אנו יודעים לך עדות. משביע אני עליכם ואמרו אמן". דהיינו, משנתנו באה לפרש את המונחים: "מפי עצמו, מפי אחרים", מונחים שבהם חלוקים רבי מאיר וחכמים, הלכה למעשה גם בשבועת העדות וגם בשבועת הפיקדון. כך משמע מרהיטות הלשון במשנתנו. אלא שבבבלי שבועות כט ע"ב מביא רב פפא משמיה דרבא ברייתא ושם נאמר: 

			שבועת העדות כיצד? אמר לעדים בואו והעידוני

			שבועה שאין אנו יודעין לך עדות

			או שאמרו אין אנו יודעין לך עדות

			משביע אני עליכם ואמרו אמן

			בין בפני בית דין בין שלא בפני בית דין

			בין מפי עצמו, בין מפי אחרים

			כיון שכפרו בהם חייבין.

			ו. השוואה בין שני המקורות

			בשבועות פ"ד מ"א מובאת מחלוקת בין רבי מאיר לבין חכמים וזו לשונה: "[...] בפני בית דין ושלא בפני בית דין — מפי עצמו; ומפי אחרים אין חייבין עד שיכפרו בהן בפני בית דין — דברי רבי מאיר. וחכמים אומרים: בין מפי עצמו ובין מפי אחרים, אינן חייבים עד שיכפרו בהן בבית דין".

			
				
					[image: ]
				

			

			במבט ראשון, דומה כי מסדר הברייתא חלק על מסדר משנתנו. לפי המשנה המחלוקת היא בנשבע "מפי עצמו" בלבד. רבי מאיר מחייב אותם בקורבן גם אם כפרו חוץ לבית דין. חכמים יחייבום בקורבן רק אם יכפרו בבית דין. בהשבעה "מפי אחרים" קיימת תמימות דעים ביניהם, שהעדים יחויבו בקורבן רק אם יכפרו בבית הדין. לפי הברייתא מחייב אותם רבי מאיר גם בהשבעה "מפי אחרים" אפילו אם כפרו חוץ לבית דין. ולכאורה יש כאן ניגוד בולט וברור. אבל כשאנו מעמידים את שני המקורות זה מול זה, תוך הסתכלות בלשון המחלוקת במשנה א דומה כי שתי המקבילות נחצבו ממקור אחד, וכי הברייתא כולה משוקעת במשנתנו. נוסף לכך, מתעוררת השאלה האומנם חולק מסדר הברייתא על מסדר משנתנו — אך לא נזדמן תנא כלשהו בגמרא שיעמידנו על הניגוד שבין שני המקורות? על כן נראה לי לומר, כי לאמיתו של דבר אומרים שניהם דבר אחד ואין כל ניגוד ביניהם. ההבדל ביניהם הוא במשמעות המונחים "מפי עצמו, מפי אחרים". בברייתא רבי מאיר לדבריהם דרבנן קאמר להו הרואים בנשבע "מפי עצמו" מקבילה לשבועת הפקדון, ובהשבעה "מפי אחרים" מקבילה לשבועת העדות. משנתנו נמסרה בלשונו של רבי מאיר שפירש את שני המונחים כלשונם. השינויים במשנתנו הם שינויים מכוונים, ובאו להבהיר את דעת חכמים מול דעתו של רבי מאיר. שתי הדוגמאות במשנה ג מכוונות לשבועה "מפי עצמו" בלבד, דהיינו למוקד המחלוקת שבין רבי מאיר לבין חכמים. "והלכך חייבין דקאמר הכא יש לומר, למר כדאית ליה ולמר כדאית ליה. לרבנן, בשבאו לבית דין אחר כך (אחרי שנשבעו, או אחרי ההשבעה) כפרו. ולרבי מאיר (לשבועה על שני גווניה) אף על פי שלא באו לבית דין [...]". המובאה מדברי הרשב"א (חידושי הרשב"א על מסכת שבועות, מהדורת א' סופר, ירושלים תשכ"ה, עמוד 83, וע"ש). 

			ז. תוצאות ההשוואה

			מן ההתחלה עד למילים "ואמרו אמן" זהים שני המקורות מילה במילה ואנו מתקשים להחליט היכן המקור והיכן ההעתק, אבל דומה שתנא דמתניתין השתמש בלשונו של רבי מאיר שבברייתא.

			את המילים "בין בפני בית דין בין שלא בפני בית דין" שבברייתא הוא העביר למ"א, והוסיף להן את המונח "מפי עצמו", וכן את ההלכה "מפי אחרים אינן חייבין עד שיכפרו בהן בבית דין דברי רבי מאיר". 

			את המילים "בין מפי עצמו בין מפי אחרים" הוא העביר למ"א ושם אותן בפי חכמים, כדי להביא את הדעה המנוגדת לרבי מאיר. ובמקום פסק דינו של רבי מאיר "כיון שכפרו בהן חייבים" הוא הביא את פסק דין חכמים "אינן חייבין עד שיכפרו בהן בבית הדין".

			במשנה ג הוא סתם את פסק דינו "הרי אלו חייבין", ויש לפרשו מר כדאית ליה אפילו אם כפרו חוץ לבית דין ומר כדאית ליה רק אם כפרו בבית דין.

			דומה כי תנא דמתניתין השתמש בלשונו של רבי מאיר בברייתא על מנת להעמיד את המחלוקת שביניהם על רובד לשוני אחיד במטרה להגדירה.255 הוא הדין בשתי הדוגמאות שהעורך הביא במ"ג. בדוגמאות ההן הוא מאייר רק פן אחד בשבועת העדות, אותו הפן שנמצא במחלוקת דהיינו שבועה מפי עצמו.

			דבר זה מוכח מן הברייתא. רבי מאיר חייב בכפירה מחוץ לבית דין רק בשבועה מפי עצמו. בברייתא הוא חייב את העדים בשני המקרים גם כשכפרו חוץ לבית דין; משמע שהוא משייך את הדוגמא השנייה לסוג של שבועה מפי עצמו.

			זוהי גם דעתו של שמואל, שכן הוא אומר (שם שם) "כל העונה אמן אחר שבועה כמוציא שבועה מפיו". שני הדגמים במשנה ג:

			
					"שבועה שאין אנו יודעים לך עדות"

					"אין אנו יודעים לך עדות, משביע אני עליכם ואמרו אמן" 

			

			מהווים אפוא איור למונח "מפי עצמו". בשני המקרים מחייב רבי מאיר את העדים גם כשהם כופרים חוץ לבית דין, אבל חכמים מחייבים אותם רק כשהם כופרים בבית הדין. ומכאן שבשני המקרים פסק הדין: "הרי אלו חייבין". הוא מבחינת חיסורי מחסרא, ויש לפרשו: 

			מר כדאית ליה — הרי אלו חייבין, גם אם כפרו חוץ לבית דין.

			ומר כדאית ליה — הרי אלו חייבין, רק כשכפרו בבית הדין.

			כלומר, מ"ג נמצאת במוקד המחלוקת והתנא לא חשש לקצר,256 כי המחלוקת שביניהם הובאה כבר במ"א. בהתאם לקו המחשבה הזה הצטרך העורך להביא גם בשבועת הפיקדון את הפן שנמצא שם במחלוקת. לשון הדוגמא הייתה צריכה להימסר בזה הלשון: שבועת הפיקדון כיצד? אמר לו: תן לי פקדוני שיש לי בידך. אמר לו: אין לי בידי. משביעך אני (וההשבעה נקלטה), הרי זה חייב (אפילו אם שומר הפקדון לא ענה אמן). וגם כאן היינו מפרשים "הרי זה חייב" בשני אופנים. לדעת רבי מאיר, הרי זו שבועה מפי אחרים וחייב רק אם כפר בבית הדין. לדעת חכמים בשבועת הפיקדון הוא מתחייב גם בשבועה מפי אחרים אפילו כשכפר חוץ לבית דין, אלא שאגב גררא חזר התנא והביא גם בשבועת הפיקדון מעין המטבע שנטבעה בשבועת העדות. 

			נשוב למ"ב: הנחה זו כוחה יפה גם לגבי מ"ב אלא שנראה כי מ"ב היא משנת דור יבנה. מדרש הדומה בתוכנו למ"ב מובא בספרא257 בשמו של רבי עקיבא וזה לשונו:

			רבי עקיבא אומר:

			אין לי אלא מפי עצמו מזיד, מנין מפי עצמו שוגג

			מפי אחרים מזיד, מפי אחרים שוגג (מניין)?

			תלמוד לומר: "והוא עד או ראה או ידע אם לא יגיד ונשא עונו" (ויקרא ה, א)

			ונראה כי משנתנו מביאה פרפרזה של המדרש ההוא ומוסרת אותה בלשון המשנה. רבי עקיבא משתמש במדרש ההוא במונחים "מפי עצמו, מפי אחרים" בהקשר לשבועת העדות, ומחדש בזה שהחיוב חל על מזיד מפי עצמו ועל מזיד מפי אחרים. זהו תוכן ההלכה גם במשנתנו.

			ולא מן הנמנע כי בידי רבי מאיר ובידי חכמים הייתה מסורת, כי שבועה מפי עצמו מחייבת גם כשהכפירה באה לידי ביטוי חוץ לבית דין. ואילו השבועה מפי אחרים מחייבת רק כשהכפירה באה לידי ביטוי בבית דין, והם מחולקים בפירוש המונחים. רבי מאיר מפרשם מילולית. ולפי פירושו תיתכן שבועה מפי עצמו גם בשבועת העדות, כשם שתיתכן שבועה מפי אחרים גם בשבועת הפיקדון. לשיטת חכמים, מקבילה השבועה מפי אחרים לשבועת העדות, ובשבועת העדות מחויבים העדים רק אם כפרו בפני בית דין. שבועה מפי עצמו מקבילה לשבועת הפיקדון, ושומר הפיקדון חייב גם כשהוא כופר חוץ לבית דין.258

			לפי פירוש זה מחולקים ביניהם רבי מאיר וחכמים בפירוש משנת רבי עקיבא רבם, ולא במידה שהתורה נדרשת בה. על פסק הדין "וחייבים" נאמר גם כאן, שכל אחד מהם נאמן לשיטתו וחסורי מחסרא: רבי מאיר מפרש "וחייבין" בשבועת "מפי עצמו", גם כשכפרו מחוץ לבית דין. חכמים מפרשים "וחייבין" רק כשכפרו בפני בית הדין בכל סוג של שבועה. וגם כאן לא חשש התנא של משנתנו לקצר מפני שהמחלוקת שביניהם כבר הובאה במ"א.

			ח. הסיום בקובץ הזה שבמשנתנו

			בסופו של הקובץ הביא העורך מחלוקת בין רבי מאיר לבין חכמים בלשון השבועה המחייבת את העדים בשבועת העדות, בלשון השבועה המחייבת את שומר הפיקדון ובלשון השבועה המחייבת את המקלל.

			נמצאנו למדים, שתנא דמתניתין פתח את קובץ ההלכות הדן בשבועת העדות בסדרה אחת של הלכות, סדרה שהיא במחלוקת בין רבי מאיר לבין חכמים, ונעל את הקובץ בסדרה אחרת שהיא במחלוקת ביניהם. מחלוקות אלו שימשו מסגרת לקובץ הלכות חדש שנוסף על ידי תלמידיהם ותלמידי תלמידיהם (בהמשך חיבור זה ננסה להוכיח, כי ההלכות הן הלכות מאוחרות). אבל תנא דמתניתין לא מסר ואף לא התכוון למסור את אותן ההלכות שרבותיהם של רבי מאיר ושל חכמים נמנו וגמרו עליהם בשעתם.

			ט. סיפא של משנה ג

			בסופה של מ"ג מובאת הלכה נוספת, לשון ההלכה היא:

			השביע עליהן חמשה פעמים חוץ לבית דין (וכפרו)

			ובאו לבית דין והודו, פטורים. 

			כפרו, חייבים על כל אחת ואחת.

			השביע עליהן חמשה פעמים בפני בית דין וכפרו,

			אינן חייבין אלא אחת.

			אמר רבי שמעון: מה טעם? הואיל ואינם יכולין לחזור ולהודות.

			לכאורה סותרים הלכה זו וטעמה את ההנחה, שהמסגרת מורכבת משתי סדרות שהן במחלוקת בין רבי מאיר לבין חכמים, וכי יתר ההלכות המשובצות בתוך המסגרת הן הלכות יותר מאוחרות. שהרי בנוסף לרישא של מ"ג שהיא במוקד המחלוקת בין רבי מאיר לבין חכמים מובאת עוד הלכה שרבי שמעון חברו של רבי מאיר מתייחס אליה ומנמקה. ונראה כי צירופה של ההלכה במ"ג לטעמו של רבי מאיר בא בהשפעת רבי יוסי בירושלמי, המשיב לשאלת רבי יודן קפודקיא.259 אלא שהדעת נותנת כי ההלכה "השביע עליהן חמשה פעמים [...]" לא הייתה, לא במשנת רבי יודן קפודקיא השואל ולא במשנת רבי יוסי המשיב, וכי טעמו של רבי שמעון בא לנמק במשנתם את שיטת חכמים הסבורים כי שבועת העדות: "בין מפי עצמו, בין מפי אחרים אינם חייבין עד שיכפרו בבית דין".

			רבי יוסי למד מנימוקו של רבי שמעון בשבועת העדות, שמכיוון שבשבועת הפיקדון יכול השומר לחזור ולהודות על הכול, יחויב על כל כפירה וכפירה. במשך הזמן נשתרש בתלמודים הנימוק של "אמרוה רבנן קמיה דרב פפא".260 על פי נימוקם חלוקים רבי מאיר וחכמים בשיטת המדרש. לפי רבי מאיר השיטה היא: "דון מינה ומינה", לפי חכמים השיטה היא "דין מינה ואוקי באתרה". הנימוק שבתלמודים דחק הצידה את נימוקו של רבי שמעון והעביר אותו להלכה החדשה.261

			י. משמעות המונחים מפי עצמו, מפי אחרים במשנתנו ובברייתא262

			משנת חכמים כפי שהיא נשנתה בבית מדרשם אינה בידינו.263 המקורות עליהם אנו מסתמכים הם הבאת דעתם על ידי תנא דמתניתין בשבועת העדות264 ובשבועת הפיקדון,265 כתגובה לדברי רבי מאיר. במילים אחרות, במשנתנו הביא העורך את ההלכות בלשון שנשנו בבית מדרשו של רבי מאיר. וכדי שהמחלוקת העניינית תובן, מסר העורך גם את דעת חכמים בלשונו של רבי מאיר, ובידינו נשתמרה פרפרזה ממשנתם. 

			דברי רבי מאיר נשתמרו בנפרד בברייתא.266 בברייתא מובאת דעתו של רבי מאיר בלבד, אבל מסיומה של הברייתא: "דברי רבי מאיר", משמע שהוא התייחס בדבריו לדעתם של חכמים ומגיב עליהם. על כן, הובאו שם המונחים "מפי עצמו, מפי אחרים" כפי שהובנו על ידי חכמים. דהיינו, בברייתא המונח "מפי עצמו" הוא כינוי לשבועת הפיקדון, והמונח "מפי אחרים" הוא כינוי לשבועת העדות. אחרת יהיו דברי רבי מאיר בברייתא בלתי מובנים לחלוטין. לעומת זאת במשנתנו הובאו המונחים האלה במשמעות שנתן להם רבי מאיר, דהיינו "מפי עצמו" רוצה לומר שהשבועה באה ביוזמתו העצמית, בין בשבועת העדות ובין בשבועת הפיקדון. תפיסה זאת, שהתנא יכול להשתמש במונח אחד כדי לציין שני דברים שונים והיפוכן או להפך, להשתמש במונח והיפוכו כשהוא מתכוון לאותו הדבר ואפילו באותה הסוגיה ממש, הייתה מקובלת כבר על הראשונים. כך למשל, משתמש התנא במנחות ב ע"ב במונח "מנכרא", על מנת לציין מחשבה שאינה פוסלת את הקורבן, ושם (ג ע"ב) הוא משתמש במונח "לא מנכרא" על מנת לציין מחשבה שאינה פוסלת את הקורבן.267

			ואם התנא יכול לנקוט במטבע לשון אחד והיפוכו, כשהוא מתייחס לאותו מושג, וזאת אפילו בסוגיה אחת כשהדבר נוח לו, על אחת כמה וכמה שהוא יכול להשתמש במונחים בעלי מטבע אחיד ולתת להם משמעויות שונות אם הדבר נוח לו. בפרט כשמדובר שתי סוגיות שונות ובהבדלים בין משנה לבין ברייתא.

			יא. המחלוקת בין רבי מאיר לבין חכמים

			בניתוחן של שלוש המשניות הראשונות ניסינו להוכיח, כי משנתנו ממשיכה בדיוניה באותן ההלכות שלא לובנו די הצורך במשנת רבותיהם, והעורך משבץ את ההלכות החדשות במסגרת שהיא כולה מחלוקת פרשנית במשנה שקדמה להן, ובכל זאת חסרה במשנתנו חוליה מקשרת כלשהי.

			נשוב מזווית ראייה אחרת לשאלה השלישית מהשאלות שציינו לעיל — הוה ליה לאשמועינן דין עדים ברישא שהוא בתביעה ובהשבעה.268 ראשה של מ"א עונה על השאלה: במי נוהגת שבועת העדות? התשובה לשאלה זו נמסרה בסתם, כקביעה שיש עליה הסכמה כללית. סופה של מ"א עונה על השאלה: אימתי יחול הצו "אם לא יגיד ונשא עונו" על העדים ששבועת העדות נוהגת בהם? בתשובה על השאלה השנייה חלוקים רבי מאיר וחכמים. שני הצדדים תמימי דעים, כי כל זמן שלא נתבעו אישית על ידי התובע ולא הושבעו על ידו, לא יחול עליהם החיוב להביא קורבן.

			נשאלת השאלה: תביעה ושבועה מאן דכר שמיהו? כלומר, כשם שתנא דמתניתין פירט בתחילה במי השבועה נוהגת כך היה גם צריך לפרט מה הם התנאים שצריכים להתקיים כדי שהשבועה תחייב אותם בקורבן. במעבר מן הפירוט במי שהשבועה נוהגת אל המחלוקת אימתי היא נוהגת, מדלג התנא על חוליה מרכזית וחסרונה במשנתנו מורגש מאוד. ואפשר כי תנא דמתניתין מביא בעצמו בפתיחה מאמר המקשר בין הקובץ הקדום ובין המשך ההלכות, הלכות שנתחדשו לאחר מכן. במילים אחרות, אפשר והמאמר "ואינה נוהגת אלא בראויים להעיד" בא למלא את החולייה החסרה וכוונת המאמר היא, אינה נוהגת אלא אם אותם העדים ששבועת העדות נוהגת בהם הוכשרו תחילה להעיד.269 כלומר גם העדים ששבועת העדות נוהגת בהם לא יחויבו בדיני אדם אלא אם כן נתבעו על ידי התובע, הושבעו על ידו תחילה והם המשיכו להשתמט ולטעון — איננו יודעים עדות.

			בהלכה, כי העדים ששבועת העדות נוהגת בהם צריכים להיום גם ראויים, לא מחולקים שני הצדדים. המחלוקת ביניהם היא, אימתי הופכת הכשרתם לשבועת העדות בכוח לחיוב הלכה למעשה. רבי מאיר אומר: בנשבע מפי עצמו תופס החיוב גם אם כפרו חוץ לבית דין. חכמים אומרים: אם מדובר בשבועת העדות תופס החיוב רק אם כפרו בבית דין, אפילו בשבועה מפי עצמו.270 בהתאם לפירוש זה נוכל להבין את המחלוקת בין רבי מאיר לבין חכמים כתוספת פרשנית לעניין שלא הובהר כל צורכו במשנה הקודמת והוא — אימתי הופכת כפירת העדים ממכשיר בכוח לחיוב בפועל. ראשה של מ"א היא משנת רבי עקיבא וסיעתו וסופה היא משנת התלמידים המחולקים בנקודה מאוד מוגדרת בפירוש משנת רבותיהם. בשני התלמודים, סתמא דירושלמי271 וסתמא דבבלי,272 קנה לעצמו שביתה הפירוש, כי המחלוקת בין שני הצדדים היא המחלוקת בשיטת מדרש הכתוב, במידת הגזרה השווה. ראיית המחלוקת כמחלוקת פרשנית משוקעת אף היא בשני התלמודים. ואף שפירוש זה נראה כפירוש נכון הוא נדחק הצידה ויש לדלותו מבין השורות. על שני הפירושים בתלמודים נדון בהרחבה בהמשך חיבור זה.

			יב. סיכום

			
					מ"ב היא משנת רבי עקיבא, ולמרות שהיא נמסרה בסתם חלוקים רבי מאיר וחכמים בפירושה.

					מ"ג "שבועת העדות כיצד [...]", היא משנת רבי מאיר וחכמים ומהווה מוקד המחלוקת. תנא דמתניתין מתבסס אומנם על הלכות שהיו מקובלות וסדורות בפני רבי מאיר ובפני חכמים, אבל הוא לא בא למסור אותן כסדרן.

					העורך פתח בהלכה שהיא במחלוקת בין רבי מאיר לבין חכמים וסיים בהלכה אחרת, שאף היא נמצאת במחלוקת ביניהם. אבל ההלכות המרוכזות בין שתי המחלוקות שהן עיקרו של הקובץ מורכבות מהלכות שנתחדשו בתקופה מאוחרת, ובע"ה ניווכח בזאת בפרקים הבאים.

					בספרא נשתמרו שני מדרשים שהם היסוד לפתיחה שבמשנתנו ולמחלוקת בין רבי מאיר לבין חכמים שבקובץ.273

					כתוצאה מצירופים שונים נוספה למ"ג הלכה חדשה שלא הייתה במשנתם של אמוראי ארץ ישראל בדור הרביעי לאמוראים. וטעמו של רבי שמעון הועבר להלכה החדשה, אבל נראה כי במקור נימק טעמו של רבי שמעון את שיטת חכמים; ולא מן הנמנע כי חכמים המוזכרים במשנתנו הם רבי שמעון המנמק את שיטתם.

			

			

			
				
						241	שבועות פ"ד מ"א.


						242	וייס, קדושים פרק ח, עמ' צא. הפיסוק על פי ספרא, דפוס ונציה, 1545.


						243	בפירושו על ספר ויקרא, מוסד הרב קוק: ירושלים תשכ"ג, עמ' ק"ו.


						244	בשבועת ביטוי שפתים (שבועת העדות פ"ג מ"י), בשבועת שווא (שם מי"א) ובשבועת הפיקדון (שם פ"ה מ"א).


						245	בשבועות פ"ב חלוקים דברי רבי אליעזר, רבי עקיבא ורבי ישמעאל במדרש הכתובים בדיני העלם (מ"ה). ושם פ"ג חלוקים רבי עקיבא וחכמים בשעור אכילה מחייבת של הנשבע שלא לאכול. כלומר, דור יבנה.


						246	דיני שבועת העדות ממוסגרים במחלוקת רבי מאיר וחכמים. בראש הפרק מובאת מחלוקת רבי מאיר וחכמים בדין: "מפי עצמו, מפי אחרים" (מ"א); בסוף הפרק מובאת מחלוקת רבי מאיר וחכמים בלשון השבועה המחייבת את הנשבע ואת המקלל (מי"ג). כלומר, המסגרת היא של חכמי דור אושא.


						247	חלק ממשנת רבותיהם נמצאת בספרא דיבורא דחובא פרשה ח פרק יא, חלק אחר משוקע בתוספתא שבועות פרק ב, תוספתא שהיא בעלת זיקה למשנת רבי יוסי הגלילי. וכן מביאים התלמודים, הירושלמי והבבלי חלק ממשנת דור יבנה בשבועת העדות.


						248	רש"י בשבועת ביטוי ובשבועת שווא (שבועות כט ע"ב) ד"ה: נוהגת באנשים ובנשים: "ומשום דבעי למתני בשבועת העדות: 'באנשים ולא בנשים, ברחוקים ולא בקרובים כו', (שם לו ע"ב) "איידי דתנא בשבועת העדות 'באנשים ולא בנשים' תננהו נמי לכולהו".


						249	שאלה דומה שואלים בעלי התוספות בריש עירובין בשם הר"י מאורלינש ושם: "הוה ליה לאשמועינן הכשר מבוי ברישא שהוא בלחי וקורה", וע"ש.


						250	כך משמע משתי המשניות בפרק ד: 1. "שלח ביד עבדו או שאמר לו הנתבע, משביע אני עליכם שאם אתם יודעין לו עדות שתבואו ותעידוהו — הרי אלו פטורין עד שישמעו מפי התובע" (שם פ"ד מי"ב); 2. "אמר לשנים: בואו והעידוני. שבועה שאין אנו יודעים לך עדות [...] הרי אלו חייבין" (שם שם מ"ג). ומדייקים בבבלי (שבועות לב ע"א): "אמר — אין, לא אמר — לא". פירוש: רק אם התובע תבע מהם להעיד להם והם נשבעו שאינם יודעים עדות רק אז יהיו חייבים.


						251	המטבע לקוח משבת פ"א מ"ד. ושם: "אלו מההלכות שנאמרו בעליית חנניה [...]" בביאור הסוגיה שם עיינו ליברמן, תוספתא כפשוטה, שבת, עמ' 13 החל משורה 36, ועמ' 143. וכשם שמשנתנו שם מביאה רק הלכה אחת מתוך הרבה הלכות שהיו במחלוקת בין בית שמאי לבין בית הלל, כך גם משנתנו כאן מביאה הלכה אחת בשבועת העדות שהייתה במחלוקת בין תלמידי רבי עקיבא.


						252	בתוספתא שבועות פ"ב ה"ו הגרסה היא: "וחייבין על זדון העדות ועל זדון השבועה, ועל זדון העדות עם שגגת שבועה, על שגגת העדות הוא פטור". התוספתא שם נראית כפותחת בפסקה ממשנתנו, והיא מפרשת שם: "ואיזו היא זדון העדות עם זדון השבועה שהוא חייב [...] ואיזו היא זדון העדות עם שגגת השבועה [...] ואיזו היא שגגת העדות שהוא פטור וכו'" (צוקרמנדל, עמ' 448). כלומר בפנינו נוסח אחר במשנתנו. ונוסח המשנה בפסקה שבתוספתא נראה כנוסח יותר מתוקן, וע"ש. 


						253	ראו בבלי שבועות לז ראש ע"א ושם: "[...] פגע בהו רב כהנא. אמר להו [...] כיון דחידוש הוא דבכל התורה לא אשכחן מזיד דמייתי קרבן והכא מייתי קרבן וכו'".


						254	לא שמענו את רבי מאיר וחכמים חולקים בעניין שבועה. זוהי גם דעתם של רב פפא ושל אביי בשבועות לב ע"א, ושם: "אמר ליה רב פפא לאביי: אי הכי אימא (שבועה גופא) בבית דין — אין, שלא בבית דין — לא". מקושיית רב פפא משמע שגם אביי הבין, כי גם לדעת חכמים תכשיר שבועה את העדים לחייבם בקורבן אפילו נשבעו חוץ לבית דין.


						255	ראו א.ו: השוואה בין שני המקורות ו־א.ז: תוצאות ההשוואה שם.


						256	המפרשים הקלסיים סבורים אף הם, כי העורך קיצר כאן. אלא שהם מפרשים כן כדי להעמיד את המשנה כשיטת חכמים. למשל, תוספות (שבועות לא ע"ב ד"ה משביע): "אליבא דרבי מאיר אתי, דחייב חוץ לבית דין במושבע מפי עצמו. ולפיכך איצטריך למתני' 'ואמרו אמן'. אי נמי אפילו כרבנן ונקט 'ואמרו אמן' כדי לקצר. והוא הדין אם אמרו אחר כך: אין אנו יודעים לך עדות". וכן פרשנים אחרים.


						257	ספרא דבורא דחובא פרשה ח, הלכה ג; וייס, פרשה ח, ה"ג, עמ' כג.


						258	בהבנת משמעות המונחים על פי שתי השיטות, כמשתקף בירושלמי ובבבלי נדון בע"ה בפרק ג: עקרון המחלוקת.


						259	ירושלמי שבועות פ"ד ה"ג לה ראש ע"ג.


						260	דברי רבנן מובאים בבבלי שבועות לא ע"ב. בירושלמי שם פ"ד ה"ג לה ע"ג מובאת סוגיה זו בסתם.


						261	נדון בכך בהרחבה בראש פרק עקרון המחלוקת, שם נתייחס לסוגיות שבגמרא וגם נסתמך על הנוסח שבספרא וע"ש.


						262	אפשרות לשני פירושים הבאנו בהרחבה בפרק ג: עקרון המחלוקת פירוש ב.


						263	עיינו בבא בתרא ג. הקשיים בפרק י"א לפי סדר ההלכות, וכן הלכות ה, ו בפרק י"א שבספרא. ושימו לב לעובדה כי המאמר: "מכאן אמרו" אינו משתלב לא בהלכה שלפניו ולא בהלכה שלאחריו. והוא דומה יותר לתשובה על שאלת הבבלי (שם לב ע"א) "מנלן דאכפירה בבית דין הוא דמחייבי אחוץ לבית דין לא מחייב". ואפשר שמשנת חכמים כפי שנשנתה בבית מדרשם נשתמרה בספרא: "מכאן אמרו: השביען בחוץ וכפרו ובאו לבית דין והודו — פטורים. השביען בחוץ והודו ובא לבית דין וכפרו — חייבים." אם הפתיחה: "מכאן אמרו" היא חלק ממשנת חכמים, הרי שחכמים החולקים על רבי מאיר בעצמם מסתמכים על מאמר רבותיהם. ושוב, אם ההנחה הזאת היא נכונה, נשתמרה בספרא במרכזן של הלכות מאוחרות הלכה קדומה. ועל כן אין המאמר משתלב לא בהלכה שלפניו ולא בהלכה שלאחריו.


						264	"וחכמים אומרים: בין מפי עצמו ובין מפי אחרים אינן חייבין עד שיכפרו בהן בבית דין" (שם פ"ד מ"א).


						265	"וחכמים אומרים: בין מפי עצמו ובין מפי אחרים כיון שכפר בו, חייב" (שם פ"ה מ"א).


						266	בבלי שבועות כט ע"ב.


						267	רש"י מנחות ג ב ד"ה: "הכי קאמר [...] הא 'לא מינכרא' לא דמי לההוא דלעיל וכו'"; תוספות שם ד"ה אף על גב: "הרבה יש לתמוה למה שינה לשונו ולישנא דלעיל [...] דמה שקורא לעיל 'מינכרא', קורא הכא 'לא מינכרא', וחד פירושא לתרוויהו. ושמא [...] ניחא ליה למינקט הכא ולעיל על פסול לשון 'לא מינכרא' ובסוף שמעתא [...] נקט לשון 'מינכרא' על פסול".


						268	עיינו לעיל עמ' 101, שאלה שלישית. 


						269	על משקל "כל הראוי למזבח אם עלה לא ירד" ועיינו קוסובסקי אוצר לשון המשנה, ח"ב, עמ' 160: "ראוי [...] דבר שהוא ניכר בבירורו מכוון ומתאים ועלול לעניין מה".


						270	על פי הפירוש הרווח נראה כל המאמר "ואינו נוהג אלא בראויין להעיד" כחזרה שלא לצורך. ומזמין את שאלת הבבלי (שבועות לא ע"ב) "לאפוקי מאי" ואת התשובה "אמר רב פפא: לאפוקי מלך. רבי אחא בר יעקב אמר: לאפוקי משחק בקוביא". עצם השאלה נראית כשאלה סבוראית. מטרת התשובה היא כנראה לומר כי מאמרי שני האמוראים נרמזים במשנתנו, אבל ספק גדול אם שני המאמרים נאמרו בהקשר ישיר למשנתנו. ולפי הפירוש המוצע, אין אנו נזקקים לא לשאלה לא לתשובה.


						271	ירושלמי שבועות פ"ד ה"ג לה ג.


						272	בבלי שבועות לא ע"ב.


						273	ספרא דיבורא דחובה פרשה ח, ה"א-ה"ג. והבאנו כאן את המדרש שהוא יסוד לפתיחה בעמוד 105, ואת המדרש שהוא יסוד למחלוקת בעמ' 112.


				

			
		
	
			פרק ב

			שבועת העדות בספרא

			קובץ שבועת העדות מחולק בספרא שבידינו לשניים:

			א. 	ספרא דיבורא דחובה פרשה ח ובו עשר הלכות.

			ב. 	ספרא דיבורא דחובה פרק יא ובו שבע הלכות.274

			בסך הכול שבע עשרה הלכות.

			א. החלוקה בפרשה ח

			בהרכבו ובחלוקתו של פרק א שבספרא אפשר למצוא היגיון מסוים ולשכתב אותו. עשר ההלכות בפרשה ח מתחלקות לשלושה סעיפי משנה, כמפורט להלן:

			1.	שלוש ההלכות הראשונות שבפרשה מכילות שני מדרשים קדומים:275 

			
					מדרש בסתם, המדרש הזה מדייק מן המילים "ושמעה קול אלה" (ויקרא ה, א) כי עדים המשתמטים ממתן עדות יחויבו בקורבן, רק אם הושבעו תחילה ולמרות שידעו עדות המשיכו לטעון שאינם יודעים.276

					מדרש רבי עקיבא. מדרש זה מקבל את המדרש בהלכות א, ב, כנתון הלכתי מחייב ומדייק מייתור הלשון של הפסוק בהמשכו: "והוא עד או ראה או ידע" (שם, שם) הלכה נוספת. כאומר, אומנם מקובלת עלי ההלכה דאתיא מן המדרש הקודם, אבל מהמשך הפסוק אני למד כי שבועה זו מחייבת גם כשהיא באה מפי עצמו — מזיד או שוגג,277 וגם כשהיא באה מפי אחרים — מזיד או שוגג.278 ומכאן שהמדרש בסתם נקבע כיחידה ספרותית לכל הפחות דור אחד לפני דורו של רבי עקיבא. 

			

			2.	לפתיחה הזאת צמודים ארבעה מדרשים, שיש בהם סימנים של מדרשי אמוראים ועניינם הוא צמצום תחומי החיוב של העדים.279 בדגמים המובאים בארבעת המדרשים האלה, מדובר בתביעת ממון ובמקרים שיש בהם תביעה והשבעה. אך אף על פי כן אם העדים יכפרו, דהיינו, יתחמקו במקרים המוזכרים ממתן עדות, לא יחויבו בקורבן — כל מקרה מחמת טעם אחר.

			3.	אחרון הוא מדרש בשם רבי אליעזר (בן הורקנוס) הדורש את מילת הברירה "או" ולומד ממנה על דרך ההיקש שהכתוב מדבר בשבועת העדות שעניינה תביעת ממון בלבד.

			נסכם ונאמר, כי פרשה ח יכולה להיחשב במובן מסוים ליחידה ספרותית נעולה:

			
					הפתיחה והסיום הם מדרשים קדומים. מדרשים המגבילים את החיוב שבתורה. לאמור העדים יחויבו בקורבן רק אם התביעה מלווה בהשבעה (ה"א וה"ב) ומדובר כאן בתביעת ממון בלבד (ה"ח ה"ט וה"י).

					מדרש רבי עקיבא, ויש במדרש זה משום חידוש280 (ה"ג).

					בתווך, בין המדרשים הקדומים, מובאות ארבע דוגמאות מוחשיות המצמצמות עוד יותר את תחום החיוב שבחוק. והם מדרשים מאוחרים (ה"ד, ה"ה, ה"ו וה"ז).

					מבחינה צורנית בנויה היחידה על מספר שבע. ארבעת המדרשים המאוחרים ממוסגרים בשלושה מדרשים קדומים, מדרש בסתם ומדרש רבי עקיבא שהם הפתיחה ומדרש רבי אליעזר שהוא הסיום.

			

			לעומת זאת, קשה למצוא את ההיגיון בחלק ב שבספרא ולשכתבו. קשה למצוא קו מאחד לשבע ההלכות שבפרק וכמעט כל הלכה כשלעצמה קשייה הפנימיים עימה. דומה הדבר כאילו מסדר הספרא נדחק למצב לא נוח. הלכות אלו לא השתלבו במסגרת הכללית ולמרות זאת הוא ראה צורך להביאן. על כן הוחלט לשימן בסוף, בלא סדר פנימי מחייב.

			ב. הקשיים בפרק יא לפי סדר ההלכות

			א.	הלכות א ו־ב — בשתי ההלכות הללו ממשיכים לדרוש במדרש רבי אליעזר כי הפסוק הדן בשבועת עדות מתייחס לתביעת ממון בלבד. החכמים הנוטלים חלק בדיון הם רבי עקיבא, רבי יוסי הגלילי ורבי שמעון. מדרשים אלה מעוררים כמה תמיהות:

			
					מדוע לא נחה דעתם של שלושת החכמים המוזכרים מהיקש רבי אליעזר בדור שקדם להם?

					מדוע לא הסתפק ריה"ג במדרש רבי עקיבא או להפך, מדוע לא הסתפק רבי עקיבא במדרש ריה"ג?

					רבי אליעזר השווה את שבועת העדות לשבועת הפיקדון ולמד מן ההשוואה שמדובר בתביעת ממון בלבד. רבי עקיבא ורבי יוסי הגלילי לומדים את הדין הזה מגופו של הפסוק. נשאלת השאלה: מה ראה רבי שמעון, שהוא תלמידו המובהק של רבי עקיבא, לנטוש את מדרש מורו ולחזור ולהקיש בעניין זה את דין שבועת העדות לדין שבועת הפיקדון?

			

			ב. 	הלכות ג ו־ד — ה"ג היא מיזוג של קל וחומר וגזרה שווה ושניהם נראים כחסרים.

			
					הקל וחומר. אם נתבונן בקל וחומר נראה שכל הדינים בהן שונה שבועת הפיקדון משבועת העדות הם מדברי חכמים. בשבועת הפיקדון (פ"ה מ"א) נאמר: "שבועת הפקדון נוהגת באנשים ובנשים, ברחוקים ובקרובים, בכשרים ובפסולים וכו'", ושם (מ"ב): "השביע עליהן חמשה פעמים בין בפני בית דין ובין שלא בפני בית דין וכפר, חייב על כל אחת ואחת. אמר רבי שמעון: מה הטעם? מפני שיכול לחזור ולהודות". בשבועת העדות (פ"ד מ"א) נאמר: "שבועת העדות נוהגת באנשים ולא בנשים, ברחוקין ולא בקרובין בכשרים ולא בפסולין", ושם (מ"ג): "השביע עליהן חמשה פעמים בפני בית דין וכפרו, אינן חייבין אלא אחת. אמר רבי שמעון: מה הטעם? הואיל ואינם יכולים לחזור ולהודות". 

					החומרות והקולות הם אפוא מדברי חכמים, ואין למדים מדברי קבלה על משמעות הכתוב שבמקרא. משמע שהקל וחומר אינו מן המידה.

					הגזרה שווה. הגזרה שווה בהלכה ג שבפרק חוזרת על עצמה מילה במילה בהלכה ד שבפרק. התוספת היחידה בה"ד הן המילים: "ויש לו". שתי מילים אלו אפשר היה להוסיף לגזרה שווה שבה"ג. את הדין בה"ד אפשר היה לחזק במילים: והרי כבר נאמר נפש כי תחטא לגזרה שווה, ובכך להימנע מכפילות בלימודה. ומה ראה המסדר להביא את הגזרה שווה פעמיים בזה אחר זה?

			

			ג. 	הלכה ה — המילים "חמשה פעמים" בה"ה שבפרק נראות כמיותרות. ראשית, מפני שאפילו אם נכפיל את הפטור עד אין סוף פעמים לא תשתנה התוצאה. ואם העדים פטורים אין זה משנה אם השביעם פעם אחת בלבד או שהשביעם חמש פעמים. שנית, מן המדרש הזה לומדים בספרא בהלכה ו: "מכאן אמרו השביען בחוץ וכפרו ובאו לבית דין והודו — פטורים, בחוץ והודו ובאו לבית דין וכפרו — חייבין". כלומר, הם פטורים אם כפרו בחוץ מפני שבהגדה חוץ לבית דין לא יתחייב עדיין הנתבע בממון. הם חייבים אם כפרו בפני בית הדין מפני שאם היו מגידים היו מחייבים את הנתבע לשלם ממון. הווה אומר, הלימוד הוא: פטור — כשכפרו בחוץ, חייב — כשכפרו בפנים. והמילים "חמשה פעמים" רק מסיחים את הדעת מן העיקר.

			ד. 	הלכה ו — במיוחד מתרבות התמיהות בה"ו, בשעה שהעורך עזב את לשון המדרש וסיים את הנושא בהלכות שהוא מסרן בלשון המשנה, וגם אותן נמנה לפי הסדר שנמסרו בספרא.

			
					המאמר "מכאן אמרו [...]" בלשונו שבספרא ליתא במקורות המקבילים. אבל הוא פרפרזה מדויקת של דברי חכמים בפ"ד מ"א: "וחכמים אומרים בין מפי עצמו ובין מפי אחרים אינן חייבין עד שיכפרו בהן בבית דין". הספרא פתח אפוא במדרש קדום, מדרש שבפירושו חלוקים רבי מאיר וחכמים, וסיים במובאה של אותם החכמים החולקים על רבי מאיר באותה המשנה ובהכרעה "מכאן אמרו [...]"; דהיינו, בקביעה כי ההלכה היא כדברי חכמים, תוך התעלמות גמורה מן הצורך לפרש על איזה מדרש הסתמך רבי מאיר החולק על דבריהם.

					אמרנו כי מאמר בלשון הזה ליתא במקורות המקבילים שבפנינו. אבל בשבועות לב ע"א שואלים בבבלי: "מנלן דאכפירה בבי דינא הוא דמחייבי. אחוץ לבי דינא לא מחייבי?" ובתשובה מובא מדרש הספרא אך בציון אמר אביי: "אמר אביי: אמר קרא 'אם לא יגיד ונשא עונו' (ויקרא ה, א), לא אמרתי לך אלא במקום שאילו מגיד זה מתחייב זה ממון". רב פפא שם, אינו מסכים עם תשובת אביי: "א"ל רב פפא לאביי: אי הכי, אימא שבועה גופא בב"ד אין, ושלא בבית דין לא!" ובבבלי שם, אינם טורחים להביא את המדרש שבספרא כסיוע לדברי אביי, בחינת "תניא נמי הכי", ולא כאתקפתא על דברי רב פפא, בחינת "ומי מצית אמרת הכי".

					בבבא השנייה של הלכה ו איתא: "השביע עליהן חמשה פעמים חוץ לבית הדין ובאו לבית הדין והודו — פטורים. כפרו, חייבים על כל אחת ואחת [...] אמר רבי שמעון: מה הטעם? הואיל ואינן יכולין לחזור ולהודות".

			

				ראשיתה של הלכה זו היא חזרה מדויקת על מקבילתה בה"ה. אלא שבהלכה ה נמסר פסק הדין בלשון המדרש: "יכול יהו חייבין? תלמוד לומר [...]" ובהלכה ו נמסר אותו פסק הדין בלשון המשנה — "פטורים". אבל במתן הטעם מובאות שתי נוסחאות שונות זו מזו. בה"ה מעוגן הטעם במדרש "אם לא יגיד". דהיינו, בגזרת הכתוב "לא אמרתי לך אלא במקום שאם מגיד יתחייב זה בממונו של זה", ונציגו בבבלי הוא אביי. ואילו בה"ו מעוגן הטעם בהיגיון הלכתי. לאמור, אם כפרו בחוץ עדיין פתוחה הדלת בפני העדים לחזור בהם ולהודות, על כן הם פטורים. ונציגו של הטעם הזה הוא רב פפא. ולא מן הנמנע כי בספרא נמסרו שתי נוסחאות אלו זו על יד זו. האחת, בלשון המדרש והשנייה, בלשון המשנה מפני שעורך הספרא לא רצה להכריע במחלוקת האמוראים בנידון. ואם כן, נקבעו שתי הלכות אלו בספרא, אחרי שמחלוקת אביי ורב פפא לובנה בבית המדרש.

			ה. 	הלכה ז עד ההלכה האחרונה שבפרק י"א — אחרי המאמר "מכאן אמרו [...]", מביא הספרא שובל של הלכות שהוא העתק מדויק מן המשנה. ה"ז שבספרא היא העתק מדויק של מ"ד שבמשנתנו. תופעה זו היא תופעה שכיחה בספרא. אלא שבמקומות האחרים נמסרה ההלכה המובאת בספרא בציון "מכאן אמרו" באותו הלשון שבמשנתנו ובאותו הסדר. ועל כן, אפשר להניח כי המעתיק העתיק אותן אל תוך הספרא באשגרא דלישנא. לאמור, כיוון שהמעתיק מצא שמאמר זה נמצא במשנתנו, הוא המשיך להעתיק גם את המשנה שלאחריו. בפרט כשהמשנה הבאה הייתה גם המשנה האחרונה שבפרק. 

			
					הסבר זה, כי מדובר בהעתקה "מכנית" משום שגרא דלישנא, אין ליישמו בנושא שאנו דנים בו. ראשית מפני שהמאמר ליתא במשנתנו בצורה מדויקת, ושנית כיוון שהמשנה עליה מבוססת הפרפרזה שבספרי נמצאת בפתיחה, במשנה א, ואין לומר כאן שהמעתיק הביא בהיסח הדעת את הסיפא אגב הרישא.

			

			ג. נוסח שונה של הספרא במקבילות

			דרך הלימוד הוא לחפש תשובה לשאלות שהתעוררו תוך כדי עיון בספרא לאורך כל הנושא, ובהשוואת החומר למקבילות שבמקורות האחרים. והנה בדרך, תוך כדי חיפוש תשובה מתגלה למעיין אוצר יקר: העתק כתב יד עתיק יומין של הספרא בנוסח אחר. בעותק ההוא, הנוסח שונה וגם המבנה, החלוקה והסדר הם שונים. את ההעתק של כתב היד השני לא גילינו, לא בגניזה ולא באחד העיזבונות הנדירים. מצאנו, כי ארבע עשרה הלכות מנושא שבועת העדות שבספרא משוקעות במשנתנו ובתלמודים — ירושלמי ובבלי. בהתחשב בעובדה כי בספרא נמצאות בנידון בסך הכול שבע עשרה הלכות, וכי שלוש ההלכות הראשונות הן יסוד למ"א שבפרקנו, הרי שכל הספרא בנושא שבועת העדות משוקע במקורות המקבילים. ואולם, בחלק מהמקומות קיים שוני בנוסח, במבנה, בחלוקה ובסדר מן הנוסח שבספרא.

			ההבדלים המשמעותיים בסדר ובחלוקה

			א.	משנתנו מביאה בראש נושא שבועת העדות את המשניות: "שבועת העדות כיצד [...] אמר רבי שמעון: מה הטעם? הואיל ואינם יכולין לחזור ולהודות" (מ"ג), ואת "כפרו שניהן כאחת [...] כפרה הראשונה ואחר כך כפרה השנייה — שתיהן חייבות מפני שהעדות יכולה להתקיים בשתיהן" (מ"ד). בספרא מובאות שתי המשניות בסוף הנושא (פרק יא ה"ו וה"ז).

			ב.	במשנתנו מובא קובץ של חמש משניות (שבועות פ"ד משניות ח-יב). הצד השווה בחמשתן הוא:

			
					כל אחת מהן מביאה דוגמא של תביעת ממון.

					בכולן נתבעים העדים בשבועה לבוא לבית הדין ולהעיד.

					בכולן כופרים העדים, כלומר העדים יודעים עדות ולמרות זאת הם באים לבית הדין וטוענים שאינם יודעים עדות.

					בכולן פסק הדין הוא: "הרי אלו פטורין". העדים פטורים מלהביא קורבן עולה ויורד. משנה משנה וטעמה עימה.

			

				הלכות אלו מובאות גם בספרא, בהצעת המקרה שווה לשון הספרא ללשון המשנה מילה במילה. פסקי הדין שווים אף במהותם. ואולם, במשנה נמסר פסק הדין בלשון "הרי אלו פטורין", ובספרא נמסר פסק הדין בלשון המדרש "יכול יהיו חייבין תלמוד לומר [...]". הנימוקים שווים אף הם במהותם. בכל זאת ישנו שוני נוסף, שכן אם ניטול את הנימוק מן ההלכה שבמשנה, לא ייפגם המבנה הספרותי של המשנה המתאימה. ואילו הספרא, אף שהוא מביא את אותו הנימוק, הוא מהווה חלק בלתי נפרד מן המבנה הספרותי של ההלכה ושל חוט השדרה שלה. ואולם, בסדר נפרדו דרכיהן לגמרי. במשנתנו מובאות כאמור חמש ההלכות בקובץ אחד. עורך הספרא הביא ארבע מן ההלכות בסדר הפוך: פרשה ח, ה"ד — ההלכה הראשונה של הקובץ שבספרא מקבילה למשנה יב, משנה שבה מובאת ההלכה האחרונה של הקובץ במשנתנו; ה"ה שם, מקבילה למשנה יא; ה"ו — למשנה י; וה"ז — למשנה ט. את המשנה הראשונה שבקובץ, משנה ח, ניתק עורך הספרא מן הקובץ והעביר אותה לפרק יא ה"ד.

			
					באמצע בין ארבע ההלכות הראשונות שבספרא לבין ההלכות האחרונות הביא עורך הספרא ארבעה מדרשים של ארבעה חכמים: מדרש רבי אליעזר — פרשה ח, ה"ח-ה"י. מדרש רבי עקיבא — פרק יא, ה"א. מדרש רבי יוסי הגלילי — שם שם, ומדרש רבי שמעון — שם ה"ב וה"ג. כל ארבעת המדרשים דורשים, כי הכתוב הדן בשבועת העדות מדבר בתביעת ממון בלבד. אלא שכל אחד מהם מסיק זאת ממקום אחר שבכתוב.281

			

			ג.	במשנתנו מובאות כאמור חמש המשניות בקובץ אחד. הירושלמי282 והבבלי283 מביאים אף הם את ארבעת המדרשים שבספרא. בירושלמי הסדר אינו ברור,284 אבל בבבלי מובאים ארבעת המדרשים בברייתא אחת, בציון "תנו רבנן",285 והם מסודרים אחרי הפירוש למ"ז בפתיחה למ"ח. נראה כי המסדר רצה לומר: אף שבארבעת המדרשים נסגר לכאורה המעגל ונתקיימו התנאים בהם יתחייבו העדים בקורבן. והם:

			
					תביעת ממון — שבועת העדות נוהגת בתביעת ממון בלבד.

					פנייה והשבעה — העדים יחויבו בקורבן עולה ויורד רק אם יפנו אליהם אישית וישביעום לבוא ולהעיד.

					כפירה — אחרי שהעדים נתבעו להעיד והושבעו מחוץ לבית דין, הם יבואו לבית הדין ולמרות שיודעים עדות יטענו שאינם יודעים.

			

				ואף שבחמשת המקרים המובאים בחמש המשניות נתקיימו כביכול כל התנאים, בכל זאת יפטרו העדים בחמשת המקרים מהבאת קורבן עולה ויורד, משנה משנה וטעמה עימה.

			
					לסיכום, מצאנו אם כן שעורך משנתנו נקט סדר שונה מן הספרא בהבאת ההלכות. עורך משנתנו הביא את חמש ההלכות בקובץ אחד. עורך הספרא ניתק מן הקובץ את ההלכה הראשונה, ואת ארבע ההלכות האחרונות הוא הביא בסדר הפוך. התלמודים, הירושלמי והבבלי, נקטו סדר שונה במיקומם של ארבעת המדרשים. התלמודים הביאו את ארבעת המדרשים בראש ההלכות. עורך הספרא שבידינו שם ארבע הלכות לפני ארבעת המדרשים והלכה אחת אחריהן. 286

			

			ד. 	שיקולי העריכה שבספרא — אייזיק הירש וייס, בפירושו על הספרא, עמד כבר על כך כי בספרא מובאות ארבע ההלכות בסדר הפוך. הוא טען כי בסידור ההלכות נשאר עורך הספרא נאמן לסדר המילים שבפסוק אותן הוא דרש. על השערתו מעיבות כמה נקודות חלשות:

			א.	אין לו מפתח להסביר מדוע דורשת ה"ד שבפרשה ח מן המילה "ושמעה" דווקא למעט עד שלא שמע מפי התובע, מדוע ה"ה מיעטה מן המילה "קול" דווקא את הפסולים לעדות, ה"ו מן המילה "אלה" דווקא את מי שהתובע לא נתכוון אליו להשביעו וה"ז מן המילה "עד", דווקא את מי שקדמה עדותו לשבועתו. בחירת המילים מהן המיעוטים נדרשים נראית שרירותית.

			ב.	הוא בעצמו הביא את דעתו של בעל "קרבן אהרון" והיא, כי אף שבספרא מביאים את ראשו של הפסוק: "תלמוד לומר 'ושמעה קול אלה והוא עד'" (ויקרא ה, א), הרי שלמעשה נלמדות הלכות אלו מסופו של הפסוק "והוא עד או ראה או ידע" (שם שם), הנחה הנתמכת על ידי המקבילות שבבבלי שבועות לה ע"א. בין כך ובין כך, בין שהלכות אלו נלמדות מראשו של הפסוק ובין שהן נלמדות מסופו, ההנחה כי הספרא כאן דורש כל הלכה ממילה אחרת שבפסוק אין לה על מה לסמוך.

			ג.	אין בהשערתו הסבר לכך, שעורך הספרא ניתק את מ"ח מראש הקובץ והעמיד אותה בסוף אחרי ארבעת המדרשים, אף על פי שהיא נלמדת מן הגזרה שווה "נפש כי תחטא". כלומר, מראשו של הפסוק.

			ד.	אין בהשערתו הסבר לעריכת המאמר "מכאן אמרו [...]" ושתי המשניות, מ"ג ומ"ד, בסוף נושא שבועת העדות בו בזמן שבמשנתנו הן מובאות בתחילת הנושא.287

				למרות החולשות שבהשערת רבי אייזיק הירש וייס אפשר להשתמש בה בשינוי מסוים, ולהסביר על ידה כמה מהלכים בעריכת הספרא, לאמור:

			א.	עורך הספרא שם את ארבע ההלכות לפני ארבעת המדרשים, מפני שהוא דרש אותן מראשו של הפסוק מן המילים: "ושמעה קול אלה והוא עד" (ויקרא ה, א), כפי המובא בספרא ולא כפי שפירש בעל "קרבן אהרון".

			ב.	את ארבעת המדרשים הביא העורך אחר כך, מפני שבראשם מובא מדרש רבי אליעזר הדורש את המילה "או", שעל פי סדר המילים שבפסוק היא באה אחרי "ושמעה קול אלה והוא עד". וכיוון שהוא הביא את מדרש רבי אליעזר הוא ציין כבר את המדרשים האחרים הדנים באותו עניין. 

			ג.	את המדרש המקביל למ"ח, הלכה שבמשנתנו היא נמצאת בראש הקובץ, הביא העורך אחרי ארבעת המדרשים מפני שהלכה זאת נדרשת במידת גזרה שווה "נפש כי תחטא" בשבועת העדות, "נפש כי תחטא" בשבועת הפיקדון, גזרה שווה שהביא עורך הספרא בהלכה הקודמת (פרק א ה"ג) בסופו של המדרש האחרון כחלק ממדרש רבי שמעון. 

				אלא שהדבר אינו מסביר עדיין את כל שיקולי העריכה, כגון, מדוע הביא העורך את ארבע ההלכות בסדר הפוך? מדוע סיים עורך הספרא את נושא שבועת העדות באותן ההלכות, שעורך משנתנו הביאן בראש נושא שבועת העדות? זאת בנוסף לקשיי עריכה אחרים בהם דנו בפרק "הקשיים בפרק יא על פי סדר ההלכות".

			הרושם הוא, כי העריכה של הספרא עברה כמה שלבים. הקובץ הראשון הכיל מדרשים קדומים בלבד. הספרא שבידנו עבר עריכה מחודשת. העריכה האחרונה מורכבת משלוש שכבות שהונחו זו על יד זו וסימני האיחוי נותרו על פני השטח. בשלב הראשון, חוברו עשר ההלכות שבפרשה ח ליחידה ספרותית אחת. הלכות אלו חוברו על מתכונת מספר שבע: שני מדרשים קדומים בפתיחה, ארבע הלכות מאוחרות באמצע ומדרש קדום, מדרש רבי אליעזר — בסיום.288

			בשלב השני, נוספו שלושה מדרשים שמבחינת התוכן הם המשך מדרש רבי אליעזר (פרק יא ה"א-ה"ג) והלכה מאוחרת אחת על משקל גזרה שווה, המיוחסת לרבי שמעון (שם, ה"ד). את התוספת הזו היה צריך לאזן ולו על מנת להקל על הזיכרון. ומפני כן הוסיפו ליחידה השנייה בשלב שלישי מדרש אחד — שם ה"ה; דברי חכמים וטעמו של רבי שמעון — ה"ו; ומ"ד המצורפת לטעמו של רבי שמעון — ה"ז.289 באופן שכזה הגיעו לאיזון במספר; שבע ההלכות בפרק יא מול שבע הלכות בפרשה ח.

			לסיכום, החלוקה לשכבות תוך ההנחה שהעורך השני התייחס בכבוד לעריכה שהייתה מונחת לפניו והשאיר אותה כמות שהיא מבלי לנסות להשתלב בה צריכה עוד ראיה. אבל בינתיים איננו רואים דרך אחרת, לא להסביר בה את המעבר החד מלשון המדרש ללשון המשנה ולא לכפילויות המרובות בהבאת ההלכות. נראה כי בסופו של דבר אין מנוס מן ההנחה הזאת והיא תשמש מפתח להסביר בה כמה וכמה מקומות תמוהים בעריכת הספרא גם בנושאים אחרים.

			ה. 	שינויים משמעותיים בנוסח ובמבנה — בשלושה מקומות שווה הנוסח שבספרא לנוסח שבבבלי, אבל הוא שונה מהנוסח שבירושלמי:

			א. מדרש רבי אליעזר

			בשבועת העדות אומר הכתוב: "נפש כי תחטא ושמעה קול אלה והוא עד או ראה או ידע אם לא יגיד ונשא עונו" (ויקרא ה, א). גם בשבועת הפיקדון משתמש הכתוב במילת הברירה "או" כדי להביא כמה וכמה דוגמאות של מעל בפיקדון (שם כ-כו). במדרשו, מדמה רבי אליעזר את שבועת העדות לשבועת הפיקדון ומדייק באמצעות הדימוי כי כשם שבשבועת הפיקדון מדבר הכתוב בתביעת ממון בלבד כך גם בשבועת העדות מדובר בתביעת ממון בלבד.

			בספרא ובבבלי מובאות שתי בבות נוספות (מראה מקום בטבלה):

			
					מילות "או" ברוצח אינן מוכיחות, ששבועת העדות נוהגת גם בתביעות שאינן תביעות ממון, מפני שבדיני נפשות אין שבועה (במדבר לה, ט-כט).

			

			המילים "או" בסוטה (שם ה, יד ו־ל) אינן מוכיחות את הדבר, מפני שיש בהן גם כוהן.

			בירושלמי בשבועות פ"ד ה"ד לב ד, מובאת במדרש רבי אליעזר בבא נוספת והיא:

			המילים "או" בביטוי שפתיים (ויקרא ה, ד) אינן מוכיחות את הדבר, אף שיש בהן שבועה ואין בהן כוהן, מפני שלא עשה בהן זדון כשגגה. 

			בבא זו שבירושלמי מובאת בבבלי בשבועות לד ע"א, כאתקפתא של רבה בר חנא ולא כחלק ממדרש רבי אליעזר.

			מסגנון מסירת הדברים במדרש גופו משמע, שרבי אליעזר רק אמר שלומדים מן "או" בשבועת הפיקדון על "או" בשבועת העדות.

			לעומת לימוד גרעיני זה, הרי שלטענה כי המילים "או" דרוצח יוכיחו כי שבועת העדות נוהגת גם בתביעות אחרות, יש לשון גוון של אתקפתא על מדרש רבי אליעזר. בדומה לכך, התשובה שבמדרש יש לה גוון של הגנה על מדרשו, וכן הבבא השנייה. מן הבבא הנוספת שנמסרה בירושלמי בשמו של רבי אליעזר, בה בשעה שהבבא ההיא נמסרה בבבלי כאתקפתא של רבה בר חנא, ראיה של ממש שגם במערבא לא ראו כל פסול בעיבוי המדרש בבבות נוספות המלבנות ומבהירות את ההיגיון שבמדרש, ואף לייחס את אותן הבבות למדרש המקורי.

			ב. ה"קל וחומר" המיוחס לרבי שמעון (שם פרק יא, ה"ג) 

			בספרא ובבבלי נמסר הקל וחומר כחלק ממדרש רבי שמעון, ובפרק "הקשיים בפרק יא" הצבענו על כך שהקל וחומר אינו מן המידה (וע"ש).

			בירושלמי נמסר ראשו של המדרש בלבד: "רבי שמעון אומר: חייב כאן (בשבועת העדות) וחייב בפקדון מה בפקדון אינו מדבר אלא בתביעת ממון אף כאן אינו מדבר אלא בתביעת ממון" (שם, פ"ד ה"ד).

			בבבלי שבועות לד ע"ב, מעידים כי "מחכו עליה במערבא". מעדות הבבלי משמע בהדיא כי ההשמטה שבירושלמי היא השמטה מכוונת. הקל וחומר ידיע להו לבני מערבא ולא סבירא להו. קשה להניח שבני מערבא מחכו לקל וחומר שיצא מפיו הקדוש של רבי שמעון. סביר יותר להניח שהיה ידוע להם כי הקל וחומר הוא הוספה בבלית, ולא הפריעה להם עצם ההוספה. שהרי ראינו במדרש רבי אליעזר, שגם במערבא הוסיפו בבא וייחסו אותה למדרש רבי אליעזר. ככל הנראה הפריעה להם העובדה שהקל וחומר לא היה ראוי להיאמר על ידי רבי שמעון, והם חייכו להני בבלאי טפשאי, שיושבים בארץ חשוכה ו"אמטול דיתבי בארעא דחשוכא, אמרי שמעתא דמחשכא" (בבלי זבחים ס ע"ב).

			ג. גזרה שווה המיוחסת לרבי שמעון (שם, שם)

			הספרא והבבלי פותחים את דברי רבי שמעון בהיקש "חייב כאן וחייב בפקדון וכו'", עוברים לקל וחומר "עוד קל וחומר". ומסיימים בגזרה שווה "[...] תלמוד לומר כאן 'נפש כי תחטא' ולהלן נאמר 'נפש כי תחטא' [...]".

			הירושלמי, כאמור, מודע אף הוא לקל וחומר ואינו גורס אותו, אבל בגזרה השווה הזאת הוא כן משתמש; אלא שהוא אינו מצמיד אותה למדרש רבי שמעון. הירושלמי מביא את הגזרה שווה אחרי מ"ו. שם נאמר "[...] שהכני בני ושחבל בי חברי [...] הרי אלו חייבין". ומפרש: "כיון דלא הוה בעי מיתן ליה ולא יהב ליה, כמי שהפסידו ממון". הירושלמי שם מוסיף, כי ריש לקיש הסבור שהכלל "קם ליה בדרבה מיניה" תקף גם אם לא התרו במכה, דהיינו, גם כשלא מלקים אותו בפועל, ועל כן אין לחייבו בתשלומי ממון, מעמיד משנתנו כרבי מאיר ואין הלכה כמותה. רבי מאיר סבור כי, אף שמן הדין מגיע לו למכה מלקות הוא מתחייב על סמך הגזרה שווה "נפש כי תחטא [...]" גם בתשלומי ממון. ומשמע מרהיטות הלשון שבירושלמי, מהסמכתו את הגזרה שווה לדברי ריש לקיש, כי בירושלמי מייחסים את הגזרה שווה לרבי מאיר ולא לרבי שמעון.

			הלכה אחת בשתי נוסחאות

			בשבועות פ"ד מ"א מובאת מחלוקת בין רבי מאיר לבין חכמים. חכמים מבדילים בין שבועת העדות לבין שבועת הפיקדון. בשבועת העדות הם מחייבים בקורבן עולה ויורד רק את העדים שכפרו חוץ לבית הדין. בבבלי שבועות לב ע"א שואלים: "מנלן דאכפירה בבית דין דמחייבי, אחוץ לבית דין לא מחייבי". אביי משיב (שם): "אמר קרא 'באם לא יגיד ונשא עונו' (יקרא ה, א) לא אמרתי לך אלא במקום שאם מגיד זה, מתחייב זה ממון". רב פפא (שם) אינו מסכים לדעתו של אביי, ונימוקו הוא: "אי הכי אימא שבועה גופא בבית דין — אין, שלא בבית דין — לא!"

			בספרא נמסרה אותה ההלכה בשתי נוסחאות: בפרק יא ה"ה נמסרה ההלכה בלשון המדרש וטעמה מעוגן במדרש הכתוב; והוא הקבלה מדויקת לדברי אביי שבבבלי. ושם בה"ו נמסרה אותה ההלכה בלשון המשנה בתוספת טעמו של רבי שמעון: "אמר רבי שמעון: מה הטעם? הואיל ואינם יכולין לחזור ולהודות".290 ודומה שנוסח ההלכה בה"ו קרוב להיות נוסח ההלכה של רב פפא להלכה הזאת. באמצע בין שתי ההלכות ציין עורך הספרא את המאמר: "מכאן אמרו, השביען בחוץ וכפרו ובאו לבית דין והודו — פטורים. (השביען) בחוץ והודו ובאו לבית דין וכפרו — חייבין". מאמר זה בא כביכול להשיב על שאלת הבבלי: "מנלן דאכפירה בבית דין הוא דמחייבי אחוץ לבית דין לא מחייבי". הרושם הוא, שעורך הספרא שבידינו לא הכריע בין שני הטעמים, זה שבמדרש וזה שבמשנה; על כן הביא את שניהם. וכדי להדגיש שהוא אינו חותה את שני הטעמים במחתה אחת, הוא מביא את ההלכה ואת הטעם בשני לשונות שונים. את הטעם המעוגן במדרש הלכה הוא מביא בלשון המדרש, ובראשו הוא מעמיד גם את ההלכה בלשון המדרש. את הטעם המעוגן בהיגיון שבהלכה הוא מביא בלשון המשנה ובראשה הוא מביא את אותה ההלכה כשהיא גם כן מנוסחת בלשון המשנה. 

			בהתאם להסבר זה הייתה הגרסה המקורית של הספרא שבידינו כדלקמן: 

			הלכה ה: 

			השביע עליהם חמשה פעמים חוץ לבית דין

			ובאו לפני בית הדין והודו. יכול יהו חייבין?

			תלמוד לומר: 'והוא עד או ראה או ידע אם לא יגיד ונשא עונו'

			לא אמרתי לך אלא במקום שאין291 מגיד זה, יתחייב זה בממונו.

			ואי זה זה? זה בית דין.

			הלכה ו:

			מכאן אמרו: השביען בחוץ וכפרו ובאו לבית דין והודו — פטורים

			(השביען) בחוץ והודו ובאו ובית דין וכפרו — חייבין.292

			השביע עליהן חמשה פעמים חוץ לבית דין ובאו לבית דין והודו — פטורים,

			כפרו חייבין על כל אחת ואחת.

			אמר רבי שמעון: מה הטעם? מפני שהן יכולין לחזור ולהודות.293

			ולא מן הנמנע כי בתחילה הובא במשנתנו טעמו של רבי שמעון, כטעם המסביר מדוע חכמים בשבועת העדות מחייבים את העדים בקורבן רק אם כפרו בפני בית דין אפילו נשבעו מפי עצמם. בנוסח שבמשנתנו קנתה לעצמה שביתה שיטת סתמא דתלמודא בירושלמי פ"ד ה"ג לה ג, שהיא שיטת רבנן קמי דרב פפא בבבלי שבועות לא ע"ב, וכן שיטת אביי בבבלי (שם לב ע"א). על פי שיטת שלושת המקורות המוזכרים מחולקים רבי מאיר ורבנן בכללי מדרש הכתוב ובאופן המדרש. כלומר, מהי גזירת הכתוב ולא מהו ההיגיון המשפטי שבהלכה. 

			על כן העבירו את טעמו של רבי שמעון למשנה ג להלכה "השביע עליהן חמש פעמים [...]". כתוצאה מן ההעברה הזו נקשר טעמו של רבי שמעון בתודעת הלומדים לה"ג שבמשנתנו. עקב כך הצמידו גם בספרא לטעמו של רבי שמעון את נוסח ההלכה במשנה ג, ובאשגרא דלישנא שינו בהתאם גם את הנוסח בה"ו שבספרא, ונוספו בה המילים "חמש פעמים". כך נראה לי ונותר בצ"ע. 

			

			
				
						274	בכת"י רומי (ותיקן 66) נמסר הנושא בפרשה אחת, פרשה ח, והיא מחולקת לשני פרקים: פ"א ופ"ב. בנוסף לסימון פ"ב לחלק השני רשום שם גם "הלכתא י", ויתכן שה־א' חסרה וצריך להיות "הלכתא יא". כלומר אף שחילק את היחידה לשני פרקים, המשיך במניין ההלכות כהמשך לפ"א. לא השתמשתי בסימון ההוא, מפני שאין בו חלוקה להלכות ולא רציתי לסרבל את הסימון.


						275	בקדמותם של שני המדרשים דנו בא. ד — קדמותו של המדרש וע"ש.


						276	ראו דברי ד.צ. הופמן, הסבור כי הפירוש הזה שבספרא הוא הפירוש הפשוט של המקרא.


						277	על איזה סוג שוגג חייבים בקורבן עיינו תוספתא שבועות פ"ד ה"ו, עמ' 448.


						278	בפירוש המושגים "מפי עצמו, מפי אחרים" מחולקים רבי מאיר וחכמים (שבועות פ"ד מ"ב ופ"ה מ"א). ועיינו בפרק ג: העיקרון שבמחלוקת שם הובאו שתי שיטות פרשניות, כל אחת מהן מובאת בירושלמי ובבבלי כאחד, וכנראה שהדבר משתקף בשתי נוסחאות מקבילות שבספרא (פרק י"א ה"ה וה"ו). 


						279	ועיינו לעיל ד. ג — סיכום. שם שערנו כי ארבע ההלכות האלה נקבעו בספרא אחרי קביעת הטעמים בפרק ד שבמשנתנו. וכי הטעמים בעצמם השתקעו במשנה, חלקם בהשפעת הפרשנות של אמוראי ארץ ישראל וחלקם בהשפעת הפרשנות של אמוראי בבל.


						280	עיינו בבבלי שבועות לז ע"א, שם שואל רב כהנא: כיוון ששבועה זו היא מבחינת חידוש "דבכל התורה לא אשכחן מזיד דמייתי קרבן", האם יוכל הקורבן לכפר גם במקרה בו התרו בעדים טרם שנשבעו או שהושבעו?


						281	ראו מדרש רבי אליעזר, ספרא סוף פרשה ח ומדרשי ריה"ג, רבי עקיבא ורבי שמעון, תחילת פרק י"א.


						282	ירושלמי שבועות פ"ד ה"ה, ל"ה סוף ע"ג.


						283	בבלי שבועות לג ע"ב.


						284	סידור ההלכות במשניות אלה שבירושלמי נראה משובש ודורש בדיקה. הירושלמי הביא את מדרשי רבי אליעזר, רבי עקיבא ורבי שמעון בזה אחר זה בלא ציון. אחריהם הוא הביא את מדרש ריה"ג בציון "תני [...]" זאת מפני שהוא התייחס לתוספתא שבועות פ"ב המפרשת את משנת רבי יוסי הגלילי ולא את משנתנו. 


						285	בבלי שבועות לג ע"ב.


						286	עיינו בטבלת האיור וכן ב־ב. ד, נוסח שונה של הספרא במקבילות וב־ב. ה, את שיקולי העריכה שבספרא. שם פירשנו באריכות את הסדר שבספרא ואת השיקולים המשוערים של עורך הספרא.


						287	עיינו בבבלי שבועות כט ע"א, שם מובאת ברייתא בשם רבי מאיר. דנו בברייתא הזאת ב־א. ו: השוואה בין שני המקורות, וב־א. ז: תוצאות ההשוואה. במשנתנו שבועות פ"ד מ"א — מובאת מחלוקת רבי מאיר וחכמים בדין "מפי עצמו — מפי אחרים". במ"ב — מובא החידוש בשבועת העדות "וחייבין על זדון השבועה". במ"ג — מובאת ההלכה "שבועת העדות כיצד", כאילו שמ"ג מפרשת את דין החיוב בשבועת העדות בדין "מפי עצמו — ובדין פי אחרים", פירוש המקובל על שני בעלי המחלוקת. אבל בברייתא המוזכרת פתח רבי מאיר בהלכה "שבועת העדות כיצד [...]" ומפרש רק את דין "מפי עצמו" על פי שיטתו בלבד. על כל פנים, בברייתא שבבבלי אנו נתקלים בגרסה שונה מאשר במשנתנו. ומכאן שבדורו של רב פפא, שהביא בבבלי את הברייתא הזאת בשמו של רבא, היו עדיין נוסחאות שונות בהלכה הזאת.


						288	מבחינה איכותית שונה היחידה השנייה מקודמתה תכלית השוני. היחידה הראשונה נמסרה כולה בלשון המדרש וכל חלק שבה דן בצד אחר של הלכות שבועת העדות. ביחידה השנייה שונה הדבר לגמרי: 1. שלושת המדרשים הראשונים שבה דנים באותו עניין שדובר בו כבר במדרש רבי אליעזר שביחידה הראשונה, דהיינו, שהכתוב מדבר בתביעת ממון בלבד; 2. דרך הלימוד בגזרה שווה חוזר על עצמו בה"ג ובה"ד; 3. ההלכה: "השביע עליהן חמשה פעמים [...]" חוזרת על עצמה בה"ה וה"ו; 4. על יד ההלכות שנמסרו בלשון המדרש מובאות גם הלכות שנמסרו בלשון המשנה. אבל במקביל לשבע הלכות המובאות בפרשה ח, מובאות גם שבע הלכות בפרק יא.


						289	ועיינו בכ"י רומי (ותיקן 66, כב, ד) על אתר, שם הוא הביא את הבבא השנייה שבמשנתנו: "השביע עליהם חמשה פעמים בפני בי"ד וכפרו, אינן חייבין אילא אחת", ואת טעם רבי שמעון בנוסח של שבועת העדות שבמשנתנו: "אמר רבי שמעון, מה הטעם הואיל ואינן יכולים לחזור ולהודות". נוסח זה בא להצדיק, כביכול, את ציון מ"ד שבספרא. כאומר: הטעם של ר"ש בא לפרש את סופה של הבבא ולא את ראשה, שהרי ראשה מעוגן בגזרת הכתוב. ומכיוון שהוא מצטט בספרא את סופה של מ"ג הוא מביא גם את מ"ד. אלא דא עקא, גרסה זאת נראית כגרסה מתוקנת, בנוסח: הכי גרסינן, מפני שהיא מנותקת לגמרי מן ההלכות הקודמות.


						290	הסברו של רבי שמעון מתפרש על יסוד הנאמר בבבלי: "והיכא דאישתמעי מילי אבראי ולא טען ואתא לבי דינא וטען — חוזר וטוען. מאי טעמא? עביד איניש דלא מגלי טענתיה אלא לבי דינא [...] והלכתא: טוען וחוזר וטוען" (בבלי בבא בתרא לא ע"א). וכשם שמותר לו לבעל הדין לא לגלות את טענותיו מחוץ לבית הדין, כך גם מותר לעדים לא לגלות בחוץ שהם יודעים עדות. כלומר, לכפירתם מחוץ לבית הדין אין כל משקל משפטי. ועל כן הם פטורים מקורבן.


						291	וייס, דף כב ע"ב. בכ"י רומי, ותיקן 66, נוספו שתי אותיות ונתקבלה המילה: "שאינו". מילה זו גורמת לכך שהמאמר לא יובן. וראו גם ספרא, תשי"ט, עמ' כד.


						292	אם יש משמעות לחלוקה להלכות, הרי ייתכן שהחלוקה היא מכוונת. נראה כי המחלק רצה לומר: המאמר "מכאן אמרו" נדרש לפניו ולאחריו. מבחינת הסגנון הוא נמשך להלכה ה, אבל מבחינת החלוקה הוא חלק מהלכה ו. והסובר שהטעם להלכה הזו מעוגן מדבר רבי שמעון, ימשכנו לאחוריו.


						293	המילים "חמישה פעמים" בה"ה ובה"ו, וההלכה "כפרו חייבים על כל אחת ואחת" בה"ו, הן הוספה מאוחרת.


				

			
		
	
			פרק ג

			העיקרון שבמחלוקת

			בפרק א (יחידה י) שיערנו כי המחלוקת בין רבי מאיר לבין חכמים היא מחלוקת בפירוש המונחים "מפי עצמו, מפי אחרים", מונחים המובאים בנושא שבועת העדות שבספרא,294 בשמו של רבי עקיבא רבם. וכדי להעמיד את המחלוקת שביניהם על מישור אחיד השתמש תנא דברייתא במונחים אלה במשמעות שחכמים נתנו להם (בחינת רבי מאיר לדבריהם דחכמים קאמר להו), ותנא דמתניתין השתמש בהם במשמעות האחרת, משמעות שרבי מאיר נתן להם. פרק ג בא להראות כי בהסבר עקרון המחלוקת שביניהם נשתמרו שני הפירושים בשני התלמודים גם יחד:

			א. פירוש א — מחלוקת בכללי הדרש

			רבי מאיר וחכמים כאחד, מפרשים את מטבעות הלשון "מפי עצמו, מפי אחרים" באופן מילולי. "מפי עצמו" פירושו, שהנתבע נשבע ביוזמתו העצמית — מוציא שבועה מפיו. "מפי אחרים" פירושו, שהתובע הוא שמשביע את העדים. הזיקה של המונח "מפי עצמו" אל שבועת הפיקדון וכן של המונח "מפי אחרים" אל שבועת העדות נדחקה למקרא בלבד. מפני שדין "מפי עצמו" מובא במקרא בשבועת הפיקדון, שם נאמר: "ונשבע על שקר" (ויקרא ה, כב) — "ונשבע" מפי עצמו; ודין "מפי אחרים" מובא במקרא בשבועת העדות, שם נאמר: "ושמעה קול אלה" (שם ה, א) — "ושמעה" מפי אחרים. שתי השבועות, שבועת העדות ושבועת הפיקדון מתחילות במקרא במילים "ונפש כי תחטא", השוויון המילולי גורר אחריו לימוד במידת הגזרה שווה. על פי המידה הזו יחויב שומר הפיקדון באיל אשם גם כשהוא נשבע מפי אחרים, והעדים יחויבו בקורבן עולה ויורד גם כשנשבעו מפי עצמם.

			עד כאן תמימי דעים שני ברי הפלוגתא. המחלוקת ביניהם היא בכלל המנחה העומד מאחורי המידה הזאת. רבי מאיר סובר, שהכלל המנחה הוא "דון מינה ומינה". כלומר, במידה שהצו מחייב במקום הימצאו, בה במידה הוא יחייב במקום לשם הועבר, לא פחות ולא יותר. חכמים סבורים שהכלל המנחה הוא "דון מינה ואוקי באתרה". כלומר, הצו פושט את התכונות של האתר בו הוא נמצא ומקבל את התכונות לשם הועבר, על חומרותיו ועל קולותיו. פירוש זה השפיע על קביעת הנוסח הסופי במשנתנו: "בפני בית דין ושלא בפני בית דין מפי עצמו ומפי אחרים אינם חייבין עד שיכפרו בהן בבית דין" (שבועות פ"ד, מ"א). במשנה זו דנים בשבועת העדות בלבד. מרהיטות הלשון משמע כי בביטוי "מפי עצמו" מתכוונים לומר, שהעד נשבע ביוזמתו העצמית; בביטוי "מפי אחרים" מתכוונים לומר שהעדים הושבעו על ידי התובע, ושהתובע קיבל בצורה כלשהי החזר שההשבעה נקלטה אצלם. פירוש זה נתקבל על דעת הבתראי ומובא במפורש בשני התלמודים. בירושלמי295 הוא מובא בסתם. ושם:

			נפש, נפש. מה להלן (בשבועת הפיקדון) מפי עצמו, אף כאן (בשבועת העדות) מפי עצמו. מה כאן (בשבועת העדות) מפי אחרים, אף להלן (בשבועת הפקדון) מפי אחרים. רבי מאיר דרש גזירה שוה האמורה בה. 

			מה מפי עצמו שנאמר להלן חוץ לבית דין, אף מפי עצמו שנאמר כאן חוץ לבית דין. ורבנן דרשי גזירה שוה האמורה בה, מה מפי אחרים שנאמר כאן בבית דין, אף מפי עצמו שנאמר כאן בבית דין.

			בבבלי שבועות לא ע"ב מביאים את הפירוש הזה בציון "אמרוה רבנן קמיה דרב פפא". ושם "במאי קא מפלגי". פירוש, מהו עקרון המחלוקת שבין רבי מאיר לחכמים:

			אמרוה רבנן קמיה דרב פפא: בדון מינה ומינה, בדון מינה ואוקי באתרה קא מיפלגי.

			רבי מאיר סבור: דון מינה ומינה — (מינה) מפקדון, מה פיקדון מושבע מפי עצמו — חייב, אף עדות מושבע מפי עצמו — חייב. ומינה, מה פקדון בין בבית דין ובין שלא בבית דין, אף עדות בין בבית דין ובין שלא בבית דין.

			ורבנן סברי: דון מינה ואוקי באתרה, (דון מינה) מה פקדון מושבע מפי עצמו — חייב, אף עדות מושבע מפי עצמו — חייב. ואוקי באתרה, מה מושבע מפי אחרים בבית דין אין, שלא בבית דין — לא, אף מושבע מפי עצמו בבית דין אין שלא בבית דין לא.296 

			פירוש זה נתקבל אצל מפרשי התלמוד כפירוש המוסמך של עקרון המחלוקת. כך לדוגמא פירושו של הר"י אבן מיגאש על מסכת שבועות,297 וכן פרשנים קלסיים אחרים.

			ב. פירוש ב — מחלוקת בפירוש מדרש קדום

			לפי פירוש זה, המחלוקת שביניהם היא בפירוש המונחים "מפי עצמו, מפי אחרים" במדרש רבי עקיבא רבם המובא בספרא,298 ושם רבי עקיבא אומר: "אין לי אלא מפי עצמו מזיד. מפי עצמו שוגג, מפי אחרים מזיד, מפי אחרים שוגג (מניין)? תלמוד לומר: 'והוא עד או ראה או ידע אם לא יגיד ונשא עונו' לרבות את כולן".

			רבי מאיר פירש את המונחים "מפי עצמו, מפי אחרים" מילולית, כפי שהוסבר בפירוש א. חיזוק לפירושו אפשר למצוא בכך שרבי עקיבא במדרשו הסתמך על הפסוק הדן בשבועת העדות, ואם כן, שייכים שני המונחים לשבועת העדות. חכמים פירשו אותם באופן סמלי. לדעתם, המונח "מפי עצמו" מקביל למטבע — שבועת הפיקדון בהיקפו הרחב. כלומר, דנים בשבועה שהנתבע נשבע בכוונה תחילה על מנת לזכות ברכוש השייך לבעל דינו. זאת בהתאם לפסוק בשבועת הפקדון "ונשבע על שקר על אחת מכל אשר יעשה האדם וכו'" (ויקרא ה, כב) שמשמעותו נשבע מפי עצמו.

			"מפי אחרים" מקביל למטבע שבועת העדות בהיקפה הרחב. כלומר, דנים בשבועה שמהפרתה אין לעדים כל טובת הנאה. הם פשוט נמנעים מלהיות מעורבים בריב לא להם. זאת על פי הפסוק בשבועת העדות "ושמעה קול אלה" (ויקרא ה, א) שמשמעותו: מושבע מפי אחרים. פירוש זה לא מובא בתלמודים כסוגיה סגורה המפרשת את עקרון המחלוקת שבין רבי מאיר לבין חכמים, אבל הוא משתמע מדברי אמוראים בשני התלמודים. פירוש ב היה כנראה הפירוש המקובל על שני אמוראים בירושלמי. בירושלמי (שבועות פ"ד ה"ב, דף לה ריש ע"ג) קיים דו־שיח בין רבי יודן קפודקאי לבין רבי יוסי ושם:

			רבי יודן קפודקייא בעי:

			השביע עליו חמשה פעמים מפי עצמו בבית דין

			שמא אינו חייב על כל אחת ואחת?

			אמר רב יוסי: ולא מתניתא היא?

			אמר רבי שמעון: מה הטעם? מפני שאינן יכולין לחזור ולהודות:

			וכאן, הואיל ויכולין לחזור ולהודות — חייבין בכל אחת ואחת.

			מן הדו־שיח בין שני האמוראים אשר בירושלמי אפשר להסיק, כי שניהם פירשו את המונח "מפי עצמו" במשנת חכמים במשמעות שבועת הפיקדון; ואת המונח "מפי אחרים" במשנתם, במשמעות — שבועת העדות, כמוסבר בפירוש ב. שכן אם משמעות שני המונחים נתפסת אצלם באופן מילולי, כמוסבר מפירוש א, אין להבין במה שונה ההשבעה על ידי התובע בשבועת העדות משבועתם הם בפני בית דין, ומדוע בהשבעה "מפי אחרים" הם אינם יכולים לחזור ולהודות, ובשבועה מפי עצמם הם כן יכולים לחזור ולהודות. זאת ועוד אחרת: הדו־שיח שביניהם מרמז על שינויי נוסח משמעותיים במשנתם:

			
					בנוסח המשניות של שני האמוראים המוזכרים, הובא הטעם של רבי שמעון בשבועת העדות בלבד. שהרי רבי יודן דן בשבועת הפיקדון, ואם הטעם של רבי שמעון הובא גם בשבועת הפיקדון, למה לו לרבי יוסי לדייק משבועת העדות בה בשעה שהדברים נאמרו במפורש בשבועת הפיקדון פ"ה מ"ב:

			

			השביע עליו חמשה פעמים

			בין בפני בית דין בין שלא בפני בית דין וכפר

			חייב על כל אחת ואחת.

			אמר רבי שמעון מה הטעם, מפני שיכול לחזור ולהודות.

			
					ההלכה דלעיל לא הייתה כלל וכלל בנוסח משנתם של שני האמוראים, וכנראה שהיא קנתה לעצמה שביתה במשנתנו בהשפעת דיוקו של רבי יוסי. שכן, אין להעלות על הדעת שרבי יודן ישאל שאלה אשר תשובתה נמסרה במשנה גופה בלשון בהירה ומפורשת.

					בנוסח המשניות של רבי יודן ושל רבי יוסי נימק רבי שמעון את טעמם של חכמים החולקים על רבי מאיר במשנה א, ולא את ההלכה "השביע עליהם חמשה פעמים [...]" שבמשנה ג.299

			

			רבי יוסי דימה ואמר, כי מן הטעם של רבי שמעון במ"א בשבועת העדות אפשר ללמוד מהי דעת חכמים בהלכה החדשה שבשבועת הפיקדון (פ"ה מ"ב). אילו טעמו של רבי שמעון היה צמוד להלכה: "השביע עליהן חמשה פעמים וכו'" (פ"ד מ"ב) שבשבועת העדות, הייתה תשובת רבי יודן בחזקת פשיטא ולא היה כלל מקום לשאלת רבי יודן, מפני שאם רבי שמעון הדגיש כי הטעם שהעדים אינם חייבים אחת הוא, משום שהם אינם יכולים לחזור ולהודות, הרי זה ברור כי במקום שהבלם הזה אינו פועל יחויב החייב על כל כפירה וכפירה. לפי ההשערה שרבי יודן נימק את טעמם של חכמים ותלה את החיוב שלאחר הכפירה בחוסר היכולת לחזור ולהודות, אין כלל מקום לשאלת הבבלי (שבועות לא ע"א) מנלן דאכפירה בבית דין הוא דמחייבי, אחוץ לבי דינא לא מחייבי, וגם לא לדיוק של אביי (שם): "אמר קרא [הכתוב] 'אם לא יגיד ונשא עונו' (ויקרא ה, א), לא אמרתי אלא במקום שאילו מגיד זה, מתחייב זה ממון". שהרי טעמה של ההלכה נמצא בצידה, וניתן על ידי רבי שמעון!

			לסיכום, פתח להבנת הדיון שבין אמוראי הירושלמי כפשוטו יתקבל מצירוף שלוש הנחות:

			
					שבועת "מפי עצמו" מקביל אצלם לשבועת הפיקדון, שבועת "מפי אחרים" — לשבועת העדות.

					טעמו של רבי שמעון הובא במשנתם צמוד לשבועת העדות בלבד.

					טעמו של רבי שמעון במשנתם מסביר את שיטת חכמים החולקים על רבי מאיר.

			

			וכך ביאור הדברים: שאל רבי יודן: וכי יתכן שהלכה זו, שעל חמש כפירות מתחייב רק פעם אחת, כוחה יפה גם בנשבע "מפי עצמו", דהיינו בשבועת הפקדון? על שאלתו השיב רבי יוסי: אומנם המשנה בגוף ההלכה אינה מבדילה בין שבועת העדות לשבועת הפיקדון, אבל מן הטעם המובא בשמו של רבי שמעון במ"א, טעם המנמק את דעת חכמים החולקים על רבי מאיר, מתברר שההלכה במ"ב כוחה יפה רק בשבועת העדות, מפני שרק בה אינו יכול להגיד ולחזור ולהגיד; אבל בשבועת הפיקדון ניתנת לו לשומר הפיקדון — שכפר אפילו בפני בית דין — האפשרות לחזור בו ולהודות, ולכפר על הפשע שפשע, ועל כן אם שב וכפר יחויב על כל כפירה וכפירה.300 נמצאנו אומרים כי רבי יודן ורבי יוסי בירושלמי התייחסו בעקיפין למונחים: "מפי עצמו, מפי אחרים" במשנת חכמים. את המונח "מפי עצמו" הם תפסו כמונח לשבועת הפיקדון ואת המונח "מפי אחרים" הם תופסים כמונח מקביל לשבועת העדות, כמוסבר בפירוש ב. 

			פירוש ב היה גם כנראה הפירוש שהיה מקובל על רב פפא בבבלי. בברייתא שהביא רב פפא משמיא דרבא301 נאלצנו לפרש את המונחים "מפי עצמו" ו"מפי אחרים" כמונחים מקבילים לשבועת הפיקדון ולשבועת העדות. רב פפא הוא גם שיטתי בהתנגדותו לדיוקו של אביי ולפירוש רבנן, פירוש שהוא פועל יוצא מדיוקו של אביי.302 נגד אביי הוא טען ואמר "אי הכי (פירוש: אם הטעם של חכמים הוא בגזרת הכתוב ולא בהיגיון שבהלכה) אימא שבועה גופה: בבית דין אין, ושלא בבית דין לא"! (בבלי שבועות לב ע"א). נגד הסברם של רבנן הוא טען: "אי מפקדון גמרי לה רבנן, דכולי עלמא לא פליגי דדון מינה ומינה" (שם לא ע"ב). כלומר, לדעתו של רב פפא, שיטת הלימוד במידת הגזרה השווה היא כשיטה המיוחסת כאן לרבי מאיר, ובזה גם חכמים מודים. ורק במנחות (קז ע"א) מקבל רב פפא את דברי רב הונא בריה דרב נתן ומשיב לו: "אי תניא, תניא".303 כלומר, רב פפא מודה כי רבי הסבור: "האומר הרי עלי שמן לא יפחות מלוג", דורש את הגזרה שווה על פי הכלל: "דון מניה ואוקי באתרה", ודעתו היא דעת יחיד. אבל חכמים ורבי מאיר אינם מחולקים בכללי הלימוד בגזרה שווה.

			לאור כך שרב פפא אינו נזקק לדיוקו של אביי על מנת להסביר מדוע רק על כפירה בבית דין מתחייבים העדים בקורבן, ולא לפירושם של רבנן קמיה דרב פפא כדי להסביר את עקרון המחלוקת שבין חכמים לבין רבי מאיר, סביר להניח כי הוא מפרש את עקרון המחלוקת שבין רבי מאיר לבין חכמים304 כמוסבר בפירוש ב. בפרט שגם בברייתא שהוא מביא משמיה דרבא יש להבין את שני המונחים: "מפי עצמו, מפי אחרים", כמקבילים לשבועת הפיקדון ולשבועת העדות.

			ג. השתקפות עקרון המחלוקת בפסקי הרמב"ם

			הרמב"ם בפסקיו אף הוא כנראה לא קיבל את פירוש א כפירוש מוסמך לפסוק על פיו. במנחות פרק יג מ"ה, מביאה משנתנו מחלוקת בין חכמים לבין רבי. וזה לשונה: "(האומר) הרי עלי יין לא יפחות משלשה לוגין, (האומר הרי עלי) שמן לא יפחות מלוג, רבי אומר: שלושה לוגין".

			בבלי שם קז ע"א, שואלים: "במאי קא מיפלגי?" ועונים: "אמרוה רבנן קמיה דרב פפא [...] רבנן סברי דון מינה מינה [...] ורבי סבר דון מינה ואוקי באתרה וכו'". ושם כאמור מסכים עימם רב פפא ואומר "אי תניא תניא".

			הרמב"ם פוסק: "האומר עלי שמן לא יפחות מלוג" (רמב"ם, הלכות הקרבנות, פ"ז הט"ו) כחכמים. ואם הוא פוסק כמוהם הרי לדעת הרמב"ם קובע הכלל: "דון מינה ומינה". בהתאם לקו המחשבה הזה, היה מקום לצפות כי הרמב"ם יפסוק בשבועת העדות כרבי מאיר, מפני שלפי רבנן דאמרו קמיה דרב פפא, רבי מאיר הוא שנאמן לכלל: "דון מינה ומינה". אבל בשבועת העדות פ"ט ה"ב פוסק הרמב"ם: "אין העדים חייבים בשבועת העדות עד שיכפרו עדותן בבית דין, בין שנשבעו או השביען חוץ לבית דין. והכפירה בבית דין בלבד". כחכמים בניגוד לדעתו של רבי מאיר.

			משמע, שהרמב"ם בשבועת העדות פוסק כסברת רב פפא (שבועות לא ע"ב): "דכולי עלמא לא פליגי דדון מינה ומינה", ולא כסברת רבנן "דאמרוה קמיה דרב פפא"; אלא שהוא סבור כי לחכמים בשבועת העדות יש טעם אחר, או שהרמב"ם עוצר באמצע הדרך ומסתמך על דיוקו של אביי: "[...] לא אמרתי לך אלא שאם יגיד זה יתחייב זה ממון", ואינו מתחשב במאמר "רבנן קמיה דרב פפא", ולדעתו צריך רבי מאיר את הפסוק למדרש אחר כלשהו, או שהוא מסתמך על טעמו של רבי שמעון ורק עדים הכופרים בבית דין אינם יכולים לחזור בהם, ולהודות שהעדות ידועה להם. ויותר קרוב להניח שהרמב"ם מכריע וממזג את שני הטעמים לטעם אחד, לאמור: מהו הטעם שלא אמרתי לך הואיל ורק העדים שכופרים בבית דין, אינם יכולים לחזור ולהודות. והרי רבי שמעון דורש טעמא דקרא (קידושין סח ע"ב וש"נ). על כל פנים הרמב"ם אינו מתחשב בפסקיו בפירוש א, למרות שפירוש זה נתקבל אצל מפרשי התלמוד כפירוש המוסמך של עקרון המחלוקת.

			

			
				
						294	דבורא דחובא פרשה ח, ה"ג.


						295	שבועות פ"ד ה"ב, לה ג, ירושלמי זה שייך לה"א ומשום מה סדרוהו כאן. ועיינו בפני משה על האתר ופירושו דחוק.


						296	שתי המקבילות, זו שבירושלמי וזו שבבבלי, משלימות זו את זו. מן הירושלמי אפשר היה להבין כי בפנינו מסורת קדומה וכי היא מקובלת על הכול. ואולם, מגלה הבבלי שמדובר בשיקול דעת שרבנן "אמרוה קמיה דרב פפא", וכי רב פפא מתנגד לדעתם זו (שם): "אמר להו רב פפא: אי מפקדון גמרי לה רבנן, דכולי עלמא לא פליגי דדון מינה ומינה". מן הבבלי אפשר היה לחשוב שהגזרה שווה היא חד סטרית. לומדים "מפי עצמו" בשבועת העדות מ"מפי עצמו" בשבועת הפיקדון. מגלה הירושלמי, שהיא דו סטרית ולומדים גם מפי אחרים בשבועת הפיקדון מ"מפי אחרים" בשבועת העדות.


						297	רבי יהוסף ב"ר מאיר הלוי אבן מיגאש, נדפס בדפוס וורשה, תרכ"ד, שבועות דף י"ט רע"ג וע"ש.


						298	דבורא דחובה, פרשה ח ה"ג. למדרש זה נזקקנו בדיון במשנה ב. ושם שערנו כי משנתנו היא פרפרזה של מדרש רבי עקיבא ומביאה את תוכנו בלשון המשנה כהלכה פסוקה, אף שבה מחולקים רבי מאיר וחכמים. וראו לעיל עמ' 108-110.


						299	איתא בבבלי בבא בתרא לא ע"א: "היכא דאישתעי מילי אבראי ולא טען, ואתא לבי דינא וטען (מודים נהרדעי) דחוזר וטוען. מאי טעמא? עביד איניש דלא מגלי טענתיה אלא לבי דינא [...] והלכתא טוען וחוזר וטוען". כלומר, רשאי אדם לשנות את טענותיו בשעה שהוא מגיע לבית דין והטענות החדשות הן הקבילות. הלכה זו דומה מאוד לדברי רבי שמעון: "מה הטעם? (מדוע פטורים עדים מקרבן כשכפרו חוץ לבית דין) מפני שהם יכולים לחזור (מטענת הכפירה שטענו בחוץ) ולהודות" (שהמקרה כן ידוע להם). עדותם בבית דין תתקבל מפני "עביד איניש דלא מגלי טענתיה אלא לבי דינא" גם כשמדובר במתן עדות, הטענה שהם טוענים בפני בית הדין קבילה, ורק אחרי כן אינם מגידים וחוזרים ומגידים.


						300	עיינו לעיל.


						301	בבלי שבועות כט ע"ב. ועיינו בבריתא שם. ולעיל בפרק א, סעיף י: משמעות המונחים מפי עצמו מפי אחרים במשנה ובברייתא.


						302	פירוש א מבסס את המחלוקת רבי מאיר וחכמים על המדרש הכתוב. זהו הקו של אביי (שם לב ע"א) וזהו הקו של רבנן דאמרוה קמיה דרב פפא (שם לא ע"א).


						303	בשתי הסוגיות בשבועת העדות ישנו המשך, בוויכוחו של רב פפא עם אביי (שם לא ע"א), מסיימת הגמרא: "לא סלקא דעתך, דתניא: לאחת לחייב על כל אחת ואחת". בוויכוחו עם רבנן מסיימת הגמרא: "מההיא — אין, מהא ליכא למישמע מינה". שני התירוצים הם בעיתיים מאוד, ולא כאן המקום להתמודד בשתי הסוגיות. לענייננו נעיר כי שתי הסוגיות מסתיימות באמירות סתמא דגמרא אבל רב פפא עצמו לא הודה להם. זכר לדבר אפשר למצוא בכך שהוויכוח עם אביי מורו, לא גרם לו לשנות את דעתו והוא המשיך להתנגד גם לפירוש תלמידיו, שהם רבנן קמיה דרב פפא. 


						304	בשני המקומות עליהם הצבענו בהערה הקודמת, רב פפא לא טרח להשיב על שאלות הגמרא בדרך משלו. ואפשר להסביר זאת בכך שלדעתו שתי השאלות אינן קיימות כלל.


				

			
		
	
			פרק ד

			הטעמים במשנתנו — שבועות פ"ד

			בפרק זה נמסרו שש הלכות וטעמן בצידן. יתר ההלכות הובאו כהלכות פסוקות בלא מתן טעם. פסקי הדין של ששת ההלכות וטעמן הן:

			א	"[...] אינם חייבין אלא אחת. אמר רבי שמעון מה הטעם? הואיל ואינם יכולין לחזור ולהודות" (שם מ"ג).

			ב	"[...] שתיהם חייבות. מפני שהעדות יכולה להתקיים בשתיהן" (שם מ"ד).

			ג	"[...] הרי אלו פטורים, שאין חייבין אלא על תביעת ממון כפקדון" (שם מ"ח).

			ד	"[...] הרי אלו פטורים. מפני שקדמה שבועה לעדות" (שם מ"ט).

			ה	"[...] הרי אלו פטורין, עד שיהיה מתכון להם" (שם מ"י).

			ו	"[...] הרי אלו פטורים, עד שישמעו מפי התובע" (שם מי"ב).

			א. המקבילות שבספרא

			בספרא מצאנו מקבילות רק לאותן שש הלכות שטעמן בצידן והדבר אומר דרשני. 

			טעם א במ"ג וכן ההלכה שהטעם הוא חלק ממנה נמסרו בספרא בלשון המשנה305 כאחת משתי ההלכות שהעורך בספרא העבירן ממשנתנו,306 וסיים בהן את הדיון בנושא שבועת העדות. 

			ההלכה הזו מובאת בספרא פעמיים: בפעם הראשונה היא מובאת בלשון המדרש והטעם מעוגן בגזרת הכתוב: "אם לא יגיד [...]". על ידה מובאת פעם נוספת אותה הלכה בלשון המשנה והטעם מעוגן בדברי רבי שמעון.307

			באמצע, בין שתי ההלכות המקבילות שבספרא מפריד המאמר: "מכאן אמרו: השביען בחוץ וכפרו ובאו לבית דין והודו — פטורים. (השביען) בחוץ והודו ובאו לבית דין וכפרו — חייבין".

			טעם ב שבמשנתנו, וכן ההלכה שהטעם הזה הוא חלק ממנה, נמסרו בספרא כהעתק מדויק ממשנתנו. עורך הספרא סיים בהלכה הזאת את קובץ שבועת העדות שבספרא אבל הקדים לה שלוש הלכות קצרות, שאף הן, הן העתק מדויק ממשנתנו ונמסרו בלא מתן טעם. ולא מן הנמנע כי שתי הלכות אלו וטעמן צורפו לספרא מפני שהן שייכות לסוג ההלכות שבפרק שטעמן בצידן. את צירופן של שלוש ההלכות הקצרות אפשר להסביר בכך, שהמסדר האחרון ראה בארבע ההלכות יחידה סגורה ולא רצה להפריד בין ההלכות שביחידה.

			בדיוננו בשיקולי הסדר שבספרא בפרק "נוסח שונה של המקבילות", הצבענו על כך כי במקבילות שבספרא הסדר הוא הפוך מן הסדר שבמשנתנו, וניסינו להסביר את העובדה הזאת בכמה השערות שהאחת משלימה את חברתה וע"ש. כאן אפשר להוסיף, כי עורך הספרא שבידנו הסמיך ארבע מן ההלכות שטעמן עימן על מדרש הכתוב. וכן נעל את הקובץ בשתי הלכות נוספות מן המשנה, אף הן כשטעמן בצידן.

			משנתנו פותחת בשתי הלכות אלו את הקובץ.308 הספרא נועל בהן את הקובץ ועל כן שיכל את סדר ההלכות. פתח בהלכה האחרונה וסיים בהלכה הראשונה. יוצאות מן הכלל הן אותן שתי ההלכות האחרונות, שהוא סידרן בלשון משנתנו והעתיק את כל החבילה על פי הסדר שבמשנתנו. 

			טעם ג במ"ח יחד עם ההלכה שהטעם הוא חלק ממנה מובא במקבילה שבספרא, שם ה"ד. שתי המקבילות זהות בתיאור המקרה. בשתיהן תיאור המקרה הוא: "משביע אני עליכם, אם לא תבואו ותעידוני שאמר איש פלוני ליתן לי מאתים זוז ולא נתן". שתיהן שוות בפסק דינם, אלא שכל אחת מהן שונה את פסק הדין בלשונה היא. משנתנו שונה בלשון המשנה "הרי אלו פטורין", המקבילה שונה בלשון המדרש "יכול יהו חייבין? תלמוד לומר וכו'" וכן, "נפש כי תחטא, נפש כי תחטא לגזירה שווה [...]".

			שתיהן שוות בנימוקן ושונות בסגנון שבנימוק. במשנתנו "שאין חייבין אלא על תביעת ממון כפקדון". בספרא: "מה 'נפש כי תחטא' אמור להלן (בשבועת הפיקדון) תובע ממון ויש לו (לתובע הממון אצל הנתבע) אף 'נפש כי תחטא' אמור כאן (בשבועת עדות) תובע ממון ויש לו". אבל במקרה שבפנינו הרי הוא תובע ממון שהנתבע אמר לתת לו, ועוד לא נתן לו. בספרא מובא שיקול דעת "הרי זו תביעת ממון", וליתא במשנתנו. ומשמע קצת מן הספרא שאלמלא הגזרה שווה היה מקום לחייב בקורבן גם בתביעה הזאת.

			הטעמים ד, ה, ו המובאים במשניות ט, י, יב, מובאים בספרא בקובץ ארבע הלכות.309 קובץ זה מקביל לשלוש המשניות המוזכרות וכן למשנה יא שביניהן. השגחנו כבר בכך, כי כל ההלכות הנמצאות בספרא וטעמן עימן מובאות גם במשנתנו יחד עם הטעם. משנה יא היא מבחינה זאת יוצאת מן הכלל. למרות שבספרא טעמה עימה: "תלמוד לומר [...] בזמן שהם כשרים לעדות ולא בזמן שהם פסולים לעדות".310 היא מובאת במשנתנו בלא מתן טעם. אפשר להסביר את חסרון הטעם במשנתנו בכך, שהטעם נמצא כבר בפתיחה שבנושא: "שבועת העדות נוהגת [...] בכשרים ולא בפסולים" (שבועות פ"ד מ"א). הצד השווה בארבע ההלכות שבספרא הוא בכך שכולן נלמדות מן המילים: "ושמעה קול אלה והוא עד" ובכולן העדים פטורים מלהביא קורבן. 

			בספרא מובאות הלכות אלו בסדר הפוך מן הסדר שבמשנתנו. תחילה מובאת המקבילה למשנה יב, אחריה המקבילות למשניות יא, י ולבסוף מקבילה למ"ט. וכבר שיערנו, כי הסדר ההפוך הוא תולדה של ארגון ספרותי שונה של החומר. שכן, ההלכה הפותחת במשנתנו היא ההלכה הנועלת את הנושא311 בספרא. בתיאור המקרה ובנתינת הטעם להלכה זהות המקבילות שבספרא עם אלה שבמשנתנו. אבל משנתנו שונה את פסק ההלכה בלשון המשנה "הרי אלו פטורין", ואילו בספרא שונים אותו בלשון המדרש: "יכול יהו חייבין? תלמוד לומר: ושמעה קול אלה והוא עד וכו".

			*

			סיכום: בהשוואת ההלכות המובאות במשנתנו בנושא שבועת העדות למקבילות שבספרא בנושא המוזכר, השגחנו בכך, שאותן ההלכות המובאות בספרא וטעמן עימן מובאות גם במשנתנו יחד עם הטעם. המשניות שאין להן מקבילות בספרא מובאות במשנתנו בלא נתינת טעם. עובדה זו מעוררת ספק והוא, שמא אין הטעמים האלה חלק בלתי נפרד מן המשנה. שמא הועברו הטעמים האלה למשנתנו בהשפעת אחד המקורות שמחוץ למשנתנו.

			ב. ההיגיון הפנימי שבטעמים ויחס המקורות אליהם

			להלן נבדוק את ההיגיון הפנימי של הטעמים וכן את יחס המקורות הנמצאים בידינו אל הטעמים המובאים במשנתנו. האם נמצא חוסר התאמה בהיגיון הפנימי של המקור? או נמצא מקור המביא הלכה ממשנתנו ונותן לה טעם אחר? ואולי המקור האחר יביא אוקימתא שאינה עולה בקנה אחד עם טעמה? או שהמקור האחר שואל מהו הטעם של ההלכה ובתשובה הוא נותן את הטעם המובא במשנתנו? נראה בכל אחת מן התופעות המוזכרות, ועל אחת כמה וכמה בצירופן של כמה מן התופעות, מכשיר המחזק את ה"שמא". שמא חוברו הטעמים אל ההלכות אחרי שנקבעו במשנה ואין הטעמים חלק בלתי נפרד מן ההלכה. ועתה ניגש לבדיקת הטעמים לפי הסדר שבו הם מובאים במשנתנו.

			טעם א 

			טעם א המובא במשנתנו בשמו של רבי שמעון נראה כיוצא דופן מכמה בחינות ונפרטן להלן:

			א. 	חמשת הטעמים האחרים מובאים במשנתנו בסתם, ואילו הטעם הזה מובא בשמו של רבי שמעון. סתם רבי שמעון הוא רבי שמעון בר יוחאי חברו של רבי מאיר ובר הפלוגתא שלו.

			
					מבחינת ההיגיון המשפטי יכול טעמו של רבי שמעון גם לפרש את שיטת חכמים החולקים על רבי מאיר בשבועות פ"ד מ"א ופ"ה מ"א לאמור: חכמים מחייבים בקורבן שבועת העדות, רק את העדים שכפרו בבית דין "הואיל (שרק עדים שכפרו בבית דין) אינם יכולים לחזור ולהודות". חכמים מחייבים בשבועת הפיקדון את שומר הפיקדון שחזר בו מכפירתו גם כשכפר בבית דין, מפני שבכל מקרה ניתנת לו האפשרות "לחזור בו ולהודות" ולכפר על פשעו.

					שיקול הדעת מחייב אפוא שרבי שמעון ייתן טעם לאב ההלכה הנמצא במחלוקת בין רבי מאיר לבין חכמים (מאן חכמים רבי שמעון?312), ולא להלכה שהיא בת בתה של ההלכה המוזכרת.

			

			ב. 	שני הפרקים הדנים בשבועת העדות ובשבועת הפיקדון מחולקים לשלושה רכיבים עיקריים:

			1. 	אימתי מחייבת השבועה את הכופר בקורבן כפרה, ואימתי הוא פטור למרות השבועה והכפירה.

			2. 	גם כשמחייבים את הכופר בקורבן, יש ומספר שבועות יחייבוהו בקורבן אחד בלבד, ויש שהן יחייבוהו במספר קורבנות. מהו לשון השבועה שתחייב אותו בכמה קורבנות?

			3. 	גם כשהלשון תחייב בכמה קורבנות יש מקרים שלמעשה הוא לא יביא יותר מקורבן אחד. באלו מקרים חויב רק בקורבן אחד למרות שלשון השבועה הייתה צריכה לגרור חיוב בכמה קורבנות?313 

			אפשר להניח שכל רכיב מסמל שלב חדש בדיון. היינו מצפים כי בדיון על הרכיב החדש ישתתפו התלמידים של חכמי הדור, שנטלו חלק בדיון שבשלב הקודם. מבנה ההלכות במשנתנו בשני הנושאים המוזכרים: שבועת העדות ושבועת הפיקדון סותר לכאורה את ההנחה הזו, שכן אנו מוצאים במשנתנו את רבי מאיר נוטל חלק במשא ומתן שברכיבים הראשון והשני, ואת חברו רבי שמעון נוטל חלק במשא ומתן שברכיבים השני והשלישי.

			רבי מאיר חולק על חכמים בשבועת העדות (שבועות פ"ד מ"א), ובשבועת הפיקדון (שם פ"ה מ"א) בעניין "מפי עצמו, ומפי אחרים", עניין השייך לרכיב הראשון. בשבועת הפיקדון (שם פ"ה מ"ג), הוא נוטל חלק בדיון שעניינו הוא: איזו שבועה גוררת אחריה חיוב במספר קורבנות, עניין השייך לרכיב השני.

			רבי שמעון נוטל חלק בדיון שעניינו הוא: איזו שבועה גוררת אחריה חיוב במספר קורבנות, עניין השייך לרכיב השני (שם פ"ה מ"ג). ואילו בשבועת העדות (שם פ"ד מ"ג) מביאים את טעמו: "הואיל ואינם יכולים לחזור ולהודות" על מנת להסביר מדוע העדים החוזרים בהם מכפירתם חייבים רק בקורבן אחד אף שלכאורה מחייבת אותם השבועה החוזרת מספר קורבנות כמספר השבועות. וכן בשבועת הפיקדון (שם פ"ה מ"ב) מציינים: "מפני שיכולים לחזור ולהודות", על מנת להסביר מדוע מספר הקורבנות שהחוזר בו מן הכפירה חייב להביא הוא כמספר השבועות, דהיינו, רבי שמעון נותן טעם לשתי ההלכות שהן חלק מן הרכיב השלישי. את העובדה שרבי מאיר נוטל חלק במחלוקת שברכיב הראשון ובמשא ומתן שברכיב השני, אפשר להסביר בכך, שהמחלוקת שברכיב הראשון היא מחלוקת בפירוש משנת רבי עקיבא רבם, ואילו ברכיב השני הם דנים בבעיה שהתעוררה בזמנם. אבל העובדה שרבי שמעון נוטל חלק במשא ומתן שזה עתה הנחנו שהוא דיון בבעיה שהתעוררה בזמנם, ובנתינת טעם בשתי הלכות שברכיב השלישי, שעל פי הנחתנו זוהי בעיה שהתעוררה אצל התלמידים — היא ודאי יוצאת דופן.

			ג. טעמו של רבי שמעון מובא במקורות בגרסאות שונות

			משנתנו שבועות פ"ד, סיפא של מ"ג, מביאה הלכה בת שלוש בבות.

			בבא א: "השביע עליהן חמשה פעמים חוץ לבית דין (וכפרו) ובאו לבית דין והודו — פטורים".

			בבא ב: (השביע עליהן חוץ לבית דין ובאו לבית דין ו)"כפרו — חייבים על כל אחת ואחת".

			בבא ג: "השביע עליהן חמשה פעמים בפני בית דין וכפרו — אינן חייבין אלא אחת".

			טעמו של רבי שמעון "הואיל ואינם יכולים לחזור ולהודות" בא לנמק את הבבא השלישית שבמשנתנו. מדוע הם חייבים רק בקורבן אחד למרות שכפרו חמש פעמים? מפני שאחרי הכפירה הראשונה בבית דין הם ממילא אינם יכולים לחזור ולהודות, ועל כן הכפירות האחרות אינן מעלות ואינן מורידות.

			בספרא (דיבורא דחובה פרק יא ה"ה) נמסר טעמו של רבי שמעון בשתי נוסחאות. הנוסח האחד על פי כתב יד אוקספורד. הנוסח האחר על פי כתב יד רומי — אססמני 66 (ותיקן). בשני כתבי היד מביאים תחילה את הבבא הראשונה של משנתנו בלשון המדרש ומבססים אותה על מדרש הכתוב: "אם לא יגיד ונשא עונו" (ויקרא ה, א). בשני כתבי היד חסרה הבבא השנייה אשר במשנתנו.

			לעומת זאת מובאת בכתב יד ותיקן הבבא השלישית של ההלכה בלשון משנתנו, וטעמו של רבי שמעון כפי שנוסח בשבועת העדות (שם שם). ואילו בכתב יד אוקספורד חוזרים ומביאים את הבבא הראשונה שבמשנתנו, בלשונה. וטעמו של רבי שמעון כפי שנוסח בשבועת הפיקדון (פ"ה מ"ב): "מפני שהן יכולין לחזור ולהודות". כלומר, בכתב יד אוקספורד מנמק טעמו של רבי שמעון את הבבא הראשונה. מדוע העדים אינם חייבים כשכפרו חוץ לבית דין? מפני שעדיין ניתנת להם האפשרות להודות בבית דין. ואותה הלכה מובאת פעמיים: פעם בלשון המדרש והטעם מעוגן בגזרת הכתוב, ופעם שנייה בלשון המשנה והטעם מעוגן בהיגיון שבהלכה. וניכר בעליל ששינויי הנוסח שבספרא הם שינויים מכוונים, ואין כאן טעות סופר, בבחינת "אלו ואלו דברי אלהים חיים",314 וכפטיש יפוצץ סלע. זאת ועוד, אביי מבסס על אותו המדרש את טעמם של חכמים במ"א האומרים: "בין מפי עצמו ובין מפי אחרים אינם חייבין עד שיכפרו בהן בבית דין" (שבועות לה ע"א). עורך הספרא גופו על פי שתי הנוסחאות, פסח לכאורה על שני הסעיפים והסיק מן ההלכה הזאת גופה מאמר שהוא פרפרזה מדויקת למאמר חכמים במ"א. "מכאן אמרו השביען בחוץ וכפרו ובאו לבית דין והודו — פטורים, (השביען) בחוץ והודו ובאו לבית דין וכפרו — חייבין".

			לכאורה, עורך הספרא בא לומר: הבאנו בפניכם שתי הלכות ובצידן שני טעמים. הטעם האחד מעוגן בגזרת הכתוב, הטעם האחר מעוגן בהיגיון שבהלכה. רוצים אתם, בססו את המאמר "מכאן אמרו" על מדרש הכתוב ואת ההלכה שלאחריו על ההיגיון שבהלכה; רוצים אתם, בססו את המאמר על נימוקו של רבי שמעון ואת ההלכה על מדרש הכתוב. שתי הנוסחאות בשני כתבי היד מראים, שגם אחרי חתימת התלמוד עדיין היו קיימים זרמים בניסוח טעמו של רבי שמעון במשנתנו. כמו כן יש לשים לב, כי בשני כתבי היד מובא הטעם בשבועת העדות בלבד. מן הירושלמי משמע בהדיא, כי בנוסח המשניות של רבי יודן קפודקיא ושל רבי יוסי הובא הטעם בשבועת העדות בלבד ולא הובא בשבועת הפיקדון. ולא מן הנמנע שכל ההלכה: "השביע עליו חמש פעמים וכו'" בשבועת הפיקדון נוסחה בהשפעת הדו־שיח בין שני החכמים.315

			לסיכום, ההתבוננות בטעמו של רבי שמעון משלוש זוויות. זוויות שדנו בהן בפרוטרוט זה עתה בסעיפים: א, ב, ו־ג מצביעה על האפשרות שרק בתקופה מאוחרת מאוד החליטו להביא את טעמו של רבי שמעון במשנתנו בשתי נוסחאותיו, לנמק בו הלכה חדשה ולשבצו בשני הנושאים: בשבועת העדות: "[...] השביע עליהן חמשה פעמים בפני בית דין, וכפרו. אינם חייבים אלא אחת [...] הואיל ואינם יכולים לחזור ולהודות" (שבועות פ"ד מ"ג). בשבועת הפיקדון: "[...] השביע עליהן חמש פעמים [...] בפני בית דין וכפר. חייב על כל אחת ואחת [...] מפני שיכול לחזור ולהודות" (שם פ"ה מ"ב).

			טעם ב

			טעם ב שבמשנתנו פ"ד מ"ד: "שתיהן חייבות, מפני שהעדות יכולה להתקיים בשתיהן", משנה שהועברה לספרא יחד עם טעמה. כפי שנראה מייד, טעם זה מחזק את שיטת רבי יוסי בירושלמי וגם תואם את שיטת רבי יוחנן בבבלי, אבל הוא דחוק מאוד בשעה שרבינא בא ליישב את משנתנו אליבא דשיטת רבה באוקימתא, שהיא כשלעצמה אוקימתא דחוקה.316

			במסכת מכות פ"א מ"ח מובאת מחלוקת בין רבי יוסי לבין רבי: רבי יוסי אומר, כי אם באה כת של שלושה עדים ויותר, ונמצא אחד מהם קרוב או פסול, אזי בדיני נפשות הכלל הוא שהכת כולה פסולה, "אבל בדיני ממונות תתקיים העדות בשאר"; ואילו רבי אומר: "אחד דיני ממונות ואחד דיני נפשות" הכת כולה פסולה שכן "עדות שבטלה מקצתה בטלה כולה". בעניין זה איתא בירושלמי (שבועות פ"ד ה"ג, דף לה ע"ג):

			היו עשרה (כת אחת בת עשרה עדים וכולם כפרו בעדותם)

			אית תניי תני: הראשון חייב וכולן פטורין

			אית תניי תני: האחרון פטור וכולן חייבין

			מאן דמר: ראשון חייב וכולן פטורין

			כמאן דמר: (במשנת מכות) תתקיים עדות בשאר (דהיינו כרבי יוסי)

			מאן דמר: אחרון פטור וכולן חייבין

			כמאן דמר (במשנה מכות): 'עדות שבטלה מקצתה בטלה כולה'. (דהיינו כרבי.)

			אמר רבי יוסי בר אבין מתני אמרה כן: 'היו שתי כיתי עדים'

			לא מר אלא שתים, הא אחת — עדות שבטלה מקצתה, בטלה כולה.

			כלומר, המשנה שנמסרה במסכת שבועות בסתם הולכת בשיטת רבי במסכת מכות. לפי פירושו של רבי יוסי בר אבין סודרה ההלכה "היו שתי כיתי עדים, כפרה הראשונה ואחר כך כפרה השנייה שתיהן חייבות", על מנת להדגיש שההלכה הזאת נוהגת רק בשתי כיתות עדים ולא בכת אחת, מפני שבכת אחת עדות שבטלה מקצתה בטלה כולה; ואם אחד מן הכת כפר אין כל משמעות לעדות האחרים, ועל כן כפירתם לא מחייבת אותם בקורבן. פירוש זה של רבי יוסי מודגש במשנתנו במתן טעם: "מפני שהעדות יכולה להתקיים בשתיהן", מה שאין כן בכת אחת שאם כפר האחד, אפילו אם נותרו בה עוד מאה עדים ויותר המוכנים להעיד, עדותם אינה יכולה להתקיים יותר.

			לעומת זאת איתא בבבלי (שבועות לו סוף ע"ב, לז ראש ע"א):

			רב אחא בר הונא ורב שמואל בריה דרבה בר בר חנא

			ורב יצחק בריה דרב יהודה תנו שבועות בי רבה,

			פגע בהו רב כהנא, אמר להו:

			הזיד בשבועת הפקדון והתרו בו, מהו? [...]

			אמרוה רבנן קמיה דרבה. אמר להו:

			מכלל דלא אתרו ביה ואיכא עדים מיחייב? כפירת דברים בעלמא הוא!

			אלמא קסבר רבה, הכופר בממון שיש עליו עדים — פטור [...]

			רבי יוחנן אמר: "הכופר בממון שיש עליו עדים — חייב, בשטר — פטור" (שם לז ע"ב).

			בבבלי (שם סוף לו ע"ב, ותחילת לז ע"א) שואלים:

			בשלמא שניה תחייב, דהא כפרה לה כת ראשונה,

			אלא ראשונה אמאי מיחייבא?

			הא קיימא שניה,

			אמר רבינא: הכא במאי עסקינן, כגון שהיתה שניה בשעת כפירת הראשונה, קרובין בנשותיהן, ונשותיהן גוססות 

			מהו דתימא: רוב גוססין למיתה,

			קא משמע לן, השתא מיהת חיי נינהו ולא שכיבי.

			בסוגייתנו הנחת המקשה והמשיב כאחת היא, שיש לדמות בדין זה את שבועת העדות לשבועת הפיקדון. אם בשבועת הפיקדון "הכופר בממון שיש עליו עדים — פטור" כדעתו של רבה, הרי שגם בשבועת העדות לא תתחייב הכת הכופרת בקורבן, כל זמן שיש בעתודה כת אחרת של עדים שיכולה לאמת את התביעה. על כן מקשה השואל אליבא דרבה: "ראשונה אמאי מחייבא, הא קיימא שניה"? רבינא מקבל את מסקנת השואל ומשיב כי אליבא דרבה יש להבין כי משנתנו דנה במקרה שהכת השנייה הייתה פסולה לעדות, בשעה שהראשונה כפרה ועל כן היא חייבת. ההלכה היא לכאורה בחזקת פשיטא, על כן נותן רבינא דוגמא מחרידה: "נשותיהן גוססות". הדוגמא יוצרת הווה אמינא: "מהו דתימא רוב גוססין למיתה, קא משמע לן השתא מיהת חיי נינהו". החידוש הממשי במשנתנו הוא, כי עדים בכוח אינם נקראים עדים עד שיצאו מן הכוח אל הפועל ממש.

			לאור כך נבדוק את הטעם במשנתנו: "מפני שהעדות יכולה להתקיים בשתיהן". משמעות הטעם לפי פשוטו היא, שהגורם לחיוב הוא חוסר יכולתה של הכת השנייה לבטל את עדות הכת הראשונה בהצהירה: איננו יודעים עדות. אבל רבינא פירש בהכרח, כי חוסר יכולתה של הכת השנייה לקיים את עדותה־היא, בשעה שכפרה הראשונה, הוא הגורם לחיובה של הראשונה. ומכאן שרבינא בתירוצו יכול היה ביתר קלות לפרש את המשנה אילו נמסרה בלי טעם. הטעם אינו מסייע לרבינא, להפך, הוא מחייבו לא רק להתמודד בפירוש ההלכה אלא גם להתמודד בפירוש הטעם שניתן להלכה.

			נסכם ונאמר כי טעם ב שבמשנתנו תואם את שיטת רבי יוחנן בבבלי ואף מחזק את דברי רבי יוסי בירושלמי. אבל הטעם מכביד עוד יותר על האוקימתא הדחוקה של רבינא, ולא מן הנמנע שהוא בכלל לא היה בנוסח המשניות של אמוראי בבל.

			יחסם של הרמב"ם והריטב"א לסוגיה 

			בדיוננו הדגשנו כי הבבלי משווה בדין זה את שבועת העדות לשבועת הפיקדון. מכאן שמקומה של הסוגיה הוא בשבועת הפיקדון וכל האוקימתא באה כדי לא להעמיד את שיטת רבה "הכופר בממון ויש עליו עדים — פטור", בתיובתא ביחס למשנה. הבבלי מביא את הסוגיה הזו גם בשבועת העדות (שם לז סוף ע"א ותחילת ע"ב) בפירושו את המשנה. ושם הוא מקשה בסתם: "בשלמא שניה תתחייב דהא כפרה לה ראשונה, אלא ראשונה אמאי מיחייבא. הא קיימא שניה"? וגם שם הוא מיישב את המשנה באוקימתא של רבינא.

			על פי סוגיית הבבלי משמע לכאורה שהאוקימתא היא אליבא דכולי עלמא ולא רק אליבא דרבה. כך סבר גם הרמב"ם. הרמב"ם פסק שגם בדיני ממונות עדות שבטלה מקצתה בטלה כולה (הלכות עדות פ"ה מ"ג) כרבי במסכת מכות (פ"א מ"ח), וכפירושו של רבי יוסי בירושלמי את משנתנו בשבועות פ"ד מ"ד (שבועות פ"ד ה"ג, דף לה ע"ג).

			כמו כן הוא פסק שהכופר בפיקדון שיש עליו עדים חייב בקורבן (הלכות שבועות פ"ח הי"ד), כרבי יוחנן החולק בנידון על רבה (שבועות לז ע"ב) משמע שהוא לא נזקק לאוקימתא של רבינא.

			אבל בשבועת עדות, בשתי כיתי עדים, בפירוש המשניות להרמב"ם על האתר, הוא פירש את משנתנו כאוקימתא של רבינא. וכך הוא פסק גם ביד החזקה (הלכות שבועות פ"ח הי"ד). ומשמע שהרמב"ם הפריד בין כפירת השומר בשבועת הפיקדון לבין כפירת העדים בשבועת העדות. כלומר, הוא ראה באוקימתא של רבינא את משנתנו — עיקר ולא התחשב בסוגיה בשבועת הפקדון המקשרת בין שני סוגי השבועות.

			לעומת זאת הריטב"א בחידושיו (הוצאת עם עולם, תשכ"ז, נז ע"ב) התייחס לקושיית הגמרא בשבועת העדות (לד ע"א) ואמר: "לקמן בראש פרק שבועת הפקדון מוכח בהדיא דקושיא אליבא דרבה [...] אבל לרבי יוחנן מתניתין דהכא כפשוטה ולא צריכינן לתירוץ דמתרץ שם — הכא. והא דמקשינן ומתרצינן הכא סתם ומשמע אפילו אליבא דרבי יוחנן, אורחא דמילתא למעבד הכי כדכתיבנא בכמה דוכתי". 

			לדעת הריטב"א עיקר הסוגיה הוא אפוא בשבועת הפיקדון, והאוקימתא של רבינא באה על מנת ליישב את דברי רבה ולא על מנת לתת פירוש מוסמך למשנתנו. וכדרכו של מסדר התלמוד הוא העביר את הסוגיה גם לשבועת העדות ומסרה בסתם, אף שלפי רבי יוחנן בבבלי ולפי רבי יוסי בירושלמי היא מתפרשת כפשוטה.

			טעם ג

			טעם ג במשנתנו: "שאין חייבין אלא על תביעת ממון כפיקדון".

			הערנו כבר כי בספרא317 נמצאת מקבילה להלכה ולטעם שבמשנתנו. הבבלי318 מביא את הספרא הזה בציון "תנו רבנן". בבבלי חסרות המילים: "הרי זו תביעת ממון". פרט לחיסרון זה שווה הנוסח שבבבלי לנוסח שבספרא מילה במילה. מן הלשון במשנתנו: "שאין חייבים אלא על תביעת ממון כפקדון"319 ומן הלשון שבספרא: "הרי זו תביעת ממון" משמע, כי מבחינה עקרונית יש לחייב את העדים במקרה הזה בקורבן מפני שיש כאן תביעה אישית שהתובע מפנה אותה ישירות אל העדים, ישנה השבעת העדים על ידי התובע וכפירת העדים בבית דין, ומפני שהתביעה היא תביעת ממון. אלא מחמת הגזרה השווה המשווה את דין שבועת העדות לדין שבועת הפיקדון, פסק הדין הוא: "הרי אלו פטורים".320 עיקר הדין הוא אפוא בפיקדון ודין שבועת העדות בנידון נלמד בגזרה שווה מדין פיקדון.

			אבל בתוספתא321 הנימוק של הפטור הוא: "שאומרין אמר ליתן לך ואי אפשר ליתן לך, אמר להלבישך ואי אפשר להלבישך". כלומר, העדים פטורים מפני שגם אם הם היו נענים לתביעה והיו מעידים שפלוני הנתבע אומנם הבטיח לפלוני התובע, עדיין עדותם לא הייתה מחייבת את הנתבע בדינא למלא אחרי הבטחתו. אומנם התוספתא שם "וכן בפיקדון", אבל לפי לשון התוספתא דין הפטור שבפיקדון נגרר אחרי דינו בשבועת העדות. ובוודאי שלא הפטור בפיקדון הוא המורה דרך לפטור בשבועת העדות במקרה זה.

			בירושלמי סוף מסכת שביעית (פרק י, ה"ב, דף לט ד) אמר רב: "כד אנא אמר לבני ביתי ליתין מתנה לבר נש, לינא חזר בי". הירושלמי מסיק שם: "מה דרב נהיג למידת חסידות". ומשמע מן הירושלמי כי מבחינת הדין ההבטחה אינה מחייבת, אפילו לא מלכתחילה. במסכת שבועות322 מביאים בירושלמי מאמר בזה הלשון:

			רבי יוסי, רבי יעקב בר זבדי, רבי אבהו בשם רבי יוחנן:

			אמר ליתן מתנה לחבירו וביקש לחזור בו — חוזר.

			רבי יעקב בר זבדי בעא קומי רבי אבהו: ואהן הין לא בצדק הוא והין צדק?323

			אמר (רבי אבהו לרבי יעקב): בשעה שאמר הין של צדק הוה.

			כלומר, ארבעת האמוראים: רבי יוחנן, רבי אבהו, רבי יעקב בר זבדא ורבי יוסי, דור מפי דור, נקטו את הטעם שבתוספתא והתעלמו מן הטעם שבמשנתנו. בירושלמי, לפני ההלכה שרבי יוסי מסרה בשם רבי יוחנן, מובאת סוגיה הפותחת בגזרה השווה וזה לשונה: "נפש כי תחטא לגזרה שווה מה נפש כי תחטא שנאמר להלן (בשבועת הפיקדון) תובע ממון ויש לו אף נפש כי תחטא שנאמר כאן (בשבועת העדות) תובע ממון ויש לו".324

			הירושלמי נועל את הסוגיה הזו בשאלה: "מכל מקום לא הפסיד ממון", ומשיב: "כיון דהוה בעי מיתן ליה ולא יהיב ליה כמי שהפסידו ממון".325 ואלמלא הגזרה שווה היה מקום לחייב את העדים בקורבן, לפי הסתמא הזאת משמע כי סוגיה זאת בנויה לפי שיטת משנתנו ולא לפי שיטת הספרא ואף לא כשיטת התוספתא או כשיטת רבי יוחנן ותלמידי תלמידיו. ומכן שבירושלמי נשתמרו שתי השיטות זו על יד זו.

			נסכם: במשנתנו מובאים הלכה וטעמה בסתם, הטעם לכאורה הוא הגורם היחיד לקיומה של ההלכה. אבל מן התוספתא ומן הירושלמי משמע שהיה גם טעם אחר לקיום ההלכה, טעם שקיים את ההלכה הזאת בזכות עצמה ולא בזכות הגזרה שווה שבין שבועת העדות לבין שבועת הפיקדון.

			טעם ד 

			טעם ד במשנתנו (מ"ט): "מפני שקדמה שבועה לעדות".

			ההלכה במשנתנו היא: "משביע אני עליכם, כשתדעון לי עדות שתבואו ותעידוני — הרי אלו פטורים".

			כאמור, נמצאים ההלכה וטעמה בספרא בקובץ של ארבע הלכות המסתמכות על הכתוב: "[...] ושמעה קול אלה והא עד וכו'".326 בתוספתא שבידינו לא מצאנו מקבילה, לא להלכה ולא לטעמה. הבבלי327 מביא את המדרש שבספרא בציון "תנו רבנן" ואינו מקדיש לו כל ציון נוסף. בירושלמי מדייק רבי יוסי328 מן המשנה הזאת כי הטעם במ"י, טעם ה, הוא "מפני שאינו מתכון להם". ושם נאמר:

			רבי יוסי שמע לה מקדמיתא

			מפני שקדמה שבועה לעדות,

			הא לא קדמה שבועה לעדות חייבין

			ויודע הוא בהון?

			משתמע מן הירושלמי שגם הטעם במ"ט, קנה לעצמו שביתה בהשפעת דברי רבי יוסי שבירושלמי — כלומר רבי יוסי בר אבין.

			סיכום טעם ד — קיימות שלוש אפשרויות:

			
					הטעם הועבר למשנתנו בהשפעת המדרש שבספרא.329

					בנוסח המשניות של רבי יוסי בר אבין נמסרה כבר ההלכה עם הטעם.

					הטעם קנה לעצמו שביתה במשנתנו בהשפעת דיוקו של רבי יוסי, ומשם הועבר לספרא ולבבלי.

			

			טעם ה 

			טעם ה במשנתנו: "עד שיהיה מתכון להם".330

			ההלכה שבמשנתנו היא: "עמד בבית הכנסת ואמר: משביע אני עליכם שאם אתם יודעים לי עדות, שתבואו ותעידוני — הרי אלו פטורים".

			הטעם "עד שיהיה מתכון להם" נמצא בנוסח המשניות שבבבלי, וליתא בנוסח המשניות שבירושלמי.331 הירושלמי דייק רבי מנא מן המשנה שלאחריה: "או שהיה אחד מהן קרוב או פסול וכו'". נמצא כי טעם מ"י הוא, מפני שלא התכון להם. רבי יוסי מצא את הטעם המוזכר במשנה שלפניה — מ"ט. אליבא דסתמא דירושלמי,332 אפשר למצוא את הטעם בלשון המשנה גופה, בחינת מתניתין נמי דייקא.

			בבבלי333 אמר שמואל: "אפילו עדיו ביניהן". שואלים בגמרא" "פשיטא!" ומשיבים: "לא צריכא דקאי עילויהו". משמע שגם בנוסח המשניות שבבבלי נשנתה המשנה הזאת בלא הטעם. אילו נשנתה וטעמה עימה הייתה גם הצריכותא בחזקת פשיטא.

			נסכם ונאמר: אף שקיימת תמימות דעים בשלושת הדיוקים שבירושלמי, שהטעם במשנתנו הוא מפני שלא התכון להם, לא היה טעם זה בנוסח שבמשנתם, והם דייקו אותו כל אחד בדרך משלו משלושה מקומות שונים: מן המשנה שלאחריה, מן המשנה שלפניה ומן המשנה הזאת גופה. וכנראה שטעם זה לא היה גם בנוסח משנתם של חכמי התלמוד בבבל, ובהשפעת הפרשנות בארץ ישראל התגלגל הטעם וקנה לעצמו שביתה דווקא בנוסח המשניות שבבבלי — בתקופה מאוחרת יותר.

			טעם ו

			טעם ו במשנתנו: "עד שישמעו מפי התובע" (שם שם מי"ב).

			במשנתנו מובאים שני דגמים: א. שלח ביד עבדו; ב. אמר להם הנתבע.

			הדגם הראשון דומה למטבע המדגים את הדרישה הראשונה בשבועת העדות — שהתביעה תבוא מצד התובע.

			הדגם השני אפשר והוא מדגים את הדרישה השנייה בשבועת העדות — שהשבועה תיעשה דווקא כלפי התובע. 

			לשון האמירה בשני הדגמים היא: "משביע אני עליכם שאם אתם יודעין לו עדות שתבואו ותעידוהו". פסק הדין המנומק בשני המקרים הוא: "הרי אלו פטורין עד שישמעו מפי התובע".

			בספרא334 מובאת הלכה זו, בקובץ הלכות של ארבעה מדרשים הנדרשים ממילים מראשו של הכתוב: "ושמעה קול אלה והוא עד וכו'" (ויקרא ה, א). הבבלי (שבועות לב ע"א) מביא את המדרש שבספרא בציון "תנו רבנן", אלא שהוא מסתמך על סופו של הכתוב, על המילים: "אם לא יגיד ונשא עונו" (שם). בבבלי (שם שם) שואלים: "מאי תלמודא?" ומשיבים: "אמר רבי אלעזר: 'אם לוא יגיד' כתיב: 'אם לו לא יגיד ונשא עונו, ואם לאחר לא יגיד — פטור".

			בבבלי מובאים דברי רבי אלעזר כדברי פרשנות למדרש ההלכה כדי להשיב על שאלת הגמרא: "מאי תלמודא", בכך שהם מפרשים את המדרש הם מצביעים בעת ובעונה אחת על מקור ההלכה שבמשנה. כלומר, על פי המדרש גזירת הכתוב היא, שהעדים יחויבו בקורבן רק אם הם נמנעים מלהיענות לתביעת התובע ולהשבעתו, ואינם חייבים להיענות לתביעת גורם אחר כלשהו למרות שהשביעם וענו אמן. הבבלי כורך אפוא את שני הדגמים, את התביעה ואת השבועה יחד. בשניהם דנה המשנה ובמקביל דן בשניהם גם המדרש. הירושלמי (שם שם הי"ג, לה, ד) מביא אף הוא את המדרש, וגם בירושלמי מסתמך המדרש על סופו של הפסוק אבל שם רבי אלעזר בעצמו הוא בעל המדרש. זאת ועוד, על פי הירושלמי לא מדובר בהלכה מקבילה למשנתנו אלא בהלכה קרובה לה. הלכה אחת משלימה את חברתה וצריכים אנו לשתיהן. בירושלמי (שם שם) מובאת צריכותא:

			מתניתא צריכה למה דאמר רבי לעזר

			ומה דמר רבי לעזר צריכה למתניתין

			אילו תנינן ולא תנא רבי לעזר הוינן אמרין:

			ישמעו מפי התובע ולא נשבע (אלא) לנתבע — חייבין

			הוי צריכה למה דמר רבי לעזר

			אילו תנא רבי לעזר ולא תנינן, הוינן מרין,

			ישמעו מפי הנתבע ולא נשבעו (אלא)335 לתובע — חייבין

			עד שישמעו מפי התובע וישבעו לתובע.

			מן הירושלמי משתמע בעליל כי הוא הבין שמשנתנו מכסה פן אחד של ההלכה בלבד והוא, שהתביעה חייבת לבוא ישירות מפי התובע. נוסח התביעה: "משביע אני עליכם וכו'" אינו משנה הבנה זו של משנתנו בירושלמי. 

			המדרש המובא (שם) בשם רבי אלעזר מכסה פן אחר, והוא שהעדים חייבים להישבע אך ורק לתובע. משתי ההלכות ביחד לומדים: "עד שישמעו מפי התובע וישבעו לתובע".336

			נסכם: מבלי להכריע אם בירושלמי היה נוסח אחר להלכה הזאת במשנה מאשר בבבלי או שלירושלמי ולבבלי היה נוסח אחד במשנה, ברור כי הירושלמי הבין את המשנה וגם את המדרש באופן אחר מאשר הבינם הבבלי.

			ד. סיכום כללי בתוצאות בדיקת הטעמים337

			טעם א: "אמר רבי שמעון: מה טעם? הואיל ואינם יכולין לחזור ולהודות" (שבועות פ"ד מ"ג).

			טעם זה הוא הטעם היחיד מבין ששת הטעמים בפרק זה שבמשנתנו, המובא בשם אומרו. לכאורה, הוא מפרש את הטעם של חכמים החולקים על רבי מאיר (שם שם מ"א ופ"ה מ"א), שהועבר לפ"ד מ"ג ולפ"ה מ"ב, כטעם הניתן להלכה אחרת. את מקום הטעם של רבי שמעון להסביר את שיטת חכמים תפס בבבלי (שבועות לב ע"א) מדרש ההלכה: "לא אמרתי לך אלא במקום שאילו מגיד זה מתחייב זה ממון", המובא שם בשם אביי. בספרא338 מובא מדרש זה בסתם ונדרש להלכה שלפניו339 ולהלכה שלאחריו.340 מדרש זה נמסר בספרא בשתי נוסחאות341 ונותר בצריך עיון.342

			שיערנו שלא מן הנמנע כי בספרא שם, במאמר הנדרש לאחריו, נשתמר קטע מלשון ההלכה במ"א, כפי שנשנה בבית מדרשם של חכמים החולקים על רבי מאיר. כלומר, המאמר: "מכאן אמרו: השביען בחוץ וכפרו ובאו לבית דין והודו — פטורים, בחוץ והודו ובאו לבית הדין וכפרו — חייבין" נשנה בלשון הזה בבית מדרשם של חכמים בשמם הם. ותנא דידן בשבועות פ"ד מ"א הוא ששינה מלשונם והוא שהוסיף לדברי רבי מאיר את דעת חכמים, והתאימה ללשון שנקבעה בבית מדרשו של רבי מאיר ומסרה בהתייחסות ישירה לדעתו. זאת בלשון: "דברי רבי מאיר. וחכמים אומרים: בין מפי עצמו בין מפי אחרים אינם חייבין עד שיכפרו בהן בבית הדין" (שם פ"ד מ"א) אם ההשערה הזאת היא נכונה, הרי שבספרא נמסר מאמר קדום במדרש מאוחר. 

			טעם ב: "מפני שהעדות יכולה להתקיים בשתיהן" (שם שם מ"ד)

			הטעם הזה אפשר והועבר למשנתנו בהשפעת דברי רבי יוסי: "מתניתא אמרה כן וכו'" (ירושלמי פ"ד ה"ד דף לה ע"ג). הטעם הזה גם תואם את שיטת רבי יוחנן הסבור: "הכופר בממון חברו שיש עליו עדים — חייב" (בבלי שבועות לז ע"ב), אבל הוא לא תואם את שיטת רבה הסבור: "הכופר בממון שיש עליו עדים — פטור" (שם לז ע"א). הטעם הזה גם אינו מתאים לשיטת רבינא, המעמיד את המסקנה הזאת באוקימתא דחוקה גם כשהטעם אינו בצידה. מתן הטעם מבליט את הדוחק עוד יותר ובוודאי שאינו מסייע ליישובו.343 בספרא נמסרה אף הלכה זו וטעמה בלשון המשנה. זאת ועוד אחרת, הספרא הביא את כל מ"ד יחד עם שלוש הלכות אחרות שאינן תלויות במתן טעם וציין את כל המשנה כלשונה במשנתנו ממש בלי כל שינוי. השאלה המתעוררת היא, מה ראה עורך הספרא לנטות הצידה ממנהגו ולהביא מספר הלכות בלשון המשנה ולא בלשון המדרש? ההסבר היחיד העולה על הדעת הוא, שעורך הספרא ריכז כאן את כל אותן ההלכות שנמסרו בפרק יחד עם טעמן; ואותן ההלכות שלא ניתן היה להסמיכן למדרש כלשהו מסרן עורך הספרא בלשון משנה. מכיוון שראה במ"ד קובץ של הלכות הקשורות זו בזו לא הפריד ביניהן ומסרן ביחד כפי שנמסרו במשנתנו.

			ריכוז זה של הטעמים במשנתנו ובספרא הוא כנראה בהתאם לשיטת לימוד בבית מדרש מסוים. על יד השיטה הזאת קיימות גם שיטות הסבר אחרות, והתלמודים אינם רואים בקיומן מחלוקת על מה שנאמר בסתם משנה.

			טעם ג: "שאין חייבים על תביעת ממון כפקדון" (שם שם מ"ח)

			הטעם הזה יחד עם ההלכה הצמודה אליו מובאים בספרא בדיבורא דחובה פי"ג ה"ד. הבבלי (שם לה ע"א) הביא אף הוא את הספרא כלשונו בציון "תנו רבנן", ולא הוסיף לו דברי פרשנות כלשהם. הירושלמי (שם שם דף לה ע"ד) הביא אף הוא את המדרש שבספרא ומעיר: "כיון שהוה בעי מיתן ליה ולא יהיב ליה, כמי שהפסידו ממון".

			בתוספתא לעומת זאת (שם פ"ב הי"ג) מציינים טעם אחר להלכה הזאת: "אמר ליתן מתנה לחברו וביקש לחזור בו — חוזר". ומשמע מכאן שהטעם המובא במשנתנו ובספרא בסתם כטעם המקובל על הכול ונתמך בסתמא דבבלי ובסתמא דירושלמי לא היה מקובל — לא על תנא דתוספתא, לא על רבי יוחנן, לא על תלמידי רבי יוחנן ולא על תלמידי תלמידיו. לטעם האחר ישנן גם השלכות בקביעת הלכה למעשה ואין אנו אומרים: הלכה כסתם משנה.344

			טעם ד: "מפני שקדמה שבועה לעדות" (שם שם מ"ט)

			טעם זה מובא בבבלי (שם לה ע"א) בציון "תנו רבנן" והוא מובאה מן הספרא, אלא שהבבלי אינו מוסיף לה דברי פרשנות כלשהם. בירושלמי לא מצאנו את המדרש הזה שבספרא, אבל טעמה של ההלכה מצוטט בירושלמי מנוסח משנתו של רבי יוסי (שם פ"ד דף לה ע"ד): "רבי יוסי שמע לה מקדמייתא: 'מפני שקדמה שבועה לעדות וכו'" ואפשר שדברי ההסבר למשנה הם מרבי יוסי גופו וממנו הועבר הטעם גם למשנתנו.

			טעם ה: "עד שיהיה מתכון להם" (שם שם מ"י)

			הטעם הזה ליתא בנוסח המשניות שבירושלמי וכנראה שהוא גם לא היה בנוסח המשניות של הבבלי. אמוראי ארץ ישראל הם שמדייקים משלוש משניות שונות שזהו הטעם המוסמך להלכה שבמשנתנו. בכל זאת קנה לעצמו הטעם הזה שביתה דווקא בנוסח המשניות שבבבלי ולא בנוסח המשניות שבירושלמי.

			טעם ו: "עד שישמעו מפי התובע" (שם שם מי"ב)

			הירושלמי (שם הי"ג דף לה ע"ד) מוסיף להלכה הזאת את מדרש רבי אלעזר ומעיר כי מן ההלכה שבמשנה לומדים "עד שישמעו מפי התובע". ומן ההלכה שבמשנה לומדים "(עד ש)ישבעו לתובע". לא מן הנמנע כי הטעם "עד שישמעו מפי התובע" הועבר מן הירושלמי למשנה בהשפעת פירושו, ומי שקבע את הנוסח העכשווי במשנתנו סבור היה כי המדרש של רבי אלעזר הוא מדרש משלים להלכה שבמשנתנו, וממנו לומדים כי העדים יחויבו רק אם ישבעו לתובע. המסדר אחרון של הסוגיה בבבלי לא שינה מנוסח המשנה שקיבל, אף שהוא ראה כבר בדברי רבי אליעזר פרשנות למדרש שהוא מקביל לגמרי להלכה שבמשנתנו.

			ה. קביעת הנוסח במשנתנו 

			במסכת שבועות פ"ד בפרק הדן בשבועת העדות, אנו מוצאים ריכוז של שש הלכות שנמסרו במשנתנו כשטעמן בצידן — תופעה שהיא נדירה בעיצוב הספרותי של סידור ההלכות במשנתנו. בעיצובם של הטעמים ב, ד, ה, ו מורגשת השפעה פרשנית של אמוראי בבל. 

			טעם א מתפרש באופן אחד על ידי רבי יוסי (בר אבין), רבי יודן קפודקיא וכנראה גם על ידי רב פפא. אבל הנוסח שבמשנתנו נקבע בהשפעת פירושם של אביי ושל רבנן דאמרוה קמיה רב פפא, שפירשו את הטעם באופן אחר.

			טעם ב וההלכה שבצדו מתאימים לשיטת רבי יוחנן בבבלי ולשיטת רבי יוסי בירושלמי, ומתאימים פחות לשיטת רבינא ורבה בבבלי, שצריכים ליישב את ההלכה וגם את הטעם באוקימתא דחוקה מאוד.345

			טעם ג נתמך על ידי סתמא דבבלי וסתמא דירושלמי בשבועות, אבל אינו מקובל — לא על תנא דתוספתא, לא על רבי יוחנן ותלמידיו ולא על סתמא דירושלמי בסוף מסכת שביעית.

			בטעם ד קיים ספק אם הוא נקבע במשנתנו בדור שקדם לרבי יוסי (בר אבין) או שרבי יוסי בעצמו הוא מקור הטעם.

			טעם ה ליתא בנוסח הירושלמי שבידינו גם עתה, למרות שרבי יוסי, רבי מנא וסתמא דירושלמי מעידים שזהו הטעם המוסמך במ"י.

			טעם ו וההלכה שבצדו הובנו ע"י הירושלמי כהלכה וטעם שהמדרש משלים אותם וצריכין לשניהם. אבל על ידי הבבלי הם הובנו כיחידה שלמה והמדרש הוא אסמכתא להלכה ולטעמה. למרות שחלק מן ההלכות ובמיוחד הטעמים שבהן, היו מקובלים רק על חלק מחכמי התלמוד נמסרו הלכות אלו וטעמן במשנתנו — בסתם, כיחידות שאין עליהן עוררין. ובתלמודים ליכא תיובתא ממשנתנו על הדעות החולקות.346

			כל האמור לעיל לא נחשב למכשול בעיני מסדר הספרא — הוא ריכז בנושא שבועת העדות את כל אותן ההלכות שנמסרו במשנתנו בסתם עם מתן טעם בסופן. אותן ההלכות במשנתנו בסתם בלא מתן טעם, אין אנו מוצאים אותן בספרא שבידינו. זאת ועוד, במשנתנו הטעמים אינם חלק בלתי נפרד מן ההלכה; אם ניטול את הטעם לא ייפגם העיצוב הספרותי של ההלכה במאומה. מה שאין כן בספרא, הטעמים שבספרא הם חוט השדרה שבהלכה ואם ניטול את הטעם יתפורר העיצוב הספרותי של ההלכה. הדברים אמורים לגבי ארבע הלכות בלבד; זאת למעט שתי ההלכות: מ"ג — טעם א, ומ"ד — טעם ב, שנמסרו בספרא בלשון המשנה. מ"ג נמסרה כלשונה כדי למסור את טעמו של רבי שמעון כטעם המעוגן בסברה, בהיגיון שבהלכה ולא כטעם הנרכש מן הכתוב.347 מ"ד היא העתק מדויק מן המשנה. הרושם הוא כי למסדר הספרא היה חשוב לרכז את כל אותן ההלכות שטעמן עימן. ומכיוון שלמשנה ד הוא לא מצא מדרש הוא מסר את ההלכה ואת טעמה כלשונה במשנה.

			נמצאנו למדים, כי חלק אחד בספרא שבידינו בנושא שבועת העדות עוצב בד בבד עם מתן הטעם במשנתנו על ידי אמוראים אחרונים ואולי אפילו מאוחר יותר. ועל כן נמצאים בספרא בנושא זה שני סוגי מדרשים: מדרשים קדומים שבחלקם הם יסוד למשנת חכמים במשניות הראשונות,348 ומדרשים מאוחרים שבחלקם עוצבו בסוף תקופת עריכת התלמוד. ואין מוקדם ומאוחר בתורה אף לא בתורה שבעל פה.

			

			
				
						305	ספרא דיבורא דחובה פרק יא ה"ו וכן ההלכה שלאחריה — ה"ז.


						306	שבועות פ"ד, מ"ג ומ"ד.


						307	התיאור הוא בהתאם לכתב יד אוקספורד. בכתב יד רומי, ותיקן 66 הנוסח שונה במקצת ונדון בכך בהמשך.


						308	משניות א-ג בפ"ד אינן חלק מן הקובץ. והראנו כבר שהן מהוות כעין מסגרת שעורך משנתנו מסגר בהן את קובץ ההלכות החדש. ועיינו סיפא של מ"ג, סעיפים ב-ד. שם מסרנו את סיכום הדברים בנידון.


						309	ספרא דבורא דחובה, פרשה ח, הלכות ד-ז. ועיינו בנספח המקבילות.


						310	כת"י ו' — "והוא עד בזמן שהן כשירין לעדות ולא בזמן שהן פסולין מן עדות".


						311	עיינו להלן בביאור לטעם ב, וראו בבלי שבועות לה ע"א ובחידושי הרשב"א והר"ן על אתר.


						312	ראו לעיל פירוש ב (בסוף) שם אנו מניחים, כי בנוסח המשניות של רבי יודן ושל רבי יוסי נימק רבי שמעון את טעמם של חכמים.


						313	דרכם בלימוד הייתה, שתחילה ליבנו את השאלות שהתעוררו ברכיב הראשון. וכשמיצו את הדיון מסביבו עוררו גל שני של שאלות ותשובות "כי קאי רבי בהאי מסכתא לא תשייליה במסכתא אחריתא" (שבת נ ע"ב).


						314	ראו לדוגמא בבלי גיטין ו ע"ב: "אשכחיה רבי אביתר לאליהו, אמר ליה: מאי קא עביד הקב"ה? אמר ליה: עסיק בפילגש בגבעה, ומאי קאמר? אמר ליה, אביתר בני כך הוא אומר, יונתן בני כך הוא אומר. אמר ליה חס ושלום ומי איכא ספיקא קמיה דשמיא? אמר ליה: אלו ואלו דברי אלהים חיים".


						315	ראו ג. ב, פירוש ב: פירוש הירושלמי כפשוטו.


						316	רבי יוסי בירושלמי כאן הוא כנראה רבי יוסי בר אבין, אמורא מארץ ישראל שאפשר להשוותו לרב אשי בבבל מבחינת מרכזיותו בעריכת התלמוד. גם רבי יוחנן נחשב לעמוד השדרה של התלמוד הירושלמי. לעומת זאת, רבה ורבינא הם אמוראיים בבליים מובהקים. כך שאפשר לומר כי הטעם במשנתנו מתיישב עם שיטת הלימוד בירושלמי, ומכביד מאוד על שיטת הלימוד הבבלי.


						317	דיבורא דחובה פרק יא ה"ד, ראו גם ד, א: המקבילות שבתוספתא.


						318	שבועות לה ע"א.


						319	שבועות פ"ד מ"ח.


						320	שם שם.


						321	שבועות פ"ב הי"ג.


						322	שבועות פ"ד ה"ז דף לה ע"ד. בהצמדת הגמרא להלכה שבמשנה ישנם אי דיוקים ולא נציין אותם.


						323	פירוש: איך אמר רבי יוחנן "חוזר", שמשמע אפילו לכתחילה, והרי כתוב "והן צדק יהיה לך"(ויקרא יט, לו), ובספרא קדושים פ"ח ה"ז דרש רבי יוסי ברבי יהודה: "לאו צדק והין צדק".


						324	באמצע בין הפתיחה לבין הסיום מובא בירושלמי קטע שאינו משתלב במהלך הסוגיה. וזה לשונו: "לית הדא פליגא על ריש לקיש דאמר אין ממון אצל מכות? פתר לה כרבי מאיר דאמר: לוקה ומשלם". עיקר הסוגיה היא בכתובות פ"ג ה"א וכן בתרומות פ"ז ה"א ומובאת גם בבבלי כתובות לד ע"ב, לה ע"א. מסקנת התלמודים בסוגיות ההן בשיטת ריש לקיש הועברה גם הנה. וכנראה שאם יש מקום לקטע הזה כאן, הרי שיש להעבירו למ"ו כדעתו של פני משה על האתר. ואין כאן מקום להאריך.


						325	לשון המסקנה שבירושלמי מראה בעליל שיש לשייכו להלכה: "משבעני עליכם [...] שאמר ליתן לי מאתיים זוז ולא נתן לי". הירושלמי מסביר: דומה ההבטחה כאילו שכבר נתן, כדברי רב בשביעית: "לינא חוזר בי".


						326	ספרא דבורא דחובה פרשה ח, ה"ז; ראו גם ראש פרק — הטעמים במשנתנו.


						327	שבועות לה ע"א.


						328	שבועות פ"ד ה"ח דף ל"ה ע"ד.


						329	בין כל ארבעת המדרשים הנדרשים מן המילים: "ושמעה קול אלה והוא עד וכו'" בקובץ שבספרא, המדרש הזה הוא הקרוב ביותר לפשוטו של כתוב.


						330	שבועות פ"ד מ"י. ההלכה יחד עם טעמה מובאים בספרא בקובץ של ארבע הלכות וכולן נדרשות מן הפסוק: "ושמע קול אלה והוא עד". ראו ראש פרק — הטעמים במשנתנו.


						331	שבועות פ"ד ה"ח לה ד.


						332	שם שם. 


						333	שם ל"ה ע"א. 


						334	ספרא דבורא דחובה, פרשה ח, ראו גם ראש פרק — הטעמים במשנתנו.


						335	תוספת המילה "אלא" בסוגר בשני במקומות שבטקסט הוא, על פי רבי משה מרגלית (פני משה) בירושלמי על האתר.


						336	גם לפי פירושו של בעל הפני משה שם; הטעם "עד שישמעו מפי התובע" נמצא במשנתנו המשכו של הטעם "וישבעו לתובע" משתמע ממדרש רבי אלעזר.


						337	את הדיון בטעמים חילקתי לשלושה שלבים. בשלב הראשון דנתי בטעמים באופן כללי, בשלב השני דנתי בכל טעם לפרטי פרטיו, ובשלב השלישי סיכמתי את תוצאת הדיון. המעיינים שירצו לרענן את הזיכרון בדברים שנאמרו בשלבי הדיון יוכלו לחזור ולהסתכל בגוף הדברים מבלי להזדקק להערות או למראה מקום על אתר. על כן, לא ציינתי את המקורות שכבר דנתי בהם בשלושת השלבים וציינתי רק את המקורות שלקטתי אותם מרחוק.


						338	ספרא דיבורא דחובה פרק י"ג ה"ה.


						339	שם שם: "השביע עליהם חמשה פעמים חוץ לבית דין ובאו לבית דין והודו, יכול יהו חייבין? תלמוד לומר: 'והוא עד או ראה או ידע אם לא יגיד ונשא עונו'" (ויקרא ה, א).


						340	שם ה"ו: "מכאן אמרו: השביען בחוץ וכפרו ובאו לבית דין הודו — פטורים, בחוץ והודו ובאו לבית דין וכפרו חייבין".


						341	בכתב יד אוקספורד נמסר הטעם בנוסח משנתנו בשבועת הפיקדון פ"ה מ"ב, יחד עם הבבא הראשונה בשבועת העדות (פ"ה מ"ג). בכתב יד רומי, ותיקן 66, נמסר הטעם בנוסח משנתנו בשבועת העדות יחד עם הבבא השנייה שבה.


						342	ראו ראש הפרק — מיון ההלכות שבספרא אות ד, שם מובאים כמה מן הקשיים בהלכה זו.


						343	ראו דברי הריטב"א על טעם ב.


						344	טעם זה גם לא היה מקובל על סתמא דירושלמי בסוף מסכת שביעית. המעיר על מנהג רב בביתו: "מה דרב נהיג למידת חסידות". אבל לדינא ההבטחה אינה מחייבת אפילו לא לכתחילה. ואם היא אינה מחייבת את הנתבע בתשלומי ממון, היא גם אינה מחייבת את העדים להעיד על התביעה שאין בה ממון של ממש.


						345	ייתכן וטעם זה לא היה מקובל גם על אביי סיעתו. וצ"ע.


						346	יוצאת מן הכלל מ"ד טעם ב, בבבלי שואלים מן המשנה הזאת שבשבועת העדות על רבה בשבועת הפיקדון. וראו טעם ד-ב: ההיגיון הפנימי שבטעמים (טעם ב בסוף, יחסם של הרמב"ם ושל הריטב"א לסוגיה) לדעת הריטב"א הועברה סוגיה זו מפרק ה.


						347	ראו ב-ה: שיקולי העריכה בספרא.


						348	ראו א-ד: קדמותו של המדרש.


				

			
		
	
			שער שלישי

			אותו ואת בנו

			ספרא אמור פרשה ח ה"ז — סוף פרק ח

		
	
			הנושא: "מכאן אמרו" ב"אותו ואת בנו"

			מקרא: "וידבר ה' אל משה לאמר; שור או כשב או עז כי יולד והיה שבעה ימים תחת אמו ומיום השמיני והלאה ירצה לקרבן אשה לה'; ושור או שה אתו ואת בנו לא תשחטו ביום אחד" (ויקרא כב, כו-כח).

			בחלוקה: נושא זה תופס בספרא שש הלכות מאמור, פרשה ח הלכות ז-יב ופרק ח כולו המחולק אף הוא לשתים עשרה הלכות בדומה לפרשה ח. בסך הכול נתמקד בשלושה פסוקים שבמקרא ובשמונה עשרה הלכות שהספרא הקדיש להם. כדי לדייק נדגיש כי הספרא מתייחס למילה אחת בלבד בפסוק כז, המילה "ירצה"; זאת על מנת לקשר את המילה "לא" בפסוק כח, "לא תשחטו", למילה "ירצה" בפסוק כז. את יתר שבע עשרה ההלכות הוא הקדיש למדרש פסוק כח. 

			בראש הדיון נביא את הספרא ונעמיד אותו מול ההלכות שבמשנתנו, הלכות הדנות בדיני "אותו ואת בנו". תחילה נפנה את תשומת ליבם של המעיינים לצד השווה ולצד השונה שבין הספרא ובין משנתנו; אחר כך ננתח כל קובץ בנפרד ונעזר לשם כך במקבילות שבתוספתא, שבמכילתא דרשב"י ושבבבלי. לבסוף נביא את המסקנות שהסקנו.

			העברות דו סטריות

			א. בשלוש נקודות מקבילים שני המקורות. משנתנו מביאה את ההלכה, הספרא מביא מדרש לאותה הלכה:

			1.	"אותו ואת בנו ולא אותו ואת אם אמה" — פ"ח ה"ה ואגב כך מביאים גם את מחלוקת סומכוס בשם רבי מאיר.

			2.	המדרש "לא תשחטו" פרט לשוחט ונתנבלה בידו לנוחר ולמעקר — פ"ח ה"ז.

			3.	"אותו ואת בנו ולא אותו ואת האחים" פ"ח ה"ד. המקבילה במשנתנו: "שחט שני בניה ואחר כן שחט אותה סופג את הארבעים".

			ב. שני מקורות זהים לחלוטין: משנתנו חולין פ"ה מ"ד ומ"ה, וכן שם ראש מ"ג והספרא אמור פרק ח הלכות ח-יב, פרט למדרש רבי מאיר שם ה"ט המובא בספרא וליתא במשנתנו. כפי שנראה בהמשך, חלו כאן העברות דו־סטריות. ההלכות ח-יא שבספרא פרק ח, מקומן במשנתנו ולא בספרא. לעומת זאת מדרש בן זומא החל מן המילים "את זו דרש בן זומא וכו'" עד סוף המדרש, מקומו בספרא ולא במשנתנו. למעשה סיימה המשנה בהלכה "יום אחד האמור באותו ואת בנו היום הולך אחרי הלילה" והספרא סיים במדרש בן זומא "לפי שכל הענין שלמעלן ושלמטן אינו מדבר אלא במוקדשים וכו'". רק אחרי החתימה החליטו המעתיקים להשלים את המשנה במדרש בן זומא, והמעתיקים של הספרא הוסיפו לפי מדרש בן זומא את ההלכות ח ו־יא. 

			המסקנה מעיון במקבילות

			בשעה שאנו מעמידים את ההלכות שבספרא בנושא "אותו ואת בנו" מול ההלכות באותו נושא במשנתנו חולין פ"ה אנו מבחינים בכמה הבדלים:

			
					שני המקורות קשורים בפתיחה לנקודת מוצא אחת. שניהם מתייחסים להלכה "אותו ואת בנו נוהג [...] בחולין ובמוקדשין". משנתנו (חולין פ"ה משניות א ו־ב) מביאה שתים עשרה אפשרויות של חיוב ב"אותו ואת בנו", חלקן כששניהן קדשים, חלקן ששניהן חולין, חלקן כשקדשים וחולין מעורבים, כלומר כשהבהמה האחת היא קדשים והשנייה חולין. הספרא לעומת זאת מביא מדרש הלכה הלומד כי בעניין "אותו ואת בנו" דין שוחט קדשים כדין שוחט חולין, ואינו מתייחס לאפשרויות השונות.

					בהמשך דנים משנתנו והספרא כאחד בדיני "אותו ואת בנו" אלא שהספרא דורש את הפסוק כסדרו, עשר הלכות מול עשר מילים שבתורה.

			

			
					משנתנו מביאה הלכות אשר בנקודת המוצא שלהן ישנה תמימות דעים בין תלמידי רבי עקיבא, אבל בהסתעפויות הם חלוקים בדעותיהם. ישנה הסכמה כי על שחיטה חייבים "באותו ואת בנו" ועל הריגה — פטורים. "השוחט ונתנבלה בידו והנוחר והמעקר — פטור". המחלוקת היא על השוחט ונמצא טרפה, השוחט לעבודה, השוחט פרת חטאת ושור הנסקל ועגלה ערופה רבי שמעון פוטר וחכמים מחייבים. ישנה הסכמה שאם שחט פרה ואחר כך את שני בניה או אם שחט את האם ואת בתה ואת בת בתה ביום אחד, שהוא סופג שמונים, שהרי עשה שני מעשים. וכן אם שחט את שני בניה ואחר כך שחט את האם הוא סופג רק ארבעים, שהרי שחיטת הבנים ביום אחד מותרת. המחלוקת היא אם במעשה אחד, שחיטת הבת אחרי ששחט את האם ואת בת בתה בהיתר, האם על שחיטת בת הפרה האמצעית שעבר שני לאווין במעשה אחד הוא חייב ללקות פעמיים? — רבי מאיר סבור שמונים, חכמים סבורים פעם אחת. בארבעה פרקים בשנה חייב המוכר להודיע אמה מכרתי לשחוט, בתה מכרתי לשחוט, לכך מסכים גם רבי יהודה. ואולם, הוא מסייג את ההלכה הזו ונותן לה פירוש: "בזמן שאין לו ריוח" (חולין פ"ה מ"ג).

					מ"ד אינה משתלבת במכלול ההלכות שבפרקנו וסביר להניח כי מכיוון שסוף מ"ג "בארבעה פרקים בשנה וכו'" הלכה הדנה בדיני "אותו ואת בנו", נלקחה מתוך קובץ משניות שהתחיל במספר "ארבעה וכו'", נוספה להם גם מ"ד שאף היא לקוחה מאותו קובץ. הספרא, לעומת זאת, צמוד למילים שבמקרא ודורש אותן על פי הסדר. ההלכות שהוא מביא אינן במחלוקת, פרט ליוצא מן הכלל אחד — מחלוקת תנא קמא ורבי מאיר בעניין מלקות (פרק ח ה"ה וה"ו). 

					בשלוש נקודות נושקים שני המקורות. משנתנו מביאה את ההלכה, הספרא מביא מדרש לאותה הלכה "מכאן אמרו" (אמור פ"ח, ה"י) מהרי"ן אפשטיין במבואו לנוסח המשנה עמ' 731 כתב:

			

			ויש שהספרא מביא בתוך הציטוט המובא ע"י "מכאן אמרו" גם מדרש; ספרא אמור פ"ח ט-י"ב: ביום אחד ר' (מאיר) אומר: יום מיוחד וטעון כרוז, מכאן אמרו בארבעה פרקים וכו' = חולין פ"ה מ"ג (סיפא) — מ"ה, אלא שמ"ה נתפרשה שם: יום אחד האמור באותו ואת בנו וכו' זו דרש רבי שמעון בן זומא לפי שכל הענין שלמעלן ושלמטן אינו מדבר אלא במוקדשים ובמוקדשים הלילה הולך אחרי היום יכול אף לעניין אותו ואת בנו יהיה הלילה הולך אחרי היום וכו' ונאמר להלן וכו'. הספרא לקח את הדרשה מהמשנה על כן סדרה כאן כמו במשנה, מה שאין כן הברייתא המקבילה שבבבלי חולין פג ע"א סידרה דרשתו של בן זומא לפני דרשתו של רבי מאיר ("רבי" בבבלי חילוף רגיל): ת"ר את זו דרש וכו' אחר הלילה, רבי אומר יום אחד יום המיוחד טעון כרוז מכאן אמרו בארבעה פרקים וכו', בבבלי סידרו את הדברים כמחלוקת וסרסו את סדר המשנה, ומכאן ראיה חותכת שהמדרש לקוח מן המשנה ולא להפך. 

			מו"ר עזרא ציון מלמד בספרו "היחס שבין מדרש הלכה למשנה ולתוספתא", ירושלים תשכ"ז, עמ' 15 כותב אף הוא: 

			דרכו של תנא דתורת כהנים להוסיף בציטט שהביא הערות פרשניות [...] באמור ח — מובאת ב"מכאן אמרו" משנת חולין פ"ה מ"ג-מ"ה. ובסוף מ"ד נוסף בתורת כהנים טעם "מפני שלא משך" ובראש דרשת בן זומא נוסף דיון: לפי שכל העניין שלמטן וכו', יכול אף לעניין אותו ואת בנו וכו', אף כאן יש מקום לטעון שהמשנה קיצרה במדרשו של בן זומא ולא הביאה אלא את עיקרו.

			אפשטיין ומלמד הדגישו בהקשר לציטוט שם: "מיכן אמרו: בארבעה פרקים בשנה המוכר בהמה לחבירו צריך להודיעו אמה מכרתי לשחוט, בתה מכרתי לשחוט, אילו הן וכו'" (ספרא שם ה"י), שאין להתייחס למובאה הזאת בלבד וכללו בדיונם גם הי"א וגם דרשת בן זומא (שם הי"ב). ועל מנת שנוכל לעמוד על נכונותה של קביעתם זו יש לבדוק את היחס שבין המשנה לבין המקבילות לאורך כל הפרק "אותו ואת בנו", ורק אח"כ לנקוט עמדה ב"מיכן אמרו" שבאמור פ"ח ה"י. במסגרת חיבור זה נבדוק שלושה קבצים:

			
					משנה חולין פ"ה כולו.

					ספרא על הפסוק: "ושור או שה אותו ואת בנו לא תשחטו ביום אחד" (ויקרא כה, כח) = ספרא אמור פרשה ח הלכות ז-יב, פרק ח הלכות א-יב.

					המקבילות שבבבלי הרלוונטיות לדיוננו זה.

			

			נראה לנו שבניתוח המקורות נגיע למסקנות הבאות:

			
					המשנה והספרא כאחד מתבססים בקובץ "אותו ואת בנו" על מקור קדום, מקור המשותף לשניהם.

					המשנה בקובץ זה עיקרה הלכות, הנוף השולט בהלכות אלה הוא מחלוקות רבי מאיר ורבי שמעון, רבי מאיר ורבי יהודה. המשנה אינה נסמכת על מדרש, לעומת זאת מבסס הספרא כל הלכה על מדרש ומביא, פרט ליוצא מן הכלל אחד, הלכות שאינן במחלוקת והיו כנראה בסיס להלכות שלאחריהן, הלכות שחלקן מובאות במשנתנו.

					בחלק השני של הקבצים חלו העברות, מעשי ידיהם של המעתיקים. העברות אלו הן דו־סטריות, כלומר לא רק מן המשנה אל הספרא אלא גם מהספרא אל המשנה.

					"מיכן אמרו: בארבעה פרקים בשנה המוכר בהמה לחבירו צריך להודיעו אמה מכרתי" (ספרא פרק ח ראש ה"י) היא חלק מגוף הספרא ולא העברה מאוחרת. יש לדון ביחידה זו בנפרד וסביר שלא נלקחה מן המשנה.

					ניתוח המקבילות הרלוונטיות שבבבלי מעניין הוא כשלעצמו, הוא מבסס ומחזק את ההנחות הקודמות, מסייע למיין את שני המקורות, המשנה והספרא, ואף מסייע להגיע למידה רבה של סבירות בהחזרת הקטעים השאולים למקומותיהם הטבעיים.

			

			[א] ניתוח המשנה

			הפתיח במשנה הראשונה:350 "אותו ואת בנו נוהג בין בארץ בין בחוצה לארץ, בפני הבית ושלא בפני הבית, בחולין ובמוקדשין"351 (חולין פ"ה ראש מ"א).

			א.	אחרי הפתיחה עובר עורך המשנה ל"כיצד", ומונה שתים עשרה אפשרויות של מחויבות במלקות. בניגוד למצופה ה"כיצד" אינו מתייחס לפרוש המשנה הראשונה בלבד אלא הוא מכסה ארבעה תחומים:

			
					אותו ואת בנו

					קדשים בחוץ

					חולין בפנים

					דין הבשר

			

				כל זאת בארץ ובתקופת הבית כשחולין וקודשים מעורבים, ועל פי שיטת רבי מאיר בלבד. ומעיר רבי אושעיא (בבלי חולין פ ע"א): "כולה מתניתין דלא כרבי שמעון". היינו מצפים שה"כיצד" יתרכז ב"אותו ואת בנו" בלבד. וכן שיכסה גם את הצד השני של המטבע, דהיינו בחוץ לארץ, שלא בפני הבית, קודשים לחוד וחולין לחוד.

			
					מדברי רבי אושעיא המצוטטים לעיל יש להבין שפסקה זו נתפסה כמשנה נפרדת. שכן הוא אמר: "כולה מתניתין", והתכוון בזה לשתים עשרה האפשרויות בלבד (חולין פ"ה מ"א ומ"ב).

			

			ב.	השכבה השלישית היא היחידה המתמקדת מסביב להלכות על "אותו ועל בנו" ורק על חלקן.352 למעשה היא מביאה את אותן ההלכות שהן במחלוקת רבי מאיר ורבי שמעון, רבי מאיר ורבי יהודה, ואגב כך היא מביאה גם נקודות השייכות לאותו עניין, ומציינת שישנה תמימות דעים עליהן בין החולקים.353 אומנם, שכבה זאת היא מדברי רבי עקיבא,354 אבל אין זה ברור שתלמידיו מתייחסים למשנת רבי עקיבא. אדרבה, סביר יותר להניח שהם מחולקים בפירוש הלכה יותר קדומה.355 לכאורה מסתיימת השכבה השלישית בהלכה: "ארבעה פרקים בשנה [...] אמר רבי יהודה אימתי [...] בידוע ששניהם שוחטין ביום אחד" (סוף מ"ג), אלא שמכיוון שההלכה פותחת במילים "ארבעה פרקים ואלו הם וכו'", ממשיך עורך המשנה בהלכה נוספת, שאף היא פותחת במילים "ארבעה פרקים אלו וכו'", אף שאין לה כל זיקה לדיני "אות ואת בנו", משנה זו נראית כעין נספח למ"ג ולא ייחדנו לה מדור מיוחד.356

			ג.	עורך המשנה נועל את דיני "אותו ואת בנו" בהלכה: "יום אחד האמור באותו ואת בנו היום הולך אחרי הלילה" (מ"ה), בזה הושלמה המסגרת. הפרק הורכב מארבע שכבות — שתי שכבות כמעטפת, שער פותח ושער נועל, ושתיהן משניות ראשונות; ושתי שכבות בתווך, רחוקות זו מזו גם בתוכנן וגם בזמן ניסוחן, משנת "כיצד" ומשנת השוחט357 בשיכול ידיים. משנת "כיצד" היא המאוחרת ומשנת "השוחט" היא הקדומה, וחלוקים בה תלמידי רבי עקיבא במשתמע מלימוד שקדם לה באותו עניין. החוט המקשר בין שתי השכבות שבתווך הוא "סופג את וכו'". מבחינה ספרותית קיבלנו את הצורה הבאה:

			
					שער פותח: "אותו ואת בנו נוהג [...] בפני הבית ושלא לפני הבית בחולין ובמוקדשין".

					תווך: משנת "כיצד" (מ"א ומ"ב) ללא הפתיחה ומשנת "השוחט" (מ"ג).

					שער נועל: "יום אחד האמור באותו ואת בנו היום הולך אחרי הלילה" (מ"ה).

			

				יכולנו לצפות שהפרק יסתיים בהלכה הנועלת, בלא מדרש בן זומא. וכשם שעורך המשנה לא מצא לנחוץ ללמדנו מניין ש"אותו ואת בנו" נוהג במוקדשים, כך אין צורך שילמדנו מניין שב"אותו ואת בנו" היום הולך אחרי הלילה; בפרט כשלימוד זה מאריך את הצלע האחרונה ומפר את האיזון הספרותי שבין השער הפותח לבין השער הנועל.358 

			כך נראה גם להסיק מדברי התוספתא (חולין פ"ה צוקרמנדל, עמ' 507), שם התנא דתוספתא מפרש, שחטה עד שלא חשכה מותר לשחוט את בתה (בלילה) משחשכה אסור לשחוט את בתה כל היום וכל הלילה.359 אילו מדרש בן זומא נשנה במשנתנו במקורה, הרי שהדוגמא שנתן התנא דתוספתא היא פירוש מיותר, שכן זו יודע אפילו תינוק דבית רבן, שאם דורשים "אחד, אחד ממעשי בראשית", ודאי שתחילה בא הערב והבוקר נמשך אחריו. כך נראה להבין גם מן הסתמא דגמרא, ונדון בו בניתוח הקובץ שבספרא.

			אין אפוא כל ראיה שהתנא דספרא מצטט כאן מן המשנה בתוספת דיון פרשני משלו, כדברי אפשטיין ומלמד. אדרבה, אם הצעתנו לתבנית הרכב המשנה היא נכונה הרי שמקומו של מדרש בן זומא הוא דווקא בספרא והועבר ממנו אל המשנה.

			[ב] ניתוח המקבילה שבספרא

			תנא דספרא פתח אף הוא בזיקה לאותה המשנה הראשונה שבה פתח עורך המשנה360 "אותו ואת בנו נוהג [...] בחולין ובמוקדשין". המשנה כשלעצמה נמצאת ברקע והוא לא הביאה, הוא גם סיים באותה המשנה הראשונה שבה סיים עורך המשנה "יום אחד האמור באותו ואת בנו היום הולך אחר הלילה",361 וכדרכו הוא הביא מדרש — את מדרש בן זומא. כנראה שכך הבין זאת גם מסדר הגמרא.362

			בגוף הקובץ נפרדים דרכיהם של שני העורכים. תנא דמתניתין מביא שתים עשרה אפשרויות בדיני מלקות, תנא דתורת כהנים עובר ישר לדון בהלכות "אותו ואת בנו" לפי סדר ענייני, ונצמד למילים שבפסוק.363 סמוך למחלוקת רבי מאיר ורבי שמעון במספר המלקות (מ"ד) מתקרבים שני המקורות וממשיכים לזרום באפיקים מקבילים. למרות הזרימה המקבילה נאמן כל מקור לדרכו. תנא דמתניתין מוסר את הדברים בדרך של הלכה פסוקה, מקצר ומסתפק בפן אחד, תנא דתורת כהנים מוסר את הדברים בדרך של מדרש הלכה, מאריך ומביא שני פנים כמודגם להלן:

			
				
					[image: ]
				

			

			364

			המתבונן במשנתנו מבחין במבט ראשון שתנא דמתניתין פתח בהלכות מסוג אחר. במ"ג הוא עשה תפנית חדה והתחיל לדון בהלכות שאנו מוצאים להן מקבילה בספרא, בו בזמן שתנא דספרא ממשיך בקו אופקי. אצלו הלכות אלו הן חלק ממכלול ההלכות המסודרות בסדר ענייני וצמוד לפסוק. לכן, אחרי מדרש "אותו ואת בנו" בא מדרש "לא תשחטו". כך, ספרא פרק ח ה"ז: "לא תשחטו" פרט לשוחט ונתנבלה בידו, לנוחר ולמעקר להביא השוחט לאכילת עכו"ם ולאכילת כלבים.

			במילים אחרות, הקובץ שבספרא הוא הקובץ האחיד, הן מבחינת סדר ההלכות שבו והיצמדותו לסדר המילים שבפסוק, והן מבחינת מבנהו הספרותי — אין בו מעברים חדים מעניין אחד למשנהו, לא מבחינים בו בתפרים גסים ואיננו נזקקים לפסקאות שבמשנה כדי להבין את תוכנן. דווקא בהלכות שבמשנה מבחינים בתפרים גסים ודווקא הן המורכבות משכבות.

			אומנם מובאות בו, בספרא, בזו אחר זו שלוש הלכות בציון: "כיצד" ושתיים מהן365 יש להן מקבילות במשנה.366 אלא דא עקא, ההלכה הראשונה שנמסרה בספרא בציון "כיצד", מתייחסת למדרש הלכה, ואין לה מקבילה במשנתנו,367 אף שהיא משמשת בסיס לתנא דמתניתין לכל הפחות בשתי הלכות אחרות.368 רשאים אנו אפוא להסיק שכשם שההלכה הראשונה בציון "כיצד" מתייחסת למדרש הלכה ולא למשנתנו מפני שאין לה מקבילה במשנה, כך גם שתי ההלכות האחרונות שנמסרו בספרא בציון "כיצד" מתייחסות אך ורק למדרש הלכה אף שיש להן מקבילות במשנתנו.369 הנחה זאת תתחזק עוד יותר אם צדקנו בניתוחנו בסברה, שהנוף השולט במשנה הן נקודות המחלוקת שבין שלושה התנאים: רבי מאיר ורבי שמעון, רבי מאיר ורבי יהודה.370 ואילו הנוף השולט בספרא הן אותן ההלכות שקיימת הסכמה כללית עליהן ושכנראה מהוות בסיס לנקודת המחלוקת. שתיים מתוך שלוש ההלכות שהובאו בציון "כיצד" אין בהן מחלוקת, ההלכה השלישית ספק הוא אם המחלוקת היא חלק בלתי נפרד מן ההלכה. על כל פנים ודאי שאין כל הצדקה לומר, שהספרא כאן לקח מן המשנה; המניח הנחה שכזאת חייב להביא ראיות משכנעות שהנחתו היא הנכונה ולא להפך.

			[ג] ניתוח המקבילות שבבבלי 

			ניתוח המקבילות למדרש הספרא שבבבלי מעלה את המסקנות הבאות:

			
					משנתנו מביאה הלכה פסוקה, כגון: 'אותו ואת בנו' נוהג בחולין ובמוקדשים'; סתמא דגמרא בא לסמוך את ההלכות הללו על המדרש.

					משנתנו ממעטת בהלכות הנוגעות ישירות ל'אותו ואת בנו', סתמא דגמרא בא להוסיף הלכות אלו מן הספרא ומן התוספתא.

					כאמצעי ללבן את ההלכות ולצרפן למסכת אחת משתמש הסתמא דגמרא במובאות מן הספרא, אף שהוא משנה את פירושן ונותן להן גוון. 

			

			מסקנות אלו מודגמות בטבלאות דלהלן:

			הבבלי מביא את הספרא בשינויי נוסח, בתוספת שתי מילות פירוש "וכתיב בתריה". שינויי הנוסח הן תולדה של מטבעות לשון שונים שכל אחד מהמקורות נוקט — הספרא משתמש בלשון "ירצה" שבמקרא, הבבלי בלשון "נוהג" שבמשנה. מכאן ראיה פורתא שתנא דספרא לא נשען כאן על המשנה, אף שמשנה זו משמשת לו ציון דרך לפתיחה שבקובץ. בשתי המקבילות בנוי המדרש על הצמדת המילה "לא" מפסוק כח: "לא תשחטו", למילה "ירצה" שבפסוק כז, ומתקבל מדרש "לא" לפנים ולאחור — לא תשחטו בחולין לא ירצה בקדשים.

			במדרש שבבבלי חסרה המסקנה: או זה או זה, שהוא כנראה חסרון ושינוי מכוון, מפני שבבבלי מפרשים: "נפקא ליה מאותו" (חולין שם) ולא מ"או", שבאה אצלם לרבות כלאיים ולא למעט. 

			כדי לאייר את שיטת סתמא דגמרא בהתערבותו בפירוש המדרש נוסיף השוואה בין המדרש שבספרא לבין מקבילו שמכילתא דרשב"י. במכילתא דרשב"י, הוצאת מקיצי נרדמים תשט"ו, מובא מדרש על הפסוק: "כי יגנוב איש שור או שה וטבחו או מכרו חמישה בקר ישלם תחת השור וארבעה צאן תחת השה" (שמות כא, לז). מכילתא דרשב"י עמ' 190 שורה 13 פותח במדרש: "שור או שה אין לי אלא שור ושה המיוחדין מנין לרבות את הכלאיים ת"ל או שה, יכול שני מרבה את הכוי ת"ל חמשה בקר ישלם תחת השור וגו' את שכולו שה יצא זה שאין כולו שה". עד כאן שונה המדרש שבמכילתא מן המדרש שבספרא. הספרא דורש "או" למעט או זה או זה (ראו לעיל הטבלה השנייה) המכילתא דורשת לרבות את הכלאיים. וכן דרש סתמא דגמרא בחולין עח ע"ב. מכאן ולהבא זהה המכילתא למדרש שבספרא גם בלשון וגם במשמעות כמודגם להלן:

			דין כלאיים ב"אותו ואת בנו" לא נרמז לא במשנה שבפרקנו ולא בספרא. אנו מוצאים אותו בתוספתא (חולין פ"ה ראש ה"א) "אותו את בנו נוהג בכלאיים וכו'", "ר' אלעזר אומר הכלאים מן הרחל ומן הגדי נוהגין בו ומן הכוי אין נוהגין בו" (צוקרמנדל, עמ' 507). ומובא בבבלי (חולין עט ראש ע"ב) היה אפוא מוסכם ש"אותו ואת בנו" נוהג בכלאיים, ונדחקים בגמרא (חולין עח סוף ע"א וראש ע"ב) למצוא מדרש להלכה זאת; ומכיוון שבספרא כאמור אין רמז להלכה זו הלביש סתמא דגמרא את המדרש שבמכילתא על המדרש שבספרא, וקיבל דרך חדשה במדרש הלכה זה, והיא:

			"שור או שה"; הפסיק העניין — לדון בקדשים והתחיל לדון בחולין — "ושור" מוסיף על ענין ראשון — וכלל גם קדשים.

			"או" מרבה על הכלאיים — חייב באותו ואת בנו את השוחט כלאים — "אותו" — מלמד שאין צורך בשור ובשה יחדיו; אלא או זה או זה.

			כך קיבל מדרש הלכה שבספרא גוון חדש לגמרי — ונשווה בין המדרש שבספרא לבין המקבילה שבבבלי.

			בבבלי עח ע"ב מביאים מחלוקת בין חנניה לבין רבנן: "דתניא: אותו ואת בנו נוהג בנקבות ואינו נוהג בזכרים, חנניה אומר: נוהג בזכרים ובנקבות". בתשובה לשאלה "מאי טעמא דרבנן", מעתיק הבבלי את הספרא כמעט מילה במילה כמודגם בטבלה. מכאן אנו למדים, שלדעת סתמא דגמרא חכמים החולקים על חנניה הם הם מדרש ההלכה שבספרא, ונשוב לדון בנקודה הזאת בשעה שנדון בשאלה: קובץ זה שבספרא מי שנאו.

			גם בטבלה הזו הביא הבבלי את הספרא אלא שכאן מגמתו לפרש את המשנה. במשנה נאמר: "שחט את שני בניה ואח"כ שחטה סופג את הארבעים" על זה שואלים בגמרא: "אמאי? אותו ואת בנו אמר רחמנא, ולא בנו ואותו!" ומביאים את הספרא כדי להבהיר את מקור ההלכה שבמשנה.

			הציטוטים שהבאנו עד כה, מגמתם הייתה להבהיר הלכות שמקורן אינו במשנתנו ומכאן שתנא דגמרא ראה בקובץ זה שבספרא יחידה עצמאית שאינה תלויה במשנתנו, היוצא מן הכלל לומד על הכלל.

			נותרו לנו עוד שני מדרשים המובאים בפרק זה בבבלי: מדרש בן זומא (שם פג סוף ע"א) ומדרש רבי מאיר (רבי) (שם שם ראש ע"א) ונדון בהם בשעה שנבוא למיין את חמש ההלכות האחרונות שבספרא.

			קובץ זה שבספרא מי שנאו

			בהבאת הספרא שבטבלה הוכחנו שלדעת סתמא דגמרא (חולין עב ע"ב) בספרא נמסרת שיטת רבנן החולקים על חנניה. בהמשך, בבירור מחלוקת רבי אליעזר וחכמים בעניין כוי מפרשים בגמרא (שם עט ע"ב) שחכמים סבורים: חוששין לזרע האב. רבי אליעזר סבור: אין חוששין לזרע האב, ובפלוגתא דחנניה ורבנן. אומנם הגמרא מנסה להכניס גוון חדש במחלוקת רבי אליעזר וחכמים: האם מקצת שה נחשב כשה? אבל בכל הסוגיה (שם שם) עוברת כחוט השני הקביעה, שיסוד המחלוקת הוא בכל זאת האם חוששים לזרע האב או לא. ומכאן שרבי אליעזר הולך בשיטת החכמים החולקים על חנניה, וחנניה הולך בשיטת רבנן החולקים על רבי אליעזר.

			מעתה אפשר לקצר ולקרוא לחולקים בשם "רבי אליעזר" הסבור שאין חוששים לזרע האב, והוא הספרא; ו"חנניה" הסבור שחוששין לזרע האב, והוא חולק על הספרא.

			בכלאים (פ"ח מ"ד) אומר רבי יהודה: "כל הנולדים מן הסוס אף על פי שאביהן חמור, מותרין זה עם זה [...], אבל הנולדים מן הסוס עם הנולדים מחמור אסורים זה עם זה". ומעיד רב יהודה בשם שמואל (חולין עט ע"א): "זו דברי רבי יהודה דאמר: אין חוששין לזרע האב, אבל חכמים אומרים: כל מיני פרדות אחת הן".

			בבבלי (בכורות יז ע"א) איתא: 

			אתא רב אושיעא מנהרדעא ואייתי מתניתא בידיה: רחל בת עז ועז בת רחל, רבי מאיר מחייב וחכמים פוטרין, אמר ליה רב הושיעא לרבה כי עיילת קמיה דרבה הונא בעי מיניה: רבי מאיר מיחייב למאי? [...] אמר ליה ניחזי אנן הכא במאי עסקינן, ברחל שילדה מן העז ואביו תייש ובחוששין לזרע האב לעניין אותו ואת בנו קמפלגי דרבי מאיר סבר: חוששין לזרע האב ורבנן סברי: אין חוששין לזרע האב.

			על פי דרכנו אנו למדים כי החכם החולק על רבי יהודה לפי עדות שמואל (חולין עט ע"א) הוא רבי מאיר. רבי יהודה סבור "אין חוששין לזרע האב" (רב יהודה בשם שמואל חולין עט ע"א) רבי מאיר סבור "חוששין לזרע האב" (רבה, בכורות יז ע"א), ולא כהערה בגמרא (חולין עט ע"א) "מאן חכמים חנניה הוא דאמר חוששין לזרע האב". וכנראה שכוונת הגמרא שם היא, כי חנניה הוא המקור לשיטה הזאת, ורבי מאיר הולך לשיטתו.

			מצאנו אפוא מחלוקת ב"אותו ואת בנו" הנמשכת על פני כמה דורות: רבי אליעזר סבור אין חוששין לזרע האב, חנניה סבור חוששין לזרע האב. רבי יהודה סבור אין חוששין לזרע האב, רבי מאיר סבור חוששין לזרע האב. סתמא דגמרא מגיע כמו כן למסקנה שחנניה (ולפי שיטתנו גם רבי מאיר) הולך בשיטת רבי יונתן הסבור: משמע שניהם כאחד ומשמע אחד בפני עצמו עד שיפרוט לך הכתוב יחדיו. היינו, חנניה אינו זקוק למדרש מיוחד כדי לחייב "אותו ואת בנו" בכל מין כשלעצמו, וכמותו אינו זקוק לזה גם רבי מאיר וגם לא רבי יונתן מטעמו; משמע שלדעת אותו סתמא, רבי אליעזר ורבי יהודה כן צריכים מדרש מיוחד כשיטת רבי יאשיה, ולומדים זאת בספרא מן המילה "או", ודורשים או — לחלק, או זה או זה. יש לנו, אם כן, אינדיקציה מטעם סתמא דגמרא שמסורת בידם, כי שיטת המדרש בקובץ זה שבספרא בנויה על שיטה הנושאת את שמו של רבי יאשיה, כי משוקעת בקובץ הזה משנתו של רבי אליעזר, וייתכן שהוא קיבל את ניסוחו הסופי בבית מדרשו של רבי יהודה. אלא שאם הנחה אחרונה זו היא נכונה, היה זה סביר לצפות שדברי רבי יהודה יובאו בקובץ הזה בסתם. הבאת דבריו בשמו טעונה בדיקה שמא הועברו הדברים מבחוץ.

			בעייתיות נוספת בייחוס ניסוחו הסופי של מדרש הספרא שלפנינו לרבי יהודה עולה לאור האופן בו נדרשת המילה "לא". בתחילת הניתוח של המקבילה שבספרא לעיל, עמדנו על כך שהספרא פותח את הקובץ הזה במדרש המילה "לא" והוא דורשה "לפניו ולאחריו". שיטה זו אינה מקובלת בבבלי כשיטת מדרש בלבדית:

			
					היא מובאת כשיטה שחולקים בה רבי יוסי הגלילי ורבי עקיבא. רבי יוסי הגלילי סבור: מקרא מדרש לפניו בלבד; רבי עקיבא סבור: מקרא נדרש לאחריו בלבד (קידושין טו ע"ב).

					כמחלוקת משולשת בין רבי יוסי, רבי יהודה ורבנן. על פי הסבר הבבלי סבור רבי יוסי כי המדרש נדרש לפניו ולפני פניו. רבי יהודה סבור כי הוא נדרש לפניו, ועל פי עדותו של רבי יוחנן סבורים רבנן כי המקרא נדרש לפניו, לפני פניו ולאחריו (ראש השנה ט ע"ב). 

					מחלוקת זו מובאת גם בין רבנן, רבי שמעון ורבי אלעזר בן שמעון. רבנן סבורים כי הפסוק נדרש לפניו ולאחריו, רבי שמעון סבור שהוא נדרש לאחריו בלבד, רבי אלעזר בן רבי שמעון סבור שהוא נדרש לפניו בלבד (זבחים כד סוף ע"א והועברה גם למנחות יט ע"א).

					במחלוקת בין רבי יהודה הנשיא ורבי אלעזר ברבי שמעון. הראשון דורש את הפסוק לפניו ולפני פניו, רבי אלעזר ברבי שמעון דורשו לפניו בלבד. מחלוקת זו נמשכת גם בדור ראשוני האמוראים: רבי חייא בר אבא ורבי יוסי. מר סבר מקרא נדרש לפניו ולפני פניו ומר סבר מקרא נדרש לפניו בלבד (שבת לב ע"ב).

					מחלוקת זו נמשכת גם בדורות של אמוראים אחרונים, רב אחא ורבינא: איתמר פשיעה פליגי בה רב אחא ורבינא (אם בעליו עמו) חד אמר חייב וחד אמר פטור. מאן דאמר חייב קסבר נדרש לפניו ולא לפני פניו, מאן דאמר פטור קסבר מקרא נדרש לפניו ולפני פניו (בבא מציעא צה ע"א).

			

			קובץ מדרשים זה שבספרא הפותח את הקובץ במדרש המקרא לפניו ולאחריו לא שנאו לא רבי עקיבא ולא רבי שמעון הסבורים כי מקרא נדרש לאחריו בלבד, לא רבי יוסי הגלילי ולא רבי יהודה הסבורים כי מקרא לא נדרש לאחריו, ולא רבי אלעזר ברבי שמעון לא רבי יוסי ולא רבי יהודה הנשיא הסבורים כי מקרא נדרש הראשון לפניו בלבד, האחרון לפניו ולפני פניו. על פי עדותו של רבי יוחנן נשנה הקובץ הזה לפי שיטת חכמים החולקים על רבי יוסי ועל רבי יהודה בראש השנה ט ע"ב וסבורים, כי המקרא נדרש לפניו, לפני פניו ולאחריו.

			בפסקה הקודמת הסקנו כי הקובץ הזה לא נאמר, לא על דעתו של חנניה ולא על דעתו של רבי מאיר הסבורים כי חוששים לזרע האב. יש לנו אם כן אינדיקציות מטעם המובאות שבבבלי שמסורת בידם, כי שיטת המדרש בקובץ הזה שבספרא בנויה על שיטה שנושאת את שמו של רבי יאשיה, כי משוקעת בו — בקובץ הזה — משנתו של רבי אליעזר וכי הוא קיבל את ניסוחו הסופי בדורות שלאחריהם.

			חמש ההלכות האחרונות שבספרא אמור פרק ח (ח-י"ב)

			המצב האידיאלי בעריכת הספרא נמשך עד פרק ח ה"ח, בחמש ההלכות שנותרו עד סוף הקובץ אנו מבחינים בתנודות חומר שלכאורה שייך למשנה ונמצא בספרא, ולהפך, חומר שלכאורה שייך לספרא ונמצא במשנה. במסגרת חיבור זה הצבנו לנו למטרה למיין את חמש ההלכות, לנסות לשבצן במקום הראוי להן, כדי לקבוע במידת האפשר את תחום האמרה "מכאן אמרו". לאמור, היכן מסתיים מאמר זה שהוא מגוף הספרא והיכן מתחיל הספק? שמא ההמשך אינו יותר חלק מגוף הספרא אלא גוף "גוף זר" שהוצמד אליו? קביעה זו תסייע לנו לקיים או לדחות את הסברה שהספרא לקח את ההלכה ממשנתנו ומסרה בציון "מכאן אמרו".

			החומר שנותח עד כה הבליט אי אלו תכונות שהן אופייניות לקובץ שבמשנה בלבד, ותכונות אחרות האופייניות לקובץ שבספרא בלבד. אפיונים אלה ועוד סימני היכר אחרים שקיבלנום מרבותינו יאפשרו לנו למיין חלק מן ההלכות ולקבוע את שייכותן, למען הבהירות נסדר את האפיונים אלה מול אלה בטבלה דלהלן:

			
				
					[image: ]
				

			

			372

			373

			מצוידים בכלים שהכנו נראה שאנו רשאים לגשת לעבודת המיון והניפוי. ונתקדם מן הוודאי יותר לוודאי פחות.

			א. שתי הבבות הראשונות בחולין פ"ה מ"ג ומקבילותיהן בספרא פרק ח ה"ח

			בספרא בה"ז נמסרה הלכה זו כמדרש הלכה ובה"ח היא נמסרה כהלכה פסוקה, וקיבלנו מרבותינו שזהו אחד הסימנים המובהקים של העברה בלתי מבוקרת. בנוסף לכך מוצאים אנו בה"ח שלושה מן האפיונים השייכים לקובץ זה שבמשנה:374 היא אינה צמודה למדרש הלכה, ההלכות שבה הינן הלכות פסוקות, יש בה נקודת הסכמה במקור ונקודת מחלוקת בהסתעפות.

			גם בבבלי אנו מוצאים ראיה פורתא שהלכה זו אינה מגוף הספרא, בבבלי חולין פב ע"א איתא "אמר רבי יוחנן פרת חטאת אינה משנה [...] עגלה ערופה אינה משנה". יש להניח שאילו עורך הספרא היה לוקח הלכה זו מן המשנה היה בררני יותר, ולא לוקח גם את הפריטים שהיה מקובל עליהם שאינם משנה.

			המסקנה: הלכה זו עברה מן המשנה אל הספרא, וממילא תנא דתורת כהנים לא הוסיף עליה ולא גרע ממנה, שהרי לא טיפל בה, היא הועברה אחרי חתימת הספרא.

			ב. חולין פ"ה מ"ד ומקבילתה בספרא אמור פ"ח הי"א

			אנו עומדים בפני שתי הלכות נוגדות:

			
					אם מת (השור) מת ללוקח, בארבעה פרקים בשנה.

					אם מת (השור) מת (החלק שיש ללוקח בשור) למוכר, בשאר ימות השנה.

			

			לישוב הניגוד מביאים בגמרא חולין פ"ג ע"א שלושה פירושים:

			
					פירושו של רב: כשמשך, פירוש שבגמרא דוחים אותו, אף שהוא מופיע בספרא שלפנינו.

					פירושו של רב שמואל בר רב יצחק: לעולם שלא משך וכגון שזיכה על ידי אחר.

					פרוש רבי אלעזר בשם רבי יוחנן: (בשלא משך) ובארבעה פרקים אלו העמידו חכמים את דבריהן על דין תורה [...] דאמר רבי יוחנן דבר תורה מעות קונות וכו'.

			

			שניים מתוך שלושת הפירושים — של רבי אלעזר בשם רבי יוחנן ושל רב שמואל בר רב יצחק — מעמידים בשלא משך. רק רב מפרש שמדובר כשמשך, ואף הוא פירושו נדחה. מכאן, שמי שמפרש: "בשלא משך", יש לו יותר על מה להיסמך, גם כבתראי וגם אליבא דסוגיית הגמרא, וכך הם פירשו גם את הספרא, וכנגד הגרסא שלפנינו. ונראה לשער השערה, אף אם רחוקה, שאילו היה הפירוש שמדובר במקרה בו משך באמת מטעם תנא — ושנוי בתורת כהנים, היתה הגמרא מביא פירוש זה כפירוש תנאי ומוסמך, ולא את שני הפירושים המאוחרים ממנו.

			ישנן ראיות נוספות לכך שהלכת "ארבעה פרקים" אינה מגוף הספרא:

			
					הלכה זו אינה דנה בהלכות "אותו ואת בנו" וכבר הימצאותה במשנה דורשת הסבר,375 על אחת כמה וכמה שאין לה מקום בספרא.

					לא מצאנו בקובץ זה שבספרא הלכה שמצוי בה הסבר "מפני ש...". והלשון השגורה בספרא כאן היא: "הא כיצד" (ובה"ד "כיצד") (סוף ה"ד, ה"ה וה"ו).

					אנו מוצאים בהלכה זו שלושה מן האפיונים השייכים למשנה שבקובץ: היא אינה צמודה למדרש הלכה, ההלכות שבה הינן הלכות פסוקות והיא מהווה שובל של סעיף בשכבה השלישית.376

			

			המסקנה: הלכה זו הועברה מן המשנה אל הספרא יחד עם רוח פירושם של רבי אלעזר בשם רבי יוחנן ושל רב שמואל בר רבי יצחק. מו"ר מלמד כלל הלכה זו בין ההלכות ש"דרכו של תנא דת"כ להוסיף בציטוט שהביא בהערות פרשניות",377 ולא הצלחתי לרדת לסוף דעתו. נתייחס אם כן להלכה זו כהלכה שאינה מגוף הספרא והועברה אל הספרא בתר חתימתו.

			חולין פ"ה מ"ה ומקבילתה בספרא אמור פ"ח הי"ב

			לעיל בניתוח המשנה שיערנו כי המשנה נחתמה בלא מדרש בן זומא, והוא הוסף רק מאוחר יותר. חיזקנו את ההשערה הזאת בראיה מן התוספתא. כעת נביא סימוכין מאופן סידור הגמרא, מהם עולה שמדרש בן זומא לא נשנה במשנה שלפני מסדר הגמרא, ולכן הוא נעל במדרש זה את פירושו לקובץ "אותו ואת בנו" במשנה.

			במשנה כפי שהיא לפנינו, כשהיא מושווית לספרא, חסרה הפסקה: "לפי שכל הענין כולו אינו מדבר אלא בקדשים ובקדשים הלילה הולך אחר היום יכול אף זה כן" — והיא מובאת בברייתא בבבלי, חולין פג ע"א, בציון תנו רבנן. נראה שאילו כל מה שהיה חסר במשנה שלפני מסדר הגמרא היה רק הפסקה "לפי שכל הענין [...] אף זה כן", לא היה הדבר מצדיק הבאת מדרש המקביל למשנה בציון "תנו רבנן". אבל, אם המשנה הסתיימה בהלכה: "יום אחד האמור באותו ואת בנו היום הולך אחר הלילה", ומדרש בן זומא היה חסר לגמרי, אז ישנו צידוק להבאת הברייתא. במילים אחרות, מסדר הגמרא פתח את פירוש הקובץ בהבאת המדרש הנמצא בראש הקובץ שבספרא וסיים את הפירוש בהבאת המדרש שנמצא בסוף הקובץ שבספרא. ובזה הוא היפנה את תשומת ליבנו כביכול לעובדה ששתי המשניות: 1. "אותו ואת בנו נוהג [...] בחולין ובמוקדשין"; 2. "יום אחד האמור באותו ואת בנו היום הולך אחר הלילה"; שתי המשניות הללו משמשות אבן פינה לשני המקורות, המשנה והספרא כאחד, מקורות שבהרצאת הדברים הם זורמים באפיקים מקבילים, מבלי לפתח תלות הדדית.

			גם השוואת מדרשו של בן זומא לטבלת האפיונים מעלה מסקנה התואמת לאינדיקציות שקיבלנו: ברישא, המאמר: "יום אחד האמור באותו ואת בנו היום הולך אחר הלילה", נושא שלושה מן האפיונים של הקובץ שבמשנה: הוא אינו צמוד למדרש הלכה, ההלכה שבו היא הלכה פסוקה והיא מובאת במשנה כיחידה עצמאית, כשער הנועל את הקובץ. יש בו בסיום הזה משום "גמר מלאכה" ו"מכה בפטיש" — והוא עדיף מסיומו של מדרש בן זומא. בסיפא, מדרש בן זומא, נושא ארבעה מן האפיונים של הקובץ שבספרא: הוא צמוד למדרש הלכה, ההלכה שבו אינה הלכה פסוקה ומובאת בו הלכה שיש עליה הסכמה כללית. יתירה מכך, מדרש בן זומא הוא חלק בלתי נפרד של קובץ הספרא השלם, שכן הוא מביא מדרש למילה האחרונה שבפסוק, ובלעדיו הייתה חסרה לנו הלכה מרכזית בהלכות "אותו ואת בנו" שבספרא והיא — באיזה משני הלילות אסור לשחוט את הבהמה השנייה.378

			מסקנה: בין אם נאמר שהרישא היא העברה מאוחרת שהועברה מן המשנה אל הספרא ובין אם נניח שתנא דספרא נטה הצידה מסגנונו המקובל בקובץ זה והביא כאן משנה ראשונה בראש המדרש, בין כך ובין כך, נראה לנו, כי מדרש בן זומא הוא חלק בלתי נפרד מן הקובץ שבספרא. מדרש זה לא היה כנראה במשנה, לא בפני תנא דתוספתא ולא בפני מסדר הגמרא והועבר אליה רק אחרי חתימת התלמוד הבבלי.

			חולין פ"ה, סיפא של מ"ג מקבילתה בספרא אמור פ"ח מ"י בלא הרישא

			במיון וניפוי של חמש ההלכות האחרונות לא הלכנו לפי הסדר. התחלנו בוודאי יותר והמשכנו לוודאי פחות, כך יצא לנו לפתוח בהלכה ח, לדלג ממנה להלכה יא ולהמשיך בהלכה יב. את ההלכה הכי בעייתית, הלכה ט וראש הלכה י "ביום אחד רבי מאיר אומר יום מיוחד וטעון כרוז מכאן אמרו ארבעה פרקים בשנה המוכר בהמה לחברו צריך להודיעו אמה מכרתי לשחוט", אותה דחינו לסוף הדיון, בחרנו לראותה ברקע ולדון בהמשכה. 

			נפתח אם כן בהלכה ח:

			עורך התוספתא מצטט את הבבא הראשונה ומוסיף לה הלכה נוספת,379 סימן שהלכה זו עמדה לפניו במשנה אבל לא מצאנו בבבלי מקבילות מן הספרא. המקבילה שבספרא חוזרת מילה במילה על הנאמר במשנה כמודגם בטבלה, אפילו שינוי סדר לא מצאנו בה או סימן של העברה. יש לה להלכה זו כל האפיונים של קובץ במשנה: היא מורכבת שכבות, שכבות, ההלכות שבה הינן הלכות פסוקות, היא אינה צמודה למדרש הלכה, היא בנויה על הסכמה בנקודת המוצא ומחלוקת בהסתעפות;380 הזכרת שמו של רבי יהודה משתלבת במשנה ואינה משתלבת בספרא.

			המסקנה: חלה כאן העברה כמותית, שלוש הלכות בהלכה זאת שהועברו מן המשנה אל הספרא, הועברו אחרי חתימת המשנה והספרא, אחרי חתימת התוספתא ואף אחרי חתימת הבבלי. בו בזמן מדרש בן זומא הועבר אף הוא אבל בכיוון ההפוך — מן הספרא אל המשנה. יתכן שמעתיק של המשנה ראה בהלכות האחרונות של הספרא יחידה אחת, וכיוון שהן כוללות את מדרש בן זומא, צירף להן גם את הרישא של מ"ג = הלכה ח בספרא, שאף אותו ראה כחלק מאותה היחידה — יחידה הדנה ישירות בהלכות "אותו ואת בנו". 

			ומפני שההלכות שבמשנה וההלכות שבספרא משתלבות ביחידה זו, ניסו למזגם יחד על מנת שלא לקפח את המקור שבמשנה ולא את המקור שבספרא, ולכן העתיקו את היחידה הממוזגת כפי שהיא בשני המקורות והשאירו פרשנות כלשהי בהלכה יא=מ"ד שבפרקנו. 

			מאמר רבי (חולין פג ראש ע"ב סוף הפרק) 

			כפירוש למשנתנו "יום אחד האמור באותו ואת בנו היום הולך אחרי הלילה“ מביא הבבלי (שם בסוף הפרק) ברייתא בציון "תנו רבנן". הברייתא פותחת במילים "את זאת דרש בן זומא" וממשיכה במדרש כפי שהוא מובא בספרא. ומשם מובאת ה"ט שבספרא "רבי מאיר אומר יום אחד, יום טעון כרוז. מיכן אמרו בארבעה פרקים בשנה המוכר בהמה לחבירו צריך להודיעו וכו'". אלא שבספרא מובא תחילה מדרש רבי מאיר, לאחר מכן ההלכה "מכאן אמרו וכו'" ולבסוף מדרש בן זומא. ואילו בבבלי הסדר הוא הפוך, בתחילה מובא מדרש בן זומא אחריו מדרש רבי (מאיר) ובסוף הברייתא. אחרי מדרש רבי (מאיר) מובאת פסקה מן המאמר "בארבעה פרקים בשנה וכו'" בתוספת הפתיחה "מכאן אמרו".

			אפשטיין ראה כאן לפניו שתי אפשרויות: או שהמדרש לקוח מן המשנה או להפך, והוא ראה במאמר רבי "ראיה חותכת שהמדרש לקח מן המשנה ולא להיפך" ולא הצלחתי לרדת לסוף דעתו.

			במאמר רבי, "רבי אומר: יום אחד יום המיוחד טעון כרוז מכאן אמרו: בארבעה פרקים בשנה המוכר בהמה לחבירו צריך להודיעו", כגרסה בדפוס וילנא הספק מרובה על פני הוודאי.

			הרי"ף והרא"ש מסיימים את הפרק במשנה ומכלילים בה את מדרש בן זומא מבלי להסמיך לה גמרא כלשהי. המאירי בפירושו את המשנה כולל אף הוא את מדרש בן זומא, ומוסיף כי בגמרא לא הוסיפו ולא כלום על המשנה הזאת. מכאן שספק אם מאמר רבי בכלל היה בטקסט שבגמרא בכתבי היד שהיו מונחים בפני כמה וכמה מן הראשונים. בעל דקדוקי סופרים מעיר, "מכאן (אמרו) בארבעה פרקים — ליתא" ושם באות ט הוא מוסיף: "ובכל הכ"י ליתא" (מכאן אמרו כו' להודיעו), וכנ"ל בילקוט, וכן לא היה לפני השאילתות.

			הגרסה שהייתה לפני רש"י היא, "רבי אומר יום המיוחד טעון כרוז" והוא הוסיף בפירושו: "דהיינו ארבעה פרקים שהמוכר מוזהר להכריז", פירוש זה הועבר אחר כך אל הגמרא כלשון הספרא.

			הרשב"א בחידושיו מביא את גרסת רבנו חננאל (איש רומי) וזה לשונו: "הכי גרסינן בפרושי רבנו חננאל ז"ל רבי אומר מה יום מיוחד טעון כרוז כלומר טעון להודיע אמה מכרתי לשחוט ומה יום המיוחד היום הולך אחר הלילה אף זה היום הולך אחר הלילה". גרסתו דחוקה וכנראה צריך להיות "רבי אומר כיום המיוחד וטעון כרוז (כגרסת כ"י המבורג) ומה יום המיוחד היום הולך אחר הלילה אף זה היום הולך אחר הלילה".

			הר"ן בחידושיו מביא את גרסת רש"י דלעיל ומוסיף: "זו היא גרסת רש"י ז"ל אבל ר"ח ז"ל גורס (רבי אומר) מה יום המיוחד טעון כרוז וכן בכל הספרים", הוא מסביר שתי משמעות — יום המיוחד — לשבת ויו"ט, פירושו דחוק ואין כאן המקום להוסיף.

			לפנינו אפוא ריבוי גרסאות, ריבוי המעיד על חוסר הוודאות שבפניו עמדו המגיהים. המגמה היא לראות בשני המדרשים, מדרש רבי מאיר ומדרש בן זומא, יחידה אחת. כלומר, המדרש האחד משלים את המדרש השני ואינו חולק עליו. בין אם נאמר שכל מאמר רבי הוא תוספת מאוחרת, והוא נוסף מפני שלא הבינו את פשר הבאת ברייתא בציון "תנו רבנן" כשהיא כמעט זהה לברייתא שנייה, ולא עמדו על פשר הבאתה כפירוש יחיד למשנה כשמאמר רבי מהווה פרשנות נוספת; ובין אם מסדרי הגמרא עצמם הוסיפו בלשון "רבי אומר כיום המיוחד וטעון כרוז"; בין כך ובין כך ברור כי המילים: "מיכן אמרו בארבעה פרקים בשנה המוכר בהמה לחבירו צריך להודיעו", הן תוספת מאוחרת, תוספת שלא הייתה אפילו לפני הר"ן והיא העתק של פירוש רש"י על אתר; ואין לייחס לו משקל בניתוח המקבילה שבספרא.

			מדרש רבי מאיר ו"מיכן אמרו" שבהמשכו381

			כבר הזכרנו שהמאמר הכי בעייתי בקובץ זה של הספרא הוא המאמר "ביום אחד, רבי מאיר אומר: יום מיוחד וטעון כרוז. מיכן אמרו בארבעה פרקים בשנה המוכר בהמה לחבירו צריך להודיעו אמה מכרתי לשחוט, בתה מכרתי לשחוט" (שם ה"ט, ה"י). מאמר זה הוא יוצא דופן בקובץ הזה מכמה בחינות: 

			
					בסדר: תחילה הוא מביא את שתי המילים האחרונות שבפסוק,382 לאחר מכן מובא שם האומר והמדרש ולבסוף מצטרפת ההלכה "מיכן אמרו וכו"383. סדר זה אינו דומה לסדר שתנא דתורת כהנים נקט בהלכות הקודמות.

					בהבאת מדרש בשם אומרו — בהלכות הקודמות הובאו המדרשים בעילום שם, בסתם. את הזכרת השם במדרש בן זומא אפשר להסביר כנעילת שער, כסיום. קשה יותר ליישם את ההסבר הזה על מדרש רבי מאיר.

					בשיטה — שלא כבהלכות הקודמות שבקובץ שההלכה היא מסקנה הגיונית של המדרש ההלכה, כאן אינה פועל יוצא של המדרש. אין קשר הגיוני בין "יום מיוחד וטעון כרוז" לבין "ארבעה פרקים בשנה וכו'", הקשר הוא יותר בין מדרש בן זומא לבינו.

					בתוכן — ההלכות הקודמות דנות בחיוב ובפטור שב"אותו ואת בנו": מצד הנקבה חייבים, מצד הזכר מותרים. ב"אותו ואת בנו" חייבים, באותו ואת בן בנו מותרים וכו'. הלכה זו דנה באימתי נחשבת שחיטת "אותו ואת בנו" לדבר שכיח והשוחט את האחת מוזהר להקפיד ולוודא שהשנייה לא נשחטה בו ביום ואימתי הוא פטור מחובה זו. זהו שלב יותר מאוחר, אחרי שדיני "אותו ואת בנו" מסודרים, דבר דבור על אופניו.

			

			קל יהיה לנו לדחות את המאמר "מיכן אמרו" ולומר שזוהי תוספת מאוחרת, אלא שכל זמן שלא נמצא ראיות של ממש שהיחידה של מדרש רבי מאיר יחד עם הנספח "מיכן אמרו כו'" היא תוספת מאוחרת, נצא מנקודת מבט שהיא נרקמה בספרא על ידי התנא העורך, זאת למרות שקשה לנו להסתדר עימה, וננסה למצוא לעריכתה כמה הסברים משוערים, חלקם קולעים יותר וחלקם קולעים פחות: 

			
					אומנם מבחינה עניינית קשור מדרש רבי מאיר להלכה: "ארבעה פרקים בשנה וכו'". "מכאן אמרו". פירושו, בהסתמך על מדרש רבי מאיר אמרו "ארבעה פרקים בשנה וכו'". אבל מבחינת הצורה קשור מדרש רבי מאיר דווקא למדרש בן זומא. הספרא דורש את המילים: "ביום אחד" ואין להפריד בין המילים הללו. המדרש "ביום" מתאפשר אם דורשים "אחד" ולהפך המדרש "אחד" מתאפשר בצירופה של המילה "ביום".384 ייתכן שמפני כן הספרא לא העמיד בראש מדרש בן זומא את המילה הנדרשת והתחיל ישר במדרש "זו דרש בן זומא" (הי"ב). שכן המילים הנדרשות בשני המדרשים הוצגו כבר במדרש רבי מאיר, ומכיוון שהעורך רצה לנעול את הקובץ במדרש בן זומא צריך היה כבר לצרף לו גם את מדרש רבי מאיר. 

					מבחינה אסוציאטיבית מתקשר מדרש רבי מאיר לברייתא בבבא מציעא385 בציון "תנו רבנן, בראשונה, כל מי שמצא אבידה היה מכריז עליה שלושה רגלים [...] משחרב בית המקדש [...] התקינו, שיהיו מכריזין בבתי כנסיות ובבתי מדרשות ומשרבו האנסים התקינו שיהו מודיעין לשכיניו ולמיודעיו ודיו". וכן בברייתא השנייה שם386 בציון: "תנו רבנן אבן הטוען היתה בירושלים [...] זה עומד ומכריז וכו'".

			

			
					מבחינה היסטורית ייתכן אפוא שבימי הבית הכריזו באבן הטוען על כל אם ועל כל וולד, אם אחד מהם הוקדש והשני נמכר. כשחרב בית המקדש, או מן הסכנה ואילך כשמוסד הכרוז עבר מן העולם, הסתפקו בתקנה שהמוכר מעיד על קונה רק ארבע פעמים בשנה. המטבע "מכאן אמרו" מצביע אם כן על התפתחות ההלכה, התקינו מפני שאי אפשר היה לטעון בכרוז. 

					פרט לפתיחה — "מנין שאותו ואת בנו נוהג במוקדשין כשם שהוא נוהג בחולין", במדרש הספרא מרוכזות עשר הלכות כנגד עשר המילים שבפסוק. מדרש רבי מאיר משלים אפוא את הקובץ גם מבחינה זאת, ועל כן הביא תנא דתורת כהנים את מדרש רבי מאיר והצמידו למילה "ביום" ואת מדרש בן זומא הצמידו למילה "אחד", וכך קיבל עשר הלכות כנגד עשר מילים.

			

			כל אחד משלושת הנימוקים בנפרד וכולם יחד באו לתת תשובה משוערת לצירוף החריג של מדרש רבי מאיר ו"מכאן אמרו וכו'"; צירוף שאינו משתלב בנוף הכללי של הקובץ. אין הן מתיימרות להיות תשובות בלעדיות, והן ניתנות כדי לשבר את האוזן בלבד, בניסיון לתת הסבר שיכול להתקבל על דעתנו.

			סיכום

			אומנם הספרא כאן התייחס לאותן המשניות הראשונות שאליהן התייחס קובץ המשניות ב"אותו ואת בנו", אלא שלפנינו ענף מיוחד, עצמאי ובלתי תלוי במשנתנו ובמשנת רבי. לאחר חתימת התלמוד מעתיקים שקדמו למעתיקים של כתבי היד שבידנו, כנראה בהדרכת מגיהים תלמידי חכמים, ראו בחמש ההלכות האחרונות שבספרא ובמשניות חולין פ"ה מ"ג-מ"ה, יחידה בלתי נפרדת אחת, והעבירו מן המשנה אל הספרא ומן הספרא אל המשנה.

			הספרא בקובץ זה בלי ההעתקות, נוסח כנראה בידי רבי יהודה. לפי שיטה הנושאת את שמו של רבי יאשיה, ומושקעת בו משנת רבי אליעזר בן הורקנוס, למרות שהוא דורש את הפסוק לפניו ולאחריו. מדרש רבי מאיר, כולל הלכה הנגררת אחריו "מיכן אמרו: בארבעה פרקים בשנה המוכר בהמה לחבירו צריך להודיע אמה מכרתי לשחוט בתה מכרתי לשחוט", משונים הם וניסינו למצוא להם הסבר מתקבל על הדעת.

			נראה לנו שהתנא בספרא לא לקח את היחידות שהבאנו בסעיף הקודם מהתנא דמתניתין, ולא התנא דמתניתין לקחן מתנא דספרא. הראשון השתמש בה כהתחלת סיום לקובץ שלו במדרשי ההלכה של "אותו ואת בנו", האחרון השתמש בה כפתיחה להבאת מחלוקת רבי מאיר ורבי יהודה. משנה זו לא הם סידרוה, היא הייתה כבר סדורה ומנוסחת לפני כן, והם ציטטו אותה כל אחד למטרה אחרת.

			

			
				
						349	וייס עמ' צט פרשה ח ה"ז ופרק ח; והשוו לכתב יד ותיקן, סעיף צט(ב), עמ' 111-110; אמור, פרק ח, ונציה 1545.


						350	המשנה בלשון זו משמשת כפתיחה בשישה משנים עשר הפרקים שבמסכת חולין, שני פרקים: "אותו ואת בנו" — פ"ה ו"גיד הנשה" — פ"ז, המטבע הוא בחולין ובמוקדשין בארבעה פרקים: "כיסוי הדם" — פ"ו, "הזרוע והלחיים" — פ"י, "ראשית הגז" — פי"א ו"שילוח הקן" — פי"ב. המטבע הוא בחולין אבל לא במוקדשין.


						351	אף שמדובר בהלכה שהייתה נוהגת בפני הבית, יש להניח שהפתיחה כלשונה היא מתחילת תקופת יבנה, מפני שלפני כן לא היה מקום לומר "ושלא לפני הבית". מאידך גיסא, אין להניח ללא ראיות של ממש שהמילים "ושלא לפני הבית" הן תוספת מאוחרת.


						352	חסרות בה, במשנה, הלכות בסיסיות כגון: שהוא נוהג בכלאיים, שאינו נוהג בזכרים, בחיות ובעופות, ושהוא נוהג בשחיטה לגוי, לכלבים ורפואה וכדומה הלכות שנמסרו לנו בספרא ובתוספתא.


						353	מחלוקת ראשונה: בפסוק כתוב "לא תשחטו ביום אחד", מכאן לומדים שהחיוב אותו ואת בנו חל על שחיטה בלבד. רבי מאיר מודה לרבי שמעון שהנוחר והמעקר והשוחט ונתנבלה בידו אין זו שחיטה שמחויבים עליה באותו ואת בנו, עד כאן קיימת תמימות דעים ביניהם. נקודת המחלוקת היא שהשוחט ונמצאה טרפה וכו', ר"מ סובר, ששחיטות אלו הן עדיין בתחום שחיטה שעוברין עליה משום "אותו ואת בנו"; ר"ש סבור שזוהי שחיטה שאינה ראויה ופטור, וכדי להבליט את נקודת המחלוקת הביא העורך אחת מנקודות ההסכמה.
	בספרא דורשים להביא השוחט לגוי ולכלבים, בתוספתא מוסיפים גם השוחט לרפואה, שחיטות שר"ש מודה לר"מ שהם ב"לא תשחטו", ועורך המשנה לא הזכירן.
	מחלוקת שנייה: התורה אוסרת אותו ואת בנו ותו לא, מכאן שמותר לשחוט את האם ואת נכדה, אבל כששוחטים בו ביום את הבת — את האמצעית — עוברים על אותו ואת בנו למעלן ולמטן כאחד. המחלוקת היא אם בשחיטת הבת סופגים את הארבעים בלבד, שכן נעשה רק מעשה אחד — רבי שמעון, או שסופגים את השמונים מפני שעבר שתי עבירות — סומכוס בשם רבי מאיר, כדי להבליט את נקודת המחלוקת מביאים בעניין זה נקודת הסכמה: "שחט פרה ואח"כ שני בניה סופג שמונים שחט שני בניה ואח"כ שחטה סופג את הארבעים". הספרא מחזק הלכה זו במדרש: "אותו ואת בנו ולא אותם ואת האחים".
	ההלכה: "שנים שלקחו [...] ואם קדם השני זכה" אינה משתלבת כל כך בסה"כ של ההלכות ואפשר ליישב את סידורה כאן רק בדוחק, ולא כאן המקום להאריך.
	מחלוקת שלישית: ר"מ קורא את המשנה שקיבל מרבותיו כלשונה: "בארבעה פרקים בשנה המוכר בהמה לחברו צריך להודיעו: אמה מסרתי לשחוט, בתה מסרתי לשחוט". ועל כך הוא ממשיך "ואלו הן" וייתכן שההמשך הוא מדברי ר"מ עצמו. ממילא חייב המוכר בארבעה פרקים ההם להודיע בין שיש לו רווח לקונה ובין שאין לו. ר"י קורא את המשנה הזאת באופן אחר: אימתי וכו', ממילא מותנית ההודעה ברווח שיש לו לקונה.
	אבל במוכר את האם לחתן ואת הבת לכלה, בנקודה החדשה הזאת שהועלתה בבית המדרש ולא נשנתה במשנה הראשונה — שבה מודה ר"י לר"מ שהמוכר חייב להודיע. בזה תתורץ קושיית התוספות חולין פג ע"א ד"ה ומודה: "תימא למאן מודה, דאימתי דר"י לפרש הוא וכו'", שכן ר"י מפרש את המשנה הראשונה, בפירושה הוא חולק על ר"מ שמפרשה אחרת ובהלכה שנייה הוא מודה לרבי מאיר.
	בתוספתא מביאים מחלוקת ר"י על הבבא, וכדברי ריה"ג אף ערב יום כיפורים בגליל (ת' חולין פ"ה ה"י) "אמר רבי יהודה במה דברים אמורים בזמן שחל יוהכ"פ להיות בשני בשבת, אבל אם חל להיות באחד מכל ימי השבת אין צריך להודיעו, מפני שזה יכול לשחוט היום הזה וזה יכול לשחוט למחר". אפשר אפוא לומר, שר"י חולק על דברי ר"מ במנהג ההודעה בערב יוה"כ במקום כהונת ריה"ג ומודה לו במוכר את האם לחתן ואת הבת לכלה, ומה שהחסיר תנא דמתניתין הוסיף תנא דתוספתא. בין כך ובין כך, אין זה מבטל את דברי הפרשנות של ר"י בציון: אימתי כו' שבפרשנות זו הוא חולק על דברי ר"מ חברו המפרש את המשנה הראשונה מילולית.


						354	זאת לפי שמות החכמים שהם כולם תלמידי רבי עקיבא.


						355	מחלוקת רבי מאיר ורבי שמעון היא האם שחיטה שאינה ראויה נקראת שחיטה. אבל מוסכם על שניהם שרק בשחיטה עוברים על הלאו של "אותו ואת בנו". כמו כן מקובל עליהם שמותר לשחוט את האם ואת הנכדה ביום אחד. המחלוקת ביניהם היא, אם על עבירה שבמעשה אחד — שחיטת הבת — אפשר להלקות פעמיים. דברי רבי יהודה "אימתי" וכו' הם דברי פרשנות לגבי אלו מקרים מצווים להודיע לקונה: אמה מכרתי לשחוט, בתה מכרתי לשחוט, אבל הוא מודה שישנם מקרים בהם חייבים להודיע. בכל אחת משלוש המחלוקות אין כל רמז לא במשנה ולא בגמרא שהם חולקים על דברי רבי עקיבא רבם, אדרבה, התוספתא (חולין פ"ה ה"א) מסמיכה למשנה מחלוקת רבי אליעזר וחכמים בעניין כלאיים הבאים מן הגוי, המובאת בבבלי עח סוף ע"א בציון: "תניא", ושם עט ע"ב בציון: "תנו רבנן". סביר אפוא להניח שבפנינו הלכות קדומות, שהייתה עליהן הסכמה כללית וקיבלו ניסוחן עוד לפני שרבי עקיבא ניסח את משנתו.


						356	אולי נלקחה ההלכה הזאת מקובץ, שהחוט המקשר שלה היה "ארבעה פרקים".


						357	הלכה מקבילה אנו מוצאים בפרק "כיסוי הדם" (חולין פ"ו מ"ב) ושם רבי מאיר מחייב וחכמים פוטרין. ובבבלי שם (פה ע"א) "אמר רב חייא בר אבא אמר ר' יוחנן: ראה רבי דבריו של ר"מ באותו ואת בנו ושנאו בלשון חכמים ודרבי שמעון בכיסוי הדם ושנאו בלשון חכמים".


						358	המדרש נמצא במשנה בשינויים זעירים בכל כתבי היד שבידינו, אם כן נצטרך להסיק שאם חלו כאן העברות, הם כבר היו במשניות מהן העתיקו בעלי כתבי היד הנ"ל, מכל מקום חלו העברות אלו אחרי חתימת המשנה והספרא כאחד.


						359	כת"י ו' — "היום הולך אחרי הלילה", עמ' 111.


						360	זאת אנו לומדים משאלת הפתיחה: "מניין לשוחט אותו ואת בנו במוקדשים הרי זה בלא ירצה". אילו הספרא היה מתייחס כאן למדרש פסוקים בלבד, היה צריך להתחיל את המדרש בלשון "אילו אומר" כלשונו בה"י שם.


						361	מן הפתיחה אפשר להסיק שגם הסיום היה בסגנון זה "זו דרש בן זומא וכו'" והמשנה "יום אחד האמור באותו ואת בנו היום הולך בו אחר הלילה" (שם מ"ה) נשארה ברקע ולא הובאה בספרי במקורו. זאת משני טעמים: א. אין זה מצוי שהספרא יביא מובאות מן המשנה בראש הלכותיו, זאת יותר דרכו של עורך התוספתא; ב. אותו היגיון שהנחה אותו בפתיחה — לפתוח ישר בשאלה בלי לצטט את המשנה, סביר הוא שהנחה אותו גם בסיום — לסיים ישר במדרש בלי לצטט את המשנה.


						362	הגמרא (חולין עח ע"א) כאן פותחת בפירוש משנתנו שבראש הפרק, בציון "תנו רבנן" ומביאה את הרישא של הספרא: "מניין לאותו ואת בנו שנוהג במוקדשין כו'" ועיינו בראש פרק "המקבילות שבבבלי"; הגמרא (שם פד סוף ע"א) מסיימת בפירוש משנתנו שבסוף הפרק, גם כן בציון "תנו רבנן" ובהבאת סופו של הספרא: "את זו דרש בן זומא כו'". נראה מכאן שמסדר הגמרא ראה ברישא של הספרא פירוש לשער הפותח ובסיפא פירוש לשער הנועל.


						363	בפסוק כתוב: "ושור או שה אותו ואת בנו לא תשחטו ביום אחד" (ויקרא כב, כח) הספרא מתייחס תחילה למשנה הראשונה: "אותו ואת בנו נוהג [...] בחולין ובמוקדשין". והוא שואל מניין, אחר שהוא משיב על השאלה הזאת (פרשה ח ה"ז) בצרפו את המילים: "ירצה לקרבן" שבפסוק כז, למילה "לא" שבפסוק כח בדרשו את המילה "לא" לפנים ולאחור, הוא עבר לדרוש את פסוק כח לפי סדר המילים שבו:
1.	אותו ואת בנו נוהג בבהמה גסה ולא בחיות — "שור" ולא חיה.
2.	אותו ואת בנו נוהג בבהמה דקה ולא בעופות — "שה" ולא עופות.
3.	אותו ואת בנו נוהג בשור ובשה, בכל אחד בנפרד — "או" לחלק.
4.	אותו ואת בנו נוהג בנקבות ולא בזכרים — "אותו" משמע אחד ההורים וההיקש מ"אם על הבנים" (דברים כב, ו) מורה שהאחד הוא הנקבה.
5.	השוחט את השני הוא העובר על אותו ואת בנו ואין זה משנה אם שחט את הבן לבסוף או ששחט את האם לבסוף — צירוף המילים "אותו ואת בנו לא תשחטו" — "לא תשחטו" בלשון רבים.
6.	מותר לשחוט את כל האחים ביום אחד — "אותו ואת בנו" ולא אותו ואת האחים.
7.	מותר לשחוט את האם ואת נכדותיה ביום אחד — "אותו ואת בנו" ולא את האם ובת בתה, אגב כך הוא מביא את מחלוקת רבי מאיר ורבי שמעון אם כששחט את הבת ביום ששחט את האם ואת נכדותיה סופג ארבעים — רבי שמעון, או שמונים — סומכוס בשם רבי מאיר. 
8.	מסתמך על הצו: "לא תשחטו" כדי לפטור את השוחט ונתנבלה, את הנוחר או המעקר ולחייב את השוחט לגוי ולכלבים.
9.	מדרש רבי מאיר: "יום מיוחד וטעון כרוז מכאן אמרו בד' פרקים בשנה, המוכר בהמה לחברו צריך להודיעו, אמה מכרתי לשחוט, בתה מכרתי לשחוט".
10.	מדרש בן זומא: "זו דרש בן זומא לפי שכל העניין שלמעלן ושלמטן אינו מדבר אלא במוקדשין ובמוקדשים הלילה הולך אחר היום" וכו'.


						364	ספרא, תשי"ט, עמ' קד; והשוו וייס, פ"ח, עמ' צט.


						365	אחת חוזרת פעמיים כך שלמעשה שלוש מהן.


						366	שתי ההלכות המקבילות מובאות לעיל, המדרשים שעליהם הן בנויות הם:
א.	אותו ואת בנו ולא אותו ואת האחים.
ב.	אותו ואת בנו ולא אותו ואת בת בתה.
ג.	(כפילתה של ב: אותו ואת בנו ולא אותו ואת אם אמה).


						367	ההלכה הראשונה (שם פ"ח ה"ג וה"ד) מלמדת אותנו שאין זה משנה אם שוחטים את הבן לבסוף או האם לבסוף, בשני המקרים עובר השוחט את האחרון על לאו של "אותו ואת בנו לא תשחטו ביום אחד". הלכה זו בנויה על מדרש הלכה: "אין לי אלא אותו ואת בנו אותו ואת אמו מניין תלמוד לומר לא תשחטו", ואין לה מקבילה במשנתנו.


						368	שתי ההלכות האחרות הן: א. שניים שלקחו פרה ובנה איזה שלקח ראשון ישחט ראשון; ב. שחט שני בניה ואחר כך שחטה סופג את הארבעים.


						369	מודגם בטבלה לעיל.


						370	עיינו לעיל בשכבה השלישית. 


						371	והשוו ותיקן 66, סעיף צט, ב, עמ' 110; וייס, פרשת אמור, פרק ח, עמ' צט. 


						372	המאמר "סומכוס אמר משום רבי מאיר סופג שמונים" המובא פעמיים בספרא (שם שם ה"ה) הוא משונה ויוצא מן הכלל, אין לנו לא ראיות משכנעות ולא מספיק סמכות לומר שהועבר מן הגיליון ואינו חלק מהספרא אבל מרשה אני לעצמי לראות במאמר יוצא מן הכלל המעיד על הכלל, ועיינו בטבלה לעיל, ההלכה מתקיימת גם בלי דברי סומכוס בשם רבי מאיר.


						373	זאת לפי השערתנו בראש פרק קובץ זה מי שנאו (לעיל עמ' 173 ואילך). 


						374	עיינו בטבלת האפיונים לעיל.


						375	עיינו בטבלת האפיונים לעיל.


						376	עיינו לעיל.


						377	בספרו "היחס שבין מדרש הלכה למשנה ולתוספתא", ירושלים תשכ"ז, עמ' 15.


						378	בעניין הסדר האחיד שבספרא, ראו לעיל.


						379	עיינו בפסקה "בתוספתא מביאים" לעיל עמ' 165.


						380	עיינו שם ראש פרק: מחלוקת שלישית. 


						381	ספרא אמור פ"ח, ה"ט וה"י.


						382	ויקרא כב, כט.


						383	הראב"ד על האתר פירש אחרת, הוא הפריד בין מדרש רבי (מאיר) לבין "מכאן אמרו" וכו' ופירש שקיימת מחלוקת ביניהם, רבי סבור שטעון כרוז על ערב שבת וחכמים סבורים שרק בארבעה פרקים צריך להודיע ושניהם דורשים את אותו המדרש. הגרסה שעמדה לפניו בבבלי חולין פג ראש ע"א הייתה "מה יום המיוחד טעון כרוז" וכדרכו בפירוש הספרא התאים את פירוש הספרא לבבלי; אף שרבי בברייתא שבבבלי חלק על "מכאן אמרו וכו" שבספרא והתאים לה גם את הרישא שבספרא. גם בכ"י רומי הוצאת פינקלשטיין הגרסה היא "רבי", בעקבותיו הלך הר"ן בחידושיו בבבלי, עיינו בראש הפרק הקודם "מאמר רבי", חולין פג ראש ע"ב. פירושם זה הורס את הרקמה היחידה שבספרא, נשתמש בו אם נמצא ראיות של ממש ש"מכאן אמרו" היא תוספת מאוחרת, בינתיים נשתמש בה בדרך שהתווינו ונסמוך על פירוש רש"י ורשב"א והרוב המכריע של הראשונים.


						384	מן הפתיחה במכילתא דרשב"י המובאת במאמר זה לעיל: "שור או שה אין לי אלא שור ושה המיוחדין וכו'" משמע, כי מדרש ר"מ הפך למטבע לשון, מן המטבע הזה אנו שומעים כי לא היום הוא המיוחד אלא הצאן והבקר הם המיוחדים, כנראה שהם מיוחדים בכך שמצד אחד הם מזומנים לקורבנות שהלילה הולך בהם אחרי היום, ומצד שני ב"אותו ואת בנו" היום הולך בהם אחרי הלילה במדרש בן זומא. כמו כן, דורשים שניהם את הפסוק: "ביום אחד" ומכאן שלפי המכילתא קשורים שני המדרשים זה בזה ומשלימים זה את זה. בעל הספרא רואה איפוא בשני המדרשים: שור ושה — המיוחדין בדברי המכילתא; היום הולך אחר הלילה — יחידה מדרשית אחת.
	גם רבי יוחנן בבכורות יז ע"א מקשר בין שני המדרשים הנ"ל בגמרא שם איתא, אמר רבי יוחנן: "מודה ר"מ בשעיר של ראש חודש דבעינן בן שעירה מאי טעמא, אמר קרא (במדבר כח): 'אחד' המיוחד ובא מששת ימי בראשית", רבי יוחנן מדגיש את המילה "אחד"; המקשרת אותנו למילים: "ויהי ערב ויהי בוקר יום אחר". וממילא לא היו עדיין כלאיים גם לא מצד האב, אלא שבספרא דורשים את שתי המילים "ביום אחד" ומקבלים שני מדרשים מקבילים ומשלימים זה את זה.


						385	ראו בבא מציעא כח ראש ע"ב. ומובא בירושלמי בבא מציעא פ"ב סוף ה"ז, ז סוף ע"ג; ובתוספתא צוקרמנדל בשינויי נוסח.


						386	ראו בבלי שם שם.


				

			
		
	
			שער רביעי

			דיבורא דנדבה

			פרשה ב ופרק ג

		
	
			בראש הדיון

			בראש הדיון נביא את עשרים ושתיים ההלכות שבספרא דיבורא דנדבה פרשה ב ופרק ג ועליו הערות שישמשו כמפתח וכמורה דרך להמשך עיוננו. 

			ספרא ויקרא — דיבורא דנדבה פרשה סוף פרק ב, הלכות א-יא387 

			(א)	דבר אל בני ישראל [...] וסמכו. בני ישראל סומכין ואין הנכרים סומכין388 וכי איזו מידה מרובה — מדת תנופה או מדת סמיכה? מרובה מדת תנופה ממדת סמיכה; שהתנופה נוהגת בדבר שיש בו רוח חיים ובדבר שאין בו רוח חיים, והסמיכה אינה אלא בדבר שיש בו רוח חיים. אם מעטתים מתנופה מרובה לא אמעטם מסמיכה מעוטה? אתה אומר בצד הזה נתרבה תנופה ונתמעטת סמיכה או בצד זה נתרבה סמיכה ונתמעטת תנופה שהסמיכה נוהגת בכל החוברין ואין התנופה נוהגת בכל החוברין. אם מעטתים מתנופה מעוטה אמעטם מסמיכה מרובה. הא לפי שיש בתנופה מה שאין בסמיכה ובסמיכה מה שאין בתנופה. צריך לומר 'דבר אל בני ישראל' — בני ישראל סומכין ואין הנכרים סומכין.389

			(ב)	בני ישראל סומכין ואין בנות ישראל סומכות, רבי יוסי ורבי שמעון אומרים הנשים סומכות רשות.390 אמר רבי יוסי אמר לי אבא אלעזר היה לנו עגל זבחי שלמים והוצאנוהו לעזרת הנשים וסמכו עליו הנשים לא מפני שהסמיכה בנשים אלא מפני נחת רוח של נשים391 יכול לא יסמכו על העולות שאין העולות טעונות תנופה, אבל יסמכו על השלמים שהרי השלמים טעונים תנופה. תלמוד לומר 'ואמרת אליהם' לרבות כל האמור בענין כשם שאין סומכין על העולות כך לא יסמכו על השלמים.392

			(ג)	"אדם", לרבות את הגרים. "מכם", להוציא את המומרים.393 ומה ראית לומר כן? אמור "אדם" לרבות המומרים, "מכם" להוציא את הגרים! אחר שריבה הכתוב ומיעט תלמוד לומר "בני ישראל" מה בני ישראל מקבלי ברית394 אף הגרים מקבלי ברית; יצאו המומרים שאינן מקבלי ברית. אי מה "ישראל" בני מקבלי ברית אף המומרים בני מקבלי ברית, יצאו הגרים שאינם בני מקבלי ברית? תלמוד לומר "מכם". ועכשיו הא אל תאמר אלא מה ישראל מקבלי ברית אף הגרים מקבלי ברית, יצאו המומרים שאינן (בני) מקבלי ברית שהרי הפרו ברית וכן הוא אומר "זבח רשעים תועבה" (משלי כא, כז).395 

			(ד)	'אדם [...] יקריב' יכול גזרה? תלמוד לומר 'כי יקריב' אינה אלא רשות, קרבן לה' — כשיקדים הקדשו להקרבתו דברי ר' יהודה. אמר ר' שמעון מנין שלא יאמר אדם לה' עולה לה' מנחה לה' שלמים אלא יאמר עולה לה' מנחה לה' שלמים? ת"ל 'קרבן לה'' והלא דברים קל וחומר ומה אם מי שהוא עתיד להתקדש אמרה תורה לא יזכיר שם שמים אלא על הקרבן על אחת כמה וכמה שאין מזכירים שם שמים לבטלה.396

			(ה)	"רבי יוסי אומר כל מקום שנאמר קרבן אמור ביו"ד ה"א, שלא ליתן פתחון פה למינין לרדות".

			(ו)	'קרבן לה' [...] בהמה יכול אף החיה שהיא קרויה בהמה שנאמר 'זאת הבהמה397 אשר תאכלו שור ושה וגומר' (דברים ד, יד) איל וצבי וגומר398 תלמוד לומר 'בקר וצאן' (ויקרא א, י) אין לך בבהמה אלא בקר וצאן יכול לא יביא ואם הביא כשר? משל למה הדבר דומה למי שאמר לו רבו לך והבא לי חטים והלך והביא לו חטים ושעורים הרי זה מוסיף על דבריו.399

			(ז)	'מן הבהמה' להוציא את הרובע ואת הנרבע. והלא דין הוא! ומה אם בעל מום שלא נעבדה בו עבירה — פסול מעל גבי המזבח הרובע והנרבע — שנעבדה בהן עבירה — אינו דין שיפסלו מעל גבי המזבח? הרי שור שחרש עם החמור יוכיח שנעברה בו עבירה וכשר על גבי המזבח.

			(ח)	לא. אם אמרת כשחרש שור עם החמור שאינן חייבי מיתה תאמר ברובע ונרבע שכן חייבין מיתה? טול לך מה שהבאת אין לי אלא כשנעבדה בו עבירה על פי שני עדים. נעבדה בו עבירה על פי עד אחד או על פי הבעלים מנין? אמר רבי ישמעאל הריני דן ומה אם בעל מום שאין יעידת שני עדים פוסלתו מן האכילה400 יעידת עד אחד פוסלתו מן ההקרבה [...]. אמר לו רבי עקיבא — לא401 אם אמרת בבעל מום שמומו בגלוי תאמר ברובע ונרבע שאין מומו בגלוי! הואיל ואין מומו בגלוי לא יפסל מעל גבי המזבח? תלמוד לומר 'מן הבהמה' להוציא את הרובע ואת הנרבע.

			(ט)	'מן הבקר' להוציא את הנעבד. והלא דין הוא ומה אתנן ומחיר שצפוייהן מותרין פסולין מעל גבי המזבח נעבד שצפויו איסורין אינו דין שיפסל מעל גבי המזבח. או חילוף ומה אתנן ומחיר שהן אסורין על גבי מזבח צפוייהן מותרין נעבד שהוא מותר אינו דין שיהו צפוייו מותרים אתה ביטלת 'לא תחמד כסף וזהב עליהם' ואני אקימנו: 'לא תחמוד כסף וזהב עליה ולקחת לך' בדבר שאין בו רוח חיים, אבל בדבר שיש בו רוח חיים הואיל והוא מותר יהו צפוייו מותרין! תלמוד לומר 'מן הבקר' להוציא את הנעבד.

			(י)	וכשהוא אומר 'מן הבקר' (ויקרא א, ג) למטן, שאין תלמוד לומר אלא להוציא את הטרפה.

				והלא דין הוא: ומה אם בעל מום שהוא מותר בחולין פסול מעל גבי המזבח טרפה שהיא אסורה בחולין אינו דין שתפסל מעל גבי המזבח? חלב ודם יוכיחו שהן אסורים בחולין וכשרין על גבי המזבח. לא אם אמרת בחלב ודם שהן מדבר מותר, תאמר בטרפה שכולה אסורה! מליקת העוף תוכיח, שכולה אסורה וכשר על גבי המזבח. לא אם אמרת במליקת העוף, שקדושתה אוסרתה, תאמר בטריפה, שאין קדושתה אוסרתה, והואיל ואין קדושתה אוסרתה לא תפסל מעל גבי המזבח! הא אם השבתה,402 וכשהוא אומר מן הבקר למטן שאין תלמוד לומר אלא להוציא את הטרפה.

			(יא)	'מן הצאן' להוציא את המוקצה 'ומן הצאן' להוציא את הנוגח, אמר רבי שמעון אם נאמר רובע למה נאמר נוגח ואם נאמר נוגח למה נאמר רובע לפי שיש ברובע מה שאין בנוגח ובנוגח מה שאין ברובע, רובע עשה בו את האונס כרצון נוגח לא עשה בו את האונס כרצון, נוגח משלם את הכופר לאחר מיתה רובע אינו משלם את הכופר לאחר מיתה, יש ברובע מה שאין בנעבד ובנעבד מה שאין ברובע, רובע בין שלו בין של אחרים אסור. נעבד שלו אסור, של אחרים מותר. רובע ציפוייו מותרין ונעבד ציפוייו אסורין לפיכך צריך הכתוב לומר את כולם.403

			ספרא דיבורא דנדבה פרק ג, הלכות א-יא404

			(א)	'תקריבו' מלמד שהיא באה נדבת שנים.405 והלא דין הוא עולת העוף באה בנדר ובנדבה, ועולת בהמה באה בנדר ובנדבה. מה עולת העוף שהיא באה בנדר ובנדבה הרי היא באה נדבת שנים. אף עולת בהמה שהיא באה בנדר ובנדבה תבא נדבת שנים.

			(ב)	או נלך בדרך זו: מנחה באה בנדר ובנדבה ועולת בהמה באה בנדר ובנדבה. מה מנחה שהיא באה בנדר ובנדבה אינה באה נדבת שנים, אף עולת בהמה שהיא באה בנדר ובנדבה לא תבא נדבת שנים.

			(ג)	נראה למי דומה: דנין דבר שכולו עולה לאישים מדבר שכולו עולה לאישים ואל תוכיח מנחה שאין כולה לאישים. או נלך לדרך זו דנין דבר שהיא באה חובת ציבור מדבר שהיא באה חובת ציבור, ואל תוכיח עולת העוף שאינה באה חובת ציבור תלמוד לומר 'תקריבו' מלמד שהיא באה בנדר ובנדבה נדבת שנים.

			(ד)	'קרבנכם' מלמד שהיא באה נדבת ציבור והלא דין הוא. מנחה באה בנדר ובנדבה, ועולת בהמה באה בנדר ובנדבה. מה מנחה שהיא באה בנדר ובנדבה אינה באה נדבת ציבור אף עולת בהמה שהיא באה בנדר ובנדבה לא תבוא נדבת ציבור.

			(ה)	לא אם אמרת במנחה שאינה באה נדבת שנים תאמר בעולת בהמה שהיא באה נדבת שנים, עולת העוף תוכיח שהיא באה נדבת שנים ואינה באה נדבת ציבור.

			(ו)	לא אם אמרת בעולת העוף שאינה באה חובת ציבור תאמר בעולת בהמה שהיא באה חובת ציבור? שלמים יוכיחו, שהן באין חובת ציבור406 ואין באין נדבת ציבור.407

			(ז)	אף אתה אל תתמה על עולת בהמה שאע"פ שהיא באה חובת ציבור לא תבא נדבת ציבור, ת"ל 'קרבנכם' מלמד שהיא באה נדבת ציבור.

			(ח)	דין אחר מה אם היחיד שאינו מביא עולת חובה בכל יום מביא עולת בהמה נדבה, ציבור שהוא מביא עולת חובה בכל יום אינו דין שיביא עולת בהמה נדבה? לא אם אמרת ביחיד שהוא מביא מנחת נדבה, תאמר בציבור שאינו מביא מנחת נדבה. שותפים יוכיחו שאינן מביאין מנחת נדבה ומביאין עולת בהמה נדבה.

			(ט)	מה לשותפין שהן מביאין עולת בהמה נדבה, שכן מביאין עולת העוף נדבה, תאמר שיביא הציבור עולת בהמה נדבה, שכן אינו מביא עולת העוף נדבה. מה לציבור שאינו מביא עולת העוף נדבה, שכן אינו מביאה חובה, תאמר שלא יביא ציבור עולת בהמה נדבה, שכן הוא מביאה חובה. והואיל והוא מביאה חובה יביאנה נדבה, מנחה תוכיח שהציבור מביאה חובה ואינו מביאה נדבה.

			(י)	אף אתה אל תתמה על עולת בהמה שאע"פ שהציבור מביאה חובה לא יביאנה נדבה! ת"ל 'קרבנכם' מלמד שהיא באה נדבת ציבור.

			(יא)	דבר אחר: את 'קרבנכם' ממקום שהיחיד מביאה, משם הציבור מביא.

			ספרא דיבורא דנדבה, פרשה ב ופרק ג

			העדר שיטה אחידה408

			אחד המאפיינים במדרשי דיבורא דנדבה הוא העדר שיטה אחידה. הדבר מוצא את ביטויו בהעדר קו מחשבה אחיד, ברב־גווניות של המדרשים ובתחביר ובמינוח שונים זה מזה וכדומה.

			הרבה מן המדרשים מורכבים מ"אבות" ומ"תולדות", כלומר תורף המדרש ועיבויו בצדו. רבים מהם מורכבים מאבות ומתולדי תולדות ודומים לכדור שלג המתגלגל ומתעבה. במדרשים אחרים מובא תורף המדרש בלבד בלי דיון נוסף בצדו. ישנם גם מדרשים שעל ידם מובאת תוספת הנלמדת מאותו המדרש. כלומר הלכה או מוסר השכל הנלמדים ממנו בשעה שמדמים אותם למקרים אחרים.

			יש מן המדרשים המובאים בשם אומרם, והם על פי רוב תלמידיו האחרונים של רבי עקיבא. כמה מן המדרשים מובאים בשמם של רבי עקיבא, של רבי ישמעאל ושל רבי טרפון בגוף ראשון כשדו־שיח חי מתקיים ביניהם.409 המדרשים המובאים בשם אומרם לשונם קצרה ומצטיינים בפשטותם ובבהירותם.410 בפרק הזה נתמקד בדיבורא דנדבה פרשה ב ופרק ג. כל אחת משתי היחידות מחולקת בספרא שבידינו לאחת עשרה הלכות. ביחד עשרים ושתיים הלכות. שתי היחידות דורשות את הפסוק "דבר אל בני ישראל ואמרת אליהם אדם כי יקריב מכם קרבן לה' מן הבהמה מן הבקר ומן הצאן תקריבו את קרבנכם" (ויקרא א, ב).

			הצד המאחד את המדרשים בשתי היחידות הוא סדר המילים שבפסוק. המדרשים גופם דומה והם לקוטים בחינת מי שאמר זה לא אמר זה. לפעמים המדרשים גם חולקים אהדדי אף שהם מובאים בסתם וברצף אחד.411

			הלכות א, ב, ג וג-ד בפרשה ב נמסרו בסתם, מבלי לציין את שם אומרם. אבל כל אחד מהמדרשים בארבע ההלכות יש לו קווים שהם אופייניים למדרש שבאותה ההלכה בלבד, ושונים מן הקווים האופייניים לכל אחד משלושת המדרשים בשלוש ההלכות האחרות.

			תורף המדרש בהלכה א הוא, "בני ישראל סומכין ואין הגויים סומכין" מדרש זה מובא כשעיבויו בצדו.412 

			תורף המדרש בהלכה ב הוא, "בני ישראל סומכין ואין בנות ישראל סומכות". מדרש זה מובא בלי כל עיבוי. מדרש זה מופסק באמצע, בהבאת דעתם החולקת של רבי שמעון ורבי יוסי: "נשים סומכות רשות" — דעה המסתמכת על מעשה ולא על מדרש. תנא קמא, שהוא בעל המדרש בסתם, לא התייחס כלל לדעתם. הוא המשיך במדרש שבו הוא פתח והרחיב אותו גם על שלמים: "יכול לא יסמכו על העולות [...] אבל יסמכו על השלמים [...] תלמוד לומר ואמרת אליהם וכו'" (לשון זכר, לאנשים ולא לנשים). לכן, נראה שלא נתקיים ויכוח בין תנא קמא לבין רבי יוסי ורבי שמעון, אלא שנעשתה פה עבודת עריכה ודבריהם הוצמדו לדברי תנא קמא.

			המדרש בהלכה א הוא מבית מדרשם של רבי עקיבא ושל רבי יוסי הגלילי, הסבורים שמקבלים קורבנות מן הגויים. לדעת רבי עקיבא גם שלמים והנלווה אליהם, 413 לדעת רבי יוסי הגלילי רק עולות. אלא שבניגוד לבני ישראל שחייבים לסמוך על הקורבנות שהם מביאים, אסור שהגויים יסמכו על הקורבנות שהם מביאים. במדרש זה, המלמד כי גויים אינם סומכים קיימת תמימות דעים ביניהם.414

			בהלכה ב המחלוקת היא בין תלמידי רבי עקיבא בדין סמיכה בנשים. רבי יהודה מרחיב את מדרש "בני ישראל סומכין" גם על נשים, וסבור כי נשים בדומה לגויים אסור שיסמוכו. רבי שמעון ורבי יוסי סבורים שנשים סומכות רשות.415

			תורף המדרש בהלכה ג הוא "אדם לרבות את הגרים מכם להוציא את המומרים (הגויים)", בדומה להלכה א מובא גם מדרש זה ועיבויו בצידו. אלא שלשון המדרש הזה בתחביר ובמינוח, בתורף ובעיבוי גם יחד, שונה תכלית השוני מן הלשון שבהלכה א וברור שהוא לקוח מבית מדרש אחר. כמו כן ברור שהמדרש בה"ג חולק על המדרש בהלכות א ו־ב וקדם להן, שהרי לפי מדרש ה"ג לא מקבלים קורבנות מן הגויים כלל ואילו על פי ה"א כן מקבלים קורבנות, אלא שאסור להם לסמוך על הקורבן.416

			בהלכות ד-ה מובאים ארבעה מדרשים קצרים בלי כל עיבוי ואף הם שונים מיתר המדרשים במבנה, בתוכן ובמינוח. המדרש הראשון מובא בסתם "אדם כי יקריב יכול גזרה תלמוד לומר כי יקריב אינה אלא רשות".417 בצמוד למדרש זה מובאים שלושה מדרשים קצרים בשם אמרם.418 שלושתם הם תלמידי רבי עקיבא. רבי יהודה דורש "שיקדים הקדשו להקרבתו".419 רבי שמעון דורש כי בהקדשה יש להקדים שם הקורבן לשם ה': עולה לה', תודה לה' וכדומה, ולא — לה' עולה לה' תודה וכדומה.420 רבי יוסי421 דורש שיש להקדיש את הקורבן בשם המפורש ולא בכינוי: "עולה ליו"ד ה"א".422

			מתקבל הרושם שארבעה מדרשי ההלכה אלו נלקחו מקובץ אחד,423 קובץ שבו היו מרוכזים מדרשים של תלמידי רבי עקיבא. ארבעת המדרשים הללו מתייחסים למנהג הרווח של הקרבת קורבן בתקופת הבית ומסמיכים אותו למדרש הכתוב, כשמדרש של תנא אחד משלים את המדרש של חברו.424 למדרש רבי שמעון סופחה תוספת מאוחרת: "והלא דברים קל וחומר ומה שהוא עתיד להתקדש אמרה תורה לא יזכיר שם שמים אלא על הקרבן על אחת כמה וכמה שלא מזכירים שם שמים לבטלה".425 מדרש רבי יוסי מובא כשנימוקו עימו "שלא ליתן פתחון פה למינים לרדות".426

			תורף המדרש בהלכה ו הוא: "קרבן לה' יכול אף החיה היא קרויה בהמה [...] תלמוד לומר בקר וצאן אין לך בבהמה (פירוש: בשם הכולל "בהמה" שבפסוק כאן) אלא בקר וצאן".427

			מדרש זה מובא ועיבויו בצדו. העיבוי מלווה במשל. כל המדרש נראה כייתור, שהרי בהמשך מפרט הכתוב את סוגי הקורבנות הבאים בחשבון את אופן הקרבתם. בעולות: "אם עולה קרבנו מן הבקר זכר תמים יקריבנו וכו'" (ויקרא א, ג-ט). ואם מן הצאן קרבנו מן הכבשים או מן העיזים לעולה זכר תמים יקריבנו וכו'" (שם שם, יג). בשלמים: "ואם זבח שלמים קרבנו אם מן הבקר הוא מקריב אם זכר אם נקבה תמים יקריבנו [...] (שם ג, א-ו) אם כבש הוא מקריב את קרבנו [...] (שם ז, יא) ואם עז קרבנו וכו'" (שם יב, יז). ותנא איידי דאתיא מדרשא חביבא ליה.428 בפירוט שבמקרא כלולים גם עופות: "ואם מן העוף עולה קרבנו לה' והקריב מן התורים או מן בני היונה את קרבנו" (שם א, יד).

			הלכות ז-ח 

			הרבה הלכות בספרא מושתתות על ויכוח סמוי בין שתי שיטות. הראשונה היא שיטת המדרש הכתוב, הבא להצביע על ההלכה המסוימת שהיא נלמדת ממדרש הכתוב. השנייה היא שיטת המידות — הדין, הבאה ללמוד את אותה ההלכה באחת המידות מבלי להזדקק למדרש הכתוב. ודומה כי בספרא שיטת מדרש הכתוב באה לדחות את שיטת הדין, שהיא שיטת המידות שנמצאת ברקע.429 תיאור זה מתאים גם להלכות ז-ח. שתי הלכות אלה הן יחידה מורכבת אחת המתחלקת לשני חלקים. החלק הראשון מורכב מחמישה סעיפים. בסעיף הראשון מובא תורף המדרש ואחריו מובאים ארבעה עיבויים. בחלק השני מובא דו־שיח בין רבי ישמעאל לבין רבי עקיבא, הדנים באותו עניין שכבר דנו בו בחלק הראשון. רבי ישמעאל לומד את ההלכה הנ"ל מן הדין. רבי עקיבא סבור שאין ללמוד אותה מן הדין ונזקק למדרש הלכה.430 כדי לעמוד על תכונותיו של מדרש זה נביאו תחילה ולאחר מכן נחלקו ליחידות.

			חלק א

			החלק הראשון מורכב כאמור מחמישה סעיפים:

			תורף המדרש: "מן הבהמה להוציא את הרובע ואת הנרבע".

			עיבוי ראשון: ניסיון ראשון בעיבוי ללמוד את ההלכה הזאת מן הדין מבלי להזדקק למדרש הלכה: "והלא דין הוא ומה בעל מום שלא נעבדה בו עבירה פסול מעל גבי המזבח. הרובע והנרבע שנעבדה בהן עבירה אינו דין שיפסלו מעל גבי המזבח".

			עיבוי שני: דחיית הניסיון הראשון: "הרי שור שחרש עם החמור יוכיח שנעבדה בו עבירה וכשר על גבי המזבח".431

			עיבוי שלישי: עמידה על ההנחה שבניסיון הראשון: "לא אם אמרת כשחרש שור עם החמור שאינן חייבין מיתה. תאמר ברובע ונרבע שכן חייבין מיתה".

			עיבוי רביעי: הוכחה סופית שיש צורך במדרש הלכה על מנת לפסול רוב ונרבע ע"פ עד אחד: "טול לך מה שהבאת אין לי אלא כשנעבדה בו עבירה על פי שני עדים. נעבדה בו עבירה על פי עד אחד או על פי הבעלים מניין".432 

			חלק ב

			בחלק השני מובאים דבריהם של רבי ישמעאל ושל רבי עקיבא בנדון: 

			הראשון מייצג את שיטת הדין, השני את שיטת מדרש הכתוב.433

			
					שיטת הדין: "אמר רבי ישמעאל434 הריני דן. ומה בעל מום שאין יעידת שני עדים פוסלתו מן האכילה (אכילת חולין), יעידת עד אחד פוסלתו מן ההקרבה. הרובע והנרבע שיעידת שני עדים פוסלתן מן האכילה, אינו דין שיהא יעידת עד אחד פוסלתן מן ההקרבה".

					שיטת מדרש הכתוב: "אמר לו רבי עקיבא לא אם אמרת בבעל מום שמומו בגלוי אמר ברובע ונרבע שאין מומו בגלוי תלמוד לומר מן הבהמה להוציא את הרובע ואת הנרבע".435 

			

			בחלק הראשון ניסה בעל המדרש להשלים בין שתי השיטות. כשבאו שני עדים והעידו, נפסלים הרובע והנרבע מן הדין — כשיטת רבי ישמעאל. אבל בהעדת עד אחד נזקקים למדרש הכתוב על מנת לפסלם, כשיטת רבי עקיבא. לדעת רבי עקיבא בחלק השני, אין בכלל ללמוד דין רובע ונרבע מדין בעל מום מפני שמדובר בשני פגמים שונים — הראשון מומו בסתר, השני מומו בגלוי. 

			ונראה, כי החלק הראשון הוא מדרש אחר, ולפנינו שני מדרשים שונים שנשנו באותו הקשר והעורך האחרון החליט למסרם ברצף אחד. השאלה היא, האם הדו־שיח בין שני התנאים הוא המשכו של הדיון שנמסר בחלקו הראשון או הפך הדברים ונמסרו בסוף "משום דאיכא למימר מעיקרא דדינא פירכא".436 

			לכאורה אפשר לומר, כי ההלכה נמסרה לפי סדר התהוותה ומכיוון שהלימוד מן הדין על פי העדת עד אחד נדחה בחלקו הראשון, ניסה רבי ישמעאל ללמדו מדרך אחרת, ורבי עקיבא סתר גם את הדרך השנייה.

			אלא שאפשרות זאת נתקלת בכמה וכמה קשיים:

			
					מקובלת עלינו ההנחה, כי המדרשים הנקובים בשם קדמו למדרשים שנמסרו בסתם. וודאי הוא שקדמו לעיבויים המובאים אחרי תורף המדרש, בפרט כשמדובר על תנאים ראשונים מדור יבנה.437

					בדיבורא דנדבה מצטיינים המדרשים הנקובים בשם בחוסר מורכבותם ובקיצורם.438 עובדה המצביעה על קדמותם ביחס למדרשים המובאים בסתם, בפרט לעיבויים הבאים אחרי תורף המדרש.439

					בחלק השני, בדו־שיח שבין רבי ישמעאל לבין רבי עקיבא, משווים בין בעל מום לבין רובע ונרבע בלבד, מבלי לערב גורם שלישי. דבר המעיד על פשטות המדרש בהשוואה לחלק הראשון שבו מוסיפים גורם חדש, שור וחמור שחרשו יחדיו.440

					אילו דברי רבי ישמעאל באו כהמשך לדברי תנא קמא, היה צריך רבי ישמעאל להראות שגם רובע ונרבע על פי עד אחד נלמדים מן הדין, ורבי עקיבא צריך היה להוכיח שלכל הפחות על פי העדת עד אחד נזקקים למדרש הלכה על מנת לפסלם. למעשה פותח רבי ישמעאל דיון מחודש, ורבי עקיבא דוחה את דבריו בנימוק כי דין רובע ונרבע אין להשוותו כלל לדין בעל מום מפני שהאחרון מומו בגלוי.

					הגרסאות השונות בבבלי בבא קמא ובנידה441 מחד גיסא, ובתמורה מאידך גיסא, וכן הבדלי הנוסח בין הבבלי בתמורה442 ובין הספרא — מוכיחים שיש כאן צרוף של שני מדרשים, ודברי רבי עקיבא נמסרו בסוף משום דאיכא למימר מעיקרא דדינא פירכא.443

			

			פינקלשטיין במבואו לספר תורת כהנים מביא שלושים ושמונה דוגמאות על מנת להוכיח כי רבי עקיבא ביסס את ספר תורת כהנים שבידו על ספר תורת כהנים שלם, שכבר סודר על ידי השונים בבית המקדש. מגמתו להראות כי מתוך הספרא מוכח שרבי עקיבא התייחס למדרשים ידועים והוסיף עליהם נופך משלו, או שהכניסם אף שהיו מנוגדים לשיטתו מפני שהם היו כבר סדורים. ושם בעמ' 25 דוגמא ב הוא מביא את המדרש זה, ומציג אותו כאילו הוויכוח בין רבי ישמעאל לבין רבי עקיבא בפרשה ב ה"ח מתייחס לשקלא וטריא הקדומים שהובאו לפרשה ב בה"ז. כלומר, הוא מניח כי ההלכה נמסרה לפי סדר התהוותה. אבל בעמ' 26 דוגמא ד הוא כותב: "ברור שהברייתא השניה היא עתיקה [...] הברייתא הראשונה מזמנו של רבי עקיבא והברייתא השניה היא מזמן עוד יותר קדום". משמע, שגם לדעתו ישנם מדרשים שנמסרו לא על פי הסדר. בעמ' 27 דוגמא ו' הוא כותב "מעתיקי ספרי תורת כהנים ראו צורך להוסיף את הברייתא וכתבוה על גליון כתב יד של תורת כהנים ומשם הוכנסה לגוף הספר". למסקנה הזאת הוא מגיע מפני שלדעתו מתייחס ראשו של המדרש לתקופת הבית וסופו לזמן הזה ומפני שהמשך המדרש אינו המשך ישיר לתחילתו. בראשו הוא דורש "שלא יהא ירא מן המקדש אלא ממי שפיקד על המקדש", ובסופו הוא דורש "מה שמירת שבת לעולם אף מורא מקדש לעולם". אומנם, ההסבר שהוא נותן — כי מדובר בתוספת מן הגיליון שנכנסה אל גוף כתב היד — דורש בדיקה מפני שהוא בעצמו טוען שהגאונים שנו את הספרא בעל פה, ומכאן שההכנסה מן הגיליון יכולה להגיע רק ממנהגי מעתיקי ספרים בספרות היהודית מימי הביניים האמצעיים; ואילו התוספת שבה אנו דנים יכולה להיות קדומה. על כל פנים גם לדעתו ישנם מדרשים ניידים. בעמ' 30, 31 דוגמא יד הוא כותב: "העורך הוסיף את דברי ריה"ג ורבי עקיבא אך לא רצה להציג אותם בראש הברייתא וכו'". כלומר, גם לדעתו הסדר בארגון ההלכה שבספרא הוא לפעמים תולדה של שיקול דעתו של העורך ולא דווקא תוספת שהוכנסה מן הגיליון. 

			די לנו בדוגמאות שהבאנו כדי להראות שפינקלשטיין גופו סובר, כי הסדר בהלכה שבספרא אינו מחייב מבחינת המוקדם והמאוחר. אחרי עיון במדרש שבפרשה ב ה"ז וה"ח, נוטה יותר הדעת להניח כי הוויכוח בין רבי ישמעאל ורבי עקיבא קדם בהרבה לשקלא וטריא שבה"ז, וכי עורך הספרא הוא שבחר להביאה בסוף על מנת להכריע לטובת מדרש ההלכה.

			פינקלשטיין לא דייק בדוגמא הזאת, ולא שם לב כי ברובן המכריע של הדוגמאות שהוא מביאן על מנת להוכיח את קדמותו של אותו המדרש אין שקלא וטריא מן הסוג של המדרש המובא בפרשה ב ה"ז.

			נסכם: אם ההנחה בדיוננו בהרכבן של ההלכות ז-ח היא נכונה, ובהתהוות המדרש קדם הדו־שיח שבין רבי ישמעאל לבין רבי עקיבא למבנה המדרש בחלק הראשון, עלינו להסיק, כי בשעה שאנו ניגשים להבין את מבנה המדרשים שבספרא עלינו להניח מראש, שהשיקולים של "מוקדם ומאוחר" לא עמדו בראש מעייניו של עורך הספרא, אפילו לא בהלכה אחת שנמסרה לכאורה ברצף אחיד. ואולי הביא עורך הספרא את הדו־שיח שבין רבי ישמעאל לבין רבי עקיבא בסוף, מפני שעל פי המסקנה נזקקים למדרש הלכה גם בהעדת שני עדים. אבל מפני כבודו של רבי ישמעאל ולמען להגדיל תורה ולהאדירה הביא שקלא וטריא המותירה מקום גם לשיטת הדין — בשני עדים.

			על פי התבנית הזאת, הוא הקדים את תורף המדרש ועיבויו בדרך לימוד המותירה מקום לשתי השיטות. לאמור, אפילו אם אפשר יהיה ללמוד דין רובע ונרבע מדין בעל מום, נוכל לעשות זאת רק בהעדת שני עדים, ובהעדת עד אחד עדיין נזדקק למדרש הלכה. ורק לבסוף הוא מראה שדרך הלימוד בה"ז אינה נכונה, מפני שתכונות הנדונים בה הן שונות, שכן זהו מומו בנסתר וזהו בגלוי. ואולי הביא העורך את הוויכוח בין רבי ישמעאל לבין רבי עקיבא בסוף מחמת שיקולים אחרים שלא עמדנו עליהם; אבל, העיקר הוא כי למעשה קדם הוויכוח שבין שני התנאים לשקלא וטריא שבמדרש ההלכה.

			המקבילה שבבלי בנידון

			לאחר המסקנות המשוערות בבדיקת שתי ההלכות בספרא ובמקבילות על אתר, נבדוק את סוגיית הבבלי בנידון. כך נוכל לעמוד על דעתם של בעלי המסורה, מהם קיבלנו את הבבלי בצורתו הנוכחית.

			בבבלי תמורה כח סוף ע"ב שואל סתמא דגמרא: "ואיפוך אנא — מן הבהמה להוציא את הנעבד, מן הבקר להוציא את הרובע ואת הנרבע?", ומשיב: "התם מעניינא דקרא כתיב גבי בהמה 'ואיש כי יתן שכבתו בבהמה מות יומת' (ויקרא כ, טו). גבי בקר כתיב 'וימירו את כבודם בתבנית שור אוכל עשב' (תהלים קו, כ)". השאלה והתשובה כאחת נראות לכאורה כבלתי משמעותיות. וכי מה זה משנה מאיזה מיעוט ממעטים רובע ונרבע ומאיזה מיעוט ממעטים את הנעבד, והרי הדין שווה בשניהם? גם התשובה נראית קלושה, שהרי "דברי תורה מדברי קבלה לא ילפינן" (חגיגה י ע"ב וש"נ). הרושם הוא כי השאלה והתשובה נמסרו בסימנא בעלמא, כדי שהתלמידים לא יטעו בגרסתם בנוסח המסורה. על כן החלטתי לבדוק את כל המקומות בהם משתמש הבבלי בלשון "ואיפוך אנא". 

			לשון השאלה "ואיפוך אנא" מובא בבלי בסך הכול עשרים ושש פעמים, על פי הפרוט הבא בנספח שלהלן. מסקנתי, לאור הדיון הנרחב בנספח, היא כי במטבע לשון זה משתמשים בבבלי ברובו המכריע, במדרשים המובאים בשמם של אביי ורבא ואילך. נראה, כי הסתמא בבבלי השתמש בלשון זו רק במדרשים המובאים בשם אמוראים, בעיבויים או בעיבוד מאוחר. בהסבר מדרשי התנאים השתמשו בבבלי בלשונות אחרים.

			לאור האמור ההשערה היא, שאם אנו מוצאים בספרא מדרש שלגביו משתמש הבבלי במקבילות במטבע לשון "ואיפוך אנא", אפשר אולי לראות בכך סימן שהסתמא גופו ראה במדרש הזה מדרש אמוראים, למרות שהוא נתמזג במדרש תנאים.

			מכאן עולה האפשרות, שבמדרש התנאים בא הדיוק "מן הבהמה" ולא כל בהמה, להוציא את כל החריגים ולאוסרם להקרבה.444 מדרשי ההלכה המוציאים נעבד, מוקצה ונוגח, כל אחד מהם באמצעות מיעוט אחר, הם כבר עיבוי של המדרש "מן הבהמה", עיבוי ששולב בתורף ומובא יחד עימו בכמה מקומות בש"ס.445 כלומר, אף שהשאלה "ואיפוך אנא" מתייחסת בבבלי תמורה כח ע"ב למדרש שנמסר בספרא446 בשמו של רבי עקיבא אפשר כי השאלה והתשובה מתייחסות לדיון מאוחר. ואפשר שכל המיעוטים המובאים בספרא בנידון יחד עם השקלא וטריא ובמקבילות שבבבלי, הם מתקופת האמוראים, ועל מדרשיהם שואלים בבבלי "ואיפוך אנא".  אישושים נוספים לאפשרות זאת ניתן למצוא במקבילות שבבבלי כמפורט להלן:

			
					בשלושה מקומות בבבלי מובא המדרש בזה הלשון: "מן הבהמה להוציא את הרובע ואת הנרבע, מן הבקר להוציא את הנעבד, מן הצאן להוציא את המוקצה, ומן הצאן להוציא את הנוגח". כלומר בברייתא שבבבלי מובא תורף המדרש בלבד בלי כל שקלא וטריא ומבלי לציין את שמו של הדורש.447

					בזבחים פה ע"ב כלול המדרש "מן הבהמה" בלבד בשאלת רבי ירמיה: "בעי רבי ירמיה יש נרבע בעופות [...] מי אמר מן הבהמה להוציא את הרובע ואת הנרבע (רק מהבהמות) [...] או דלמא הרי נעבדה בו עברה".

					המקום היחיד שהבבלי מביא את הברייתא יחד עם השקלא וטריא הוא בתמורה כח ע"א וע"ב, ושם היא מובאת בשינויי נוסח משמעותיים ומחמת חשיבותם נפרט אותם מטה. שינויי הנוסח הם:

			

			
					במדרש "מן הבהמה" בחלקו השני מובא בספרא448 ויכוח בין רבי ישמעאל לבין רבי עקיבא בסגנון של דו־שיח חי ביניהם. ושם: "אמר רבי ישמעאל הריני דן [...] אמר לו רבי עקיבא לא אם אמרת בבעל מום שמומו בגלוי תאמר ברובע ונרבע שאין מומו בגלוי תלמוד לומר 'מן הבהמה' להוציא את הרובע ואת הנרבע". בתמורה הגרסה היא "אמר רבי שמעון אני אדון [...]". ושיטת הלימוד מן הדין מובאת בשינויי נוסח בשם רבי שמעון. זאת, אף שמבחינת המשמעות אין כל הבדל בין המסורת שבספרא הנמסרת בשמו של רבי ישמעאל לבין המסורת בתמורה הנמסרת בשמו של רבי שמעון. השוני העיקרי הוא בכך שבתמורה ליתא סגנון הדו־שיח שבין הדוגלים באחת משתי השיטות. בתמורה מובלעים קטעי דיון של הסתמא בתוך הברייתא. דברי רבי עקיבא כלל לא נמצאים בברייתא שבתמורה. אחרי הלימוד מן הדין שנמסר בשמו של רבי שמעון מובא סיומו של המדרש: "תלמוד לומר מן הבהמה להוציא הרובע והנרבע". על שאלת הסתמא "והא אתיא מדינא" (ולשם מה נחוץ הלימוד בדרך של מדרש הלכה?) מובאים שם דברי רבי אשי "משום דאיכא למימר מעיקרא דדינא פירכא", וההסבר "מה לבעל מום שכן מומו ניכר תאמר ברובע ונרבע שאין מומו ניכר". ואלו הם הדברים שנמסרו בספרא כתשובת רבי עקיבא לרבי ישמעאל.

					בהמשך ישיר של השקלא וטריא על מדרש "מן הבהמה" מובא בתמורה המדרש "מן הבקר להוציא את הנעבד" והשקלא וטריא שעליו, כפי שהסדר בספרא. אבל אחרי גמר המדרש "מן הבקר" מובאת בתמורה כח ע"ב התקפה בשם רבי חנניה ותשובת הסתמא וכן שאלת הסתמא "ואיפוך אנא" ותשובתה.

					לבסוף מובא בתמורה תורף המדרש "מן הצאן להוציא את המוקצה מן הצאן להוציא את הנוגח" בלי כל שקלא וטריא ותכף אחריו דברי רבי שמעון "אם נאמר רובע למה נאמר נוגח". כל זה כפי שזה מובא בספרא, אלא שבספרא מרחיבים את דברי רבי שמעון גם על נעבד וליתא בתמורה. כמו כן, ליתא בתמורה הסיומת "לפיכך צריכים את כולם". לעומת זאת מובאת בתמורה (שם, שם) ברייתא נוספת בציון: "והאי תנא מייתי לה מהכא דתניא וכו'".

			

			התמונה הכללית

			לעיל פירטנו את שינויי הנוסח בין מדרש "מן הבהמה" שבספרא לבין מקבילותיו בבבלי בהרחבה. כדי לראות את התמונה הכללית נרכזם יחד. ואלה הם:

			
					חסרון השקלא וטריא בארבע מקבילות שבבבלי: בבא קמא מ ע"ב; בכורות מא ע"א; נידה מא ע"א וזבחים פה ע"ב.

					חסרון הדו שיח החי שבין רבי ישמעאל לבין רבי עקיבא בברייתא המקבילה שבתמורה כח ע"א.

					חסרון דברי רבי עקיבא בברייתא בתמורה שם, ובמקומם שאלת סתמא דגמרא "והא אתיא מדינא", דברי רבי אשי "משום דאיכא למימר מעיקרא דדינא פירכא", והשימוש של הסתמא בארגומנטציה של רבי עקיבא מבלי להזכיר שהוא המקור.

					הרחבת דברי רבי שמעון "אם נאמר רובע למה נאמר נוגח וכו'" בתמורה, גם על הנעבד בספרא.449

					שינוי הגרסה "רבי שמעון" בתמורה במקום "רבי ישמעאל" בספרא.

					על אלה יש להוסיף שינויי הגרסה בתוספות תמורה כח ע"ב ד"ה "והאי", שהם ממעטים נוגח מן המילים "מן הבקר" ולא מה"וו" של "ומן הצאן".450

			

			כל השינויים המוזכרים מעוררים את הרושם שהגמרא בתמורה היא בחינת חומר גלם, שקיבל את עיבודו הסופי בספרא. ואפשר שהוויכוח בין רבי ישמעאל לבין רבי עקיבא בספרא "לא בפירוש איתמר אלא מכללא איתמר",451 והדברים הושמו בפיהם על סמך עדותו של רבי יוחנן,452 שלפיה מייצג רבי ישמעאל את שיטת הדין ורבי עקיבא את שיטת הריבוי והמיעוט. כלומר, את שיטת מדרש ההלכה.453

			סוף דבר

			ודאי הוא שהמדרש "מן הבהמה וכו'" הוא מדרש קדום, שכן בספרא454 ובבבלי455 מתייחס רבי שמעון למדרש זה ואף מסביר את הצורך במדרש אחד למעט את הרובע ואת הנרבע ובמדרש אחר למעט את הנוגח. כמו כן, מתייחס רבי ירמיה456 בבבלי זבחים פה ע"א למדרש "מן הבהמה וכו'" ובונה עליו את שאלתו. ואולם עלינו להניח כי בעריכה האחרונה של הספרא משוקעים קטעים שהם מאוחרים אפילו לרב אשי, קטעים אלה תופסים חלק ניכר מן הספרא שבידינו.

			הלכות ז-יא

			בהלכות אלו שלושה עיבויים. הראשון בא להראות שיש צורך במיעוט מיוחד כדי לפסול רובע ונרבע ולאסור את הקרבתם על גבי מזבח — ה"ז וה"ח. השני בא להראות שיש צורך במיעוט מיוחד כדי לפסול את הנעבד — ה"ט. השלישי בא להראות שיש צורך במיעוט נוסף על מנת לפסול את הטריפה — ה"י. 

			בחלק הרביעי הלכה יא מובאים שני מדרשים קצרים: א. תורף הבא לאסור את המוקצה מהמילים "מן הצאן" ולא כל הצאן; ב. תורף אחר הדורש את האות ו' של "ומן הצאן" על מנת לאסור את הנוגח. שתי הלכות אלו מובאות בלי עיבוי נוסף כלשהו. בהמשך מובאים דברי הסבר המיוחסים לרבי שמעון, והם מסבירים שיש צורך במיעוט מיוחד על מנת לפסול את הרובע ואת הנרבע, במיעוט אחר לפסול את הנוגח ובמיעוט שלישי לפסול את הנעבד. לטריפה הסבר זה אינו מתייחס. בסוף ההלכה מובא משפט מסיים: "לפיכך צריך הכתוב לומר את כולם".

			בדיון בהלכות ו-ח ראינו כי בכמה מקומות בבבלי מובא תורף המדרש בלבד "מן הבהמה להוציא את הרובע ואת הנרבע, מן הבקר להוציא את הנעבד, מן הצאן להוציא את המוקצה ומן הצאן להוציא את הנוגח".457 בסוף הדיון שיערנו כי בראשונה דרשו "מן הבהמה ולא כל בהמה", ומצאו במדרש הזה אסמכתא בכתוב לכל החריגים שאסור להקריבם על גבי המזבח,458 אבל כיוון שבתורה מובאים עוד שני מיעוטים "מן הבקר ומן הצאן", החליטו להצמיד לכל חריג מעוט אחר. ומכיוון שמנו ארבעה חריגים, דרשו גם את האות ו' של "ומן הצאן". כלומר, גם תורף המדרש מורכב מאבות ומתולדות.

			ראיה לדבר אנו מוצאים בהסברו של רבי שמעון. במקבילות459 מובאת המשוואה בשמו על שני מיעוטים בלבד: "אם נאמר רובע למה נאמר נוגח וכו'". ואילו בספרא צירפו למשוואה הזו גם נעבד, וכן מילות הסיום: "לפיכך צריך הכתוב לומר את כולם".

			בתמורה כח ע"א וע"ב מובאים על תורף המדרש המוזכר עיבויים נוספים ונמסרו בברייתא אחת בצרוף שקלא וטריא של הסתמא, שקלא וטריא המובלעת בתוך הברייתא. בספרא דיבורא דנדבה פרשה ב הלכות ז-יא נמסרו תורף המדרש והעיבויים בצורה יותר מסודרת. על אף החסר בתמורה, נזקקים אנו לשני המקורות, והמקור האחד משלים את משנהו. שני המקורות ביחד מאפשרים לנו להתחקות אחרי התהוותם של המדרשים ההם.

			המדרשים מבתי מדרש שונים

			המכנה המשותף למדרשים האלה מראה לכאורה, כי בעיבויים האלה טבועה חותמת מבית מדרשו של רבי עקיבא ומגמתם היא להראות שאין לפסול את החריגים המפורטים למעלה בשיטת הדין ונזקקים למיעוט מיוחד לכל אחד מהם. למרות זאת מראים מטבעות הלשון המיוחדים לכל אחד מן המדרשים האלה שהם יוצאים מבתי מדרש שונים.

			במיעוט של רובע ונרבע בולט מטבע הלשון: "טול לך מה שהבאת" — הלכה ח.

			במיעוט של נעבד בולט מטבע הלשון "אתה ביטלת לא תחמוד זהב וכסף עליהם ואני אקימנו" — הלכה ט.

			במיעוט של טריפה בולט מטבע הלשון "הא אם הושבתה" — הלכה י.

			במיעוטים של מוקצה ושל נוגח בולטת העובדה שאין כל עיבוי על שני המדרשים האלה.

			גם הסברו של רבי שמעון והסיום "לפיכך צריך הכתוב לומר את כולם" אינם משתלבים במבנה של המדרשים בהלכות שלפניהם — הלכה יא.

			נסכם: אף שלהלכות האלה מכנה משותף והוא מיעוט נפרד על כל אחד מן החריגים המנויים, אנו מתרשמים כי לפנינו אוסף מדרשים מכמה בתי מדרש, שחוברו ביחד ונמסרו בלשון שנקבעה בבתי המדרש בהם נדרשו.

			פרק ג

			בפתיחה לפרשה ב ציינו, כי פרשה ב ופרק ג דורשים את פסוק ב בויקרא א.460 בפרשה ב הביאו מדרשי הלכה לפסוק הזה עד למילים "תקריבו את קרבנכם", למדרשים האלה צירפו דרשות גם על המילה "וסמך" (שם שם, ד) ואת המילים "מן הבקר" (שם שם ג).461 בפרק ג מביאים מדרשי הלכה למילים "תקריבו קרבנכם" בלבד. למילה "את" אין מדרש, למרות שבפרשה ב נדרשות שמונה עשרה מילים מתוך עשרים ואחת מילים שבפסוק, ואפשר לחלקה לשנים עשר מדרשים, ואילו בפרק ג נדרשות שתי מילים בלבד ויש בו רק ארבעה מדרשים. כמו כן קיים שוני בסגנון שבו משתמשות שתי היחידות. בפרק ג מובאים מטבעות לשון וצירופי לשון בהם לא השתמשו בעלי המדרש בפרשה ב, תופעה זו אומרת דרשני. כדאי אפוא שנבדוק פרק זה לפרטיו.

			החלוקה והמבנה של המדרשים בפרק ג

			מדרש "תקריבו" מחולק לשלוש, הלכות א, ב, ג; עיבויו, השקלא וטריא שבו, מורכב מארבע צלעות מאוזנות. מדרש זה יכול לשמש דגם לתחביר נכון גם בימינו.

			למדרש "קרבנכם" שלושה פנים. הפן הראשון מחולק לארבע הלכות — ד, ה, ו, ז; העיבוי שבו מורכב מחמש צלעות. הפן השני מחולק לשלוש הלכות — ח, ט, י והעיבוי שבו מורכב משש צלעות. בפן השלישי תורף המדרש בלבד ומוקדשת לו הלכה נפרדת, הלכה יא. בסך הכול מובאים בפרק זה ארבעה מדרשים.

			בשלושת המדרשים הראשונים מובא בתחילה תורף המדרש בציון "מלמד". במדרש "תקריבו — מלמד שהיא באה נדבת שנים". בפן הראשון של המדרש "קרבנכם" — "מלמד שהיא באה נדבת ציבור". את הפן השני פותח בעל המדרש בציון "דין אחר" ומבליע את תורף המדרש, שהרי בדין האחר נותר התורף ללא שינוי. הדין האחר שבו נסוב על השקלא וטריא בלבד.

			שלושת המדרשים, מדרש "תקריבו" ושני המדרשים הראשונים על המילה "קרבנכם" — חוזרים ומביאים את תורף המדרש בסוף העיבוי בציון "תלמוד לומר". במדרש "תקריבו" — "תלמוד לומר תקריבו מלמד שהיא באה בנדר ובנדבה נדבת שניים".

			במדרשי "קרבנכם" — "תלמוד לומר קרבנכם מלמד שהיא באה נדבת ציבור". בזה תם הצד השווה שביניהם; בעיבוי, נפרדות דרכיהם. הפן השלישי פותח אף הוא בציון "דין אחר" ומובא בו תורף המדרש בלבד: "דין אחר את קרבנכם ממקום שהיחיד מביא הציבור מביא". מדרש זה ניתן לפירושים שונים ומפרשי הספרא פירשוהו כל אחד לפי דרכו.462

			ראב"ד, בפירושו על הספרא, אינו מתייחס לפן השלישי כלל, למרות אי בהירותו. ושמא "דין אחר" זה לא היה בכתב היד שלפניו. במבנה, בלשון ובאופן הרצאת הדברים אין לו אח ורע בקובץ המדרשים שבפרשה ב ושבפרק ג, ואין למי להשוותו. על כן לא נדון בו ונתרכז בשלושת המדרשים הראשונים שבפרק, שבהם יש שקלא וטריא בצמוד לתורף.

			מטבעות הלשון בכל אחד משלושת המדרשים

			בשעה שאנו ממיינים את מטבעות הלשון של שלושת המדרשים אנו רואים שיש מטבעות המשותפים לכל שלושת המדרשים גם במשמעות, ויש המשותפים לשניים מהם בלבד. ישנם מטבעות לשון המשותפים לשני מדרשים בצורה ולא במשמעות, ויש מטבעות לשון המיוחדים לאחד מהם בלבד.

			מטבעות הלשון במדרש "תקריבו" הם: והלא דין הוא; מה... אף...; או כלך לדרך זו; נראה למי דומה דנין דבר; ואל תוכיח; אף אתה אל תתמה; תלמוד לומר. 

			מטבעות הלשון בפן הראשון של מדרש קרבנכם הם: והלא דין הוא; מה... אף; לא אם אמרת... תאמר...; תוכיח; אף אתה אל תתמה; תלמוד לומר. 

			מטבעות הלשון בפן השני של מדרש "קרבנכם" הם: מה אם... אינו דין לא אם אמרת... תאמר; יוכיחו; והואיל; אף אתה אל תתמה; תלמוד לומר. 

			נסכם ונאמר:

			
					המטבע "תלמוד לומר" מובא ברוב המדרשים שבפרשה ב ובשלושת המדרשים הראשונים שבפרק ג, אלא שהחל מפרשה ב ה"ז ועד סוף הפרשה, כולל שלושת המדרשים הראשונים שבפרק ג, בא מטבע זה בסוף ההלכה. בעל המדרש חוזר ומביא את המילה הנדרשת, מילה שפתח בה כדי להדגיש את הצורך במדרש ההלכה. בהלכות הראשונות שבפרשה ב הוא מביא את המילה הנדרשת רק פעם אחת בציון "תלמוד לומר". בהלכות ההן משתמש בעל המדרש במטבע "תלמוד לומר" גם בצרופים אחרים.

					המטבע "תוכיח" (ביחיד או ברבים, בחיוב או בשלילה) מובא בכל אחד משלושת המדרשים בפרשה ג באותה המשמעות. וכן הוא נמצא בפרשה ב ה"ז: "שור שחרש עם החמור יוכיח" וכן בה"י: "חלב ודם יוכיחו".

					המטבע "והלא דין הוא" מובא במדרש "תקריבו" ובפן הראשון של מדרש "קרבנכם". מטבע זה מובא גם בפרשה ב הלכות ז ו־ט. אלא שמשמעותו במדרש "תקריבו" ובשתי ההלכות בפרשה ב היא, כי לכאורה אין צורך במדרש ההלכה, שכן אפשר ללמוד את הדין הזה מהלכה אחרת בעלת תכונות מקבילות. בפן הראשון של מדרש "קרבנכם" המשמעות של המטבע המוזכר היא, שנזקקים למדרש ההלכה שיתיר את קורבן העולה מן הבהמה להביאו נדבת ציבור, מפני שמנחת נדבה שהיא בעלת תכונות מקבילות לעולת בהמה אינה באה נדבת ציבור. ומכאן שבעלי המדרש במדרש "תקריבו" ובהלכות ז, ט בפרשה ב נזקקים למדרש ההלכה, מפני ששיטת הדין מותירה פתח לספק. אלמלא הספק היו מעדיפים אולי את שיטת הדין על פני מדרש ההלכה. לפי המדרשים בפרשה ב, נזקקים למדרש ההלכה מפני שההלכה המקבילה יש לה גם תכונות אחרות, ואלמלא מדרש ההלכה לא היינו יודעים כי בדבר הנידון דינם שווה.

			

			
					לפי מדרש "תקריבו" אנו נמצאים בספק, מפני שישנן שתי הלכות מקבילות להלכה הזאת — מן האחת אפשר להתיר הבאת קורבן נדבה, ומן האחרת אפשר לאסור, והמדרש בא ללמדנו מאיזו מקבילה עלינו ללמוד. לעומת זאת, על פי המדרש הראשון במדרש "קרבנכם", נזקקים למדרש ההלכה כדי לדחות את שיטת הדין שעל פיה היינו אוסרים להביא עולה מן הבהמה נדבת ציבור, והמדרש בא להתירה. שינוי זה מצביע על התגברות שיטת מדרש ההלכה על פני שיטת הדין. המדרש המנסה להשתמש תחילה בשיטת הדין נראה קדום יותר. המדרש הדוחה את שיטת הדין ומעדיף על פניה את שיטת מדרש ההלכה, דומה שהוא מדרש מאוחר יותר.

					שלושת המדרשים משתמשים במטבע "מה", אלא שמדרש "תקריבו" והפן הראשון של מדרש "קרבנכם" פותחים במילת החיבור "מה" ומביאים את ההלכה שדינה ידוע ומסיימים במטבע "אף". משוואה זאת באה לומר, כי לכאורה שווה דין Y לדין X, כלומר — הקש. הפן השני של מדרש "קרבנכם" פותח אף הוא במטבע "מה", אלא שהוא מצרף אליה את המלה "אם": "מה אם", מביא את ההלכה שדינה ידוע ומסיים במטבע "אינו דין". משוואה זאת באה לומר, כי לכאורה אם ב־X הדין הוא כך לא כל שכן ב־Y, כלומר — קל וחומר. 

					בפרשה ב הלכות ז-י, משתמש בעל המדרש גם כן במטבע "מה" ושם הוא בא בצירוף "מה אם [...] אינו דין". דהיינו, ללמוד קל וחומר בדומה לפן השני של מדרש "קרבנכם". מדרש "תקריבו" והפן הראשון של מדרש "קרבנכם" משתמשים אפוא במטבע "מה" במשמעות שונה.

					המטבע "לא אם אמרת [...] תאמר" מובא בפן הראשון ובפן השני של מדרש "קרבנכם". במטבע הזה משתמשים גם בעלי המדרש בפרשה ב הלכה י. בכל המדרשים הוא מובא במשמעות זהה. כלומר, המשוואה אינה שלמה ועל כן אין להחליט על דינה של הלכה אחת מן הדין של חברתה.

					המטבע "אף אתה אל תתמה" מובא בפן הראשון ובפן השני של מדרש "קרבנכם" במשמעות זהה, וליתא במדרשים האחרים ביחידה הזאת, לא בפרשה ב ולא בפרק ג.

					המטבע "הואיל" מובא בפן השני של מדרש "קרבנכם ובפרשה ב הלכה ח בדברי רבי עקיבא. בפרשה ב מובנו שלילי "הואיל ואין מומו בגלוי לא יפסל מעל גבי המזבח" ובפן השני של מדרש "קרבנכם" מובנו חיובי: "הואיל והוא מביאה חובה יביאנה נדבה".

					המטבעות "או כלך לדרך זו [...] נראה למי דומה דנין דבר וכו'" מיוחדים הם למדרש "תקריבו", ואין להם אח ורע בקובץ המדרשים הזה, לא בפרשה ב ולא בפרק ג.

			

			סיכום

			לסיכום נציג תמונה כללית של הממצאים. לאור ההשוואה בין שתי היחידות דיבורא דנדבה פרשה ב ופרק ג, נמצאנו למדים:

			
					בפרשה ב רוכזו מדרשי הלכה על ויקרא א, ב, מבלי לדרוש את המילים האחרונות שבפסוק "תקריבו קרבנכם". פרק ג משלים את החסר ומוסר מדרשים על שתי המילים הללו. הפרק מקבל צורה של יחידה עצמאית על ידי כך, שהוא מביא שלושה אופני מדרש למילה אחת בלי לשנות את תורף המדרש.

					למרות שבפרשה ב דורשים עשרים מילים ואפשר לחלק אותה לשתים עשרה הלכות, ובפרק ג דורשים שתי מילים ומביאים שתי הלכות בלבד — מחולקת כל יחידה לאחת עשרה הלכות.

					בפרק ג מובאים שלושה אופני מדרש על המילה "קרבנכם". תורף המדרש זהה בכל אחת מן הדרשות: "מלמד שהיא באה נדבת ציבור". השוני בין שלוש הדרשות הוא בעיבוי בלבד. די לו לעורך בשינוי זה כדי שכל אחת מן המדרשים יצוין בציון "דין אחר". בפרשה ב הלכות א-ב מובאים שני מדרשים שונים על אותן המילים. בהלכה א: "בני ישראל סומכים ואין הגויים סומכין", בהלכה ב: "בני ישראל סומכין ואין בנות ישראל סומכות". ואף שמדובר בשתי הלכות שונות מובאות שתי הדרשות בלי כל ציון.

					כל המדרשים בפרק ג פותחים בציון "מלמד". לפי הגדרת אלבק463 אופיינית טרמינולוגיה זאת למכילתא ולספרי ולא לספרא.

					בבדיקת מטבעות הלשון מצאנו כי בפרשה ב הלכות א-ו איננו פוגשים את מטבעות הלשון שהם בשימוש בפרק ג. במטבעות אלו משתמשים בפרשה ב החל מהלכה ז ואילך, דהיינו, החל בהלכות שבהן מעמידים בעל המדרש את שיטת הלימוד באמצעות המידות (הדין) מול שיטת הריבוי והמיעוט ומכריעים כשיטה האחרונה, בהדגישם בהלכה ח כי שיטת הדין היא של רבי ישמעאל, ושיטת מדרש ההלכה היא של רבי עקיבא.

					המשמעות של אותו מטבע לשון שונה בהרבה מקרים בפרק ג ממשמעותו בפרק ב. כמו כן קיים שוני במשמעותם של מטבעות הלשון בפרק ג גופו בהשוואה בין הלכה אחת לחברתה.

			

			דעת החוקרים בנידון מול התרשמותי במחקר זה

			אפשטיין במבואו למדרשי הלכה עמ' 699 כתב, כי הספרא במקורו היה מחולק לתשע מגילות, המגילות נחלקו לפרשיות והפרשיות לפרקים. בעמ' 700 שם הוא כתב, כי בדפוסים טעו במבנה של הפרקים, לא הבינו שהם חלק מהפרשה והשתמשו בהם ברוב הספר כמניין לעצמו. במילים אחרות, פרק ג הוא חלק בלתי נפרד מפרשה ב והמשכה.

			מבדיקת שתי היחידות, פרשה ב ופרק ג, וההשוואה ביניהן, השערתי היא כי פרק ג הוא תוספת מאוחרת לפרשה ב ולא חלק בלתי נפרד ממנה, וכי תוספת זו היא מכוונת ונובעת מזווית ראייה מסוימת. המסדרים האחרונים של הספרא סברו כי כל מילה שבתורה מיועדת לדרשה. ומכיוון שבפרשה ב שבספרא הם לא מצאו מדרשי הלכה למילים "תקריבו קרבנכם", הם מצאו לנחוץ למלא את החסר וריכזו אותו בפרק בנפרד. פינקלשטיין במבואו לספר תורת כהנים פרק ז, יחסי נוסחי תו"כ זה לזה, עמ' 71 כותב:

			מגמתי בפרק זה להוכיח בע"ה כי כל נוסחי תו"כ שבידינו מנוסחי כל ההבאות שבראשונים מלבד ההבאות אצל הגאונים מקורם בכתב יד קדום אחד [...] נשלחו טפסים מן הספר למדינות שונות ובכל מדינה ומדינה שימש טופס שבא מבבל אב טיפוס לכל ההעתקים וכל ההבאות של אותה המדינה". 

			ושם בראש בעמ' 95 הוא כותב: "רק ההבאות אצל הגאונים אינן נובעות מאותו הטופס מפני שנשנו בעל פה".

			מהנחתו, שטופס קדום שימש אב טיפוס לכל ההעתקים ולכל ההבאות של חכמי אותה המדינה, אפשר להסיק:

			
					כי כתב היד שנשלח לכל מדינה ומדינה היה לדעתו כתב מוגה, שהוכר כמדרש אותנטי שיש לסמוך עליו.

					כי הטעויות שחלו בהעתקים השונים הם טעויות סופר, בו בזמן שהשינויים אצל הגאונים הם שינויים של הגאון השונה ותלויים בגישתו של הגאון ובשיטת לימודו. ומכאן, שיש להעדיף את כתב היד על פני מסורת הגאונים.

			

			בכתבי היד שבידינו אין חלוקה להלכות, ואף החלוקה לפרשיות ולפרקים שונה פה ושם מכתב יד אחד למשנהו. גם בכתב היד בו השתמש הראב"ד בפירושו אין חלוקה להלכות. המקור הראשון שבו אנו נתקלים בחלוקה כזאת הוא דפוס וונציה. פיקלשטיין שם בעמ' 72 כותב, כי "אפשר להוכיח כי נוסח תו"כ בכתה"י הנ"ל בדפוס וונציה וקושטא וההבאות שבילקוט שמעוני כולם נובעים מטופס קדום אחד". הוא בוודאי התכוון מהעתק של הטופס הקדום שנשלח לכל אחת מהמדינות שבפזורה, שהרי לפני כן הוא כותב שכל ההעתקים נובעים מטופס קדום אחד.

			בין אם כתב היד שבידי המדפיס בוונציה היה כבר מחולק להלכות ובין שהמגיה הוא שחילק את כתב היד להלכות, קיבל המוצא לאור בדפוס ההוא קונטרס המחולק להלכות, פרקים ופרשיות, והחלוקה הבלתי מאוזנת מעוררת כאמור תמיהות.

			תבנית משוערת

			אפשר לשער שהייתה מסורת בידם כי המדרש על שתי המילים האחרונות של הפסוק הוא תוספת למדרשים שבפרשה ב. פרשה ב חולקה להלכות לפני פרק ג. מי שחילק את פרק ג להלכות בראותו בפרק ג נספח לפרשה ב, פרשה המחולקת כבר ל־יא הלכות, חילק אף הוא למען האיזון גם את התוספת ל־יא הלכות. 

			המעיין בדורנו בחלוקה הזאת בספרא שלפניו נתקל דווקא בחלוקה לא מאוזנת, שכן המדרשים על שתי המילים האחרונות שבפסוק מחולקים למספר הלכות שווה לפרשה ב, שבה מרוכזים המדרשים על הרוב המכריע של המילים שבפסוק. על פי ההנחה זו עבר הספרא שבידינו, לא רק עריכה אחר עריכה אלא אף חלוקה להלכות אחר חלוקה. ואפשר שהטופס המקורי שנשלח מבבל אל יתר מדינות הפזורה, טופס שעדיין לא היה מחולק להלכות, לא הכיל עדיין את המדרשים המובאים בפרק ג, שהוא הפרק שאנו דנים בו. אם ההנחה הזו נכונה נוספו תוספות בספרא גם אחרי שהמסמך מבבל הגיע ליתר ארצות הפזורה. אפשר לשער גם השערות אחרות, אבל אין מנוס מההנחה כי הספרא שבידינו דומה יותר ללקט של מדרשים, שהמאחד אותם הוא הצורך לדרוש על פי הסדר כל מילה שבפסוק, ואין הוא חיבור מלוכד שיש בו סדר ועריכה מאוזנים. 

			נספח: ואיפוך אנא

			בשער זה העליתי השערה נועזת והיא כי אפשר שבראשונה דרשו "מן הבהמה" ולא כל בהמה, ומצאו במדרש הזה אסמכתא בכתוב לכל החריגים שאסור להקריבם על גבי המזבח. בין היתר הסתמכתי בהשערתי זאת על הבבלי גופו, שלכאורה הוא משתמש בלשון "ואיפוך אנא" לגבי מדרשים שהובאו בשמם של אמוראים, החל מאביי ורבא ואילך, את תוצאת הבדיקה הבאתי בגוף העיון. כדי לאפשר לעקוב אחרי המניעים שהביאוני להשערה זו הוספתי את הנספח שבו אני מביא את תמצית הסוגיות ומילות הסבר עליהן. מטבע הלשון "ואיפוך נא" מצוי במקורות נוספים ועל כך להלן.

			לשון המטבע "ואיפוך אנא" בסדר מועד

			בבבלי סדר מועד מובא מטבע הלשון "ואיפוך אנא" חמש פעמים:

			שלוש פעמים הוא מובא בפסחים צה ע"א וע"ב, כשסתמא דגמרא דנה במדרש הלכה שהיא מביאה בציון "תנו רבנן". פעם אחת ביומא לג ע"א בשעה שהיא דנה במסורת שאביי מוסר משמיה דגמרא ואליבא דאבא שאול. פעם נוספת בתענית יב ע"ב ויג ע"א, על מסורת אביי באופן ההתוועדות בתענית ציבור. סוגיה זו מובאת גם במגילה ל ע"ב. להלן אציג את תמציתה של כל סוגיה ומילות הסבר הנראות בעיני כאפשרות סבירה.

			פסחים צה ע"א וע"ב:

			בפסחים פ"א מ"ג דנה משנתנו בצד השונה ובצד השווה, שבין פסח ראשון לבין פסח שני. על משנה זו מביא סתמא דגמרא בבבלי שני מדרשי הלכה בציון "תנו רבנן". שני המדרשים דורשים את הפסוקים "על מצות ומרורים יאכלוהו לא ישאירו ממנו עד בוקר ועצם לא ישברו בו ככל חוקת הפסח יעשו אותו" (במדבר ט, יא-יב). 

			סתמא דגמרא בפסחים צה ע"א וע"ב שואל שלוש שאלות ובשלושתן הוא משתמש במטבע "איפוך אנא", ומשיב על כל אחת מהן "מצוה דגופיה עדיף". כדלהלן,

			
					"בכלליה דמצות ומרורים מאי קא מרבית 'צלי אש' (שמות יב, ח) בפרטיה מאי ממעט ליה — השבתת שאור, איפוך אנא? מצוה דגופיה עדיף".

					"בכלליה ד'לא ישאירו ממנו עד בקר' מאי קא מרבה ליה 'לא תוציא מן הבית הבשר חוצה' (שמות יב, מו) בפרטיה מאי קא ממעיט ליה 'לא יראה' (שם יג, ז) 'לא ימצא' (שם יב, ט) איפוך אנא מצוה דגופיה עדיף".

					"בכלליה ד'עצם לא ישברו בו' מאי קא מרבה 'אל תאכלו ממנו נא' (שם יב, ט) בפרטיה מאי קא ממעטי 'לא תשחט על חמץ דם זבחי' (שם לז, כה) איפוך אנא מצוה דגופיה עדיף".

			

			מילות הסבר: הרושם הוא שמשנתנו מוסרת מסורת קדומה שהיו לה מהלכים בתקופת הבית, וברייתות אלו נאמרו הרבה אחרי החורבן כהסבר למשנתנו כדי להסמיך את ההלכות שבה למדרש הכתוב. סתמא דגמרא מחפש סימנים כדי שהתנא השונה לא יטעה בגרסתו בשנותו את הדברים הנלמדים מן המדרש; או כדי להקנות לתלמידים כלי ביקורת במקרה שהתנא השונה יטעה ויצטרכו לתקנו. ואומנם בקידושין נז ע"ב שואלים בבבלי "ואיפוך אנא" ומביאים הסבר של רבי יוחנן בשם רבי שמעון בר יוחאי. אבל כתוצאה מהתקפות רב שמואל בר יצחק ורבי ירמיה, מתקנים את הנוסח במסורת רבי יוחנן "אלא אמר רבי יוחנן" וע"ש.

			ביומא לג ע"א מביא הבבלי את סדר המערכה, כפי שמסר אביי משמיה דגמרא ואליבא דאבא שאול. בסדר זה קודמה מערכה גדולה למערכה שנייה של קטורת. שואלים בבבלי "ואיפוך אנא" ומשיבים "מסתברא מערכה גדולה עדיפה שכן כפרתה מרובה". 

			מילות הסבר: השאלה "ואיפוך אנא" והתשובה ביומא הן על סדר המערכה שמביאה אביי, וכדי שלא תיפול טעות במסורת הדברים קובעים סימן: "כפרתה מרובה". 

			בתענית יב ע"ב ויג ע"א שואלים: "מצפרא כינופיא" (התוודעות) היכי עבדי" ומביאים את דברי אביי כי בחצי הראשון של היום "מעיינינן במילי דמתא" ואת החצי השני של אותו היום מיעדים לקריאה בתורה, להפטרה בנביאים, לווידוי ולהשתחוויה: שואלים "ואיפוך אנא", פירוש להקדים את הקריאה ואת הווידוי לחציו הראשון של יום התענית ולעיין במילי דמתא בחציו השני ומשיבים "לא סלקא דעתך [...]"

			במגילה ל ע"ב מביא המסורת הוא אביי ועליו שואלים בגמרא "איפוך אנא", וכדי לא לשנות את הדפוסים שנקבעו ביום התענית מסתמכים על הפסוקים בעזרא ט, ד.

			לסיכום, הרושם הוא כי בחמשת המקרים שאלת "ואיפוך אנא" אינה שאלה על מהות המסורת אלא כעין סימן. כדי שהמוסר לא יטעה ולא ימסור את הדברים בסדר הפוך, או להקנות אמצעי ביקורת לתלמידים במקרה והתנא יטעה ויצטרכו לתקנו.

			לשון המטבע "ואיפוך אנא" בסדר נשים

			בסדר נשים בבבלי מובא המטבע "ואיפוך אנא" שבע פעמים. חמש פעמים ביבמות, פעם אחת בכתובות ופעם אחת בקידושין. להלן אציג את תמציתה של כל סוגיה ומילות הסבר הנראות בעיני כאפשרות סבירה.

			קידושין נז ע"א: 

			גופא 'כל ציפור טהורה תאכלו' (דברים יז, יא) לרבות את המשולחת 'וזו אשר לא תאכלו מהם' (שם שם, יב) לרבות את השחוטה ואיפוך אנא אמר רבי יוחנן בשם רבי שמעון בר יוחאי לא מצינו בעלי חיים שאסורים מתקיף לה רב שמואל בר יצחק ולא והרי מוקצה ונעבד [...] מתקיף לה רבי ירמיה הרי רובע ונרבע בעזים [...] אלא אמר רבי יוחנן [...] דבי רבי ישמעאל תנא דאמר קרא 'ושלח את הציפור החיה על פני השדה' (ויקרא יד, ז) [...] רבא אמר לא אמרה תורה שלח לתקלה. 

			מילות הסבר: השאלה "ואיפוך אנא" כאן באה: א. לתקן את נוסח דברי רבי יוחנן; ב. להביא את תנא דבי רבי ישמעאל; ג. להביא את הסברו של רבא.

			כתובות מז ע"ב: 

			תנו רבנן תקינו מזונותיה תחת מעשה ידיה [...] ופרקונה תחת פירות וקבורתה תחת כתובתה ואיפוך אנא (פירוש מזונותיה תחת פירות ופירקונה תחת מעשה ידיה); אמר אביי תיקנו מצוי למצוי ואינו מצוי לשאינו מצוי. אמר רבא האי תנא סבר מזונותיה דאורייתא וכו'.

			מילות הסבר: שאלת "ואיפוך אנא" היא שאלה על ההיגיון שבתקנה ובאה להדגיש את מחלוקת אביי ורבא בסברת האי תנא.

			יבמות עד ע"ב: 

			הא דתנן טבל ועלה אוכל במעשר העריב שמשו אוכל בתרומה. הביא כפרה אוכל בקודשים מנלן אמר רב חסדא תלתא קראי כתיבי [...] הא כיצד כאן למעשר כאן לתרומה כאן לקדשים איפוך אנא אמר רבא לא מצית אמרת [...] אמר אביי תרי קראי כתיבי [...] הא כיצד כאן לתרומה כאן לקדשים ואיפוך אנא קודש חמור וכו'.

			מילות הסבר: ממוזגים כאן שני מדרשים, האחד של רבא בשם רב חסדא והשני בשמו של אביי. הרושם הוא שכל אחד משני האמוראים הסביר את דבריו בבית מדרשו בזמנים שונים. סתמא דגמרא צירף את שני המדרשים, מסרם כחטיבה אחת ויצר סוגיה. בסוגיה הזאת כמה סימנים לכך שהסוגיה חפוזה, ושהיא נמסרה לפני ליטושה הסופי ובלי שיקבעו אותה תחילה בבית המדרש. לסוגיה הזו הוכנסו גם התקפה של רב שישא בריה דרב אידי ותשובה בשם רבא. ואפשר שהמטבע "ואיפוך אנא" הוא חלק מן הסימנים הנמצאים בסוגיה זו, ותפקידם להתיך את מדרשי האמוראים ולמסור אותם כסוגיה מגובשת אחת.

			עובדה היא כי בחלק השני של הסוגיה (שם עה ע"א), בטומאה דנגיעה, שואלים בבבלי בפעם השלישית "ואיפוך אנא", ומשיבים בפשטות "מסתברא כי היכי דחמירה אכילה דתרומה [...] הכי נמי חמירא נגיעה דתרומה". שאלת "ואיפוך אנא" בחלקה הראשון של הסוגיה והדיון הארוך מסביבה באים להעשירה, כדי להגדיל תורה ולהאדירה.

			ביבמות עה ע"א מצוי החלק השני של הסוגיה:

			"במים יובא וטמא עד הערב" (ויקרא יא, לב) למה לי אמר רב זירא (בן דורם של אביי ורבא) לנגיעה דתניא 'וטמא' יכול לכל תלמוד לומר 'וטהר' אי 'וטהר' יכול לכל תלמוד לומר 'וטמא' הא כיצד כאן למעשר כאן לתרומה ואיפוך אנא מסתברא כי היכי דחמירא אכילה דתרומה מאכילה דמעשר נמי חמירא נגיעה דתרומה מנגיעה דמעשר וכו'. 

			מילות הסבר: הרושם הוא שכל המאמר נמסר לתפארת המליצה. לכאורה, מהווה מאמר זה את הסיום של הסוגיה אלא שהבבלי (שם) מוסיף תירוץ נוסף בציון "ואיבעיא אימא", ועיינו תוספות שם ד"ה "נגיעה". הר"י שם מעיר, כי התירוץ "ואיבעית אימא" מחזיר את שאלת הגמרא שם "ואיפוך אנא" לדוכתה. ומשיב: "דהכי נמי בקדשים מתוקמא ואתי לשינויי דלא נימא 'ואיפוך אנא' דכי היכי דבקודש החמיר בנגיעה כבאכילה הכי נמי גבי תרומה". אבל אם נניח שכל השאלה והתשובה הן לסימנא בעלמא ולתפארת המליצה, לא קשיא ולא מידי.

			יבמות ח ע"ב: 

			אמר רב הונא בר תחליפא משמיא דרבא תרי קראי כתיבי [...] בא כיצד במקום מצוה שתיהן אסורות שלא במקום מצוה היא אסורה וצרתה מותרת איפוך אנא אם כן לא יאמר עליה וכו'.

			מילות הסבר: בהמשך לוקחים חלק בשקלא וטריא רב אשי ורב כהנא. השאלה "ואיפוך אנא" מובאת כאן על מדרש המובא בשמו של רבא, וכדי שלא לשבש את דבריו מסתמך סתמא דגמרא על מילת "עליה" שבפסוק. 

			ביבמות צז ע"א נאמר: 

			רבא אמר אנס אשה מותר לישא בתה מהכא כתיב 'ערות בת בנך או בת בתך לא תגלה' (ויקרא יח, ח) הא בת ביתה דידה גלי וכתיב 'עורת אשה ובתה לא תגלה את בת בנה ואת בת בתה לא תיקח' (שם שם, יז) הא כיצד כאן באונסין כאן בנישואין איפוך אנא עריות 'שאר' כתיב בהו בנישואים איכא שאר באונסין ליכא שאר.

			מילות הסבר: במשנה יבמות פרק יא מ"א נאמר: "נושאין על האנוסה ועל המפותה" ומביאים בבבלי בשמו של רבא המסמיך את הדין הזה למדרש הכתוב. וכדי שלא יטעו בדורות הבאים ולא יאמרו בת אנוסה חמורה מבת נשואה נותנים את הסימן של המילה "אשר", שהכתוב משתמש בה גם בעריות וגם בנישואין. 

			סיכום: בקידושין נז ע"א מובא המטבע הזה: א. כדי לתקן את גרסת רבי יוחנן; ב. כדי להביא מדרש מקביל בשם רבי ישמעאל; ג. כדי להביא את הסברו של רבא.

			בכתובות מז ע"ב מובא המטבע הזה בהקשר לתקנת חכמים על מנת להראות שקיים היגיון בתקנתם ובכדי להדגיש את מחלוקת אביי ורבא בסברת האי תנא. ביבמות עד ע"ב ועה ע"א מובא המטבע הזה שלוש פעמים על מנת לצרף מאמרים בודדים של אביי, רבא ורבי זירא, כולם בני דור אחד ורב שישא בריה דרב איזי לסוגיה אחת. סוגיה העושה רושם של סוגיה מאוחרת שלא עובדה כל צורכה.

			ביבמות ח ע"ב ושם צז ע"א מובאת השאלה על שני המדרשים שנמסרו בשמו של רבא וכדי שלא לשבש את דבריו מסתמך סתמא דגמרא בשני המדרשים על מילה שבפסוק. כלומר, בכל אחת מן הסוגיות המשתמשות במטבע "ואיפוך אנא" בסדר נשים מעורב רבא בדרך כלשהי; או שמביאים מדרש בשמו או שמביאים את הערותיו על מדרש מסוים או שמביאים את דעתו כי לסברת האי תנא מזונותיה של האישה מגיעים לה מן התורה או שמסמיכים מדרש המובא בשמו למילה שבתורה. 

			לשון המטבע "ואיפוך אנא" בסדר נזיקין

			בבבלי סדר נזיקין מובא המטבע "ואיפוך אנא" שמונה פעמים. שלוש פעמים בסוגיה אחת בבבא בתרא קס ע"א וע"ב ובכולן התשובה היא "מתוך שנתרבה בקשריו נתרבה בעדיו". פעמיים בבבא מציעא צד ע"ב וצו ע"א. פעמיים בשבועות כו ע"א ולד ע"ב, ופעם אחת בבבא קמא נג ע"ב — בסך הכול שמונה פעמים. להלן אציג את תמציתה של כל סוגיה ומילות הסבר הנראות בעיני כאפשרות סבירה.

			בבא קמא נג ע"ב:

			'והמת יהיה לו', במי שהמת שלו,464 יצא זה (שור קדשים) שאין המת שלו למימרא, דפשיטא ליה לרבא, והא מיבעיא בעי ליה לרבא [...] בתר דבעיא הדר פשטה. אלא בעלים מטפלין בנבילה מנא ליה נפקא ליה מן 'והמת יהיה לו' דשור מאי חזית דוהמת יהיה לו דושור מפקת ליה [...] למי שהמת שלו איפוך אנא מסתברא פטור גבי בור, הואיל ופטר בו את הכלים וכו'.

			מילות הסבר: המדרש מובא בשמו של רבא, ד"בתר דבעיא הדר פשטה", שהבעלים מטפלים בנבלה. הלכה זו לומד רבא מן "והמת יהיה לו" הכתוב בבור. הסימן שמן 'והמת יהיה לו' לומדים כי בקדשים פטורים לטפל בנבלה הוא "הואיל ופטר בו את הכלים", ובוודאי שזוהי אסמכתא בעלמא.

			בבא מציעא צד ע"ב: 

			תנן התם (שבועות פ"ח מ"א) ארבעה שומרים הם: שומר חנם והשואל נושא שכר והשוכר [...] מנא הני מילי דתנו רבנן פרשה ראשונה נאמרה בשומר חנם, שניה בשומר שכר, שלישית בשואל. [...] איפוך אנא מסתברא שניה, בשומר שכר שכן חייב בגניבה ואבידה. אדרבא ראשונה בשומר שכר שכן משלם תשלומי כפל בטוען טענת גנב אפילו הכי קרנא בלא שבועה עדיפה מכפילא בשבועה וכו'. 

			מילות הסבר: הסוגיה היא קביעה של סתמא דגמרא. הסתמא מחזק את ההלכה שבמשנתנו שבועות פ"ח מ"א בעזרת שתי פרשיות בשמות כב. את הפסוקים ו, ח שם הוא מציין כפרשה א ואת הפסוקים ט-יב כפרשה ב "ראשונה נאמרה בשומר חנם, שניה בשומר שכר". השאלה "איפוך אנא" מפרנסת את הקביעה, כי קרן בלא שבועה עדיפה מכפל בשבועה. על כן בפרשה השנייה, שבה מחייבת התורה את השומר לשלם את הקרן גם כשהוכח שהבהמה נגנבה, מדברת בשומר שכר. בפרשה הראשונה למרות שהוא משלם תשלומי כפל בטענה שנגנבה שהוכחה כשקרית, כיוון שאינו משלם ולא כלום בטענת נגנבה שהוכחה כטענת אמת, מדברת בשומר חינם.

			דיני השומרים חובותיהם וזכויותיהם סוכמו במשנתנו מקדמת דנא (שבועות פ"ח מ"א). השאלה "ואיפוך אנא" מאפשרת לקבוע נוהג ש"קרנא בלא שבועה עדיפה מכפילא בשבועה", ועל ידי זה לתת סימן שיאפשר לתנא לא לשנות את הגרסה שבמשנתנו ולא לכופף את ההלכה.

			בבא מציעא סוף צה ע"ב, צו ע"א: 

			אביי סבר לה כרבי יאשיה ומתרץ לקראי כרבי יאשיה. רבא סבר לה כרבי יונתן ומתרץ לקראי כרבי יונתן, דתניא 'אם בעליו עמו לא ישלם' (שמות כב, יד). משמע דליתיה בתרוייהו (שבעת שאלה ובשעת מתה) ומשמע נמי דכי איתיה בחדא וליתיה בחדא פטור. וכתיב 'בעליו אין עמו שלם ישלם' (שם שם יג) משמע דליתיה בתרוייהו ומשמע נמי דכי איתיה בחדא וליתיה בחדא חייב. לומר לך: היה עמו בשעת שאלה — אין צריך להיות עמו בשעת שבורה ומתה, היה עמו בשעת שבורה ומתה — צריך להיות עמו בשעת שאלה. איפוך אנא! — מסתברא, שאלה עדיפא משום דקא מייתי לה לרשותיה. — אדרבה, שבורה ומתה עדיפא — שכן חייב באונסין! — אי לא שאלה — שבורה ומתה מאי עביד? — ואי לאו שבורה ומתה — שאלה מאי עביד? — אפילו הכי, שאלה עדיפא, שכן חייב במזונותיה. 

			מילות הסבר: ההלכה נמסרה בשמו של רבא: "רבא סבר לה כרבי יונתן ומתרץ לקראי כרבי יונתן". וגם כאן קובע סתמא דגמרא נוהג "שאלה עדיפה שכן חייב במזונותיה". על כן אין לטעות ולומר, כי אביי ורבא מחולקים לדינא, אלא רבי יאשיה ואביי מחד גיסא ורבי יונתן מאידך גיסא תמימי דעים, שאם היה עימו בשעת שבורה ומתה צריך להיות עימו בשעת שאלה מפני ש"שאלה עדיפה". המחלוקת ביניהם היא עיונית בלבד, איך לומדים זאת מן הפסוקים? על כך להלן.

			בבא בתרא קס ע"א-ע"ב: 

			'גט פשוט עדיו בשנים, ומקושר בשלושה' (בבא בתרא פ"י, מ"ב) [...] (גמרא) מנהני מילי אמר ר' חנינא דאמר קרא: 'שדות בכסף יקנו וכתוב בספר וחתום' (ירמיה לב, מד). [...] שנים לפשוט, שלושה למקושר. ואיפוך אנא מתוך שנתרבה בקשריו נתרבה בעדיו. רפרם אמר מהכא [...] הא כיצד זה עדיו בשנים זה בשלושה [...] ואיפוך אנא מתוך שנתרבה בקשריו נתרבה בעדיו. רמי בר יחזקאל אמר מהכא ב'על פי שנים עדים או על פי שלושה עדים יקום דבר' (דברים יט, טו) [...] לומר לך שנים לפשוט שלושה למקושר. ואיפוך אנא מתוך שנתרבה בקשריו נתרבה בעדיו. והני להכי הוא דאתו כל חד וחד למילתיה הא דאתא [...] אלא מקושר מדרבנן וקראי אסמכתא בעלמא. 

			מילות הסבר: שלושה אמוראים שפעלו במקומות שונים ובזמנים שונים מביאים כל אחד פסוק אחר שיחזק את ההלכה שבמשנתנו: "גט פשוט עדיו בשנים, ומקושר בשלושה". רבי חנינא מביא את הפסוק שבירמיה לב, מז. רפרם מביא פסוק אחר מאותו הפרק (שם שם, יא). רמי בר יחזקאל מסתמך על הפסוק בדברים יט, טו. וספק אם האחד ידע על מאמר חברו. העורך שאסף את שלושת המאמרים שואל על כל מאמר "ואיפוך אנא" ומשיב בשלושתם את אותה התשובה: "מתוך שנתרבה בקשריו נתרבה בעדיו". לבסוף הוא מסיק "אלא מקושר מדרבנן וקראי אסמכתא בעלמא היא". וייתכן שהסבר זה הוא בנין אב לכל המקומות שבהם נשאלת בבבלי שאלה זו. דהיינו, "קראי אסמכתא בעלמא הן". 

			שבועות כו ע"א:

			א"ר יוחנן: ר' ישמעאל ששימש את רבי נחוניא בן הקנה שהיה דורש את כל התורה כולה בכלל ופרט, איהו נמי דורש בכלל ופרט, רבי עקיבא ששימש את נחום איש גם זו שהיה דורש את כל התורה כולה בריבה ומיעט, איהו נמי דריש בריבה ומיעט [...] דתניא: 'או נפש כי תשבע' (ויקרא ה, ד) — ריבה, 'להרע או להטיב' (שם, שם) — מיעט, 'לכל אשר יבטא האדם' (שם שם) — חזר וריבה, ריבה ומיעט וריבה — ריבה הכל, מאי ריבה? ריבה כל מילי, ומאי מיעט? מיעט דבר מצוה. ור' ישמעאל דריש כלל ופרט: 'או נפש כי תשבע לבטא בשפתים' (ויקרא ה, ד) — כלל, 'להרע או להיטיב' (שם שם) — פרט, 'לכל אשר יבטא האדם' (שם שם) — חזר וכלל, פרט וכלל כלל ופרט אי אתה דן אלא כעין הפרט, מה הפרט מפורש להבא, אף כל להבא, אהני כללא לאתויי אפי' דברים שאין בהן הרעה והטבה להבא, אהני פרטא למעוטי אפילו דברים שיש בהן הרעה והטבה לשעבר. איפוך אנא א"ר יצחק: דומיא דלהרע או להיטיב, מי שאיסורו משום בל יחל דברו (במדבר ל, ג), יצאתה זו שאין איסורו משום בל יחל דברו אלא משום בל תשקרו (ויקרא יט, יא).

			מילות הסבר: הרושם הוא כי הסיומת בכל אחד משני המדרשים היא מדברי סתמא דגמרא. בדברי רבי עקיבא מוסיף הסתמא "מאי ריבה ריבה כל מילי ומאי מיעט מיעט דבר מצוה". בדברי רבי ישמעאל הוא מוסיף: "מאי ריבה, ריבה כל מילי ומאי מיעט מיעט דבר מצוה". עוד בדברי רבי ישמעאל הוא מוסיף "אהני כללא לאתויי אפילו דברים שאין בהם הרעה והטבה להבא, אהני פרטא למיעוטי אפילו דברים שיש בהם הרעה הטבה לשעבר". על התוספת של מדרש רבי ישמעאל שואל הסתמא "ואיפוך אנא", ומביא את דברי רבי יצחק כהסבר למדרש רבי ישמעאל. וכדי לחבר את דבריו לדברי רבי יוחנן ולמסור את דבריהם יחד עם שני המדרשים כיחידה סגורה הוסיפו בסוף המדרש את ההסבר "אהני [...]" ואת השאלה "ואיפוך אנא".

			שבועות לד ע"א:	

			ר"ע (רבי עקיבא) אומר 'והיה כי יאשם לאחת מאלה' (ויקרא ה, ה) יש מאלה שהוא חייב ויש מאלה שהוא פטור הא כיצד? תבעו ממון חייב תבעו ד"א פטור. איפוך אנא ר"ע אאואין דר"א סמיך. מאי בינייהו בין ר"א (רבי אליעזר) לבין ר"ע? איכא בינייהו: משביע עדי קרקע, לר"א חייבין, לר"ע פטורין. ולר' יוחנן דאמר התם: משביע עדי קרקע אפילו לר"א פטורין, הכא מאי איכא בין ר"א לר"ע? איכא בינייהו: עדי קנס.

			מילות הסבר: בשבועת העדות כתוב "ונפש כי תחטא ושמעה קול אלה הוא עד או ראה או ידע אם לא יגיד ונשא עונו" (ויקרא ה, א). בשבועת הפיקדון כתוב "נפש כי תחטא ומעלה מעל בה' לכחש בעמיתו בפקדון או בתשומת יד או בגזל או עשק את עמיתו או מצא אבדה וכחש בה ונשבע על שקר [...] ושלם אותו בראשו וחמישיתיו יוסיף עליו [...] ואת אשמו יתן לה' [...]" (שם שם, כא-כה). לפי הפירוט אפשר שהכתוב מדבר בשתי תביעות: האחת, תביעת ממון והשנייה, תביעת קרקעות. לדעתו של רבי אליעזר משמע מן הכתוב, כי החוק בשבועת העדות ובשבועת הפיקדון אחד הוא, ובשניהם מכפר קורבן האשם בתביעת ממון כולל תביעת קרקעות. זאת בתנאי שהחוטא התחרט על מעשיו והתוודה על חטאו אשר חטא. לפי פירוש הבבלי שם מצמצם רבי עקיבא את החיוב בשבועת העדות עוד יותר, ומעמידו על תביעת ממון בלבד ולא על תביעת קרקעות; זאת באמצעות המדרש "והיה כי יאשם באחת מאלה", שמשמען לפי המדרש על אחת משתי התביעות בלבד.

			קשה להבין על מה סמך הסתמא בפירושו, כי במילים "דבר אחר — פטור" מתכוון רבי עקיבא גם כן לתביעת ממון, לא במטלטלין אלא בקרקעות. וכי במה עדיפה תביעת מטלטלין על פני תביעת קרקעות? על זאת שואלים בבבלי "ואיפוך אנא" ונחייב את העד שנשמט מלהעיד אף שהכיר את המקרה לפני ולפנים, נחייבו להביא קורבן אשם דווקא בתביעת קרקע, ונפטור אותו מן החיוב הזה בתביעת ממון רגילה. ומשיבים: "רבי עקיבא אאואין דרבי אליעזר סמיך" פירוש: בשבועת הפיקדון אחרי המילה "או" מביא הכתוב דוגמאות ברורות של מטלטלין: "וכחש בעמיתו בפיקדון או בתשומת יד או בגזל [...] או מצא אבדה וכחש בה" (ויקרא ה, כא) ודוגמאות סמויות שאפשר והן כוללות גם מקרקעין "או מכל אשר ישבע עליו לשקר" (שם שם, כב). טבעי אפוא שרבי עקיבא יכלול את החיוב בשבועת עדות על המפורש ואת הפטור על הסמוי. כלומר, עקרונית משתמש רבי עקיבא בשיטת רבי אליעזר רבו, ורואה בשני החוקים, החוק בשבועת העדות והחוק בשבועת הפיקדון, מכלול אחד; אלא שהוא דורש את כל התורה גם בריבה ומיעט כשיטת רבי נחום איש גם זו רבו (שבועות כו ע"א), ועל ידי כך הוא מצמצם עוד יותר את החובה להביא קורבן אשם בשבועת העדות. במלים אחרות, בלי הזיקה של מדרש רבי עקיבא למדרש רבי אליעזר אי אפשר היה לסמוך על דברי התנא השונה, ואפשר היה להפוך את השיטה. יש להדגיש כי השימוש במטבע הלשון "ואיפוך אנא" בשבועות לד ע"א הוא יוצא דופן, שכן זוהי הפעם היחידה שהבבלי יוצר זיקה בין שני מדרשים מתקופת יבנה, מדרש רבי אליעזר ומדרש רבי עקיבא בעזרת השאלה "ואיפוך אנא".

			סיכום ביניים — השימוש ב"ואיפוך אנא" בסדר נזיקין

			בבבא קמא נג ע"ב מובא מדרש בשמו של רבא. במדרש זה מובאים שני פסוקים זהים: "והמת יהיה לו". מאחד מהם לומדים שיש לפטור את הבעלים מלטפל בנבלה, מן השני לומדים שיש לחייבו לטפל בה. סימן שהפסוק המוזכר בבור פוטר את הבעלים הוא "הואיל ופטר בו את הכלים". די לנו למצוא רמז בפסוק כי לפעמים פוטרים את הבעלים מלטפל בנבלה על מנת להסמיכו להקדש. בהכרח עלינו לומר כי מסורת בידם שהקדש פטור מלטפל בנבלה "ו(ה)איפוך אנא" הוא לסימנא בעלמא. הפועל יוצא הוא, שכאן מובא מדרש בשם אמורא והמטבע "ואיפוך אנא" הוא לסימנא בעלמא.

			בבבא מציעא צד ע"א נמסר המדרש בשמיה דסתמא בציון "מנא הני מילי". בעזרת השאלה "ואיפוך אנא" נקבעו דפוסי התנהגות במקח ובממכר "קרנא בלא שבועה עדיפה". ההלכה גופא נמצאת במשנתנו שבועות פ"ח מ"א. השאלה "ואיפוך אנא" באה אפוא על המדרש המובא בשם הסתמא, ובאה לקבוע דרכי התנהגות במקח וממכר.

			בבבא מציעא צו ע"א מביא סתמא דגמרא מחלוקת אביי ורבא בפירוש פסוק בשמות, אביי מפרשו בשיטת רבי יאשיה, רבא מפרשו בשיטת רבי יונתן. שניהם קובעים קנה מידה אחיד "שאלה עדיפה שכן חייב במזונותיה". הסתמא מביאה אפוא שני מדרשים בשמם של אביי ורבא בעלי אותה משמעות, והשאלה "ואיפוך אנא" באה לקבוע סימן הכר אליבא דשניהם, שאם היה עימה בשעת שאלה אינו חייב להיות עימה בשעת שבורה ומתה.

			בבא בתרא קט ע"א וע"ב לומדים שלושה אמוראים משלושה פסוקים שונים, שבגט מקושר זקוקים לשלושה עדים ובגט פשוט מסתפקים בשני עדים. בעזרת השאלה "ואיפוך אנא" מסביר סתמא דגמרא את ההיגיון שבמדרשיהם: "מתוך שנתרבה בקשריו נתרבה בעדיו" ומסיק שהפסוקים הם אסמכתא בעלמא ודין זה הוא מתקנת חכמים. שאלות "ואיפוך אנא" מובאות כאן על ידי הסתמא במקום שהמסקנה היא כי קראי אסמכתא בעלמא נינהו. 

			בשבועות כו ע"א משמשות תוספת פירוש על שני מדרשים ושאלת "ואיפוך אנא" על מנת ללכד שני מדרשים ושני מאמרי אמוראים ולמסור אותם בסוגיה סגורה. שאלת "ואיפוך אנא" היא אפוא אמצעי בפי המסדר המאפשר לו למסור מאמרים של אמוראים ומדרשים בסוגיה סגורה ומלוכדת בחינת צבת בצבת עשויה. 

			שבועות לד ע"א מאפשרות השאלות "ואיפוך אנא" ו"מאי בינייהו" והתשובה "איכא בינייהו" ליצור זיקה בין שני מדרשים מתקופת יבנה — מדרש רבי אליעזר ומדרש רבי עקיבא. גם כאן באה השאלה "ואיפוך אנא" על מנת לחבר שני מדרשים שונים ולמוסרם כחטיבה סגורה אחת. למרות זאת הוא יוצא מן הכלל מפני שזהו המקום היחיד שבשאלה הזאת מחוברים שני מדרשים מתקופת יבנה. 

			פועל יוצא: מסתבר שהשימוש בלשון "ואיפוך אנא" בתלמוד הבבלי הוא למטרות המפורטות להלן:

			
					להביא מדרשים מאוחרים שנמסרו בלשון אמוראים. ברובם מאביי ומרבא ומבני דורם ואילך — בבא קמא נג ע"ב; בבא מציעא צד ע"א; שם צו ע"א ובבא בתרא קס ע"א וע"ב.

					להסביר את ההיגיון שבתקנה קדומה: בבא קמא נג ע"ב "הקדש פטור מלטפל בנבלה"; בבא מציעא צז ע"א "קרנא בלא שבועה עדיפה"; בבא מציעא צו ע"א "שאלה עדיפה שכן חייב במזונותיה"; ובבא בתרא קס ע"א וע"ב "מתוך שנתרבה בקשריו נתרבה בעדיו".

					לחזק פירוש מסוים שהוא מסתמא דגמרא, בבא מציעא צד ע"א פירוש המובא על משנתנו פ"ח, מ"א; בבא מציעא צו ע"א הסבר נקודת המחלוקת בין אביי לבין רבא במדרש הפסוקים.

					לקבוע דפוסי נוהג במקח וממכר — בבא מציעא צד ע"א; שם צו ע"א ובבא בתרא קס ע"א וע"ב.

					אמצעי לצרף מאמרים בודדים — לסוגיה אחת — בבא בתרא קס ע"א וע"ב; שבועות כו ע"א ושם לד ע"א.

					המטרה בכל המובאות ליצור סימנים שישמשו כבלמים על מנת שלא להחליף את השיטה.

			

			לשון המטבע "ואיפוך אנא" בסדר קדשים

			בבבלי בסדר קדשים מובא המטבע "ואיפוך אנא" שש פעמים. במסכת זבחים כח ע"ב; במנחות עז ע"א; בחולין סז ע"א; בבכורות כו ע"ב ופעמיים בתמורה יז ע"ב וכח ע"ב. כמעשינו בבחינת הסדרים הקודמים, אף כאן אציג את תמציתה של כל סוגיה ומילות הסבר הנראות בעיני כאפשרות סבירה.

			זבחים כח ע"ב:

			תני זבדי בר לוי: אתיא 'קודש קודש' כתיב הכא 'באת קדש ה' חילל ונכרתה' (ויקרא יט, ח) וכתיב התם: 'ושרפת את הנותר באש וגו'' (שמות כט, לד), מה להלן נותר אף כאן נותר, ומיעט רחמנא גבי נותר 'ואוכליו עונו ישא' (ויקרא יט, ח) למעוטי חוץ למקומו מכרת. ומאי חזית דקרא אריכא (שמות כט) בחוץ לזמנו ושלישי דפרשת קדושים תהיו (ויקרא יט, ב) חוץ למקומו? איפוך אנא מסתברא [...] אלא אמר רבא כולה מקרא אריכא אתיין דכתיב 'האכל יאכל' (ויקרא ז, יח) בשתי אכילות הכתוב מדבר, אחד אכילת אדם (חוץ לזמנו) אחד אכילת מזבח (חוץ למקומו).

			מילות הסבר: בזבחים פ"ב מ"ב שנינו: "השוחט את הזבח לזרוק דמו בחוץ או מקצת דמו בחוץ [...] לאכול את בשרו בחוץ או כזית מבשרו בחוץ [...] פסול ואין בו כרת [...] לאכול בשרו למחר או כזית מבשרו למחר [...] פיגול וחייבין עליו כרת".

			בזבחים כט ע"א מביא הבבלי ברייתא בציון "תנו רבנן", שבה דנים רבי אליעזר ורבי עקיבא במקור המקראי של המשנה הזאת. רבי אליעזר אומר: "כוף אזנך לשמוע, במחשב לאכול מזבחו ביום השלישי הכתוב מדבר" ורבי עקיבא אומר שם, שאין לדייק את הדבר מן הכתוב. באותו מקום מובאים בבבלי גם דעותיהם של בן עזאי ואחרים. סימן כי הניסיון לדייק את הנאמר במשנה ההיא ממדרש הכתוב נמשך גם בדורות שלאחר רבי אליעזר ורבי עקיבא. בדף כח שם דנים האמוראים: רב, רבה, רבי יצחק בן אבדימי, רבי יוחנן וברייתא שנשנתה על ידי זבדי בן לוי באסמכתא שבמקרא להבדיל בין חוץ לזמנו לבין חוץ למקומו. השאלה "איפוך אנא" באה על מנת לצרף את מדרשו של רבא לסוגיה הדנה בשאלה זו.465 כלומר, גם כאן משתמש סתמא דגמרא בלשון "איפוך אנא" כדי להביא את מדרש רבא.

			מנחות עד ע"א:

			תני אבוה דרבי אבין 'וכל מנחת כהן כליל תהיה לא תאכל' (ויקרא ו, טז) לאכילה הקשתיה ולא לדבר אחר. מאי קא אמר? אמר אביי הכי קא אמר 'וכל מנחת כהן לא תאכל' חובתו 'כליל תהיה' נדבתו. א"ל רבא סכינא חריפה מפסקא קראי אלא אמר רבא 'כל מנחת כהן כליל תהיה' נדבתו 'לא תאכל' חובתו. ואיפוך אנא מסתברא נדבתו הוה ליה לריבויי, שכן תדירה, לא חטי, בסים ריחיה.

			מילות הסבר: הברייתא הובאה בשם אבוה דרבי אבין. פירוש הברייתא הוא של אביי ושל רבא, להלכה אומרים שניהם דבר אחד. ההבדל ביניהם הוא במשמעות הכתוב על פי הדרש. אביי ורבא משייכים את המילים "לא תאכל" שבפסוק למנחה חובה, ואת המילים "כליל תהיה" למנחת נדבה. המילה "כל" נסובה על שתי המנחות: מנחת חובה ומנחת נדבה. המחלוקת ביניהם היא על המילים: "מנחת כהן". לדעתו של אביי הן מרבות את כל מנחות החובה של הכהן, שהרי הפסוק דן במנחת חובה. לדעתו של רבא הן מרבות את מנחת הנדבה והטעם מובא בגמרא. למעשה משתמש גם רבא בסכין חדה, משייך את המילים "מנחת כהן" למנחת נדבה וקורא: "וכל מנחת כהן כליל תהיה, וכל מנחת כהן לא תאכל". שאלת הגמרא "ואיפוך אנא" היא אפוא הגיונית מאוד. מדוע לא נאמר כי המילים "לא תאכל" שייכות למנחת נדבה והמילים "כליל תהיה" למנחת חובה, ולא נצטרך להפריד בין המילים ולשייך את המילים "מנחת כהן" לשני סוגי המנחות? לכאורה, השאלה "ואיפוך אנא" נסובה אפוא על פירושו של רבא בלבד. אומנם תוספות שם ד"ה מאי קא אמר מפרשים כי השאלה "ואיפוך אנא" נסובה על שניהם וע"ש.

			נראה כי שאלת הגמרא "מאי קאמר" ופירוש אביי ורבא תואמים שיטת מדרש מיוחדת במינה. שהרי המדרש שהובא בשם אבוה דרבי אבין אומר כי מנחת נדבה של כוהן שווה למנחת חביתין שהיא מנחת חובה באכילה ולא בדבר אחר. בויקרא ו, טז דן המקרא במנחת חביתין. בויקרא ב, א-יא דן המקרא בחמישה מיני מנחות נדבה. הדינים במנחת נדבה ואופן הכנתם שונים מן הדינים של מנחת חביתין שהיא מנחת חובה. בספרא דיבורא דנדבה פרשה ח אנו למדים, שאפילו מן הכוהן הגדול מקבלים מנחת נדבה. בא המדרש בשמו של אבוה דרבי אבין ואומר כי קיים שוויון בין שני סוגי המנחות של הכוהן באיסור אכילתן בלבד. בכל יתר הדינים שווה מנחת נדבתו של הכוהן למנחת נדבה של ההדיוט ולא למנחת חביתין. שאלת הגמרא "מאי קאמר" באה אפוא על מנת להביא את פירושי אביי ורבא ולא מפני שהמדרש אינו מובן בלעדי פירושיהם. 

			נסכם: שאלת "ואיפוך אנא" כאן היא על שיטת מדרש מורכבת המוציאה את המקרא לגמרי מידי פשוטו, שיטה המשקפת את דרכי הלימוד של המקרא בימיהם של אביי ורבא.

			חולין סז ע"א:

			דבי רבי ישמעאל תנא: 'במים' (ויקרא יא, ט) 'במים' (שם שם, יב) שתי פעמים, אין זה כלל ופרט, אלא ריבה ומיעט; 'במים' — ריבה, 'בימים ובנחלים' (שם, שם) מיעט, 'במים' — חזר וריבה [...] מאי רבי — חריצין ונעיצין לאיסורא, ומאי מיעט — בורות שיחין ומערות להתירא [...] ואיפוך אנא כדתני מתתיה, דתני מתתיה בר יהודה: מאי ראית לרבות בורות שיחין ומערות להתירא, ולהוציא חריצין ונעיצין לאיסורא? מרבה אני בורות שיחין ומערות (להתירא) שהן עצורים ככלים, ומוציא אני חריצין ונעיצין (לאיסורא) שאין עצורין ככלים.

			מילות הסבר: הברייתא נשנתה בציון "תנא דבי רבי ישמעאל" אף שהיא נוקטת בשיטת רבי עקיבא,466 סימן שזמנו של המדרש הזה הוא בתקופה שהגבולות כבר נטשטשו ובבית האחד לא נמנעו מלדרוש את התורה גם לפי השיטה של הבית השני. סתמא דגמרא שואל "ואיפוך אנא" כדי לקשר את הברייתא ששנה מתתיה בר יהודה עם הברייתא שנשנתה בבית המדרש על שם רבי ישמעאל, ולמסור את שתיהן כיחידה סגורה אחת.

			נסכם: אפשר שגם שתי הברייתות האלה, זו של "תנא דבי רבי ישמעאל" וזו של "תני מתתיה בר יהודה", אוחדו בימיהם של אביי ורבא או לאחריהם. ושמא מדובר בזמן שהתחילו לקשר בין אימרות בודדות ולצרפן לסוגיות ואף להשתמש בין היתר גם במטבע "ואיפוך אנא", לא רק כדי להסביר את ההיגיון שבהלכה אלא כאמצעי לאחד את הממרות הבודדות ולצרפן לסוגיות סגורות. 

			בבכורות פ"ד מ"א: "עד כמה ישראל חייבים להיטפל בבכור: בבהמה דקה, עד שלושים יום ובגסה חמישים יום. רבי יוסי אומר, בדקה שלושה חודשים וכו". 

			בבלי בכורות כו ע"ב:

			מנה"מ (מנא הני מילי) אמר רב כהנא: דאמר קרא 'בבכור בניך תתן לי' כן תעשה לצאנך 'מלאתך ודמעך לא תאחר' כן תעשה לשורך. איפוך אנא [...] אלא אמר רבא: אמר קרא 'תעשה', הוסיף לך הכתוב עשייה אחרת בשורך; ואימא שיתין לא מסרן הכתוב אלא לחכמים. תניא נמי הכי 'בכור בניך תתן לי כן תעשה לצאנך' יכול אף לשורך תלמוד לומר 'תעשה' — הוסיף לך הכתוב עשייה אחרת בשורך, לא מסרן הכתוב אלא לחכמים; מכאן אמרו וכו'.

			מילות הסבר: כתוב בתורה "מלאתך ודמעך לא תאחר בכור בניך תתן לי. כן תעשה לשורך לצאנך שבעת ימים יהיה עם אמו ביום השמיני תתנו לי" (שמות כב, כח-כט). על פי הוראת הכתוב חייב כל בכור להימסר לכוהן ביום השמיני. חכמים האריכו את זמן האחריות של הבעלים על הבכורות. משמע כי הכלל "לא מסרן הכתוב אלא לחכמים" חל על כל ההלכות שבמשנתנו — חכמים כדאית להו רבי יוסי כדאית ליה — מבלי להזדקק למדרש הלכה. חיזוק לדבר אנו מוצאים בהסברו של הבבלי את דברי רבי יוסי "תנא מפני ששיניה דקות" (שם שם) ואין הבבלי נזקק למדרש הלכה כדי לבסס את דעתו של רבי יוסי. למרות זאת מנסים רב כהנא ורבא להיתלות במדרש הלכה, כל אחד כדרכו. כסיוע למדרש רבא מביא הבבלי ברייתא בציון "תניא נמי הכי". וספק אם כל המאמר הוא מלשון הברייתא או עיקר הברייתא הוא מדברי רבא ודבריו חוברו למאמר רווח "לא מסרן הכתוב אלא לחכמים"; הברייתא כשלעצמה עושה רושם כאילו הורכבה משני מקורות. המאמר "לא מסרן הכתוב אלא לחכמים" דומה לתוספת שצורפה מבלי להחליק את מקום התפר ומבלי למזגו עם עיקר הברייתא. על מדרש רב כהנא שואל הסתמא "ואיפוך אנא". מכוח השאלה הזאת, כביכול, נדחה מדרש רב כהנא ומובא מדרש אחר בציון "אלא אמר רבא [...]" על המדרש האחרון המובא בשם רבא שואל הסתמא "ואימא שיחין" ואין צורך להזדקק למדרש הבא. 

			סיכום: המטבע "ואיפוך אנא" הובא כאן מלכתחילה על מנת להביא את דברי רבא ולקשרם לכלל הסוגיה, וכל זאת כדי להגדיל תורה ולהאדירה. שכן, עיקר הסברה במשנתנו היא במאמר "לא מסרן הכתוב אלא לחכמים" ולא במדרש ההלכה.

			תמורה פ"ג מ"א: "אלו קדשים שולדותיהן ותמורתיהן כיוצא בהן: ולד שלמים ותמורתן וולדן וולד ולדן עד סוף העולם וכו'".

			בבלי תמורה יז ע"ב:

			מנא ה"מ (הני מילי) דת"ר (דתנן רבנן) 'זכר' (ויקרא ג, א) לרבות את הולד [...] 'נקבה' (שם שם) לרבות התמורה [...] 'אם זכר' (שם שם) לרבות ולד בעלי מומין, 'אם נקבה' (שם שם) לרבות תמורת בעלי מומין. א"ל רב ספרא לאביי: ואיפוך אנא [...] אימא 'זכר' לרבות את התמורה 'נקבה' לרבות את הולד א"ל ולד לשון זכר משמע, תמורה לשון נקבה משמע.

			מילות הסבר: שאלת רב ספרא באה לקבוע הלכה, שהרי אין זה משנה איזו מילה נדרשת על ולד ואיזו על תמורה. כאלה גם אלה ולדותיהם ותמורותיהם הם כיוצא בהם. זאת ועוד, משאלת רב ספרא את אביי ומדקויות המדרש הדורש גם את המילה "אם" שהיא הכרחית בתחביר שבפסוק כאן, משמע קצת שמדרש הלכה זה נדרש בזמנו של אביי. ומסתבר שבאו להסמיך את המילה הראשונה במשנתנו למילה הראשונה שבפסוק ואת השנייה לשנייה, וכן אפשר היה לשאול אדרבה תמורה שייכת גם בזכר וולד שייך רק בנקבה. כלומר, רב ספרא תלמידו של אביי משתמש במטבע "ואיפוך אנא" על מדרש מאוחר שנשנה כאסמכתא להלכה קדומה שבמשנתנו.

			סיכום: רב ספרא משתמש במטבע הלשון "ואיפוך אנא" כאן, שלא על מנת לקבוע הלכה. הרושם הוא שכל השקלא וטריא כאן לא באה אלא כדי לתת ללומד סימנים שלא לסטות מן הנוסח המדויק שבמשנתנו.

			תמורה כח ע"ב:

			'מן הבהמה' (ויקרא א, ב) להוציא רובע ונרבע. 'מן הבקר' (שם שם) להוציא את הנעבד [...] ואיפוך אנא: 'מן הבהמה' להוציא את הנעבד 'מן הבקר' להוציא רובע ונרבע התם מעניינא דקרא, כתיב גבי בהמה 'ואיש כי יתן שכבתו בבהמה מות יומת' (ויקרא כ, טו) גבי בקר כתיב 'וימירו את כבודם בתבנית שור אוכל עשב' (תהלים קו, ב).467

			מילות הסבר: השאלה "ואיפוך אנא" כאן היא למשמעות הכתוב גרידא ולא להלכתא. לפי הנאמר בספרא (דיבורא דנדבה פרשה ב ה"א) התנהל הוויכוח בין רבי ישמעאל לבין רבי עקיבא על רובע ונרבע בלבד. רבי ישמעאל למד שרובע ונרבע פסולים להקרבה מן הדין, רבי עקיבא למד את הדין הזה ממדרש הכתוב מהמילים "מן הבהמה" ולא כל בהמה. ועיין בכל מה שהרחבנו לגבי לימוד זה בגוף העיון.

			סיכום

			מבדיקת השימוש במטבע "ואיפוך אנא" אנו מקבלים את ההתרשמות, שגם עורכי הבבלי משתמשים במטבע "ואיפוך אנא" לגבי מדרשים מאוחרים בלבד. וכיוון שבתמורה כח ע"ב הם משתמשים במטבע זה כשאלה על סדר המדרש, כלומר, ממילים אלה שבמקרא ממעטים את החריג האחד ומאלו ממעטים את החריג האחר, סימן שאפילו בחלק מתורף המדרשים הם רואים תוספת מאוחרת שאינה מגוף הספרא. 

			ספרא על ויקרא ב — א ו־ב

			היחידות בספרא: דיבורא דנדבה פרשה ח, פרק י ופרשה ט468

			הנושא: "מכאן אמרו" במנחת סולת

			פסוק א "ונפש כי תקריב קרבן מנחה לה' סלת יהיה קרבנו ויצק עליה שמן ונתן עליה לבונה".

			פסוק ב "והביאה אל בני אהרון הכהנים וקמץ משם מלא קמצו מסלתה ומשמנה על כל לבונתה והקטיר הכהן את אזכרתה המזבחה אשה ריח ניחוח לה'".

			החלוקה: נושא זה מחולק בספרא לשלוש יחידות: פרשה ח, פרק י ופרשה ט.

			פרשה ח מחולקת לשמונה הלכות; פרק י מחולק לעשר הלכות; פרשה ט מחולקת לשתים עשרה הלכות. בסך הכול נתמקד בשני פסוקים שבמקרא ובשלושים הלכות שהספרא מקדיש להם. מכאן, שבספרא מחולק הנושא הזה לשלוש יחידות. נדון על כל אחת מהן בנפרד. בראש הדיון נביא את היחידה שבספרא כולל הערות ואחר כך נדון עליה. את תוצאות הדיון מבדיקת שלוש היחידות נסכם בסוף ביחידה נפרדת. 

			יחידה א — פרשה ח

			ה"א 

			'ונפש' לרבות כהן משיח469 שיביא מנחת נדבה. הלא דין הוא,470 מה אם היחיד — שאינו מביא מנחת חובה בכל יום — מביא מנחת נדבה,471 משיח שהוא מביא מנחת חובה בכל יום472 — אינו דין שיביא מנחת נדבה? לא אם אמרת ביחיד שהוא מביא מנחה על טומאת מקדש וקדשיו,473 תאמר במשיח שאין מביא מנחה על טומאת מקדש וקדשיו.474 הואיל ואינו מביא מנחה על טומאת מקדש וקדשיו, לא יביא מנחה נדבה, תלמוד לומר 'ונפש' לרבות כהן משיח שיביא מנחת נדבה.475

			ה"ב 

			הוא הדין לציבור. הלא דין הוא,476 מה אם היחיד שאין מביא מנחת חובה בכל יום מביא מנחת נדבה,477 ציבור שהוא מביא מנחת חובה בכל יום478 אינו דין שיביא מנחת נדבה. לא אם אמרת ביחיד שהוא מביא מנחה על טומאת מקדש וקדשיו, תאמר בצבור שאין מביא מנחה על טומאת מקדש וקדשיו,479 משיח יוכיח שאין מביא מנחה על טומאת מקדש וקדשיו ומביא מנחת נדבה,480 אף אתה אל תתמה על הצבור שאף על פי שאין מביא מנחה על טומאת מקדש וקדשיו יביא מנחת נדבה. תלמוד לומר 'נפש' היחיד מביא מנחה נדבה ואין הצבור מביא מנחה נדבה.481 

			ה"ג 

			'נפש תקריב' יכול גזרה, תלמוד לומר 'כי תקריב' אינה אלא רשות.482 'קרבן483 מנחה' מלמד שהיחיד מתנדב לבונה נאמר הבא בהמה והבא מנחה חובה לה484 הבא מנחה והבא לבונה חובה לה.485 מה מנחה שהיא באה חובה עם הבהמה באה נדבה בפני עצמה אף לבונה שהיא באה חובה עם המנחה תבא נדבה בפני עצמה.

			ה"ד 

			מה למנחה באה נדבה בפני עצמה שכן היא באה חובה מפני עצמה,486

			תבוא לבונה נדבה בפני עצמה שכן אינה באה חובה בפני עצמה.

			הואיל ואינה באה חובה בפני עצמה לא תבוא נדבה בפני עצמה,

			תלמוד לומר 'קרבן' מלמד שהיחיד מתנדב לבונה מכמה לא יפחות מקומץ.487

			ה"ה 

			ומנין שהיחיד מתנדב יין נאמר הבא בהמה והבא מנחה חובה לה הבא בהמה והבא יין חובה לה. מה מנחה שהיא באה חובה עם הבהמה באה נדבה בפני עצמה אף היין שהוא בא חובה עם הבהמה יבוא נדבה בפני עצמו.

			ה"ו 

			מה למנחה באה נדבה בפני עצמה שכן באה חובה בפני עצמה, יבא יין נדבה בפני עצמו שכן אינו בא חובה בפני עצמו.488 הואיל ואינו בא חובה בפני עצמו לא יבא נדבה בפני עצמו, תלמוד לומר 'קרבן' מלמד שהיחיד מתנדב יין מכמה לא יפחות משלושת לוגין.489

			ה"ז

			ומנין שהיחיד מתנדב שמן הוא הדין והיא התשובה תלמוד לומר קרבן דברי רבי טרפון.490

			אמר רבי טרפון מה מצינו ביין שהוא בא חובה ובא נדבה אף השמן שהוא בא חובה יבוא נדבה, אמר ליה רבי עקיבא לא אם אמרת ביין שכן הוא קרב חובתו בפני עצמו. תאמר בשמן שאינו קרב חובתו בפני עצמו ומנין שהיחיד מתנדב עצים תלמוד לומר 'קרבן' מלמד שהיחיד מתנדב עצים491 מכמה לא יפחות משני גזירין.

			ה"ח

			רבי יוסי אומר קורא אני 'קרבן' יכול יהא היחיד מתנדב קטורת (ו)קורא אני עליו 'מוצא שפתיך תשמור ועשית' (דברים כג, כד) (ואם כן) מה אני מקיים 'לא תעלו עליו קטורת זרה ועולה' (שמות ל, ט) יכול יתנדב ויביא על מזבח החיצון, תלמוד לומר 'את שמן המשחה ואת קטורת (ה)סמים לקודש' (שם לא, יא). ואין שמן המשחה וקטורת הסמים קרבין אלא בפנים.492

			הרכבה של הלכה א

			הלכה א מורכבת משני חלקים:

			
					דיון בדרך של שיקול דעת. בלשון הספרא כאן: "הלא דין הוא". דיון זה תופס את החלק הארי שבהלכה, ובו שני בתים.

					הפתיחה והסיום והם עצם מדרש ההלכה. 

			

			בבית א שבחלק א שוקל המדרש את הכללת הכוהן המשיח בין היחידים הזכאים להביא מנחה נדבה בנימוק, שאם הכוהן המשיח חייב להביא כל יום מנחה חובה אין סיבה שלא יהיה זכאי גם להביא מנחה נדבה.

			בבית ב שוקל בעל המדרש את אי הכללתו של הכוהן המשיח בין הזכאים להביא מנחה נדבה, בנימוק שאם הכוהן המשיח חוטא ומתחייב בקורבן לא מקבלים ממנו קורבן מנחה ואומרים לו: הבא קורבן עשיר, גם באותם החטאים שליחיד ניתנת הברירה לבחור בין קורבן דלי דלים, דהיינו מנחה, לבין קורבן עשיר, דהיינו כשבה או שעירה. ומכאן שגם בשעה שהכוהן המשיח רוצה לנדב קורבן, יאמרו לו: הבא קורבן עשיר, ולא יקבלו ממנו מנחה שהיא דלה.493

			מדרש ההלכה שבפתיחה, מכריע לצד הכללת הכוהן המשיח בין הזכאים להביא מנחה נדבה. בסיום חוזר בעל המדרש, מילה במילה, על מדרש ההלכה המובא בפתיחה; כנראה, על מנת להדגיש, שזוהי הכרעה סופית ואין להרהר אחריה. ההכרעה היא, כי המילה "ונפש" באה לרבות את הכהן המשיח ולהכלילו בין הזכאים להביא מנחה נדבה.

			הצורך במדרש

			מדרש הלכה זה, שלכאורה הוא בנוי לפי הכללים של יחידה הלכתית עצמאית — יש בו דיון בעד ונגד והכרעה מודגשת בפתיחה ובסיום, נראה כמדרש שלא לצורך. שהרי בבמדבר טו, טז, במקום שהכתוב דן בדיני קורבנות נדבה, מדגיש הכתוב "תורה אחת ומשפט אחד יהיה לכם וכו'", ודורשים בספרי: "ליחיד, לנשיא ולמשיח" (ספרי שלח, מהדורת הורוביץ, פסקה קיב, עמ' 121). ואין סיבה שמנחת נדבה תהיה שונה מקורבנות נדבה אחרים.

			אילו מדרש ההלכה שבספרא היה בא להוציא את הכוהן המשיח מכלל היחידים הזכאים להביא מנחת נדבה, היה זקוק לשם כך למדרש הלכה. אבל לשם מה הוא זקוק למדרש כדי לשייכו לציבור היחידים, הרי כתוב כבר "תורה אחת ומשפט אחד יהיה לכם" (במדבר טו, טז)? על כך להלן.

			מדרש רבי יצחק

			תשובה לשאלה ששאלנו אפשר למצוא במדרש רבי יצחק. איתא בבבלי מנחות קד ע"ב "אמר רבי יצחק: מפני מה נשתנית מנחה שנאמר בה נפש? אמר הקדוש ברוך הוא מי דרכו להביא מנחה? עני, מעלה אני עליו כאילו הקריב נפשו לפני". רש"י מביא את המדרש הזה כמוטו למנחת נדבה. רש"י על המקרא: "לא נאמר 'נפש' בכל קרבנות נדבה אלא במנחה. אמר הקב"ה: מי דרכו להביא מנחה — עני, מעלה אני עליו כאילו הקריב נפשו" (ויקרא ב, א).

			לפי מדרש רבי יצחק יש להבין את המילים "ונפש כי תקריב", אם עני בישראל יבוא להקריב. אפשר להסביר את הצורך במדרש ההלכה שבספרא בהנחה, כי המדרש הזה מתייחס למדרש האגדה המיוחס לרבי יצחק ומתמודד עימו. תשובת מדרש ההלכה היא, שאף אם כמדרש אגדה אפשר לדרוש "מי דרכו להביא מנחה — עני", אבל להלכה נכללים במילה "נפש", כל היחידים מן העני ביותר ועד לעשיר ביותר, שהוא הכוהן המשיח. אם הסבר זה הוא נכון, הרי מצאנו כי במנחת נדבה מתייחס הספרא כבר בפתיחה למדרש אגדה המיוחס לאמורא, ודורש את המילה "נפש" בניגוד לפירוש שנותן לו מדרש האגדה.

			דין הכוהן המשיח בטומאת מקדש וקדשיו

			על פי שיטת הספרא בהלכה א

			ציינו כי לכאורה נראה המדרש שבספרא כמדרש שלא לצורך אלא אם כן נצא מתוך ההנחה שהוא מגיב לפירוש אחר של המלה "נפש", פירוש שמצאנוהו כמדרש הלכה המיוחס לרבי יצחק. גם אם נסתכל על המדרש שבספרא כשיטה בהלכה נמצא, כי שיטתו מוצאת את ביטוייה בפירושו של אחד האמוראים במדרש בברייתא מסוימת בשיטה מקורית משלו. אבל השיטה שבספרא כאן אינה תואמת אף אחת משיטות התנאים המובאות במשנתנו במסכת הוריות פ"ב, וכן היא מנוגדת לשיטת הירושלמי (שם) ב"כיני מתניתא".

			בהלכה א בית ב איתא: "לא אם אמרת ביחיד, שהוא מביא מנחה על טומאת מקדש וקדשיו [...] משיח יוכיח שאין מביא מנחה על טומאת מקדש וקדשיו [...] לא יביא מנחה נדבה". בלשון המדרש מודגש כי הכוהן המשיח אינו מביא מנחה על טומאת מקדש וקדשיו. משמע שקורבן כפרה על חטאו זה הוא כן מביא, רק לא מנחה. גם בהתבוננות בתוכן הדברים הכרח הוא לומר, שלדעתו של בעל המדרש מביא הכוהן המשיח קורבן כפרה על חטאו זה, אבל לא קורבן מנחה. 

			הספרא מצריך ריבוי מיוחד מן המלה "נפש" על מנת לשבץ את הכוהן המשיח בקטגוריה של יחידים, שמקבלים מהם מנחת נדבה. הוא מצדיק את הצורך בריבוי מיוחד בעובדה, שליחיד ניתנת האפשרות לכפר על טומאת מקדש וקדשיו גם בהבאת קורבן מנחה (ויקרא ה, ג-יד), אפשרות הנשללת מן הכוהן המשיח.

			הצדקה לגישה זו נמצא אם נאמר, כי בטומאת מקדש וקדשיו חייב גם הכוהן המשיח להביא קורבן כפרה בדומה ליחיד, כבשה או שעירה, שתי תורים או שני בני יונה, ורק קורבן מנחה לא נקבל ממנו, ולו מחמת הטעם "שאין באין לידי עניות [...] דכתיב: "והכהן הגדול מאחיו — שהוא גדול מאחיו בנו; בחכמה בכח ובעושר. ואם אין לו 'גדלהו משל אחיו'" (הוריות ט ע"א) ומחמת אותו הטעם גם לא נקבל ממנו מנחה נדבה.494 אבל אם נצא מתוך ההנחה, שהכוהן המשיח אינו שייך כלל לקבוצה אשר חלה עליה חובת הכפרה בטומאת מקדש וקדשיו, לא תהיה כל משמעות בכך שהוא אינו מביא מנחה על חטא זה. וכי בגלל שהוא אינו מביא כשבה או שעירה על טומאת מקדש וקדשיו גם לא נקבל ממנו קורבן נדבה מן הצאן?

			מצאנו אפוא גם מדיוק בלשון הספרא וגם מתוך התבוננות בתוכן הדיון, כי לפי שיטת הספרא כאן מביא הכוהן המשיח קורבן כפרה על טומאת מקדש וקדשיו — כשבה או שעירה, שתי תורים או שני בני יונה, ורק אינו מביא מנחה כקורבן כפרה.

			שיטה זאת, שהכוהן המשיח אינו מביא מנחה על טומאת מקדש וקדשיו, אבל ניתנת לו הברירה להביא כשבה או שעירה, שתי תורים או שני בני יונה, מובאת בבבלי הוריות ט ע"א וע"ב בשמו של רב הונא בריה דרב יהושע, אליבא דרבי שמעון. וכך שנינו (שם שם):

			תניא,495 רבי שמעון היה נותן בהם כלל [...] 

			שמיעת הקול ובטוי שפתים וטומאת מקדש וקדשיו (כולם בעולה ויורד)

			בית דין — פטורין, נשיא ומשיח — חייבין [...]

			כל שהוא בעולה ויורד

			נשיא כיוצא בו (חייב), משיח ובית דין — פטורין

			קשיין אהדדי 

			אמר רב הונא בריה דרב יהושע;496 לא קשיא, כאן בדלות (דינו של הכהן המשיח כדין יחיד ויכול להביא תורים או בני יונה)

			כאן בדלי דלות (כהן משיח אינו יכול להביא קרבן דלי דלות, דהיינו מנחה)

			ורבי שמעון סבר לה כרבי עקיבא [...] בדלי דלות ופליג עיליה בדלות.

			אבל שיטת המדרש שבספרא, אינה תואמת אף אחת מן השיטות האחרות המובאות בהוריות שם, וכן היא שונה משיטת הירושלמי ב"כיני מתניתא" שם. היא נוגדת את שיטת רבי יוסי הגלילי בהוריות פ"ב מ"ה, כפי שמפרשים אותה רבי יוחנן ושמעון בן לקיש בירושלמי, פירושים שנמסרו גם בבבלי בשם תלמידיהם עולא ורבי ירמיה.

			לשון המשנה (שם) היא: "אין חייבין על שמיעת הקול ועל ביטוי שפתים ועל טומאת מקדש וקדשיו, והנשיא כיוצא בהם — דברי רבי יוסי הגלילי". 

			ומובא בירושלמי (שם, פ"ב ה"ו דף מו ע"ד): "אמר רבי יוחנן, טעמא דרבי יוסי הגלילי 'ואם דל הוא ואין ידו משגת' (ויקרא יד, כא) את שהוא ראוי לבוא לידי דלות. יצא משיח שאין ראוי לבוא לידי דלות. שמעון בן לקיש אמר: 'והיה כי יאשם לאחת מאלה' (שם ה, ו) את שהוא חייב על כולן, חייב על מקצתן. ואת שאינו חייב על כולן, אינו חייב על מקצתן". וכן בבבלי שם ח, ע"ב: "אמר עולא, מאי טעמא דרבי יוסי הגלילי אמר קרא (שם שם): 'והיה כי יאשם לאחת מאלה', כל שמתחייב באחת מתחייב בכולן. ושלא מתחייב באחת, אין מתחייב בכולן". ושם ט, ע"א: "רבי ירמיה אומר, נאמר (ויקרא ה, ז): 'ואם לא תגיע ידו די שה'', ונאמר (שם שם, יא): 'ואם לא תשיג ידו [...]' מי שבא לידי עניות [...] יצא(ו) נשיא ומשיח שאין באין לידי עניות".497

			רואים אנו, כי רבי יוחנן ושמעון בן לקיש בירושלמי ותלמידיהם, רבי ירמיה ועולא בבבלי, הבינו שרבי יוסי הגלילי פוטר את הכוהן המשיח מקורבן בטומאת מקדש וקדשיו, והדבר מנוגד לשיטת הספרא בהלכה א הסבור, כי בטומאת מקדש וקדשיו חייב הכוהן המשיח בקורבן, אלא שדורשים ממנו קורבן יותר עשיר ולא מקבלים ממנו קורבן מנחה. שיטת הספרא גם נוגדת את שיטת רבי עקיבא, החולק על דברי רבי יוסי הגלילי (שם) בנשיא בלבד, אבל אף הוא סבור כי הכוהן המשיח פטור כליל מקורבן בטומאת מקדש וקדשיו. וכך שנינו בהוריות ט ע"א: "תניא רבי עקיבא אומר: משיח פטור מכולן". היא גם נוגדת את שיטת סתמא דמתניתין כפי שמפרשה הירושלמי ב"כיני מתניתא". בהוריות פ"ב מ"ז שנינו: "על שמיעת הקול ועל ביטוי שפתים ועל טומאת מקדש וקדשיו, בית דין — פטורין, והיחיד והנשיא והמשיח — חייבין. אלא שאין כהן גדול חייב על טומאת מקדש וקדושיו — דברי רבי שמעון", ומעירים על המשנה הזו בירושלמי הוריות פ"ב ה"ח, דף מו ע"ד; "כיני מתניתא, אלא שאין כהן גדול חייב על טומאת מקדש וקודשיו — דברי הכל, והנשיא על שמיעת קול — דברי רבי שמעון'". כלומר, לדעת סתמא דגמרא בירושלמי סבור גם תנא קמא במשנה, שבטומאת מקדש וקדשיו פטור הכוהן המשיח מכל קורבן שהוא. וכנראה, שעל פי כל השיטות שהבאנו ממסכת הוריות כוהן משיח חייב בחטאת קבועה בלבד, ופטור בחטאת שאינה קבועה, "דכתיב: 'וכפר עליו הכהן על חטאתו אשר חטא מאחת מאלה' (ויקרא ה, יג). המתכפר באחת מתכפר בכולן, ושאין מתכפר באחת אין מתכפר בכולן", כדברי סתמא דגמרא אליבא דאביי ורבא (הוריות ט ע"א), ולא כפי שמשמע מהלכה א שבספרא ולא כדברי רב הונא בריה דרב יהושע בהוריות ט ע"ב, שלפיהם הכהן המשיח אינו מתכפר בטומאת מקדש וקדשיו במנחה, אבל בקורבן אחר הוא כן מתכפר.

			שיטת הראב"ד 

			ונראה שגם הראב"ד בפירושו על הספרא לא ראה בהלכה א כאן חלק בלתי נפרד מן הספרא, המחייבו הלכה למעשה. בהוריות פ"ב מ"ז שנינו: "[...] אלא שאין כהן גדול חייב על טומאת מקדש וקדשיו — דברי רבי שמעון". על מאמר זה שבמשנתנו מובא בהוריות ט ע"ב:

			אמר חזקיה, מאי טעמא דרבי שמעון? דכתיב (במדבר יט, כ):

			'ואיש אשר יטמא ולא יתחטא, ונכרתה הנפש ההיא מתוך הקהל'

			מי שקרבנו שוה לקהל,498 יצא זה שאין קרבנו שוה לקהל.

			יצא משוח מלחמה, שאינו אלא בהוראה.

			הראב"ד בפירושו את הספרא מביא כהרגלו כמה מילים בדיבור המתחיל, ומפרש את הספרא בהשתמשו במילת קשר כלשהי. בפירושו את הלכה א כאן הוא כותב: "משיח שהיה מביא מנחת חביתין499 'בכל יום' — דכתיב: 'תמיד', 'יחיד' שהוא מביא מנחה בטומאת מקדש וקדשיו — פירוש בדלי דלים". כלומר, הראב"ד מתייחס לנאמר בטקסט ומפרשו. אבל כשהוא מגיע לדיבור המתחיל: "תאמר במשיח שאינו מביא מנחה על טומאת מקדש וקדשיו", הוא נוטה הצידה מסגנונו הרגיל וכותב: 'תאמר במשיח שאין מביא כו'' — שהרי משיח פטור בטומאת מקדש וקדשיו, כדאמרינן בהוריות: "'את מקדש ה' טימא ונכרתה הנפש ההיא מתוך הקהל' מי שחטאו שוה לקהל, יצא משוח מלחמה שאינו אלא בהוראה". כלומר, במקום לצטט את מילות מדרש ההלכה א שבספרא ולפרשן, הוא מצטט את מדרש חזקיה בהוריות, שממנו מדייקים כי הכוהן המשיח אינו מביא כל קורבן בטומאת מקדש וקדשיו. לשיטתו זו הוא נשאר נאמן גם בהשגותיו על הרמב"ם (הלכות שגגות פ"י ה"ז). שם הוא כותב: "א.א. אין המלך חייב בשמיעת קול, ולא המשיח בטומאת מקדש וקדשיו".500 

			הראב"ד שעבד את פירושו לשיטתו בפסיקה, ומכאן שדברי הספרא בהלכה א לא התאימו למהלך הסוגיה בהוריות כפי הבנתו, הוא התעלם מלשון המדרש בספרא וציטט את מדרש חזקיה בהוריות. בזה אפשר לראות סימן שהוא ראה במדרש הזה שבספרא נספח בלתי מחייב, על כן גם לא ראה צורך לפרשו על פי פשטו אלא על פי התאמתו למקורות סמכותיים יותר.

			שיטת הרמב"ם

			לפי שיטת הרמב"ם אפשר לקיים את המדרש כלשונו. הרמב"ם פוסק שם, שם:

			המלך וכהן המשיח מביאין קרבנן על שבועת העדות, או על שבועות ביטוי, או על טומאת מקדש וקדשיו כשאר הדיוטות שלא חילק הכתוב (בויקרא ד) [...] אלא במצוות שחייבים על שגגתן חטאת קבועה [...], אבל בקרבן עולה ויורד כולם שווים.501

			וסביר להניח, כי לדעת הרמב"ם השוויון הוא בחיוב בלבד, אבל נשיא וכוהן המשיח אינם מביאים קורבן דלי דלות, מפני שהם אינם מגיעים לידי עניות, כפי שפירש את ההלכה הזו המאירי אחריו בבית הבחירה. ואם אכן זוהי משמעות ההלכה ברמב"ם, הרי שהרמב"ם ירד לשיטת המדרש בספרא. לדעתו מחייב המדרש את הכוהן המשיח בקורבן עולה ויורד בדומה ליחיד, אלא שההדיוט מביא כפי יכולתו ואפילו מנחה, ואילו הכוהן המשיח אינו מביא מנחת חובה. והמאירי כדרכו מפרש את הסוגיה בהוריות לפי שיטת הרמב"ם.502

			סיכום

			ניתן לסכם ולומר, מדרש "ונפש" המובא כפתיחה לדיון בנושא מנחת נדבה אין בו כל חידוש. גם בירושלמי וגם בבבלי הכירו בהלכה זו מבלי להזדקק למדרש. וכך שנינו בירושלמי בהוריות פ"ב סוף ה"ו, דף מו ע"ד: "רבי זעירא בעא קומי רבי יוסי: ואינו מביא מנחה נדבה! (היתכן?!). אמר ליה: אין, (ודאי שהוא מביא), חובה אינו מביא, נדבה הוא מביא". בבבלי שם ט ע"א מבליעים את ההלכה הזאת במדרש ההלכה גופו. וזה לשון המדרש שם: "זה קרבן אהרון ובניו", זו באה חובה לו ואין אחרת באה חובה לו. ומשמע מדברי הבבלי, כי רק חובה הוא אינו מביא אחרת אבל נדבה ודאי שהוא רשאי להביא. ויש לשער לאור הבנתם נמצאת הוראה זו במפורש בתורה בקורבנות נדבה בפסוק: "תורה אחת ומשפט אחד יהיה לכם וכו'" (במדבר טו, טז), שהרי גם הכוהן המשיח הוא אחד מן הקהל, ולמה יגרע חלקו במנחת נדבה. 

			זאת ועוד: לא נמצא באף מקום שהבבלי מסתפק בהלכה אם הכוהן המשיח זכאי להביא מנחה נדבה או שזקוק למדרש כלשהו בנידון. ואף שלא שמענו ולא ראינו אינה ראיה, הרי העובדה שלא נזדמן תנא כלשהו שידון בכך אומרת דרשני. יתר על כן, מדרש זה שבספרא עושה רושם שהוא מכריע במחלוקת בשאלה שדנו עליה בבתי המדרש, ושהדים לה אנו מוצאים במחלוקת שבין הרמב"ם לבין הראב"ד, והיא — האם הכוהן המשיח חייב בקורבן עולה ויורד כשאר הדיוטות. ההכרעה אינה נמצאת בעצם המדרש, אלא בשיקול הדעת נגד הכללתו. ולדעתו של בעל המדרש חייב הכוהן המשיח בזה כשאר הדיוטות ורק מנחה אינו מביא, כדברי רב הונא בריה דרב יהושע אליבא דרבי שמעון בהוריות ט ע"ב. ולא מן הנמנע כי בפנינו מדרש מאוחר מאוד, והוא בא למלא חלל במדרש הכתוב. רצוני לומר, ייתכן שהמדרש המקורי שבספרא פתח בהלכה ג: "תקריב יכול גזירה, תלמוד לומר 'כי תקריב' אינה אלא רשות". המילה "נפש" בפסוק נותרה ללא מדרש, בא הדרשן ומלא את החלל במדרש מקובל על פי ההלכה. ומכיוון שהדרשן השתייך לאסכולה שסבורה הייתה, כי הכוהן המשיח חייב בטומאת מקדשו וקדשיו כשאר הדיוטות. על כן הוא בנה בהתאם גם את מדרש ההלכה על המילה 'ונפש'. 

			פרשה ח, הלכות ג-ז

			בשתי ההלכות הראשונות שבפרשה משתמשים בספרא במטבע "הלא דין הוא" כשרוצים ללמוד הלכה חדשה מן ההלכה הקודמת בשיטת הדין. לאחר מכן משתמשים בספרא במטבע "נאמר" כשרוצים ללמוד הלכה חדשה בשיטת הדין. לעומת זאת בה"ג וה"ה, טרמינולוגיה שונה המורה כי ההלכות האחרונות לקוחות ממקור אחר.

			בהלכות ג-ז שולב חומר שבבבלי מעידים עליו, שהוא מהווה הכרעה פרשנית של אמוראים אחרונים בהבנת משנתנו במנחות פי"ב מ"ה על פי ברייתא סתמית שעלתה בידם ושלפי דעתם רבי שנאה. 

			משנתנו במנחות פרק יג משניות ג-ה דנה בפריטים הנלווים לקורבן מנחה, שהמנדב יכול לנדבה בפני עצמם בלי הקורבן והם: לבונה, יין, שמן ועצים. בפריט אחד בשמן מובא במשנתנו ויכוח בין רבי עקיבא לבין רבי טרפון. וזה לשון המשנה שם פי"ב מ"ה: 

			מתנדבין יין ואין מתנדבין שמן דברי רבי עקיבא רבי טרפון אומר מתנדבים שמן. אמר רבי טרפון מה מצינו ביין, שבא חובה ובא נדבה אף השמן בא חובה ובא נדבה. אמר לו רבי עקיבא לא אם אמרת ביין שכן קרב חובתו בפני עצמו, תאמר בשמן שאינו קרב חובתו בפני עצמו.

			ומשמע ממשנתנו כי בוויכוח שבין שני החכמים ידו של רבי עקיבא על העליונה, שהרי נשתתק רבי טרפון ולא השיב לדברי רבי עקיבא. למרות זאת מכריעים במשניות הבאות (שם פי"ג מ"ד ומ"ה) כרבי טרפון וזה לשון המשנה שם: "הרי עלי יין לא יפחות משלושת לוגין; שמן לא יפחות מלוג, רבי אומר שלושה לוגין".

			כלומר, תנא קמא ורבי כאחד הם תמימי דעה שמנדבים שמן כשלעצמו. המחלוקת ביניהם היא בכמות השמן שהמנדב חייב לנדב. על פי רבנן שאמרוה קמיה דרב פפא מנחות קז ע"א, ועל פי רב הונא בריה דרב נתן (שם שם) וכן על פי סתמא דגמרא בזבחים צא ע"ב מכריעים כתנא קמא ורבי במשנתנו. אף במנחות פרק יג מ"ד ומ"ה, ושמואל בבבלי זבחים צא ע"ב, מכריעים כרבי טרפון, אבל לא מטעמו. כלומר, הם לא לומדים שמנדבים שמן משיטת הדין אלא ממדרש הלכה, מייתור המילה "קרבן" (ויקרא ה, א) בבבלי מנחות קו ע"ב מביאים מדרש על עצים בציון "תנו רבנן". ושם: "תנו רבנן 'קרבן' (ויקרא ב, א) מלמד שמתנדבין עצים וכמה שני גזירין וכן הוא אומר: (נחמיה י, לה) 'והגורלות הפלנו על קרבן העצים'".

			לבונה — על לבונה שואלים בבבלי, שם, "מנלן" על כך שהמנדב לבונה מבלי לפרש את הכמות חייב להביא לא פחות מקומץ ולא על עצם ההלכה שמנדבין לבונה כשלעצמה. וכנראה שהיה ברור להם שאם עצים כשלעצמם נקראים קורבן ודאי שגם לבונה כשלעצמה נקראת קורבן.

			יין — מדייקים בבבלי מ"אזרח" (במדבר טו, יג) וזה לשון הבבלי במנחות קז ע"א "תנו רבנן 'אזרח' מלמד שמתנדבין יין וכמה שלושה לוגין וכו'".

			שמן — לומדים מ"קרבן" בדומה לעצים, וזה לשון הברייתא שמביאה רב הונא בריה דרב נתן שם: "והתניא 'קרבן' מלמד שמתנדבין שמן וכמה שלושת לוגין וכו'".

			מן המובאות שבבבלי עלינו להסיק את המסקנות הבאות:

			
					בבבלי לא נצרכו למדרש הלכה על כך שמנדבים לבנה כשלעצמה. על כך שמתנדבין יין כשלעצמו מדייקים מהמלה "אזרח" (במדבר טו, יג). על כך שמנדבים שמן ועצים כשלעצמם מדייקים מהמילה "קרבן" (ויקרא ב, א).

					הברייתא הקובעת במנחות קז ע"א ובזבחים צא ע"ב "וכמה (שמן) שלושת לוגין" רבי שנאה ולא רבי טרפון503 כגרסה בספרא (ראש ה"ז). זאת לפי עדותו של רב הונא בריה דרב נתן (מנחות קז, א) שגם רב פפא מודה לו (שם שם) במילים "אי תניא תניא".

					מן הברייתא שרב הונא בריה דרב נתן מביאה שם משמע קצת שלדעתו ההלכה היא כרבי; כי שמן מנדבין שלושה לוגין, שהרי דעת רבי נקבעה בברייתא בסתם. אבל מדברי רבנן שאמרוה קמיה דרב פפא משמע קצת שלדעתם ההלכה היא כתנא קמא, שהרי הם מכנים את תנא קמא בכינוי "רבנן", יחיד ורבים הלכה כרבים.

			

			המקבילות שבספרא

			בספרא בהלכות שבהן אנו דנים מביאים את המדרש "קרבן" כלשון הברייתא במנחות קו ע"ב — "קרבן מלמד שמתנדבין עצים". אולם, בספרא מביאים את ראשה של הברייתא בלבד בלי ההמשך "וכן הוא אומר [...]". כלומר, מבלי להסתמך על נחמיה י, לה. ומרחיבים את המדרש הזה על שלושה פריטים: לבונה, יין, עצים. על שני הפריטים הראשונים הם מוסיפים עיבוי, הסבר לשאלה מדוע נזקקים למדרש הלכה ואין להסתפק בלימוד מן הדין, בעצים הם מסתפקים בתורף המדרש בלבד בלי כל עיבוי.

			בשלושת הפריטים המוזכרים: לבונה, יין ועצים, הם גם מצרפים למדרש ההלכה את הכמות המזערית שהיחיד חייב לנדב. בלבונה — קומץ, ביין — שלושה לוגין, בעצים — שני גזירין.

			בשמן חלה תקלה. בשמן, מביאים בספרא שתי נוסחאות זו על יד זו, מבלי לציין שאלו הן שתי דעות שונות זו מזו, ומייחסים את שתיהן לרבי טרפון. את שיטת מדרש ההלכה, שיטתם של רבי ותנא קמא במנחות פי"ג מ"ד ומ"ה הם מביאים בלשון "הוא הדין והיא התשובה תלמוד לומר 'קרבן' דברי רבי טרפון", מבלי לציין את הכמות שהיחיד חייב לנדב. דהיינו, מבלי להכריע במחלוקת שבין תנא קמא לבין רבי במנחות פי"ג מ"ד ומ"ה, מחלוקת שלא הוכרעה עדיין בימיו של רב פפא, דור חמישי לאמוראי בבל.

			את שיטת הדין מביאים בספרא בלשון המשנה בתוספת דברי רבי עקיבא: "אמר רבי טרפון מה מצינו ביין שהוא בא חובה הוא בא נדבה, אף שמן שהוא בא חובה יבוא נדבה אמר ליה רבי עקיבא לא אם אמרת ביין שכן הוא קרב חובתו בפני עצמו תאמר בשמן שאינו קרב חובתו בפני עצמו".

			פינקלשטיין בביאורו הקצר לספרא עמ' 67 הערה 35 כותב: "לכאורה הדברים תמוהים שהרי רבי טרפון דן מן הנאמר 'קרבן' ולמה הוצרך לבנין אב. ונראה שנוספו כאן דברי המשנה מנחות ספ"ב [צ"ל: פי"ב] או על ידי השונים או על ידי המעתיקים". ונראה שלא דייק, שהרי לפי הפרשנות שבבבלי, תנא קמא ורבי לומדים את ההלכה הזו ממדרש הלכה, אבל רבי טרפון לומד אותה בשיטת "מה מצינו". ומכאן שהמילים "דברי רבי טרפון" בספרא הן שנוספו בטעות ולפנינו צירוף של שתי דעות שונות זו מזו כפי שהוסבר למעלה.

			נסכם, בספרא צורפו שתי שיטות לימוד למרות שלפי משנתנו ולפי הבבלי משמע, כי בזה שאין ללמוד את ההלכה שמנדבים שמן כשלעצמו בשיטת "מה מצינו", הדין הוא עם רבי עקיבא. אף על פי כן ההלכה היא כרבי טרפון מפני שלומדים את ההלכה הזאת ממדרש הלכה, מייתור המילה "קרבן", ומכאן שעריכתן של ההלכות האלה בספרא חלה אחרי שהסוגיה הזאת נקבעה כבר סופית בבבלי.

			עריכת ההלכות האלה בספרא

			לכאורה, חמש ההלכות שבספרא בהן אנו דנים הן יחידה הלכתית וספרותית מגובשת אחת. במשנתנו שנינו: "הרי עלי עצים לא יפחות משני גזירין לבונה לא יפחות מקומץ" (מנחות פי"ג מ"ג); "הרי עלי יין לא יפחות משלושה לוגין שמן לא יפחות מלוג רבי אומר שלושה לוגין" (שם מ"ה). באים בספרא ומבססים את ההלכות האלה על מ"ה — ראשית, הם קובעים כי חמשת סוגי המנחה המפורטים בויקרא ב הם מנחות נדבה, מפני שהמילה "כי" משמעותה — רשות. שנית, שאפשר לנדב את ארבעת הפריטים המובאים במשנתנו כשלעצמן, הם לומדים מייתור המילה "קרבן". למעשה נראית כל אחת מן ההלכות המוזכרות כלקוטה ממקור אחר. הנימוקים הם כדלקמן:

			
					תחילתה של ה"ג היא חזרה מדויקת של דיבורא דנדבה פרשה ב הלכה ד.504 בפרשה ב ה"ד: "אדם כי יקריב יכול גזרה תלמוד לומר כי יקריב 'אינה אלא רשות'". כאן ה"ג: "נפש תקריב יכול גזרה תלמוד לומר כי תקריב אינה אלא רשות".

					העיבוי המוכיח שיש צורך במדרש הלכה כדי ללמוד שהיחיד מתנדב לבונה כשלעצמה ואי אפשר ללמוד את ההלכה הזאת בשיטת הדין (הלכות ג-ד) הוא העתק מדויק מן העיבוי המקביל לו ביין (הלכות ה-ו). אם נניח ששתי ההלכות יצאו מאותו בית יוצר, הרי שהיה מקום דווקא באחת מהן להסתפק במימרה שבה"ז: "הוא הדין והיא התשובה תלמוד לומר 'קרבן'", מימרה שמשליכים אותה בספרא (שם) על שמן.

					המושג "קרב חובתו בפני עצמו" בדברי רבי עקיבא ביין (שם ה"ז) יש לו משמעות שונה לגמרי מן המושג "באה חובה בפני עצמה" במנחה (שם ה"ד), שהרי בזה דומה לבונה ליין. את הלבונה מקטירים בנפרד כשם שאת היין מנסכים בנפרד. ואילו בספרא מגדירים את הלבונה כפריט שאינו בא חובה בפני עצמו.

					הוכחנו כבר למעלה שבספרא כאן בעניין שמן צורפו שתי שיטות שונות. שיטת מדרש ההלכה שלפי פרשנות הבבלי היא שיטת רבי ותנא קמא, הלומדים שמנדבים שמן כשלעצמו מייתור המילה "קרבן" (מנחות פי"ג מ"ד ומ"ה) ושיטת רבי טרפון הלומד את ההלכה הזאת בשיטת "מה מצינו" (שם פי"ב מ"ה).

					ראינו כי הכמות של שמן שהיחיד חייב לנדב היא במחלוקת רבנן שאמרוה קמיה דרב פפא הפוסקים כתנא קמא, ורב הונא הפוסק כרבי. הספרא אינו מכריע ואינו קובע בשמן מהי הכמות המזערית שהיחיד חייב לנדב. ומכאן, שהלכות אלה נוספו בספרא אחרי רב פפא, אחרי רב הונא בריה דרב נתן ואחרי רבנן דאמרוה קמיה דרב פפא; ומה שעדיין לא נקבע בבית המדרש כהלכה פסוקה לא הוכנס כהלכה בספרא. אם ההנחה שלמעלה היא נכונה הרי שחמש ההלכות בהן אנו דנים הן מדרש אמוראים, שהיו בדיון בדור החמישי לאמוראי בבל ונקבעו בספרא לכל המוקדם בדור השישי, דורם של רבינא ורב אשי.

			

			לעיל, בסוף הדיון על מדרש "ונפש" שיערנו כי הלכות א-ב בספרא דיבורא דנדבה פרשה ח הם מדרשים מתקופה מאוחרת, וכי הדרשן ההוא שייך היה לאסכולה שסברה, כי כל מילה שבמקרא ניתנת לדרוש. כן סברה, כי הכוהן המשיח חייב בטומאת מקדש וקדשיו כשאר הדיוטות ורק קורבן מנחה אינו מביא מפני שהוא אינו בא לידי עניות כשיטת הרמב"ם בהלכות שגגה פ"י ה"ז, בניגוד לשיטת הראב"ד (שם שם). בבדיקת הלכות ג-ה באותה הפרשה הדעת נותנת, שאף הלכות אלה הן בסך הכול חיקוי למדרש תנאים, אבל למעשה הן מדרשי אמוראים מובהקים, שזמנם הוא לכל המוקדם מסוף תקופת האמוראים. אפשטיין במבואו לספרות התנאים ח"ג, עמ' 674-677 הוספות (בספרא), אינו מונה את ההלכות האלה בין ההוספות. אפשטיין הניח כי הספרא הוא מדרש תנאים מובהק, ולכן אף אם הוא מצא בתלמוד מקבילה לספרא שחסר בה חלק מסוים, ויתרה מכך מצא שם אף קושיית סתמא ותשובת רב אשי הממלאים את הקטע החסר, אשר בספרא שבידינו נמסר בשמו של רבי עקיבא, עדיין הוא נדחק ופירש, כי בבבלי דילגו התנאים על אותו הקטע ובא גדול האמוראים ושיחזר את החסר וע"ש. כלומר, לדעתו של אפשטיין רב אשי בחריפות שכלו שחזר את הקטע החסר מן הספרא מילה במילה, וזאת מבלי להעיר לתנא השונה: "תני הכי" או "אי תניא הכי תניא" או בכל לשון אחרת שבו משתמש הבבלי בתקנו ברייתא משובשת כלשהי.

			שיטתנו במחקר זה היא, כי תורה לא בשמיים היא "ואין משגיחין בבת קול" (ברכות נה ראש ע"א וש"נ). לכן סביר יותר, כי בספרא הכניסו את הסבר רב אשי ועשאוהו חטיבה אחת בוויכוח שבין רבי ישמעאל לבין רבי עקיבא, שהרי דברי רב אשי ראויים היו להיאמר על ידי רבי עקיבא בעצמו.505

			דיבורא דנדבה פרשה ח ה"ח

			בדיוננו, בשבע ההלכות הראשונות שבפרשה ח, שיערנו כי בחלק הראשון שני המדרשים על המילה "ונפש" הם מתקופה מאוחרת, והמדרשים על המילים "כי תקריב קרבן" הם מדרשים שצורפו לספרא בסוף תקופת האמוראים. לפי ההשערה הזו מתבקש לומר, כי החלק הקדום שבפרשה הזאת היא ההלכה האחרונה, הלכה ח; שכן, הלכה זאת נמסרה במפורש בשמו של רבי יוסי, ולפי המסורת שבידינו סתם רבי יוסי שבספרות התנאים הוא רבי יוסי בן חלפתא, דור רביעי לתנאים. לאחר עיון מעמיק מתעורר הרהור ספק, שמא גם ההלכה הזו, מדרש ההלכה שנמסר בשמו של רבי יוסי, הוא מדרש מתקופת האמוראים והוא נוסח אקלקטי של הברייתא שבבבלי מנחות נ ע"א. על מנת להבהיר כיצד נולד הספק, נעמיד את שני המדרשים זה מול זה בתוספת דברי פרשנות לצידם:

			
				
					[image: ]
				

			

			שתי הברייתות, זו שבבבלי וזו שבספרא מתבססות על אותם מראי המקומות שבמקרא (מודגם בטבלה). שתיהן כאחת פותחות את השאלה במילים "יכול יהא היחיד מתנדב" ומסיימות במילים "תלמוד לומר את שמן המשחה ואת קטורת הסמים וכו'". שתיהן עוברות מן הדיון של איסור נדבת קטורת והקטרתה על מזבח הפנימי לאיסור נדבתה והקטרתה על מזבח החיצוני. למרות זאת אפשר היה להניח, כי בפנינו שני מדרשים שונים: זה שבבבלי דן בנדבת הקטורת והקטרתה על מזבח החיצון על ידי הציבור, ואילו זה שבספרא דן בנדבתה והקטרתה על מזבח החיצון על ידי היחיד. אלא שכבר הראב"ד ובעקבותיו גם פרשנים אחרים ראו בשני המדרשים שתי מקבילות בשינויי נוסח. ואלו הם דברי הראב"ד על אתר פרשה ח ה"ח: "ובמנחות פ' התכלת (נ ע"א) איתא להאי עניינא בנסחא אחרינא והכי איתא התם וכו'". לאחר שהוא מביא את הנוסח שבבבלי הוא מסיים: "והך נסחא [זו שבבבלי] תריצנא טפי מהך דהכא". כלומר הוא רואה בשתי הברייתות, זו שבספרא וזו שבבבלי, שתי נוסחאות שונות של מדרש אחד, ומבלי לתקן את הנוסח של המדרש שבספרא הוא מכריע כי הנוסח שבבבלי עדיף מן הנוסח שבספרא. 

			למעשה קשה להשתחרר מן הרושם, כי לפנינו בספרא נוסח אקלקטי המורכב מן החלק הראשון של הברייתא שבבבלי מנחות נ ע"א, ומדברי רב פפא, שנמסרו בבבלי שם בשמו כפרשנות על הברייתא. העורך האחרון של הספרא לא הכניס לספרא את החלק השני של הברייתא, מפני שראה בנדבת ציבור חלק לא רלבנטי לדיון שבספרא והוא: הפריטים שהיחיד מתנדב בפני עצמו וחל עליהם הצו של "מוצא שפתיך תשמור" (דברים כג, כד) ושל הפריט שהיחיד אינו מתנדב בפני עצמו וממילא לא חל עליו הצו המוזכר.

			ועדיין אנו נזקקים למודעי, שכן בספרא נמסרו הדברים בשם רבי יוסי. ואפשר שרבי יוסי המוזכר בספרא הוא רבי יוסי בר בון (אבין) תלמידו המובהק של רבי יוחנן. רב פפא, תלמידו של רבא, מסר בפירושו בבבלי מסורת שנתקבלה מתלמידים מבית מדרשו של רב יוחנן, ועל פי הפירוש הזה המדרש בבבלי "לא מבעיא קאמר וכו'".

			בספרא דילגו אפוא על הדיון בנדבת ציבור, צירפו את פירושו של רב פפא לראשו של המדרש ועשוהו חטיבה אחת, וכן נמסר לנו מניין נובע המקור של פירוש זה — מרבי יוסי שהוא תלמידו של רבי יוחנן. ומכאן שגם מדרש זה הוא מדרש אמוראים וצורף לספרא בסוף תקופת האמוראים.

			יחידה ב — ספרא דיבורא דנדבה פרק י506

			ה"א

			'מנחה' ליתן את האמור כאן בכל המנחות ואת האמור בכל המנחות כאן.507 'סולת' מה סולת אמורה להלן508 מן החיטין אף כאן מן החיטין.509

			'סולת קרבנו סולת יהיה' שלא יתנדב ויביא אלא מן החיטין,510

			הלא דין הוא צבור מביא מנחה מן החיטין חובה511 ויחיד מביא מנחה מן החיטין נדבה.

			מה צבור שהוא מביא מנחה מן החיטין חובה, מביא מנחה מן השעורין חובה512 אף יחיד שהוא מביא מנחה מן החיטין נדבה יבא מנחה מן השעורים נדבה. תלמוד לומר 'סולת קרבנו סולת יהיה' שלא יתנדב ויביא אלא מן החיטין.513

			ה"ב

			הא אם אמר הרי עלי מנחה מן השעורים יביא מן החיטין. קמח יביא סלת שלא שמן ולבונה יביא עמה שמן ולבונה. חצי עשרון, יביא עשרון שלם. עשרון ומחצה יביא שנים. רבי שמעון פוטר, שלא נתנדב כדרך המתנדבין.

			ה"ג

			'קרבנו' היחיד מביא מנחה נדבה אין השותפין מביאין מנחה נדבה.514 הלוא דין הוא עולת בהמה באה בנדר ונדבה ומנחה באה בנדר ונדבה.

			מה עולת בהמה, שהיא באה נדר ונדבה הרי היא באה נדבת שנים,

			אף מנחה שהיא באה בנדר ובנדבה תבא נדבת שנים.515

			ה"ד

			לא אם אמרת בעולת בהמה — שהיא באה נדבת צבור,516 תאמר במנחה שאינה באה נדבת צבור. עולת העוף תוכיח שאין באה נדבת צבור517 ובאה נדבת שנים.

			ה"ה

			אף אתה אל תתמה על המנחה, שאף על פי שאינה באה נדבת צבור תבוא נדבת שנים. תלמוד לומר 'קרבנו' (ויקרא ב, א) היחיד מביא מנחה נדבה ואין השותפין מביאין מנחה נדבה.518

			ה"ו

			כשם שאין שנים מביאין מנחה נדבה כך אין מביאין לא יין ולא לבונה ולא עצים

			אבל מתנדבין עולה ושלמים ובעוף אפילו פרידה אחת.519

			ה"ז

			'ויצק עליה שמן' על כלה ונתן על הלבונה על מקצתה.

			מה ראית לומר כן 'ויצק עליה שמן' על כולה 'ונתן עליה לבונה' על מקצתה שאין ריבוי אחר ריבוי בתורה אלא למעט.520

			ה"ח 

			דבר אחר,521 'ויצק עליה שמן' על כלה מפני שהוא נבלל עמה ונקמץ עמה.

			'ונתן עליה לבונה' על מקצתה, מפני שאינה לא נבללת עמה ולא נקמצת עמה.

			ה"ט

			'ויצק עליה שמן ונתן עליה לבונה' ואיני יודע כמה הרי אני דן טעונה קמיצה וטעונה לבונה מה קמיצה מלא הקומץ אף לבונה מלא הקומץ. 522

			רבי יהודה אומר אם מיעט לבונתה כשרה. 523

			ה"י

			'ויצק עליה שמן ונתן עליה לבונה והביאה' מלמד524 שיציקה ובלילה כשרים לכל אדם.525

			הערות לפרק י שביחידה הזאת

			בבדיקת פרשה ח שיערנו, שכל הפרשה מורכבת ממדרשים מאוחרים. עורך המדרשים בפרשה ח התחיל בהבאת מדרשים מתקופה מאוחרת, חזר למדרשים שיש לשייכם לדור אחרון של תקופת אמוראי בבל וסיים במדרשו של רבי יוסי בר אבין תלמידו של רבי יוחנן, כלומר, דור רביעי לאמוראי ארץ ישראל. לעומת זאת פרק י מכיל, כמשוער, יסודות של מדרשים קדומים כמבואר להלן:

			
					המדרש "ליתן את האמור כאן בכל המנחות ואת האמור בכל המנחות כאן" בה"א הוא מדרש קצר, בהיר וחתוך. הוא חוזר על עצמו בכמה מקומות בספרא. 

					המדרש "מה סולת אמורה להלן מן החיטין אף כאן מן החיטין" בה"א הוא בשיטת רבי אליעזר בן הורקנוס. 

					המדרש "שלא יתנדב ויביא אלא מן החיטין" באותה ההלכה שייך כנראה לאותה היחידה. רבי יהודה ורבי שמעון חלוקים בפירושו. רבי יהודה סבור שאם נידב ממין אחר ולא מן החיטה כופין אותו להביא מן החיטה ורבי שמעון פוטרו שלא התנדב כדרך המתנדבים. המחלוקת בין שני החכמים המוזכרים מובאת במנחות פי"ג מ"א ונמסרה בלשון הזה בספרא כאן (ה"ב) בציון "הא". בתוספתא מנחות פרק יב ה"ה וה"ו, צוקרמנדל, עמ' 531, מובאת המחלוקת שביניהם ביתר פירוט, ושם תנא קמא הוא רבי יהודה. כאמור, בספרא כאן מובאת הלכה זו בלשון המשנה, ונראית כציטטה מדויקת ממשנתנו פי"ג מ"א, ואין מכאן ראייה שסתם ספרא זה רבי יהודה הוא. 

					המדרש שהשותפים אינם מביאים מנחת נדבה (ה"ג), עושה רושם של אסמכתא בעלמא. בספרא מובא תורף המדרש ועיבויו. העיבוי משתרע על פני שלוש הלכות ה"ג, ה"ד וה"ה. בלשון המשנה מובאת הלכה זו במנחות פי"ב מ"ה. הרושם הוא כי עיקר ההלכה היא במשנתנו ונמסרה על פי מסורת שהייתה בידם ולא על פי דרש. מסורת זאת מובאת כאן בספרא בלשון המשנה בצורה יותר מורחבת וזו לשונה: "כשם שאין שנים מביאין מנחה נדבה, כך אין מביאין לא יין ולא לבונה ולא עצים אבל מתנדבין עולה ושלמים ובעוף אפילו פרידה אחת" (פ"י ה"ו). חסרון הפריט "שמן" מוכיח, כי הלכה זו היא מבית מדרשו של רבי עקיבא, שהרי על פי ההלכה אפשר לנדב גם שמן. במשנתנו (זבחים פ"י מ"ח) אנו מוצאים את רבי שמעון דוגל בשיטה הזאת ושם: "אמר רבי שמעון אם ראית שמן שהוא מתחלק בעזרה אין אתה צריך לשאול מה הוא [...] שאין מתנדבים שמן וכו'".

					המדרש בה"ז "שאין ריבוי אחר ריבוי אלא למעט" הוא מדרש נפוץ ובבבלי הוא מובא בשמם של חכמים שונים. 

					המדרש "דבר אחר" בה"ח הוא הסבר הגיוני למנהג קיים. ומכאן שגם המדרש בה"ז הוא אסמכתא בעלמא ולא המקור למנהג.

					ה"ט נראית כמדרש קדום והוא למעשה הפירוש הפשוט של המקרא. המדרש מובא בכמה מקומות בבבלי ואמוראים ראשונים חלוקים ביניהם אם הלכה זו מתייחסת גם למנדב לבונה בפני עצמה או רק ללבונה הבאה עם המנחה. 

					ה"י הוא מדרש קצר והוא למעשה פשוטו של מקרא ומובא בכמה מקומות בבבלי. רבי יוחנן וריש לקיש, שהם תמימי דעים שבלילה כשרה בזר, חלוקים אם היא מותרת חוץ לחומה או אסורה. מדרש זה עושה רושם כשייך למשפחה אחרת, והעורך החליט לסיים בו את הפרק.

			

			יחידה ג — ספרא דיבורא דנדבה פרשה ט

			ה"א 

			והביא והביאה שלא יביאנה חציים.

			הא אם אמר הרי עלי מנחה של שני עשרונות לא יביאנה בשני כלים אלא בכלי אחד526

			'אל בני אהרון' אפילו הן רבואות וכך הוא אומר 'ברב עם הדרת מלך'527

			'הכהנים וקמץ' מלמד שקמיצה מצות כהונה528

			הלא דין הוא מה אם שחיטה שקבע לה צפון529 לא קבע לו כהן530

			קמיצה שלא קבע לה צפון אינו דין שלא יקבע לה כהן

			מליקה תוכיח. שלא קבע לה צפון וקבע לה כהן531

			לא אם אמרת במליקה שקבע לה מזבח532 תאמר בקמיצה שלא קבע לה מזבח

			הואיל ולא קבע לה מזבח לא יקבע לה כהן

			תלמוד לומר 'הכהנים וקמץ' מלמד שהקמיצה מצות כהונה.

			ה"ב 

			יכול מצוה שיקמצנה הכהן ואם קמצה זר תהא כשרה

			תלמוד לומר שוב 'והרים הכהן' קבעה שאם קמצה זר תהא פסולה.533

			ה"ג

			'וקמץ' קומץ אחד לעשרון אחד קומץ אחד לששים עשרון

			או 'וקמץ' קומץ אחד לעשרון אחד ששים קומץ לששים עשרון

			הרי אני דן טעונה קמיצה וטעונה לבונה.

			מה לבונה קומץ אחד לעשרון אחד קומץ אחד לששים עשרון

			אף קמיצה קומץ אחד לעשרון אחד קומץ אחד לששים עשרון.

			ה"ד

			או כלך לך לדרך הזו534 טעונה קמיצה וטעונה שמן

			מה שמן לוג אחד לעשרון אחד ששים לוג לששים עשרון

			אף קמיצה קומץ אחד לעשרון אחד ששים קומץ לששים עשרון.535

			ה"ה

			נראה למי דמה דנין דבר שכלו עולה לאישים מדבר שכלו עולה לאישים ואל יוכיח השמן שאין כלו עולה לאישים536

			או כלך לדרך הזו דנין דבר שמעוטו מעכב את רובו מדבר שמעוטו מעכב את רובו.

			ואל תוכיח לבונה שאין מעוטה מעכב את רובו537

			תלמוד לומר 'וקמץ' קומץ אחד לעשרון אחד קומץ אחד לששים עשרון538

			'וקמץ משם' ממקום שרגלי הזר עומדות539

			בן בתירה אומר מנין אם קמץ בשמאל יחזיר ויחזור ויקמוץ בימין

			תלמוד לומר 'משם' ממקום שקמץ כבר.540

			ה"ו

			'מלא קמצו' יכול מלא קמצו מבורץ תלמוד לומר 'בקמצו'

			או 'בקמצו' יכול יקמוץ בראשי אצבעותיו תלמוד לומר 'מלא קמצו'.

			הא כיצד חופה את פס ידו במחבת ובמרחשת ומוחק בגודלו באצבעו מלמעלן ולמטן.541

			ה"ז

			'מלא קמצו סלת' יכול מקום הקמיצה יהא סלת והשאר יהא קמח. 

			תלמוד לומר מסלת אי מסלת יכול מקום הקמיצה והצדדין יהא סולת השאר יהא קמח

			תלמוד לומר 'מסלתה' שתהא כלה סלת, ו'משמנה' שתהא כלה שמן.542

			ה"ח

			'מסלתה ומשמנה' שתהא הסלת בלולה בשמן543

			דבר אחר544 'מסלתה' שאם חיסר סולתה כל שהוא פסולה

			'ומשמנה' שאם חסר שמן כל שהוא פסל.545

			ה"ט

			'מסלתה' לא מסלת חברתה ו'משמנה' שלא משמן חברתה

			שלא יביא שתי מנחות בכלי אחד

			מכאן אמרו שתי מנחות שלא נקמצו ונתערבו זו בזו

			אם יכול לקמוץ מזו בפני עצמה ומזו בפני עצמה כשרות ואם לאו פסולות.546

			ה"י

			'מלא קמצו מסלתה ומשמנה' שאם קמץ ועלה בידו

			צרור או גרגיר מלח או קורט של לבונה — פסול547

			'מסלתה ומשמנה על כל לבונתה' שתהא שם לבונה בשעת הקמיצה

			'על כל לבונתה והקטיר' שילקט לבונה ויעלה לאישים.548

			הי"א

			'והקטיר הקומץ' אף על פי שאין שירים549

			נטמא הקומץ או אבד יכול יאכלו הכהנים בשירים.

			ודין הוא מה אם במקום שהורע כח המזבח בשתי הלחם ובלחם הפנים יפה כח הכהנים בהם

			מקום שיפה כח המזבח בקומץ אינו דין שיפה כח הכהנים בשירין.

			מה אני מקיים550 'והנותרת מן המנחה לאהרן ולבניו קדש קדשים מאשי ה''

			אין להם אלא לאחר מתנת האישים.

			הי"ב

			'אזכרתה' נזכרים בה נזכרים בקמיצה ונזכרין בלבונתה

			רבי שמעון אומר551 נאמר כאן 'אזכרה' ונאמר להלן אזכרה (ויקרא כד, ז)

			מה 'אזכרה' האמורה להלן מלא קומץ אף כאן מלא קומץ.552

			ביאורים על ספרא דיבורא דנדבה פרשה ט

			ה"א: "והביא והביאה שלא יביאנה חציים. הא אם אמר הרי עלי מנחה של שני עשרונות לא יביאנה בשני כלים אלא בכלי אחד". אפשר שלעורך הייתה גרסה אחרת בנוסח המשנה הקדומה. 

			במשנתנו מנחות פי"ב מ"ד נאמר: "מתנדב אדם מנחה של ששים עשרון ומביא בכלי אחד. אם אמר הרי עלי ששים ואחד מביא ששים בכלי אחד ואחד בכלי אחד".

			בתוספתא מנחות פרק י"ב ה"ז, צוקרמנדל, עמ' 531 נאמר: "הרי עלי מאה עשרונות להביא בכלי אחד כופין אותו ומביא ששים בכלי אחד וארבעים בכלי אחר ואם הביא מחצה בכלי אחד ומחצה בכלי אחת לא יצא בשני כלים מביא מחצה בכלי אחד ומחצה בכלי אחר ואם הביא ששים בכלי אחד וארבעים בכלי אחר יצא".

			משנתנו מביאה את המקרה — אדם נדר כמות מסוימת של סולת למנחה, ולא פירט מהו מספר הכלים. אם מספר העשרונות מגיע עד לששים, חייב הוא להביאה בכלי אחד. אם מספר העשרונות הוא מעל לששים חייב הוא להביא את היתרה בכלי שני. משנתנו אינה מזכירה לפי איזו חלוקה.

			התוספתא אומרת כי החלוקה מלכתחילה היא: המנחה הראשונה בכלי של ששים עשרונות, הנותר בכלי שני. ואם חילק שווה בשווה — יצא. שני המקורות, משנתנו והתוספתא כאחד, אינם דנים מהו דינו של אדם שנדר יותר מעשרון אחד למנחה מבלי להתנות מהו מספר הכלים שבהם הוא יביאה, אף שלכאורה מה שהביא הביא, אך לא יצא ידי חובתו. המקרה הקונקרטי האחרון מובא בספרא: "הא אם אמר הרי עלי שני עשרונות לא יביאנה בשני כלים אלא בכלי אחד". בספרא מביאים את המקרה הזה בציון "הא", דהיינו, ציון בלשון ארמי. ההלכה מובאת בלשון המשנה, אפשר אפוא שהספרא מפרש את משמעות ההלכה שבמשנתנו במקרה שכזה, ואפשר שלעורך הספרא הייתה גרסה אחרת בנוסח ההלכה הזאת במשנה הקדומה. 

			בהמשך הלכה א: "'אל בני אהרן' אפילו הן רבואות וכך הוא אומר 'ברב עם הדרת מלך'" (משלי יד, כח). המאמר הזה שבספרא אינו בגדר הלכה, שהרי בספרא צו פ"י ה"ב דורשים: "'לכהן המקריב אותה לו תהיה' יכול לו לבדו, תלמוד לומר 'לכל בני אהרן תהיה', יכול לכולן תלמוד לומר לכהן 'המקריב' אותה הא כיצד זה בית אב המקריבים אותה", משמע שרק כוהן אחד מקריב אותה ולא רבואות.

			המיוחס לר"ש משנץ בפירושו את המאמר הזה מעיר: "כלומר כל מה שהם יכולים לעסוק במנחה עוסקים בכך כגון אחד מגיש ושלושה יכולים להיות [...] ושוב נותן לחברו וחברו לחברו עד שמגיע למזבח [...]".

			פינקלשטיין בביאורו הקצר, עמ' 71, הערה 4 מעיר: "כלומר, שאין המקריב את המנחה רשאי להיות כהן מיוחד [...]". 

			המטבע "ברב עם הדרת מלך" מובא בכמה מקומות בבבלי, בפסחים סד ע"ב שואלים "מאי קא משמע לן?" ומשיבים "הא קמשמע לן: 'ברב עם הדרת מלך'", וכן בבבלי זבחים יד ע"ב מובאת אותה השאלה ואותה התשובה.

			הראב"ד על אתר בספרא מפרש: "ואשמעינן קרא הכא כדי שלא יתחזה עליהם קרבן מנחה". הראב"ד יוצא מנקודת מבט כי קורבן מנחה הוא קורבן עני, ונראה לפי הסברו כי מקורו של המאמר הזה הוא בתשובת הסתמא בבבלי פסחים, אשר משם הועבר לזבחים, ומזבחים הועבר לספרא כאן. על פי התוספתא במנחות פ"א הט"ז, צוקרמנדל, 513 ובשינויי נוסח קלים בבבלי סוטה יד ע"ב מסתבר, שדווקא עשירים הביאו קורבן מנחה, והביאוהו ברוב פאר בקלתות של זהב וכסף. 

			שם ה"א "הכהנים וקמץ" מלמד שקמיצה מצוות כהונה.

			בבבלי ראו במדרש הזה את פירושו הפשוט של המקרא

			בבבלי מובאים שני מדרשים בציון "דכתיב" כשהם מצורפים לחטיבה אחת. בויקרא ב, א-ב נאמר: "ונפש כי תקריב קרבן מנחה לה' סלת יהיה קרבנו ויצק עליה שמן ונתן עליה לבונה. והביאה אל בני אהרן הכהנים וקמץ משם מלא קמצו מסלתה ומשמנה על כל לבנתה וכו'".

			בסוף הפרק הקודם, פרק י, מחבר הדרשן בספרא את המילה "והביאה" לפסוק הקודם, ולומד מן החיבור הזה שיציקה ובלילה כשרים בזר. בהלכה ההיא הוא מביא את תורף המדרש בלבד, ואינו מצרף לו שקלא וטריא כלשהי. כאן הוא מחבר את המילה "הכהנים" למילה "וקמץ", לומד מן החיבור הזה כי הכוהן הוא הקומץ, ומצרף להלכה הזאת משא ומתן ארוך.

			בבבלי מנחות ט ע"א וכן שם יח ע"ב ויט ע"א מביא סתמא דגמרא את תורף המדרש בלבד, תורף המדרש של שני המדרשים: שיציקה ובלילה כשרים בזר (פרק י, ה"י), תורף המדרש שקמיצה היא מצות כהונה (פרשה ט ה"א), כשהם מצורפים לחטיבה אחת בציון "דכתיב". ונראה כי הבבלי ראו בפירוש הזה את פירושו הפשוט של המקרא, על כן הביאוה ובציון "דכתיב". הרושם הוא כי מקורו של המדרש הזה הוא בבבלי, משם הועבר לספרא, ובספרא חילקו את המדרש האחד לשניים, ואף הוסיפו לחלק השני עיבוי ארוך. אם הרושם הזה הוא נכון הרי שבפנינו כאן תוספת מאוחרת שנערכה אחרי הסתמאים: "הלא דין הוא מה אם שחיטה שקבע לה צפון לא קבע לה כהן. קמיצה שלא קבע לה צפון אינו דין שלא יקבע לה כהן".553

			משנתנו והספרא חלוקים בפירושו של מדרש קדום

			בזבחים פ"ג מ"א נאמר: "כל הפסולין ששחטו שחיטתן כשרה שהשחיטה כשרה בזרים בנשים ובעבדים ובטמאים אפילו בקדשי קדשים ובלבד שלא יהיו טמאים נוגעים בבשר וכו'". על המאמר הזה שואל סתמא דגמרא זבחים לב ע"א:

			ורמינהו 'ושחט' שחיטה בזר כשרה שהשחיטה כשרה בזרים ובנשים ובעבדים ובטמאים ואפילו בקדשי קדשים או אינו אלא בכהנים אמרת וכי מאין באתה מכלל שנאמר 'ואתה ובניך אתך תשמרו את כהונתכם לכל דבר המזבח' יכול אפילו בשחיטה תלמוד לומר 'ושחט את בן הבקר לפני ה' וכו'.

			ומשיב: 

			הוא הדין דאפילו לכתחילה נמי ומשום דקא בעי למיתנא טמאים דלכתחילה לא, גזירה שמא יגעו בבשר תנא 'ששחטו'. 

			סתמא דגמרא בזבחים רואה בהלכה שבמשנה לשון דיעבד ובמדרש ההלכה לשון מלכתחילה; על כן הוא סבור כי שני המקורות הם תרתי דסתרי ושואל "ורמינהו".

			לפי רוב הגרסאות שבכתבי היד נותר הקושי במקומו, שכן אם המצב "טמאים" דורש לשון דיעבד מדוע נמסר המדרש בלשון מלכתחילה, אף שגם הוא מתייחס ל"טמאים". וקשה להניח כי משנתנו מדגישה "טמאים" ובמדרש מודגשים יתר הפסולים, מפני שיש בכך משום "ולפני עיוור לא תיתן מכשול".

			בנוסף לכך לא משתלבות המילים "שהשחיטה כשרה בזרים ובנשים ובעבדים ובטמאים" בגוף המדרש, והן עושות רושם כמי שהצטרפו באשגרא דלישנא.

			למדרש שבבבלי מצאנו מקור מקביל בספרא, ושם הגרסה שונה במקצת מאשר בבבלי.554 נעמיד אפוא את שתי הגרסאות, גרסת המדרש שבספרא מול המקור שבבבלי ונבדוק את שינוי הגרסאות.

			
				
					[image: ]
				

			

			שני המדרשים שווים כמעט בכל דבר ונובעים ממקור אחד פרט למילים "שהשחיטה כשרה" וכן המילה "טמאים", שהועברו בבבלי אל תוך המדרש באשגרא דלישנא. על פי לשון המדרש בספרא מובן גם כן תרוץ הגמרא. לאמור: המדרש לשיטתו, הסבור כי "שחיטה בטהורין" (שם שם ה"א), אינו מזכיר את הטמאים, ועל כן הוא מנסח את ההלכה בלשון מלכתחילה. לעומת זאת המשנה לשיטתה, סבורה שבדיעבד הטמאים ששחטו ולא נגעו בבשר שחיטתם כשרה, ומנסחת את ההלכה בלשון דיעבד. פירושם של האמוראים הוא, כי הברייתא בבבלי משובשת ויש לתקנה על פי הספרא — שהטמאים כלל אינם כשרים לשחוט. 

			אם הנחה זו נכונה, נשתמר לנו המקור שבו חלוקים משנתנו והספרא. בספרא דיבורא דנדבה פרשה ד ה"א, נאמר "וסמך 'ושחט' מה סמיכה בטהורין אף שחיטה בטהורין". בעוד שבספרא פירשו את המדרש הזה פירשו כלשונו, דהיינו, שחיטה בטמאים אינה כשרה ואף לא בדיעבד, הרי שבמשנתנו פירשוהו: מלכתחילה אין שחיטת טמאים מותרת, אבל בדיעבד שחיטת טמאים כשרה ובלבד שלא ייגעו בבשר, ומכיוון שמשנתנו הכניסה לרשימת הכשרים בשחיטה גם "טמאים" נקטה לשון דיעבד. הספרא ומשנתנו חלוקים אפוא בפירושו של מדרש יותר קדום, מדרש שנשתמר אצלנו בספרא.

			האם ידע הבבלי את הספרא שבידנו

			בבבלי יומא כז ע"א איתא: 

			אמר רב שימי בר אשי אשכחתיה לאביי דהוה מסבר ליה לבריה 'ושחט' שחיטה בזר כשירה. וכי מאין באת מכלל שנאמר 'ואתה ובניך אתך תשמרו את כהונתכם' שומע אני אפילו שחיטה תלמוד לומר 'ושחט את בן הבקר לפני ה' והקריבו בני אהרן הכהנים את הדם' מקבלה ואילך מצות כהונה 'וסמך ידו ושחט' לימד על השחיטה שכשירה בזר וכו'. 

			אחר כך בא משא ומתן ארוך על הצורך בפסוקים אחרים. המדרש המצוטט לעיל, הוא הוא המדרש שבספרא. אלא שהוא מובא בנוסח אחר ומתבקשת כאן הנחתו של אלבק הסבור, כי הבבלי לא ידע את הספרא שבידינו למרות שעצם המדרש היה ידוע לו.555 ואולם המדרש כפי שהובא ביומא מעורר כמה שאלות:

			
					הציון: "אשכחתיה לאביי דהוה מסבר ליה לבריה" הוא לכאורה שלא במקומו, שהרי מדובר במדרש הלכה ולא בלימוד מקרא, ובמקרים שכאלה היה צריך לבוא ציון אחר כגון: אשכחתיה לאביי דהוה מתני לבריה.

					במדרש כאן חסרות המילים: "נשים ועבדים ואפילו בקדשי קדשים".

					מדוע חוזר בעל המדרש ולומד את אותה ההלכה משני דיוקים שונים? בהתחלה נאמר: "'ושחט' שחיטה בזר כשירה" בסוף נאמר: "'וסמך ידו ושחט' לימד על השחיטה שכשירה בזר".

			

			ע"צ מלמד כותב במבואו לתלמוד עמ' 262-261, ש"מספר הברייתות של מדרשי ההלכה שבבבלי הוא כ־2300, כחצי ממספר זה (כ־1100) — מדרשים לספר ויקרא. כ־800 ציטטים מהם הם מתורת כהנים, ורק כ־300 ציטטים הם מקבצים אחרים של ס[פר] ויקרא, שאבדו לנו". הרי שלדעתו הכיר הבבלי את הספרא שבידינו ורוב הציטוטים הם ממנו. 

			התרשמותי היא כי במחלוקת בין אלבק, מחד גיסא, לבין אפשטיין ומלמד תלמידו, מאידך גיסא, יש להכריע כדעתם של שני החכמים האחרונים. אלא, שאפשטיין ובעיקר מלמד הם מסוג חכמי הסופרים. מלמד רושם רשימות (למשל — כך וכך פעמים מובאים בבבלי מדרשים מספר ויקרא, בכך וכך מדרשים משתמש הבבלי בציטוטים מתורת הכהנים, הציונים הם כאלה וכאלה, לפעמים מתקן האמורא את דברי התנא השונה, לפעמים משתמש הבבלי בפרפרזה בצטטו את המדרש וכדומה). הוא אינו מנסה לחדור לעומק הסוגיה ולקבוע כללים, להסביר את התופעות האלה שנוכל ללמוד מן הכלל אל הפרט. על מנת להסביר את הקשיים בסוגיה שביומא כז ע"א נתלה אנו באילן גדול ונשתמש בהגדרתו של אלבק.556 שם הוא עומד על ההבדל בין שיטת מדרשי התנאים לבין שיטת הבבלי במדרש, ודבריו אלה הם מוכחים לאורך כל הש"ס. וזהו סיכום דבריו: שיטת הבבלי היא שכל מקרא לרבות בא, ואם המקרא חוזר על עצמו הרי הוא חוזר מחמת חידושו. לעומת זאת חוזר מדרש התנאים על פירושו בכל פעם שהטעון פירוש חוזר במקור, כל אימת שהפסוק או אפילו אותה התיבה מוזכרת במקרא, ואם יוצא מזה שאפשר ללמוד מכמה מקומות את אותה ההלכה, הרי זו הוכחה לאמיתותה. 

			מצוידים בשתי ההנחות: 

			
					כי הבבלי מביא לעיתים פרפרזה של המדרש כדברי מלמד. 

					כי הבבלי מלביש לפעמים את שיטתו במדרש שעל שיטת מדרש תנאים.

			

			נוכל להסביר את הסוגיה בבבלי יומא כז ע"א. לאמור, הציון של רב שימי "אשכחתיה לאביי דהוה מסבר ליה לבריה" לא נועד להקדים את הבאת המדרש, אלא להסביר את הצורך (החידוש) בפסוקים האחרים. דהיינו, למצוא מה כל אחד מהפסוקים האחרים בא לרבות. למקרה שכזה תואם גם הציון "דהוה מסבר לבריה".

			במקרה שכזה לא מביא הבבלי את הנוסח המדויק של הספרא ומסתפק בפרפרזה. על כן, אין גם להסיק מן המובאה שביומא כז ע"א, שבפנינו נוסח אחר של המדרש. הדעת נותנת יותר, שהבבלי מסתפק בפרפרזה של המדרש; זאת כדי להלביש את שיטתו על שיטת המדרש.

			מדרש קדום הנותן ביטוי למנהג מושרש

			ה"ה (ספרא, דבורא דנדבה, פרשה ט, סוף פרק י) 

			וקמץ משם ממקום שרגלי הזר עומדות

			בן בתירה אומר מנין אם קמץ בשמאל יחזיר ויחזור ויקמוץ בימין

			תלמוד לומר 'משם' ממקום שקמץ כבר.

			הרושם הוא כי בפנינו מדרש קדום הנותן ביטוי למנהגים מושרשים. עצם ההלכה מובאת במשנתנו מנחות פ"א מ"ב. ושם: "קמץ בשמאל, פסול. בן בתירה אומר יחזיר ויחזור ויקמוץ בימין".

			במנחות ו ע"ב מביא סתמא דגמרא את מדרש בן בתירה שבספרא בלי דברי תנא קמא: "'וקמץ משם' ממקום שרגלי הזר עומדות", ושם ישנה הוה אמינא כי בן בתירא מוסיף על דברי ת"ק וע"ש.

			המדרש גופו כלשונו בספרא כאן מובא בבבלי זבחים סג ע"א ובמנחות ח ע"ב בציון "מתיב רבי ירמיה". התרשמותי היא, כי בפנינו מדרש קדום והוא נותן ביטוי למנהג כוהנים, שלפיו קמצו הכוהנים את המנחה ממקום שרגלי הזר עומדות וכדברי תנא קמא, ועוד, שאם הקומץ קמץ ביד שמאל היה מחזירו וחוזר וקומץ בימין וכדברי בן בתירה.

			הציון "יכול" בהלכה ו ובהלכה ז ממקור שבארץ ישראל

			ה"ו 

			'מלא קמצו' יכול מלא קומצו מבורץ תלמוד לומר 'בקמצו'.

			או 'בקמצו' יכול יקמוץ בראשי אצבעותיו תלמוד לומר 'מלא קמצו'

			הא כיצד חופה את פס ידו במחבת ובמרחשת ומוחק בגודלו באצבעו מלמעלן ולמטן.

			המדרש כלשונו בספרא מובא בירושלמי יומא פ"ה ה"ב דף מב ע"ב. ההלכה גופה מובאת במשנתנו מנחות פ"א מ"ב ושם: "הקומץ היתר והחסר פסל. איזה הוא היתר שקמצו מבורץ, וחסר שקמצו בראשי אצבעותיו כיצד הוא עושה פושט את אצבעותיו על פס ידו".

			בבבלי יומא מז ע"א-ע"ב מובא המדרש הזה בציון "תנו רבנן" ומובלעים בתוכו דברי הסבר בלשון ארמי ושם:

			תנו רבנן 'מלא קמצו' יכול מבורץ תלמוד לומר 'בקמצו' אי בקמצו יכול אפילו בראשי אצבעותיו תלמוד לומר 'מלא קמצו כדקמצי אינשי הא כיצד חופה שלש אצבעותיו על פיסת ידו וקומץ ובמחבת ובמרחשת מוחק בגודלו מלמעלה ובאצבעו קטנה מלמטה וזו היא עבודה קשה שבמקדש.

			במנחת נדבה פרשה ט משתמש הספרא בשלושה מדרשים בטרמינולוגיה "יכול", פעם אחת בה"ב פעמיים בה"ו ופעמיים בה"ז. מונח זה ליתא, לא בפרשה ח, לא בפרק י ואף לא ברובה של פרשה ט. למדרש ההלכה שבהלכה ו מצאנו מקבילה מדויקת בירושלמי יומא פ"ה ה"ב דף מב ע"ב. בבבלי יומא מז ע"א מלווה המדרש הזה בדברי פרשנות המובלעים בין שורותיו וגם שם המונח הוא "יכול".

			דברי הפרשנות בבבלי מרמזים על כך שהמדרש הועבר לשם מן הירושלמי. על כן, משער אני כי בפנינו מדרש שמקורו בארץ ישראל והועבר לספרא כאן. מן המדרש הזה אפשר להקיש על שני המדרשים האחרים, שאף הם שייכים למשפחה הזו והועברו לספרא הנה. כפי שציינתי לעיל כי המדרש בה"ח הוא כפילו של המדרש בה"ז בנוסח אחר. כלומר, שני מדרשים בעלי תוכן אחד שהועברו משני מקומות שונים והמדרש בה"ז מקורו במדרש מארץ ישראל.

			שני הדגשים שונים לתקנה קדומה

			ה"ט 

			'מסלתה' לא מסלת חברתה ו'משמנה' לא משמן חברתה שלא יביא שתי מנחות בכלי אחד

			מכאן אמרו שתי מנחות שלא נקמצו ונתערבו זו בזו

			אם יכול לקמוץ מזו בפני עצמה ומזו בפני עצמה — כשרות ואם לאו — פסולות.

			ההלכה "שתי מנחות שנתערבבו זו בזו וכו'" מובאת במשנתנו מנחות פ"ה מ"ג כלשונה בספרא. ושם: "שתי מנחות שלא נקמצו ונתערבו זו בזו אם יכול לקמוץ מזו בפני עצמה ומזו בפני עצמה — כשרות ואם לאו פסולות".

			מן הלשון "ונתערבו זו בזו" אשר במשנתנו אפשר להבין שהמנחות התערבבו באשמת אי זהירות מצד הכוהנים שעליהם חלה מצוות הקמיצה. על כן תיקנו שאם נתערבו לפני הקמיצה אחרי שהובאו לעזרה לא יזכו הכוהנים בשיריים. אפשר לשער שזוהי תקנת פרושים ותוקנה כדי להתרות בכוהנים, שלא יזלזלו בנדבת האנשים המנדבים עשרון אחד בלבד. לא יערבבו את המנחות האלה ולא יקריבו אותן ביחד. תקנה זאת דומה לכמה תקנות עממיות אחרות שהפרושים תיקנו נגד הצדוקים.557 במילים אחרות, מן ההלכה שבמשנה משמע שתקנה זו באה לדרוש יתר זהירות מן הכוהנים. לאמור, המנחה היא לחם הכוהנים, ואם לא יזהרו המנחה תפסל ויגרמו נזק לעצמם.558 הרושם הוא אפוא כי במשנתנו באה התקנה להגביל את כוחם של הכוהנים בעלי הזרוע ולכפות עליהם לכבד גם את הנדבות של המנדבים הזעירים. לעומת זאת, מן המדרש שבספרא ברור שתקנה זו באה לדרוש יתר זהירות לא מן הכהן אלא מן המנדב, שכן המדרש בספרא מדגיש "שלא יביא שתי מנחות בכלי אחד". הבנה זו עולה בקנה אחד עם התיאורים מהם משמע כי המנחה הייתה בדרך כלל נדבת העשירים.559

			אם הבנה זו היא נכונה הרי שהאנלוגיה בין הספרא לבין ההלכה שבמשנתנו אינה שלמה. למרות זאת משתמשים בספרא במטבע "מכאן אמרו". מכאן ראיה פורתא, כי המטבע הזה לא בא להעתיק תקנה המובאת במשנתנו אלא כי בפנינו תקנה קדומה, שמשנתנו פירשה באופן אחד והמדרש באופן אחר. במילים אחרות, הייתה קיימת תקנה קדומה, וכל מקור מפרש אותה לפי הבנתו. עורך המשנה מעביר את האחריות אל הכוהנים הקומצים, עורך המדרש מעביר את האחריות לאדם המנדב. אם כנים דברינו, הרי שהמדרש הוא אסמכתא לתקנה קיימת, והתקנה היא לא תולדה של המדרש.

			הטעם בהלכה שבמשנתנו שונה מן הטעם שבספרא

			ה"י 

			'מלא קמצו מסלתה ומשמנה' שאם קמץ ועלה בידו

			צרור או גרגיר של מלח או קורט של לבונה פסול

			מסלתה ומשמנה על כל לבונתה שתהא שם לבונה בשעת הקמיצה

			'על כל לבונתה והקטיר' שילקט לבונה ויעלה לאישים.

			ההלכה שאם קמץ ועלה בידו פריט אחר פרט לסולת ולשמן, פוסל את הקומץ, מובאת במשנתנו מנחות פ"א מ"ב ושם: "קמץ ועלה בידו צרור או גרגיר מלח או קורט של לבונה — פסל. מפני שאמרו הקמץ היתר והחסר — פסל". משנתנו סומכת על משנה ראשונה "מפני שאמרו". הטעם במשנתנו הוא, שהקומץ חייב להיות מכוון בדייקנות רבה, ואם יש בו גם צרור או גרגיר מלח או קורט של לבונה, הרי שהחומרים המוזכרים מחסירים כלשהו מן הקומץ ועל כן הקומץ פסול. זאת בניגוד לספרא המסמיך הלכה זאת למקרא: "מסלתה ומשמנה" (ויקרא ב, ב); כלומר הקמיצה חייבת להכיל רק שמן וסולת, וכל גוף אחר פוסל מצד עצמו ולא רק מצד החיסרון שבקומץ. סתמא דגמרא במנחות כז ע"א ממזג את שני הטעמים, ומביא מדרש וזה לשונו: "מסלתה — שאם חסרה כל שהוא — פסולה". דהיינו, במקום המילים "מפני שאמרו" במשנתנו הוא משתמש בדיבור המתחיל: "מסלתה" שבספרא, אבל ההמשך הוא "שאם חסרה כלשהו — פסולה", שהוא לשון המשנה. מכל מקום, העובדה שמשנתנו רואה בהלכה הזאת תולדה של תקנת חכמים ראשונים הנובעת מהחסרון בקומץ, ואינה מסמיכה אותה למדרש הכתוב המובא בספרא, מהווה ראיה לכך שמוסר ההלכה במשנתנו לא הכיר את המדרש שבספרא, ומכאן ראיה שהמדרש אסמכתא בעלמא הוא.

			תיאור עבודת הקרבת מנחת הנדבה בבית המקדש נמסר על פי המסורה

			בחלקה השני של ה"י מובאים שני מדרשים. מדרשים אלה חוזרים על עצמם בצו פרשה ב ה"ה ושם:

			'מסלתה המנחה ומשמנה את כל הלבונה' שתהא שם הלבונה בשעת קמיצה

			'ואת כל הלבונה אשר על המנחה והקטיר' שילקוט את הלבונה ויעלה לאישים.

			ההלכה גופה מובאת במשנתנו מנחות פ"ג מ"ה ושם "הקומץ והלבונה מעכבין זה את זה". אבל התיאור החי נמסר בתוספתא פ"א הט"ז, צוקרמנדל, עמ' 513, כסדר העבודה של הכוהן בהקרבת מנחת הנדבה: "[...] ומסלק את לבונתה מצד אחד וקומץ ממקום השמן ונותנו בתוך כלי שרת [...] ומלקט את הלבונה ונותנה על גביו ומעלה אותו על גבי המזבח וכו'". הרושם הוא כי בתוספתא נמסר תיאור חי של עבודת הכוהנים במנחת נדבה; את סדר ואופן העבודה הם קיבלו במסורת במשך דורות, מסורת שנשתמרה בתוספתא. מדרשי ההלכה כאן כמו גם ההלכה שבמשנתנו, הם תולדה של תיאור העבודה על פי המסורה.

			הלשון "מה אני מקיים" בספרא כאן

			הי"א

			'והקטיר הקומץ' אף על פי שאין שירים

			נטמא הקומץ או אבד יכול יאכלו הכהנים בשירים

			ודין הוא מה אם במקום שהורע כח המזבח בשתי הלחם ובלחם הפנים יפה כח הכהנים בהם

			מקום שיפה כח המזבח בקומץ אינו דין שיפה כח הכהנים בשירין

			מה אני מקיים 'והנותרת מן המנחה לאהרן ולבניו קדש קדשים מאשי ה' (ויקרא ב, י), אין להם אלא לאחר מתנת האישים".560

			הלכה יא בפרק זה מתחלקת לשניים: א. תורף ההלכה; ב. עיבויה שבא להוכיח כי אין ללמוד הלכה זאת מן הדין. תורף ההלכה הוא: "'והקטיר הקומץ' אף על פי שאין שירים [...] מה אני מקיים 'והנותרת מן המנחה לאהרן ולבניו קדש קדשים מאשי ה'', אין להם אלא לאחר מתנת האישים".

			החלק השני הוא העיבוי, השקלא וטריא, שבא להוכיח כי אין ללמוד הלכה זאת מן הדין ונזקקים למדרש הלכה. הפסוק השני שבתורף ומדרשו מובאים בכמה מקומות בספרא:

			
					בדיבורא דנדבה פי"א ה"ה, ושם: "'מאשי ה' אין להן אלא לאחר מתנת האישים".

					בצו פ"ג ה"ב, ושם: "חלקם נתתי לכם מאישי אינן רשאים לחלק אלא מותר מן האישים".

					בשמיני פ"א ה"ג: "'מאשי ה'' — אין להם אלא אחר מתן אישים".

					באמור פרק יח, סוף הלכה יא: "'ומאשי ה' אין להם אלא לאחר מתנות האישים".

			

			הלשון "מה אני מקיים" שבספרא מתאימה אם מוצאים מדרש כלשהו המדייק מן המילים "מאשי ה'" הלכה שהיא מנוגדת למדרש "והקטיר הקומץ". כלומר, זהו ביטוי השייך לשני מדרשים המכחישים זה את זה במצב שבו אנו מכריעים כאחד מהם, ורוצים למצוא מקרה שבו השני יוכל להתקיים. אך מכיוון שהמדרש "והקטיר הקומץ — אף על פי שאין שיריים", אינו עומד בשום מקום בניגוד למדרש "מאשי ה'", לא מובן לשם מה מביאו הספרא כאן בציון "מה אני מקיים". יתר על כן, שכיח בספרא שלמען חיזוק המדרש הוא מביאו לפני השקלא וטריא וחוזר ומביאו לאחריו. אבל מדוע הוא נזקק לפסוק אחר? כלומר, אפילו אם נגרוס "תלמוד לומר" אין להבין לשם מה הוא משתמש כאן בפסוק אחר!

			פינקלשטיין בביאורו הארוך עמ' 63 על שורה 48 כותב: "הסגנון קשה מאד כאן כמו שהעירו המבארים [...]". ומביא שינויי גרסאות שונים שאותם המבארים הציעו ובאף שינוי אין הסבר מניח את הדעת וע"ש.

			למעשה אפשר להבחין כי תורף המדרש שבספרא כאן בנוי לפי התבנית של דברי רבי אליעזר בתוספתא זבחים פ"ד ה"א וה"ב, צוקרמנדל, עמ' 484. בה"א שם: "רבי אליעזר אומר אם אין דם אין בשר ואף על פי שאין בשר יש דם" על משקל זה דורשים בספרא כאן "[...] הקומץ אף על פי שאין שירים". בה"ב בתוספתא שם רבי יהושע חולק על רבי אליעזר וסבור "[...] אם אין בשר אין דם". רבי יהושע מסתמך שם על הפסוק "ועשית עולותיך הבשר והדם" (דברים יב, כז). כלומר, הוא מוכיח מן הפסוק שהבשר והדם הם יחידה אחת. מכיוון שרבי אליעזר סבור שהדם הוא יחידה נפרדת, הוא מתייחס לדברי רבי יהושע במילים "ומה אני מקיים הבשר והדם" ונותן להם כוונה אחרת, והיא שהכוונה לאימורים; וכשם שהדם נזרק על גבי המזבח כך גם האימורים. שם מתאים המטבע "ומה אני מקיים", ומפני שההלכה בנידון נפסקה כרבי אליעזר, לא רק בדם אלא כמידתו גם במנחה, השתמש כאן הספרא בלשון הברייתא במדרש רבי אליעזר כדי להקנות למדרש מחודש זה גוון של מסורת קדומה. דרך זאת של בעל הספרא מאפשרת לנו לפתוח צוהר בהבנת ההלכה וההשתלשלות שלה, כפי שנפרט להלן.

			שחזור השתלשלותה של ההלכה

			כאמור, מחלוקת רבי אליעזר ורבי יהושע מובאת בתוספתא זבחים פ"ד ה"א. ושם: "רבי אליעזר אומר: אם אין דם אין בשר ואף על פי שאין בשר יש דם. רבי יהושע אומר: אם אין דם אין בשר, אם אין בשר אין דם וכו'". בתוספתא שם ממשיכים (ה"ב): 

			כיצד ניטמא הדם או שנשפך או שיצא חוץ לקלעים, הבשר תעיבר צורתו ויצא לבית השריפה. ניטמא בשר או שנפסל או שיצא חוץ לקלעים, רבי אליעזר אומר יזרוק את הדם, רבי יהושע אומר לא יזרוק את הדם ואם זרק את הדם בין בשוגג בין במזיד מודה רבי יהושע שהורצה.561

			התוספתא שם מסבירה את עקרון המחלוקת שביניהם: 

			רבי יהושע אומר הרי הוא אומר 'ועשית עולותיך הבשר והדם' (דברים יב, כז) אם אין דם אין בשר אם אין בשר אין דם. אמר לו רבי אליעזר הרי הוא אומר 'ודם זבחיך ישפך על מזבח ה' אלהיך' (שם, שם) אף על פי שאין הבשר ומה אני מקיים הבשר והדם מקיש בשר לדם מה דם בזריקה אף בשר בזריקה.

			התוספתא בזבחים פ"ד ה"א והברייתא המקבילה בבבלי פסחים עז סוף ע"א מביאות את המחלוקת בין רבי אליעזר לבין רבי יהושע בזבחים בלבד, מבלי להעביר את המחלוקת שביניהם גם למנחות.

			בבבלי פסחים עז ע"א מביאים ברייתא בשם רבי יוסי ושם: 

			תניא אמר רבי יוסי רואה אני את דברי רבי אליעזר במנחות ובזבחים ודברי רבי יהושע בזבחים ובמנחות. דברי רבי אליעזר בזבחים שהיה אומר: דם אף על פי שאין שם בשר ודברי רבי יהושע בזבחים שהיה אומר אם אין דם אין בשר, אם אין בשר אין דם. דברי רבי אליעזר במנחות שהיה אומר קומץ אף על פי שאין שירים דברי רבי יהושע במנחות שהיה אומר [...] אם אין שירים אין קומץ.562

			בבבלי שם עח ע"א מביאים פעם נוספת את אותה הברייתא, ושם שואל רב פפא את אביי "ורבי יוסי שטרא מזכי לבי תרי" (רב פפא מבין את המילים "רואה אני" בדברי רבי יוסי כהכרעה הלכתית). משיב לו אביי: "מסתברא קאמר" כשהיה עוסק במסכת זבחים אמר: "מסתברא כי היכי דפליגי בזבחים פליגי נמי במנחות. קאי במנחות, אמר: מסתברא כי היכי דפליגי במנחות פליגי נמי בזבחים". 

			לפי פירושו של אביי, רבי יוסי הוא המשווה בין זבחים לבין מנחות (ההכשר למשוואה הזאת הוא בכך שבזבחים הדם נזרק על גבי המזבח ורוב הבשר מתחלק בין הכוהנים. במנחות הקומץ מוקטר על גבי המזבח, והשיריים, דהיינו הסולת והשמן, הם מאכל הכוהנים. וכשם שלשיטת רבי אליעזר הדם מרצה גם אם הבשר איננו, כך גם הקומץ מרצה אם השיריים אינם. ומכאן שכמחלוקתם בזבחים כך גם מחלוקתם במנחות.)

			משנתנו במנחות פ"ג מ"ד כבר מוסרת את ההלכה שרבי יוסי מסר בלשון "רואה אני" בסתם, כהלכה שנקבעה בבית המדרש. ושם: "נטמאו שיריה, נשרפו שיריה אבדו שיריה כמדת רבי אליעזר — כשרה וכמדת רבי יהושע — פסולה". משנתנו אינה מכריעה במחלוקת שבין רבי אליעזר לבין רבי יהושע. היא רק מוסרת שהמחלוקת שביניהם בזבחים קיימת גם במנחות.

			התוספתא מנחות פ"ד ה"ה, צוקרמנדל, עמ' 516, מקבלת כבר כדבר מוסכם, שהמחלוקת בין רבי אליעזר לבין רבי יהושע היא במנחות ממש, ומוסרת בשם רבי יוסי הכרעה כי ההלכה היא כרבי אליעזר גם במנחות. ושם: "אמר רבי יוסי רואה אני את דברי רבי אליעזר שאמר: אם אין קומץ אין שירים אף על פי שאין שירים יש קומץ". על סמך ההכרעה הזו שבתוספתא מובאת כבר בספרא הכרעת רבי יוסי כהלכה מוסכמת, ואף מביאים פסוק ממנחות שעליה מסתמכת ההלכה הזאת "'והקטיר הקמץ' אף על פי שאין שירים". וכדי לתת למסורת הזו גושפנקא של מסורת עתיקה הכניס עורך הספרא אל תוך ההלכה הזאת מטבעות לשון שבהם משתמשת התוספתא בשם רבי אליעזר בזבחים פ"ד הלכות א-ב.

			התוספתא בזבחים פ"ד ה"א וה"ב; רבי יוסי בברייתא שבבבלי פסחים עח ע"א; משנתנו במנחות פ"ג מ"ד; ואביי, רב פפא וסתמא דגמרא בבבלי פסחים עח ע"א וע"ב לא היו מודעים להכרעה זו, שהרי התוספתא זבחים פ"ד ה"א רואה מחלוקתם בזבחים בלבד; רבי יוסי ובעקבותיו משנתנו מעבירים את המחלוקת גם למנחות ואינם מכריעים כמי ההלכה. אביי, רב פפא וסתמא דגמרא רואים את עיקר המחלוקת שביניהם בפירוש הפסוק המשמש כמקור לדין (דברים יב, כז). בזבחים, סתמא דגמרא אף לא מקבל את פירושו של אביי "מסתבר קאמר", וסבור כי בשעה שרבי יוסי לימד לא היה צריך לסרבל ולומר שהוא הדין בזבחים, ומנסה לפרש את המילים "רואה אני" בדברי רבי יוסי כהכרעה הלכתית וכ"שטרא מזכי לבי תרי".

			סיכום

			בכל המקורות שהבאנו אין מודעות למדרש זה שבספרא, אף לא לאביי ורב פפא דורות רביעי וחמישי לאמוראי בבל ואף לא לסתמאים שזמנם אחרי רבינא ורב אשי, אשר בבבלי מעידים עליהם שהם סוף הוראה. מכאן ראיה שהמדרש הזה הוא מדרש מאוחר וזמנו הוא אחרי הסתמאים שבבבלי.

			מבארי הספרא מתקשים להסתדר עם מטבע הלשון "ומה מקיים אני", לאמיתו של דבר נראה כל הפסוק השני כאן כמיותר. אבל מנקודת מבט של השתלשלות ההלכה, השימוש במטבע לשון זה כאן הוא מובן והוא בא לתת למדרש הזה גושפנקא של מסורת קדומה.

			מדרש רבי שמעון

			הי"ב 

			'אזכרתה' נזכרים בה נזכרים בקמיצה ונזכרין בלבונתה

			רבי שמעון אומר נאמר כאן 'אזכרה' ונאמר להלן 'אזכרה' (ויקרא כד, ז)

			מה 'אזכרה' אמורה להלן מלא קומץ — אף כאן מלא קומץ.

			החלק הראשון של המדרש הזה מובא בצו פרשה ב ה"ב ושם: "נזכרים בה ונזכרים בקמיצתה ונזכרין בלבונתה"

			מדרש רבי שמעון אין לו מקום כאן, שהרי כאן נאמר במפורש בפסוק: "והביאה אל בני אהרון הכהנים וקמץ משם מלא קמצו [...] והקטיר הכהן את אזכרתה המזבחה" (ויקרא ב, ב). מדרש זה מובא באמור פרק י"ח ה"ז כלשונו כאן ושם מקומו, והועבר הנה באשגרא דלישנא מבלי לעבר צורתו. גם שם משתמש רבי שמעון במטבע "נאמר כאן ונאמר להלן", והוא לומד מן המפורש בויקרא ב, ב על הסתום בויקרא כד, ז — כי אזכרתה פירושה קומץ.

			סיכום

			בבדיקת שלוש היחידות שבספרא, הדורשות את שני הפסוקים הראשונים בויקרא ב, הגענו למסקנות הבאות:

			א.	העריכה האחרונה של שמונה ההלכות בדיבורא דנדבה פרשה ח החלה בסוף חתימת התלמוד הבבלי, הפרוט הוא כדלקמן:

			
					הלכות א-ב בפרשה זו עושות רושם של תוספת מאוחרת מאוד, והיא שייכת לבתי מדרש מהם ינקו הראב"ד והרמב"ם. שני החכמים המוזכרים חלוקים בניסוח ובפירוש של ההלכות האלה. ראו לעיל מה שכתבתי בראשי הפרקים: "שיטת הראב"ד; שיטת הרמב"ם". שתי ההלכות לוקטו ממקור מיוחד, מקור שסבור היה שכל מילה במקרא מהווה אובייקט לדרשה.

					הלכות ג-ז בפרשה המוזכרת הן בסך הכול אימיטציה למדרש תנאים. זמן עריכתן הוא לכל המוקדם מסוף תקופת האמוראים, ומובאים בהן בהלכות המוזכרות קטעים שלמים ממשנתנו במנחות, חלקן בנוסח משובש. ראו מה שכתבתי בראש פרק "עריכת ההלכות האלה בספרא". 

					ה"ח, ההלכה האחרונה בפרשה ח המובאת בשם רבי יוסי, מכוונת לרבי יוסי בר אבין תלמידו של רבי יוחנן. המדרש המובא בהלכה ההיא הוא מיזוגה של ראש הברייתא בבבלי מנחות נ ע"א בתוספת דברי פרשנות של רב פפא על המדרש הזה שם. עריכתה האחרונה היא לכל המוקדם בזמנם של רבינא ורב אשי, זמן שבתלמוד הבבלי מעידים עליו שהוא סוף הוראה. ראו ראש פרק דיבורא דנדבה פרשה ח.

			

			ב.	בפרק י משוקעים דרך כלל מדרשי תנאים. לגבי השקלא וטריא שבהם קיים ספק, וייתכן שהוא תוספת מאוחרת. הפירוט הוא כדלקמן:

			
					שלושת המדרשים בהלכה א הם מדרשים קדומים הבנויים בשיטת רבי אליעזר. אומנם ההוכחה שעל פי שיטת הדין יכולנו להסיק שמותר לו ליחיד לנדב מנחת נדבה גם מן השעורה, ועל כן נזקקים למדרש הלכה — אפשר והיא תוספת מאוחרת, כפי שכתבנו לעיל.

					ה"ב היא העתק מדויק ממשנתנו מנחות פי"ג מ"א, על פי התוספתא מנחות י"ב ה"ה וה"ו צוקרמנדל, עמ' 531, תנא דקמא במשנתנו ובספרא רבי יהודה הוא. בהלכה הזאת מחולקים שני התנאים ר"י ור"ש בפירוש המדרש בהלכה א: "סולת קרבנו סולת יהיה שלא יתנדב ויביא אלא מן החיטין". 

					ה"ג היא מדרש שמובא גם בדיבורא דנדבה פ"ז ה"א, ובעיצוב צורתו רבי נוטל חלק. 

					ה"ז היא מדרש תנאים מתקופת יבנה. הכלל "שאין ריבוי אחר ריבוי אלא למעט" מובא בבבלי בשמם של תנאים, רובם חכמי יבנה. 

					לדעת אלבק563 מעיד הציון "דבר אחר" על מדרש מקבוצה אחרת. כאן ייתכן שהמדרש מציין סברה לעומת קבלה. 

					ה"ט היא מבית מדרשו של רבי עקיבא. 

					ה"י היא מדרש תנאים, בפירושו חולקים בבבלי מנחות ט ע"א רבי יוחנן וריש לקיש.

			

			ג.	בפרשה ט ישנה תערובת של מדרשים מאוחרים על יד מדרשים קדומים. בספרא כאן מובא גם נוסח השונה בהלכה מן הנוסח שבמשנתנו ומן הנוסח שבתוספתא. הספרא בפרשה זו גם מאפשר לנו לפרש סוגיה קשה בבבלי זבחים לב ע"א. פרשה זו מצטיינת גם בקטעים ארוכים בשקלא וטריא. יש בה כאמור גם מדרשים קדומים וכן מדרשים שהועברו מן הירושלמי יחד עם הטרמינולוגיה. במקום אחד הוא מאפשר לנו לעקוב אחרי השתלשלות ההלכה, ויש בו פירוש מקורי להלכה: "שתי מנחות שנתערבו [...]". הפירוט הוא כדלקמן:

			
					למדרש "'והביא והביאה' שלא יביאנה חציים" מסונפת הלכה בלשון המשנה בציון "הא". הלכה זו נמסרה בספרא בנוסח שונה מן הנוסח שבמשנתנו מנחות פי"ב מ"ד ומנוסח התוספתא שם פי"ב ה"ז, צוקרמנדל, עמ' 531.

					המדרש "אל בני אהרון הכהנים אפילו הן ריבואות" אינו מחייב גבי מנחה. ראו לעיל מה שכתבתי בנידון "המאמר הזה שבספרא אינו בגדר הלכה". 

					את המדרש "'הכהנים והקמץ' מלמד שקמיצה מצוות כהונה", ראו בבבלי כפירושו הפשוט של המקרא. ראו מה שכתבתי בנידון תחת כותרת זאת.

					בצמוד לשקלא וטריא "הלא דין הוא מה אם שחיטה שקבע לה צפון לא קבע לו כהן", לספרא נוסח נכון יותר מהנוסח המובא לברייתא הזו בבבלי. בנוסף, הספרא בדבורא דנדבה פרשה ד ה"ב חולק על משנתנו בפירוש מדרש קדום. ראו מה שכתבתי לעיל בנידון בראש פרק: "משנתנו והספרא חלוקים בפירושו של מדרש קדום". מדרש זה מובא כפרפרזה בבבלי יומא כז ע"א, ראו גם מה שכתבנו בנידון, ראש פרק "הידע הבבלי את הספרא שבידינו".

					ה"ב שבספרא, ההלכה גופה מובאת במשנתנו מנחות פ"א מ"ב ובתוספתא שם פ"ה הכ"א, צוקרמנדל, עמ' 519. הרושם הוא שהמדרש הזה אסמכתא בעלמא הוא.

					תורף המדרש בה"ג והשקלא טריא הראשון שבו הוא בשיטת תנא קמא מנחות מ"ג, ולא כשיטת רבי אליעזר בן יעקב (שם, שם). החלק השני בשקלא וטריא "ואל תוכיח לבונה שאין מיעוטה מעכבת את רובה" הוא בשיטת רבי יהודה בפרק י ה"ט שם.

					המדרש "'וקמץ משם' ממקום שרגלי הזר עומדות" נמסר במשנתנו זבחים פ"ו מ"א בלשון המשנה. ושם: "המנחות היו נקמצות בכל מקום בעזרה". כמו כן, מובא במשנתנו מנחות פ"א מ"ב מדרש בן בתירה בלשון המשנה: "בן בתירה אומר יחזיר ויחזור ויקמוץ בימין". ושיערנו כי למרות שמלשון המשנה משתמע כי בן בתירה חולק על תנא קמא אפשר שהוא מוסיף על דברי תנא קמא ושניהם מוסרים את דרך העבודה במנחת נדבה על פי מסורת קדומה והמדרש אסמכתא בעלמא הוא. ראו לעיל מה שכתבתי בראש פרק "מדרש קדום הנותן ביטוי למנהג מושרש". 

					המדרש "מלא קמצו" בה"ו הוא מדרש מארץ ישראל (ירושלמי), שהועבר לספרא כלשונו ביומא פ"ה ה"ב, דף מ"ב ע"ב. בבבלי מנחות מז מובלעים בו דברי פרשנות. ההלכה בלשון המשנה מובאת במשנתנו מנחות פ"א מ"ב. ראו מה שכתבתי לעיל בראש פרק: "הציון 'יכול' בהלכה ו ובהלכה ז ממקור שבארץ ישראל".

					ה"ח היא כפילתה של ה"ז ונמסרה בנוסח אחר.

					בה"ט המאמר: "מכאן אמרו שתי מנחות שלא נקמצו ונתערבו זו בזו אם יכול לקמוץ מזו בפני עצמה ומזו בפני עצמה — כשרות ואם לאו פסולות", מובא כלשונו בספרא וגם במנחות פ"ג מ"ג. שיערנו כי בפנינו מדרש קדום שמשנתנו נותנת לו הדגש אחד ובספרא הוא מקבל הדגש שונה. ראו מה שכתבתי בנידון בראש פרק: "שני הדגשים שונים לתקנה קדומה" לעיל.

					ה"י, ההלכה מובאת במשנתנו מנחות פ"א מ"ב. הנימוק במשנתנו הוא "מפני שאמרו הקומץ היתר והחסר פסל". כלומר, משנתנו מבססת את ההלכה החדשה על תקנה קדומה. בספרא מדייקים את ההלכה הזו מן המילים "מלא קמצו מסלתה ומשמנה" ובבבלי ממזגים את שני הנימוקים. התיאור החי נמסר בתוספתא. 

					הי"א פותחת לנו צוהר בהשתלשלות ההלכה, כפי שכתבנו לעיל. 

			

			

			
				
						387	ספרא דבי רב, הוצאת ספרא ירושלים תשי"ט. וראו גם וייס, עמ' ד.


						388	ו' — אין הגויים סומכים. ראו משנתנו מנחות פ"ט, מ"ב ושם: "הכל סומכין חוץ מחרש שוטה וקטן סומא ונכרי והעבד והשליח והאשה". עצם המדרש מובא בבבלי מנחות צג ע"א ושם: "בני ישראל סומכין ואין עובדי כוכבים סומכין". ראו גם רש"י מנחות סא ע"ב ד"ה מצינו" ושם: "דתניא בת"כ ברישיה בני ישראל וסמך בני ישראל סומכין ואין העובדי כוכבים סומכין, בני ישראל סומכין ואין בנות ישראל סומכות". רש"י מביא את שני המדרשים כחטיבה אחת, ראו גם תוספות שם ד"ה "מצינו".


						389	מדרש זה מובא גם בצו פרשה יא ה"א. ההעברה היא מבוקרת ולא מכנית. המדרש מובא גם בבבלי מנחות סא ע"ב, בציון "תנו רבנן" ושם: "בני ישראל מניפין ואין העובדי כוכבים מניפין".


						390	מדרש זה מובא בבבלי ערובין צו ע"ב בציון "דתניא" ושם: "דתניא 'דבר אל בני ישראל' בני ישראל סומכין ואין בנות ישראל סומכות". רבי יוסי ורבי שמעון אומרים נשים סומכות רשות" ושם מוסיף סתמא דגמרא "וסתם סיפרא מני רבי יהודה". 


						391	המדרש כולו כלשונו כאן מובא בחגיגה טז סוף ע"ב ובר"ה לג ע"א ושם: "דתניא דבר אל בני ישראל בני ישראל סומכין ואין בנות ישראל סומכות דברי רבי יהודה רבי יוסי ורבי שמעון אומרים נשים סומכות רשות". וכנראה שבר"ה נמסרה כבר המובאה בערובין בנוסח המדרש. בחולין פה ע"א "דתניא בני ישראל סומכין ולא בנות ישראל סומכות רבי יוסי ורבי שמעון אומרים נשים סומכות רשות". בקדושין פ"א מ"ח מונה משנתנו בין הדברים שאינם נוהגים בנשים גם סמיכות, ועל זה מובא בבבלי שם לו ע"א, "סמיכות דכתיב 'דבר אל בני ישראל וסמך' בני ישראל סומכין ואין בנות ישראל סומכות".


						392	המקבילות שבבבלי חגיגה טז ע"ב ובחולין פה ע"א המביאות את דעתם החולקת של רבי יוסי ורבי שמעון אינן מביאות את הדרש "ואמרת אליהם", וניתן לשער שזוהי תוספת מאוחרת. כלומר, מדרש זה נוסף יותר מאוחר על ידי דרשן שיצא מתוך ההנחה שכל מילה שבתורה ניתן לדרוש. ומכיוון שהמילים "ואמרת אליהם" לא נדרשו, הוא מילא את החסר.


						393	ו' — המשומדים; וכן בוייס, דף ד עמ' ב.


						394	המדרש משתמש בשני מושגים: א. "מקבלי ברית" אלו נוכרים שהתגיירו; ב. "בני מקבלי ברית" אלו יהודים שנולדו ליהודי ואפילו התרחקו מיהדותם עד כדי המרת דתם.


						395	ירושלמי שקלים פ"א ה"ד ושם: "אמר רבי לעזר מתניתא בגוים (פירוש במשנה שקלים פ"א מ"ה נאמר: "הנכרי והכותי ששקלו אין מקבלים מידם" על זה אומר רבי אלעזר שאין לגרוס "והכותי" מפני שמן הכותי כן מקבלים). על מאמר זה מוסיף סתמא דירושלמי את המדרש "ותנא כן 'אדם' לרבות את הגרים 'מכם' להוציא את המשומדים". לפי הבנת סתמא דירושלמי כותים בכלל גרים הם כדעתו של רשב"ג שם: "כותי כישראל לכל דבר", ולא כדעתו של רבי.


						396	דברי רבי שמעון מובאים גם בספרי דברים פסקה שו עמ' 342 ושם הנוסח הוא: "והלא דברים קל וחומר ומה אלו שאינם מקודשים לשמם אמר הקדוש ברוך הוא לא יוחל שמי עליהם עד שיקדשו המזכיר שמו של הקדוש ברוך הוא חינם ובמקום ביזיון על אחת כמה וכמה". בבראשית רבא פרשה א פסקה יב הנוסח הוא: "המחרפים והמגדפים והעובדים ע"ז על אחת כמה וכמה ימחו מן העולם". ריבוי הגרסאות מראה על תוספת מאוחרת. 


						397	ו' — החיה.


						398	המדרש שבמילה "בהמה" מכליל הפסוק גם חיה ובמילה "חיה" נכללת גם בהמה מובא בת"כ שמיני פרשה ב ה"ח ובספרי דברים פסקה א, עמ' 160.


						399	המדרש הזה כלשונו כאן מובא גם בזבחים לז ע"א בציון "מתיב רבא" כקושיה על ריש לקיש שסבור אם הביא חיה אינו עובר על ולא כלום.


						400	ראו להלן תמורה כח ע"א ושם מובאת הברייתא בשינוי נוסח מרובים, שרובע ונרבע פסולין על גבי המזבח, אפילו על פי עדות עד אחד ואפילו קטן בן תשע שנים. וראו תמורה פ"ה מ"ה.


						401	ו' — ל(ו)[א]. 


						402	בבבלי מנחות ה ע"ב דנים במה הושבתה, וליתא בספרא, ולכאורה אין אנו יודעים במה הושבתה.


						403	ראו לעיל. ושם הבאנו את המקבילות להלכה הזאת. בין הספרא לבין התוספתא ישנן הבדלי שיטות בעניין נעבד: בספרא פרשה ב הי"א אומר הספרא בשם רבי שמעון: "נעבד שלו אסור, של אחרים מותר". בתוספתא תמורה פ"ד ה"ב איתא: "נעבד בין משלו ובין משל חברו מותר". בתוספתא תמורה פ"ז ה"ב איתא: "ונעבד בין משלו ובין משל חברו [...] פסול לגבי המזבח". ושמא "של אחרים" שבספרא הכוונה לנכרים אבל של חברו פסול לגבי המזבח גם לדעתו של רבי שמעון. ורבי שמעון לטעמו הסבור ביבמות סא ע"א: "קברי עכו"ם אינם מטמאים באוהל שנאמר (יחזקאל לד, לא) 'ואתם צאן מרעיתי אדם אתם' אתם קרויין אדם ואין העובדי כוכבים קרויין אדם".
	בספרא פסקה קמז מובא מדרש שרובע ונרבע פסולים לגבי המזבח מן הפסוק "תועבת השם אלהיך הוא" וגם שם מובא מאמר רבי שמעון בלשון "לפי שמצאנו ברובע ונרבע שהם פסולים בבהמה יכול אף באדם ת"ל 'הוא' בזבח דיברתי ולא בזובח". שני הלשונות קרובים זה לזה.


						404	והשוו ותיקן, ח/ב עמ' 7-6.


						405	ההלכה המובאת במשנתנו מנחות פי"ב סוף מ"ה ושם: "אין שנים מתנדבין עשרון אחד אבל מתנדבים עולה ושלמים ובעוף אפילו פרידה אחת שעוף בא נדבת שניים". הלכה זו נדרשת בספרא דיבורא דנדבה פרשה ו ה"ח מייתור המילה "והקריב" וע"ש.


						406	שלמי עצרת (ויקרא כג, יט).


						407	דיבורא דנדבה פרק טז ה"ה וה"ז ושם: "תלמוד לומר 'הוא', היחיד מביא שלמים נדבה ואין הציבור מביא מנחה נדבה".


						408	[הערת עורכת הלשון: חלק זה עובד ופורסם כמאמר בידי מאיר שמחה הכהן פלדבלום ושרגא גולץ, "תורת כהנים, דיבורנא דנדבה, פרק ב ופרק ג: מדרש אחיד או לקט", סידרא כתב־עת לחקר ספרות התורה שבעל־פה (תשנ"ח), עמ' 37-25. הפניות למאמר זה יסומנו להלן בסוגריים מרובעות] 


						409	ראו למשל את הוויכוח בין רבי ישמעאל לבין רבי עקיבא. דיבורא דנדבה פרשה ב ה"ח; הוויכוח בין רבי עקיבא לבין רבי טרפון פרשה ד ה"ה. ראו גם כן את הוויכוח בין רבי עקיבא לבין רבי יוסי הגלילי, פרשת אמור ד ה"ב.


						410	למשל, המדרשים בשמם של רבי יהודה, רבי שמעון ורבי יוסי, דיבורא דנדבה, פרשה ב הלכות ד-ה.


						411	[בסוף המדרשים נמצא דמיון, אבל הם לקוחים כנראה ממקורות שונים.]


						412	מדרש זה מובא גם בצו פרשה ראו הלכה א, אלא שבויקרא פרשה ב הלכה א הוא דורש שגויים לא יסמכו, על כן הוא פותח בעיבוי "[...] מרובה מדת תנופה ממידת סמיכה וכו'" בצו פרשה י הלכה א הוא דורש שגויים לא מניפים על כן הוא פותח בעיבוי "[...] מידת סמיכה מרובה וכו'". כלומר, יש כאן עיבוד ולא העברה סתם.


						413	ספרא אמור פרשה ב ה"כ: "מנין לרבות את השלמים (פירוש: שמקבלים מן הגויים גם שלמים) תלמוד לומר נדריהם, מניין את התודה תלמוד לומר נדבותם, מניין לרבות את העופות והמנחות והיין והלבונה והעצים תלמוד לומר נדריהם לכל נדריהם נדבותם לכל נדבותם [...] דברי רבי עקיבא אמר לו רבי יוסי בגלילי אפילו אתה מרבה כל היום אין כאן אלא עולה בלבד".


						414	ראו שם, שם.


						415	רבי שמעון ורבי יוסי מובאים בשמם, רבי יהודה מובא בסתם. על ההלכה המובאת בסתם מעיד אביי, בבלי ר"ה לג ע"א, כי היא נאמרה ע"י רבי יהודה. בבלי ערובין צו ע"ב מעיד סתמא דגמרא על ההלכה הזאת "סתם ספרא מני רבי יהודה".


						416	המדרש בהלכה ג משוקע גם בפירוש המיוחס ליונתן בן עוזיאל על אתר, ושם "ולא מן מומריא פלחי אליליא". וראו גדליה אלון, מחקרים בתולדות ישראל, תל אביב תשל"ח2, כרך א, עמ' 116: "שמעון איש ירושלים רצה למנוע מהמלך אגריפס להביא קרבנות ולהכנס למקדש מפני שחשב אותו למשומד וכו'". וראו פינקלשטיין מבוא לספר תורת כהנים, עמ' 27, דוגמא ז.


						417	ספרא דיבורא דנדבה פרשה ב הלכה ד. ראינו כבר כי הלכות א-ג אינן דומות זו לזו, וכל אחת נלקחה מקובץ אחר. ההלכות ההן אינן משתמשות במונח "יכול... תלמוד לומר". ההלכה הזו כן משתמשת במונח הזה, ומכאן שאין לחברה להלכות הקודמות ויש להניח שהלכות אלו לקוחות מקובץ אחר [וממקורות שונים.] 


						418	שם הלכות ד-ה.


						419	שם ה"ד.


						420	שם, שם.


						421	[ה"ה].


						422	שם ה"ה.


						423	[שבהלכות ד-ה].


						424	פינקלשטיין בביאורו הארוך על הספרא כרך ד, תש"ן, עמ' 22 משער כי "ברייתא זו (פירוש: הברייתא בה"ד שנשנתה בשמו של רבי יהודה) היא בניגוד לדעתו של הלל שאמרו עליו שמעולם לא מעל אדם בעולתו, שהביא אותה חולין לפתח העזרה שהקדיש אותה שם מיד סמך עליה (בבלי פסחים סו ע"ב) ונראה שרבי יהודה שנה את משנת רבי אליעזר, שהיא בשיטת בית שמאי". ולא שוכנעתי. ראשית, מפני שגם הלל הקדיש תחילה את עולתו ורק אחר כך הקריבה, אלא שהוא עשה זאת סמוך לפתח העזרה על מנת שלא להיכשל. שנית, קשה מאוד להניח שגם רבי שמעון וגם רבי יוסי המשלימים את דברי רבי יהודה, דוחים אף הם את מסורת הלל ונוטים אחרי מסורת [בית] שמאי.


						425	תוספת זו היא על משקל "באשתו אמרו קל וחומר באשת חברו" (משנת אבות א, ה). כלומר ממדרש רבי שמעון לומדים שאין להזכיר שם שמיים לבטלה.


						426	ראו גיטין סז ע"א ושם: "שתוק בני שתוק [...] ר' יוסי, אילמלי ראיתו נמוקו עמו". ואומנם, שתי ההלכות המובאות בשם רבי יוסי, האחת בהלכה ב והשנייה בהלכה ד מובאות, כשנימוקן עימן.


						427	מדרש זה הוא על משקל המדרש בהלכה ד: "אדם כי יקריב מכם יכול גזרה תלמוד לומר כי יקריב אינה אלא רשות".


						428	בבלי בבא בתרא קח רע"א. ראו גם בבלי יבמות סוף עב וש"נ. ואף זאת מסימני מדרש מאוחר.


						429	וכך אמר רבי טרפון לרבי עקיבא: "אני הוא ששמעתי ולא היה לי לפרש. ואתה דורש ומסכים (פירוש: מכוון לשמועה). הא כל הפורש ממך כפורש מן החיים". (דיבורא דנדבה פרשה ד ה"ה).


						430	שם שם ה"ח.


						431	יש לשים לב כי המשוואה הזאת דחויה מעיקרה. שהרי השור והחמור אנוסים מתחילתם ועד סופם. ואילו ברובע ובנרבע יש גם צד של רצון, וקיים החשש שינצלו כל הזדמנות על מנת להמשיך ולסטות.


						432	מדרש זה מובא כלשונו בבבלי תמורה כח ע"א. אבל בבבלי בבא קמא מ ע"ב, בכורות מא ע"א ונידה מא ע"א מובא תורף המדרש בלבד: "מן הבהמה להוציא את הרובע ואת הנרבע, מן הבקר להוציא את הנעבד מן הצאן להוציא את המוקצה ומן הצאן להוציא את הנוגח".


						433	לפי עדותו של רבי יוחנן בבבלי שבועות כו ע"א שני התנאים המוזכרים הם מאבות שתי השיטות: "אמר רבי יוחנן רבי ישמעאל ששימש את רבי נחוניה הקנה שהיה דורש את כל התורה כולה בכלל ובפרט איהו נמי דריש בכלל ופרט (פירוש: באחת המידות). רבי עקיבא ששימש את נחום איש גמזו שהיה דורש את כל התורה כולה בריבה ומעט איהו נמי דריש ריבה ומיעט".


						434	בבבלי תמורה כח ע"א הגרסה [על פי רש"י] היא: "אמר רבי שמעון אני אדיננו". ומעיר א"ה ווייס בפירושו על הספרא: "והגירסא הנכונה רבי ישמעאל שהרי ר' עקיבא בר פלוגתיה, ולא רבי שמעון". בתמורה שם ישנם עוד חילופי גרסאות, ועוד זקוקים אנו למודעי שיסביר כיצד נוצרו חילופי גרסאות אלה.


						435	בתמורה שם ליתא מאמר רבי עקיבא, והברייתא מסיימת: "תלמוד לומר מן הבהמה להוציא את הרובע ואת הנרבע". על שאלת הגמרא: "והא אתיא מדינא" באים דברי רב אשי "משום דאיכא למימר מעיקרא דדינא פירכא", ומביא את דברי רבי עקיבא בסתם כדי להסביר במה הפירכא.


						436	ראו בהערה קודמת הסבר הסתמא מגלה טפח משיקולי עורך הספרא.


						437	ראו א"ה הירש וייס, במבוא לספרא, הוצאת שלאסברג, ווין, 1862, ראש עמ' VII. וזה לשונו שם: "כבר הרב בעל דרכי המשנה הצדיק עלינו את הדין והחליט שאף אם סתם ספרא רבי יהודה השקלא וטריא ד"או אינו" (פירוש: העיבויים) לא יצאה מפי רבי יהודה אלא מהבאים אחריו מפני שרבי יהודה לא הלך בדרך משא ומתן כזה במדרשיו וכו'" ואף שוייס שם מטיל ספק בקביעת מסמרות על פי החלטת רבי זכריה פרנקל, הרי שלגבי השקלא וטריא שבהלכות ז-ח הוא צדק, ובוודאי שרי"ש ור"ע רבותיו של רבי יהודה לא הלכו בדרך של מו"מ, שמעיקרא דדינא פירכא.


						438	הוא הדין בדיבורים האחרים, אלא שעכשיו אנו דנים בדיבורא דנדבה.


						439	די להתבונן במדרשים הנקובים בשם של הפסוק שבו אנו דנים: דברי רבי יוסי ורבי שמעון, פרשה ב הלכה ב; מדרשי רבי יהודה, רבי יוסי ורבי שמעון, שם הלכות ד-ה; דברי רבי שמעון שם הי"א. ובכולן בולטים הפשטות והקיצור.


						440	רבי ישמעאל משתמש במוטיב של עד אחד לעומת שני עדים, כדי להוכיח מן הדין כי הרובע והנרבע פסולים להקרבה גם בעד אחד. הוספת גורם שלישי, שור וחמור, מאפשרת לתנא קמא להשתמש במוטיבים של רבי ישמעאל, כדי להראות שמן הדין אפשר להתיר את הרובע ואת הנרבע בהעדת עד אחד, ועל מנת לאסור אותם דווקא כן נזקקים למדרש הלכה.


						441	ראו לעיל הערה 22.


						442	ראו לעיל הערה 25.


						443	ראו השקלא וטריא בתמורה כח ע"א ודברי רבי אשי שם.


						444	דרך לימוד שכזו אינה נדירה בספרא. ראו למשל ספרא בהר פרשה א הלכות ד ו־ה: "אין לי אלא לזרע ולזמיר לחריש ולעידור לניכוש ולכיסוח ולביקוע מניין תלמוד לומר 'שדך לא וכרמך לא' כל מלאכה שבשדך ובכרמך ומנין שאין מזבלים ואין מפרקים ואין מעשנים בעלים ואין מאבקים תלמוד לומר 'שדך לא' ומניין שאין מקרסמים ואין מפסלים באילנות תלמוד לומר 'שדך לא וכרמך לא'". בויקרא כה, ד כתוב: "ובשנה השביעית שבת לה' שדך לא תזרע וכרמך לא תזמור". לפי המידה של שני הכתובים הבאים כאחד היה אפילו מקום לומר כי הכתוב פירט שתי מלאכות לומר לך שרק אלו אסורות בשביעית. המדרש מוציא את המילים "שדך לא וכרמך לא" מהקשרן ודורש אותן על מנת לאסור מלאכות ממינים שונים. לעומת זאת, דומה יותר המדרש "'מן הבהמה' ולא כל הבהמה", לפשוטו של מקרא, ויש יותר מקום לדרוש שההדגשה "מן הבהמה" אוסרת את כל החריגים מבלי להזדקק למיעוטים נוספים.


						445	בבלי בבא קמא מ ע"ב; בכורות מא ע"א; נידה מא ע"א.


						446	דיבורא דנדבה, פרשה ב ה"ח.


						447	בבבא קמא מ ע"ב מובא מדרש זה בציון: מיתיבי; בבכורות מא ע"א בציון "תנו רבנן"; בנידה מא ע"א ללא ציון; בזבחים פה ע"ב בציון "מי אמר". 


						448	דיבורא דנדבה פרשה ב ה"ח.


						449	ראו שמא יהודה פרידמן במבואו, פרק האשה רבה, ירושלים תשל"ח, עמ' 32-31 וכן הערות 88, 89 ושם: "אם יש ספק בתיחומה של מימרא יש להעמיסה על מועט". סיכום דעת החוקרים במבואו והנחותיו בבדיקת ספרות התנאים והאמוראים יכולים לשמש נר לרגלינו בשעה שאנו ניגשים לבדוק את העריכה שבספרא. ואם כן אפשר להניח שגם בספרא הצריכותא בנעבד היא תוספת שלא נאמרה על ידי ר' שמעון.


						450	ראו ש"י פרידמן שם, שם: "שינויי גירסאות הם סימן שבפנינו תוספת מאוחרת". ראו גם הערות 84-81 שם.


						451	ברכות ס ע"א וש"נ.


						452	שבועות כו ע"א וע"ש.


						453	באפשרות של סוג ספרות פיקטיבי דן אברהם וייס בהרחבה בספרו לחקר התלמוד ניו־יורק תשט"ו, עמ' 18-32 ו־107-54 וע"ש; אלא שהוא דן בממרות אמוראים כשלעצמן ואילו כאן אנו דנים בחומר אמוראי, שנכנס אל תוך הספרא.


						454	דיבורא דנדבה פרשה ב הלכה יא.


						455	בבא קמא מ ע"ב; תמורה כה ע"ב.


						456	רבי ירמיה, דור שלישי לאמוראי ארץ ישראל, ראה אפוא במדרש הזה הלכה פסוקה.


						457	בבא קמא מ ע"ב, בכורות מא ע"א ונידה מא ע"א.


						458	דוגמאות לכך שבספרא ממעטים ממיעוט אחד הרבה פריטים אנו מוצאים למכביר ואסתפק בשתי דוגמאות קצרות: א. צו סוף פרק ט: "לא יהיה פרט לטבול יום ולמחוסר כיפורים ולאונן". ב. שם סוף פרק יד: "ההוא לא אנוס ולא שוגג ולא מוטעה וכו'".


						459	בבא קמא מ ע"ב ותמורה כח ע"א.


						460	ראו לעיל ראש פרק "העדר שיטה אחידה". 


						461	המדרש על "מן הבקר" מובא בספרא דיבורא דנדבה פרשה ב הלכה י. בפרשה ג ה"ז מובא עוד פעם תורפו של המדרש הזה, בציון "זה שאמרנו". ועיינו היטב במקבילה שבבלי מנחות ה ע"ב, ו ע"א ושם השקלא וטריא היא הרבה יותר ארוכה, והיא מסיימת בשאלה "וטרפה מהכא נפקא מהתם נפקא [...]" ובתשובה "צריכי וכו'". ומשמע מסוגיית הגמרא שם, שעיקר המדרש הוא "ממשקה ישראל" (יחזקאל מה, טו) ויש צריכות גם במדרש "מן הבקר" (ויקרא א, ג).
	משמות האמוראים הנוטלים חלק בדיון שבבבלי מן הלשון "ואלא פריך הכי [...]" ומן הצריכותא שהסתמא מביאה בסוף הדיון, משמע שהמדרש הזה עוצב סופית זמן ניכר אחרי רב אשי ורבינא, שעליהם מעידים בבבלי בבא מציעא (פה ע"א) "רבינא ורב אשי סוף הוראה". בספרא מובא רק חלק מהשקלא וטריא, אותו החלק הדן במדרש "מן הבקר" בלבד, ואף זאת שלא במקומו.


						462	הר"ש משנץ ורבנו הלל מפרשים אותו כמדרש המדייק שעולת בקר באה נדבת ציבור. דהיינו, פירוש שווה למדרשים הקודמים שעל המלה הזאת. אלא שהוא עושה זאת בדרך לימוד שונה.
	בעל קרבן אהרון מביא שני פירושים: א. "מהמינים אשר היחיד מביא והם [...] מן הבקר ומן הצאן [...] ולא בא הכתוב ללמדנו שיביא הציבור עולת נדבה". ב. מן הכשרים אשר אמרנו שיביא היחיד ולא מן הפסולים". לפי שני פירושיו צורף לשני המדרשים הקודמים, מדרש המדייק דין אחר.
	רבי מאיר שמחה הכהן בספרו "משך חכמה" מפרש: "כשם שהיחיד מביא בין מן הארץ בין מחוץ לארץ כך גם הציבור". גם לדידו צורף הנה מדרש המדייק דין אחר. וישנם עוד פירושים אחרים.
	פרופ' פלדבלום העיר, כי פשט המדרש נוטה להיות כפירושים של הר"ש משנץ ורבנו הלל והציון "מלמד" מובלע בו. המדרש רוצה לומר, כי כשם שהתחלת הפסוק "אדם כי יקריב" מורה על קורבן יחיד כך סופו "קרבנכם" מורה על קורבן ציבור.


						463	אלבק, מבוא לתלמודים, עמ' 94. 


						464	פסוק זה מובא פעמיים: א. בעל הבור ישלם והמת יהיה לו (שמות כא, לד); ב. ישלם שור תחת השור והמת יהיה לו (שם שם, לו).


						465	ועדיין לא נחה דעתם, שכן שם כט ע"א ממשיך רב פפא לפקפק בחוסן מדרשו של רבא וע"ש.


						466	ראו הלכות ז-ח לעיל.


						467	יש לשים לב כי בתשובה משתמשים בפסוק מתהלים. לימוד זה הוא "כהררין התלויין בשערה דברי תורה מדברי קבלה לא ילפינן" (בבלי חגיגה י ע"ב).


						468	ספרא דבי רב, הוצאת ספרא ירושלים תשי"ט, מעמ' י.


						469	ראו הוריות ז סוף ע"ב ושם: "'ואם נפש אחת' אחד יחיד אחד נשיא ואחד משיח כלם בכלל 'נפש אחת' הן".


						470	למטבע הלשון "הלא דין הוא" ישנן שתי משמעויות שונות. משמעותה בהלכה א היא: לשם מה נזקקים למדרש, הרי אפשר להגיע למסקנה הזאת באחת המידות שהתורה נדרשת בהן — מידת הקל וחומר.


						471	ויקרא ב.


						472	מנחת חביתין. מחציתה בבקר ומחציתה בערב (ויקרא ב, יב-טז).


						473	קורבן עולה ויורד (ויקרא ה, יא).


						474	בדין כהן משיח בטומאת מקדש וקדשיו ישנן בבבלי כמה שיטות (הוריות ח ב-ט ע"א וע"ב).


						475	במנחות סוף פרק יב (קד ע"ב) מביאים ברייתא בשם רבי, שבה הוא לומד מן המילה 'ונפש' שקורבן מנחה אינו בא בשותפות.


						476	פירוש המטבע "הלא דין הוא" בהלכה ב הוא דרך הלימוד של הסקת מסקנות הלכתיות במידת 'הדין', שהיא דרך שיכולה להביא להוראה שגויה, ועל כן נזקקים למדרש הלכה שינווט אותנו להוראה נכונה על פי ההלכה. כאמור לעיל, בהלכה א יש למושג הזה משמעות אחרת.


						477	עפ"י ויקרא פב.


						478	עפ"י שמות כט, מ; במדבר כח, א-ב.


						479	הוריות פ"ב מ"ה. דיבורא דחובה פרשה ד הלכה יא.


						480	ההלכה הקודמת פרשה ח ה"א.


						481	בספרא דורשים "תלמוד לומר 'ונפש' היחיד מביא מנחת נדבה ואין הציבור מביא מנחת נדבה", למרות שבתורה מציינת המילה "נפש" גם את הרבים, כבפסוק "כל הנפש לבית יעקב הבאה מצרימה שבעים (בראשית מו, כז). כנראה שלפי שיטת המדרש הזה יש להבחין בין "ונפש" המציינת את היחיד לבין "כל הנפש" המציינת את הרבים. מדרש זה משתמש במטבע "הלא דין הוא" גם כדי לרבות כהן משיח שיביא מנחת נדבה, גם כדי למעט את הציבור שאינו מביא מנחה נדבה. שני המדרשים מכשירים את הרעיון שהמדרש הזה הוא אסמכתא בעלמא ונקבע אחרי שההלכה הזאת עוצבה מכבר כהלכה פסוקה. וראו את הדיון בניתוח הטקסט בהמשך.


						482	ראו דיבורא דנדבה פרשה ב ה"ד וכאן הוא חוזר על עצמו. ראו גם פינקלשטיין בביאורו הארוך בעמ' 22 על שורה 29 הסבור כי מדרש זה רבי עקיבא הוא.


						483	וייס — קרבן.


						484	מנחת נסכים, במדבר טו, ד ו־ט.


						485	ע"פ ויקרא ב, א.


						486	קורבן עולה ויורד אם ידו אינה משגת (ויקרא ה, יא-יג).


						487	בדיבורא דנדבה פרק י ה"ט מסיקים את ההלכה הזו בלימוד מן הדין ושם "טעונה קמיצה וטעונה לבנה מה קמיצה מלוא קומץ אף לבונה מלוא קומץ". כאן הוא מביא את ההלכה הזאת כציטטה, כמובאה הלכתית: "מכמה לא יפחות מקומץ". סביר להניח שזהו העתק מן המשנה שקלים פ"ו מ"ח. ואפשר כי במדרש הזה ההנחה היא כי שיעורים הם הלכה למשה מסיני ולא נזקקים למדרש הלכה. ראו דברי רבי שמעון במנחות פ"ה מ"ה, ודברי רבי חייא בר אשי והדיון בגמרא שם. 


						488	המדרש מדייק בלשונו. כשהוא מציין שהיין הוא חלק מן המנחה הוא משתמש בלשון "אינו בא חובה בפני עצמו". כשהוא מציין בה"ז שלמרות זאת הוא חלק עצמאי במנחה הוא משתמש במונח "שהוא קרב חובתו בפני עצמו".


						489	שלושה לוגין הם השעור הקטן ביותר ליין הבא במנחת נסכים. המקריב כבש מביא רבע ההין יין שהוא שלושה לוגין (במדבר טו, ד).


						490	בבבלי מנחות קז ע"א מובא מדרש זה בשם רבי ושם: "אמר ליה רב הונא בריה דרב נתן לרב פפא ומי מצית אמרת הכי והתניא 'קרבן' מלמד שמתנדבין שמן וכמה שלושת לוגין מאן שמעת ליה דאמר שלושת לוגין רבי וקא מייתי לה מ'קרבן' א"ל אי תניא תניא". במשנתנו מנחות פרק יב מ"ה נמצאת הלכה זו במחלוקת רבי עקיבא ורבי טרפון והיא מקבילה מילה במילה לספרא כאן. אבל שם פי"ג מ"ד ומ"ה מכריעים סתמא דמתניתין ורבי כאחד שמנדבים שמן ושם "הרי עלי שמן לא יפחות מלוג רבי אומר שלושה לוגין". וכנראה שגם בספרא כאן צ"ל: "דברי רבי". ובספרא נמסרו שתי נוסחאות זו על יד זו וייחסו הכול לרבי טרפון. ראו גם זבחים צא ראש ע"ב ושם: "אמר שמואל לדברי רבי טרפון המתנדב שמן קומצו ושייריו נאכלין. מאי טעמא? אמר קרא 'קרבן מנחה'". שמואל מכריע כרבי טרפון אבל לא מטעמו אלא ממדרש "קרבן" כדברי רבי בברייתא. ויתכן כי שתי הנוסחאות יוחסו בספרא לרבי טרפון בהשפעת דברי שמואל המובאים בזבחים.


						491	בבבלי מנחות קז ע"א מובאת מקבילה לברייתא הזאת בתוספת "וכן הוא אומר 'והגורלות הפלנו על קרבן העצים' (נחמיה י, לה) רבי אומר עצים קרבן הם [...]". ואפשר שכל ה"ז החל מ"אמר רבי טרפון" היא העתק משנתנו מנחות יב מ"ה ויג מ"ג וע"ש.


						492	מקבילה לדברי רבי יוסי כאן מובאת בבבלי מנחות נ ע"א בציון תניא ושיערנו בגוף העיון ראש פרק "דיבורא דנדבה פרשה ח ה"ח", כי בספרא מובא נוסח אקלקטי של הברייתא ההיא, וכי הכוונה כאן לרבי יוסי בר אבין תלמידו המובהק של רבי יוחנן וע"ש.


						493	זוהי המשמעות של הבית השני אם מתייחסים למילים הכתובות, ואיננו מוצאים מקלט בהסבר של לאו דווקא — וראו שיטת הראב"ד להלן.


						494	כך מפרש גם המאירי את הסוגייה בהוריות הלכה למעשה. ואלו הם דבריו: "שמיעת הקול וביטוי שפתיים וטומאת מקדש וקדשיו, יחיד ונשיא וכהן משיח כולם חייבים בהם [...] והמלך והכהן מביאים קרבן הנאמר בהם בעשירות. וזה שאמר אחר כן לדעת רבי שמעון: 'אלא שאין כהן חייב על טומאת מקדש וקדשיו', אין הלכה כן. אלא שאף הוא חייב בה [...] ומביא הדיוט כפי השגתו, ומלך וכהן בעשירות". בית הבחירה מהדורת אברהם סופר, הוריות סוף פ"ה, עמ' 268. זוהי כנראה גם דעתו של הרמב"ם בפירוש המשניות ובפסקיו, ונדון בזה בהמשך.


						495	הברייתא בציון "תניא" מובאת גם בתוספתא (צוקרמנדל, הוריות פ"א ה"י). הנוסח בבבלי הוא קשה, שהרי "קשיין אהדדי" ועפ"י תירוץ רב הונא המשמעות משיח פטור דין היא, שלא מקבלים ממנו מנחה ומחייבים אותו בקרבן עשיר, ואם כן הוא אינו עני וחייב. הנוסח בתוספתא קשה אף הוא ודורש תיקון, ולא כאן המקום להאריך.


						496	כך בדפוסים וברוב הנוסחאות, ואם כן הכוונה היא לרב הונא חברו של רב פפא. אבל בכ"י פריז הנוסח הוא "רב הונא בר חיננא". ולפי הנוסח היחיד הזה הכוונה היא לרב הונא שחי בדורם של אביי ורבא. בין כך ובין כך מדובר באמורא ולא מן הראשונים.


						497	בירושלמי לא מתייחסים לנשיא, וכן מובא בשמו של רבי יוחנן פסוק מפרשת מצורע, והפסוק שם אינו דן בטומאת מקדש וקדשיו. אבל במקבילה שבבבלי מתייחס רבי ירמיה גם לנשיא וגם למשיח. ומביא את הפסוקים מויקרא ה, פסוקים הדנים בטומאת מקדש וקדשיו.


						498	הנוסח בפירוש הראב"ד על הספרא הוא: "מי שחטאו שווה לקהל".


						499	כך הוא הנוסח בפירוש הראב"ד על אתר וייתכן שהמילה "חביתין" היא פירוש.


						500	בדיון על השיטות השונות בהוריות פ"ב, הבאנו את מ"ז שבפרק ואת הערת הירושלמי על המשנה ההיא בלשון "כיני מתניתא" וע"ש. אבל בנוסח המשניות שבבבלי נותר הנוסח "אלא שאין כהן גדול משיח חייב בטומאת מקדש וקדשיו דברי רבי שמעון". לפי הנוסח הזה אין הכרח לומר שרבי שמעון חולק על תנא קמא. אפשר שגם הרישא נאמרה על ידי רבי שמעון. ואולי זוהי גם דעת הראב"ד בפירוש הספרא ובהשגותיו על הרמב"ם.


						501	עיינו בפירוש המשניות הרמב"ם, מהדורת קאפח, הוריות פ"ב, הערה 38. וברור כי הרמב"ם התלבט בפירוש מ"ז שם, ובמהדורה בתרא הוא הפריד בין דברי תנא קמא במשנה, המחייב את הנשיא ואת המשיח בקורבן עולה ויורד בדומה ליחיד, ובין רבי שמעון הפוטרו בטומאת מקדש וקדשיו; ופסק כתנא קמא.


						502	דברי המאירי לעיל.


						503	ואולי נוספו המילים "דברי רבי טרפון" ברישא, בשיטת מדרש ההלכה שהיא שיטתם של רבי וחכמים במשנתנו (מנחות פי"ג) בהשפעת משנתנו בזבחים סוף פי"ב. שם אומר רבי שמעון, תלמידו של רבי עקיבא, "שאין מתנדבין שמן". ושם הוסיפו במשנה "רבי טרפון אומר: מתנדבין שמן". ובהשפעת דברי שמואל בבבלי (זבחים צא ע"ב) "לדברי רבי טרפון המתנדב שמן קומצו" ובגין התוספת המוזכרת נוסף בספרא פרשה ח ה"ז הוויכוח בין רבי טרפון לבין רבי עקיבא כלשונו במנחות פי"ב מ"ה. ולא שמו לב שלפי הרישא נלמד שמנדבין שמן ממדרש הלכה, ממילת "קרבן" וזוהי שיטת רבי וחכמים, ולפי הסיפא לומד רבי טרפון את ההלכה הזאת במידת הדין, בשיטת "מה מצינו".


						504	ראו ח' אלבק "מבוא לתלמודים" ראש פרק: "דרכיהם של מדרשי הלכה" עמ' 85 ושם: "[...] והמדרש חוזר על פירושו כל אימת שהדבר הטעון פירוש מופיע בטקסט שלפניו. ואם יוצא מזה שהלכה אחת אפשר ללמדה מכמה מקראות הרי זו ראייה חותכת לאמיתותה של אותה ההלכה הואיל ואפשר להוכיחה ממקראות הרבה וכו'". ומכאן שגם החזרה הזו יכולה להתפרש כהוכחה בעלמא לאמיתותה של ההלכה ולא יותר.


						505	בהסברו של רב אשי בתמורה כח ע"ב דנתי בפרק "ספרא דיבורא דנדבה פרשה ב ופרק ג": הלכות ד, ח חלק ב. ובשינויי הגרסאות שבין תמורה כח למקבילות בספר שבידינו בסוף הפרק וע"ש.


						506	ספרא, תשי"ט, עמ' יא-יב.


						507	בספרא כאן מדייקים את ההלכה מן המילה "מנחה", וכן בצו פרשה ג ה"ה "'מנחה' הרי היא ככל המנחות ללבונה". בצו פרשה ב ה"א לומדים את הדבר מן המילים "תורת המנחה", והיא היא. ובספרא רגילים לחזור על המדרש כל פעם שנתקלים באותה מילה. ראו אלבק במבואו לתלמודים, הוצאת דביר, עמ' 85-84 ראש פרק "דרכיהם של מדרשי הלכה". בסוטה פ"ב מ"א מובאת הלכה זו בלשון המשנה: "כל המנחות באות מן החיטין וכו'" וע"ש. 


						508	שמות כט, ב ושם נאמר "סלת חיטים תעשה אותם" והיא שיטת רבי אליעזר בן הורקנוס במדרש הכתובים. ראו דיבורא דנדבה פרשה יג ה"ד ושם: "אמר רבי אליעזר נאמר כאן 'אביב' ונאמר 'אביב' במצרים, מה 'אביב' אמור במצרים שעורין אף כאן שעורין".


						509	מדרש זה חוזר על עצמו בדיבורא דנדבה פרשה י ה"ד, בדיבורא דחובה פי"ט ה"ה, ובצו פרשה ג ה"ה.


						510	זהו כנראה מדרש קדום, וחלוקים בפירושו רבי יהודה ורבי שמעון. המחלוקת מובאת בה"ב והיא מובאה ממשנתנו מנחות יג מ"א.


						511	שתי הלחם בעצרת — דיבורא דנדבה פרשה יג ה"ד.


						512	במנחות פי"ג מ"א סבור רבי יהודה, שאם אמר "הרי עלי מנחה, יביא מנחת סלת". תנא קמא סבור שם: "יביא איזו שירצה". כך או כך תהיה מנחתו מנחה מן החיטה. ההלכה בספרא נאמרה אפוא אליבא דשניהם.


						513	בספרא כאן מובאים דברי ת"ק בסתם. בתוספתא מנחות יב ה"ה וה"ו, צוקרמנדל, עמ' 531, מובאים דברי ת"ק בשם רבי יהודה. הרושם הראשון הוא שסתם ספרא זה רבי יהודה. ולפי חזקיה בנזיר ט ע"ב (טרם שחזר בו) נותנים רבי יהודה ורבי שמעון במחלוקת שלהם ביטוי למחלוקת יותר קדומה, מחלוקת בין בית שמאי לבין בית הלל. אלא שה"ב בספרא כאן היא מקבילה מדויקת לנאמר במשנתנו מנחות פי"ב מ"ג. הלשון בהלכה זו היא לשון משנה. לפי מהלך הסוגייה דעתו של רבי שמעון אינה משתלבת בסוגייה. מטבע הלשון "האי" בעל צליל ארמי, ועל כן סביר להניח כי הלכה זו הועברה ממשנתנו שם.


						514	בדיבורא דנדבה פ"ח ה"א מדייקים מיתרון המילה "והקריב" (ויקרא א, יד), שכל הקורבנות באים גם בשותפות. ושם בה"ב לומד רבי את הלכה זו מן המילים "אשר יקריב קרבנו לכל נדריהם ולכל נדבותם אשר יקריבו לה' לעולה", בלשון רבים (ויקרא כב, יב). ומוסיף "[...] אלא שסילק הכתוב את המנחה". ובבבלי מנחות קד ע"ב הגרסה היא "לא סילק הכתוב אלא מנחה שנאמר בה 'נפש'" (ויקרא ב, א).


						515	מנחות יב מ"ה ושם: "אין שנים מתנדבין עשרון אחד אבל מתנדבין עולה ושלמים ועוף אפילו פרידה אחת".


						516	דיבורא דנדבה פ"ג ה"ד "'קרבנכם' (ויקרא א, ב) מלמד שהיא באה כנדבת ציבור".


						517	דיבורא דנדבה פרשה ו ה"ו: "קרבנו (ויקרא א, יד) היחיד מביא עוף ואין הציבור מביא עוף".


						518	הספרא כאן אינו עקיב בדרשתו שהרי בעוף הוא דורש "קרבנו [...] ואין הציבור מביא עוף". 


						519	כל ההלכה הזו נמסרה בלשון המשנה. ההלכה "אבל מתנדבין עולה ושלמים ועוף אפילו פרידה אחת" נמסרה בנוסח הזה במנחות יב מ"ה. ובספרא אמור פרשה ד ה"ו דורשים "'ואיש' היחיד מביא שלמי נדבה ואין הציבור מביא שלמי נדבה".


						520	המדרש שאין ריבוי אחר ריבוי אלא למעט מובא בשמם של חכמים שונים. בדיבורא דנדבה פרשה י ה"ו הוא מובא בשמו של רבי אליעזר בן יעקב; בצו פרק יא ה"ד ובבבלי מנחות פט ע"א, הוא נמסר בשמו של רבי עקיבא; בספרי (פינקלשטיין פסקה כד, עמ' 155) הוא מובא בשמו של רבי ישמעאל ורבי עקיבא חולק עליו שם; בספרא כאן ובמכילתא דרשב"י (כ"א ו, עמ' 163) הוא מובא בסתם; בבבלי פסחים (כג ע"א) מפרש סתמא דגמרא את דברי רבי יהודה בעניין עורלה על פי הכלל הזה, ובבבלי בבא קמא (מה ע"ב) מפרשים את דברי רבי יהודה בחייב ובמועד על פי הכלל הזה.


						521	אלבק בספרו — Untersuchungen über die Halakhischen Midraschim דפוס ברלין 1927, עמ' 8 — סבור כי הציון "דבר אחר" מצביע על מקור מדרשי ממשפחה אחרת. כאן אפשר לפרש כי ב"דבר אחר" מציין המדרש סברה לעומת קבלה.


						522	במשנתנו מנחות יג מ"ג נאמר: "הרי עלי לבונה לא יפחת מקמץ". ויתכן שה"ט כאן היא המקור להלכה שבמשנתנו.


						523	במשנתנו מנחות פ"א מ"ג נאמר "[...] חסר לבינתה פסולה". על ההלכה הזאת מובא בבבלי (מנחות יא ע"ב): "אמר רבי יצחק בר יוסף אמר רבי יוחנן, ג מחלוקות בדבר רבי מאיר סבר קומץ בתחילה וקומץ בסוף, רבי יהודה סבר קומץ בתחילה ושני קרטין בסוף ורבי שמעון סבר קומץ בתחילה וקורט אחד בסוף". כלומר, על פי עדותו של רבי יצחק בר יוסף, רבי שמעון הוא המקל ביותר מבין שלושת התנאים המוזכרים, בפירוש המשנה הראשונה. אבל בתוספתא (מנחות פ"א ה"ז, צוקרמנדל, עמ' 513) נאמר: "מועט לבונתה אפילו שני קרטין כשרה, דברי רבי יהודה. רבי שמעון אומר הקומץ והלבונה שחיסר אפילו כלשהו פסולה". כלומר, לפי התוספתא רבי שמעון כשיטת רבי מאיר בבבלי. מן התוספתא ומן הספרא לא ברור אם המחלוקת בפירוש המשנה הראשונה היא בלבונה הבאה עם המנחה בלבד או אפילו בלבונה שמנדבים אותה בפני עצמה. על הנקודה השנייה חלוקים האמוראים, רבי יצחק בר יוסף בשם רבי יוחנן ורבי יצחק נפחא מחד גיסא, ורבי אמי מאידך גיסא, "[...] חד אמר מחלוקת בלבונה הבאה עם המנחה אבל בלבונה הבאה בפני עצמה דברי הכל קומץ בתחילה וקומץ בסוף וחד אמר כמחלוקת בזו כך מחלוקת בזו" (מנחות יא ע"ב).


						524	זוהי הפעם היחידה שבעל המדרש משתמש בפרק זה בציון "מלמד". הרושם הוא שזהו מדרש ממקור אחר.


						525	מדרש זה מובא בתוספתא מנחות פ"א ה"ב צוקרמנדל, עמ' 512, כהלכה פסוקה. בבבלי הוא מובא בכמה מקומות על ידי סתמא דגמרא, בנוסח שהוא קרוב לנוסח שבספרא. בפסחים לו ע"א כקושיה על מאמר "רבי זירא אמר רבה בר ירמיה אמר שמואל חיטין של מנחות אין לותתין אותה לישה בזריזין איתא לתיתה ליתא בזריזין"; על מאמר זה שואלים בבבלי שם: "ולישה מי איתא בזריזין והכתיב 'ויצק עליה שמן וגומר והביאה אל הכהן' מקמיצה ואילך מצות כהונה לימד על יציקה ובלילה שכשירה בכל אדם", במנחות ט ע"א כהסבר למחלוקת ריש לקיש ורבי יוחנן בעניין בלילה מחוץ לחומת העזרה. הסתמא מסביר שם את עקרון המחלוקת שביניהם ושם: "'ויצק עליה שמן ונתן עליה לבונה' והדר "והביאה אל בני אהרן הכהנים וקמץ 'מקמיצה' ואילך מצות כהונה לימד על יציקה ובלילה שכשרין בזר". ריש לקיש סבור "מדכהונה לא בעיא פנים נמי לא בעיא" ורבי יוחנן סבור "נהי דכהונה לא בעיא פנים מיהת בעיא". במנחות יח ע"ב כתירוץ רב נחמן על שאלת סתמא. ושם: "ומתניתין דלא כרבי שמעון [...] אמר רב נחמן לא קשיא כאן במנחת כהנים כאן במנחת ישראל מנחת ישראל דבת קמיצה היא מקמיצה ואילך מצות כהונה לימד על יציקה ובלילה שכשירה בזר [...]". 
	ונראה כי העובדה שהלכה זו מובאת בתוספתא כהלכה פסוקה מוכיחה שמדובר במדרש קדום. את חסרון הציון והתניא, בסתמא דגמרא, אפשר להסביר בכך שהסתמא רואה בפירוש הזה, פירוש פשוט של המקרא, ועל כן הוא מסתפק בציון "והכתיב".


						526	ראו משנתנו מנחות פי"ב מ"ד; תוספתא מנחות פי"ב ה"ז.


						527	משלי יד, כב; ראו ספרא צו פ"י ה"ב; ראו גם מה שכתבנו להלן בהסבר ההלכה זו.


						528	ראו בבלי מנחות ט ע"א וכן שם יח ע"ב; ראו גם מה שכתבנו להלן על המדרש הזה שבספרא "בספרא חילקו את המדרש האחד לשנים ואף הוסיפו לחלק השני עיבוי ארוך".


						529	ויקרא א, יא.


						530	ראו זבחים פ"א מ"א ובבבלי שם לב ע"א, וכן מה שכתבנו להלן הנוסח שבספרא מבאר סוגיה קשה בבבלי. ראו גם יומא כז ע"א, וכן מה שכתבנו להלן ראש פרק "האם ידע הבבלי את הספרא שבידינו". 


						531	ויקרא א, טו.


						532	שנעשית בראש המזבח דיבורא דנדבה פרשה ז ה"ד.


						533	ההלכה מובאת במשנתנו מנחות פ"א מ"ב ובתוספתא שם פרק ה הכ"א, צוקרמנדל, עמ' 519. הרושם הוא שהמדרש כאן הוא אסמכתא בעלמא.


						534	בכ"י ותיקן הנוסח הוא "הולכה לך לדרך זו". הדבר חשוב בבדיקת הטרימינולוגיה.


						535	הלכה זו מובאת במשנתנו מנחות פ"ט מ"ג. ושם: "אפילו מנחה של ששים עשרון נותן לה ששים לוג וכו'". כדבר תנא קמא ולא כדברי רבי אליעזר בן יעקב האומר שם "אין לה אלא לוגה".


						536	הלבונה והקמיצה מוקטרים על המזבח. השמן נכלל עם המנחה ורק חלק זעיר ממנו מוקטר על המזבח.


						537	כשיטת רבי יהודה בדיבורא דנדבה פ"י ה"ט.


						538	נראה שזהו פשוטו של מקרא: "וקמץ משם מלא קמצו מסלתה ומשמנה" (ויקרא ב, ב), והספרא מביא את המילה הראשונה בלבד; הראב"ד על אתר פירש אחרת וע"ש.


						539	דברי תנא קמא נראים כפירוש הפשוט של המקרא. ובמשנתנו זבחים פ"ו מ"א נאמר: "המנחות היו נקמצות בכל מקום בעזרה".


						540	המדרש כלשונו בספרא מובא בזבחים פ"ו מ"א ובמנחות ח ע"ב בציון "מתיב רבי ירמיה", במנחות ו ע"ב מביא סתמא דגמרא את מדרש בן בתירה בלבד, בלי כל ציון. דברי תנא קמא ודברי בן בתירה מובאים בלשון המשנה במנחות פ"א מ"ב ושם: "קמץ בשמאל פסל בן בתירה אומר יחזיר ויחזור ויקמוץ בימין". לפי המשנה חולק בן בתירה על דברי תנא קמא. וראו בבלי מנחות ו ע"ב, ושם ישנה הווה אמינא כי בן בתירה מוסיף על דברי תנא קמא.


						541	ראו משנתנו מנחות פ"א מ"ב; ירושלמי יומא פ"ה ה"ב, דף מב ע"ב, בבלי מנחות מז ע"א.


						542	ראו מה שכתבנו להלן הציון "יכול" בה"ו ובה"ז. 


						543	לכאורה יש כאן כפילות מסוימת, שהרי כבר דרשו בספרא כאן ה"ז "'מסלתה' שתהא כלה סלת 'משמנה' שתהא כלה שמן".


						544	בדיבורא דנדבה פ"י, ה"ט, הבאנו בהערה את דברי אלבק הסבור כי הציון "דבר אחר" מצביע על מקור מדרשי ממשפחה אחרת.


						545	מדרש דומה בתכנו ושונה בניסוחו מצאנו בבבלי מנחות ט ע"א בציון "והתניא", ושם: "'מסלתה ומשמנה על כל לבונתה' פרט שחסרה סלתה וחסרה שמנה וחסרה לבונתה", כדברי תנא קמא בספרא דיבורא דנדבה פ"י ה"ט. בספרא כאן דרשו רק "מסלתה ומשמנה" והתעלמו מהמשך הפסוק "על כל לבונתה", שהרי בהלכה ה כאן סתם כרבי יהודה בפ"י ה"ט, כי בלבונה אין מיעוטו מעכב את רובו.


						546	ראו מנחות פ"ג מ"ג ומה שכתבנו להלן בעבודתנו על "המקבילה שבספרא".


						547	משנתנו מנחות פ"א מ"ב; תוספתא שם פ"ד ה"כ, צוקרמנדל, עמ' 519; בבלי מנחות כז ע"א.


						548	ספרא צו פרשה ב ה"ה; משנתנו מנחות פ"ג מ"ה; תוספתא פ"א הט"ז, צוקרמנדל, עמ' 512. ראו מה שכתבתי להלן ראש פרק "הטעם בהלכה שבמשנתנו שונה מן הטעם בהלכה שבספרא".


						549	מנחות פ"ג מ"ד; תוספתא זבחים פ"ד ה"א, צוקרמנדל, עמ' 484; תוספתא מנחות פ"ד ה"ה, צוקרמנדל, עמ' 511; בבלי פסחים עז ע"ב ועח סוף ע"א וראש ע"ב. ראו מה שכתבתי להלן ראש פרק: "השתלשלותה של ההלכה".


						550	הלשון "מה אני מקיים" הוא קשה, במקרים שכאלה המטבע הוא "תלמוד לומר", וכאן כל המובאה היא מיותרת. 


						551	מדרש רבי שמעון אין לו מקום כאן, שהרי כאן נאמר במפורש בפסוק "והביאה אל בני אהרון הכהנים וקמץ משם מלא קמצו [...] והקטיר הכהן את אזכרתה המזבחה" (ויקרא ב, ב), ודרש זה מובא באמור פרק יח ה"ז כלשונו כאן והועבר הנה באשגרא דלישנא מבלי לעבד צורתו; גם שם משתמש רבי שמעון במטבע "נאמר כאן ונאמר להלן" והוא לומד מן המפורש אל הסתום, מויקרא ב, ב על ויקרא כד, ז, כי "אזכרתה" פירושה קומץ.


						552	והשוו כ"י ותיקן, עמ' 9. 


						553	ספרא דבורא דנדבה פרשה ט ה"א.


						554	הגרסה על פי ותיקן 66, זו הגרסה היחידה ללא המילה "טמאים". 


						555	אלבק, מבוא לתלמודים, פרק חמישי, עמ' 106-102.


						556	מבוא לתלמודים, ראש פרק "דרכיהם של מדרשי ההלכה", עמ' 86-84.


						557	ראו תענית יח ע"ב וש"נ.


						558	על המתח שהיה קיים בתקופות מסוימות בין הכוהנים בעלי הזרוע לבין העם, ראו תוספתא מנחות פרק יג הלכות יח-כ ובמקבילות שבתלמודים.


						559	ראו תוספתא מנחות פ"א הט"ז ובמקבילה בבבלי סוטה יד ע"א.


						560	והשוו ותיקן 66, עמ' 9.


						561	המאמר שבתוספתא "ואם זרק את הדם בין בשוגג בין במזיד מודה רבי יהושע שהורצה", נראה כתוספת מאוחרת. לתוספתא הזו כאמור מקבילה בבבלי פסחים עז ע"א, ושם נמסרה המחלוקת שביניהם בלשון יותר קצרה וההלכה הזו ליתא שם. הלכה זאת גם מנוגדת לנאמר במשנתנו מנחות פ"ג מ"ד ושם: "וכמדת רבי יהושע פסולה" משמע אפילו בדיעבד. הרושם הוא כי הלכה זו נוספה בתוספתא מן הברייתא, שהבבלי מביאה בפסחים עח ראש ע"ב בציון "דקתני": "דקתני מודה רבי יהושע שאם זרק הורצה" וע"ש בבבלי, שמעמיד את הודיית רבי יהושע בנטמא בלבד; ובתוספתא תפקידה של התוספת הזו לצמצם את המחלוקת שביניהם בנידון ולהעמידה על לכתחילה בלבד.


						562	ברייתא זאת מסורבלת מאוד, ואין זה מתפקידנו כאן לרדת לסיבת סרבולה.


						563	Untersuchungen über die Halakhischen Midraschim, p. 8 

